
Laurai 


Kurdami idealą galime vaizduotis ką tinkami, 


tačiau reiktų vengti to, kas neįmanoma. 


ARISTOTELIS 


4 PIRMAS SKYRIUS 


— Dėmesio! - pasigirdo balsas, lyg obojus būtų 
staiga pagavęs artikuliuoti žodžius. - Dėmesio! - tęsė tuo pačiu 
aukštu, nosiniu vienatoniu. - Dėmesio! 

Dryksojęs lyg numirėlis sausuose lapuose - susivėlęs, grotes- 
kiškai paišinu, mėlynėmis išpuoštu veidu, apiplyšusiais, suskre- 
tusiais drabužiais - Vilas Farnabis krūptelėjęs nubudo. Tai Moli 
jį šaukia. Metas keltis. Metas taisytis. Kad nepavėluotų į darbą. 

— Ačiū, mieloji, - tarė jis ir atsisėdo. Dešinį kelį pervėrė aštrus 
skausmas, gėlė, sopėjo nugarą, rankas, kaktą. 

— Dėmesio. - reikalavo balsas tiksliai tuo pačiu tonu. Pasirė- 
męs ant alkūnės, Vilas apsidairė ir sumišęs išvydo ne savo Lon- 
dono miegamojo pilkus apmušalus ir geltonas užuolaidas, bet 
laukymę tarpu medžių, ilgus šešėlius, driekiamus miške anksty- 
vos ryto šviesos. 

— Dėmesio? 

Kodėl jis sako „dėmesio“ ? 

— Dėmesio, dėmesio! - atkakliai kartojo balsas, - kaip keistai, 
kaip beprasmiškai! 

— Moli? - šūktelėjo jis. - Moli? 

Šis vardas tarsi atvėrė langą jo galvoje. Staiga su klaikiai pa- 
Žįstamu kaltės jausmu paširdžiuos vėl užuodė formaldehido tvos- 
ką, išvydo prieky jo žaliu koridoriumi skubančią nedidukę mit- 
rią sesutę, girdėjo jos iškrakmolytų drabužių gurgždesį. „Pen- 
kiasdešimt penktas numeris“, - tarė ji ir sustojusi atvėrė baltas 
duris. Jis žengė vidun, o ten, ant aukštos baltos lovos, buvo Moli. 

Moli pusiau tvarsčiais užvyturiuotu veidu, žiojinčia atkarusios 
burnos juoduma. „Moli, - pašaukė jis. - Moli...“. Paskui jo bal- 


< 
! 


sas nutrūko, ir jis jau verkė, meldė: „Brangioji!“ Atsakymo ne- 
buvo. Iš juodos burnos gelmės atšvokštė greiti, paviršiniai kvėp- 
telėjimai, taip garsiai - kvėpt, kvėpt. „Brangioji, brangioji...“ Ir 
staiga ranka, kurią jis laikė, akimirką atgijo. Paskui vėl sustingo. 

„Tai aš, Vilas, — kalbėjo jis, - Vilas.“ 

Pirštai darsyk krustelėjo. Lėtai, ir tam, regis, prireikė dide- 
liausių pastangų, jie apkabino jo pirštus, spustelėjo, bet tuoj vėl 
suglebo negyvi. 

— Dėmesio! - ragino ne žmogaus balsas. - Dėmesio! 

Įvyko avarija, skubiai nusiramino jis. Kelias šlapias, mašina 
čiūžtelėjo už eismo juostas dalijančios linijos. Tokie dalykai nu- 
tinka kasdien. Laikraščiai jais mirgėte mirga, pats tokių žinių 
yra rašęs tuzinais. „Žuvo motina su trim vaikais, kaktomuša su- 
sidūrę su...“ Tačiau šįkart įvyko visai kas kita. Jis puikiai žinojo, 
kad kai ji paklausė jo, ar dabar tikrai viskas, jis atsakė taip; žino- 
jo, jog netruko nė valandos, kai po paskutinio gėdingo pokalbio 
Moli išėjo į lietų, ir ją, mirštančią, jau vežė greitoji. 

Jis nė nepažvelgė į ją, pasisukusią eiti, nedrįso žiūrėti. Nuo- 
gąstavo darsyk nepakelsiąs išblyškusio kenčiančio veido vaizdo. 
Ji pakilo nuo kėdės, lėtai yrėsi per kambarį - lėtai keliavo iš jo 
gyvenimo. Gal derėtų ją pašaukti, paprašyti atleidimo, pasakyti 
jai, jog vis dar myli? Ar jis kada nors ją mylėjo? 

Šimtąjį kartą artikuliuojantis obojus paragino jį atkreipti 
dėmesį. 

Taip, ar jis kada nors tikrai ją mylėjo? 

„Sudieu, Vilai, - atsklido jos šnabždesys, kaip tąsyk, kai ji at- 
sisuko nuo slenksčio. Tuomet j/ tai ištarė - pašnabždomis, iš šir- 
dies gilumos: „Aš tave tebemyliu Vilai, kad ir kas nutiktų.“ 

Dar. akimirka, ir beveik negirdimai paskui ją užsivėrė buto 
durys. Tyliai klektelėjo užraktas, ir jos nebebuvo. 

Jis pašoko, pribėgo prie durų, atlapojo jas, klausėsi ant laiptų 
tolstančių žingsnių. Kaip vėlė gaidgystėje, ore tirpdamas plūka- 
vo vos juntamas pažįstamų kvepalų aromatas. Jis vėl užvėrė du- 
ris, žengė į savo pilkai geltoną miegamąjį ir pažvelgė pro langą. 
Praėjo kelios sekundės, ir išvydo ją žengiant šaligatviu, lipant į 
automobilį. Išgirdo šaižų starterio kalimą, vieną, dukart, paskui 
suūžė motoras. Gal jam praverti langą? „Luktelk, Moli, luktelk!“ — 
vaizdavosi šaukiąs. Bet lango neatidarė, automobilis truktelėjo, 
pasuko už kampo, ir gatvė ištuštėjo. Per vėlu. Per vėlu, dėkui 
Dievui! Pakartojo bjaurus pašaipus balsas. Taip, ačiū Dievui! Bet 
paširdžiuos graužė kaltės kirmis. Jis gailavo ir krimtosi, bet ir 
gailaudamas jautė baisūno džiugesį. Kažkas žemas ir gašlus, kaž- 
kas brutalus, svetimas ir bjaurus - ir tai jis pats - pakiliai galvo- 
jo, kad dabar nebeliko nieko, kas trukdys jam gauti, ko geidžia. 
O geidė jis kitokio kvapo, jauno kūno šilumos ir stamantrumo. 

— Dėmesio! - priminė obojus. 

Taip, dėmesio Babs miegamajam, prisigėrusiam muskuso kva- 
po, su žemuogių rausvumo niša ir pora langų, atsiveriančių į 
Čering Krosą, atlapų kitapus gatvės pernakt mirksinčiai „Porte- 
rio džino“ neono šviesai. Karališkai raudonas džinas - ir dešimtį 
sekundžių niša virsdavo Šventąja Širdimi, dešimtį stebuklingų 
minučių nutviekstas veidas taip arti jo švytėdavo lyg serafimo, 
nelygint perkeistas vidinės meilės ugnies. Paskui stodavo dar gi- 
lesnis perkeitimas tamsa. Vienas, du, trys, keturi... Dieve, pada- 
ryk, kad tai tęstųsi amžinai! Bet, suskaičiavus iki dešimties, elekt- 
rinis laikrodis negaišdamas įjungdavo kitą apreiškimą - tik šįsyk 
jau mirties, Esminio Siaubo, nes šviesa įsižiebdavo žalia, ir de- 
šimtį vimdančių sekundžių Babs rausvoji niša virsdavo dumblo 

įsčiomis, o pati ant lovos tysanti Babs - lavono spalvos pamėkle, 
tampoma pomirtinės epilepsijos. Kai „Porterio džinas“ skelbda- 
vo apie save žaliai, būdavo sunku pamiršti, kas įvyko ir kas jis 
yra. Likdavo tik užsimerkti ir nerti, jei tik gali, gilyn į Kitą Pa- 
saulį, kur karaliauja juslės, nerti įnirtingai, sąmoningai atsiduoti 
apmarinančiam siautuliui, kuriam Moli - Moli („Dėmesio“) su- 
tvarstyta, Moli drėgname kape Haigeito kapinėse, - ir Haigei- 
tas, žinoma, buvo toji priežastis, dėl kurios tekdavo užsimerkti 
kaskart, kai žalia šviesa Babs nuogybę paversdavo lavonu, - liko 
visada ir iki galo abejinga. Ir ne tik Moli. Vilas regėjo motiną, 
blyškią kaip kamėją, atsidavimo kančiai sudvasintu veidu, artri- 
to subjaurotomis, nebe žmogaus rankomis. Motina ir už jos ra- 
tukų stūksanti jau aptukusi ir liulanti kaip šaltiena nuo jausmų, 
kurių niekada tinkamai neišreiškė visaverte meile, sesuo Modė. 

— Kaip tu gali, Vilai? 

- Tikrai, kaip tu gali, - ataidėdavo ašaringas, vibruojantis Mo- 
dės kontraltas. 

Atsakymo nebuvo. Tikriau, nebuvo tais žodžiais, kuriuos bū- 
tų galėjęs ištarti jų akivaizdoje, kuriuos ištarus šios dvi kankinės: 
motina - nelaimingos santuokos, sesuo - dukteriško pamaldu- 
mo, būtų supratusios. Jokio atsakymo, išskyrus paties nepado- 
riausio mokslinio objektyvumo, neleistino atvirumo žodžius. 
Kaip jis galėjo tai padaryti? Galėjo, visų praktinių priežasčių bu- 
vo priverstas daryti, nes... nes Babs turėjo tam tikrų fizinių savy- 
bių, kurių Moli stigo, ir kartais elgėsi taip, kaip Moli būtų atro- 
dę tiesiog neįsivaizduojama. 

Ilgai tvyrojo tyla, bet štai keistasis balsas vėl nusičiupo savąjį 
refreną. 

— Dėmesio! Dėmesio! 

Dėmesio Moli, dėmesio Modei ir motinai, dėmesio Babs. Stai- 

ga iš prisiminimų miglų ir sumaišties išniro dar vienas paveikslas. 
Babs žemuogių spalvos niša priglobė kitą svečią, o jos savininkės 
kūnas virpėjo nuo kažkieno kito glamonių sukeltos ekstazės. Be 
kaltės kirmino, dabar ir sielvartas gniaužė širdį, smaugė gerklę. 

— Dėmesio! 

Balsas priartėjo, sklido iš kažkur čia pat, iš dešinės. Jis pasuko 
galvą, bandė pasikelti, kad geriau matytų, bet ranka, rėmusi jo 
svorį, ėmė drebėti, paskui nusviro, ir Vilas vėl sukniubo ant la- 
pų. Per daug išvargęs, kad galėtų dar ką nors prisiminti, ilgai 
tysojo, prisimerkęs spoksojo į nusuvokiamą aplinkui plytintį pa- 
saulį. Kur jis yra ir kaip, po paraliais, čia pakliuvo? Bet tai ir 
nėra taip svarbu. Kol kas niekas nėra taip jau svarbu, tik skaus- 
mas, šitas naikinantis silpnumas. Na bet vis tiek, grynai iš moks- 
linio smalsumo... 

Antai šis medis, po kuriuo (dėl nežinomos priežasties), pasi- 
rodo, jis guli, ši pilkos žievės kolona, aukštai išsišakojanti saulės 
nutaškuotų šakų skliauto briaunomis, neabejotinai turėtų būti 
bukas. Bet tuomet - Vilas žavėjosi savo proto šviesumu ir logika — 
tuomet jo lapai negalėtų būti taip akivaizdžiai visžaliai. Ir kodėl 
buko šaknys turėtų taip keistai styroti žemės paviršiuje? O šie 
nesuvokiami mediniai kontraforsai, į kuriuos remiasi tariamasis 
bukas - iš kur šie čia išdygo? Staiga Vilas prisiminė savo myli- 
miausią blogiausios poezijos eilutę: „Kas palaiko, tu klausi, to- 
mis blogomis dienomis mano protą?“* Atsakymas — sustingusi 
ektoplazma, ankstyvasis Dali. Todėl čia tikrai negali būti Čil- 
ternso bukmedžių giraitė. Neigė tai ir drugeliai, čiuožinėjantys 
tirštoje it sviestas saulėje. Kodėl jie tokie didžiuliai, neįmanomos 
ceruleumo spalvos arba juodi kaip aksomas, nusagstyti prašmat- 


* Anglų poeto, eseisto ir kultūrologo Matthew Arnoldo (1822-1888) 
eilėraštis „Draugui“ - apie Homerą. (Čia ir toliau — vert. past.) 

niais ratilais ir šlakeliais? Iš kaštoninės veriasi purpurinės žvaigž- 
dutės, sidabru nubarstyti smaragdai, topazai, safyrai. 

— Dėmesio! 

— Kas čia? — sušuko Vilas Farnabis, kaip vylėsi, garsiai ir grėsmin- 
gai, bet iš gerklės pasigirdo tik laibas, virpantis kvarktelėjimas. 

Po to stojo ilga, regis, stingdančiai grėsli tyla. Iš ertmės tarp 
dviejų iš trejeto medžio kontraforsų akimirką kyštelėjo milžiniš- 
kas juodas šimtakojis, bet ir jis tuoj pat, dėliodamas pulką rau- 
donų kojelių, pranyko kitame kerpėmis apaugusios ektoplaz- 
mos plyšyje. 

— Kas čia? - vėl krioktelėjo Vilas. 

Kairėje krūmyne kažkas sušnareno ir staiga - kaip gegutė iš 
vaikų kambario laikrodžio - kyštelėjo didelis sulig kuosa juodas 
paukštis, tik jau aišku, tai nebuvo kuosa. Plastelėjo sparnais bal- 
tais galiukais, palėkė galelį ir nutūpė ant žemiausios nedidelio 
sudžiūvusio medžio šakos arčiau nei per dvidešimtį pėdų nuo 
tysančio Vilo. Oranžiniu snapu, pastebėjo šis, po akimis - po 
pliką geltoną dėmelę, o kanarėlės geltonumo karoliai tankiai 
dengia jo galvą iš šonų ir sprando nuogo kūno peruku. Paukštis 
pakreipė galvą ir pažvelgė į jį pirma dešine, paskui kaire akimi. 
Tuomet išžiojo savo oranžinį snapą, iššvilpavo dešimt ar dvylika 
nemelodingų gaidų penkiatonėje skalėje, paskui lyg žagtelėjo ir 
priegiesmiu - do do sol do - tarė: 

— Čia ir dabar, vyručiai, čia ir dabar. 

Šie žodžiai spustelėjo nuleistuką, ir staiga jis viską prisiminė. 
Juk tai Pala, uždraustoji sala, kurioje niekuomet nesilankė joks 
žurnalistas. O dabar tikriausiai rytas po tos popietės, kai jam 
pakako paikumo vienam išplaukti iš Rendang Lobo uosto. Jis 
prisiminė viską — vėjyje išsirietusią baltą burę it didžiulį magno- 
lijos žiedlapį, vandenį, žyrantį iš po laivo pirmagalio, ant kiek- 

vienos bangos keteros žibančius deimantus, besiveriančias susi- 
raukšlėjusio nefrito lomeles. O rytuose, kitoje sąsiaurio pusėj, 
viršum Palos vulkanų stūksojo stebuklingos, baltos debesų skulp- 
tūros. Prie vairalazdės jis pagavo save dainuojant - pagavo, nors 
negalėjo patikėti tuo, kad jaučiasi tiesiog laimingas. 

— Trys-trys - tai varžovai, - deklamavo jis vėjui. - Du-du — 
skaistaveidžiai berniukai, žaliais apdarais, oho; vienas - tai vie- 
nas Ir vienas sau...“ 

Taip, vienas sau. Vienas sau ant didžiulio jūros brangakmenio. 

- Ir toks bus amžinai. 

Ir po to, suprantama, nutiko tai, dėl ko jį buvo įspėję visi 
atsargūs ir patyrę buriuotojai. Kur nebuvęs, šoko juodas viesu- 
las, pagavo lyg paklaikę siausti vėjas ir lietus, ir bangos... 

- Čia ir dabar, vyručiai! - skandavo paukštis. - Čia ir dabar. 

Tačiau užvis keisčiausia, kad jis guli čia, mintijo jis, po me- 
džiais, o ne ten, Palos sąsiaurio dugne, ar dar blogiau - ištiškęs 
uolų papėdėje. Mat net tada, kai jam per stebuklą pavyko išvin- 
giuoti savo skęstantį laivelį tarp dūžtančių bangų ir priglausti jį 
vieninteliame smėlio paplūdimyje šioje mylių mylias besidrie- 
kiančioje uolingoje pakrantėje, tai dar nebuvo pabaiga. Aplin- 
kui stūksojo stačios uolos; tačiau pačiam užutekio įlinkime žio- 
jėjo status tarpeklis, kuriuo skaidriais kriokliais almėjo žemyn 
upeliūkštis, o pilko kalkakmenio tarpusieny stiebėsi medžiai ir 
krūmai. Šešis ar septynis šimtus pėdų teko kabarotis avint sport- 
bačiais, o kur tik galėjo įremti koją, apavas slysčiojo nuo van- 
dens. O paskui, Dieve mieliausias! Tos gyvatės. Juoda apsivijo 
šaką, kurios įsitvėręs jis traukėsi aukštyn. Vos po kelių minčių 
kita, didžiulė, žalia, šast susirangė ant kyšulio, kur buvo bestatąs 


* Sena anglų daina - skaičiuotė. 

koją. Šį jo išgąstį nustelbė nepalyginamai šiurpesnis. Išvydęs gy- 
vatę, jis krūptelėjo, staiga atitraukė koją — ir dėl neapgalvoto 
judesio prarado pusiausvyrą. Pykinančiai ilgą akimirką, su siau- 
bu suvokdamas, jog tai pabaiga, paplasnojo ant kraštelio — ir 
nukrito. Mirtis, mirtis, mirtis. Ir tuomet, girdėdamas skylant me- 
dį, pakibo ant nestoros medžio šakos - apsibraižęs veidą, krau- 
juojančiu sumuštu dešiniuoju keliu, bet gyvas. Visas sopantis, jis 
vėl kopė. Mirtinai plėšė kelį, bet kopė. Kito pasirinkimo nebu- 
vo. Ir tuomet ėmė temti. Galop jis kopė veik tamsoje, lipo veda- 
mas tikėjimo, iš nevilties. 

— Čia ir dabar, vyručiai! - šūkalojo paukštis. 

Bet Vilas Farnabis nebuvo nei čia, nei dabar. Jis kybojo ant 
uolos, jis buvo ten tą šiurpią kritimo akimirką. Sušnarėjo sausi 
lapai po šonais, jį krėtė drebulys. Įnirtingai ir nesuvaldomai, purtė 
nuo galvos iki kojų. 

ANTRAS SKYRIUS 


Staiga paukštis metė dėliojęs žodžius ir pagavo spiegti. 
Skardus vaikiškas žmogaus balsas subarė: „Maine!“, ir dar pri- 
dėjo kelis žodžius Vilui nesuprantama kalba. Sausuose lapuose 
sušnarėjo žingsniai. Kažkas sunerimęs šūktelėjo. Tyla. Vilas atsi- 
merkė ir išvydo du pasakiškus vaikus, žvelgiančius į jį iš nuosta- 
bos išsiplėtusiomis, susižavėjimo ir baimės sklidinomis akimis. 
Mažesnysis buvo penkerių, gal šešerių metų vaikiščias, prisiden- 
gęs tik žaliu klubų raiščiu. Šalia jo su pintine vaisių ant galvos 
stovėjo ketveriais ar penkeriais metais vyresnė mergaitė. Ji segė- 
jo raudoną, beveik iki kulkšnių sijoną, o aukščiau liemens buvo 
nuoga. Saulėje jos oda švytėjo kaip blyškus parausvintas varis. 
Vilas ganė akis vedžiodamas žvilgsnį nuo vieno prie kito. Kokie 
jie gražūs, be menkiausio trūkumo, kokie subtiliai elegantiški! 
Du maži grynaveisliai. Drūtas lyg nulipdytas apvalaus cherubi- 
no veido grynuolis - berniukas. Mergaitė įkūnijo kitokios pri- 
gimties tobulybę - smulkaus gymio, pailgo, griežto veidelio, įrė- 
minto tamsių plaukų kasomis. 

Vėl spiegsmas, klyksmas. Įsitūpęs sudžiūvusiame medyje, 
paukštis nervingai kraipėsi į visas puses, paskui darsyk kvyktelė- 
jęs nėrė nuo šakos. Nenuleisdama akių nuo Vilo veido, mergaitė 
iškėlė ranką kviesdama. Paukštis pavasnojo, nutūpė, darsyk aud- 
ringai suplasnojo, kol atgavo pusiausvyrą, paskui suglaudė spar- 
nus ir tuoj ėmė žagsėti. Vilas tik žiūrėjo ir nebesistebėjo. Dabar 
jau viskas buvo įmanoma - viskas. Net kad kalbantys paukščiai 
tūptų vaikui ant piršto. Vilas bandė jiems nusišypsoti, bet lūpos 

vis dar virpėjo, ir menamas draugiškumo ženklas veikiausiai pa- 
sirodė kaip grėsli grimasa. Berniukas niro už sesers. 

Paukštis liovėsi žagsėjęs ir ėmė kartoti žodį, kurio Vilas ne- 
suprato. „Runa?“ - gal taip? Ne, „karuna“. Tikrai - „karuna“*. 

Jis kilstelėjo drebančią ranką ir parodė vaisius pintinėje. Man- 
gus, bananus ... Jo perdžiūvus burna pažliugo seilėmis. 

— Alkanas, - pasakė jis. Paskui dingtelėjo, jog šiomis egzotinė- 
mis aplinkybėmis vaikas jį geriau supras, jei apsimes kinu iš mu- 
zikinės komedijos. 

— As liabai isalkęgęs, - išraitė. 

— Ar norite valgyti? - paklausė vaikas puikia anglų kalba. 

— Taip, valgyti, - pakartojo jis. - Valgyti. 

— Lėk šalin, maine! - mergaitė krestelėjo ranką. Paukštis prieš- 
taraudamas kvyktelėjo ir suplasnojęs vėl nutūpė ant sausuolio. 
Šokėjos judesiu mergaitė liesomis smulkiomis rankutėmis nusi- 
kėlė pintinę nuo galvos, paskui nuleido ją ant žemės. Ji išrinko 
bananą, nulupo jį ir, stabdoma baimės, bet spiriama užuojautos 
žengė nepažįstamojo link. Berniukas kažką šūktelėjo nesupran- 
tama kalba, įspėdamas čiupo už sijono. Nuramindama jį, mer- 
gaitė sustojo per saugų atstumą ir iškėlė vaisų. 

— Norite? - paklausė. 

Tebedrebėdamas Vilas Farnabis ištiesė ranką. Sergėdamasi ji 
šonu, šonu priartėjo prie jo, paskui vėl sustojo, pritūpusi įdė- 
miai veizėjo. 

— Greičiau, - nebetvėrė jis jos kankinimų. 

Bet mažoji neketino rizikuoti. Įsmeigus akis į jo ranką, kad 
nepraslystų nė menkiausia įtartino judesio žymė, siektelėjusi prie- 
kin atsargiai ištiesė delną. 


* Užuojauta, malonė, švelnumas. Visoms budizmo mokykloms svarbi 
atjautos kenčiantiems nuostata (sanskr.). 

— Dėl Dievo, - meldė jis. 

- Dievo? — staiga susidomėjusi paklausė mergaitė. - Kurio 
Dievo? Jų tiek daug. 

— Kuris tik tau labiau patiks, — tarė jis jau niršdamas. 

— Bet man nė vienas nepatinka, - atsakė ji. - Man patinka 
Gailestingasis. 

— Tuomet būk man gailestinga, - aimanavo jis. - Duok man tą 
bananą. 

Jos išraiška pasikeitė. 

— Atsiprašau, - pagailėjo ji Vilo. Atsistojusi greitai žengė prie- 
kin ir įmetė bananą į jo drebančią ranką. 

— Prašom, - ir kaip žvėriukas, sukdamasis spąstų, susyk šoko 
atgal, kad jos nepasiektų. 

Berniukas suplojo rankomis ir prapliupo kvatoti. Atsisukusi ji 
pasakė šiam kažką savo nesuprantama kalba. Berniukas linkte- 
lėjo apvalia galva ir, tarstelėjęs „gerai, viršininke“, nukurnėjo 
per mėlynų ir žalsvai geltonų drugių jūrą į miško pavėsį kitame 
laukymės krašte. 

— Pasiunčiau Tomą Krišną ką nors atsivesti, - paaiškino ji. 

Vilas suvalgė savo bananą ir paprašė dar vieno, paskui trečio. 
Apmarinęs kirminą, panūdo patenkinti ir smalsumą. 

— Iš kur tu taip gerai kalbi angliškai? - paklausė. 

— Nes visi šneka angliškai, - atsakė mergaitė. 

- Visi? 

— Turiu omeny, - kai nekalba palų kalba. Jai ši tema pasirodė 
neįdomi, tad ji nusisuko, mostelėjo maža ruda rankute ir švilp- 
telėjo. 

- Čia ir dabar, vyručiai! - ir vėl pakartojo paukštis, pakilo nuo 
sausuolio šakos ir nutūpė mergaitei ant peties. Vaikas nulupo dar 
vieną bananą, du trečdalius padavė Vilui, o kas liko, teko mainui. 

— Ar čia tavo paukštis? - paklausė Vilas. 

Mergaitė papurtė galvą. 

— Mainai kaip elektra, - pasakė ji. - Jie niekam nepriklauso. 

— Kodėl jis visa tai sako? 

— Nes kas nors jį išmokė, - atsakė ji kantriai. Na ir asilas, 
galėjai suprasti iš jos tono. 

— Taip, bet kodėl išmokė kartoti būtent tai? Kodėl „Dėme- 
sio“, kodėl „Čia ir dabar“? 

— Na... - Ji ieškojo tinkamų žodžių, kuriais galėtų paaiškinti aki- 
vaizdžius dalykus šiam keistam minkštapročiui. - Nes kaip tik šitai 
nuolat pamirštame, ar ne? Turiu galvoje, pamirštame, kad turime 
būti atidūs viskam, kas vyksta. Kaip pamirštame čia ir dabar. 

— Ir mainai skraidžioja aplink ir primena mums - ar taip? 

Ji linktelėjo. Taip, žinoma, ir buvo. Jiedu nutilo. 

— Kuo jūs vardu? - pasiteiravo ji. 

Vilas prisistatė. 

— Mano vardas Meri Sarodžini Makfail. 

— Maktfail? - negalėjo patikėti Vilas. 

— Maktail, - patikino ji. 

— O tavo mažasis broliukas vardu Tomas Krišna? 

Ji linktelėjo. 

— Tegul mane devynios! 

— Ar jūs atvykote į Palą lėktuvu? 

- Išsilaipinau iš jūros. 

— Iš jūros? Jūs turite laivą? 

— Turėjau. - Minties akimis Vilas išvydo, kaip bangos ritasi per 
kažkur įstrigusią laivo išnarą, girdėjo, kaip jos atrieda ir dūžta. 
Mergaitės klausinėjamas, jis apsakė visa, kas jam nutiko. Apie aud- 
rą, kaip išplaukė į paplūdimį, apie visą kopimo košmarą, gyvates, 
kritimo siaubą... Jis vėl pagavo drebėti, dar labiau nei pirma. 

Meri Sarodžini klausėsi įdėmiai, netardama nė žodžio. Kai jo 
balsas suvirpėjo ir galiausiai nutrūko, ji žengė pirmyn ir vis dar 
su paukščiu ant peties priklaupė greta jo. 

— Klausyk, Vilai, va šito mums teks atsikratyti, - tarė ji profe- 
sionaliu, ramiu žinovo tonu. 

— Norėčiau žinoti kaip, - išspaudė jis pro kalenančius dantis. 

— Kaip? —- pakartojo ji. - Kaip ir visada, žinoma. Papasakok 
man dar kartą apie tas gyvates ir kaip nukritai. 

Jis papurtė galvą: 

— Nenoriu. 

- Žinoma, kad nenori, - tarė ji. - Bet reikia. Paklausyk, ką 
sako mainas. 

— Čia ir dabar, vyručiai! - nesiliovė raginęs paukštis. - Čia ir 
dabar, vyručiai! 

— Kol nenusikratysi tų gyvačių, negali būti čia ir dabar. Pa- 
sakok. 

— Nenoriu, nenoriu, - kone verkė jis. 

— Tuomet niekada jų neatsikratysi. Jos šliaužios tavo galvoje 
visą laiką. Ir taip tau ir reikia, - pridėjo Meri Sarodžini nuožmiai. 

Jis bandė numaldyti drebulį; bet kūnas jam nebepriklausė. Kaž- 
kas kitas ėmė jam vadovauti, kažkas piktavalis siekė jį pažemin- 
ti, priversti kentėti. 

— Prisimink, kaip būdavo, kai buvai mažas berniukas, - kalbė- 
jo Meri Sarodžini. - Ką tavo mama darydavo, kai užsigaudavai? 

Ji imdavo jį ant rankų ir sakydavo: „Vargšas vaikelis, nabagė- 
lis mano mažiukas“. 

— Ji taip darydavo? - paklausė mergaitė pasibaisėjusi. - Bet tai 
labai neteisinga! Taip tik dar labiau skauda. „Vargšelis“, - pakar- 
tojo ji pasityčiodama, - tikriausiai dar ilgiau skaudėdavo. Ir nie- 
kaip to nepamiršdavai. 

Vilas Farnabis nieko neatsakė, tik tyliai gulėjo, purtomas ne- 
numaldomo drebulio. 

— Na, jei nenori pats, tuomet aš tai padarysiu. Klausyk, Vilai: 
buvo gyvatė, didelė žalia gyvatė, ir tu ant jos vos neužmynei. Tu 
ant jos vos neužmynei ir taip išsigandai, kad netekai pusiausvy- 
ros ir nukritai žemyn. Dabar pasakyk tai pats - sakyk! 

— Aš vos ant jos neužmyniau, - sušnibždėjo jis paklusniai. - Ir 
tada aš... 

Jis nepajėgė to pasakyti. 

- Ir tada aš nukritau žemyn, - išspaudė beveik negirdimai. 

Ir jam sugrįžo visas to siaubas - baimės šleikštulys, paniškas 
krūptelėjimas, dėl kurio neteko pusiausvyros, dar didesnė bai- 
mė ir klaikus tikrumas, kad jau pabaiga. 

— Pakartok dar kartą. 

— Aš vos ant jos neužmyniau. Ir tada... 

Jis išgirdo save inkščiant. 

— Teisingai, Vilai. Verk, verk! 

Inkštimas virto aimanavimu. Susigėdęs jis sukando dantis ir 
aimanavimas liovėsi. 

— Ne, taip nedaryk, - sušuko ji. - Išsiverk, jei norisi. Prisimink 
tą gyvatę, Vilai. Prisimink, kaip nukritai. 

Jis vėl sudejavo, o drebulys krėtė dar smarkesnis. 

— Dabar papasakok man, kas nutiko. 

— Aš mačiau jos akis, mačiau jos kyščiojantį liežuvį. 

— Taip, tu matei jos liežuvį. Ir kas nutiko paskui? 

— Aš praradau pusiausvyrą ir kritau. 

— Pasakyk dar kartą, Vilai. 

Dabar jis raudojo. 

— Pakartok, - nesiliovė ji. 

— Aš kritau. 

— Dar kartą, Vilai, - ji buvo nepermaldaujama. - Dar. 

— Kritau, kritau, kritau... 

Raudojimas tolydžio slūgo. Žodžius tarti tapo lengviau, ir jų 
keliami prisiminimai mažiau žeidė. 

— Kritau, - pakartojo jis šimtąjį kartą. 

— Bet nenukritai į prarają, - pasakė dabar Meri Sarodžini. 

— Ne, nenukritau į prarają, - sutiko jis. 

— Tad ar verta taip jaudintis? —- paklausė mergaitė. 

Jos tone nebuvo nei piktdžiugos, nei ironijos, nei menkiau- 
sios kaltinimo užuominos. Ji tiesiog tiesmukai paklausė, ir į 
klausimą derėjo atsakyti paprastai ir tiesmukai. Taip, ko jau- 
dintis? Gyvatė jam neįkando, jis nenusisuko sprando. O kad ir 
kaip ten buvo, viskas atsitiko vakar. Šiandien aplinkui vasnoja 
drugeliai, štai paukštis ragina visus: Dėmesio, čia ir šitas keis- 
tas vaikas, kuris šitaip suėmė jį į nagą, nors atrodo kaip ange- 
las iš nežinomos mitologijos, o jos pavardė - čia, per penkis 
laipsnius nuo pusiaujo, nori tikėk, nori ne - Makfail. Vilas Far- 
nabis balsu prajuko. 

Mažoji mergaitė suplojo rankomis ir taip pat ėmė juoktis. Ne- 
trukus į jų kvatojimą įsiliejo paukštis ant jos peties — garsaus 
demoniško juoko papliūpomis, kurios pripildė laukymę ir nuai- 
dėjo tarp medžių, tarytum visa visata būtų plyšusi juokais iš ne- 
paprasto egzistencijos pokšto. 

TREČIAS SKYRIUS 


S Na, 1f puiku, kad visiems taip smagu, — staiga tarė 
gilus balsas. | 

Vilas Farnabis atsisuko ir išvydo jam besišypsantį mažutį, lie- 
są, europietiškais apdarais žmogelį su juodu portfeliu. Turėtų 
būti bebaigiąs šeštą dešimtį, pamanė Vilas. Po plačia šiaudine 
kepure stirksojo tankūs žili plaukai, ir kokia keista kaip snapas 
jo nosis! Ir akys - nesuderinamai mėlynos tamsiame veide! 

— Seneli! - išgirdo jis sušunkant Meri Sarodžini. 

Nepažįstamasis pasisuko nuo Vilo mergaitės pusėn. 

— Ir kas jus taip prajuokino? 

— Na, - pradėjo Meri Sarodžini ir stabtelėjo surikiuoti min- 
čių. - Matai, jis plaukė laivu, o vakar buvo audra ir jo laivas 
sudužo, kažkur ten, apačioje. Taigi jam teko kopti uola. Ten bu- 
vo gyvačių, ir jis nukrito žemyn. Bet, laimei, ten augo medis, tai 
jis tik išsigando. Dėl to labai drebėjo, ir aš daviau jam bananų ir 
liepiau prisiminti tai šimtus kartų. Ir staiga jis suprato, kad nėra 
dėl ko jaudintis. Turiu galvoje, kad viskas jau praėjo, ir baigta. Ir 
kai jis sujuko, aš irgi jaukiuosi. Tada ėmė kvatoti ir mainas. 

— Labai gerai, - pritariamai tarė senelis. - O dabar, - tarė jis, 
vėl atsisukdamas į Vilą Farnabį, - po pirmosios psichologinės 
pagalbos pažiūrėkime, kuo galėsim padėti vargšui Broliukui Asi- 
lui. Beje, aš daktaras Robertas Makfailas. O kas tu? 

— Jo vardas Vilas, - pasakė Meri Sarodžini, jaunajam vyrui 
dar nespėjus atsakyti. - O pavardė Far-kažkoks. 

— Farnabis, jei tiksliai. Viljamas Askvitas Farnabis. Mano tėvas, 

kaip galite spėti, buvo karštas liberalas. Net būdamas įkaušęs. 
Ypač jei būdavo įkaušęs. 

Ir jis šiurkščiai, pašaipiai nusikvatojo - juoku, keistai nepana- 
šiu į tą džiūgavimą, kai kvatojo iš visų plaučių, suvokęs, kad 
išties nėra dėl ko trysčioti. 

— Ar tu nemėgai savo tėvo? — paklausė susirūpinusi Meri Sa- 
rodžini. 

— Ne tiek, kiek būčiau galėjęs, - atsakė Vilas. 

— Jis nori pasakyti, - paaiškino daktaras Makfailas mergai- 
tei, - kad jis nekentė savo tėvo. Jų daugeliui taip yra, - pridėjo. 

Pritūpęs ėmėsi atsegti savo juodąjį krepšį. 

— Vienas iš mūsų buvusių imperialistų, kaip matau, - tarstelė- 
jo per petį jaunajam vyrui. 

— Gimęs Blumsberyje, - patvirtino Vilas. 

— Iš aukštuomenės, - diagnozavo daktaras, - bet ne kariškių 
ar grafų padermės. 

— Teisybė. Mano tėvas buvo advokatas ir politikos apžvalgi- 
ninkas. Tai yra tuo metu, kai nebūdavo per daug užsiėmęs alko- 
holizmu. Motina, kad ir kaip neįtikėtina, - arkidiakono duktė. 
Arkidiakono, - pakartojo jis ir vėl nusijuokė, kaip jau buvo juo- 
kęsis iš ypatingo tėvo brendžio pomėgio. 

Daktaras Maktailas tik nužvelgė jį, paskui toliau krapštėsi su 
krepšiu. 

— Kai taip juokiesi, - tarė objektyviu mokslininko tonu, - tavo 
veidas tampa keistai bjaurus. 

Apstulbęs Vilas savo glumulį bandė dangstyti juokais. 

— Jis visad bjaurus. 

— Priešingai, turi bodleriško grožio. Tik kad tamsta leidi gar- 
sus kaip hiena. Kodėl skleidi tokius garsus? 

— Aš žurnalistas, - paaiškino Vilas. - Specialusis korespon- 

dentas, kuriam moka, kad trankytųsi po pasaulį ir rašytų apie 
nūdienius baisumus. Kokį dar garsą, jūsų nuomone, galėčiau leis- 
ti? Ku kū? Tratata? Marks marks? - Jis vėl nusijuokė, paskui 
griebėsi vieno savo gerai išmėgintų sąmojų. - Aš žmogus, ku- 
riam nėra atsakymo „taip“. 

— Puiku, - tarė Makfailas. - Puikumėlis. Bet dabar prie reikalo. 

Išsitraukęs iš krepšio žirkles, ėmėsi kirpti sudraskytą, kruviną 
Vilo kelnių klešnę, dengiančią sužeistą kelį. 

Vilas Farnabis pažvelgė į Makfailą, svarstydamas, kiek šiame 
fantastiškame kalnėne dar yra škoto, o kiek palo. Dėl mėlynų 
akių ir atsikišusios nosies abejonių nekilo. Bet ruda oda, smul- 
kios rankos, grakštūs judesiai — visa tai tikrai buvo iš vietų gero- 
kai į pietus nuo Tvido upės. 

— Ar jūs čia gimęs? — paklausė jis. 

Daktaras patvirtindamas linktelėjo. 

— Šivapurame karalienės Viktorijos laidotuvių dieną. 

Jis dar kartą čekštelėjo žirklėmis, ir nukritusi kelnių klešnė 
atidengė kelį. 

— Bjauroka, —- toks buvo daktaro Makfailo nuosprendis, me- 
tus įdėmų žvilgsnį. - Bet nemanau, kad kas nors itin rimto. 

Jis grįžtelėjo į anūkę. 

— Būk gera, nubėk į punktą ir paprašyk, kad ateitų Vidžaja su 
dar kuo nors iš vyrų. Pasakyk, kad ligoninėje pasiimtų neštuvus. 

Meri Sarodžini linktelėjo, netarus nė žodžio pakilo ir nuskriejo 
per laukymę. 

Vilas žiūrėjo į jos tolstančią figūrėlę, iš vieno šono į kitą siū- 
buojantį sijoną, švelnią torso odą, šviečiančią saulėje rausvu 
auksu. 

— Turite puikią anūkę, - tarė jis daktarui Maktfailui. 

— Meri Sarodžini tėvas, - prabilo daktaras kiek patylėjęs, - 

buvo mano vyriausiasis sūnus. Jis žuvo prieš keletą mėnesių — 
nelaimingas alpinizmo atsitikimas. 

Vilas sumurmėjo užjaučiąs, ir vėl pakibo tyla. 

Daktaras Makfailas atkimšo butelį medicininio spirito ir tam- 
ponu nusivalė rankas. 

— Dabar šiek tiek skaudės, - perspėjo jis. - Patarčiau klausytis 
šio paukščio. - Jis mostelėjo sausuolio pusėn, kur, Meri Saro- 
džini nubėgus, vėl sugrįžo mainas. - Klausyk jo įdėmiai ir sten- 
kis suvokti. Taip mažiau jausi, kai šiek tiek skaudės. 

Vilas Farnabis įsiklausė. Mainas buvo sugrįžęs prie savo seno- 
sios temos. 

— Dėmesio! - ragino artikuliuojantis obojus. - Dėmesio. 

— Dėmesio kam? - paklausė jis, vildamasis išgauti aiškesnį at- 
sakymą, nei pateikė Mari Sarodžini. 

— Dėmesiui, - atsakė daktaras Makfailas. 

— Dėmesio dėmesiui? 

— Žinoma. 

— Dėmesio! - skandavo mainas ironiška intonacija. 

— Ar čia daug tokių kalbančių paukščių? 

— Saloje turėtų skraidžioti apie tūkstantį. Senasis Radža taip 
sumanė. Jis vylėsi, kad žmonėms tai būtų naudinga. Gal ir taip, 
bet vargšų mainų atžvilgiu neteisinga. Laimei, paukščiai ne- 
supranta šitų agituojančių kalbų. Net šventojo Pranciškaus. Tik 
pamanykite, - dėstė jis toliau, - pamokslauti tobuliems straz- 
dams, dagiliams ir krosnilandoms. Tai bent pasipūtimas! Kodėl 
negalėjo patylėti ir paklausyti, ko paukščiai jį pamokys? O da- 
bar, - jis pridėjo kitokiu tonu, - jau klausykis mūsų draugužio, 
tupinčio medyje. Aš išvalysiu žaizdą. 

— Dėmesio! 

— Na va. 

Jaunasis vyras krūptelėjo ir prikando lūpą. 

— Dėmesio! Dėmesio! Dėmesio! 

— Kaip tau ir pavyko užsikarti ta uola, - stebėjosi daktaras 
Maktailas, siekdamas tvarsčio. - Negaliu įsivaizduoti. 

Vilas pajėgė nusijuokti. 

— Prisimenat „Rukein“* pradžią, - tarė jis. - „Likimas lėmė, 
kad Apvaizda buvo mano pusėje.“ 

Iš tolimo laukymės pakraščio atsklido balsai. Vilas pasuko galvą 
ir išvydo iš medžių tankmės išnyrančią Meri Sarodžini, jos rau- 
donas sijonas siūbavo jai strakaliojant. Už jos žengė plikas iki 
juosmens didžiulis vyras it bronzinė statula, ant peties užsimetęs 
lengvų neštuvų bambukines lazdeles ir susuktą brezentą, o už 
šio milžino - lieknas tamsiaodis vaikinas baltais šortais. 

— Tai Vidžaja Bhatačarija, - pristatė daktaras Makfailas, kai 
bronzinė statula priėjo. - Vidžaja mano asistentas. 

— Ligoninėje? 

— Tik nelaimingų atsitikimų atvejais, - daktaras Makfailas pa- 
purtė galvą. - Aš nebedirbu gydytoju. Mudu su Vidžaja triūsia- 
me Žemės ūkio eksperimentinėje stotyje. O Muruganas Mei- 
lendra, - jis mostelėjo tamsiaodžio jaunuolio pusėn, - su mumis 
laikinai, jis studijuoja dirvos mokslą ir augalų veisimą. 

Vidžaja žengė žingsnį šalin ir, uždėjęs didžiulę ranką ant savo 
bendro peties, stumtelėjo jį priekin. Pažvelgęs į tą dailų, surūgu- 
sį veidą, Vilas staiga nustebęs pažino elegantiškai apsidariusį jau- 
nuolį, kurį buvo sutikęs prieš penketą dienų Rendang Lobe, kai 
baltu pulkininko Dypos mersedesu siautė po visą salą. Jis išsišie- 
pė, žiojosi kalbėti, paskui susizgribo. Veik nepastebimai, bet ne- 


* 1872 m. išleistas satyrinis Samuelio Butlerio Viktorijos laikų visuomenę 
parodijuojantis romanas. Jo pavadinimas angliškai „Erewhon“ - tai atbulai 
užrašytas žodis n0whbere. 

abejotinai vaikinas papurtė galvą. Jo akyse Vilas perskaitė bai- 
mingą maldavimą. Vaikino lūpos judėjo be garso. „Prašau, - re- 
gis, sakė jis, — prašau...“ Vilas tuoj nutaisė kitokį veidą. 

— Sveiki gyvi, pone Meilendra, - tarė jis atsainiai oficialiai. 

Muruganui tarsi akmuo nuo širdies nuslinko. 

— Sveiki gyvi, - pasakė jis, linktelėdamas. 

Vilas apsižvalgė tyrinėdamas, ar kiti ką nors pastebėjo. Meri 
Sarodžini ir Vidžaja ruošė neštuvus, o daktaras pakavosi savo 
juodąjį krepšį. Mažytę komediją jie suvaidino be žiūrovų. Aki- 
vaizdu, kad jaunasis Muruganas turi priežasčių, dėl kurių ne- 
nori, jog jo viešnagė Rendange iškiltų viešumon. Vyrams už 
vyriškus žaidimėlius atleidžiama. Kartais ir už moteriškus. Pul- 
kininkas Dypa savo globotiniui buvo meilesnis nei tėvas, o Mu- 
ruganas garbstė jį karščiau nei sūnus tėvą. Ar tai tik herojaus 
garbinimas, mokinuko susižavėjimas vyru mūru, kuris įvykdė 
perversmą, atsikratė opozicijos ir tapo diktatoriumi? O gal juos 
sieja kitokie jausmai? Gal Muruganas šio juodaūsio Hadriano 
Antinojas*? Na, jei jį taip traukia pusamžiai kariškiai-gangste- 
riai — jo valia. O jei gangsteriui prie širdies dailūs berniukai, — 
jo. Galbūt kaip tik dėl to, mintijo toliau Vilas, pulkininkas Dy- 
pa nepristatė vyruko oficialiai. „Čia Muru, - tarstelėjo, atlydė- 
jęs jaunuolį į prezidento kabinetą. - Mano jaunasis bičiulis Mu- 


(1 


ru“, — ir pakilęs apglėbė jaunuolį per pečius, pavedėjęs prie 
sofos, sėdosi šalia. „Ar galėsiu vairuoti mersedesą?“ - paklausė 
Muruganas. Diktatorius atlaidžiai išsišiepė ir linktelėjo sulai- 
žytą juodą galvą. Šitai buvo dar viena priežastis, skatinanti ma- 
nyti, jog judviejų keistas ryšys yra daugiau nei vien bičiulystė. 
Prie pulkininko sportinio automobilio vairo Muruganas virto 


* Jaunas gražuolis, imperatoriaus Hadriano (II a. po Kr.) numylėtinis, 
lydėjęs jį kelionėse. 

tikru maniaku. Tik aklai susižavėjęs meilužis galėjo kliautis to- 
kiu vairuotoju, negana to, patikėti jam svečią. Lygioje vietoje 
tarp Rendang Lobo ir naftos telkinių spidometras porąkart siekė 
šimtą dešimt, tačiau daug baisesni dalykai laukė kalnų kelyje 
nuo naftos telkinių į vario kasyklas. Po ratais žiojosi bedugnės, 
posūkiuose cypė padangos, iš bambukų giraičių priešais maši- 
ną išnirdavo azijiniai buivolai, dešimtoniai sunkvežimiai griau- 
dėjo ne ta kelio puse. „Ir jūs nėmaž nesinervinat?“ - paklausė 
įsidrąsinęs Vilas. Tačiau gangsterio būta ne tik įsimylėjusio, bet 
ir labai dievoto: „Jei žmogus žino, kad vykdo Alacho valią, - o 
aš tai jau ži1au, pone Farnabi, - nėra jokios priežasties nervin- 
tis. Tokiomis aplinkybėmis nervingumas prilygtų šventvagys- 
tei“. Ir kai Muruganas metėsi į šoną išsilenkdamas dar vieno 
buivolo, pulkininkas, spragtelėjęs savo auksinę cigarinę, pa- 
siūlė Vilui „Balkan sobranje“. 

— Paruošta, - šūktelėjo Vidžaja. 

Vilas pasuko galvą ir pamatė šalia ant žemės gulinčius neštuvus. 

— Puiku, - pasakė daktaras Makfailas. - Užkelkime jį. Atsar- 
giai, atsargiai... 

Netrukus mažytė procesija jau vingiavo siauru takeliu tarpu 
medžių. Meri Sarodžini žengė priekyje, jos senelis - gale, o tarp 
jų abu neštuvų galus nešė Muruganas ir Vidžaja. 

Iš savo keliaujančios lovos Vilas Farnabis žvelgė pro žalią tamsą 
tarytum iš verdančios gyvenimu jūros dugno. Aukštai viršum 
galvos, jau arti paviršiaus, buvo girdėti šnaresiai lapijoj, beždžio- 
nių cypavimai. O štai pro orchidėjų debesį šokinėja tuzinas ra- 
gasnapių - tarsi pakrikusios vaizduotės kūriniai. 

— Ar patogiai įsitaisėte? — paklausė Vidžaja, rūpestingai pasi- 
lenkęs prie Vilo, kad matytų jo veidą. 

Vilas jam nusišypsojo: 

— Patogiai ir prabangiai. 

— Čia netoli, - padrąsino Vidžaja. - Už kelių minučių ir būsim 
vietoje. 

— O kur yra „čia“? 

— Eksperimentinėje stotyje. Tai kaip Rotamstedas*. Ar teko 
būti Rotamstede Anglijoje? 

Žinoma, Vilas buvo apie jį girdėjęs, bet niekuomet ten nesi- 
lankė. 

— Stotis veikia jau daugiau nei šimtą metų, - toliau pasakojo 
Vidžaja. 

— Šimtą aštuoniolika, jei tiksliai, - pasakė Makfailas. - Lozas 
ir Gilbertas pradėjo dirbti su trąšomis 1843 metais. Vienas jų 
mokinių buvo atvykęs čia šešto dešimtmečio pradžioje padėti 
mano seneliui įkurti stotį. Rotamstedą tropikuose - toks buvo 
sumanymas. Tropikuose - tropikams. 

Žalią niūrulį persmelkė šviesos blyksnis ir netrukus neštuvai 
išniro iš miško į patį tropinės saulės spindesį. Vilas pakėlė galvą 
ir apsidairė. Jie buvo netoli didžiulio amfiteatro aikštelės. Per 
penkis šimtus pėdų apačioje kiek akis užmato plytėjo lyguma, 
išmarginta taisyklingais laukų lopinėliais, šen bei ten buvo ma- 
tyti pulkeliais augantys medžiai, krūvon susispietę namai. O iš 
kitos pusės tūkstančius pėdų aukštyn, iki pat kalnų pusapskri- 
timio, kilo ir kilo šlaitai. Terasa kopė paskui terasą, žalią ar 
auksinę, nuo pat lygumos iki dantytos viršūnių sienos, pakar- 
todami vietovės kontūrą, driekėsi ryžių laukai, kilo ir leidosi 
su kiekvienu šlaito iškilimu ar įdubimu - tarsi pagal kažkieno 
rūpestingą ir menišką planą. Gamta čia nebuvo vien natūrali, 
šis peizažas buvo sukurtas, redukuojant jį iki jo geometrinio 


* Didžiausia Jungtinėje Karalystėje ir veikiausiai seniausia pasaulyje žemės 
ūkio tyrimų stotis. 

pirmapradiškumo, perteiktas - dailininkui tai būtų virtuoziš- 
kumo stebuklas, — šiomis vingiuojančiomis linijomis, grynos, 
sodrios spalvos potėpiais. 

— Ką tu darei Rendange? - nutraukė ilgą tylą daktaras Robertas. 

— Rinkau medžiagą straipsniui apie naująjį režimą. 

— Niekad nepamanyčiau, kad pulkininkas tokia įdomi naujiena. 

— Klystate. Jis karinis diktatorius. Tai reiškia, kad pakvipo mir- 
timi. O net ir tolimas mirties kvapas —- jau naujienos, — Vilas 
nusijuokė. — Todėl man ir liepė užsukti pakeliui iš Kinijos. 

Buvo ir kita priežastis, bet jos jis bemeilijo neminėti. Laikraš- 
čiai — tik viena lordo Aldehido interesų sričių. Kitas jo veidas — 
„Pietryčių Azijos naftos kompanija“, „Imperijos ir užsienio va- 
ris, Ltd.“ Oficialiai Vilas atvyko į Rendangą uostinėti mirties jo 
militarizuotoje atmosferoje, bet turėjo ir kitą užsakymą - iššniukš- 
tinėti, ką diktatorius mano apie užsienio kapitalą, kokias mo- 
kesčių nuolaidas pasiruošęs taikyti, kokias pasiūlytų garantijas 
nacionalizacijos klausimu. Ir kiek grynojo pelno būtų ekspor- 
tuojama? Kiek turėtų būti samdoma vietinių technikų ir admi- 
nistracijos? Ištisa baterija klausimų. Bet pulkininkas Dypa pasi- 
rodė itin kalbus ir draugingas. Todėl Vilas ir leidosi į aną kraują 
stingdantį pasivažinėjimą su Muruganu į vario kasyklas. „Primi- 
tyvu, mielasis Farnabi, primityvu. Kaip pats matote, skubiai rei- 
kia modernios įrangos“. Kitas susitikimas buvo sutartas — Vilas 
dabar prisiminė, - kaip tik šį rytą. Prieš akis iškilo pulkininkas 
prie stalo. Policijos vyriausiojo komisaro pranešimas. „Ponas 
Farnabis paskutinį kartą pastebėtas vienas mažu laiveliu išplau- 
kiantis į Palos sąsiaurį. Už poros valandų kilo smarki audra... 
laikomas žuvusiu...“ O jis sau gyvas sukinėjasi saloje, kur pa- 
kliūti neįmanoma. 

„Jie tau niekuomet neduos vizos, - kalbėjo Džo Aldehidas 

paskutinio susitikimo metu. - Nebent įsmuktum iš jūros kaip 
nors užsimaskavęs. Apsisiausk burnusu ar kuo kitu, kaip Arabi- 
jos Lorensas. — „Pabandysiu“, - pažadėjo Vilas maldydamas juo- 
ką. - „Bet jei kada pavyktų įsigauti į Palą, drožk tiesiai į rūmus. 
Rani — jų karalienė motina - mano sena bičiulė. Pirmą kartą 
susitikome prieš šešetą metų Lugane. Ji buvojo pas senuką Fo- 
gelį, dirbantį investiciniame banke. Jo draugužė domisi spiritiz- 
mu, ir jie surengė man seansą. Mediumė-ruporė - tikras tiesio- 
ginis balsas, tik, deja, kalbėjo vokiškai. Na, kai uždegė šviesas, 
aš su ja išsišnekėjau.“ — „Su rupore?“ — „Ne ne. Su Rani. Ji nuosta- 
bi moteris. Juk žinai, Dvasios Kryžiaus Žygis.“ — „Ar tai ji sugal- 
vojo?“ — „Taip, taip. Ir aš jį vertinu labiau negu Moralinį Gink- 
lavimąsi. Kryžiaus žygiu labiau tikima Azijoje. Tą vakarą ilgai 
apie tai šnekėjomės. O paskui kalba pakrypo apie naftą. Paloje 
gausu naftos. „Pietryčių Azijos nafta“ jau daug metų mėgina ten 
įlįsti. Kitos kompanijos irgi. Nieko nepadarysi. Niekam jokių 
nuolaidų dėl naftos. Tai jų nesikeičianti politika. Bet Rani su tuo 
nesutinka. Ji norėtų, kad nafta kur nors pasaulyje tarnautų ge- 
riems tikslams. Pavyzdžiui, finansuotų Dvasios Kryžiaus Žygį. 
Tai ir sakau, jei tik pakliūsi į Palą, tiesiu taikymu šauk į rūmus. 
Pasišnekėk su ja. Sužinok iš vidaus apie tuos, kas priima spren- 
dimus. Sužinok, ar esama už naftą nusiteikusios mažumos, ir pa- 
klausk, kaip mes galėtume padėti jiems įgyvendinti gerus darbus.“ 

Ir jis baigė savo šnekas, pažadėdamas, jei Vilo pastangos duo- 
tų vaisių, dosnų atlygį. Tokį, kad Vilas galėtų nusipirkti ištisus 
metus laisvės. „Daugiau jokių straipsnių. Nieko, tik Aukštoji 
kūryba, Kūryba, KŪRYBA“, — ir Džo Aldehidas nusikvatojo to- 
kių skatologiniu juoku, lyg šio žodžio pradžioje vietoje „k“ būtų 
»I“. Šiurpus padaras. Bet Vilas vis tiek rašė šio padaro piktybi- 
niams laikraščiams, o už kyšį buvo pasirengęs kibti į jo juodus 

darbelius. Ir štai - sunku ir patikėti, jis Palos žemėje. Likimas lė- 
mė, kad Apvaizda būtų jo pusėje, akivaizdu, specialiai tam, kad 
iškrėstų vieną savo piktų pokštų, kurie ir yra Apvaizdos amplua. 

Į dabartinę realybę Vilą grąžino skardus Meri Sarodžini bal- 
sas, kai ši šūktelėjo: 

— Štai ir atėjome! 

Vilas vėl kilstelėjo galvą. Jų mažytė procesija išsuko iš kelio ir 
žengė pro nišą baltu stiuku puoštoje sienoje. Kairėje ant kylan- 
čių terasų rikiavosi eilės žemų pastatų, prisiglaudusių maldykli- 
nių fikusų šešėlyje. Tiesiai aukštų palmių alėja leidosi lotosų tven- 
kinio link, kitame krante stūksojo didžiulė Budos statula. Pasu- 
kę kairėn, jie palipo tarp žydinčių medžių, apgaubti įvairiausių 
kvapų, iki pirmosios terasos. Už tvoros nė nekrustelėdamas, jei 
ne neskubriai malantys žandikauliai, stovėjo sniego baltumo ze- 
bu, dieviškas savo romiu ir beprasmiu grožiu. Įsimylėjęs Euro- 
pos pagrobėjas* liko atokiau, o čia ant žolės papleikė plunksnas 
Junonos povų porelė**. Meri Sarodžini atsklendė nedidelio so- 
delio vartus. 

— Mano namelis, - tarė daktaras Makfailas, o atsisukdamas į 
Muruganą: - Leiskite, padėsiu išsukti laiptais. 


* Įsimylėjęs Europą (Europę) Dzeusas pagrobė ją pasivertęs jaučiu. 
** Karvė ir povas - šventi Herai (romėnų literatūroje tapatinama su Junona) 
aukojami gyvuliai. Abi garbintos kaip santuokos, gimdyvių globėjos. 

KETVIRTAS SKYRIUS 


"Tomas Krišna ir Meri Sarodžini siestos išėjo 
pas šalimais gyvenančio sodininko vaikus. Sušyla Makfail viena 
sėdėjo pritemdytame kambaryje nugrimzdusi buvusios laimės 
prisiminimuose, sumišusiuose su netekties skausmu. Laikrodis 
virtuvėje išmušė pusvalandį. Metas eiti. Atsidūsėjusi pakilo, 
įsispyrė į sandalus ir žengė į pasakišką tropikų vidudienio tvis- 
kesį. Pažvelgė į dangų. Viršum vulkanų į zenitą kopė didžiuliai 
debesys. Už valandos lis. Taikydama iš vienos šešėlio salelės į 
kitą, moteris ėjo medžiais apsodintu taku. Staiga, sutarškėję 
plunksnomis, nuo vieno iškerojusio maldyklinio fikuso purp- 
telėjo pulkelis balandžių. Žaliasparniai, koraliniais snapais, sau- 
lėje lyg perlas spalvas mainančiomis krūtinėmis, jie nuskrido 
miško pusėn. Kokie gražūs, kokie neapsakomai meilūs! Sušyla 
jau sukosi atgal, vildamasi išvysti palaimos nutviekstą pakeltą 
Dugaldo veidą, bet susigriebusi nudelbė akis žemėn. Dugaldo 
nebėra, tik šis skausmas - kaip fantominės galūnės maudulys, 
nepaliaująs alinti vaizduotės, dirginantis jusles - kaip tų, kurie 
patyrė amputaciją. „Amputacija, - sušnibždėjo ji, - amputaci- 
ja...“ Pajutusi akyse besitvenkiančias ašaras, paspartino žings- 
nį. Amputacija nepateisina savigailos: net Dugaldui mirus, 
paukščiai liko tokie pat gražūs, o vaikams, jos ir visiems ki- 
tiems, reikia ne mažiau meilės, pagalbos, reikia mokytis. O tas 
nelėgstantis suvokimas, kad jo nebėra, gal tai priminimas, jog 
dabar ji turi mylėti už du, gyventi už du, galvoti už du, justi ir 
Suprasti ne tik savo akimis ir protu, bet ir tomis akimis, tuo 

protu, kuris buvo jo, o sykiu ir jos, kol jų džiaugsmo ir suprati- 
mo sąjungos nenutraukė ši baisi nelaimė. 

Bet štai daktaro namelis. Ji palypėjo laiptais, perėjo verandą 
ir įžengė į kambarį. Uošvis sėdėjo prie lango, gurkšnojo šaltą 
arbatą iš keraminio puodelio ir skaitė „Journal de Mycologie“*. 
Jai priėjus, pakėlė galvą, sveikindamas nusišypsojo. 

— Sušyla, brangioji! Kaip gerai, kad užsukai. 

Ji pasilenkusi pakštelėjo jam į dygų skruostą. 

— Ką ten pasakojo Meri Sarodžini? - paklausė ji. — Ar ji tikrai 
rado priklydėlį? 

— Iš Anglijos - bet per Kiniją ir Rendangą, išsigelbėjo iš sudu- 
žusio laivo. Žurnalistas. 

— Ir koks jis? 

— Mesijo išvaizdos. Bet per daug protingas, kad tikėtų Dievą 
arba neabejotų savo misija. Ir per daug jautrus, taigi, net būdamas 
tikras, įgyvendinti jos negalėtų. Jo raumenys trokšta veiklos, jaus- 
mai veržiasi į tikėjimą, bet nervų galiukai ir protas neleidžia. 

— Manyčiau, labai nelaimingas. 

— Toks suvargęs, kad kai juokiasi, tai lyg hiena kiauksėtų. 

— O ar jis žino, kad jo juokas kaip hienos? 

— Žino ir tuo labai didžiuojasi. Net kuria apie tai epigramas. 
„Aš - žmogus, kuriam nėra atsakymo „taip“. 

— Ar smarkiai susižeidė? 

— Nesmarkiai. Bet turi temperatūros. Jau gydau antibiotikais. 
Dabar tavo eilė kilstelėti jo atsparumą - gal vis medicatrix natu- 
rae** jam pagelbėtų. 

— Pasistengsiu kiek įmanydama. 

Paskui patylėjusi tarė: 


* Mikologijos žurnalą (pranc.). 
** Gydomoji gamtos galia (lot.). 

— Buvau aplankyti Lakšmi. Užėjau pakeliui iš mokyklos. 

— Kaip ji tau pasirodė? 

— Beveik taip pat. Ne, turbūt šiek tiek silpnesnė negu vakar. 

— Ir aš tai pajutau, kai lankiau ją ryte. 

— Laimei, skausmas lyg nestiprėja. Vis dar galime maldyti jį 
psichologiškai. Šiandien mokėmės įveikti pykinimą. Ir ji pajėgė 
gurkštelėti lašelį. Manau, kad nebereikės lašinti skysčių į veną. 

— Dėkui Dievui! Tos adatos į veną tikra kankynė. Nepaprasta 
drąsa, kai kyla tikras pavojus, bet kai reikia suleisti vaistus po 
oda ar į veną - gėdingiausia ir nesuvokiama baimė. 

Jis prisiminė tuos laikus, kai buvo tik susituokę ir jis, trūkus 
kantrybei, apšaukė ją baile už tokį paikiojimą. Lakšmi verkė ir, 
nukentusi kankinimus, sugraudino jį atsiprašinėjimais. „Lakš- 
mi, Lakšmi...“ O dabar už kelių dienų ji mirs. Po trisdešimt sep- 
tynerių metų. 

— Apie ką jūs kalbėjotės? - paklausė jis balsu. 

— Nieko ypatingo, - atsakė Sušyla. Tačiau išties jos kalbėjosi 
apie Dugaldą, tik ji negalėjo prisiversti pakartoti to, ką jos viena 
kitai pasakojosi. 

— Mano pirmagimis, - šnabždėjo mirštanti moteris. - Aš neži- 
nojau, kad kūdikiai būna tokie gražūs. 

Įkritusios juodose kaip kaukolės akiduobėse akys nušvito, 
bekraujės lūpos nusišypsojo. 

— Tokios mažytės, mažytės rankutės, - toliau šnabždėjo šiurkš- 
tus balsas, - tokia godi mažytė burnelė. 

Ir drebanti išdžiūvusi ranka palietė tą vietą, kur iki praėjusių 
metų operacijos buvo krūtis. 

— Nežinojau. 

Ir kol tai įvyko, iš kur ji galėjo žinoti? Tai buvo apreiškimas, 
lytėjimo ir meilės apokalipsė. 

— Žinai, ką turiu galvoje? 

Sušyla linktelėjo. Ji žinojo - pažino tai su savo dviem vaikais, 
su vyru, į kurį išaugo vaikelis Dugaldas mažytėmis rankutėmis ir 
godžia burnyte. 

— Aš jo prisibijodavau, - šnabždėjo mirštančioji. - Kokio jo 
stipraus, kokio tirono būta, galėjo ir įskaudinti, ir priekabių ras- 
ti, ir gyvenimą sugriauti. Jei būtų vedęs kitą moterį... Buvau to- 
kia dėkinga, kad vedė tave! 

Rankos šakaliukas nuslydo nuo buvusios krūties vietos, pri- 
siglaudė prie Sušylos rankos. Ši pasilenkė ir pabučiavo moters 
ranką. Jos abi verkė. 

Daktaras atsiduso, pakėlė galvą ir nelyginant išlipęs iš van- 
dens žmogus pasipurtė. 

— Priklydėlis vardu Farnabis, - tarė jis. - Vilas Farnabis. 

— Vilas Farnabis, - pakartojo Sušyla. - Gerai, einu pažiūrėsiu, 
kuo galėčiau jam padėti. 

Ji apsisuko ir išėjo. 

Daktaras Makfailas nulydėjo ją akimis, paskui atsilošė kėdėje 
ir užsimerkė. Mąstė apie sūnų, mąstė apie žmoną - apie Lakšmi, 
gęstančią lėtai kaip žvakę, apie Dugaldą - staiga užpūstą ryškią, 
energingą jo liepsną. Mintijo apie neįžvelgiamą pokyčių ir gali- 
mybių seką, iš kurios pinasi gyvenimas, tiek sykių regėtą grožį ir 
siaubą, ir absurdą, kurie sugula podraug neįskaitomais, bet die- 
viškai prasmingais žmogaus likimo raštais. „Vargšelė, — tarė jis 
sau, prisimindamas Sušylos veidą, kai jis pasakė, kas atsitiko. — 


į 


Vargšė mergaitė!“ O tuo tarpu - šis straipsnis apie haliucinoge- 
ninius grybus „Journal de Mycologie“. Tai dar vienas tų paskirų 
dalykų, kurie kažkaip dera bendrame piešinyje. Į galvą atėjo keis- 


tas Senojo Radžos eilėraštis. 

Visa - visam kam 

tobulai abejinga, 

tobulai veikia kartu 

prieštaroje vardan Gėrio 

už gėrio vardan Būties, labiau 
belaikės savo laikinumu, labiau 
amžinos savu nykimu nei 
Dievas aukštai danguje. 


Girkžtelėjo durys, ir netrukus Vilas išgirdo lengvus žingsnius 
ir sijonų šnaresį. Pajuto ant peties uždėtą ranką, ir žemas, muzi- 
kalus moters balsas paklausė, kaip jis jaučiasi. 

— Varganai, - atsakė jis, neatverdamas akių. 

Jo tone nebuvo girdėti savigailos, jokio užuojautos prašymo, 
tik piktas dalykiškumas stoiko, kuriam atsipyko nejautrumo far- 
sas, todėl nenoromis teškia tiesą. 

— Jaučiuosi varganai. 

Ranka jį vėl palietė. 

— Aš Sušyla Maktfail, - tarė balsas. - Meri Sarodžini mama. 

Nenoromis Vilas pasuko galvą ir atsimerkė. Šalia lovos sėdė- 
jo suaugusi, tamsesnė Meri Sarodžini ir šypsojosi jam su drau- 
gišku rūpesčiu. Atsiliepti į šypseną jam būtų prireikę per daug 
pastangų, tad jis pasitenkino tarstelėjęs „sveiki“, užsitraukė aukš- 
čiau antklodę ir vėl užsimerkė. 

Sušyla žvelgė į jį tylomis - į prakaulius pečius, į krūtinės ląstą, 
dengiamą odos, kurios šiaurietiškas blyškumas jos, palės, akiai, 
darė jį keistai trapų ir pažeidžiamą, į saulėje įdegusį veidą raiš- 
kių, lyg išdrožtų bruožų, į kuriuos reiktų žiūrėti iš tolo - tvirtą ir 
Vis tiek jautrų, virpantį, daugiau nei nuogą veidą, ir ji pagavo 
Save galvojant apie žmogų, sumuštą ir paliktą kentėti. 

— Sako, tu iš Anglijos, — tarė ji pagaliau. 

— Man tas pats, iš kur aš, - irzliai sumurmėjo Vilas. - Tas pats, 
kur keliauju. Iš pragaro į pragarą. 

— Aš gyvenau Anglijoje tuoj po karo, - tęsė ji. - Studijavau. 

Jis bandė neklausyti, bet ausys neturi vokų, niekur nepabėgsi 
nuo to įkyraus balso. 

— Psichologijos grupėje drauge mokėsi viena mergaitė, - to- 
liau pasakojo ji. —- Jos šeima buvo iš Velso. Ji pakvietė mane 
paviešėti pirmąjį vasaros atostogų mėnesį. Ar esi buvęs Velse? 

Žinoma, jis yra buvęs Velse. Ko ji kimba su savo kvailais pri- 
siminimais? 

— Man patikdavo ten vaikščioti prie vandens, - tęsė Sušyla, — 
žvelgti pro katedrą už gynybinio griovio. 

Ir galvoti, žvelgiant į katedrą, apie Dugaldą po palmėmis pliaže, 
apie Dugaldą, kai jis pirmą kartą ją mokė alpinizmo. „Tu prisiri- 
šusi. Tai visiškai saugu. Nukristi neįmanoma...“ Nukristi neįma- 
noma, pakartojo ji karčiai ir prisiminė čia ir dabar, prisiminė, 
kad jos laukia darbas, prisiminė, žvilgtelėjusi į apnuogintą, iš- 
raiškingą veidą, kad čia kenčia žmogus. 

— Kaip miela ten buvo, - tęsė ji, - kaip nuostabiai ramu! 

Balsas, pasirodė Vilui Farnabiui, tapo muzikalesnis ir keistai 
nutolo. Galbūt dėl to jis nebesipriešino jo įsiveržimui. 

— Toks nepaprastas ramybės jausmas. Šanti, šanti, šanti*. Ra- 
mybė, kuri skleidžia supratimą. 

Balsas dabar bylojo beveik progiesmiu, sklido tarsi iš kažko- 
kio kito pasaulio. 

— Aš užsimerkiu, - gydo balsas toliau, - užsimerkiu ir taip 
aiškiai visa regiu. Matau katedrą - milžinišką, ji daug aukštesnė 


* Ramybė, taika, poilsis, mirtis (sanskr.). 

nei išlakūs medžiai aplinkui Vyskupų rūmus. Regiu žalią žolę ir 
vandenį, ir saulės šviesą, auksinančią laiptus, ir įkypus šešėlius 
tarp kontraforsų. Paklausyk! Girdžiu varpus. Varpus ir kuosas. 
Kuosas bokšte — ar girdi kuosas? 

Taip, jis girdi kuosas, beveik taip pat aiškiai kaip papūgas me- 
džiuose už lango. Jis buvo čia ir tuo pat metu - ten; čia, tamsiame, 
alsiame kambaryje netoli pusiaujo, ir ten, toje vėsioje grotoje pa- 
čiame Mendipo kalvų pakraštyje, kuosoms ūkaujant iš katedros 
bokšto ir varpų aidui sklaidantis žalioje tyloje. 

- Ir balti debesys, - kalbėjo balsas, - o mėlynas dangus tarp jų 
toks blyškus, toks gležnas, toks tobulai švelnus. 

Švelnus, pakartojo jis, švelnus mėlynas dangus to balandžio 
savaitgalio, kurį jie praleido ten su Moli, dar prieš jų santuoką 
ištinkant anai negandai. Žolėje žydėjo ramunėlės ir pienės, to- 
liau plytėjo vanduo, o už jo stūksojo didžiulė katedra, savo griežta 
geometrija varžėsi su purių debesų laisvumu. Forma rungėsi su 
laisvumu, sykiu jį papildė ir visiškai susitaikiusi gulė dermėn. 
Taip turėjo būti ir jiems su Moli, tuomet taip ir buvo. 

— Ir gulbės, - girdėjo jis sapningą progiesmį balsą, - gulbės... 

Taip, gulbės. Baltos gulbės, plūkaujančios ant nefrito ir gaga- 
to veidrodžio - kvėpuojančio veidrodžio, kuris kilojosi ir virpė- 
Jo, o paukščių atspindžiai vis žiro gabalėliais ir vėl susidėdavo, 
iro ir vėl vienijosi. 

— Kaip pramanyti heraldiniai ženklai. Romantiški, neįmano- 
mai žavūs. Tačiau štai jos — tikri paukščiai tikroje vietoje. Taip 
arti manęs, kad galiu veik paliesti — ir sykiu taip toli, už tūkstan- 
čių mylių. Toli ant to veidrodinio vandens, iriasi tarsi užburtos, 
Švelniai, didingai... 

Didingai, jos plaukia didingai, tamsus vanduo pakyla ir ski- 
flasi artėjant baltoms, išriestoms krūtinėms, - kyla, skiriasi, slysta 


sALA / 39 


atgal, sklinda raibuliais, paskui jas nusidriekiančiais plačia žibu- 
riuojančia vaga. Jis regėjo, kaip jos plaukia tamsiu veidrodžiu, 
girdėjo kuosas bokšte, o pro šį artimesnį sumišusių dezinfekuo- 
jamųjų vaistų ir gardenijų kvapą jį pasiekė ir šaltas, žolingas go- 
tikinio apsauginio griovio kvėpsnis iš tolimojo žalio slėnio. 

— Sėdėdavau „tenai, - kalbėjo ji, - sėdėdavau ir žvelgdavau, 
žvelgdavau, ir netrukus, žiūrėk — aš taipgi plaukau. Plaukyda- 
vau su gulbėmis ant to lygaus paviršiaus tarp tamsos gilumoje ir 
blyškaus švelnaus dangaus viršum. Plaukydavau drauge ant kito 
paviršiaus tarp čia ir toli, tarp tada ir dabar. 

„Ir tarp prisiminimų laimės, - mąstė ji, - ir dabartinio nelėgs- 
tančio, plėšančio suvokimo, kad jo nebėra.“ 

— Plaukydavau, - tarė ji balsu, —- paviršiuje tarp tikrovės ir 
išmonės, tarp to, kas į mus ateina iš išorės, ir to, kas kyla iš 
vidaus, iš gelmių gelmės čia, viduje. 

Ji uždėjo ranką jam ant kaktos, ir staiga žodžiai virto daiktais 
ir įvykiais, kuriuos jie vaizdavo; vaizdiniai virto faktais. Jis išties 
plaukė. 

— Plauki, - tvirtino švelnus balsas. - Plauki kaip baltas paukš- 
tis vandeniu. Plauki didžiąja gyvenimo upe - didžiule, lygia, ty- 
lia upe, kuri neša vandenis taip tykiai, taip tykiai, kad gali pagal- 
voti, jog ji miega. Mieganti upė. Bet ji nesustabdomai plaukia. 

Gyvenimas tyliai ir nesustabdomai plaukia į vis talpesnį gy- 
venimą, į gyvąją, vis gilesnę ramybę, vis turtingesnę, stipresnę, 
visuotinesnę, nes ji pažįsta tavo skausmą ir vargus, pažįsta juos 
ir priima, ir padaro juos vienos prigimties su savimi. Tai į tą 
ramybę dabar plauki, plauki šia nesraunia upe, ji miega, bet 
nesustabdomai neša, nesustabdomai kaip tik todėl, kad miega. 
Ir aš su ja plaukiu, - kalbėjo ji svetimajam. Iš kito savo lygmens 
ji kalbėjo sau: „Plaukiu be menkiausios pastangos. Man visiš- 


40/ALDOuUS HUXLEY 


kai nieko nereikia daryti. Leidžiuosi, leidžiuosi nešama, tik pra- 
šau, kad ši nesustabdoma mieganti upė neštų mane, kur ji pati 
plaukia - ir visą laiką žinau, kad ten, kur ji neša savo vandenis, 
ir aš noriu nukeliauti, turiu nukeliauti - į labiau gyvenimą, į 
gyvąją ramybę. Miegančia upe, nesustabdomai, į susitaikymo 
vienovę.“ 

Nevalingai, nesąmoningai Vilas Farnabis giliai atsiduso. Kokia 
tyla stojo pasaulyje! Gili krištolinė tyla, nors papūgos toliau tarš- 
ka už langinių, nors balsas šalia kažką eiliuoja. Tyla ir tuštuma, ir 
per tą tylą ir tuštumą plaukia upė, mieganti ir nesustabdoma. 

Sušyla pažvelgė į veidą ant pagalvės. Staiga jis pasirodė labai 
jaunas, tobulai nurimęs lyg vaiko. Ant kaktos atsileido raukšlės. 
Lūpos, ką tik suspaustos iš skausmo, prasižiojo, kvėpė lėtai, švel- 
niai, veik nejuntamai. Ji staiga prisiminė žodžius, kurie atėjo jai 
į galvą, kai vieną mėnesienos naktį žvelgė į atsimainiusį, nekaltą 
Dugaldo veidą: „Savo numylėtiniui ji siunčia miegą.“ 

— Miegok, - tarė ji balsu. - Miegok. 

Tyla, regis, tapo dar gilesnė, tuštuma dar erdvesnė. 

— Užmigęs plauki miegančia upe, - kalbėjo balsas. - O viršum 
upės blyškiame danguje - didžiuliai balti debesys. Kai žiūri į juos, 
imi sklęsti jų linkui. Taip, sklendi jų linkui, o upė dabar jau teka 
danguje, neregima upė, kuri tave neša, kelia, aukštyn, aukščiau 
ir aukščiau. 

Aukštyn, aukštyn, per tylią tuštumą. Vaizdinys tapo daiktu, 
žodžiai - potyriu. 

- Iš karštos lygumos, - tęsė balsas, - be menkiausių pastangų — 
į kalnų gaivumą. 

Taip, štai Jungfrau, akinantis baltumas mėlyje. Štai Montrozas... 

— Koks gaivus oras, kuriuo tu kvėpuoji. Grynas, šviežias, skli- 
dinas gyvybės! 

Jis giliai įkvėpė, ir jį užpūdo nauja gyvybė. Ir štai per sniego 
laukus papūtė vėjelis, vėsindamas odą, maloniai vėsindamas. 
Ir, tarsi pakartodamas jo mintis, lyg aprašydamas jo patirtį, 
balsas tarė: 

— Vėsuma. Vėsuma ir miegas. Per vėsumą į didesnį gyvenimą. 
Per miegą į susitaikymą, į visetą, į gyvąją ramybę. 

Po pusvalandžio Sušyla grįžo į kambarį. 

— Na? - paklausė uošvis. - Kaip pavyko? 

Ji linktelėjo. 

— Kalbėjau jam apie tokią vietą Anglijoje, - tarė ji. - Jis persi- 
kėlė ten greičiau, nei tikėjausi. Po to šį tą pasiūliau temperatūrai 
numušti... 

— Tikiuosi, nepamiršai ir jo kelio? 

— Žinoma. 

— Tiesiogiai? 

— Ne, netiesiogiai. Taip visada geriau. Aš padėjau jam suvokti 
savo kūno vaizdinį. Paskui - įsivaizduoti jį daug didesnį nei kas- 
dienybėje, o kelį - daug mažesnį. Kaip apgailėtiną mažą daiktą, 
kuris sukilo prieš kitą — didžiulį ir puikų. Nėra abejonės, kas 
laimės. 

Ji pažvelgė į laikrodį ant sienos. 

— Tai tau, turiu krutėti. Pavėluosiu į pamoką. 

PENKTAS SKYRIUS 


Kai daktaras Robertas įžengė į žmonos palatą ligo- 
ninėje, saulė dar tik kilo. Oranžinė pašvaistė, o jos fone - danty- 
tas kalnų siluetas. Ir staiga —- akinamai švytintis pjautuvas tarp 
dviejų viršukalnių. Pjautuvas virto pusapskritimiu ir paklojo so- 
de už lango pirmuosius ilgus šešėlius, pirmuosius auksinės švie- 
sos spindulius. O jau kitą akimirką, pažvelgęs į kalnus, regėjai 
visą nepakeliamą patekėjusios saulės spindesį. 

Daktaras Robertas prisėdo ant žmonos lovos, pakėlė jos ran- 
ką ir pabučiavo. Ji nusišypsojo jam, paskui vėl atsigręžė į langą. 

— Kaip greitai sukasi žemė! —- tarė ji. - Vieną tokį rytą bus 
mano paskutinis saulėtekis, - patylėjusi pridėjo. 

— Karuna, karuna, - pro mišrų paukščių chorą ir vabzdžių 
gaudimą, traukė mainas progiesmiu. 

— Karuna, - pakartojo Lakšmi. - Atjauta... 

— Karuna, karuna, - obojaus balsu iš sodo tvirtino Buda. 

— Man jos jau nebeilgai reikės, - tęsė ji. - Bet kaip tu? Vargšeli 
Robertai, kaipgi tu? 

— Vienaip ar kitaip prireikus randame stiprybės, - tarė jis. 

— Bet ar tai bus teisinga stiprybė? Ar tai bus šarvų stiprybė, 
užsisklendimo stiprybė, stiprybė, kai pasineriama į savo darbą, 
idėjas ir į nieką kitą nekreipiama dėmesio? Prisimeni, prieida- 
Vau, pešiodavau tave už plaukų ir akindavau kreipti į viską dė- 
mesį? Kas gi tai darys, kai aš iškeliausiu? 

Įėjo sesutė su stikline saldinto vandens. Daktaras Robertas 
užkišo ranką žmonai po pečiais ir kilstelėjęs pasodino. Sesutė 

pakėlė stiklinę jai prie lūpų. Lakšmi gurkštelėjo vandens, sunkiai 
nurijo, paskui gėrė antrą ir trečią gurkšnelį. Nusisukdama nuo 
siūlomos stiklinės, pažvelgė į daktarą Robertą. Išsekusį veidą ap- 
švietė keistai nederanti šelmiška ugnelė. 

— „Aš Trejybę iliustruoju, — pacitavo silpnu šiurkščiu balsu, — 
sunką apelsinų gurkšniais gerdamas trimis — arijonas* įnirš- 


„**“ — ir eilutė nutrūko. 


ta.. 

— Koks juokingas dalykas tie prisiminimai. Bet juk aš visada 
buvau gerokai juokinga, ar ne? 

Daktaras Robertas iš visų jėgų stengėsi jai nusišypsoti. 

— Gan juokinga, - sutiko jis. 

— Vis sakydavai, jog aš kaip blusa. Vieną minutę čia, o jau kitą — 
strykt! Kažin kur už devynių mylių. Tad nieko keisto, kad tu 
manęs niekaip neišauklėjai! 

— Bet tau puikiai pavyko mane išauklėti, - patikino jis ją. - Jei 
nebūtum vis sukusis aplink, nebūtumei pešiojusi manęs už plau- 
kų, vertusi vis žvelgti į pasaulį, padėjusi man jį suprasti, kas aš 
būčiau šiandien? Pedantas su akidangčiais - nepadėtų man nė 
mokslai. Laimei, pakako nuovokos paprašyti, kad tekėtum už 
manęs, o tau - paikumo sutikti, o paskui išminties ir supratimo 
šį tą iš manęs padaryti. Trisdešimt septyneri metai suaugusio vy- 
ro auklėjimo - ir aš beveik žmogus. 

— Bet aš vis dar blusa, - ji papurtė galvą. - O juk stengiausi. 
Labai stengiausi. Nežinau, ar tu kada nors tai supratai, Rober- 
tai. Vis pasistiebusi, vis bandžiau pasitempti, kad patekčiau ten, 


* Arionybė - įvairios IV a. sampratos, priskiriamos Arijui Aleksandriečiui, 
Romos katalikų bažnyčioje kėlusios ginčų dėl Kristaus dieviškumo ir 

Švč. Trejybės dogmų. 

** Citata iš anglų poeto Roberto Browningo (1812-1889) eilėraščio 
„Monologas Ispanijos vienuolyne“, ironizuojančio moralinę veidmainystę. 

kur tu dirbai savo darbą, mąstei, skaitei. Pasistiebusi stengiausi 
pasiekti, kad būčiau ten, šalia tavęs. Dieve, kaip tai vargino! Kiek 
nepaliaujamų pastangų! Ir beveik visos bergždžios. Nes buvau 
tik kvaila blusa, šokinėjanti čia, apačioje, tarp žmonių ir gėlių, 
kačių ir šunų. Tavo aukštų materijų pasaulis man buvo nepasie- 
kiamas, dar mažiau galėjau viltis rasti sau vietą jame. Kai tai 
nutiko, - ji kilstelėjo ranką prie nesamos krūties, - man neberei- 
kėjo stengtis. Daugiau jokių mokyklų, jokių namų darbų. Gavau 
nuolatinį atleidimą. 

Stojo ilga tyla. 

— Gal išgertumėt dar gurkšnelį? —- pagaliau paklausė sesutė. 

— Taip, tau tikrai reikėtų dar pagerti, - pritarė daktaras Ro- 
bertas. 

- Ir sugriauti Trejybę? - Lakšmi vėl jam nusišypsojo. Pro se- 
natvės ir mirtinos ligos kaukę daktaras Robertas staiga išvydo 
besijuokiančią mergaitę, kurią įsimylėjo prieš pusę amžiaus — 
bet sykiu ir vakar. 

Už valandos daktaras Robertas grįžo į savo namelį. 

— Šįryt liksi visai vienas, - pranešė jis, pakeitęs Vilui Farnabiui 
kelio tvarstį. Man reikia važiuoti į Šivapuramą, Slaptosios Tary- 
bos susirinkimą. Apie dvyliktą ateis viena mūsų praktikančių se- 
serų suleisti vaistų ir atneš užkąsti. O po pietų, kai tik baigs dar- 
bą mokykloje, vėl užsuks Sušyla. O dabar man metas vykti, — 
daktaras Robertas pakilo ir, uždėjęs ranką ant Vilo rankos, atsi- 
sveikino. — Ligi vakaro. 

Pusiaukelėje jis stabtelėjo ir atsisuko. 

— Būčiau pamiršęs paduoti, — iš nukarusio švarko šoninės ki- 
Šenės ištraukė nedidukę žalią knygelę. - Čia Senojo Radžos „Už- 
rašai apie tai, kas yra kas, ir ką būtų naudinga daryti dėl to, kas 
yra kas.“ 

— Koks žavus pavadinimas! - tarė Vilas, imdamas ištiestą knygą. 

— Tau patiks ir turinys, - užtikrino daktaras Robertas. - Neil- 
ga, tik keliolika puslapių. Bet jei nori suprasti, kas yra Pala, ge- 
resnio įvado nerasi. 

— Beje, - paklausė Vilas, - o kas yra Senasis Radža? 

— Deja, kas buvo. Senasis Radža mirė trisdešimt aštuntaisiais, 
valdęs trejetu metų ilgiau už karalienę Viktoriją. Jo vyriausias 
sūnus mirė pirma tėvo, tad įpėdiniu tapo anūkas, šis buvo asilas, 
bet atsiteisė itin trumpu gyvenimu. Dabartinis radža yra jo pro- 
anūkis. 

— Ojei paklausčiau asmeninio dalyko - kaip į šią istoriją įsipy- 
nė žmogus, pavarde Makfailas? 

— Pirmasis Palos Makfailas pasirodė Senojo Radžos senelio 
laikais, mes jį vadiname Radža Reformatoriumi. Jiedu su mano 
proseneliu sukūrė šiuolaikinę Palą. Senasis Radža įtvirtino jų dar- 
bą ir tęsė jį toliau. Ir šiandien mes kiek įmanydami stengiamės 
sekti jų pėdomis. 

Vilas kilstelėjo „Užrašus apie tai, kas yra kas“. 

— Ar čia aprašyta reformų istorija? 

Daktaras Robertas papurtė galvą. 

— Čia išdėstyti tik kertiniai principai. Pirmiausia paskaityk apie 
tai. Kai šįvakar grįšiu iš Šivapuramo, nupiešiu šiek tiek istorijos. 
Bet geriau suprasi, kas išties buvo padaryta, jei pradėsi nuo to, 
kad sužinosi, kas turėjo būti padaryta, — ir kas visada turi būti 
daroma kiekvieno, kas aiškiai žino, kas yra kas. Tad skaityk, 
skaityk. Ir nepamiršk vienuoliktą išgerti sulčių. 

Vilas palydėjo išeinantį vyriškį akimis, paskui atsivertė nedi- 
delę žalią knygelę ir įniko skaityti. 

„Niekam nebereikia niekur eiti. Jei tik žinotume, visi jau esa- 
me atėję. 

Jei tik žinočiau, kas išties esu, privalėčiau liautis elgęsis kaip 
ras, kas manausi esąs; ir jei paliaučiau elgęsis kaip tas, kas ma- 
nausi esąs, turėčiau žinoti, kas esu. 

O išties aš esu —- jei tik manichėjus*, kuriuo manausi esąs, 
man leistų tai sužinoti, - „taip“ ir „ne“ sutaikymas, įvykstantis 
tik per visko priėmimą ir palaimintą Nedalumo patirtį. Religijo- 
je visi žodžiai purvini. Kiekvienas, kas gražbyliauja apie Budą ar 
Dievą, ar Kristų, turėtų eiti ir išsiplauti burną karbolio skysčiu. 

Kadangi jo siekis išsaugoti tiktai „taip“ kiekvienoje priešingy- 
bių poroje pagal pačią daiktų prigimtį negali įsikūnyti, atskirta- 
sis manichėjus, koks manausi esąs, pasmerkia save nepaliauja- 
mai besikartojančiai frustracijai, nuolat besikartojantiems kont- 
liktams su kitais to siekiančias ir frustruojančiais manichėjais. 

Konfliktai ir frustracijos - visos istorijos ir beveik visų biogra- 
fijų tema. „Aš parodysiu tau kančią, - tikroviškai pažadėjo Bu- 
da. Bet jis taipgi parodė kančios pabaigą - savižiną, visko priėmi- 
mą, palaimintąją Nedalumo patirtį.“ 


II 
Žinojimas, kas išties esame, veda į Gerąją Būtį, o Geroji Būtis 
duoda pačių tinkamiausių gerų darbų. Tačiau geri darbai nebū- 
tinai savaime sukuria Gerąją Būtį. Galime būti dorybingį, išties 
nežinodami, kas esame. Būtybės, kurios yra tik geros, nėra Ge- 
rosios Būtys; jos tiesiog yra visuomenės ramsčiai. 
Dauguma ramsčių yra savo pačių samsonai. Jie laiko, bet anks- 


* Manicheizmas - babiloniečio Manio (mirė 276 m. po Kr.) įsteigta 
sisteminė gnostinė religija, teigianti dviejų principų, gėrio ir blogio, dvasios 
Ir materijos, šviesos ir tamsos, dualizmą. 

čiau ar vėliau pasitraukia. Dar niekuomet nebuvo tokios visuo- 
menės, kur dauguma gerų darbų būtų Gerosios Būties vaisius, 
todėl visuomet priimtini. Tačiau tai nereiškia, kad tokios visuo- 
menės niekuomet nebus arba kad Paloje mes esame kvailiai, ban- 
dydami duoti jai pradžią. 


II 
Jogas ir stoikas yra du dorieji ego, kurie savųjų reikšmingų re- 
zultatų pasiekia sistemingai apsimetinėdami esą kuo kitu. Ta- 
čiau ne apsimetinėdami kažkuo kitu, net tuo, kas įkūnytų aukš- 
čiausią gėrį ir išmintį, pereisime iš manichėjaus atskirties į Gerą- 
ją Būtį. 

Geroji Būtis yra žinojimas, kas mes išties esame; o idant žino- 
tume, kas išties esame, pirmiausia turime suvokti - akimmirką 
po akimirkos - kas manome esą ir ką šis blogas mąstymo įprotis 
verčia mus jausti ir daryti. Akimirka aiškaus ir visiško žinojimo, 
kas manomės esą, nors išties nesame, - ir akimirką sustoja mani- 
cheizmo šarada. Jei mes jas kartojame, kol jos tampa nenutrūks- 
tamos - anos akimirkos, kai žinome, kas nesame, - staiga mus 
ims ir aplankys suvokimas, kad žinome, kas išties esame. 

Susikaupimas, abstraktus mąstymas, dvasios pratimai - siste- 
minga atskirtis minties srityje. Asketizmas ir hedonizmas - siste- 
minga atskirtis potyrių, jausmų ir veiksmų srityje. Tačiau Geroji 
Būtis - tai žinojimas, kas esi visos patirties akivaizdoje, taigi būk 
suvokiantis - suvokiantis kiekviename kontekste, visu laiku, ką 
tik - garbingo ar gėdingo, malonaus ar nemalonaus - darytumei 
ar patirtumei. Tai vienintelė tikroji joga, vienintelis dvasinis pra- 
timas, kurį verta daryti. Kuo daugiau žmogus žino apie atskirus 
dalykus, tuo daugiau jis žino apie Dievą. Išvertę Spinozos kalbą 
į mūsų, galime pasakyti: juo daugiau žmogus sužino apie save IŠ 

įvairiausių patirčių, juo didesnę jis turi galimybę staiga vieną 
gražų rytą suvokti, kas išties jis yra — arba, veikiau, Kas (didžioji 
K) Išties (didžioji K) „jis“ (kabutėse) Yra (didžioji Y). 

Šventas Jonas buvo teisus. Palaimingoje bekalbėje visatoje Žo- 
dis buvo ne tik pas Dievą, Žodis buvo Dievas.* Kaip kažkas, 
kuo tikima. Dievas yra suprojektuotas simbolis, sudievintas var- 
das. Dievas = „Dievas“. 

Tikėjimas iš esmės skiriasi nuo įtikėjimo. Įtikėjimas yra siste- 
mingas neišanalizuotų žodžių ėmimas už gryną pinigą. Pauliaus 
žodžių, Mahometo žodžių, Markso žodžių, Hitlerio žodžių, — 
žmonės priima juos už gryną pinigą, ir kas nutinka? Atsiranda 
beprasmis istorijos dvilypumas - sadizmas prieš pareigą arba (ne- 
palyginamai blogiau) sadizmas kaip pareiga; dievinimą atsveria 
organizuota paranoja; gailestingosios seselės pasiaukojamai slau- 
go savo bažnyčios inkvizitorių ir kryžiuočių aukas. Tikėjimo, 
priešingai, niekad nepajėgsime priimti už gryną pinigą. Nes ti- 
kėjimas yra empiriškai pateisintas kliovimasis mūsų gebėjimu 
žinoti, kas mes esame, Gerojoje Būtyje užmiršti religija apsisvai- 
ginusį manichėjų. Duok mums šiandien kasdienio tikėjimo, bet 
saugok, Dieve mieliausias, nuo įtikėjimo.“ 


Kažkas pabeldė į duris. Vilas pakėlė galvą nuo knygos. 

— Kas ten? 

— Tai aš, — atsiliepė balsas, vėl sužadinęs anuos nemalonius 
prisiminimus - pulkininko Dypos ir košmariško pasivažinėjimo 
baltu mersedesu. Įsispyręs į baltus sandalus, apsidaręs vienomis 
baltomis trumpikėmis ir prie jų - platininiu laikrodžiu, Muru- 
ganas žengė prie lovos. 


* Žodžiais „ne tik“ praplėsta Jn 1,1. 

— Kaip gražu, kad atėjai manęs aplankyti! 

Kitas lankytojas būtų paklausęs jo, kaip jaučiasi, bet Muruga- 
nas per daug nuoširdžiai rūpinosi savimi, kad suvaidintų nors 
menkiausią dėmesį. 

— Buvau atėjęs prieš tris ketvirčius valandos, - nusiskundė jis 
pasipiktinusiu tonu, - bet senis niekaip neišėjo, tad turėjau grįž- 
ti namo. Teko sėdėti su motina ir pas mus apsistojusių žmogu- 
mi, kol jie valgė pusryčius... 

— Kodėl negalėjai įeiti, kol daktaras Robertas buvo čia? - pa- 
klausė Vilas. - Gal kalbėti su manimi draudžia įstatymai? 

Jaunuolis nekantriai papurtė galvą. 

— Be abejo, ne. Tik nenorėjau, kad jis sužinotų, dėl kokios 
priežasties atėjau susitikti su tavim. 

— Priežasties? — Vilas nusišypsojo. - Ligonių lankymas - itin 
girtinas gailestingumo veiksmas. 

Ironijos Muruganas nesuprato, visos jo mintys ištikimai su- 
kosi apie savus reikalus. 

— Dėkui, kad neprasižiojai, jog buvome susitikę, - burbtelė- 
jo veik piktai. Tarsi nenorėtų pripažinti jam padarytos paslau- 
gos ir nirštų ant Vilo, kam šis jam pagelbėjo ir už tai dabar teks 
padėkoti. 

— Pastebėjau, jog nenori, kad minėčiau, - atsakė Vilas. — Tai 
aš, žinoma, ir nesakiau. 

— Atėjau pasakyti ačiū, - iškošė Muruganas pro dantis tonu, 
kuriuo labiau tiktų pranešti: „Tu - purvina kiaule!“ 

— Et, ką čia, - atsiliepė Vilas apsimestinai mandagiai. 

„Koks žavingas padaras!“ - mąstė jis su linksmu smalsumu 
apžiūrinėdamas glotnų auksinį torsą, nusisukusį veidą, taisyk- 
lingą kaip skulptūros, bet jau ne olimpinį, ne klasikinį, o helenis- 
tinį veidą — judrų ir per daug žmogišką. Neprilygstamo grožio 

indas —.tačiau kas tame inde? Gaila, svarstė jis, kad neuždavė 
sau šio klausimo kiek rimčiau prieš susipainiodamas su žaviąja 
Babs. Bet Babs buvo moteris. Tad jam, heteroseksualui, negalėjo 
kilti tokio pobūdžio racionalus klausimas, kokį kelia dabar. Kaip, 
be abejonių, toks klausimas negalėtų kilti niekam, neabejingam 
berniukams, apie šį nirštantį mažą pusdievį, sėdintį ant jo lovos. 

— Argi daktaras Robertas nežino, kad tu buvai Rendange? - 
paklausė jis. 

— Kaipgy, žino. Visi žino. Vykau ten pasiimti motinos. Ji viešė- 
jo pas gimines. O aš parsivežiau ją į Palą. Tai visiškai oficialu. 

- Tai kodėl nenorėjai, kad minėčiau apie mūsų susitikimą ten? 

Muruganas susvyravo, paskui ryžtingai pažvelgė į Vilą. 

— Nes nenorėjau, kad jie sužinotų, jog mačiausi su pulkininku 
Dypa. 

„A, štai kodėl!“ 

- Pulkininkas Dypa ypatingas žmogus, - pasakė Vilas garsiai, 
cukruotu masalu gaudydamas lengvatikį. 

Keistai neįtari žuvis išsyk ir užkibo. Niaurus Murugano vei- 
das pradžiugęs sužydo, ir staiga stojosi Antinojas su visu kerin- 
Čiu savo dviprasmės jaunystės grožiu. 

- Aš manau, kad jis nuostabus, — pirmą kartą nuo tada, kai 
lėjo į kambarį, Muruganas, regis, pastebėjo, kad Vilas egzistuo- 
ja, ir nusišypsojo jam draugingesne šypsena. Pulkininko nuosta- 
bumas leido jam pamiršti priešiškumą, leido bent akimirką pa- 
milti visus, net šį žmogų, kuriam dabar privalo jausti pagieža 
atmieštą dėkingumą. 

— Tik pažiūrėk, kaip jis keičia Rendangą! 

- Be abejonės, jis daug daro Rendango labui, - neįsipareigoja- 
Mai pritarė Vilas. 


Švytintį Murugano veidą aptemdė šešėlis. 

— Čia jie taip negalvoja, - susiraukė. - Jie laiko jį pabaisa. 

— Kas taip mano? 

— Beveik visi! 

— Tai jie nenorėtų, kad tu su juo matytumeisi? 

Muruganas pergalingai išsišiepė — kaip padauža berniūkštis, 
mokytojui už nugaros parodęs nosį. 

— Jie manė, kad visą laiką buvau su motina. 

Vilas iškart pagavo užuominą. 

— O ar motina žino, kad tu mateisi su pulkininku? 

— Žinoma. 

— Ir ji neprieštarauja? 

— Ji tam visiškai pritaria. 

Tačiau Vilas neabejojo, kad neapsiriko, kai pagalvojo apie Had- 
rianą ir Antinoją. Gal ta moteris akla? Ar ji nenori matyti, kas 
vyksta? 

- Bet jei ji neprieštarauja, — paklausė jis balsu, - tai kodėl 
turėtų prieštarauti daktaras Robertas ir visi kiti? 

Muruganas pažvelgė į jį įtariai. Suvokdamas, kad per giliai 
įžengė į draudžiamą teritoriją, Vilas tuoj puolė nukreipti kalbą. 

— Ar jie mano, - nusivaipė, - kad jis galėtų paversti tave kari- 
nės diktatūros sekėju? 

Masalas paveikė, ir jaunuolio veidas su palengvėjimu išsišiepė. 

— Ne visai, bet kažką panašaus. Viskas taip kvaila, - gūžtelėjo 
jis pečiais. - Tiesiog idiotiškas protokolas. 

— Protokolas? - čia Vilas nuoširdžiai susipainiojo. 

— Ar tau nieko apie mane nesakė? 

— Tik tai, ką vakar minėjo daktaras Robertas. 

— Turi galvoje tai, kad aš - studentas? - Muruganas nusikva- 
tojo net atsilošęs. 

— O kuo tas studentavimas toks juokingas? 

— Niekuo, visai niekuo. 

Jaunuolis vėl nusisuko. Stojo tyla. 

— Priežastis, dėl kurios aš neturėčiau matytis su pulkininku 
Dypa, yra ta, - išrėžė neatsisukdamas, - kad jis yra valstybės 
galva ir aš esu valstybės galva. Kai mes susitinkame, tai — tarp- 
tautinė politika. 

— Ką turi galvoje? 

— Mat kaip tik aš esu Palos radža. 

- Palos radža? 

— Nuo penkiasdešimt ketvirtųjų. Kai mirė mano tėvas. 

— Tad tavo motina, kaip suprantu, Rani? 

—- Mano motina Rani. 

Šauk tiesiai į rūmus. Bet štai patys rūmai šauna tiesiai prie jo. 
Akivaizdu, kad Apvaizda Džo Aldehido pusėje ir dirba jam virš- 
valandžius. 

- Ar tu esi vyriausiasis sūnus? - paklausė jis. 

- Vienatinis sūnus, - atsakė Muruganas. O paskui, pabrėžda- 
mas savo išskirtinumą, pridūrė: - Vienturtis. 

- Tad nebėr jokių abejonių, - tarė Vilas. - Dieve mano! Turė- 
čiau vadinti tave Jūsų Didenybe. Ar bent jau ponu. 

Kalbėjo jis juokais, bet Murugunas atsiliepė visiškai rimtai, 
staiga įgijęs karališkos didybės. 

- Taip ir turėsi vadinti kitos savaitės gale, —- atsakė jis. - Po 
mano gimtadienio. Man sukaks aštuoniolika. Tai Palos radžų 
pilnametystės amžius. Ligi tol aš viso labo Muruganas Meilendra. 
Tik studentas, besimokantis visko po truputį, net ir augalų veisi- 
mo, - pridūrė niekinamai, - kad, atėjus laikui, žinočiau, ką darau. 

- Ir kai tas laikas ateis, ką gi tu darysi? 

Kontrastas tarp žaviojo Antinojo ir jo pompastiškų pareigų 
Vilui atrodė gerokai komiškas. 

— Kaip tu suplanavai veikti? — Vilas nesiliovė šmaikštavęs. — 
Nurėžti jiems galvas? „UEtat c'est Moi“?* 

— Nebūk paikas, —- rimtumas ir karališkasis orumas virto griežtų 
priekaištu. 

Įsilinksminęs Vilas padarė atsiprašomąjį reveransą. 

— Tik norėjau sužinoti, kokio radikalumo iš tavęs galimą 
tikėtis. 

— Pala - konstitucinė monarchija, - niūriai atsakė Muruganas, 

—-Kitaip tariant, būsi tik simbolinė valdžios figūra dėl grožio - 
karaliausi kaip Anglijos karalienė, bet nevaldysi. 

— Ne ne, - kone suspiegė karališkąjį orumą pamiršęs Muruga- 
nas. — Ne kaip Anglijos karalienė. Palos radža ne tik karaliauja, 
jis valdo. - Iš jaudulio nenustygdamas vietoje, Muruganas pašo- 
ko ir ėmė minti po kambarį. - Jis valdo konstituciškai, bet, pri- 
siekiu, jis valdo, valdo! 

Murugunas priėjo prie lango ir pažvelgė laukan. Po akimir- 
kos tylos atsisuko, pateikdamas Vilui dar vieną veidą, naujos 
išraiškos pakeistą į tobulų formų ir atspalvių perdėm gerai pa- 
žįstamo psichologinio šlykštumo simbolį. 

— Aš parodysiu jiems, kas čia viršininkas, - jo žodžiai ir tonas 
buvo akivaizdus skolinys iš amerikiečių gangsterių filmo. - Šie 
žmonės mano, kad galės mane stumdyti, - toliau deklamavo iš 
apgailėtinai banalaus scenarijaus, - kaip stumdė mano tėvą. Bet 
jie labai klysta, — jis sukrizeno nelabu juoku ir palingavo savo 
gražią bjaurią galvą. - Labai klysta, pakartojo jis. 

Kalbėjo jis košdamas žodžius pro sukąstus dantis ir vos kru- 
tindamas lūpas, atkišęs apatinį žandikaulį kaip komiksų nusikal- 
tėlis, iš po siaurų vokų šaltai žibėjo akys. Absurdiška ir šiurpu. 


* „Valstybė - tai aš?“ (pranc.). 

Antinojas virto B-filmuose nuo neatmenamų laikų sukurto kie- 
to vyruko karikatūra. 

— O kas valdo šalį, kol tu nepilnametis? - paklausė Vilas. 

— Trys kuopelės nukaršėlių, - niekinamai atsakė Muruganas. — 
Kabinetas, Atstovų Rūmai ir man, radžai, atstovaujanti Slaptoji 
Taryba. 

— Vargšeliai naftalinai, - apgailėjo Vilas. - Greitai jų laukia 
didžiausias jų gyvenimo šokas. - Džiugiai atsiduodamas nusi- 
žengiamumo srovei, jis balsu nusikvatojo. - Viliuosi, kad dar čia 
sukinėsiuosi ir tai regėsiu. 

Muruganas irgi sujuko, tačiau jau ne kaip grėsliai įsilinksmi- 
nęs Kietas Vyrukas, bet, staiga vėl persivertus jo nuotaikai ir 
išraiškai, — o šie virsmai, numatė Vilas, labai apsunkins jo Kieto- 
jo Vyruko vaidmenį, - kaip prieš keletą minučių pasirodęs trium- 
fuojantis padauža. 

— Didžiausias jų gyvenimo šokas, - pakartojo Muruganas džiugiai. 

— O ar pasirengei kokius konkrečius planus? 

— Tikrų tikriausiai pasirengiau, - atsakė Muruganas. Jo besi- 
mainančiame veide triumfuojantis padauža užleido vietą valsty- 
bės veikėjui, niūriam, bet maloningai plepiam spaudos konfe- 
rencijos metu. 

— Svarbiausias prioritetas - modernizuoti šią šalį. Pasižiūrėk, 
kiek Rendangas sugebėjo pasiekti vien iš atsiskaitymų už naftą. 

— Bet negi Pala negauna nieko už naftą? - apsimesdamas ne- 
kaltučiu neišmanėliu, klausinėjo Vilas, kurio ilga patirtis paro- 
dė, kad tai geriausias būdas informacijai išvilioti iš sau labai svar- 
bių naivybių. 

— Nė grašio, — atsakė Murugunas. —- Nors pietinė salos dalis 
tiesiog trykšta tuo geru. Tačiau, be kelių niekingų gręžinių vi- 
daus naudojimui, nukaršėliai nieko su ja nedaro. - Valstybininkas 

jau pyko; jo balse ir veide vėl kyštelėjo Kietas Vyrukas: - Kas tik 
nepateikė pasiūlymų - „Pietryčių Azijos nafta“, „Shell“, „Royal 
Dutch“, „Standard of California“. Bet seni krienai jų nė klausyt 
nesiklauso. 

— O negali įtikinti jų, kad klausytųsi? 

— Velniai rautų, veikiau priversiu juos klausytis, —- atrėžė Kie- 
tasis Vyrukas. 

— Čia tai užmojis! - tuomet lyg tarp kitko, - o kurį pasiūlymą 
ketini priimti? 

— Pulkininkas Dypa dirba su „Standard of California“ ir ma- 
no, kad būtų geriausia, jei ir mes su jais dirbtume. 

— Aš nieko nesiimčiau nepaskelbęs keleto konkursų. 

— Aš taip irgi manau. Ir mano motina. 

— Labai išmintinga. 

— Mano motina labiausiai linkusi į „Pietryčių Azijos naftą“. Ji 
pažįsta tarybos pirmininką lordą Aldehidą. 

— Ji pažįsta lordą Aldehidą? Kaip keista! - Vilo džiugaus nuste- 
bimo tonas buvo visiškai įtikinamas. - Džo Aldehidas mano drau- 
gas. Aš rašau jo laikraščiams. Ir net tarnauju kaip jo ambasa- 
dorius. Čia visai slaptai, - pridėjo jis, - kaip tik dėl to mes ir 
važiavome į vario kasyklas. Varis yra viena Džo šalutinių linijų. 
Suprantama, tikroji jo meilė - nafta. 

— O kiek jis pasirengęs pasiūlyti? - Muruganas bandė pasiro- 
dyti apsukrus. 

Vilas, pagavęs užuominą, atsakė kaip tikras magnatas iš fil- 
mo: - Tiek, kiek siūlo „Standard“, ir šiek tiek daugiau. 

— Visai neblogai, - Muruganas tęsė pagal tą patį scenarijų, 
išmintingai linguodamas galvą. 

Jie ilgam nutilo. Kai Muruganas vėl prakalbo, tai buvo valsty- 
bininkas, kuris teikiasi duoti interviu spaudai. 

— Naftos pajamos, - apreiškė jis, - bus naudojamos taip. Dvi- 
dešimt penki procentai gautų pinigų bus skiriama Pasaulio Per- 
keitimui. 

— O ar galėčiau paklausti, - pagarbiai pasiteiravo Vilas, - kaip 
būtent jūs siūlote perkeisti pasaulį? 

— Per Dvasios Kryžiaus Žygį. Ar jūs žinote apie Dvasios Kry- 
žiaus Žygį? 

- Žinoma. Kas gi nežino? 

— Tai didis pasaulinis sąjūdis, - bylojo niūriai valstybininkas. — 
Kaip ankstyvoji krikščionybė. Įkurtas mano motinos. 

Vilo veidas bylojo apie baimingą pagarbą ir nuostabą. 

- Taip, įkurtas mano motinos, - pakartojo Muruganas ir įspū- 
dingai pridūrė. — Aš tikiu, kad tai vienintelė žmonijos viltis. 

- Taigi, - atsakė Farnabis. - Taigi. 

— Na tai šitaip ir bus panaudojami pirmi dvidešimt penki pro- 
centai pajamų, - tęsė valstybininkas. — O likusioji dalis atiteks 
intensyviai industrializacijos programai. - Jo tonas vėl pasikei- 
tė. - Šitie seni idiotai nori industrializuoti tik saleles, o visa kita 
palikti, kaip buvo prieš tūkstantį metų. 

— O tu norėtumei kirsti iš peties ir iki galo. Industrializacija 
dėl industrializacijos. 

— Ne, industrializacija dėl šalies. Industrializacija, kad Pala 
būtų stipri. Kad kiti žmonės mus gerbtų. Pažvelk į Rendangą. Po 
penkerių metų jie gaminsis visus šautuvus ir minosvaidžius, ir 
amuniciją, kiek tik jiems reikia. Aišku, daug ilgiau užtruks, kol 
pajėgs pasigaminti tankų. Bet ligi tol gali pirktis juos iš „Ško- 
dos“ už pinigus, kuriuos gauna iš naftos. 

— O kada jie subręs iki vandenilinių bombų? - paironizavo 
Vilas, 

- Jie net nebandys, - atsakė Muruganas. - Bet galų gale, — 

pridūrė jis, - vandenilinės bombos nėra vienintelis masinio naj- 
kinimo ginklas. 

Šią frazę jis ištarė ypač pasiskonėdamas. Akivaizdu, kad min. 
tis apie „masinius ginklus“ jam buvo itin maloni. 

— Cheminius ir biologinius ginklus pulkininkas Dypa vadiną 
skurdžių vandeniline bomba. Vienas pirmiausių dalykų, kurio 
imsiuosi, tai nusipirksiu didelę insekticidų gamyklą, - Muruga- 
nas nusijuokė ir mirktelėjo: - Juk jei gali gaminti insekticidus, — 
paaiškino, - gali gaminti ir nervus paralyžiuojančias dujas. 

Vilas prisiminė Rendang Lobo priemiesčiuose matytą nebaig- 
tą gamyklą. 

„Kas čia?“ — paklausė jis pulkininko Dypos, jiems skriejant 
prošal baltuoju mersedesu. 

„Insekticidai, - atsakė pulkininkas. - Netrukus eksportuosi- 
me produkciją į visą Pietryčių Aziją“, - sublizgino dantimis, išsi- 
šiepdamas nuoširdžia šypsena. 

Tuo metu Vilas, žinoma, pagalvojo, kad pulkininkas turėjo 
omeny tik tai, ką ir sakė. Bet dabar... Vilas mintyse gūžtelėjo 
pečiais. Pulkininkai ir liks pulkininkais, o šautuvus mėgstantiems 
berniukams — net tokiems kaip Muruganas, magės pašaudyti. 
Mirties pėdomis sekiojantiems specialiesiems korespondentams 
darbo nepristigs. 

— Tai tu sustiprinsi Palos kariuomenę? - paklausė Vilas balsu. 

— Sustiprinsiu? Ne, aš ją sukursiu. Pala neturi kariuomenės. 

— Visai jokios? 

— Visiškai jokios. Jie visi pacifistai. - Jo „p“ pasipiktinusi pukš- 
telėjo, o „c-s“ paniekinamai šnypštė. - Man teks pradėti nuo 
pamatų. 

— Tad industrializuodamas ir militarizuosi, taip? 

— Būtent taip. 

— Nelyginant kadaise asirai! Įeisi į istoriją kaip tikras revoliu- 
cionierius. 

— To ir tikiuosi, - tarė Muruganas. - Nes tokia bus mano po- 
litika - Nesibaigianti revoliucija. 

— Puiku! - plojo jam Vilas. 

- Aš tik tęsiu revoliuciją, kurią pradėjo daktaro Roberto pro- 
senelis, kai atvyko į Palą ir padėjo mano prosenelio tėvui įgy- 
vendinti pirmąsias reformas. Iš to, ką jie sukūrė, kai kas buvo 
išties puiku. Bet, suprask, ne viskas, - patikslino ir su absurdiš- 
ku iškilmingumu kaip mokinukas, trimestro gale vaidinantis 
„Hamleto“ Polonijų, papurtė garbanas niūriai teisiančio ne- 
pritarimo ženklan. - Bet jie nors šį tą padarė. O dabar mus 
valdo kuopelė niekdarių konservatorių. Konservatyviai primi- 
tyvių - jie nė piršto nepajudins, kad įvyktų modernių pokyčių. 
Ir konservatyviai radikalių, atsisakančių pakeisti bent vieną iš 
senųjų blogųjų revoliucinių idėjų, kurias privalu keisti. Jie ne- 
reformuoja reformų. Aš tau byloju, kai kurios iš jų reformų 
yra tiesiog pasišlykštėtinos. 

— Turi omenyje, kad jos kažkaip susijusios su seksu? 

Muruganas linktelėjo ir nusisuko. Apstulbęs Vilas išvydo, kad 
jis rausta. 

— Duok man pavyzdžių, - pareikalavo jis. 

Muruguanas negalėjo prisiversti kalbėti atvirai. 

— Paklausk daktaro Roberto, - pasakė jis, - paklausk Vidža- 
jos. Jie mano, kad tai tiesiog nuostabu. Tiesą sakant, visi taip 
mano. Tai viena priežasčių, kodėl niekas nenori pokyčių. Jie be- 
meilytų, kad viskas ir toliau būtų, kaip dabar yra, tuo pačiu šlykš- 
čiu būdu tęstųsi amžių amžius. 

— Amžių amžius, - pasityčiodamas pakartojo sodrus kontraltas. 

— Mama! - pašoko Muruganas. 

Vilas kryptelėjo ir tarpdury išvydo didžiulę spalvingą damą, 
įsisupusią į debesis balto muslino (gana nevykusiai, pamanė jis, 
nes tokiam sudėjimui ir veidui paprastai tinka šviesi avietinė, 
purpurinė ir elektrinė mėlyna). Ji stovėjo ir šypsojosi su sąmo- 
ningu paslaptingumu, viena kūninga, ruda, brangakmeniais ap- 
maustyta ranką įsirėmusi į durų staktą garsios aktorės, pripažin- 
tos divos, poza, kai toji prieš žengdama į sceną stabteli priimti 
savo garbintojų, susispietusių kitoje rampos šviesų pusėje, svei- 
kinimų. Fone, kantriai laukdamas savo eilės, stypsojo aukštas 
vyriškis balandžio pilkumo „Dacrono“ kostiumu, jį Muruganas, 
žvilgsniu prasiskverbęs pro beveik visą tarpdurį užpildžiusios ma- 
syvios motinystės įsikūnijimą, pasveikino kaip poną Bahu. 

Vis dar kulisuose, ponas Bahu nebyliai linktelėjo. 

Murugunas vėl pasisuko į motiną. 

— Ar tu atėjai pėsčiomis? - paklausė jis, o jo tone skambėjo 
nuostaba, susižavėjimas ir nerimas: „Kad ateitų čia - niekaip 
nepagalvočiau! O jei atėjo - koks heroizmas!“ - Visą kelią? 

— Visą kelią, mano vaikeli, - pakartoji ji švelniai ir žaismingai. 
Pakeltoji ranka nuslydo žemyn, apkabino liekną vaikino kūną, 
prispaudė, paskandindama plevenančiose draperijose, prie di- 
džiulės krūtinės, paskui vėl paleido: 

— Gavau Impulsą. 

Vilas pastebėjo, kad žodžius, kuriuos norėjo pabrėžti, ji tarė 
taip, jog girdėjai didžiąsias raides. 

— Mano Mažasis Balselis tarė: „Eik ir susitik su tuo Nepažįs- 
tamuoju daktaro Roberto namuose. Eik!“ - „Dabar? - paklau- 
siau aš. - Malgrė la chaleur?“* Ir Mažasis Balselis neteko kantry- 
bės. - „Moterie, - tarė jis. - Prikąsk savo kvailą liežuvį ir daryk 


* Nors taip karšta? (pranc.). 

kaip liepiama.“ Tad štai aš ir čia, pone Farnabi. - Ištiesusi ranką 
ir skleisdama galingą santalo aliejaus aurą, ji žengė prie jo. 

Vilas pasilenkė prie riebių brangakmeniais apmaustytų pirštų 
ir sumurmėjo kažką, kas baigėsi „Jūsų Didenybe“... 

— Bahu! - sušuko ji, pasinaudodama karališkąja teise kreiptis 
pliku vardu. 

Sulaukęs ilgai lauktos eilės, antraeilis aktorius žengė į sceną ir 
buvo pristatytas kaip „Jo Ekscelencija Abdulas Bahu, Rendango 
ambasadorius“. 

— Abdul Pierre Babu - car sa mėre est parisienne*. Bet anglų 
kalbos išmoko Niujorke. 

Spausdamas ambasadoriaus ranką, Vilas pamanė, kad šis at- 
rodo kaip Savonarola - bet Savonarola su monokliu ir besisiūdi- 
nantis „Savile Row“. 

— Bahu, - pranešė Rani, - yra pulkininko Dypos smegenų bankas. 

- Jos Didenybė, jei man būtų leista taip pasakyti, per daug 
gera man ir nė per nago juodymą tiek pulkininkui. 

Jo itin rafinuoti žodžiai ir manieros atrodė ironiškai, tikra 
pagarbumo ir nusižeminimo parodija. 

— Smegenys, — tęsė jis, - yra ten, kur jos turi būti - galvoje. O 
aš tesu Rendango simpatinės nervų sistemos dalis. 

- Et combien sympatbigue!** — bylojo Rani. - Be kita ko, 
pone Farnabi, Bahu yra paskutinis Aristokratas. Turėtumėt pa- 
matyti jo kaimo rezidenciją. Kaip iš „Tūkstančio ir vienos nak- 
ties“. Suploji rankomis - ir akimirksniu išdygsta šeši tarnai, pa- 
sirengę vykdyti tavo nurodymus. O gimtadieniui - fėte noctur- 
ne sode***. Muzika, užkandžiai, šokėjos; du šimtai tarnų neša 


* Abdulas Pjeras Bahu - mat jo motina paryžietė. 
** Ir koks simpatingas (pranc.). 
*** Nakties šventė (pranc.). 


saLA /61 


fakelus. Haruno al Rašido gyvenimas, tik su šiuolaikine vanden- 
tiekio sistema. 

— Įsivaizduoju, jog tikrai žavinga, - tarstelėjo Vilas, prisimin- 
damas kaimus, kuriuos matė pravažiuodami pulkininko Dypos 
baltuoju mersedesu - pintas trobeles, šiukšlynus, vaikus, sergan- 
čius oftalmija, perkarusius šunis, moteris, sulinkusiais perpus po 
nepakeliamais nešuliais. 

— Ir toks skonis, - tęsė Rani, - toks išlavintas protas, o per 
visa tai, - toliau ji kalbėjo tyliau, - toks gilus ir tikras Dievišku- 
mo pojūtis. 

Ponas Bahu nuleido galvą, stojo tyla. 

Muruganas tuo metu pristūmė kėdę. Nė negrįžtelėdama, ka- 
rališkai tikra, kad kas nors tiesiog savaime čia pat atsiras ir ap- 
saugos nuo nemalonių atsitiktinumų ir grėsmės karališkajam oru- 
mui, Rani didingai ir pabrėžtinai nusileido ant jos savo šimtu 
kilogramų. 

— Viliuosi, kad mano vizitas neatrodo kaip įsiveržimas, - tarė 
ji Vilui. 

Jis užtikrino, kad ne, tačiau ji toliau atsiprašinėjo. 

— Būčiau įspėjus, - aiškino, - paprašiusi sutikimo. Bet mano 
Mažasis Balselis ir sako: „Ne, turi eiti dabar.“ Kodėl? Negaliu 
pasakyti. Bet neabejoju, kad, atėjus laikui, sužinosime. - Ji įsmei- 
gė į jį savo didžiules išsprogusias akis ir paslaptingai nusišyp- 
sojo. — O dabar visų pirmiausia, kaip laikotės, brangusis pone 
Farnabi? 

— Kaip matote, ponia, puikiai. 

— Tikrai? - Jos išsprogusios akys taip kruopščiai tyrė jo veidą, 
kad jis net susidrovėjo. 

— Matau, kad esate didvyriškai taktiškas vyriškis, kuris ramins 
savo draugus net gulėdamas mirties patale. 

— Jūs man meilikaujate, - tarė jis. - Tačiau šiuokart aš tikrai 
jaučiuosi gerai. Nuostabu, o žinant visas aplinkybes — tiesiog 
stebuklinga. | 

— Stebuklinga, - būtent šį žodį pavartojau, išgirdusi apie tavo 
išsigelbėjimą. Tai buvo stebuklas. 

— Likimas lėmė, kad Apvaizda buvo mano pusėje, - vėl paci- 
tavo jis „Rukien“. 

Bahu sujuko, bet, pastebėjęs, kad Rani nesuprato ironijos, persi- 
galvojo ir mitriai savo linksmybės garsus užglaistė balsiu kosuliu. 

— Šventa tiesa! - tarė Rani, ir jos sodrus kontraltas jaudulingai 
suvirpėjo. - Apvaizda visada mūsų pusėje. 

O Vilui klausiamai kilstelėjus antakį, paaiškino: 

— Turiu galvoje tuos, kas Išties Supranta (didžioji I, didžioji S). 
Ir tai tiesa net tuomet, kai regis, kad visa prieš mus susimokė — 
mėme dans le dėsastre*. Jūs žinoma, suprantate prancūziškai, 
pone Farnabi? 

Vilas linktelėjo. 

— Dažnai man lengviau pasakyti prancūziškai nei savo gimtąja 
kalba ar anglų, ar palų. Po tiekos metų Šveicarijoje, - paaiškino ji, — 
pirmiausia mokykloje. Ir paskui, kai mano vargšo vaikelio sveika- 
ta buvo sušlubavusi, - ji paplekšnojo pliką Murugano ranką, - ir 
mums teko vykti gyventi į kalnus. Tai ir iliustruoja, ką sakau apie 
Apvaizdą, kuri visada mūsų pusėje. Kai man pasakė, jog mano 
mažasis berniukas tuoj pat susirgs džiova, pamiršau viską, ko bu- 
vau išmokusi. Baimė 4r sielvartas man aptemdė protą, aš tūžau 
ant Dievo, kad leido tokiems dalykams nutikti. Visiškas aklumas! 
Mano vaikas pasveiko, o tie metai tarp Amžinųjų Sniegynų buvo 
laimingiausi mūsų gyvenime - argi ne, brangusis? 


Taip pat ir ištikus nelaimei (branc.). 
* Taip pat ir ištik | 

— Laimingiausi mūsų gyvenime, - vaikinas sutiko, regis, visiš- 
kai nuoširdžiai. 

Rani triumfuodama išsišiepė, papūtė putlias raudonas lūpas 
ir, švelniai pakštelėjusi, pasiuntė oro bučinį. 

— Taigi matote, mielasis Farnabi, — tęsė ji, - matote. Juk tai 
akivaizdu. Niekas nenutinka Atsitiktinai. Esama Didžiojo Pla- 
no, O į jį susilieja nesuskaičiuojama gausybė mažų planų. Po pla- 
nelį visiems ir kiekvienam. 

— Taigi, - tarstelėjo Vilas mandagiai. - Taigi. 

— Buvo metas, = pasakojo toliau Rani, - kai tai žinojau vien 
protu. Dabar patyriau ir širdimi. Aš tikrai... - ji stabtelėjo, reng- 
damasi tarti mistiškąjį majuskulą: - Suprantu. 

„Perkūniška aiškiaregė“, - prisiminė Vilas, ką apie ją sakė Džo 
Aldehidas. O, jau jis, visą gyvenimą prakandęs dantį seansuose, 
žino, ką sako. 

— Kaip suprantu, ponia, - tarė Vilas, - jūs aiškiaregė iš prigimties. 

— Nuo gimimo, - prisipažino ji. - Bet drauge, o tai visų svar- 
biausia, kad to mokiausi. Mokymasis, nereikia nė sakyti, yra 
Kažkas Kita. 

— Kažkas kita? 

— Dvasios gyvenime. Einant Keliu, visos magiškosios galios, vi- 
sos dovanos ir stebuklingi gebėjimai auga ir stiprėja spontaniškai. 

— Tikrai šitaip? 

- Mano mama, - Muruganas didžiuodamasis jį užtikrino, - 
gali padaryti fantastiškiausių dalykų. 

— N'e exagėron pas, chėri.* 

— Bet tai tiesa, - nenusileido Muruganas. 

— Tiesa, - įsiterpė ambasadorius, - kurią galiu patvirtinti. Ir 


* Neperdėk, brangusis (pranc.). 

rvirtinu nenoromis, - pridėjo jis, šypsena išsiduodamas. - Visą 
gyvenimą tuo abejojęs, bemeilyčiau neįmanomų dalykų neregė- 
ti. Tačiau man būdinga nelemta nuoširdumo silpnybė. Ir kai tai, 
kas neįmanoma, išties įvyksta man prieš akis, esu priverstas, 
malgrė moi“, paliudyti tą faktą. Jos Didenybė tikrai daro pačius 
fantastiškiausius dalykus. 

— Na, jei jums patinka tai taip apibūdinti, - tarė Rani, švytė- 
dama iš pasitenkinimo. — Tačiau niekad nepamiršk, niekad ne- 
pamiršk, Bahu, kad stebuklai visai nesvarbu. Svarbu Kita — Tai, 
kas pasiekiama Kelio gale. 

- Po Ketvirtosios Iniciacijos, - patikslino Muruganas. - Mano 
motina... 

- Brangusis, - Rani pakėlė pirštą prie lūpų. - Apie šiuos daly- 
kus nekalbama. 

- Atsiprašau, - tarė vaikinas, ir stojo ilga, prasminga tyla. 

Rani užsimerkė, ir ponas Bahu, leisdamas iškristi monok- 
liui, pagarbiai pasekė jos pavyzdžiu, tapdamas tikru tyliai besi- 
meldžiančiu Savonarola. „Kas slypi už tos griežtos, beveik be- 
kūnės kontempliacijos kaukės?“ - žiūrėjo ir žiūrėdamas suko 
galvą Vilas. 

— Ar galėčiau paklausti, - tarė jis pagaliau, - kaip jūs, ponia, 
pirmą kartą radote Kelią? 

Minutėlę Rani nieko nesakė, tik toliau sėdėjo užsimerkusi, 
šypsodamasi Budos šypsena, sklidina paslaptingos palaimos. 

— Jį man surado Apvaizda, - atsakė pagaliau. 

- Žinia, žinia. Bet turi būti kokia nors proga, vieta, žmogiška- 
sis instrumentas. 

— Aš jums papasakosiu. 


* Prieš savo valią (pranc.). 

Jos vokai suvasnojo ir atsivėrė, ir vėl jis radosi tame ryškiamę, 
nesilpstančiame jos iššokusių akių spindesy. 

Toji vieta buvusi Lozana, laikas - pirmieji jos mokslų Šveicą. 
rijoje metai; instrumentas — mieloji mažutė madam Buloz. Mie. 
loji mažutė madam Buloz buvo mielojo senojo profesoriaus Bų. 
lozo žmona, o senasis profesorius Bulozas buvo žmogus, kurio 
prievaizdai —- po kruopščių klausinėjimų ir skrupulingų apmąs- 
tymų - ją patikėjo tėvas, Rendango sultonas. Profesorius buvo 
šešiasdešimt septynerių, dėstė geologiją ir priklausė tokiai griež- 
tai protestantų sektai, kad jei ne stiklas Bordo vyno per pietus, 
maldos tik dukart per dieną ir griežta monogamija, būtų galėjęs 
būti musulmonas. Tokio žmogaus globojama Rendango prince- 
sė bus intelektualiai stimuliuojama, sykiu liks tvirta moralės ir 
doktrinos dalykuose. Tačiau kai sultonas taip viską rikiavo, apie 
profesoriaus žmoną nė nepamanė. Ponia Buloz buvo tik ketu- 
riasdešimties, putli, sentimentali, kunkuliuojanti entuziazmu, ir 
nors oficialiai protestantiškų vyro pažiūrų, išties naujai atsiver- 
tusi ir karšta teosofė. Pačiame namo netoli Plas de la Ripon aikš- 
tės viršuje ji turėjo oratoriumą, kur, vos nugriebusi laiko, slapta 
užsidarydavo daryti kvėpavimo ir meditacijos pratimų, pakelti 
kundalini*. Griežta disciplina! Bet atlyginimas buvo transcen- 
dentaliai didis. Karštos vasaros nakties priešaušry, kai mielasis 
senasis profesorius ritmingai knarkė dviem aukštais žemiau, ji 
pajuto Esatį: Mokytojas Kut Humis** buvo su ja. 

Rani padarė įspūdingą pauzę. 

— Nepaprasta, - tarė ponas Bahu. 


* Kundalini joga - pranos, arba gyvybinės jėgos, glūdinčios mūsų kūnuose; 
pažadinimas kompleksine technika. Kundalini - susirietusi kaip gyvatė 
(sanskr.). 

** Menamas teosofų okultinis mokytojas. 

- Nepaprasta, — paklusniai atkartojo Vilas. 

Rani tęsė savo pasakojimą. Apimta nenumaldomo džiaugs- 
mo, ponia Buloz neišturėjusi savosios paslapties. Ji žarsčiusi mįs- 
lingas paslaptingas užuominas, nuo užuominų perėjusi prie at- 
virų išsipasakojimų, kvietimo į savo oratoriumą ir įvadinių pa- 
mokų. Netrukus Kut Humis didesnėmis malonėmis apipylė 
naujokę nei jos mokytoją. 

- Ir nuo tos dienos ligi šiandien, - pabaigė ji, - Mokytojas 
padeda man Eiti Priekin. 

Eiti priekin, paklausė Vilas savęs, bet kur? Žino tik Kut Hu- 
mis. Bet kad ir kurlink ji eitų, Vilui tai nepatiko. Itin atkari buvo 
to didžiulio rausvo veido išraiška - valdingos ramybės, ramios ir 
nepajudinamos savivertės. Kažkaip keistai ji priminė jam Džo 
Aldehidą. Džo buvo vienas iš tų laimingų magnatų, kurie nejau- 
čia jokių skrupulų ir nevaržomai mėgaujasi savo pinigais bei vi- 
sa įtaka ir galia, kurią tie pinigai jiems nuperka. Ir čia - tegul 
įsisupusi į baltus šilkus, mistikė, žavinga, - buvo kita Aldehido 
padermės būtybė, moteriškos lyties magnatė, kuri monopoliza- 
vo rinką, tegul ne sojos pupelių ar vario, bet Grynojo Dvasingu- 
mo ir Pakylėtųjų Mokytojų, - ir dabar patenkinta trina rankas. 

- Štai vienas pavyzdžių, ką Jis padarė dėl manęs, - tęsė Rani. — 
Prieš aštuonetą metų, o tiksliai - 1953 lapkričio dvidešimt tre- 
čią, Mokytojas aplankė mane ryto Meditacijos metu. Pasirodė 
kaip Asmuo, pasirodė visa Didybe. „Reikia pradėti didį Kry- 
žiaus Žygį, - pasakė Jis, - Pasaulinį Sąjūdį, kuris išgelbės Žmo- 
niją nuo susinaikinimo. Ir tu, mano vaike, esi Skirtasis Instru- 
mentas.“ — „Aš? Pasaulinis sąjūdis? Bet tai absurdiška, - tariau 
aš. - Nesu gyvenime pasakiusi jokios kalbos. Nesu parašiusi nė 
žodžio, kuris būtų išspausdintas. Nevadovavau jokiai organiza- 
Cijai.“ — „Ir vis dėlto, - tarė Jis (ir Jis apdovanojo mane ta savo 

neapsakomo grožio šypsena), - tu pradėsi šį Kryžiaus Žygį, Šį 
Pasaulinį Dvasios Kryžiaus Žygį. Iš tavęs juoksis, šauks kvaišelę, 
pamišėlė, fanatike. Bet šunys loja, o Karavanas eina. Išaugusiam 
iš mažos, apgailėtinos pradžios, Dvasios Kryžiaus Žygiui lemta 
virsti Galinga Jėga. Jėga vardan Dievo, jėga, kuri galiausiai Iš- 
gelbės Pasaulį.“ Ir, tai taręs, Jis mane paliko. Paliko suakmenėju- 
sią, sukrėstą, iš išgąsčio nebesižinančią. Bet nieko negalėjau pa- 
keisti, turėjau paklusti. Ir paklusau. Ir kas įvyko? Aš sakiau kal- 
bas, ir Jis davė man iškalbą. Ėmiausi vadovavimo naštos, ir 
kadangi Jis neregimas ėjo šalia, žmonės pasuko su manimi. Pra- 
šiau pagalbos, ir pasipylė pinigai. Tai štai kaip man buvo. - Ji 
išmetė storas rankas save nuvertinančiu gestu ir nusišypsojo mis- 
tiška šypsena. „Vargšelė, - regis, bylojo ji, - bet juk —- Kut Hu- 
mio, savojo Mokytojo, nebe savo.“ 

- Štai kaip buvo, - pakartojo ji. 

— Štai, šlovė Dievui, - tarė ponas Bahu dievotai, - kaip buvo. 

Po pagarbios pauzės Vilas paklausė Rani, ar šioji niekuomet 
neapleidusi Apvaizdos valia skirtos ir ponios Buloz oratoriume 
išmoktos praktikos. 

— Niekada, - atsakė toji. - Meditacija tarsi Maistas man tapo 
būtina, kad išgyvenčiau. 

— O susituokus, ar nebuvo sunkoka? Turiu galvoje, kol grįžo- 
te į Šveicariją. Juk jums teko tiek varginančių oficialių pareigų. 

— O kiek dar neoficialių, — atsakė Rani tokiu tonu, kuris 
aprėpė ištisas gamas užuominų apie jos amžinos atminties vy- 
ro charakterį, Weltanschauung* ir seksualinius įpročius. Ji jau 
žiojosi plėtot šią temą, bet paskui susičiaupė ir pažvelgė į Mu- 
ruganą. 


* Pasaulėvaizdį (vok.). 

- Mielasis, - kreipėsi ji. 

Muruganas, kuris susikaupęs gludino kairės rankos nagus į 
dešinės atverstą delną, kaltai krūptelėjęs, pakėlė akis. 

— Taip, mama? 

Nepaisydama nagų ir jo akivaizdaus dėmesio stygiaus tam, ką 
ji bylojo, Rani padovanojo jam gundančią šypseną. 

— Būk angelas, - tarė ji, - eik ir paimk automobilį. Mano Ma- 
zasis Balselis nebeliepia man eiti pėsčiomis į namus. Jie vos už 
kelių šimtų jardų, - paaiškino ji Vilui, - bet mano amžiuje, kai 
šitoks karštis... 

Jos žodžiai reikalavo kokio nors meilikaujančio paneigimo. 
Tačiau jei per karšta vaikščioti, tai per karšta, jautė Vilas, iš- 
spausti ir gan solidų kiekį energijos, kurios prireiktų įtikinamam 
apsimesto nuoširdumo spektakliui. Laimei, po ranka buvo pro- 
fesionalus diplomatas, išsitreniravęs dvariškis, kad užglaistytų 
negrabaus žurnalisto skyles. Ponas Bahu nusikvatojo nerūpes- 
tingu juoku, paskui už savo juoką atsiprašė. 

— Tačiau tai tikrai per daug juokinga! „Mano amžiuje“, - pa- 
kartojo jis ir vėl nusijuokė. - Muruganui dar nėra nė aštuonioli- 
kos, o aš žinau, kokio amžiaus - kokioje jaunystėje Rendango 
princesė ištekėjo už Palos radžos. 

Muruganas tuo metu paklusniai pakilo ir pabučiavo motinos 
ranką. 

- Dabar galime pasišnekėti laisviau, - jam išėjus iš kambario 
tarė Rani. Ir laisviau - jos veidas, tonas, išsprogusios akys, visas 
jos liulantis korpusas spinduliavo nepaprastą nepateisinimą — 
dabar ji išsiliejo. 


De mortuis*... Ji nieko ir nekalbės apie savo vyrą, išskyrus 


* Apie mirusiuosius (lot.). 

tai, kad kai kuriais atžvilgiais jis buvo tipiškas palas, tikras šios 
šalies atstovas. Nes tiesa ta, kad lygi, švytinti Palos gyventojų 
oda slepia šiurpiausią supuvimą. 

— Kai pagalvoju, ką jie bandė padaryti mano vaikui prieš porą 
metų, kai buvau išvykusi į pasaulinę Dvasios Kryžiaus Žygio ke- 
lionę, — pasibaisėjusi ji iškėlė rankas, sutilindžiuodama apyran- 
kėmis. — Toks ilgas išsiskyrimas man buvo tikra kankynė, bet 
Mokytojas išsiuntė mane į Misiją, o Mažasis Balselis patarė, jog 
netiktų kartu vežtis Kūdikį. Jis taip ilgai gyveno užsienyje. Jau 
pats metas jam buvo pažinti šalį, kurią valdys. Taigi nuspren- 
džiau palikti jį čia. Slaptoji Taryba paskyrė saugotojų komitetą. 
Dvi moteris, kurios pačios augino sūnus, ir porą vyrų, kurių 
vienas, skaudu ir sakyti, — tarė ji veikiau sielvartaudama, nei 
piktai, - buvo daktaras Robertas Makfailas. Taigi, tariant trum- 
pai, vos spėjau saugiai išvykti iš šalies, kai šie gerieji globėjai, 
kuriems patikėjau savo Kūdikį, savo Vienatinį Sūnų, ėmėsi siste- 
mingai - sistemingai, pone Farnabi, menkinti mano įtaką. Jie 
bandė sugriauti visą Moralinių ir Dvasinių Vertybių statinį, kurį 
aš vargdama stačiau tiek metų. 

Šiek tiek pikdžiugiškai (nes juk, aišku, suprato, apie ką mote- 
ris kalba) Vilas išreiškė nuostabą. 

— Visą moralinių ir dvasinių vertybių statinį? Tačiau kas būtų 
galėjęs gerumu pranokti daktarą Robertą ir kitus, jokie gerieji 
samariečiai niekuomet neparodė tokio paprasto ir paslaugaus 
gailestingumo. 

— Aš neneigiu jų gerumo, - tarė Rani, - bet juk gerumas nėra 
vienintelė dorybė. 

— Žinoma, ne, - sutiko Vilas ir išvardijo visas tas savybes, ku- 
rių Rani akivaizdžiausiai stokojo. - Yra dar nuoširdumas. Jei 
neminėsim teisingumo, nuolankumo, pasiaukojimo ... 

— Pamiršote Tyrumą, - griežtai tarė Rani. - Tyrumas - tai ker- 
tinis akmuo, Tyrumas yra si1e gua non“. 

— Tačiau, man regis, Paloje taip nemanoma. 

— Be abejonės, ne, - patvirtino Rani. 

Ir ji papasakojo, kaip jos Kūdikis buvo sąmoningai stumiamas 
į netyrumą, aktyviai skatinamas pasinerti į jį su viena iš tų per 
anksti subrendusių, palaidų merginų, kurių Paloje apstu. Ir kai 
jie išsiaiškino, kad jis nėra toks vaikinas, kuris sugundytų mer- 
gaitę (nes ji užaugino jį taip, kad Moterį jis laiko Šventa), tuo- 
met jie skatino merginą pasistengti sugundyti jį. 

Ir ar jai, smalsavo Vilas, pavyko? Ar Antinojas jau buvo gavęs 
mergaičių priešnuodžio iš savo mažųjų bendraamžių, o gal dar veiks- 
mingesnio iš kokio nors vyresnio, labiau patyrusio ir autoritetingo 
pederasto, kokio nors pulkininko Dypos šveicaro pirmtako? 

— Tačiau tai dar nebuvo blogiausia, - Rani nuleido balsą iki 
sceninio šnibždesio. - Viena saugotojų komiteto moterų, - at- 
kreipkite dėmesį, viena iš motinų, patarė jam lankyti pamokas. 

— Kokias pamokas? 

— To, ką jie vadina eufemizmu Meilė, - ji susuko nosį, lyg 
būtų užuodusi pašvinkusių nuotekų duobę. - Pamokas, jei jau 
taip norite sužinoti, - ir pasibjaurėjimas virto pasipiktinimu, - iš 
kokios nors Vyresnės Moters. 

— O dangau! - sušuko ambasadorius. 

- O dangau! - pareigingai atkartojo Vilas. Šios vyresnės mo- 
terys, suprato jis, Rani akyse buvo daug pavojingesnės konku- 
rentės nei anksčiausiai subrendusios palaidos merginos. Brandi 
meilės instruktorė būtų motinos konkurentė, turinti žvėriškai 
neteisingą pranašumą - laisvę žengti iki pat kraujomaišos ribų. 


* Būtina sąlyga (lot.). 

— Jie moko... - Rani suabejojo. - Jie moko Specialiųjų Technikų. 

— Kokių technikų? - paklausė Vilas. 

Bet jai liežuvis nesivertė pasakoti purtančių detalių. Galiausiai 
tai nebuvo būtina. Nes Muruganas (tesaugo jį Dievas) atsisakė 
klausytis jų. Palaidumo pamokos moters, kuri galėtų būti jo mo. 
tina - jau vien mintis apie tai pykino jam širdį. Nenuostabu. Juk 
jis buvo užaugintas gerbti Tyrumo Idealą. 

— Brabmačarja*, jei žinote, ką tai reiškia. 

— Numanau, - atsakė Vilas. 

- Ir tai dar viena-priežasčių, kodėl jo liga buvo tokia prideng- 
ta palaimos, tikrai Dievo siųsta. Aš nemanau, kad būčiau galėju- 
si jį taip išugdyti Paloje. Čia per daug blogų įtakų. Jėgų, veikian- 
čių prieš Tyrumą, prieš Šeimą, prieš Motinos Meilę. 

Vilas pastatė ausis. 

— Negi jie reformavo ir motinas? 

Ji linktelėjo. 

— Jūs negalite įsivaizduoti, kokį mastą čia pasiekė šie reikalai. 
Bet Kut Humis žinojo, kokie pavojai laukia mūsų Paloje. Tad 
kas nutinka? Mano Kūdikis suserga, ir gydytojai liepia važiuoti 
į Šveicariją. Toliau nuo Pagundų. 

— Kaip tad taip nutiko, - paklausė Vilas, - kad Kut Humis 
leido jums vykti į Kryžiaus Žygį? Argi jis nenumatė, kas ištiks 
Muruganą, vos jūs nusisuksite? 

- Jis numatė viską, - atsakė Rani. - Gundymus, pasipriešini- 
mą, sutelktą Visų Blogio Jėgų puolimą ir - pačią paskutinę aki- 
mirką - išsigelbėjimą. Labai ilgai, - aiškino ji, - Muruganas man 
nepasakojo, kur pakrypo reikalai. Tačiau trejetas Blogio Jėgų 
puolimo mėnesių jam buvo per daug. Jis bandė paaiškinti užuo- 


* Bendriausia prasme - jogos sistemoje gyvenimo tarpsnis su dvasiniu 
mokytoju, kai praktikuojamas celibatas. 

minomis, bet aš buvau pasinėrusi į Mokytojo reikalus ir nesu- 
pratau jų. Galiausiai parašė man laišką, kur viską smulkiau iš- 
dėstė juodu ant balto. Atšaukusi paskutines keturias paskaitas 
Brazilijoje, lėkiau namo kiek įkabindama, kiek tik lėktuvas ma- 
ne skraidino. Po savaitės mudu vėl buvome Šveicarijoje. Tik aš 
su Kūdikiu, vienudu su Mokytoju. 

Ji užsimerkė, ir jos veide atsispindėjo piktdžiugiška ekstazė. 
Vilas nusisuko supykusia širdimi. Ar ši pati kanonizavusis pa- 
saulio gelbėtoja, sugriebusi ir ryjanti vaiką motina kada nors, 
bent trumpiausią akimirką, regėjo save kitų akimis? Ar bent nu- 
vokė, ką padarė ir toliau daro savo vargšui kvaileliui sūnui? At- 
sakymas į pirmąjį klausimą neabejotinai buvo ne. Apie antrąjį 
buvo galima tik spėlioti. Gal ji ir nuoširdžiai nesuvokia, kuo tą 
vaikiną pavertė. Bet galbūt, kita vertus, ji tai ži10? Žino ir be- 
meilija ryšius su pulkininku Dypa nei tą grėsmę, kurią berniukui 
būtų sukėlusios moterys. Moteris juk galėtų užimti jos vietą, ku- 
rios, ji žinojo, pulkininkas neužsės. 

- Muruganas minėjo, jog ketina reformuoti šias vadinamąsias 
reformas. 

- Galiu tik melstis, - suokė Rani tonu, Vilui primenančiu se- 
nelio, arkidiakono, - kad jam bus duota Stiprybės ir Išminties 
tai padaryti. 

- O ką jūs manote apie jo projektus? - paklausė Vilas. - Naf- 
tą? Pramonę? Kariuomenę? 

- Ekonomika ir politika nėra mano stipriosios pusės, - atsakė 
Ši, nusijuokdama tik tam, kad primintų Vilui, jog jo pašnekovė 
pasiekusi Ketvirtąją Iniciaciją. - Paklauskite Bahu, ką jis mano. 

— Neturiu teisės reikšti savo nuomonės, - atsakė ambasado- 
rius. - Esu pašalietis, svetimos valstybės atstovas. 

— Ne tokios jau svetimos, - pasakė Rani. 

— Tai jūsų akimis, ponia. Ir, kaip žinote, mano. Tačiau Palos 
vyriausybei — taip. Visiškai svetimos. 

— Tačiau tai ne kliūtis turėti nuomonę, - tarė Vilas. - Kliūtis 
tik susidaryti provincinę, ortodoksinę nuomonę. Be to, - pri- 
dėjo jis, — nesu čia kaip savo profesijos atstovas. Juk tai ne 
interviu, pone ambasadoriau. Mūsų pokalbis nieku gyvu ne 
spaudai. 

— Tikrai ne spaudai ir, reikšdamas tikrai žmogišką, o ne ofi- 
cialaus asmens nuomonę, manau, kad mūsų jaunasis bičiulis yra 
visiškai teisus. 

— Tai, žinoma, reiškia, kad manote, jog Palos vyriausybės po- 
litika yra visiškai neteisinga. 

— Visiškai neteisinga, — tarė ponas Bahu, ir jo kaulėta, įspū- 
dinga Savonarolos kaukė tiesiog spinduliavo volteriška šypse- 
na, — visiškai neteisinga, nes per daug tobulai teisinga. 

— Teisinga? - pašoko Rani. - Teisinga? 

— Tobulai teisinga, - paaiškino jis, - nes taip tobulai sukur- 
ta, kad padarytų kiekvieną vyrą, moterį ir vaiką šioje kerin- 
čioje saloje tokį tobulai laisvą ir laimingą, koks tik žmogus 
gali būti. 

— Tačiau tai Apgaulinga Laimė, — sušuko Rani, - laisvė tik 
Žemesniajam Aš. 

— Lenkiuosi, - bylojo ambasadorius, išties nusilenkdamas, - 
Jūsų Didenybės neprilygstamai įžvalgai. Tačiau aukšta ar žema, 
tikra ar apgaulinga, laimė yra laimė, o laisvė visus džiugina. Ir 
nėra abejonės, kad pirmųjų reformatorių įdiegta ir per šiuos me- 
tus plėtota politika buvo pasigėrėtinai puikiai pritaikyta šiems 
dviem tikslams pasiekti. 

— Tačiau jums regis, - tarė Vilas, - kad tai nepageidautini tikslai? 

— Priešingai, visi to trokšta. Deja, jie išpuola iš konteksto, yra 

visiškai nebesvarbūs nei apskritai dabartinei pasaulio situacijai, 
nei konkrečiai Palai. 

- Ar jos dabar mažiau svarbios nei tuomet, kai reformatoriai 
tik ėmėsi darbo laimės ir laisvės vardan? 

Ambasadorius linktelėjo. 

- Tais laikais Palos nebuvo pasaulio žemėlapyje. Todėl mintis 
paversti ją laisvės ir laimės oaze buvo prasminga. Kol lieka sky- 
rium nuo viso pasaulio, ideali visuomenė yra perspektyvi. Pala 
puikiausiai galėjo gyvuoti, sakyčiau, iki 1905 metų. Tačiau ne- 
spėjo užaugti viena karta, o pasaulis tapo visai kitoks. Kinas, 
automobiliai, lėktuvai, radijas. Masinė gamyba, masinės skerdy- 
nės, masinė komunikacija ir - visų svarbiausia - tiesiog masės — 
vis tirščiau ir tirščiau Žmonių vis plačiau ir plačiau kerojančiuo- 
se lūšnynuose ar priemiesčiuose. Jau 1930 metais bet koks blai- 
vesnio žvilgsnio stebėtojas galėjo matyti, jog trims ketvirčiams 
žmonių padermės laisvė ir laimė yra beveik neįmanomas daly- 
kas. Šiandien, praėjus trisdešimčiai metų, tai visiškai nebejma- 
noma. Tad visą tą laiką išorinis pasaulis veržė žiedą aplinkui šią 
mažytę laisvės ir laimės salą. Veržė nepaliaujamai ir nepermal- 
daujamai, spaudėsi vis arčiau ir arčiau. Buvusi perspektyvi idėja 
nebeturi jėgų išgyventi. 

— Tad Palai teks pasikeisti — ar tokia jūsų išvada? 

Ponas Bahu linktelėjo. 

- Iš esmės. 

- Iš pačių šaknų, - sadistiškai skonėdamasi pridėjo pranašė 
Rani. 

- Ir dėl dviejų neginčijamų priežasčių, - dėstė toliau ponas Ba- 
hu. — Pirmiausia todėl, kad Pala nebegali ilgiau likti kitokia nei 
visas pasaulis. Antra, todėl, jog būtų neteisinga, jei ji tokia liktų. 

- Neteisinga, kad žmonės būtų laisvi ir laimingi? 

Rani vėl apreiškė kažką labai įkvėpto apie netikrą laimę į, 
neteisingą laisvę. 

Ponas Bahu pagarbiai priėmė jos įsikišimą, paskui vėl kryptę. 
lėjo į Vilą. 

— Neteisinga, - nenusileido jis, - kaišioti į akis savo palaimą, 
kai aplinkui šitiek vargo - tai tiesiog puikybė, įžūlus iššūkis likų- 
siai žmonijai. Netgi savotiškas Dievo įžeidimas. 

— Dievo, - gašliai saumurmėjo Rani, - Dievo... Tie Palos žmo- 
nės, — paaiškino ji, atsimerkdama, - tie Palos žmonės Dievo ne- 
tiki. Jie tiki tik Hipnoze, Panteizmu, Meile Laisvąja, - pasipikti- 
nusi ji brėžė kiekvieną šį atkarų žodį. 

— Tad dabar, - tarė Vilas, - siūlote prislėgti juos vargais, vilda- 
miesi taip atgaivinti jų tikėjimą Dievu. Na, tai vienas iš atverti- 
mo būdų. Gal ir pavyks. Gal net tikslas pateisins priemones, - 
jis gūžtelėjo pečiais. - Bet tikrai matau, kad į gerą ar blogą, po- 
kyčiai įvyks - kad ir ką apie tai manytų Palos žmonės. Nereikia 
pranašo įžvalgos ištarai, kad Murugano laukia sėkmė. Jis pasi- 
kinkė ateities vėjus. O ateities vėjai neabejotinai atpučia ir naftos 
kvapą. Beje, kalbant apie naftą ir kitus dalykus, ne itin rafinuo- 
tus, - pridėjo jis, kreipdamasis į Rani, - kiek žinau, jūs pažįstate 
mano seną bičiulį Džo Aldehidą? 

— Jūs pažįstate lordą Aldehidą? 

— Puikiai. 

— Tai štai kodėl mano Mažasis Balselis taip mane spyrė, - |! 
vėl užsimerkė, nusišypsojo pati sau ir neskubriai sukinkavo gal- 
va. - Kaip sekasi tam mielam žmogui? 

— Vis taip pat ištikimas savajam aš, - nuramino ją Vilas. 

— Ir koks tai retas aš! Ubhomme au cerf-volant, - taip aš II 
vadinu. 

— Žmogus su aitvaru? - Vilas nesusivokė. 

- Jis.dirba savo darbą čia, apačioje, - aiškino ji, - bet rankose 
laiko virvelę, o ta virvele parištas aitvaras, ir tas aitvaras vis ver- 
žias kilti aukščiau, aukščiau. Aukščiau. Net kai jis dirba, jaučia 
nepaliaujamą Traukimą iš Viršaus, jaučia Dvasią, nuolat trūk- 
čiojančią kūną. Tik pamanykite! Žmogus, paskendęs reikaluo- 
se, didysis Pramonės Kapitonas - tačiau vienintelis dalykas, ku- 
ris jam Tikrai Rūpi, yra Sielos Nemirtingumas. 

Dabar jam prašviesėjo. Toji moteris kalbėjo apie Džo Aldehi- 
do prisirišimą prie spiritizmo. Jis prisiminė kassavaitinius sean- 
sus su automatiste ponia Harbotl, ponia Pim, kuri žinias gauda- 
vo iš kajovų indėno, praminto Bobo, panele Tjuk ir jos plūdu- 
riuojančiu trimitu, iš kurio girgždžiu šnibždesiu sklisdavo orakulo 
pranašystės, scenografuojamos Džo asmeninės sekretorės: „Pirk 
Australijos cementą; nesijaudink dėl „Breakfast Foods“ kritimo; 
parduok keturiasdešimt procentų gumos akcijų ir investuok pi- 
nigus į „IBM“ ir „Westinghouse“...“ 

- Ar jis kada nors jums užsiminė, - paklausė Vilas, - apie aną 
velionį rinkos maklerį, kuris visada žinodavo, kas vyks rinkoje 
kitą savaitę? 

— Magiškosios galios, - suokė Rani. - Tik magiškosios galios. 
Ko dar tikėtumėtės? Galų gale juk jis tik Pradedantis. Ir šiame 
gyvenime verslas yra jo karma. Jam buvo lemta daryti tai, ką jis 
padarė, daro ir ką ketina daryti. O ketina jis, — pridėjo ji įspū- 
dingai ir sustingo įsiklausydama, atkraginusi galvą, iškėlusi pirš- 
tą, - tai, ką jis ketina daryti, - šitaip sako mano Mažasis Balselis, — 
žada didžius ir nuostabius dalykus Palai. 

„Koks dvasingas būdas pasakyti: „Štai ko aš noriu įvykstant! 
Ne dėl to, kad tai mano noras, to nori Dievas, o laimingo suta- 
pimo dėka Dievo valia ir manoji visada tokia pati.“ Viduje Vilas 
kikeno, bet žvelgė kuo rimčiausiu veidu. 

— O arjūsų Mažasis Balselis sako ką nors apie „Pietryčių Azį. 
jos naftą“? — pasiteiravo jis. 

Rani vėl pasiklausė, paskui linktelėjo. 

— Labai aiškiai. 

— Bet pulkininkas Dypa, kiek žinau, mini vien tik „Standard 
of California“. Beje, - tęsė Vilas, - kodėl Pala turi vadovautis 
pulkininko naftos kompanijų pasirinkimu? 

— Mano vyriausybė, - prabilo Bahu pompastiškai, - yra suki. 
rusi „Penkerių metų salų ekonominio koordinavimo ir bendrą. 
darbiavimo“ planą. 

— O ar koordinavimas ir bendradarbiavimas tarp salų reiškia, 
kad „Standard“ turi būti suteiktas monopolis? 

— Tik tuo atveju, jei „Standard“ sąlygos būtų palankesnės nei 
konkurentų. 

— Kitaip tariant, - pasakė Rani, - jeigu neatsiras kas mums 
mokėtų daugiau. 

— Prieš jums ateinant, kaip tik diskutavau šia tema su Muru- 
ganu. „Pietryčių Azijos nafta“ ,sakiau jam, Palai duotų tiek, kiek 
„Standard“ duoda Rendangui, plius dar šiek tiek daugiau 

— Penkiolika procentų daugiau? 

— Sakykim, dešimt procentų. 

— Dvylika su puse. 

Vilas pažvelgė į ją susižavėjęs. Kaip pasiekusiajai Ketvirtą Int- 
ciaciją, jai sekėsi visai gerai. 

— Džo Aldehidas klyks kaip mušamas, - tarė jis. - Tačiau €5U 
beveik tikras, galiausiai jūs gausite savo dvylika su puse. 

— Tai neabejotinai būtų pats patraukliausias pasiūlymas, - ta“ 
rė ponas Bahu. 

— Vienintelė bėda, kad Palos vyriausybė jo nepriims. 

- Palos vyriausybė, - tarė Rani, - netrukus pakeis savo politik4- 

- Jūs. taip manote? 

- AŠ ŽINAU, - Rani atsakymo tonas neleido abejoti, kad šios 
žinios tiesiai iš Mokytojo burnos. 

— O kai politika jau keisis, - paklausė Vilas, - ar būtų nau- 
dinga, jei pulkininkas Dypa tartų gerą žodį apie „Pietryčių Azijos 
naftą“? 

- Be abejonės. 

- O jūs, pone ambasadoriau, ar pasirengęs užtarti geru žodžiu 
pulkininkui Dypai? — Vilas pasisuko į Bahu. 

Tarsi kreipdamasis į tarptautinės organizacijos plenarinę sesi- 
ją, ponas Bahu pažėrė daugiaskiemenių tiradą ir diplomatiškai 
išsisuko. Viena vertus, taip, kita vertus, ne. Viena pusė balta, 
kitaip pavertus, juodų juodžiausia. 

Vilas klausė delikačiai tylėdamas. Už Savonarolos kaukės, 
už aristokratiško monoklio, už ambasadoriaus retorikos jis 
regėjo ir girdėjo Levanto* pirklį, siekiantį savo komisinių, 
arbatpinigių kaulijantį smulkų pareigūnėlį. O kiek buvo pa- 
žadėta karališkajai iniciatorei už jos entuziastingą „Pietryčių 
Azijos naftos“ paramą? Solidi sumelė, galėjo lažintis. Ne jai 
pačiai, žinia, ne, 2e! Dvasios Kryžiaus Žygiui, dar didesnei Kut 
Humio šlovei. 

Ponas Bahu jau atsiyrė iki savo prakalbos tarptautinei organi- 
zacijai išvadų: 

— Todėl turėtų būti suprantama, - bylojo jis, - kad bet koks 
mano pozityvus veiksmas turės priklausyti nuo aplinkybių, nely- 
gu kada ir kaip jos susiklostys. Ar aš ganėtinai aiškiai išdėsčiau? 

— Kuo puikiausiai, - Vilas užtikrino jį. - O dabar, — tyčia tęsė 
nepadoriai atvirai, - leiskite man paaiškinti savo poziciją šiame 


* Rytinėje Viduržemio jūros pusėje esantys kraštai (istorinė reikšmė). 

reikale. Mane domina tik viena - pinigai. Du tūkstančiai svarų 
nepajudinus nė piršto. 

— Lordas Aldehidas, - pranešė Rani, - nepaprastai kilnus. 

— Nepaprastai, - sutiko Vilas, - turint omenyje, kiek maža aš 
galiu šiam reikale. Nereikia nė sakyti, kad jis būtų dar kilnesnis 
kiekvienam, kas galėtų daugiau pasitarnauti. 

Ilgam pakibo tyla. Tolumoje monotoniškai traukė mainas, vis 
ragindamas - dėmesio. Dėmesio goduliui, dėmesio veidmainys- 
tei, dėmesio vulgariam cinizmui... Kažkas pabeldė į duris. 

- Įeikite, - šūktelėjo Vilas ir, pasisukdamas į Bahu, — tęsime šį 
pokalbį kitą kartą. 

Ponas Bahu linktelėjo. 

- Įeikite, - pakartojo Vilas. 

Mėlynu sijonu ir trumpu švarkeliu be sagų, nedengiančiu krū- 
tinkaulio ir tik kartkartėmis paslepiančiu porą apvalių kaip obuo- 
liai krūtų, į kambarį guviai žengė jauna mergina. Jos lygaus ru- 
do veido puses papuošė draugiškiausios šypsenos duobutės. 

— Aš sesuo Apu, - pradėjo ji, - Radha Apu. - Tuomet, paste- 
bėjusi Vilo lankytojus, tarė: - Oi, atleiskite, nežinojau... 

Ji atsainiai kniktelėjo Rani. 

Ponas Bahu mandagiai pakilo. 

— Sesuo Apu, - prabilo jis entuziastingai. - Mano mažasis ange- 
las gelbėtojas iš Šivapuramo ligoninės. Kokia miela staigmena! 

Merginai ši staigmena aiškiai neatrodė tokia miela. 

— Laba diena, pone Bahu, - pasisveikino nesišypsodama ir, 
greitai nusisukusi, ėmėsi atjuosti atsinešto brezentinio krepšio 
diržus. 

— Jūsų Didenybė veikiausiai pamiršote, - pasakojo Bahu, - 
kad praeitą vasarą mane operavo. Išvaržą, - patikslino jis. - Ši 
jauna dama ateidavo kiekvieną rytą manęs nuprausti. Tiksliai bė 

penkiolikos devynios. O dabar, po tiekos mėnesių, štai ir vėl ją 
matau! 

- Sinchroniškumas, - pateikė orakulo ištarmę Rani. - Tai vis 
Plano dalis. 

- Aš turiu suleisti ponui Farnabiui vaistų, - paaiškino mergi- 
na, pakeldama nuo savo medicininio krepšio galvą, vis dar be 
šypsenos. 

- Daktaro nurodymai - daktaro nurodymai, - sušuko Rani, 
perspausdama karališko personažo, kurs teikėsi būti žaismin- 
gai grakštus, vaidmenį. - Išgirsti reiškia paklusti. Bet kur mano 
šoferis? 

- Jūsų šoferis čia, - atsiliepė pažįstamas balsas. 

Tarsi gražuolio Ganimedo* vizija tarpdury išdygo Muruga- 
nas. Sesutės veidas šiek tiek pralinksmėjo. 

- Sveikas, Muruganai, - norėjau pasakyti, Jūsų Didenybe. 

Ji vėl kluptelėjo, palikdama pačiam pasirinkti, priimti tai kaip 
pagarbą ar kaip ironišką pasišaipymą. 

- Sveika, Radha, - mestelėjo jis atsainiai ir iš aukšto. 

Jis praėjo pro merginą ir žengė prie motinos. 

- Automobilis, - tarė jis, - prie durų. - Vadinamasis automo- 
bilis. Tai 1954-tų mažylis „Austin“, - paaiškino Vilui, sarkastiš- 
kai nusijuokdamas. - Geriausia, ką ši aukštos civilizacijos šalis 
gali pasiūlyti savo karališkajai šeimai. Rendangas savo ambasa- 
doriui duoda „Bentley“, - dar pridėjo karčiai. 

— Kuris atvažiuos manęs šiuo adresu maždaug po dešimties 
minučių, - pranešė ponas Bahu, pažvelgęs į laikrodį. - Tad ar 
man bus leista su Jumis atsisveikinti čia, Jūsų Aukštybe? 

Rani atkišo ranką. Pamaldžiai kaip geras katalikas, bučiuo- 


* Gražuolis berniukas, kurį įsimylėjo Dzeusas. 

jantis kardinolo žiedą, jis pasilenkė prie jos, paskui atsitiesęs ar. 
sisuko į Vilą. 

— Manau, galbūt be pagrindo, kad ponas Farnabis gali pakęsr; 
mane dar kiek ilgiau. Ar galėčiau likti? 

Vilas užtikrino ambasadorių, kad jam būsią nepaprastai ma. 
lonu. 

- Ir viliuosi, kad tam nekils medicininių prieštaravimų? - pa- 
klausė jis sesutės. 

— Medicininių - ne, - mergina atsakė tokiu tonu, kuris reiškė, 
jog esama ne medicininių, bet daug labiau neabejotinų priešta- 
ravimų. 

Prilaikoma Murugano, Rani pakilo nuo kėdės. 

— Au revoir, mon cher Farnabi, - ištarė, tiesdama brangakme- 
niais apmaustytą ranką. Ypatingas jos šypsenos saldumas Vilui 
pasirodė tiesiog grėsmingas. 

— Viso geriausio, ponia. 

Ji pasisuko, patapšnojo sesutei per žandą ir išplaukė iš kam- 
bario. Tarsi lydintis laivelis paskui tristiebį laivą su visomis lai- 
vavirvėmis Muruganas ištrepsėjo įkandin. 

- Oho! — pratr ūko sesutė, durims už jų saugiai 
užsivėrus. 

— Visiškai sutinku su tavim, - pritarė Vilas. 

Akimirką evangelišką pono Bahu veidą nušvietė volteriška 
šviesa. 

- Oho, - pakartojo jis. - Girdėjau taip sakant anglų mokinu- 
ką, kuris pirmąsyk išvydo didžiąją piramidę. Rani palieka tokį 
patį įspūdį. Monumentalų. Ji iš tų, kuriuos vokiečiai vadina eime 
grosse Seele*. 

Kibirkštėlės išblėso, veidas vėl liko aiškiai Savonarolos, o žo- 
džiai - akivaizdu, skirti viešumai. 

Sesutė staiga prapliupo juoku. 

— Ko juokiesi? — paklausė Vilas. 

- Staiga įsivaizdavau didžiąją piramidę, apsitaisiusią baltu mus- 
linu, - ji gaudė orą pro juoką. —- Daktaras Robertas vadina tai 
mistiko uniforma. 

- Šmaikštu, labai šmaikštu! - tarstelėjo ponas Bahu. - Tačiau, — 
pridėjo diplomatiškai, - nežinau, kodėl mistikai negalėtų vilkėti 
uniformų, jei jiems taip patinka. 

Sesutė giliai įkvėpė, nusibraukė linksmybės ašaras ir ėmėsi tai- 
Syti vaistus pacientui. 

- Puikiai žinau, ką manote, - tarė ji Vilui. - Aš per jauna, tai 
tikriausiai gerai nesuleisiu. 


* Didi siela (vok.). 

— Tikrai manau, kad esi labai jauna. 

— Jūs įstojate į universitetą aštuoniolikos ir mokotės ketverius 
metus. Mes pradedame šešiolikos ir mokomės iki dvidešimt ket- 
verių - bet mokomės ir dirbame vienu metu. Aš studijavau bio- 
logiją ir dirbau šį darbą porą metų. Tad nesu tokia kvailelė, kaip 
galėtų atrodyti. Tiesą sakant, aš visai gera sesuo. 

— Šį teiginį, - įsiterpė ponas Bahu, - galiu nedvejodamas patvir- 
tinti. Panelė Radha ne tik gera sesuo, ji absoliučiai aukščiausios 
klasės sesuo. 

Tačiau išties jis norėjo pasakyti, - studijuodamas gundomo vie- 
nuolio veido išraišką, Vilas tuo nėmaž neabejojo, - kad panelė 
Radha turi aukščiausios klasės krūtinkaulį, aukščiausios klasės bam- 
bą ir aukščiausios klasės krūtis. Tačiau bambos, krūtinkaulio ir 
krūtų savininkę aiškiai piktino Savonarolos susižavėjimas ar bent 
jau tai, kaip jis buvo reiškiamas. Atremtasis ambasadorius vėl tai- 
sėsi į ataką, puoselėdamas viltis, kurių jam niekas neteikė. 

Uždegusi spiritinę lempelę ir kol adatos virė, sesuo Apu pa- 
matavo ligonio temperatūrą. 

— Devyniasdešimt devyni su puse farenheito. 

— Ar tai reiškia, kad mane ištremsite? — pasidomėjo Bahu. 

— Dėl ligonio būklės nebūtina, - atsakė mergina. 

— Prašau pasilikti, - tarstelėjo Vilas. 

Sesutė suleido jam antibiotikų, paskui iš vieno savo krepšyje 
turėtų buteliukų įpylė šaukštą į stiklinę vandens ir sutaisė žalsvo 
skysčio. 

— Išgerkite. 

Skonis buvo kaip tų žolinių nuovirų, kuriuos sveikos mitybos 
entuziastai geria vietoj arbatos. 

— Kas čia? —- paklausė Vilas ir sužinojo, kad tai kalnų augalo, 
panašaus į valerijoną, ekstraktas. 

— Jis maldo neramumą, - paaiškino sesutė, - ir nemigdo. Mes 
(luodame jo sveikstantiems ligoniams bei psichikos sutrikimo 
atvejais. | 

— Tai kuris atvejis aš? Sveikstantis ar su psichikos sutrikimais? 

— Abu, - ji nė nemirktelėjo. 

- Štai ką gauni, kaulydamas komplimentų, - nusikvatojo Vilas. 

— Neketinau įžeidinėti, — užtikrino ji, - tik norėjau pasakyti, 
kad nesu sutikusi nė vieno, kilusio ne iš Palos, be tokių sutrikimų. 

— Net ir ambasadorius? 

— O kaip jums regis? - gražino ji klausimą klausiančiam. 

— Jūs šios srities žinovas, — Vilas perdavė jį ponui Bahu. 

- Išsiaiškinkite patys, — tarė sesutė. - Einu sužiūrėti savo ligo- 
nio pietų. 

Bahu nulydėjo ją akimis, paskui, kilstelėjęs kairį antakį, leido 
monokliui iškristi ir ėmėsi mechaniškai blizginti stiklus nosine. 

— Tu nukrypęs vienu būdu, - paaiškino jis Vilui, - o aš kitu. 
Vienas šizofreninis tipas (argi toks nesi?), o iš kitos pasaulio pu- 
sės aš —- paranojinis. Abu esame dvidešimtojo amžiaus maro au- 
kos. Ne Juodosios Mirties, bet Pilkojo Gyvenimo. Ar tave kada 
nors domino galia? - paklausė kiek luktelėjęs. 

— Niekuomet, - Vilas pabrėžtinai papurtė galvą. - Negali tu- 
rėti galios nesusisaistęs. 

— Ir tau susisaistymo siaubas nusveria malonumą stumdyti 
kitus? 

- Keletą tūkstančių kartų. 

— Tad tavęs tai niekuomet negundė? 

— Niekuomet, - paskui patylėjęs, - grįžkime prie reikalo, — 
pridėjo jau kitokiu tonu. 

— Prie reikalo, - pakartojo ponas Bahu. - Papasakok man ką 
nors apie lordą Aldehidą. 

— Na, kaip Rani minėjo, jis nepaprastai dosnus. 

— Jo dorybės manęs nedomina, tik protas. Ar jis nuovokus)? 

— Ganėtinai, kad suvoktų, jog niekas nedaroma dykai. 

— Gerai, - tarė ponas Bahu. - Perduok jam nuo manęs, kad už 
efektyvų ekspertų darbą strateginėse pozicijose turi būti pasi- 
ruošęs pakloti dešimteriopai, palyginti su tuo, kiek mokės tau, 

— Parašysiu jam laišką. 

— Ir padaryk tai šiandien, —- patarė ponas Bahu. - Lėktuvas iš 
Šivapuramo išskrenda ryt vakare, o paskui visą savaitę niekas 
negabens pašto. 

— Ačiū, kad pasakei, - tarė Vilas. - O dabar, kai jos Didenybė 
su tuo stulbinančiu piemeniu pasišalino, pakalbėkime apie kitą 
pagundą. Kaip dėl sekso? 

Ponas Bahu mostelėjo sau prieš veidą kaulėta ruda ranka kaip 
žmogus, besiginąs nuo įkyrių vabzdžių debesies. 

— Et, vien išblaškymas ir tiek. Tiesiog įkyrus, žeminantis irzu- 
lys. Bet protingas žmogus visada gali su tuo susidoroti. 

— Kaip sunku suprasti kito žmogaus ydas. 

— Tu teisus. Kiekvienas turi nešti tą beprotybę, kurią Dievas 
manė esant tinkamu jam prakeiksmu. Pecca fortiter* - tai buvo 
Liuterio patarimas. Bet žiūrėk, kad nusidėtumei savo nuodėme, 
o ne kieno nors kito. O visų svarbiausia, nedaryti to, ką daro 
žmonės šioje saloje. Nesistenk elgtis taip, lyg esi iš esmės sveiko 
proto ir geras iš prigimties. Mes visi silpnapročiai nusidėjėliai 
šioje kosminėje valtyje — bet ta valtis nuolat skęsta. 

— Tačiau jokios žiurkės sprukimas nebus pateisinamas. Tą no- 
ri pasakyti? 

— Viena kita bandys sprukti. Bet toli nenusigaus. Istorija II 


* Drąsiai nusidėk (lot.). 

kitos žiurkės pasirūpins, kad jos priburbuliuotų sykiu su mumis. 
Todėl Pala ir neturi nė menkiausio šanso. 

Nešina padėklu, į kambarį grįžo sesutė. 

- Budistinis maistas, - pranešė, rišdama Vilui ant kaklo serve- 
tėlę. - Išskyrus žuvį. Bet mes nusprendėme, kad valgymo požiū- 
riu žuvys yra daržovės. 

Vilas ėmėsi stiprintis. 

- Be Rani, Murugano bei mudviejų, - paklausė jis, nurijęs 
pirmą kąsnį, - kiek žmonių iš išorinio pasaulio tau teko sutikti? 

- Na, čia lankėsi amerikiečių gydytojų grupė, - atsakė ji. - Jie 
buvo atvykę į Šivapuramą pernai, kai dirbau Centrinėje ligoninėje. 

— Kąjie čia darė? 

— Pageidavo išsiaiškinti, kaip mums pavyko pasiekti tokį že- 
mą neurozių bei širdies ir kraujagyslių ligų lygį. Tie gydytojai! - 
ji pakraipė galvą. - Pone Farnabi, man plaukai pasišiaušė. Vi- 
siems ligoninėje plaukai pasišiaušė. 

- Tad jūs manote, kad mūsų medicina - primityvoka? 

— Ne taip reiktų sakyti. Ji nėra primityvi. Pusė jos tiesiog šauni, 
bet kita pusė tiesiog neegzistuoja. Stebuklingi antibiotikai — bet 
visai jokių būdų atsparumui padidinti, tuomet apseitų be antibio- 
tikų. Fantastiškos operacijos, bet niekas nemoko žmonių, kaip 
gyventi, kad nereiktų gultis po peiliu. Aukščiausias balas su pagy- 
rimu už palopymą, kai jau imi byrėti gabalais, bet žemiausias su 
minusu už sveikatos stiprinimą. Be nutekamųjų vandenų valymo 
ir sintetinių vitaminų prevencijai, regis, daugiau nieko nedarote. 
Bet vis tiek turite posakį — prevencija geriau už gydymą. 

- Bet gydymas, - atsakė Vilas, - juk daug įspūdingiau nei pre- 
vencija. Ir daktarams kur kas pelningiau. 

- Gal jūsų daktarams, - atsakė sesutė. - Bet ne mūsiškiams. 
Mūsiškiams moka už tai, kad padėtų žmonėms būti sveikesniems. 

— O kaip tai daroma? 

— Mes to klausiame jau šimtą metų ir radome daugybę atsaky. 
mų. Cheminių, psichologinių atsakymų apie tai, ką valgote, kaip 
mylitės, ką matote ir girdite, ką jaučiate ir kaip jums patinka (ą 
būtybė, kuria šiam pasaulyje jaučiatės esą. 

— Ir kokie geriausi atsakymai? 

— Geriausio skyrium be kitų nėra. 

— Tad panacėjos nesama. 

— O kaip galėtų būti? 

Ir ji pacitavo eilėraštuką, kurį išmoksta kiekviena medicinos 
sesuo pačią pirmą savo mokslo dieną: 


„Aš“ esu minia, valdoma tiekos dėsnių, 

Kiek tik joje narių. Chemiškai netyra 

„Manoji“ būtis kiekviena. Bet vienų vaistų nėra, 
Tam, kas kilt negalėjo iš vienos priežasties. 


— Tad tiek gydydami, tiek sveikatą puoselėdami, puolame vi- 
sais frontais išsyk. Visais frontais, — pabrėžė ji, - nuo dietos iki 
savitaigos, nuo negatyvių jonų iki meditacijos. 

— Itin nuovoku, - pakomentavo Vilas. 

— Galbūt per daug nuovoku, - tarė ponas Bahu. — Ar kada 
nors bandei atvesti į protą maniaką? 

Vilas papurtė galvą. 

— O aš sykį bandžiau. 

Jis kilstelėjo žilstančią ant kaktos uždriektą garbaną. Vos Ž€- 
miau plaukų augimo linijos buvo išrašytas dantytas randas, keiS“ 
tai blyškus rudoje jo odoje. 

— Mano laimei, butelis, kuriuo jis man kaukštelėjo, nebuvo 
itin tvirtas. 

Susiglostydamas suveltus plaukus, jis pasisuko į sesutę. 

— Niekad nepamiršk, panele Radha, - bepročio niekas taip 
„eerzina, kaip sveikas protas. Pala - mažytė sala, apsupta dviejų 
ūkstančių devynių šimtų milijonų psichikos ligonių. Tad saugo- 
kis mąstyti blaiviai. Bepročių šalyje harmoningas žmogus kara- 
liumi netampa, — pono Bahu veidas tiesiog švytėjo volterišku 
džiūgavimu. - Jis nulinčiuojamas. 

Vilas sausai nusijuokė, tuomet vėl pasisuko į sesutę. 

- Argi jūs neturite kandidatų į beprotnamį? 

— Tiek pat, kiek ir jūs - turiu galvoje santykį pagal gyventojų 
skaičių. Bent jau taip parašyta vadovėlyje. 

- Taigi ir gyvenimas protingame pasaulyje, regis, nieko nepa- 
keičia. 

— Nepakeičia žmonėms, kurių kūno chemija veikia taip, kad 
jie suserga psichikos ligomis. Jie gimę pažeidžiami. Mažyčiai rū- 
pesčiai, kurių kiti žmonės beveik nepastebi, juos gali sugniuždy- 
ti. Mes dar tik pradedame aiškintis, dėl ko jie tokie pažeidžiami. 
Jau imame pastebėti juos prieš ištinkant krizei. Ir jeigu pastebi- 
me, tuomet galima šį tą padaryti, kad jie taptų atsparesni. Vėl 
prevencija, žinoma, visais frontais iškart. 

— Tad net jei tau lemta susirgti psichikos liga, gimęs sveikame 
Pasaulyje gali tikėtis geresnio likimo. 

— O neurotikų padėtis jau pagerėjo. Jūsuose neurotikas yra vie- 
nas iš penkių ar net keturių. Mūsuose - vienas iš dvidešimties. Tie, 
ką ištinka priepuolis, gauna gydymą visais frontais, o devyniolika, 
kurie išsisuka, gavo prevenciją visais frontais. Aš ir vėl grįžtu prie 
anų amerikiečių gydytojų. Trys iš jų buvo psichiatrai - vienas jų be 
Paliovos rūkė cigarus ir kalbėjo su vokišku akcentu. Kaip tik jis 
Ausprendė paskaityti mums paskaitą. Tai bent paskaita! — sesutė 
*usiėmė galvą rankomis. - Niekada nesu nieko panašaus girdėjusi. 

— Apie ką ji buvo? 

— Apie tai, kaip jie gydo žmones su neurotiniais simptomąj;, 
Mes netikėjome savo ausimis. Jie niekuomet nepuola visais fron. 
tais — su liga kaunamasi vienu frontu, ir to tik puse. Jiems fizį. 
niai frontai apskritai neegzistuoja. Išskyrus burną ir Išeinamąją, 
pacientas kito kūno neturi. Jis nėra organizmas, neturi savitos 
sąrangos nei temperamento. Viso labo jis turi du virškinimo 
vamzdelio galus, šeimą ir psichiką. Bet kokią psichiką? Akivaiz. 
du, kad ne visą protą, ne tokį protą, koks jis išties yra. Kaip galį 
būti, kad jie nekreipia dėmesio į žmogaus anatomiją, biochemiją 
ar fiziologiją? Protas skyrium nuo kūno - tai vienintelis frontas, 
kurį jie atakuoja. Bet ir šio viso neapima. Vyras su cigarais vis 
kalbėjo apie pasąmonę. Bet vienintelė pasąmonė, kurios jie pai- 
so, yra neigiama pasąmonė, šlamštas, kuriuo žmonės norėjo nu- 
sipurtyti ir paslėpė rūsyje. Nė žodžio apie teigiamą pasąmonę. 
Jokių pastangų padėti pacientui atsiverti gyvybės jėgai, arba Bu- 
dos prigimčiai. Niekas nesistengia išmokyti jo sąmoningumo kas- 
dieniame gyvenime. Na žinote, „Čia ir dabar, vyručiai“; „Dė- 
mesio“, - ji pamėgdžiojo mainą. - Tie žmonės tiesiog palieka 
neurotiką murdytis savo senuose, bloguose įpročiuose, niekuo- 
met nebūti dabartyje. Visa tai tiesiog grynas idiotizmas! Bet žmo- 
gus su cigarais neturėjo net to pasiteisinimo - protingesnis už j 
žmogus jau negalėtų būti. Tad tai nėra idiotizmas. Tai kažkas 
savanoriško, kažkas sukelto savaime - lyg žmogus prisigertų ar 
ba įsikalbėtų tikįs kokia nors kvailyste — nes taip parašyta šven“ 
tuose raštuose. Ir dar - pažiūrėkime į jų normalumo samprat2- 
Norit tikėkit, norit ne, normalus žmogus yra tas, kuris patiria 
orgazmą ir yra prisitaikęs prie savo visuomenės. 

Sesutė vėl susiėmė galvą rankomis. 

— Tai neįsivaizduojama! Jokio klausimo apie tai, ką daryti SU 52 

vo orgazmais. Jokio klausimo apie tavo jausmų ir minčių, potyrių 
kokybę. O kaip dėl tos visuomenės, prie kurios turi būti prisitai- 
kęs? Ar tai bepročių visuomenė, ar sveika? Ir net jei ji absoliučiai 
sveika, argi teisinga tai, kad visi turi būti visiškai prie jos prisitaikę? 

— Tuos, kuriuos Dievas ketina pražudyti, - įsiterpė ambasado- 
rius vėl išsišiepdamas savo žiburiuojančia šypsena, - jis pirmiau- 
sia padaro bepročiais. Arba - pasirinktinai, ir toks būdas, matyt, 
dar veiksmingesnis, pirmiausia padaro juos sveiko proto. - Po- 
nas Bahu pakilo ir priėjo prie lango. - Atvyko mano automobi- 
lis. Aš važiuoju į Šivapuramą, prie savo stalo. - Atsisukęs į Vilą, 
apipylė jį įmantriomis atsisveikinimo tiradomis. - Nepamiršk 
parašyti to laiško, tai labai svarbu, - priminė, jau įjungęs amba- 
sadoriaus registrą. Nusišiepė kaip sąmokslininkas ir, nykščiu 
braukdamas per du pirmuosius dešinės rankos pirštus, suskai- 
čiavo nematomus pinigus. 

— Dėkui Dievui, - tarė sesutė, kai jis išėjo. 

— Kuo jis nusikalto? - paklausė Vilas. - Tuo pačiu? 

— Pasiūlai pinigų kam nors, su kuo nori permiegoti - bet jai 
tu nepatinki. Tad siūlai daugiau. Ar tai įprasta ten, iš kur jis 
atvykęs? 

- Visiškai įprasta. 

- Na, man tai nepatinka. 

- Taip ir supratau. Tuomet dar vienas klausimas. O kaip dėl 
Murugano? 

— O kodėl klausiate? 

- Iš smalsumo. Pastebėjau, kad judu pažįstami. Ar pasitaikė 
susidurti, kai jis čia buvo prieš porą metų be savo motinos? 

— Iš kur jūs tai žinote? 

- Paukštelis ant šakelės pačiulbėjo - ar, tiksliau, nepaprastai 
kūningas paukštis. 


saLA / 91 


— Rani! Ji turėjo nupiešti Sodomą ir Gomorą. 

— Deja, nuo šiurpesnių detalių mane apsaugojo. Tamsios užuo. 
minos - tai visa, ką man atskleidė. Užuominos, antai apie vetę. 
ranes mesalinas, duodančias meilės pamokas nekaltiems jauniems 
berniukams. 

— Ir ar jam reikėjo tų pamokų! 

— Užuominos ir apie per anksti subrendusią, pasileidusią jo 
amžiaus merginą. 

Sesuo Apu prapliupo kvatoti. 

— Ar tu ją pažinojai? 

— Per anksti subrendusi ir pasileidusi mergina buvau aš. 

— Tu? Ar Rani tai žino? 

— Muruganas papasakojo jai tik faktus, vardų neminėjo. Už 
tai esu jam dėkinga. Matot, aš elgiausi tikrai blogai. Pamečiau 
galvą dėl kažko, ko tikrai nemylėjau, ir įskaudinau tą, kurį my- 
lėjau. Ir kodėl žmogus toks kvailas? 

- Širdis turi savo sumetimų, - pasakė Vilas, - o vidaus sekre- 
cijos liaukos — savų. 

Stojo ilga tyla. Jis baigė šaltą virtą žuvį ir daržoves. Sesuo Apu 
pateikė jam vaisių salotų. 

— Jūs nesate matę Murugano balto atlaso pižama, - pasakė ji 

— Ar aš ko nors netekau? 

— Negalite įsivaizduoti, koks jis gražus balto atlaso pižama. 
Niekas neturi teisės būti toks gražus. Tai nepadoru. Tai neteisin- 
gas pranašumas. 

Apsidariusio atgabenta iš Sulkos balto atlaso pižama Muruga- 
no vaizdas susukęs jai protą. Taip susukęs, kad porą mėnesių |! 
buvusi kažkas kitas — kvailė, lakstanti paskui žmogų, kuris JOS 
nepakentė, ir atsukusi nugarą tam, kuris ją visad mylėjo, ir į! j 
visad mylėjo. 

- Ir ar tau pavyko ko nors pasiekti su pižaminiu vaikinu? — 
paklausė Vilas. 

— Lovą pasiekėme, - atsakė ji, - bet kai aš puoliau jį bučiuoti, 
jis šoko iš patalo ir užsisklendė vonioje. Ir neišėjo, kol aš nepa- 
daviau jo pižamos pro viršulangį ir neprižadėjau, kad prie jo 
nesikabinėsiu. Dabar galiu juoktis iš šios istorijos, bet tuo metu, 
aš jums sakau, tuo metu... - ji papurtė galvą. 

— Tikra tragedija. Jie turėjo suprasti iš mano elgsenos, kas 
nutiko. Per anksti subrendusios laisvos merginos netiko. Jam 
reikėjo reguliarių pamokų. 

— Likusią istorijos dalį jau girdėjau, - pasakė Vilas. - Berniu- 
kas rašo motinai, motina skrenda namo ir pačiupusi išlakdina jį 
į Šveicariją. 

- Ir sugrįžo jie tik prieš šešetą mėnesių. Ir bent jau pusę to 
laiko jie buvo Rendange, pas Murugano tetą. 

Vilas jau buvo besižiojąs apie pulkininką Dypą, paskui dingtelė- 
jo, jog žadėjęs Muruganui laikytis diskretiškai, tad nepasakė nieko. 

Iš sodo pasigirdo švilptelėjimas. 

— Atsiprašau, - tarė sesutė ir žengė prie lango. Džiugiai šypso- 
damasi tam, ką ten išvydo, pamojo ranka. - Tai Ranga. 

— Kas yra Ranga? 

— Mano draugas, apie kurį kalbėjau. Jis norėtų šio to jūsų 
paklausti. Ar galėtų trumpam užsukti? 

- Žinoma. 

Ji vėl nusisuko į langą ir kviesdama pamojo ranka. 

— Tad, kaip suprantu, tai reiškia, kad baltoji atlaso pižama jau 
Praeitis? 

— Tai buvo vieno veiksmo tragedija, - linktelėjo ji. - Atgavau 
protą taip pat lengvai, kaip buvau nutrūkusi. Prasiblaiviusi ra- 
dau Rangą, tokį patį kaip visuomet, laukiantį manęs. 

Atsivėrė durys, ir į kambarį įžengė išstypęs jaunuolis, apsimą. 
vęs sportbačiais ir chaki spalvos trumpikėmis. 

— Ranga Karakuranas, - pranešė jis, paduodamas Vilui ranką, 

- Jei būtum atėjęs anksčiau, - pasakė Radha, - būtum turėjęs 
malonumą susitikti poną Bahu. 

- Jis čia buvo? — Rangos veidą iškreipė pasidygėjimo grimasą, 

— Ar jis tikrai jau toks nenaudėlis? - paklausė Vilas. 

Ranga ėmėsi vardyti kaltinimus. 

— A: Jis mūsų nekenčia. B: Jis yra pulkininko Dypos prijau- 
kintas šakalas. C: Jis yra neoficialus visų naftos kompanijų am- 
basadorius. D: sena kiaulė bandė suktis aplink Radhą ir E: Jis 
laksto visur skaitydamas paskaitas apie religinio atgimimo reį- 
kalingumą. Net išleido knygą apie tai. Netgi su įžanga, kurią 
parašė kažkas iš Harvardo dvasinės akademijos. Visa tai dalis 
kovos prieš Palos nepriklausomybę. Dievas yra Dypos alibi. Ko- 
dėl nusikaltėliai negali atvirai kalbėti apie tai, ką sumanę? Visi 
šie idealistiški tauškalai vimdo. 

Radha ištiesė ranką ir triskart smarkiai truktelėjo jį už ausies. 

— Tu maža... - piktai šoko jis, paskui nusijuokė. — Tu teisi, - 
sutiko jis, - bet kam taip skaudžiai. 

— Ar taip visad darai, kai jis įsijaučia? —- paklausė Vilas Radhos. 

— Kai įsijaučia netinkamu metu arba dėl dalykų, kurių jis ne- 
gali pakeisti. 

— O ar tau kada nors tenka užsukti jai ausį? - atsisuko Vilas I 
vaikiną. 

— Man maloniau, - nusijuokė šis, - pliaukštelėti jai per užp2“ 
kalį. Deja, jai retai to prireikia. 

— Ar tai reiškia, kad Radha tvirtesnės pusiausvyros nei pats“ 

— Tvirtesnės pusiausvyros? Aš jums sakau, ji nenormaliai svei“ 
ko proto. 


94 /aLDous HUXLEY 


- O tu -tik normalus? 

- Galbūt šiek tiek į kairę, - jis palingavo galva. - Kartais mane 
apima juoda neviltis - jaučiuosi visai niekam tikęs. 

- Kai iš tikrųjų jis toks tikęs, kad jam davė stipendiją studijuo- 
ti biochemiją Mančesterio universitete, - pranešė Radha. 

- Ir ką tu darai, kai jis ima krėsti savo šituos neviltingus, ne- 
laimėlio-nusidėjėlio pokštus? Suki jam ausį? 

— Na taip, - atsakė ji, — ir ... na, kitus dalykus. 

Jiedu su Ranga susižvalgė ir abu prapliupo juoku. 

- Taigi, - tarė Vilas, - taigi. O turint omeny tuos kitus daly- 
kus, - tęsė jis, - ar Ranga nori išvykti iš Palos porai metų? 

- Nelabai, - pripažino Ranga. 

- Bet jis privalo vykti, - pasakė Radha tvirtai. 

- Ir kai jis ten nuvyks, - svarstė Vilas, - ar jausis laimingas? 

- Kaip tik šito ketinau jūsų paklausti, - pasakė Ranga. 

— Na, tau nepatiks klimatas, nepatiks maistas, nepatiks garsai 
nei kvapai, nei architektūra. Bet tau tikrai patiks darbas, ir vei- 
kiausiai daugelis žmonių. 

- O kaip merginos? - pasiteiravo Radha. 

- O kaip norėtum, kad atsakyčiau šį klausimą? Kad guosčiau 
ar kaip yra? 

— Kaip yra. 

— Na, mano miela, tiesa ta, kad Ranga bus pasiutusiai popu- 
liarus. Pulkai merginų negalės jam atsispirti. Ir kai kurios tų mer- 
ginų bus žavios. Kaip tu jausies, jei jis neatsispirs? 

— Aš džiaugsiuos už jį. 

Vilas kryptelėjo į Rangą. 

- Ir ar tu džiaugsies, jei tau išvykus, ji guosis su kitu vaikinu? 

— Norėčiau, bet ar tikrai džiaugsiuos, kitas klausimas. 

— Ar versi ją prižadėti ištikimybę? 

— Neversiu jos nieko žadėti. 

— Nors ji tavo mergina? 

— Ji savo pačios mergina. 

— O Ranga - savo paties vaikinas, — pasakė sesutė. - Jis laisvas 
daryti, kas jam patinka. 

Vilas pagalvojo apie avietinio rausvumo Babs nišą ir niršiąj 
nusikvatojo. 

- Svarbiausia, kad laisvas, - pasakė, - daryti tai, kas jam nepą. 
tinka. - Žvilgtelėjo į vieną jauną veidą, paskui į kitą ir suprato, 
kad jie smelkia jį pasibaisėjusiais žvilgsniais. 

— Tačiau aš pamiršau, - pridūrė Vilas jau kitokiu tonu ir kitaip 
šypsodamasis, - kad vienas iš jūsų nenormaliai sveikas, o kitas 
tik šiek tiek kryptelėjęs kairėn. Tad kaip galėtute suprasti, apie 
ką kalba šis beprotis pašalietis? — Ir, nepalikęs jiems laiko atsa- 
kyti į šį klausimą, tęsė. - Pasakykite man, kiek laiko.... - Ir ne- 
baigė. - Galbūt elgiuosi netaktiškai. Jei taip, tiesiog liepkite man 
nekaišioti nosies, kur nepriklauso. Bet būtų įdomu, tiesiog antro- 
pologiniu požiūriu, kiek laiko jūs draugai. 

— Ar jūs turite galvoje „draugai“, - paklausė sesutė, - ar „my- 
limieji“? 

— Draugai ir mylimieji, jei jau apie tai kalbame? 

— Na, mudu su Ranga draugai nuo vaikystės. O įsimylėjėliai - 
išskyrus tą apgailėtiną epizodą su pižama - nuo to laiko, kai 
man sukako penkiolika su puse, o jam septyniolika - maždau8 
porą su puse metų. 

— Ir niekas neprieštaravo? 

— Kodėl turėtų? 

- Išties, kodėl? - pakartojo Vilas. - Tačiau faktas, kad man? 
pasaulio pusėje praktiškai visi būtų prieštaravę. 

— O kaip dėl kitų vaikinų? - paklausė Ranga. 

- Teoriškai tai buvo užginta dar labiau nei merginos. Tikrovė- 
je Na, gali įsivaizduoti, kas nutinka, kai penki ar šeši šimtai 
jaunuolių sutupdomi pensione. Ar tokie dalykai kada nors vyks- 
ta čia? 

- Žinoma. 

— Mane tai stebina. 

- Stebina? Kodėl? 

— Kai matau, kad nieks neužgina merginų. 

- Bet vienos rūšies meilė neišstumia kitos. 

- Ir abi teisėtos? 

- Suprantama. 

— Tad niekas nebūtų prieštaravęs, jei Muruganas būtų susido- 
mėjęs kitu gražuoliu su pižama? 

— Ne, jei kitais požiūriais tai būtų geras ryšys. 

— Deja, - tarė Radha, - Rani nuoširdžiai paplušėjo, kad jo 
niekas kitas nedomintų, tik ji - na, žinoma, ir jis pats. 

- Jokių berniukų? 

— Gal dabar. Nežinau. Tik žinau, kad kai mes buvom susidū- 
rę, jo orbitoje nebuvo nieko. Jokių berniukų, juolab merginų. 
Tik Mamytė, masturbacija ir Pakylėtieji Mokytojai. Tik džiazo 
plokštelės, sportiniai automobiliai ir hitlerinės idėjos apie tai, 
kaip taps Didžiu Vadovu ir pavers Palą tuo, ką jis vadina Moder- 
nia Valstybe. 

- Prieš trejetą savaičių, - tarė Ranga, - jiedu su Rani viešėjo 
rūmuose Šivapurame. Ir pakvietė grupę iš universiteto pasiklau- 
syti Murugano idėjų - apie naftą, industrializaciją, televiziją, gink- 
lavimąsi bei Dvasios Kryžiaus Žygį. 

— Ar jam pavyko ką nors atversti? 

Ranga papurtė galvą. 

— Kam galėtų kilti noras iškeisti tai, kas turtinga ir gera, kas 

niekad nepaliauja dominę, į blogus, lėkštus ir nuobodžius daly. 
kus? Mums visai nereikia greitaeigių laivų nei jūsų televizijos. O) 
dar mažiau - jūsų karų ir revoliucijų, jūsų atgimimų, jūsų politi- 
nių šūkių, jūsų metafizinių niekų nuo Romos iki Maskvos. Ar 
jums teko girdėti apie maitbuną? 

— Maithbuna? Kas tai? 

- Pradėkime nuo istorinio pagrindo, - tarė Ranga ir su žavių 
būsimo bakalauro, skaitančio paskaitą apie dalykus, kuriuos pats 
neseniai sužinojo, skrupulingumu ėmė dėstyti. 

— Budizmas pasiekė Palą prieš tūkstantį du šimtus metų, bet 
ne iš Ceilono, ko būtų galima tikėtis, o iš Bengalijos, ir per Ben- 
galiją, jau vėliau, iš Tibeto. Rezultatas - mes esame mahajanai*, 
ir mūsų budizmas smelkte persmelktas tantrizmo. Ar jūs žinote, 
kas yra tantra? 

Vilui teko pasisakyti, kad tik labai miglotai. 

— Tiesą sakant, - tarė Ranga, ir pro pedantizmo plutelę prasi- 
veržė nesuvaldomas juokas, - aš žinau neką daugiau nei jūs. Tant- 
ra yra neaprėpiama tema, jos didumą sudaro tiesiog kvailystės ir 
prietarai, dėl kurių neverta rūpintis. Bet yra pats prasmės bran- 
duolys. Jei tu tantristas, neneigsi pasaulio ir nemenkinsi jo ver- 
tės, nemėginsi pasprukti į nirvaną, atsiplėšęs nuo gyvenimo, kaip 
daro Pietų mokyklos vienuoliai. Ne, tu priimi pasaulį ir juo nau- 
dojiesi; naudojiesi viskuo, ką darai, viskuo, kas tau nutinka, vis- 
kuo, ką matai ir girdi, ragauji ir lieti kaip daugybę priemonių 
laisvinantis iš savojo „aš“ kalėjimo. 

— Gerai kalbi, - tarstelėjo Vilas mandagiai skeptišku tonu. 

- Beje, dar ne viskas, - pabrėžė Ranga. - Čia ir glūdi skirtu- 


* Pažodžiui „Didžioji važiuoklė“ (sanskr.). Indijoje įsigalėjusi ir Tolimuosiuo- 
se Rytuose paplitusi budizmo kryptis, budizmą iš išlaisvinimo kelio pavertus! 
religija su visais jos atributais. 

mas, - šioje vietoje jaunatviškas pedantizmas kiek prislopino jau- 
no prozelito įkarštį, - skirtumas tarp mūsų filosofijos ir jūsiškės. 
Vakarų filosofai, net patys geriausi, yra ne daugiau nei puikūs 
oratoriai. Rytų filosofai iškalba dažnai nepasižymi, bet tai nesvar- 
bu. Ne kalbose esmė. Jų filosofija pragmatiška ir panaudojama. 
Kaip šiuolaikinės fizikos filosofija — išskyrus tai, kad kalbama 
apie panaudą psichologinėje plotmėje, o rezultatai - transcen- 
dentiniai. Metafizikai pateikia teiginius apie žmogaus ir visatos 
prigimtį, bet nepasiūlo skaitytojui jokio būdo, kaip patikrinti tų 
teiginių teisingumą. Kai mes ką nors teigiame, pateikiame ir są- 
rašą veiksmų, kuriais galime patikrinti to, ką sakome, validumą. 
Antai Tat tvam asi, „Tu tai esi“ - visos mūsų filosofijos branduo- 
lys. Tat tvam asi, - pakartojo jis. - Tai skamba kaip metafizinis 
teiginys, tačiau išties jis apibūdina psichologinį būvį, ir mūsų 
filosofai aprašo technikas, kurios tokią patirtį suteikia, tad kiek- 
vienas, kas tam būtinos veiklos noriai imasi, pats gali patikrin- 
ti Tat tvam asi validumą. Šios technikos vadinamos joga, dbja- 
na“ arba dzenu, o kai kuriomis ypatingomis aplinkybėmis — 
maithbuna. 

- Tai ir grįžtame prie mano pradinio klausimo. Kas yra mait- 
buna? 

- Gal jūs geriau paklauskite Radhos. 

- Maitbuna, - atsakė šioji griežtai, - yra meilės joga. 

- Šventos ar žemiškos? 

- Nėra jokio skirtumo. 

- Čia visa esmė, - įsiterpė Ranga. - Kai atlieki maitbuną, že- 
miška meilė yra šventa. 

- Budbatvan jošidjonisansritan, - pacitavo mergina. 


* Meditacija (sanskr.). 

— Tik ne sanskritu! Ką tai reiškia? 

— Ranga, kaip išversti Budbatvan? 

— Budiškumas, budystė, nušvitimo būvis. 

Radha linktelėjo ir atsisuko atgal į Vilą. 

— Tai reiškia, kad budiškumas slypi joni. 

— Slypi joni? 

Vilas prisiminė tas mažytes akmenines amžinojo moteriškumo 
statulėles, kurias pirko Benarese iš kupriuko, prekiavusio bon- 
dieuseries* — dovanų panelėms iš savo skyriaus. Aštuonios anos 
už juodą joni, dvylika už dar šventesnę joni-lingos** statulėlę. 

— Tiesiogine prasme jon/? — paklausė jis. - Ar metaforine? 

— Koks juokingas klausimas, - atsakė sesutė, nusijuokdama aiš- 
kiu, neapsimestu, tikro smagumo juoku. - Negi manote, kad mes 
mylimės metaforiškai? Budbatvan jošidjonisansritan, - pakartojo 
ji. - Nieko negalėtų būti labiau ir absoliučiai tiesmukiau. 

— Ar esate girdėję apie Oneidos bendruomenę?*** - paklausė 
dabar Ranga. 

Vilas linktelėjo. Jis pažinojo amerikietį istoriką, kuris tyrinėjo 
devyniolikto amžiaus bendruomenes. 

— Bet kodėl jūs apie ją žinote? 

— Nes ji minima visuose mūsų taikomosios filosofijos vadovė- 
liuose. Iš esmės — tai tas pats, ką Oneidos žmonės vadino vyro 
susilaikymu. Ir tai buvo tas pats, ką Romos katalikai vadina coi- 
tus reservatus****. 


* Devocionalijos (pranc.). 

** Joni-linga (sanskr.) - indų mitologijoje ir hinduizme garbinami simboliai, 

kur jo»24 - moteriškos genitalijos - vaizduojama kaip pamatas, iš jo kyla linga - 
falas. Tai dieviškos, kuriančios jėgos simbolis. 

*** Oneidos bendruomenė, įkurta JAV XIX a., eksperimentavo ir praktika- 

vo lytinį porų santykiavimą, vyrui neišliejant sėklos. 

**** Atsargioji, uždelstoji sueitis (/ot.). 

- Reservatus, - pakartojo sesutė. - Man tai visada kelia juoką. 
Toks susilaikantis jaunuolis! - skruostuose vėl pasirodė duobu- 
rės, švystelėjo balti dantys. 

- Nekvailiok, - pasakė Ranga griežtai. - Tai rimta. 

Radha parodė atgailaujanti. Tačiau reservatus tikrai skambėjo 
per daug juokingai. 

— Trumpai tariant, - apibendrino Vilas, - tai tiesiog apsisau- 
gojimas nuo nėštumo be kontraceptikų. 

— Tačiau tai tik visko pradžia, - pasakė Ranga. - Maitbuna yra 
dar daugiau. Ir tai dar svarbiau, - jis vėl ėmėsi pedantiško stu- 
dento tono. - Prisiminkite, - dėstė jis rimtai, - prisiminkite tai, 
dėl ko ausis išūžė Froidas. 

- Būtent ką? Jis taip apie daug ką kalbėjo. 

- Apie vaikų seksualumą. Tai, ką atsinešame gimdami, ką pati- 
riame kūdikystėje ir vaikystėje — tai seksualumas, kuris nėra su- 
telktas į genitalijas; tai seksualumas, pasklidęs po visą organizmą. 
Tai rojus, kurį paveldime. Tačiau vaikas auga, ir rojus praranda- 
mas. Maitbuna yra kryptingos pastangos tą rojų atgauti. 

Jis atsisuko į Radhą. 

- Tavo gera atmintis, - pasakė jis. - Koks ten Spinozos posa- 
kis cituojamas taikomosios filosofijos knygoje? 

- „Išmokyk kūną daugelio dalykų, - pacitavo ji, — ir tai padės 
ištobulinti protą ir priartėti prie intelektualios Dievo meilės.“ 

- Tam ir jogos, - pasakė Ranga. - Tarp jų ir maitbuna. 

- Ir ši tikra joga, - tvirtino mergina. - Tokia pati naudinga 
kaip radža joga arba karma joga, arba bbakti. Tiesą sakant, 
daug naudingesnė, bent jau daugumai žmonių. —- Tikrai juos 
ten nuveda. 

— Kur tas „ten“? - paklausė Vilas. 

- Ten, kur žinai. 

— Žinai ką? 

- Žinai, kas tu išties esi - ir norite tikėkite, norite ne, - pridė- 
jo ji: - Tat tvam asi - tu Tai esi, esu ir aš, aš esu Tai. 

Duobutės vėl atgijo, žybtelėjo dantys. 

— Ir Tai taip pat jis, - ji parodė į Rangą. - Neįtikėtina, ar ne? - 
ji kyštelėjo jam liežuvį. - Tačiau tai faktas. 

Ranga nusišypsojo, syktelėjęs ištiestu smiliumi palietė jos no- 
sies galiuką. 

„— Ir ne vien faktas, - pasakė jis. - Atskleistoji tiesa. - Jis kepš- 
telėjo jai nosį. - Atskleistoji tiesa, - pakartojo jis. - Tad būk man- 
dagesnė, panele. 

— Tad mane stebina, - tarė Vilas, - kodėl mes nesame visi 
nušvitę - turiu omeny, jei tai tik tam tikros mylėjimosi technikos 
klausimas. Tad ką į tai atsakytumėte? 

— Aš pasakysiu, - pradėjo Ranga. 

Bet mergina jį nutraukė. 

— Klausyk, - tarė ji, - klausyk! 

Vilas įsiklausė. Iš toli sklido silpnas, bet išskiriamas keistas, 
ne žmogaus balsas, pirmasis pasveikinęs jį atvykusį į Palą. 

— Dėmesio, - kartojo jis. - Dėmesio. Dėmesio... 

— Vėl tas velnio paukštis! 

— Bet tai ir yra paslaptis. 

— Dėmesio? Bet ką tik jūs sakėte, kad tai kažkas kita. Ir kuo 
čia dėtas tas susiturintis jaunuolis? 

— Taip tiesiog lengviau nepristigti dėmesio. 

— Tikrai lengviau, - patvirtino Ranga. - Tam ir skirta maitbu- 
na. Jos esmė — ne technika, kuri mylėjimąsi paverčia joga, o 
ypatingas dėmesingumas, kurį technika įgalina pasiekti. Atida 
savo pojūčiams, ir ne-pojūčio kiekviename pojūtyje išskyrimas. 

— Kas tas ne-pojūtis? 

- Tai pojūčio žaliava, kurią man teikia mano ne-aš. 

- Ir jūs sugebate kreipti dėmesį į savo ne-aš? 

- Žinoma. 

Vilas kryptelėjo į sesutę. 

- Ir tu? 

- Į save, - atsakė ji, - o sykiu ir į ne-save. Ir į Rangos ne-aš, 
ir į Rangos aš, ir į Rangos kūną, ir į savo kūną bei viską, ką jis 
jaučia. Ir į visą meilę ir draugystę. Ir į kito žmogaus paslaptį — 
tobulą svetimąjį, kuris yra tavo aš pusė ir taip pat tavo ne-aš. Ir 
visą laiką kreipi dėmesį į visus dalykus, kurie žmogui senti- 
mentaliam arba - dar blogiau - dvasingam, kaip vargšelė senu- 
tė Rani, atrodytų tokie neromantiški, tokie šiurkštūs, net že- 
mi. Bet jie nėra žemi, nes pastebime ir tai, kad, aprėpti mūsų 
dėmesio, tie dalykai tampa tokie pat puikūs kaip ir likusieji, 
tiesiog nuostabūs. 

— Maithuna yra dbjana, - padarė išvadą Ranga. Tikriausiai 
jaunuoliui atrodė, kad šis naujas žodis viską paaiškins. 

- Ir kas yra dhjana? - paklausė Vilas. 

- Dbjana yra kontempliacija. 

— Kontempliacija. 

Vilas pagalvojo apie žemuogių raudonumo nišą viršum Če- 
ring Kroso gatvės. Vargu ar jis būtų pasirinkęs žodį kontemplia- 
cija. Tačiau, geriau pagalvojus, net ten jis rado kažkokį išsigelbė- 
jimą. Tie susvetimėjimai besikeičiančioje „Porterio džino“ švie- 
soje skyrė jį ir nuo odiozinio jo dienos meto „aš“. Nelaimei, 
skyrė ir tolino ir nuo likusios jo būties dalies - nuo meilės, nuo 
proto, nuo padorumo, nuo suvokimo ko nors kito, išskyrus tą 
kankinantį geismo siautulį lavoniškai šviesai kaitaliojantis su ro- 
Žiniu pigiausios, vulgariausios iliuzijos švytėjimu. Jis vėl pažvel- 
gė į šviečiantį Radhos veidą. Kokia laimė! Koks akivaizdus įsiti- 

kinimas - ne nuodėme, kurios patogų tarpimą pasaulyje žūtbūt 
siekia užtikrinti ponas Bahu, bet giedra, palaiminga jos priešy- 
be! Pačias žmogaus gelmes paliečiantis vaizdas. Bet jo tai nepa- 
lies. Noli me tangere* - tai imperatyvas be išlygų. Vilui tereikėjo 
pažvelgti į tai kitomis akimis, ir viskas pasirodė guodžiančiai 
juokinga. Ką turėtume daryti, kad išsigelbėtume? Ogi atsaky- 
mas nepadorus žodelytis. 

Nusišiepęs iš savo juokelio jis paklausė ironiškai: 

- O ar jus mokė maitbunos mokykloje? 

— Mokykloje, - atsakė Radha paprastai ir dalykiškai, paleis- 
damas niekais jo rabliško juoko užmačias. 

— Visi to mokėsi, - pridėjo Ranga. 

- Ir kada tos pamokos prasidėjo? 

- Beveik tuo pat metu kaip trigonometrija ir aukštesnioji bio- 
logija. Tarp penkiolikos ir penkiolikos su puse. 

- Ir po to, kai jie išmoksta maitbunos, kai išeina į pasaulį ir 
susituokia... tai yra, jei jūs išvis tuokiatės. 

— Oi, tuokiamės, tuokiamės, - užtikrino jį Radha. 

— Ar jie tai praktikuoja? 

— Ne visi, žinoma. Bet daugelis - taip. 

— Visą laiką? 

- Išskyrus tuos kartus, kai nori vaikučio. 

— O tie, kurie nenori vaikų, bet norėtų ko nors kito nei matt- 
hbunos - ką jie daro? 

— Kontracepcija, - atsakė Ranga lakoniškai. 

— O ar kontraceptikų galima gauti? 

- Galima gauti! Juos dalija vyriausybė. Laisvai, gratis, be jokio 
mokesčio - išskyrus tai, kad išlaidos įskaičiuotos į mokesčius. 


* Neliesk manęs (lot.). 

- Paštininkai mėnesio pradžioje pristato atsargų trisdešimčiai 
dienų, - pridėjo Radha. 

- Ir vaikučiai negimsta? 

- Tik tie, kurių mes norime. Niekas neturi daugiau nei treje- 
to, o dauguma tenkinasi dviem. 

- To rezultatas, - prakalbęs apie statistiką, Ranga griebėsi sa- 
vo pedantiškos manieros, - kad mūsų gyventojų skaičius didėja 
mažiau nei procento trečdaliu per metus. Tuosyk Rendange jų 
gausėja taip pat sparčiai kaip Ceilone — veik trimis procentais 
per metus. Kinijoje - dviem, o Indijoje - vienu ir septyniomis 
dešimtosiomis. 

- Buvau Kinijoje vos prieš mėnesį, - tarė Vilas. - Siaubinga! 
O pernai praleidau keturias savaites Indijoje. O prieš Indiją — 
Centrinėje Amerikoje, šie veisiasi net sparčiau nei Rendangas ir 
Ceilonas. Ar kuris nors jūsų buvote Rendang Lobe? 

Ranga patvirtindamas linktelėjo. 

- Tris dienas Rendange, - paaiškino jis. - Perėjusiems į aukš- 
tesniojo lygio šeštą klasę šis vizitas - dalis sociologijos kurso. 
Leidžiama pamatyti, kaip atrodo Išorinis pasaulis. 

- Ir ką jūs manote apie Išorinį pasaulį? - pasiteiravo Vilas. 

Jis atsakė klausimu. 

- Kai jūs buvote Rendang Lobe, ar jie jums rodė lūšnynus? 

- Priešingai, stengėsi, kad nepamatyčiau. Bet aš nuo jų pa- 
sprukau. 

Paspruko, jis raiškiai prisiminė, pakeliui į viešbutį iš to pabai- 
sų kokteilių vakarėlio Rendango užsienio ministerijoje. Susirin- 
ko visi, kas tik Rendange kas nors yra. Vietiniai aukštų postų 
savininkai su žmonomis - uniformos ir medaliai, „Dior“ ir sma- 
ragdai. Visi svarbūs užsieniečiai - nors vežimu vežk diplomatų, 
britų ir amerikiečių naftos magnatų, šeši Japonijos prekybos 

misijos atstovai, farmacininkė iš Leningrado, du lenkų inžinię. 
riai, vokiečių turistas, kuris, pasirodo, buvo Krupo fon Boleng 
sūnėnas, paslaptingas armėnas, atstovaujantis itin svarbiam fį. 
nansiniam konsorciumui Tanžere, ir keturiolika triumfuojančių 
čekų technikų, kurie atvyko praeitą mėnesį su „Škodos“ tankų, 
patrankų ir kulkosvaidžių siunta. 

„Ir tai žmonės, — burbėjo jis sau, leisdamasis marmuriniais 
laiptais iš užsienio ministerijos į Laisvės skverą, — tai Žmonės, 
kurie valdo pasaulį. Du tūkstančiai devyni šimtai milijonų esą- 
me malonėje saujelės politikų, kelių tūkstančių magnatų, gene- 
rolų ir palūkininkų. Jūs esate žemės cianidas, o cianidas niekuo- 
met, niekuomet neišsidvoks.“* 

Po kokteilių vakarėlių blizgesio, juoko, alpiai saldžių kanapių 
ir su „Chanel“ sumišusių moterų kūnų kvapų alėjos už naujutė- 
lės Teisingumo aikštės regėjosi dvigubai tamsesnės ir triukšmin- 
gesnės, o vargetos, įsikūrę po Nepriklausomybės aveniu palmė- 
mis, labiau Dievo pamiršti nei tūkstančiai benamių, bedalių, įmi- 
gusių ir išdrikusių lyg lavonai Kalkutos gatvėse. Dabar jis 
prisiminė berniuką, mažylį, skeletą išsipūtusiu pilvu, kurį pakė- 
lė apsidaužiusį ir drebantį, nukritusį nuo vos daugiau už jį prasty- 
pusios mergaitės pečių, ir, vedamas kito vaiko, parnešė jį, nune- 
šė žemyn į belangę devynių tokių (jis suskaičiavo tamsias tricho- 
fitijos nudėmėtas galvas) būstą rūsyje. 

— Padėti kūdikiams išgyventi, - kalbėjo jis, - gydyti sergančius, 
saugoti, kad nuotekos nepatektų į vandenį - pradedi nuo dalykų, 
kurie akivaizdžiai ir pačia savo prigimtimi geri. O kuo tai baigia- 
si? Baigiasi tuo, kad didinamas žmonijos vargas, kyla pavojus ci- 
vilizacijai. Tai toks kosminis pokštas, kokie, regis, Dievui patinka. 


* Plg. su „Jūs esate žemės druska. Jei druska išsidvoktų, kuo gi ją reikėtų 
pasūdyti?“ (Mt 5,13, taip pat Mk 9,50, Lk 14,34). 

Ir jis išsiviepė jaunuoliams savo niršia nudirtojo šypsena. 

- Dievas čia nieko dėtas, - atmetė Ranga, - ir pokštas ne kos- 
minis, grynai žmogaus rankų darbas. Šie dalykai kitokie nei trau- 
kos jėga ar antrasis termodinamikos dėsnis: jie neprivalo vykti. 
Tai nutinka tik tuomet, jei žmonės tokie kvaili, kad leidžia jiems 
nutikti. Paloje mes neleidome, kad tai nutiktų — todėl ir pokštų 
niekas nekrėtė. Didžiąją amžiaus dalį mūsų šalyje geros sanitari- 
nės sąlygos, negyvename ankštai, nėra vargo nei diktatūros. Ir 
priežastis labai paprasta - mes nusprendėme elgtis, kaip skatina 
sveikas protas ir realybė. 

- Per kokį stebuklą jūs galėjote rinktis? 

- Tinkamu laiku tinkami žmonės pasielgė išmintingai, - pasa- 
kė Ranga. - Bet reikia pripažinti, kad jiems pašėlusiai pavyko. 
Apskritai visai Palai labai pasisekė. Visų pirmiausia jai kliuvo 
laimė niekad nebūti niekieno kolonija. Rendangas turi puikų 
uostą. Tas uostas viduramžiais ir pritraukė arabų invaziją. Mes 
neturime uosto, todėl arabai mūsų nekliudė, ir mes tebesame 
budistai arba šaivai, tai yra, kai nesame tantriniai agnostikai. 

- Tai štai kas tu. - susidomėjo Vilas. - Tantrinė agnostikė. 

- Su mahajanos pakraštėliais, - patikslino Ranga. - Grįžkime 
prie Rendango. Po arabų juos užėmė portugalai. O mūsų ne. 
Nėra uosto, nėra ir portugalų. Todėl nėra ir katalikų mažumos, 
jokių šventvagiškų niekalų, kad žmonės turi daugindamiesi bris- 
tiį žmogų žeminantį vargą, nei organizuoto pasipriešinimo gims- 
tamumo reguliavimui. Ir tai nėra vienintelė mums tekusi palai- 
ma: po šimto dvidešimties metų portugalų Rendangas gavo olan- 
dus. O po olandų prisistatė anglai. Mes išvengėme abiejų šių 
užkratų. Nebuvo olandų nei anglų, vadinasi, nebuvo plantato- 
rių, kulių darbo, eksportui auginamų kultūrų, sistemingo mū- 
sų dirvos alinimo. Taip pat nebuvo viskio, kalvinizmo, sifilio, 

užsienio administratorių. Mus paliko eiti savo keliu ir imtis at- 
sakomybės už savo reikalus. 

— Jums tikrai pasisekė. 

— O tą nuostabią sėkmę, - dėstė toliau Ranga, — vainikavo 
nuostabiai vykęs Murugano Reformatoriaus ir Endriu Makfai- 
lo vadovavimas. Ar daktaras Robertas pasakojo jums apie savo 
prosenelį? 

— Vos keliais žodžiais užsiminė, tai ir viskas. 

— Ar pasakojo, kaip įkūrė eksperimentinę stotį? 

Vilas papurtė galvą. 

— Eksperimentinė stotis buvo glaudžiai susijusi su populiaci- 
jos politika. Viskas prasidėjo nuo bado. Prieš atkildamas į Palą 
daktaras Endriu praleido keletą metų Madrase. Antraisiais jo 
buvimo metais nebuvo lietaus sezono. Pasėliai išdegė, vandens 
rezervuarai ir net šuliniai išdžiūvo. Maisto buvo tik anglams ir 
turčiams. Žmonės krito it musės. Daktaro Endriu prisiminimuose 
yra garsioji vieta apie badą. Aprašymas ir komentaras. Būdamas 
vaikas, buvo priverstas klausytis daugybės pamokslų, ir, dirbant 
tarp badaujančių indų, jam vis ateidavo į galvą vienas jų: „Žmo- 
gus ne vien duona gyvas“. Bet be duonos, jis matė, nėra proto, 
nėra dvasios nei vidinės šviesos, nei Tėvo danguje. Yra tik alkis, 
neviltis, paskui apatija ir galiausiai mirtis. 

— Dar vienas kosminių pokštų, - pranešė Vilas, - ir šį sufor- 
mulavo pats Jėzus. Tiems, kas turi, bus duota, o iš tų, kas neturi, 
bus atimta net tai, ką jie turi - pati žmogiškumo galimybė. Tai 
žiauriausias visų Dievo pokštų - ir dažniausiai pasitaikantis. Ma- 
čiau, kaip jis krečiamas milijonams vyrų ir moterų, milijonams 
mažų vaikų - visame pasaulyje. 

— Todėl jūs suprantate, kodėl tas badas taip neišdildomai įsi- 
rėžė daktarui Endriu į sąmonę. Jis nusprendė - sykiu su savo 

bičiuliu radža - kad bent jau Paloje visada bus duonos. Todėl jie 
ir ėmėsi kurti eksperimentinę stotį. „Rotamstedas atogrąžose“ 
itin pavyko. Po kelerių metų mes jau turėjome kelias naujas ry- 
žių ir kukurūzų, sorų ir duonmedžių atmainas. Turėjome geres- 
nes galvijų ir vištų veisles. Geriau išmokome įdirbti dirvą ir kom- 
postuoti, o šeštame dešimtmetyje pasistatėme pirmąjį superfos- 
fato fabriką į rytus nuo Berlyno. Visi šie pokyčiai leido žmonėm 
maitintis geriau, gyventi ilgiau ir netekti mažiau vaikų. Praėjus 
dešimčiai metų nuo eksperimentinės stoties įkūrimo, radža su- 
rašė visus gyventojus. Beveik visą šimtmetį gyventojų skaičius 
buvo maždaug toks pats. Bet tuomet jis ėmė didėti. Daktaras 
Endriu numatė, kad per penkiasdešimt ar šešiasdešimt metų Pa- 
la pavirs dvokiančiu lūšnynu, koks dabar yra Rendangas. Ko 
reikėjo imtis? Daktaras Endriu buvo skaitęs Maltusą. „Maisto 
gamyba auga aritmetine progresija, 0 gyventojų skaičius —- geo- 
metrine.“ Žmogus turįs tik du pasirinkimus: arba palikti šį rei- 
kalą Gamtai, o šioji spręs gyventojų problemą senuoju pažįsta- 
mu būdu - badu, maru ir karu, arba (Maltusas buvo dvasinin- 
kas) savo palikuonių skaičių sumažinti moraliniu susilaikymu.“ 

- „Mo-raliniu su-si-laikymu“, - sesutė kraipė garsus Indone- 
zijos akcentu parodijuodama škotų teologą. - „Mo-raliniu su- 
si-laikymu!“ Beje, —- pridūrė ji, - daktaras Endriu buvo ką tik 
vedęs radžos šešiolikos metų dukterėčią. 

- Ir tai, - pasakė Ranga, - tapo dar viena priežastimi kitaip 
pažvelgti į Maltusą. Badas vienoje pusėje, susilaikymas kitoje. 
Juk turi būti koks nors geresnis, džiaugsmingesnis ir žmogiš- 
kesnis būdas išsisukti tarp maltusiško vilko ir meškos. Ir žinia, 
kad toks būdas buvo jau tada, prieš ateinant gumos ir spermi- 
Cidų amžiui. Buvo kempinės, muilas, buvo sargiai iš įvairiausių 
Vandeniui nelaidžių medžiagų - nuo aliejumi įsodrinto šilko 

iki ožkos aklosios žarnos. Ištisa paleozoinės eros nėštumo kont- 
rolės baterija. 

— Ir kaip radža ir jo pavaldiniai priėmė šias paleozoines nėštų- 
mo kontrolės priemones? Su siaubu? 

— Visai ne. Jie buvo geri budistai, o kiekvienas geras budistas 
žino, kad gyvybės pradėjimas yra tik uždelstas žudymas. Stenkis 
kiek gali išsiveržti iš gimimų ir mirties rato ir, vardan Dievo, 
nesistenk paleisti kuo daugiau aukų suktis tame rate. Budistui 
nėštumų planavimas turi metafizinę prasmę. O kaimo ryžių au- 
gintojų bendruomenei - ekonominę ir socialinę. Turi būti pa- 
kankamai jaunų žmonių, kurie dirbtų laukuose ir išlaikytų senus 
ir mažus. Bet ne per daug - kitaip ir seneliai, ir darbininkai, ir jų 
vaikai stokos maisto. Seniau poros turėdavo susilaukti šešių vai- 
kų, kad išaugintų du ar tris. Tuomet atėjo švaraus vandens ir 
eksperimentinės stoties laikai. Dabar iš šešių išgyvendavo penki 
vaikučiai. Senoji dauginimosi programa nebeteko prasmės. Vie- 
nintelis priekaištas paleozoinėms apsaugos priemonėms buvo jų 
grubumas. Laimei, būta ir estetiškesnės alternatyvos. Po inicija- 
cijos į tantrizmą radža išmoko meilės jogos. Daktaras Endriu 
sužinojo apie maitbuną ir, kaip tikras mokslo žmogus, sutiko 
pabandyti. Jis ir jo jauna žmona buvo kiek reikia pamokyti. 

— Ir kokie rezultatai? 

— Entuziastingas pritarimas. 

— Tai visiems labai patinka, - pranešė Radha. 

— Na na, tik be šitų plačių apibendrinimų! Vieniems patinka, 
kitiems kitaip atrodo. Daktaras Endriu buvo vienas entuziastų. 
Po ilgų diskusijų galiausiai nuspręsta, kad kontracepcija bus kaip 
švietimas — nemokama, finansuojama iš mokesčių ir tegu nepri- 
valoma, bet kuo visuotinesnė. Tiems, kas norės ko nors subtiles- 
nio, galės rinktis meilės jogos pamokas. 

— Norit pasakyti, kad jie „paleido“ maithunos pamokas? 

- Išties nebuvo taip ir sunku. Maitbuna atitiko religinę tra- 
diciją. Žmonės nebuvo raginami daryti ką nors priešingo reli- 
gijai — jie kaipsyk gavo savimeilę glostančią galimybę atsirasti 
tarp išrinktųjų išmokdami ko nors ezoterinio. 

- Ir nepamirškite svarbiausio dalyko, - įsiterpė sesutė: - Mo- 
trims — visoms moterims - ir man nerūpi jūsų priekaištai dėl 
apibendrinimų - meilės joga reiškia tobulumą, ji reiškia perkei- 
timą, išėjimą iš savęs ir atbaigimą. 

Trumpam visi nutilo. 

- O dabar, - ji vėl prabilo, bet kitu, smarkesniu tonu, - mums 
jau seniai metas palikti jus siestos pogulio. 

- Prieš jums išeinant, - tarė Vilas, - norėčiau parašyti laišką. 
Tik trumpą žinutę savo viršininkui, jog gyvas ir negresia pavojus 
būti suvalgytam čiabuvių. 

Radha nuėjusi pasirausė daktaro Roberto studijoje ir grįžo su 
popieriumi, rašikliu ir voku. 

„Veni, vidi, - pabraižė Vilas. - Sudužo mano laivas, sutikau 
Rani ir jos bendrininką iš Rendango, kuris leido suprasti, kad 
gali pristatyti prekes už dvidešimt tūkstančių svarų bakšišą (nu- 
rodė konkrečiai). Ar man derėtis šiomis sąlygomis? Jei siųsi te- 
legramą „Pasiūlytas straipsnis OK“, aš tęsiu. Jei „Su straipsniu 
neskubėk“, nutrauksiu šį reikalą. Perduok mano motinai, kad 
esu sveikas ir netrukus jai parašysiu.“ 

- Štai, — tarė jis, paduodamas Rangai užklijuotą ir adresuotą 
laišką. - Gal galėčiau paprašyti nupirkti pašto ženklą ir išsiųsti, 
kad spėtų į rytdienos lėktuvą. 

- Kuo tikriausiai, - pažadėjo vaikinas. 

Išlydėdamas juos žvilgsniu, Vilas pajuto sąžinės krustelėji- 
mą. Kokie žavūs, jauni žmonės! Ir štai juodu su Bahu ir istorijos 

jėgomis rezga planus, kaip sugriauti jų pasaulį. Jis susiramino 
pasvarstęs, kad jei ne jis tai padarytų, tai kas nors kitas. Ir net jeį 
Džo Aldehidas pasieks savo, jie vis tiek galės mylėtis kaip įpratę, 
Ar negalės? 

Tarpduryje sesutė atsisuko tarti paskutinio žodžio. 

— Dabar jokių skaitymų, - pagrasė ji pirštu. - Pamiegokite. 

— Aš niekad nemiegu dieną, - Vilas užtikrino ją su kažkokiu 
priešginos pasitenkinimu. 

SEPTINTAS SKYRIUS 


Papr astai j1S dieną niekaip neužmigdavo, bet, kai vėl 
svilgtelėjo į laikrodį, buvo dvidešimt penkios po keturių; o jis 
jautėsi tarsi naujai užgimęs. Pasiėmė „Užrašus apie tai, kas yra 
kas“ ir ėmė skaityti, kur buvo pertrauktas. 


„Duok mums kasdienio Pasitikėjimo, bet saugok mus, bran- 
gus Dieve, nuo Tikėjimo.“ 


Tiek buvo įveikęs šįryt; ir štai naujas skirsnelis, penktas. 


„Aš - koks manausi esąs ir aš, koks išties esu - kitaip tariant, 
kančia ir kančios pabaiga. Maždaug trečdalis kančios, kurią žmo- 
gus, kuriuo manausi esąs, turi pakelti, neišvengiamas. Tai žmo- 
giškos būklės gimdoma kančia, kaina, kurią gaunam mokėti už 
tai, kad esame jaučiantys ir savimanūs organizmai, trokštantys 
Išsilaisvinimo, bet palenkti gamtos dėsniams, įsakyti žygiuoti per 
negrąžinamą laiką, per pasaulį, visiškai abejingą mūsų gerovei, į 
galudienio negalią ir neišvengiamą mirtį. Kiti du kančios treč- 
daliai — savadarbiai, tad visatos mastu nebūtini.“ 


Vilas atvertė puslapį. Ant lovos nuplasnojo užrašų lapelis. Pa- 
kėlęs žvilgtelėjo. Dvidešimt eilučių aiškia, smulkia rašysena, apa- 
čioje inicialai - S.M. Akivaizdu, jog ne laiškas - eilėraštis, tad 
Vieša nuosavybė. Jis perskaitė: 


Kažkur tarp abejingos tylos ir praėjusio sekmadienio 
Tūkstančio trijų šimtų pamokslų; 

Kažkur tarp 
Kalvino apie Kristų (Dieve, gelbėk mums!) ir driežų, 
Kažkur tarp regėjimo ir kalbėjimo, kažkur 
Tarp mūsų sutrintų, taukuotų žodžių valiutos 
Ir pirmos žvaigždės, didžiojo naktinio drugio plazdenimo 
Aplink gėlių šešėlius, 
Plyti tyra vieta, kur aš, jau nebe aš, 
Bet bamenu 
„Nakties ilgumo kitos pakrantės meilės išmintį; 
Klausausi vėjo ir menu 
Tą kitą naktį, pirmąją našlystės, 
Viešnios mirties artumą bemiegėj tamsoje. 
Mano, mano, visa mano, mano neišvengiamai! 
Bet aš, jau nebe aš, 
Šioj tyroj vietoj tarp minčių savųjų ir tylos 
Regiu savąsias širdperšas ir džiugesį, visa, ką turėjus, netekau 
Švytinčius lyg gencijonų žiedus Alpių žolėje, 
Mėlynus, niekam nepriklausančius ir atvirus. 


„Kaip gencijonų žiedus“, - pakartojo Vilas pats sau ir prisimi- 
nė vasaros atostogas Šveicarijoje, kai jam sukako dvylika, prisi- 
minė pievas aukštai viršum Grindelvaldo su neregėtomis gėlėmis, 
nuostabiais, Anglijoje neregėtais drugiais; prisiminė gilų mėlyną 
dangų ir saulę, didžiulius švytinčius kalnus kitam slėnio šlaite. 
Bet jo tėvas apie tai tiek tegalėjo pasakyti, jog vaizdas šis visai 
kaip „Nestlė“ pieninio šokolado reklama. „Net ne tikro šokola- 
do, - tvirtino išsiviepęs iš pasibjaurėjimo. - Pieninio“. Apsisukęs 
tuoj apdovanojo pašaipiu komentaru mamos liejamą akvarelę: 
„Taip prastai (vargšelė), bet su tokia meile, tokiu atsidėjimu. O 
netinka net pieninio šokolado reklamai.“ Netruko ateiti ir j0 


114/ALDOUS HUXLEY 


eilė: „Užuot žioplinėjęs pašaliais kaip kaimo jonelis, gal imtu- 
meis ko gudriau? Nagi, spustelėkime šiek tiek vokiečių gramati- 
ką.“ Ir sužvejojo iš kuprinės, kurioj atsinešė kietai virtų kiau- 
šinių ir sumuštinių, nekenčiamą rudą knygelę. Niekinga žmo- 
gysta! Betgi, jei Sušyla teisi, dabar, po visų šitų metų, turėtų regėti 
jį šviečiantį kaip gencijono žiedą. Vilas vėl žvilgtelėjo į paskuti- 
nę eilutę: „mėlynus, niekam nepriklausančius ir atvirus“. 

- Nagi, - pasigirdo pažįstamas balsas. 

Jis grįžtelėjo į duris. 

- Vilką mini, - pasakė. - Ar veikiau skaitai, ką parašė. - Kils- 
telėjęs parodė jai užrašų sąsiuvinio lapą. 

Sušyla žvilgtelėjo. 

- A, šitas. Jei tik gerų ketinimų pakaktų parašyti gerai poezi- 
jai! - atsidususi palingavo galva. 

- Mėginau įsivaizduoti savo tėvą kaip gencijoną, - tarė Vilas, 
bet niekaip negalėjau nusikratyti įkyraus didžiulio strunkio vaiz- 
dinio. 

- Net strunkius, - nuramino ji, - galima matyti kaip gencijonus. 

- Bet kaip suprantu, tik tokioje vietoje, apie kurią rašai — ty- 
roje erdvėje tarp minties ir tylos? 

Sušyla linktelėjo. 

- O kaip ją pasiekti? 

- Jos negalima pasiekti. Ji pati tave pasiekia. Ar veikiau - ji 
jau yra Čia. 

- Tu kaip mažoji Radha. Kartojate lyg papūgos, ką Senasis 
Radža parašė šios knygos pradžioje. 

- Kartojame, nes tai tiesa. Jei nekartotume, nepaisytume faktų. 

- Kieno faktų? Žinoma, ne mano. 

- Šiuo metu ne, — nesiginčijo ji. - Bet jei darytumei tai, ką 
siūlo Senasis Radža, ir tau tai taptų faktais. 

— Ar tu sutarei su tėvais be jokio vargo? - paklausė jis patylė- 
jęs. — Ar visada matei šūdus kaip gencijonus? 

— Ne tokio amžiaus, - atsakė ji. - Vaikai privalo būti manichė- 
jai — dualistai. Tai kaina, kurią mokame už buvimo žmogumi 
pradmenis. Regėti šūdo bandas kaip gencijonus - ar veikiau gen- 
cijonus ir šūdą kaip.Gencijonus iš didžiosios G, - tai jau aukštų- 
jų mokslų pasiekimai. 

— Tad kaip tu elgeisi su savo tėvais? Kentei dantis sukandus, 
išsišiepus? O gal tavo tėtis ir mama buvo visai pakenčiami? 

— Pakenčiami skyrium, - atsakė ji. - Ypač tėvas. Tačiau sunkiai 
pakenčiami poroje - nes jų pora buvo kaip šuns su kate. Gyva, 
guvi, drauginga moteriškė ištekėjo už tokio priekabaus intraver- 
to, kad adatomis badė jį kas žingsnis, įtariu, jog ir lovoje. Ji ne- 
paliaudavo bendravusi, o jis nė nepradėdavo. Dėl to jis manė, 
kad ji lėkšta ir nenuoširdi, o ji laikė jį beširdžiu, pasipūtėliu, 
paprasčiausiai bejausmiu. 

— Aš maniau, kad jūsiškiai tai jau susivoktų, kaip neužkibt ant 
tokio kabliuko. 

— Susivokiame, - patikino ji. - Vaikinai ir merginos yra moko- 
mi, ko tikėtis iš žmonių, kurių temperamentas ir fizinė sąranga 
labai skiriasi nuo jų. Deja, pamokos ne visada duoda vaisių. O kur 
dar tie atvejai, kai psichologinė bedugnė, žiojinti tarp žmonių, 
būna pernelyg gili. Kad ir kaip būtų, mano tėtei su mama susisty- 
guoti tikrai nepavyko. Jie įsimylėjo — dievai žino kaip. Bet kai 
teko susipažinti iš arti, ji jautėsi nuolat skaudinama savo nepriei- 
namo vyro, 0 jos nevaržomai širdingos bičiulystės vertė jį gūžtis, 
drovėtis ir dygėtis. Mano širdis linko prie tėvo. Fiziškai ir tempe- 
ramentu aš jam labai artima, visai nepanaši į motiną. Pamenu, net 
vaikas stengiausi išsilenkti tvindančios jos asmenybės raiškos. Ji 
buvo kaip nuolatinė invazija į žmogaus privatumą. Ir tebėra. 

— Ar jums tenka dažnai matytis? 

— Labai retai. Ji turi savo darbą, draugų ratą. Mūsų pasaulyje 
žodis „motina“ apibrėžia tik funkciją. Kai funkcija deramai at- 
likta, netenkama ir titulo. Buvęs vaikas ir moteris, vadinta „ma- 
ma“, užmezga naują santykį. Jeigu jie gerai sutaria, dažnai ma- 
tosi ir toliau. Jei ne, nutolsta. Mes nemanome, kad jie privalėtų 
laikytis susikibę, toks artimumas nėra prilyginamas meilei nei 
itin gerbiamas. 

— Tad viskas gerai dabar. O kaip tada? Kas vyko, kai buvai 
vaikas, augai tarp dviejų žmonių, nepajėgusių sujungti bedugnės 
krantų? Aš žinau, ką tai reiškia, toji kitokia pasakos pabaiga — 
„ir jie ilgai ir nelaimingai gyveno“. 

— Neabejoju, kad jei nebūtume gimę Paloje, būtume ilgai ir 
nelaimingai gyvenę. Tačiau taip nutiko, tad, turint omeny visas 
aplinkybes, mes kuo puikiausiai krutame. 

- Ir kaip jums pavyko tai padaryti? 

— Mes nieko nepadarėme, visa buvo sutvarkyta už mus. Ar 
skaitei, ką Senasis Radža kalba apie atsikratymą dviem trečda- 
liais savadarbės ir bevertės kančios? 

— Kaip tik apie tai skaičiau, kai pati įėjai. 

— Senaisiais blogais laikais, - dėstė ji, - palų šeimos galėjo 
virsti tokiom pat aukų, tironų ir melagių peryklomis kaip jūsiš- 
kės šiandien. Tiesą sakant, dėjosi tokie šiurpūs dalykai, kad dak- 
taras Endriu ir Radža Reformatorius nusprendė, jog metas ko 
nors griebtis. Budizmo etika ir primityvus kaimo komunizmas 
buvo meistriškai pakinkyti proto reikmėms, ir teprireikė vienos 
kartos, kad visa šeimos sistema iš esmės pasikeistų. 

Akimirką ji svarstė. 

— Paaiškinsiu, — vėl prabilo ji, - savo pavyzdžiu, vienturtės 
dukros dviejų žmonių, kurie nesupranta vienas kito, siekia prie- 

šingų dalykų ar tiesiog barasi. Senaisiais laikais tokioje aplinką. 
je mergaitė būtų užaugusi isterike, maištautoja arba abejinga veid. 
maine prisitaikėle. Naujoji tvarka leido man nepatirti nereiką. 
lingų kančių, man nepakriko nervai, manęs nestūmė maištautį 
nei rezignuoti. Kodėl? Nes, vos tik išmokusi repečkoti, galėjau 
laisvai sprukti. | 

— Sprukti? - pakartojo jis. - Sprukti? 

Taip gerai tikrai negalėtų būti. 

— Pabėgimas, - paaiškino ji, - yra dalis naujosios sistemos. Kai 
tėtukų namai namučiai tampa nepakeliami, vaikas gali - ir yra 
aktyviai skatinamas visu viešosios nuomonės svoriu - persikelti 
į kuriuos nors kitus savo namus. 

— O kiek namų turi palų vaikai? 

— Maždaug apie dvidešimt. 

— Dvidešimt! Dieve mano! 

— Mes visi priklausome, - paaiškino Sušyla, - SPK - Savitar- 
pio prisiėmimo klubui. Kiekvieną tokį klubą sudaro nuo pen- 
kiolikos iki dvidešimt penkių įvairiausių porų. Naujai išsirink- 
tos nuotakos ir jaunikiai, seniai susituokusios poros su paaugu- 
siais vaikais, seneliai ir proseneliai - kiekvienas klube prisiima 
visus kitus. Be savo kraujo giminių, visi turime savo kvotą moti- 
nų pavaduotojų, tėvų pavaduotojų, brolių ir seserų pavaduoto- 
jų, kūdikių lopšyje, roplinėjančių vaikučių ir paauglių. 

Vilas palingavo galva. 

— Taip išauga dvidešimt šeimų, kur anksčiau augo tik viena. 

- Bet kas augo anksčiau, buvo jžsiška šeima. Dvidešimt - ta! 
šeima pagal mus. 

Ji dėstė lyg iš kulinarijos knygos. 

— Paimkime vieną seksualinį netikšą, uždarbio vergą, viena 
nelaimingą moteriškę, du arba (jei taip labiau patinka) tris maŽUS 

relemaniakus, užpilkite froidizmo ir praskiestos krikščionybės 
marinatu, sandariai uždarykite keturių kambarių bute ir patroš- 
kinkite penkiolika metų jų pačių sultyse. Mūsų receptas visai 
kitoks: paimkite dvidešimt seksualiai patenkintų porų ir jų atža- 
las, pridėkite mokslo, intuicijos ir humoro lygiomis dalimis; pa- 
gardinkite tantriniu budizmu ir kaitinkite be galo atvirame pri- 
kaistuvyje, atvirame ore, ant kaitrios meilės ugnies. 

- Ir ką jūs pagaminate savo atvirame prikaistuvyje? 

— Visiškai kitokią šeimą. Ne atskiriančią, kaip jūsų šeimos, ne 
nulemtą, ne neišvengiamą. Aprėpiančią, neprimestą ir savano- 
rišką. Dvidešimt porų tėvų ir motinų, aštuonetas ar devynetas 
buvusių tėvų ir motinų bei keturiasdešimt ar penkiasdešimt rink- 
tinių įvairaus amžiaus vaikų. 

— Ar žmonės lieka tame pačiame savitarpio prisiėmimo klube 
visą gyvenimą? 

— Žinoma, ne. Užaugę vaikai nesiima vaduoti savo tėvų, bro- 
lių ar seserų. Jie eina ir imasi atsakomybės už kitus vyresniuo- 
sius, kitą grupę bendraamžių ir jaunesnių. O naujojo klubo na- 
riai priima juos, atėjus laikui, įvaikina ir jų vaikus. Mikrokultū- 
rų hibridizacija - taip mūsų sociologai vadina šį procesą. Savo 
lygmenyje tai naudinga, kaip ir įvairių kukurūzų bei viščiukų 
atmainų hibridizacija. Sveikesni santykiai atsakingesnėse grupė- 
se, platesnė užuojauta ir gilesnis supratimas. O užuojautos ir 
supratimo šeimos pavaduotojų klube tenka visiems — nuo kūdi- 
kių iki šimtamečių. 

- Šimtamečių? Tai koks jūsų gyvenimo trukmės vidurkis? 

— Metais ar pora ilgesnis nei jūsų, - atsakė ji. - Dešimt pro- 
Centų mūsiškių yra vyresni kaip šešiasdešimt penkerių. Tie, kas 
nebegali užsidirbti, gauna senatvės pensiją. Bet akivaizdu, kad 
Vien pensija negelbsti. Jiems maga imtis kokios nors naudingos 

ir įdomios veiklos, reikia žmonių, kuriais galėtų rūpintis ir sų. 
laukti iš jų meilės. Šeimos pavaduotojų klubai ir patenkina šias 
reikmes. 

- Visa tai skamba įtartinai kaip naujųjų kinų komunų propa- 
ganda. 

— Niekas negalėtų būti mažiau panašu į komuną nei SPK. Val- 
džia nesikiša į SPK veiklą, jam vadovauja jo nariai. Be to, tai ne 
karinė organizacija. Mes nesistengiame tapti gerais partijos na- 
riais, tik norime tapti gerais žmonėmis. Mes nediegiame jokių 
dogmų. Galiausiai juk neatimame vaikų iš jų tėvų, priešingai, 
suteikiame vaikams papildomų tėvų, o tėvams - papildomų vai- 
kų. Tai reiškia, kad net vaikų kambaryje galime džiaugtis tam 
tikra laisve; o ūgtelėję aprėpiame platesnę patirties skalę ir ima- 
mės didesnės atsakomybės, auga ir mūsų laisvė. Kinijoje laisvės 
nėra visai. Vaikai atiduodami oficialiems vaikų tramdytojams, o 
šių reikalas — paversti juos paklusniais Valstybės tarnais. Šie rei- 
kalai geresni jūsų pasaulio pusėje, - geresni, bet vis tiek prasti. 
Jūs išvengiate valstybės skirtų vaikų tramdytojų, bet jūsų visuo- 
menė pasmerkia jus praleisti vaikystę atskirties šeimoje, kur turite 
tik vienus tėvus, brolius ir seseris. Jie primesti jums lemties. Nu- 
sikratyti jų negalite, negalite gauti nuo jų atostogų, ištrūkti kur 
nors kitur, kur būtų kitokia moralinė ir psichologinė atmosfera. 
Tai laisvė, jei norite taip vadinti, bet laisvė telefono būdelėje. 

— Kur mes uždaromi, - plėtojo Vilas (ir aš dabar galvoju apie 
save), - su besityčiojančiu smurtautoju, krikščionių kankine ir 
maža mergaite, taip įbauginta smurtautojo patyčių ir ištampyta 
kankinės apeliacijų į mergaitės aukštesnius jausmus, jog tirta lyg 
suminkštėjusiomis smegenimis. Tai buvo mano namai, iš kurių 
aš iki keturiolikos metų niekur negalėjau pabėgti - kol šalia ne- 
apsigyveno teta Meri. 

— O tavo nelaimingi tėvai niekuomet nepasprukdavo nuo tavęs. 

— Tai ne visai tiesa. Tėtušis pasprukdavo į brendį, o motiną 
priglobdavo Aukštoji anglikonų bažnyčia. Aš gi gavau atbūti griež- 
čiausią bausmę. Keturiolika metų šeimos katorgos. Kaip aš jums 
pavydžiu! Laisvi kaip paukščiai! 

— Ne taip lyriškai! Laisvi, tarkime, kaip besivystantys žmonės, 
laisvos kaip būsimos moterys - bet ne laisvesni ir ne laisvesnės. 
Šeimos pavaduotojai garantuoja vaikams apsaugą nuo neteisin- 
gumo ir blogiausių tėvų negalės pasekmių. Tačiau tai negaran- 
tuoja jiems disciplinos panaikinimo, nereiškia, kad jie bus už 
nieką neatsakingi. Priešingai, jų atsakomybė išauga, tenka taiky- 
tis prie disciplinų įvairovės. Jūsų nulemtose ir atskiriančiose šei- 
mose vaikai, kaip tu sakai, atsėdi ilgus kalėjimo metus, prižiūri- 
mi vienos tėvų kalėjimo prižiūrėtojų komandos. Šie prižiūrėto- 
jai, žinoma, gali būti geri, protingi ir išmanūs. Tuomet mažieji 
kaliniai išeina laisvėn daugiau ar mažiau nenukentėję. Tačiau 
tiesą sakant, daugelis jūsų tėvų-prižiūrėtojų mebina itin geri, iš- 
mintingi nei nuovokūs. Jie gali būti geranoriai, bet kvaili, kiti — 
plevėsos ir nepertekę geros valios, treti - neurotikai, retsykiais 
net piktavaliai arba tiesiai šviesiai - bepročiai. Tad, padėk Die- 
ve, jauniesiems kaliniams, kuriuos teisė, paprotys ir religija pa- 
smerkė jų švelnioms malonėms! Bet dabar pažiūrėkime, kas vyks- 
ta didelėje, aprėpiančioje, savanorėje šeimoje. Jokių telefono bū- 
delių nei likimo nuskirtų kalėjimo prižiūrėtojų. Čia vaikai užauga 
Pasaulyje, kuris yra visuomenės modelis, mažesnio mastelio, bet 
tiksliai atspindintis aplinką, kurioje jie gyvens užaugę. „Šven- 
tas“, „sveikas“, „visas“ — šie žodžiai turi kažką bendra, tai tik 
Vienos prasmės atspalviai. Savo kilme ir esme mūsų šeima - ap- 
rėpianti ir savanoriškos prigimties — yra tikroji šventoji šeima. 
Jūsų šeima yra nešventa. 

— Amen, - tarė Vilas ir prisiminė savo vaikystę, prisiminė ir 
vargšą Muruganą Rani naguose. 

— Kas nutinka, - paklausė jis patylėjęs, - kai vaikai migruoja 
vienus iš savo kitų namų? Kiek jie ten pagyvena? 

— Būna visaip. Kai aš pabostu saviesiems, jie retai mane palie. 
ka ilgiau nei vienai ar porai dienų. Taip yra todėl, kad išties 
namuose jie labai laimingi. Namuose nepatyriau daug džiaugs- 
mo, tad aš išėjusi kartais užsibūdavau ištisą mėnesį. 

— Ar. tavo tėvų pavaduotojai paremdavo tave, kai priešinda- 
vaisi motinai ir tėvui? 

— Niekas niekam nesipriešina. Paremiama tiktai išmintis ir ge- 
ra savijauta, o priešinamės mes tik nelaimėms, kurių priežastys 
išvengiamos. Jei vaikas jaučiasi nuskaustas savo pirmuosiuose 
namuose, mes pasistengsime dėl jo penkiolikoje ar dvidešimtyje 
antrųjų namų. Tuo metu tėvui ir motinai Savitarpio prisiėmimo 
klubas pasiūlo taktišką terapiją. Po kelių savaičių tėvai vėl būna 
pasiruošę gyventi su savo vaikais, o vaikai — su tėvais. Bet nepa- 
galvok, - pridėjo ji, - kad vaikai kreipiasi į savo tėvų ar senelių 
pavaduotojus tik bėdai prispyrus. Jie daro tai visą laiką, vos pa- 
junta, kad reiktų pakeisti vietą, arba panūsta naujos patirties. 
Tai ne šiaip socialinis sūkurys. Išėję kur nors kaip vaikų pava- 
duotojai, ten gauna atsakomybių ir teisių — pavyzdžiui, šukuoti 
šunį ar išvalyti paukščių narvus, pagloboti vaiką, kol mama da- 
ro ką nors kitą. Tai pareigos ir teisės, bet ne troškioje jūsiškėje 
telefono būdelėje. Pareigos ir teisės didelėje, atviroje, likimo ne- 
primestoje, visais pasirūpinančiojo šeimoje, kuri aprėpia septy“ 
nis žmogaus amžiaus tarpsnius, daugybę įgūdžių ir talentų, ku- 
rioje vaikai patiria visus svarbius ir reikšmingus dalykus, skirtus 
žmogui pažinti ir nukęsti - darbus, linksmybes, meilę, senatvę: 
negalią ir mirtį... - Ji nutilo, mintydama apie Dugaldą ir Dugaldo 

motiną, paskui tyčia pakeitė toną. - Bet kaipgi pats? Aš taip 
įsikalbėjau apie šeimas, jog net nepaklausiau, kaip jautiesi. Ažro- 
dai tikrai daug geriau, nei kai anksčiau tave mačiau. 

— Tai daktaro Makfailo dėka. Taip pat dar vieno žmogaus, 
kuris, įtariu, gydo be licencijos. Kokius ten stebuklus vakar su 
manimi išdarinėjai? 

Sušyla nusišypsojo. 

- Pats išdarinėjai, - užtikrino ji. - Aš tik paspaudžiau mygtukus. 

— Kokius mygtukus? 

— Atminties, vaizduotės. 

- Ir to buvo gana, kad patirčiau hipnotinį transą? 

- Jei nori taip vadinti. 

— O kaip dar pavadinti? 

— O kam tau taip reikia vardų? Pavadinam ir iškart tuo patiki- 
me. Bet kodėl mūsų netenkina, jog kažkas įvyko? 

- Bet kas įvyko? 

— Na, visų pirma tarp mūsų užsimezgė šioks toks ryšys, ar ne? 

— Neabejotinai taip, — sutiko jis. - Bet man vis tiek atrodo, 
kad aš į tave veik nepažvelgiau. 

Bet dabar jis į ją pažvelgė, žiūrėjo ir smalsavo, kas išties yra 
ši mažutė būtybė, kas slypi po glotnia, rimta jos veido kauke, 
ką regi jos tamsios akys, atremiančios jo skvarbų žvilgsnį, ką ji 
galvoja. 

— Kaip galėjai į mane žiūrėti? - pasakė ji. - Juk buvai nutrūkęs 
laisvėn. 

— Ar mane išstūmė? 

— Stūmė? Ne. - Ji papurtė galvą. - Tarkime, palydėjo, padėjo 
Iškeliauti, - ji šiek tiek patylėjo. - Ar tau kada nors teko darbuo- 
tis, kai aplinkui trinasi vaikas? 

Vilas prisiminė savo mažąjį kaimyną, kuris pasisiūlė pagelbėt 

perdažyti valgomojo baldus, ir net nusijuokė, prisiminęs savo 
irzulį. 

— Vargšas, mielas širdutis! —- dėstė Sušyla toliau. - Jis taip norį 
gero, taip stengiasi padėti. 

— Bet išdažo kilimą, o ant sienų visur lieka pirštų pėdsakai... 

— Todėl galų gale tenka juo nusikratyti: „Eik pabėgiot, ber- 
niuk. Eik, pažaisi sode!“ 

Stojo tyla. 

- Ir? — paklausė jis pagaliau. 

— Negi nesupranti? 

Vilas papurtė galvą. 

— Kas nutinka, kai sergi, kai ką nors užsigauni? Kas padeda 
pasitaisyti? Kas gydo žaizdas ir įveikia infekciją? Tu? 

— O kas dar? 

— Tu? - nesiliovė ji. - T4? Žmogus skausmuose, kuris graužia- 
si ir galvoja apie nuodėmes ir pinigus, ir ateitį! Ar toks tu pajėgi 
padaryti tai, ką privalu padaryti? 

— A, matau, kur tu suki. 

— Pagaliau! - pasišaipė ji. 

— Pasiunti mane pažaisti sode, kad suaugusieji galėtų ramiai 
atlikti savo darbą. Bet kas yra suaugusieji? 

— Manęs neklausk. Tai klausimas neuroteologui. 

— Kuria prasme? 

— Tiesiogine. Tam, kuris mąsto apie žmones, susiedamas Skaid- 
riąją Tuštumos Šviesą ir vegetatyvinę nervų sistemą. Suaugusieji 
yra Proto ir fiziologijos mišinys. 

— O vaikai? 

— Vaikai yra tokie žmogeliai, kuriems atrodo, kad jie išmano 
geriau už suaugusiuosius. 

— Todėl juos reikia pasiųsti šalin pasižaisti? 

— Būtent. 

— Ar tai įprastinė gydymo procedūra Paloje? - paklausė jis. 

- Įprastinė, - nuramino ji. - Jūsų pasaulio dalyje daktarai 
atsikrato vaikų, nuodydami juos barbitūratais. Mes tai darome 
pasakojimais apie katedras ir kuosas. - Ji kalbėjo liūliuojančiu 
balsu. - Apie baltus debesis, plaukiančius dangumi, baltas gul- 
bes, plūduriuojančias tamsoje, ramią, nesustabdomą gyvenimo 
upc€-.. 

— Gerai gerai, - šoko jis protestuoti. - Pakaks! 

Tamsų niūroką veidą nušvietė šypsena, ir ji prapliupo juoku. 
Vilas pažvelgė į ją apstulbęs. Staiga radosi visai kitas žmogus, 
kita Sušyla Makfail, linksma, šmaikšti, ironiška. 

- Žinau jūsų triukus, - sujuko ir jis. 

— Triukus? 

Vis dar juokdamasi, ji papurtė galvą. 

— Aš tik aiškinau, kaip tai padariau. 

— Puikiai žinau, kaip tai padarei. Ir dar žinau, kad tai veikia. 
Netgi leidžiu daryti tai ir vėl - kai tik bus būtina. 

- Jei nori, - prakalbo ji rimčiau, - parodysiu tau, kaip spau- 
dyti savo mygtukus. Mes to mokome pradinėje mokykloje. Ra- 
šyti, skaityti, skaičiuoti ir Krypties pagrindų. 

— Kas tai? 

— Apsisprendimas. Kitaip - Likimo Vairavimas. 

— Likimo Vairavimas? - jis kilstelėjo antakius. 

— Ne ne, - nesame tokie paiki, kaip, regis, pamanei. Puikiai 
žinome, kad tik dalis mūsų likimo mūsų rankose. 

- Ir jūs jį kreipiate, spaudydami mygtukus? 

— Spausdami savo mygtukus ir įsivaizduodami, ko norėtume 
nutiksiant. 


— Bet ar tai nutinka? 

— Daugeliu atvejų - taip. 

— Kaip paprasta! - jo balse skambėjo ironija. 

— Nuostabiai paprasta, - sutiko ji. - Tačiau, kiek žinau, esame 
vieninteliai, sistemingai mokantys vaikus LV, Jūs tiesiog pasakotę 
jiems, ką jie turi daryti, ir tuo viskas baigiasi. Elkis gerai, sakote 
jūs. Bet kaip? Jūs jų niekad nepamokote. Viskas baigiasi pakilio- 
mis kalbomis ir bausmėmis. Idiotizmas grynuoju pavidalu. 

— Idiotizmas be priemaišų, - sutiko jis, prisiminęs poną Kre- 
bą, pensiono viršininką, jo išvedžiojimus apie masturbaciją, sa- 
vaitinius pamokslus ir Prakeikimo pamaldas Pelenų trečiadienį. 
„Prakeiktas, kas sugula su kaimyno žmona. Amen.“ 

- Jei jūsų vaikai tuo idiotizmu patiki, tai užauga vargani nusi- 
dėjėliai. Jeigu jie to už gryną pinigą neima, užauga vargani cini- 
kai. Ir jei jie iš to cinizmo atsiverčia, juos patraukia papizmas 
arba marksizmas. Nieko keista, kad jums reikia tūkstančių kalė- 
jimų, bažnyčių ir komunistų grupelių. 

— O Paloje, kaip man regis, jų labai mažai. 

— Ne, jokių alkatrasų, - atsakė ji. - Jokių bilių greihemų“, 
jokių mao dze-dungų nė Fatimos madonų. Jokio pragaro žemė- 
je, krikščioniško pyrago danguje ar komunistinio pyrago dvide- 
šimt antrame amžiuje. Tiesiog vyrai ir moterys bei jų vaikai, be- 
sistengiantys kuo geriau gyventi čia ir dabar, užuot gyvenę kur 
nors kitur, kaip jūs daugiausia darote - kokiu nors kitu laiku, 
kitoje žmogaus vaizduotės sukurtoje aplinkoje. Ir tai ne jūsų kal- 
tė. Jūs beveik priversti taip gyventi, nes dabartis tokia beviltė. Ji 
skaudžiai nuvilia, nes jūsų neišmokė, kaip nutiesti tiltą tarp teori- 
jos ir praktikos, tarp Naujųjų metų pasiryžimų ir tikrojo elgesio. 


* Billy Grahamas (g. 1918) - „Protestantiškosios Amerikos popiežius“ — 
peržengęs visas denominacijas ir doktrinas Evangelijos skelbėjas, daugelio 
JAV prezidentų patarėjas. 

„Aš nedarau gėrio, kurio trokštu, - pacitavo jis, - o darau 
blogį, kurio nenoriu.“* 

— Kas taip pasakė? 

- Žmogus, išradęs krikščionybę, - šventasis Paulius. 

— Matai, - kalbėjo ji, - aukščiausi, kokie tik gali būti idealai, 
bet jokio būdo juos įkūnyti. 

— Išskyrus antgamtiškąjį, kad juos įkūnytų Kas Nors Kitas. 

Atkraginęs galvą, Vilas Farnabis užtraukė: 


Alma versmė Švenčiausio kraujo, 
Iš Viešpats gyslų trykšdama, 
Atgims joj siela nusidėjėlio iš naujo 
Baltai nuo nuodėmių nuplaunama. 


Sušyla užsidengė ausis. 

— Tiesiog nepadoru, - pasakė. 

— Mano pensiono viršininko mylimiausia giesmė, - paaiškino 
Vilas. Kai mokiausi mokykloje, visuomet giedodavome ją bent 
kartą per savaitę. 

— Dėkui Dievui, kad budizme nesiliejo joks kraujas. Gautama 
gyveno ligi aštuoniasdešimties ir mirė, iš mandagumo nepajė- 
gęs atsisakyti sugedusio maisto. Smurtinė mirtis visad tarsi šau- 
kiasi dar tokios pat mirties. „Jei netikėsi, kad tu atpirktas ma- 
no atpirkėjo kraujyje, paskandinsiu tave tavajame.“ Pernai Ši- 
vapurame išklausiau krikščionybės istorijos kursą, - Sušyla 
prisiminus net sudrebėjo. - Šiušas krečia! Ir viskas todėl, kad 
tas vargšas neišmanantis žmogus nežinojo, kaip įgyvendinti sa- 
vo gerus ketinimus. 


* Rom 7,19. 

— Ir dauguma mūsų, - tarė Vilas - plūduriuojame anam sena- 
jame laive. Blogis, kurio nenoriu, o darau. Ir dar kaip! 

„Nedovanodami to, kas nedovanotina“, - Vilas Farnabis pa- 
šaipiai nusijuokė. Juokėsi, nes patyrė Moli gerumą ir, viską pui- 
kiai suvokdamas, pasirinko rausvąją nišą, o su ja - Moli nelaimę, 
Moli mirtį, jo širdį pagraužusią kaltę bei skausmą - neproporcin- 
gą, palyginti su žema ir iš esmės farsine priežastimi kankinantį 
skausmą, kai Babs, atėjus laikui, padarė tai, ką bet kuris kvailys 
galėjo numanyti ją neišvengiamai padarysiant - išmetė jį iš savo 
pragariško džino apšviesto rojaus ir užsiveisė kitą meilužį. 

— Kas nutiko? - paklausė Sušyla. 

— Nieko. Kodėl klausi? 

— Prastai slepi jausmus. Galvojai apie kažką, kas tave skaudina. 

— Skvarbios tavo akys, - pasakė Vilas nusisukdamas. 

Jis ilgai tylėjo. Gal papasakoti jai? Papasakoti apie Babs, apie 
vargšelę Moli, apie save, papasakoti apie tuos slogius ir bepras- 
mius dalykus, kurių net girtas neišpasakojo patiems seniausiems 
draugams? Senieji bičiuliai per daug žinojo apie vieną, per daug 
apie kitą dalyvavusių šalių, per daug apie groteskišką, sudėtingą 
žaidimą, kurį Vilas (kaip anglų džentelmenas, priklausantis dar 
ir bohemai, taip pat būsimasis poetas ir - vien iš nevilties, nes 
žinojo, kad geras poetas niekada nebus, - šaltakraujis žurnalis- 
tas ir slaptas puikiai apmokamas agentas žmogaus, kurį nieki- 
na) taip nuolat taip įmantriai žaidžia. Ne, senieji bičiuliai tam 
visai netinka. Bet ši tamsaus gymio smulki svetima moteris, 
nepažįstamoji, kuriai jau buvo tiek daug skolingas ir kuriai, 
nors nieko apie ją nežinojo, jautėsi toks artimas, nepateiks iš- 
ankstinių išvadų, ex parte* sprendimų, gal ji — jis pastebėjo, 


* Vienašališkų (/ot.). 

kad viliasi (o buvo įgudęs nepasiduoti vilčiai) — atvers kokią 
nors netikėtą įžvalgą, pasiūlys pozityvią, praktinę pagalbą. (Die- 
vas mato, pagalbos jam reikia - nors Dievas žino, net per daug 
gerai, jog Vilas niekada jos neprašys, niekada nenusmuks taip 
zemai, kad prašytųsi gelbstimas.) 

Lyg muedzinas iš savo minareto, vienas kalbančiųjų paukščių 
pagavo klykti iš aukštos palmės už mango medžių: „Čia ir da- 
bar, vyručiai, čia ir dabar!“ 

Vilas nusprendė nerti - bet netiesiogiai, pirma pakalbėdamas 
ne apie savo problemas, bet jos. Nežiūrėdamas į Sušylą (nes tai, 
jam atrodė, būtų nepadoru), jis prakalbo. 

— Daktaras Makfailas minėjo... apie tai, kas atsitiko tavo vyrui. 

Šie žodžiai pasuko kardą jos širdyje; tačiau šito ji galėjo tikė- 
tis, tai buvo teisinga ir neišvengiama. 

- Kitą trečiadienį bus keturi mėnesiai, - pasakė. Paskui susi- 
mąsčius tęsė, - du žmonės, - vėl šiek tiek patylėjo, - du atskiri 
individai - bet jų suma sudaro kažkokį naują kūrinį. Paskui stai- 
ga pusė to naujo kūrinio amputuojama - tačiau antroji pusė ne- 
miršta - negali mirti, neturėtų mirti. 

- Neturėtų mirti? 

— Dėl daugelio priežasčių - vaikų, savęs, dėl pačios daiktų 
prigimties. Nėra ko nė sakyti, - vos įžvelgiama šypsena tik pa- 
brėžė liūdesį jos akyse, - kad tos priežastys nesušvelnina ampu- 
tacijos šoko, nepadaro lengviau pakeliamos atsivėrusios tuštu- 
mos. Vienintelis dalykas, kuris padeda, yra kaip tik tai, apie ką 
kalbėjome - Likimo Vairavimas. Ir netgi tai... - ji palingavo gal- 
vą. — LV gali padėti tau be skausmo pagimdyti vaiką. Bet duoti 
visiškai beskausmės netekties negali. Žinoma, tai teisinga. Juk 
Jei galėtumei visiškai nuskausminti netektį - tai jau būtų men- 
kiau, nei dera žmogui. 

— Menkiau, nei dera žmogui, - pakartojo jis. - Menkiau, ne; 
dera žmogui... - Keli trumpi žodžiai, bet kaip išsamiai jie jį api- 
būdino! - Tikrai šiurpu tuomet, — pasakė jis balsu, — kai Žinai, 
jog kitas žmogus mirė dėl tavo kaltės. 

— O tu buvai vedęs? 

— Dvylika metų. Iki praeito pavasario... 

— Ir dabar ji mirusi? 

— Ji žuvo autoavarijoje. 

— Autoavarijoje? Tad kokia čia tavo kaltė? 

— Avarija įvyko dėl to... na, dėl to, kad dariau blogį, kurio 
nenorėjau padaryti. Ir tą dieną tai tapo lemtinga. Nuo skaus- 
mo, kurį jai suteikiau, jai viskas susimaišė, ji negalėjo susikaupti, 
o aš leidau jai vairuoti mašiną - leidau jai vairuoti į susidūrimą 
stačia galva. 

— Ar tu ją mylėjai? 

Akimirką jis suabejojo, paskui lėtai papurtė galvą. 

— Buvo kitas - įdomesnis žmogus? 

— Buvo kitas - nykiausias pasauly žmogus, - karčiai pašiepė jis 
pats save. 

— Ir tai buvo tas blogis, kurio tu nenorėjai padaryti, bet padarei? 

— Padariau ir nesilioviau daręs, kol nenužudžiau moters, ku- 
rią turėjau mylėti, bet nemylėjau. Dariau ir po to, kai ji per ma- 
ne mirė, nors ir nekenčiau savęs už tai - taip, ir tikrai nekenčiau 
žmogaus, kuris mane privertė tai padaryti. 

— Privertė tave, numanau, tuo, kad turėjo tinkamą kūną? 

Vilas linktelėjo, ir stojo tyla. 

— Ar esi patyrusi tokį jausmą, - paklausė pagaliau, - kai atro- 
do, kad niekas nėra visiškai tikra — net ir tu pati? 

Sušyla linktelėjo. 

— Kartais tai pasitaiko, kai žmogus būna beatrandąs, kad viskas: 

raipgi jis, yra daug tikriau, nei kada nors numanė. Tai lyg pavarų 
perjungimas — reikia įjungti laisvą, kad galėtum perjungti greitesnę. 

— Arba lėtesnę, - pasakė Vilas. - Mano atveju perjungimas 
nevedė aukštyn, jis vedė žemyn. Ne, netgi ne žemyn - atgal. 
Pirmą kartą tai nutiko laukiant autobuso namo iš Flitstrito. Tūks- 
rančių tūkstančiai žmonių, visi plaukia, kiekvienas jų nepakar- 
rojamas, savo visatos centras. Tuomet iš po debesies kyštelėjo 
saulė. Vaizdas tapo nepaprastai ryškus ir aiškus, ir staiga, kaž- 
kam tarsi spragtelėjus, jie visi virto vikšrais. 

— Vikšrais? 

— Na žinai, tokiais balkšvais kirminais juodomis galvutėmis, 
kokių prisiveisia supuvusioje mėsoje. Žinoma, niekas nepasikei- 
tė, žmonių veidai liko tie patys, vilkėjo jie tais pačiais drabu- 
žiais. Bet vis tiek jie visi buvo vikšrai. Net ne tikri vikšrai — tik 
vikšrų šešėliai, vikšrų iliuzija. O aš buvau vikšrų stebėtojo iliuzi- 
ja. Tame vikšrų pasaulyje gyvenau ištisus mėnesius. Gyvenau, 
dirbau, vaikščiojau pietauti ir vakarieniauti — visa be kruopelės 
susidomėjimo, ką veikiu. Be menkiausio džiaugsmo ar pasimė- 
gavimo, išdžiūvusiomis aistromis ir, kaip sužinojau, bandyda- 
mas mylėtis su jauna dama, su kuria anksčiau retsykiais pažais- 
davau, visiškas impotentas. 

— O ko tu tikėjaisi? 

— Kaip tik to. 

— Tai kam, po šimts pypkių? 

Vilas išspaudė diriamo žmogaus šypseną ir gūžtelėjo pečiais. 

— Iš mokslinio intereso. Buvau entomologas, tyrinėjantis vikšro 
fantomo seksualinį gyvenimą. 

- Po to, manyčiau, viskas atrodė dar nerealiau. 

— Dar nerealiau, - sutiko jis. - Jeigu galėjo dar nerealiau atrodyti. 

— Bet kas prišaukė tuos vikšrus? 

— Pirmiausia buvau savo tėvų sūnus. Gimęs Krikščionei Kan. 
kinei iš Gėrūno Pašaipūno. Be to, buvau ne tik tėvų sūnus, bet įr 
tetulės Meri sūnėnas. 

— O kuo čia dėta tetulė Meri? 

— Ji buvo vienintelis žmogus, kurį mylėjau, ir kai man sukako 
šešiolika, ji susirgo vėžiu. Nupjovė dešinę krūtį, už metų - kairę, 
Po to - devynetas spinduliavimo ir gydymo sukelto blogulio mė- 
nesių. Paskui vėžys apėmė kepenis, ir tai buvo pabaiga. Aš daly- 
vavau nuo pradžios iki pabaigos. Paaugliui berniūkščiui tai buvo 
išsamios studijos - bet savanoriškos. 

— Kokios srities? 

— Grynosios ir Taikomosios Beprasmybės. Vos spėjo praeiti 
kelios savaitės nuo privataus šio dalyko kurso baigimo, kai iš- 
mušė didysis viešųjų mokslų atidarymas. Antrasis pasaulinis ka- 
ras. O po jo - nepaliaujamai kartojamas Pirmojo šaltojo karo 
kursas. Visą tą laiką troškau būti poetas, bet man vis parodyda- 
vo, kad tiesiog neturiu to, ko tam reikia. O po karo gavau imtis 
žurnalistikos, kad prasimanyčiau pinigų. Norėjau vaikščioti al- 
kanas, jei būtina, bet pabandyti parašyti ką nors padoraus - bent 
jau geros prozos, jei nepajėgiu kurti poezijos. Bet taip skaičia- 
vau neatsižvelgdamas į savo mieluosius tėvelius. Prieš pasimir- 
damas keturiasdešimt šeštųjų sausį mano tėtušis atsikratė visų 
pinigėlių, kuriuos mūsų šeima buvo paveldėjusi, o motiną, kol 
sulaukė našlystės palaimos, susuko artritas, tad gavau ją parem- 
ti. Taigi štai aš Flitstrite rėmiau ją lengvai ir taip sėkmingai, kad 
to buvo gana pasijusti visiškai pažemintam. 

— Kodėl pažemintam? 

— Ar tu nesijaustumei pažeminta, jei tektų užsidirbti pinigus 
pigiausių, rėksmingiausių literatūrinių klastočių rašinėjimu? Man 
sekėsi tik todėl, kad buvau beviltiškas antrarūšis. 

- Ir viso to suminė pasekmė buvo vikšrai? 

Jis linktelėjo. 

— Net ne tikri vikšrai. Vikšrai vaiduokliai. O čia į sceną įžen- 
gia Moli. Sutikau ją Blumsberyje vikšrų aukštuomenės vakarėly- 
je. Mus supažindino, pasikeitėme keliomis mandagiomis bepras- 
miškomis frazėmis apie neobjektyviąją tapybą. Nebenorėdamas 
išvysti daugiau vikšrų, nepakėliau į ją akių, bet ji, matyt, į mane 
žiūrėjo. Moli akys buvo blyškios, pilkai melsvos, — pridėjo jis 
tarp kitko, - akys, kurios matė viską; ji buvo neįtikėtinai pasta- 
bi, bet stebėjo be pykčio, neteisdama, matė ir blogį, jei jis kur 
buvo, tačiau niekada nesmerkė, tik labai gailėdavosi žmogaus, 
kuris priverstas niekingai galvoti ar daryti pasibjaurėtinus daly- 
kus. Na, kaip sakiau, tikriausiai ji žvelgė į mane, kai mes šneku- 
čiavomės, nes staiga paklausė, kodėl aš toks liūdnas. Buvau išgė- 
ręs porą stiklų, o jos klausimas neskambėjo nei įžūliai, nei žei- 
džiamai, tad ir išklojau jai apie vikšrus. „O tu esi vienas jų, — 
baigdamas tariau ir pirmą kartą pakėliau į ją akis. - Mėlynakis 
vikšras, veido kaip anų šventųjų moterų, gedinčių po kryžiumi 
flamandų drobėje.“ 

- Ar ji pasijuto pamaloninta? 

— Manau, kad taip. Ji jau buvo atsisakiusi katalikybės, bet vis 
dar jautė silpnybę nukryžiuotiesiems ir šventosioms moterims. 
Šiaip ar taip, ji paskambino man kitą rytą per pusryčius. Ar ne- 
norėčiau su ja šoktelėti į užmiestį? Buvo sekmadienis ir per ste- 
buklą gražus. Sutikau. Mudu praleidome valandą lazdynų girai- 
tėje, rinkome raktažoles ir žiūrėjome į plukes. Paprastai plukių 
niekas neskina, - paaiškino jis, - nes jos nuvysta po valandos. — 
Toje giraitėje aš daug žiūrėjau. Žiūrėjau į augalus plika akimi, 
Paskui pro didinamąjį stiklą, kurį Moli buvo pasiėmusi. Neži- 
nau kodėl, bet tai turėjo stebuklingą terapinį poveikį - tiesiog 

žiūrėjimas į raktažolių ir plukių žiedų vidurėlius. Likusią dienos 
dalį vikšrų nemačiau. Tačiau Flitstritas buvo kur buvęs, laukė 
manęs, ir iki pirmadienio pietų jų vėl visur knibždėjo tirštai kaip 
visuomet. Milijonai vikšrų. Bet dabar žinojau, kaip su jais kovo. 
ti. Tą vakarą nuėjau į Moli studiją. 

— Ar ji buvo tapytoja? 

— Netikra tapytoja, ir tai žinojo. Žinojo ir nesipriešino, sten. 
gėsi kiek galėdama geriau suktis be talento. Ji netapė vardan 
meno, jai patikdavo žiūrėti į daiktus aplink, mėgo kruopštų vaiz- 
dinio atkūrimo procesą. Tą vakarą ji davė man drobės su palete 
ir liepė daryti tą patį. 

— Ir ar padėjo? 

— Padėjo taip puikiai, kad kai už poros mėnesių perpjoviau 
sukirmijusį obuolį, viduje tūnojęs kirmis nebuvo vikšras - ne 
subjektyviai, turiu omenyje. Objektyviai - taip, jis atrodė taip, 
kaip vikšras turi atrodyti, taip aš jį ir pavaizdavau - taip mudu 
Jį pavaizdavome, mat visuomet tapydavome tuos pačius dalykus 
sykiu. 

— O kaip kiti vikšrai, vikšrai vaiduokliai ne obuolyje? 

— Na, aš vis dar atkrisdavau, ypač Flitstrite, kokteilių vakarė- 
liuose, bet vikšrų būdavo tikrai daug mažiau ir tokio šiušo nekė- 
lė. O studijoje tuo metu vyko kažkas naujo. Aš ėmiau įsimylėti - 
ėmiau įsimylėti, nes įsimylėjimas užkrečiamas, o Moli buvo taip 
akivaizdžiai mane įsimylėjusi — ir kodėl, vienas Dievas žino. 

— Įžvelgčiau keletą priežasčių. Ji galėjo tave įsimylėti, nes... — 
Sušyla vertindama perleido jį akimis ir nusišypsojo, - na, nes tU 
gan patrauklus savos rūšies keistuolis. 

— Ačiū už mielą komplimentą, - ji nusijuokė. 

— Kita vertus, - tęsė Sušyla, - (ir tai nebuvo gyrius) galėjo taV“ 
įsimylėti, nes jai tavęs nelemtai pagailo. 

— Bijau, kad tai tiesa. Moli gimė Gailestingąja Seserim. 

— O Gailestingoji Sesuo, deja, nėra tas pats, kas Meilingoji 
Žmona. 

— Atėjus laikui aš tai atradau. 

— Numanau, kad po to, kai susituokėte. 

Vilas akimirką sudvejojo. 

- Tiesą sakant, prieš tai. Nors pati neliepsnojo aistra, bet no- 
riai darė viską, stengdamasi mane pamaloninti. Iš principo ji 
netikėjo priimtomis normomis ir visa esybe buvo už laisvą mei- 
lę, o dar keisčiau (jis prisiminė pasibaisėtinus dalykus, kuriuos ji 
abejingai ir ramiai porindavo prie jo motinos) buvo visa esybe 
už laisvą kalbėjimą apie tą laisvę. 

- Žinojai prieš vedybas, - apibendrino Sušyla, - ir vis tiek ją 
vedei? 

Vilas tylomis linktelėjo galva. 

— Nes, kaip suprantu, buvai džentelmenas, o džentelmenai 
tęsi žodį. 

— Iš dalies dėl šios senamadiškos priežasties, bet taip pat to- 
dėl, kad ją mylėjau. 

— Ar tu ją mylėjai? 

— Taip. Ne, aš nežinau. Bet tuo metu žinojau. Bent jau ma- 
niau, kad žinau. Tikrai buvau įsitikinęs, kad ją myliu. Ir žinojau, 
tebežinau, kodėl buvau tuo įsitikinęs. Jaučiausi dėkingas už vikšrų 
€gzorcizmą. Be dėkingumo, buvo ir pagarba. Susižavėjimas. Ji 
buvo daug geresnė ir garbingesnė nei aš. Bet, deja, tu teisi: Gai- 
lestingoji Sesuo tai ne Meilingoji Žmona. Tačiau aš buvau pasi- 
rengęs priimti Moli ir bendrauti jos kalba, ne savo. Buvau pasi- 
rengęs tikėti, kad jos kalba daug geresnė už mano. 

— Po kiek laiko, - ilgokai patylėjusi paklausė Sušyla, - iškilai 
Ieškoti meilės nuotykių? 

Vilas šyptelėjo savo diriamo žmogaus šypsena. 

— Po trijų mėnesių nuo vestuvių dienos. Pirmą kartą tai nuti- 
ko su viena mūsų biuro sekretorių. Viešpatie, kokia nuobodybė! 
O paskui pasirodė tokia jauna tapytoja, garbanė žydaitė, ją Mol; 
paremdavo pinigais, kol toji studijavo Sleido aukštojoje meno 
mokykloje. Eidavau į jos studiją dukart per savaitę, nuo penkių 
iki septynių. Taip truko veik trejus metus, ir Moli tik tuomet 
sužinojo. 

— Ir, spėju, pasijuto nelaiminga? 

— Daug nelaimingesnė, nei galėjau numanyti. 

— Tad ką gi tu darei? 

Vilas palingavo galvą. 

— Čia ir prasideda keblesni dalykai, - pasakė. - Aš neketinau 
atsisakyti žaismingųjų pavakarių su Rachele, bet nekenčiau sa- 
vęs, kad taip skaudinu Moli. Sykiu nekenčiau jos, kam ji tokia 
nelaiminga. Man buvo atkari jos kančia ir meilė, kuri vertė ją 
kentėti; jaučiau, kad tai neteisinga, lyg šantažas, kuriuo siekia- 
ma priversti mane atsisakyti nekaltų džiaugsmų su Rachele. My- 
lėdama mane taip giliai ir taip suniukusi dėl to, ką aš darau, - ką 
išties ji privertė mane daryti, - ji spaudė mane, bandė apriboti 
mano laisvę. Bet sykiu buvo nuoširdžiai nelaiminga, tad, net ne- 
kęsdamas už spaudimą, gailėjau jos. Gailėjau, - pakartojo jis, — 
ne atjaučiau. Atjauta reiškia, kad kenti su tuo žmogumi, o aš juk 
visomis galiomis troškau išvengti jos kančios man keliamo skaus- 
mo, išsisukti nuo nemalonių aukų, kurių būtų prireikę toms kan- 
čioms apmalšinti. Aš atsiliepiau gailesiu, apgailėdamas tarsi ste- 
bėtojas iš šalies, jei supranti, ką turiu omeny, gailėjau jos kaip 
žiūrovas, estetas, dvasinių kankynių žinovas. Ir kaskart, kai JOS 
vargingumas atvirai išsiliedavo, mane gniauždavo toks estetinis 
gailesys, kad galėjau beveik suklysti palaikydamas tai meile: 

Beveik; bet niekuomet neapsigaudavau visai. Nes kai išreikšda- 
vau savo gailesį fiziniu švelnumu (o tai darydavau, nes šis buvo 
vienintelis būdas laikinai apmalšinti jos liūdesį ir jo man kelia- 
mą skausmą), tas švelnumas virsdavo niekais nepasiekęs savo 
natūralaus išsipildymo. Jis nieko neduodavo, nes savo dvasine ir 
f(izine prigimtimi ji buvo Gailestingoji Sesuo, ne žmona. Ir vis 
tiek visais lygmenimis, išskyrus juslinį, ji mylėjo mane visiškai 
atsidavusi — o tai reikalavo lygaus manojo atsidavimo. Bet aš 
neatsiduodavau - galbūt natūraliai negalėjau. Tad, užuot jautęs 
dėkingumą už jos nesitausojimą, aš juo bodėjausi. Jis kėlė man 
reikalavimus — reikalavimus, kuriuos atsisakiau pripažinti. Taigi 
kiekvienos krizės atomazga grąžindavo mus į senos dramos pra- 
džią - dramos jusliškai neįgalios meilės, kuria pamilstamas my- 
lėti neįgalintis juslingumas, užliejančios keistai samišusiomis kal- 
tės ir nirtulio, gailesio ir apmaudo bangomis, kartais net tikros 
neapykantos (bet visada su savigraužos prieskoniu), o viso to 
akompanuojanti - kontrapunktinė - linija buvo virtinė slapu- 
kiškų vakarų su mažyte garbane tapytoja. 

— Viliuosi, kad bent tie buvo malonūs, - tarstelėjo Sušyla. 

Jis gūžtelėjo pečiais. 

— Pakenčiami. Rachelė niekad nepamiršdavo, kad ji intelek- 
tualė. Kitaip negalėjo, tik paklausti, ką manau apie Pjero di Ko- 
zimo pačiu netinkamiausiu momentu. Kol Babs pasirodė sceno- 
Je, nebuvau patyręs nei tikro malonumo, nei tikros agonijos. 

— Kada tai prasidėjo? 

— Kiek seniau nei prieš metus Afrikoje. 

- Afrikoje? 

— Mane pasiuntė Džo Aldehidas. 

— Laikraščių savininkas? 

— Ir viso kito. Jis susituokęs su Moli teta Eilin. Pavyzdingas 

šeimos žmogus, galėčiau pridėti. Tai todėl net nedoriausios fį- 
nansinės operacijos nedrumsčia jo įsitikinimo, kad yra teisuolis, 

— Ir tu jam dirbi? 

Vilas linktelėjo. 

— Tai buvo jo vestuvių dovana Moli - darbas Aldehido laik- 
raščiuose beveik už dvigubą atlyginimą, palyginti su tuo, kokį 
mokėjo seni darbdaviai. Karališkai! Bet jis labai mėgo Moli. 

— Ir kaip jis reagavo į Babs? 

— Apie ją jis taip ir nesužinojo, nenutuokė, kad buvo kokia 
nors Moli avarijos priežastis. 

— Taigi jis toliau tave laiko dėl žuvusios žmonos? 

Vilas gūžtelėjo pečiais. 

— Galiu pasiteisinti tuo, kad turiu paremti motiną. 

— O pačiam, žinoma, irgi nebūtų malonu skursti. 

— Tikrai ne. 

Abu nutilo. 

— Nagi, - pagaliau tarė Sušyla, - grįžkime į Afriką. 

— Buvau pasiųstas rašyti ciklo straipsnių apie negrų naciona- 
lizmo sąjūdį. Neminint kai kurių slaptų šunybių dėdės Džo vers- 
lo reikalais. Skridau lėktuvu namo iš Nairobio. Ji sėdėjo šalia 
manęs. 

— Šalia sėdėjo jauna dama, nykiausias pasaulyje žmogus? 

— Nykiausias pasaulyje žmogus, - pakartojo jis, - ir ydingiau- 
sias. Bet jeigu kvaišiniesi, tai turi būti tokie kvaišalai — tokie, 
kurie, žinai iš anksto, tave sunaikins. 

— Tai juokinga, - tarė ji mąsliai, - bet Paloje besikvaišinančių 
beveik nėra. 

— Nė tų, kas kvaišinasi seksu? 

— Jei kurie pakvaišę dėl sekso, tie pakvaišę ir dėl vienas kito. 
Kitaip tariant, tai įsimylėjėliai. 

- Bet net įsimylėjėliai kartais nekenčia žmonių, kuriuos myli. 

- Suprantama. Juk dėl to, kad aš visad vadinuosi tuo pačiu var- 
du, turiu tą pačią nosį ir akis, nereiškia, kad aš visad ta pati mote- 
ris. Pripažinti tai ir reaguoti protingai yra Meilės meno dalis. 

Kaip įmanydamas glausčiau, Vilas papasakojo jai visą istoriją. 
Babs pasirodžius scenoje tęsėsi senoji istorija, ta pati, tik daug 
tirštesnių spalvų. Babs buvo Rachelė, tik galingesnė, Rachelė 
kvadratu, Rachelė n-tuoju. Ir Moli sielvartas, kurį jis teikė jai 
savo santykiais su Babs, buvo proporcingai daug didesnis negu 
jos vargai dėl Rachelės. Proporcingai padidėjo ir jo paties irzu- 
lys, jo paties apmaudas, kad jį šantažuoja Moli meilė ir kančia, 
jo savigrauža ir gailesys, ir apsisprendimas — nors ir graužėsi, ir 
gailėjo Moli, - ir toliau imti tai, ko troško, ko dėl savo troškimo 
nekentė ir be ko apsieiti griežtai atsisakė. O Babs ėmė reikalauti 
vis daugiau, glemžtis vis daugiau jo laiko - ne tik jos žemuogių 
rausvumo nišoje, bet ir viešumoj, restoranuose, naktiniuose klu- 
buose, jos šiurpių draugų kokteilių vakarėliuose, savaitgaliais 
užmiestyje. „Tik tu ir aš, mielasis, - sakydavo ji, - vienudu.“ 
Taip jiems vieniemdviem bebūnat, jis gavo progą nerti į jos kvai- 
lumo ir vulgarumo bedugnę. Tačiau nuobodis ir šleikštulys, mo- 
ralinis ir intelektinis pasidygėjimas jo aistros nenuslopino. Po 
vieno tokio klaikaus savaitgalio jis buvo lygiai pakvaišęs dėl Babs 
kaip ir anksčiau. O Moli, tegul kaip Gailestingoji Sesuo, liko — 
nepaisant visko - beviltiškai pakvaišusi dėl Vilo Farnabio. Bevil- 
tiškai, jei kalbama apie jį, nes jis tetroško, kad ji mylėtų jį ma- 
Žiau ir leistų ramiai eiti velniop. Tačiau Moli prisirišimą maiti- 
no nesenkanti viltis. Ji nepaliovė laukus perkeičiančio stebuklo, 
kuris atverstų jį į gerą, nesavanaudį, mylintį Vilą Farnabį - toks, 
Ji atkakliai tikėjo (nepaisydama akis badančių įrodymų ir pasi- 
kartojančių nusivylimų), buvęs Vilo tikrasis aš. Tik paskutinio 

lemtingo pokalbio metu, kai (užgniaužęs, gailestį ir leidęs išsi- 
veržti apmaudui dėl šantažuojančio jos nepasitenkinimo) jis pra- 
nešė ketinąs ją palikti ir eiti gyventi su Babs, tik tuomet viltį 
visiškai išstūmė neviltis. „Ar tikrai, Vilai, ar tikrai? - Tikrai.“ Tai 
netekus vilties ji žengė pro duris, netekus vilties, išvažiavo į lietų — 
į savo mirtį. Per laidotuves, karstą nuleidus į kapą, jis pasižadė- 
jo, kad daugiau niekada nesusitiks su Babs. Niekada, daugiau 
niekada. Tą vakarą jam besėdint prie savo stalo, bandant rašyti 
straipsnį „Kas nutikę jaunimui“, bandant neprisiminti ligoninės, 
kapo duobės ir savo atsakomybės už viską, kas atsitiko, jį išgąs- 
dino šaižus durų skambutis. Žinoma, koks nors pavėlavęs užuo- 
jautos pranešimas... Jis atlapojo duris, o ten vietoje telegramos 
stovėjo Babs - teatrališkai juodai apsitaisiusi ir be makiažo. 

— Vargšas, vargšelis mano Vilas! 

Jie sėdėjo ant sofos svetainėje, ji glostė jam plaukus, ir jiedu 
abu verkė. Už valandos jie buvo nuogi lovoje. Po trejeto mėne- 
sių, kaip bet kuris kvailys galėjo numatyti, jis Babs ėmė pabosti, 
o po ketverto mėnesių kokteilių vakarėlyje pasirodė absoliučiai 
dieviškas vyriškis iš Kenijos. Taip viena po kito, ir po trijų dienų 
Babs sugrįžo namo tik tam, kad paruoštų nišą naujam įnamiui ir 
palieptų išsikelti senajam. 

— Ar tikrai, Babs? 

Tikrai. 

Už lango krūmuose kažkas sušnarėjo, ir netrukus garsiai ir 
šiek tiek nepataikydamas į natą, šnekantis paukštis suriko savą- 
jį: „Čia ir dabar, vyručiai, čia ir dabar!“ 

- Nutilk, - šūktelėjo. 

— Čia ir dabar, - pakartojo mainas, - čia ir dabar. Čia ir ... 

— Nutilk! 

Nutilo. 

— Aš.turėjau jį užčiaupti, - paaiškino Vilas, - nes suprantama, 
jis visiškai teisus. Čia ir dabar, vyručiai. Ten ir tada absoliučiai 
nesvarbu. Ar gal ne? Pavyzdžiui, kaip dėl tavo vyro mirties? Ar 
tai nesvarbu? 

Sušyla pažiūrėjo į jį tylėdama, paskui lėtai linktelėjo galva. 

— Turint galvoje tai, ką dabar privalau daryti - taip, nesvarbu. 
To aš dar turiu išmokti. 

— Ar išmokstama pamiršti? 

— Mes ne apie pamiršimą kalbame. Reikia išmokti prisiminti 
ir sykiu būti nesuvaržytam praeities. Kaip būti ten, su mirusiais, 
ir sykiu čia pat, su gyvaisiais, — ir, liūdnai jam šyptelėjusi, pridė- 
jo, - tai nelengva. 

- Tai nelengva, - pakartojo Vilas. Ir staiga visos jo fortifikaci- 
jos griuvo, didybė išgaravo. - Ar tu man padėsi? - paklausė. 

- Sutarta, - pasakė ji, paduodama jam ranką. 

Išgirdę žingsnius, jie atsisuko. Į kambarį įžengė daktaras Mak- 
failas. 

AŠTUNTAS SKYRIUS 


— Labas vakar aS, brangioji, labas vakaras, pone Farnabį, 

Jo tonas buvo džiugus, ne dirbtinai džiugus, išsyk pastebėjo 
Sušyla, bet nuoširdžiai. Žinoma, prieš čia ateidamas, jis užsuko 
ligoninę, matėsi su Lakšmi, kurią ir Sušyla buvo lankiusi vos 
prieš valandą ar porą - dar baisiau išsekusią, dar labiau išdžiū- 
vusią ir išbalusią. Pusė ilgo gyvenimo meilės, ištikimybės, abipu- 
sio atlaidumo - ir po dienos kitos visa bus baigta, jis liks vienas. 
Bet kiekvienai dienai gana savo vargo - gana kiekvienai vietai ir 
kiekvienam žmogui. „Žmogus neturi teisės, - kalbėjo jos uošvis 
anądien, keliaujant jiems iš ligoninės drauge - neturi teisės ki- 
tiems primesti savo liūdesio. Žinoma, neturi teisės ir dėtis neliū- 
dįs. Tiesiog reikia priimti savo širdgėlą ir savo absurdiškus mė- 
ginimus tapti stoiku. Priimti, reikia priimti...“ Jo balsas užlūžo. 
Pažvelgusi į jį, Sušyla pamatė, kad jo veidas šlapias nuo ašarų. 
Netrukus jiedu sėdėjo ant suolelio prie lotosų tvenkinio, didžiu- 
lio akmeninio Budos šešėlyje. Skambiai, bet ir vandeningai jus- 
liai pliumptelėjo gelmėn nuo žalios lapų platformos neregima 
varlytė. Iš dumblo veržėsi mėsingi žali stiebai ir kėlė viršum van- 
dens išbrinkusius pumpurus, vienur kitur melsvi ar rausvi nušvi- 
timo simboliai jau išskleidė savo žiedlapius saulei bei smalsioms 
juos lankančioms musėms, smulkiems vabalėliams ir laukinėms 
iš džiunglių atlekiančioms bitėms. Siuvo, čia sustingdami skry- 
dyje, čia vėl nerdami paskui medžiojamus mašalus, pulkas bliz- 
gančių mėlynai žalių laumžirgių. 

— Tatbata, - daktaras Robertas sušnibždėjo. - Tokybė. 

Taip jie ilgai sėdėjo tyloje. Paskui netikėtai jis palietė jos petį. 

- Žiūrėk! 

Ji kilstelėjo akis kurlink jis rodė. Dvi papūgėlės ant Budos 
dešinės rankos tupinėjo atlikdamos piršlybų ritualą. 

— Ar buvai vėl sustojęs prie lotosų tvenkinio? — paklausė ji 
balsiai. 

Daktaras Robertas šyptelėjęs linktelėjo galvą. 

- Kaip Šivapuramas? — paklausė Vilas. 

— Pats savaime visai malonus, - atsakė daktaras. - Vienintelis 
jo trūkumas, kad taip arti išorinio pasaulio. Čia gali nepaisyti tų 
organizuotų beprotybių, ramiai dirbti savo darbą. Ten su viso- 
mis antenomis, pasiklausymo punktais, komunikacijos kanalais, 
kuriuos vyriausybė privalo turėti, išorinis pasaulis nuolat kvė- 
puoja tau į pakaušį. Tai girdi, jauti, sžw0di — taip, užuodi. —- Su- 
raukęs nosį, jis nutaisė komišką pasidygėjimo grimasą. 

— Ar, man čia viešint, neužgriuvo kokios nors didesnės nei 
įprastinės nelaimės? 

— Nieko ypatingesnio jūsų pasaulio pusėje. Norėčiau tą patį 
pasakyti apie savąjį. 

— Kokios bėdos? 

- Bėdą kelia mūsų artimiausias kaimynas, pulkininkas Dypa. 
Visų pirma jis vėl sudarė sandorį su čekais. 

— Dar ginkluotės? 

- Už šešiasdešimt milijonų dolerių. Šįryt pranešė radijas. 

- Bet kuriems galams? 

— Dėl įprastinių priežasčių. Garbė ir jėga. Tuštybės ir kitų bau- 
ginimo malonumai. Teroras ir kariniai paradai namuose, nuka- 
rlavimai ir te deumai* užsienyje. Su tuo siejasi ir mano kitos 


* Te Deum laudamus (Iot.) - Romos katalikų bažnyčios garbinimo himnas. 

blogos naujienos. Vakar vakare pulkininkas pasakė vieną iš savą 
garsiųjų Didžiojo Rendango kalbų. 

— Didžiojo Rendango? Kas tai? 

— Geras klausimas, - atsakė daktaras Robertas, - Didysis Ren. 
dangas - tai teritorija, kurią Rendang Lobo sultonai kontroliavo 
tarp 1447 ir 1483 metų. Ji apėmė Rendangą, Nikobaro salas, 
trisdešimt procentų Sumatros ir Palą. Šiandien tai pulkininko 
Dypos irredenta*. 

— Rimtai? 

- Šaltu veidu. Ne, netiesą sakau. Įraudusiu, iškreiptu veidu, 
pakeltu balsu, kurį po ilgų vargų išmiklino taip, kad skambėtų 
kaip Hitlerio. Didysis Rendangas arba mirtis! 

— Tačiau didžiosios valstybės niekada to neleis. 

— Galbūt jos nenorėtų matyti jo Sumatroje. Bet Pala - kitas 
klausimas. — Jis palingavo galvą. - Deja, Palai palankių nėra. 
Mes nenorime komunistų, bet negeidžiame ir kapitalistų. Visų 
mažiausiai norėtume masinės industrializacijos, kurią visi nekant- 
rauja primesti — kiekvienas skirtingais sumetimais, žinoma. Va- 
karai to nori, nes čia pigi darbo jėga, tad investuotojų dividen- 
dai būtų atitinkamai dideli. Nori to Rytai, mat industrializacija 
sukurs proletariatą - atvirus naujus laukus komunistinei agitaci- 
jai, kurio ilgalaikės pasekmės galėtų būti dar viena liaudies de- 
mokratinė respublika. Mes atsisakome ir vienų, ir kitų, todėl ir 
nesame niekur populiarūs. Kad ir kokios jų ideologijos, didžio- 
sios valstybės bemeilytų Rendango kontroliuojamą Palą su naf- 
tos laukais, o ne nepriklausomą Palą be jų. Jei Dypa mus puls, 
jie tars, jog tai be galo liūdna, bet nepajudins nė piršto. O kai jis 
mus užims ir pasikvies naftininkus, jie džiūgaus. 


* Irredenta (ital.) - realiu arba tariamu istoriniu arba etniniu pagrindu 
siekiama prisijungti kitos valstybės teritorija. 

— O kaip jūs galite pasipriešinti pulkininkui Dypai? - paklau- 
sė Vilas. 

— Niekaip, išskyrus pasyvų pasipriešinimą. Mes neturime ka- 
riuomenės nė galingų draugų. Pulkininkas turi ir viena, ir kita. 
Daugių daugiausia, jei pradės kibti, galime kreiptis į Jungtines 
Tautas. Kol kas tik pareikšime protestą pulkininkui dėl jo pasta- 
rojo karšto pasisakymo apie Didįjį Rendangą, pareikšime pro- 
testą per savo ministrą Rendang Lobe ir pačiam didžiajam vyrui 
jo vizito Paloje už dešimties dienų metu. 

— Valstybinio vizito? 

— Atvyks į jaunojo radžos pilnametystės iškilmes. Pakviestas 
jau seniai, bet ligi šiol buvo nepranešęs, atvyksta, ar ne. Šian- 
dien tai galutinai nuspręsta. Organizuojamas vadovų susitiki- 
mas ir gimtadienio pokylis. Bet pakalbėkime apie ką nors malo- 
nesnio. Kaip tau šiandien sekėsi, pone Farnabi? 

— Ne tik gerai - karališkai. Su garbės vizitu apsilankė jūsų 
karaliaujantis monarchas. 

— Muruganas? 

— Kodėl man nepasakėte, kad jis jūsų karaliaujantis monarchas? 

— Būtum paprašęs interviu, - nusijuokė daktaras Robertas. 

- Neprašiau. Net iš motinos karalienės. 

— Tai Rani irgi lankėsi? 

- Ją siuntė jos Mažytis Balselis. Suprantama, kad Mažytis Bal- 
selis kreipė teisingu adresu. Mano viršininkas Džo Aldehidas 
didžiausias jos bičiulis. 

- Arji tau minėjo, kad bando pakviesti čia tavo bosą - eksploa- 
tuoti mūsų naftos? 

— Tiesą sakant, taip. 

— Mes atmetėme jo paskutinį pasiūlymą mažiau nei prieš mė- 
nhesį. Ar tu tai žinojai? 

Vilui net širdis atlėgo, jog galėjo dorai atsakyti nežinojęs. Ne; 
Džo Aldehidas, nei Rani neminėjo šio naujausio atmetimo. 

— Aš dirbu, - tęsė jis jau ne taip sąžiningai, - popierienos sky. 
riuje, ne naftos. 

Stojo tyla. 

— Tad koks mano statusas čia? - paklausė jis. - Nepageidauja- 
mas pašalietis? 

— Na, laimei, tu ne ginkluotės prekybos agentas. 

— Ir ne misionierius. 

— Ir ne naftininkas - nors šiuo požiūriu ir gali būti apkaltintas 
saitų pagrindu. 

— Netgi, kiek žinome, ne urano žvalgytojas. 

- Šie, - apibendrino daktaras Robertas, - yra labiausiai nepa- 
geidaujami. Kaip žurnalistas, tu sąraše antras. Tokio žmogaus 
tikrai niekada nepakviestume į Palą. Bet tu ir ne toks, kuris jau 
čia pakliuvęs turėtų būti neatidėliotinai deportuotas. 

— Norėčiau pabūti čia, kiek tai būtų teisiškai leistina. 

— Ar galėčiau paklausti kodėl? 

Vilas svyravo. Kaip slaptasis Džo Aldehido agentas ir žurna- 
listas, apimtas beviltiškos aistros literatūrai, jis turėjo pasilikti 
kuo ilgiau, kad suderėtų su Bahu ir užsidirbtų savo laisvės me- 
tus. Tačiau buvo ir kitų labiau prisipažinti tinkamų priežasčių. 

— Jei neprieštarausite dėl asmeninio pobūdžio įžvalgų, - tarė 
jis, - pasakysiu. 

— Nagi drožk. 

— Tiesa ta, kad juo daugiau su jumis bendrauju, juo labiau 
man patinkate. Noriu daugiau apie jus sužinoti. O draugę, - JIS 
pažvelgė į Sušylą, - sužinočiau įdomių dalykų ir apie save. Kiek 
man bus leista pasilikti? 

— Šiaip mes išsiųstume tave, vos galėtum vėl keliauti. Tačiau 

jei tave rimtai domina Pala ir, visų svarbiausia, jei rimtai domiesi 
savimi, na, tuomet galime šiek tiek pratęsti šį terminą. Ką ma- 
nai, Sušyla? Sakyk, ką nori - jis dirba lordui Aldehidui. 

Vilas buvo bešokąs protestuoti, kad dirba popierienos skyriu- 
je, bet žodžiai įstrigo gerklėje, ir jis nepasakė nieko. 

— Taip, - tarė Sušyla pagaliau, - mes šiek tiek rizikuojame. Bet 
aš... aš būčiau pasiruošusi rizikuoti. Ar neklystu? - atsisuko ji į 
Vilą. 

— Na, aš manau, galite manim pasikliauti. Bent viliuosi, kad 
galite, — jis nusijuokė, bandydamas nuleisti viską juokais; tačiau 
suirzęs ir sutrikęs suprato, kad išraudo. Ko raustu, apmaudžiai 
pasiteiravo jis savo sąžinės? Jei čia kas nors išduodamas, tai „Stan- 
dard of California“. O kai Dypa susikraustys, koks skirtumas, 
kas gaus koncesiją? Ar bemeilytumėte, jog jus surytų vilkas ar 
tigras? Ėriukui vargu ar esama kokio skirtumo. Džo nebus blo- 
gesnis nei jo varžovai. Vis tiek dabar jau norėjo, kad nebūtų taip 
skubotai siuntęs to laiško. Ir kodėl, kodėl ta siaubinga moteris 
nepalieka jo ramybėje. 

Per antklodę jis pajuto ranką ant savo sužeisto kelio. Dakta- 
ras Robertas jam šypsojosi. 

— Gali pabūti čia mėnesį, - tarė jis. - Aš imuosi visą atsakomy- 
bę už tave. Ir pasistengsime tau viską parodyti. 

— Esu jums labai dėkingas. 

- Jei kiltų kokių abejonių, - pridėjo daktaras Robertas, - visa- 
da elkis remdamasis prielaida, jog žmonės garbingesni, nei turė- 
tum rimto pagrindo apie juos manyti. Tokį patarimą man davė 
Senasis Radža, kai buvau jaunas vyras. 

— O kiekgi, - paklausė jis atsisukdamas į Sušylą, - tau buvo 
Metų, kai Senasis Radža mirė? 


— Tik aštuoneri. 

— Tuomet puikiai jį pameni. 

— Ar kas nors galėtų pamiršti, kaip jis kalbėdavo apie save, — 
Sušyla nusijuokė. — Citata „aš“ (citatos pabaiga) mėgstu arbatą 
su cukrumi.“ Toks mielas žmogus. 

- Ir toks didis! 

Daktaras Makfailas pakilo ir, žengęs prie knygų spintos, sto- 
vinčios tarp durų ir drabužinės, ištraukė iš žemiausios lentynos 
storą raudoną albumą, gerokai nukentėjusį nuo tropinio oro ir 
vabzdžių. 

— Kažkur čia yra jo nuotrauka, - kalbėjo jis, versdamas pusla- 
pius. — Na štai. 

Vilas žvelgė į pablukusią magnetinę fotografiją seno indo su 
akiniais ir klubų raiščiu, pilančio nepaprastai puošnaus sidabri- 
nio padažo indelio turinį ant nedidelės drūtos kolonos. 

— Ką jis daro? - paklausė Vilas. 

— Tepa falo simbolį lydytu sviestu, - atsakė daktaras. - Šio jo 
papročio mano vargšui tėvui taip ir nepavyko išrauti. 

— O jūsų tėvas nepritarė falams? 

— Ne ne, - paprieštaravo daktaras Makfailas. - Dar ir kaip 
pritarė. Jis nepritarė tik simboliui. 

— Kodėl simboliui? 

— Nes manė, kad žmonės religiją turi gauti šiltą iš karvės, jei 
supranti, ką noriu pasakyti. Ne nugriebtą, ne pasterizuotą, ne 
homogenizuotą. Visų svarbiausia - ne konservuotą kokioje nors 
teologinėje ar liturginėje skardinėje. 

— O Radža jautė silpnybę skardinėms? 

— Ne skardinėms apskritai. Tik šiai konkrečiai skardinei. Jis vis2- 
da buvo ypač prisirišęs prie šeimos lingos. Padirbdintas iš juodo 
bazalto, šis lingos stulpas maždaug aštuonių šimtų metų senumo. 

— Suprantu, - tarstelėjo Vilas Farnabis. 

— Sutepti šeimos lingą sviestu buvo pamaldumo veiksmas, iš- 
reiškiantis gražius jausmus, žadinamus kilnios idėjos. Tačiau net 
tobuliausios idėjos niekuo neprimena kosminės paslapties, ku- 
rią jos turi simbolizuoti. Ir gražūs jausmai, susiję su kilnia idėja — 
ką bendra jie turi su tiesioginiu paslapties potyriu? Ničnieko. 
Nereikia nė sakyti, Senasis Radža liabai puikiai tai žinojo. Ge- 
riau nei mano tėvas. Jis gėrė pieną tokį, kokį davė karvė, išties 
jis pats buvo pienas. Bet patepti lingą - tai toks garbinimo veiks- 
mas, kurio per daug skaudu atsisakyti. Ir man nereikia tau aiš- 
kinti, jog Senojo Radžos ir nereikėjo to prašyti. Tačiau simbolių 
atžvilgiu mano tėvas buvo puritonas. Jis pataisė Gėtę - Alles 
vergiingliche ist NICHT ein Gleinchbnis* . Jo idealas buvo gryna- 
sis eksperimentinis mokslas vienam spektro gale ir grynoji eks- 
perimentinė mistika kitame. Kiekvieno lygmens patirtis, o paskui 
aiškūs, racionalūs teiginiai apie tas patirtis. Lingos ir kryžiai, 
sviestas ir švęstas vanduo, sutros, gospelai, atvaizdai, giesmės — 
jis būtų bemeilijęs visa tai uždrausti. 

- Bet kur tuomet pasirodytų menai? — paklausė Vilas. 

- Jų išvis nebūtų, - atsakė daktaras Makfailas. - Poezija - jos 
mano tėvas labiausiai neišmanė. Sakydavo mėgstąs poeziją, bet 
tikrumoje nemėgo. Poezija vardan poezijos, poezija kaip atskira 
visata, tenai — erdvėje tarp tiesioginės patirties ir mokslo simbo- 
lių, — to jis tiesiog negalėjo suprasti. Paieškokime nuotraukos. 

Daktaras Makfailas atvertė atgal albumo puslapius ir dūrė į 
aštrių bruožų profilį su didžiuliais antakiais. 

— Tai bent škotas! - pakomentavo Vilas. 

— Tačiau jo motina ir senelė buvo palės. 

- Iš jų nepaveldėjo nė trupučio. 


* Visa, kas praeina, NĖRA parabolė“ - perfrazuota J. W. Goethe's „Fausto“ 
eilutė - „Visa, kas praeina, TĖRA parabolė“ (vok.). 

— Ojo senelis buvo kilęs iš Perto, bet jį galėjai palaikyti radžputų. 

Vilas įsispitrijo į senovinę fotografiją jauno apskritaveidžio sų 
žandenomis, alkūne jis buvo atsirėmęs į marmurinį pjedestalą, 
ant kurio apverstas pūpsojo nepaprastai aukštas katiliukas. 

— Proprosenelis? 

- Pirmasis Palos Makfailas. Daktaras Endriu. Gimęs 1822 me- 
tais Rojal Burge, kur jo tėvas Džeimsas Makfailas turėjo virvių 
fabriką. Tai buvo idealus simbolis, mat Džeimso būta dievoto 
kalvinisto, kuris neabejojo, jog esąs tarp išrinktųjų, todėl mintis 
apie milijonus jo bendrakeleivių, žengiančių per gyvenimą su 
predestinacijos* kilpa ant kaklo, o Senasis Niekienotėtis Aukš- 
tybėse skaičiuoja minutes, kai teks ją užtraukti, teikė jam giliau- 
sio, karščiausio pasitenkinimo. 

Vilas nusijuokė. 

— Taip, - sutiko daktaras Robertas, - skamba komiškai. Bet 
tuomet juokinga nebuvo. Tuomet tai buvo rimta - daug rimčiau 
nei nūdienos vandenilinė bomba. Buvo tikrai žinoma, kad devy- 
niasdešimt devyni ir devynios dešimtosios procento žmonių pa- 
dermės pasmerkti amžinai pragaro ugniai. Kodėl? Todėl, kad 
vieni jų niekada negirdėjo apie Jėzų, o jeigu girdėjo, tai dėl to, 
kad negebėjo pakankamai tvirtai tikėti esą Jėzaus išgelbėti iš pra- 
garo liepsnų. O įrodymas, jog jie netikėjo pakankamai tvirtai, 
buvo empirinis, pastebimas faktas — jų sielos neturi ramybės. 
Tobulas tikėjimas sukuria tobulą dvasinę ramybę. Tačiau tobu- 
los dvasinės ramybės praktiškai niekas nepasiekia. Tad, vadina- 
si, praktiškai niekas netiki tobulai. Todėl beveik visiems nulem- 
ta amžinoji bausmė. Ouad erat demonstrandum'**. 


** Išankstinis nulėmimas (/ot.) - kalvinizme pasirinkta dvejopos predestina- 
cijos — t. y. Dievo nusistatymo žmogų išganyti arba atmesti - samprata. 
** Ką reikėjo įrodyti (Iot.). 

— Kyla klausimas, - tarė Sušyla, - kaip jie visi neišprotėjo. 

- Laimei, daugumos jų tikėjimas tilpo galvoje. Štai čia, - jis 
pliaukštelėjo sau per plikę. - Galvoje jie buvo tikri, kad tai Tiesa 
didžiąja T raide. Bet jų liaukos ir viduriai jiems bylojo kitką - jie 
numanė, kad tai tušti burbulai. Daugumai jų Tiesa buvo tikra tik 
sekmadieniais, ir tai vien pikvikiškąja* prasme. Džeimsas Mak- 
failas tai puikiai suvokė ir buvo užsibrėžęs, jog jo vaikai bus ne 
tik šabo tikintieji. Jie tikėsią kiekvienu švento niekalo žodžiu 
net pirmadieniais, net pusšvenčių popietėmis, ir tikėjimas 
persmelks visą jų esybę, neliks tūnoti vien palėpėje. Tobulas ti- 
kėjimas ir jo teikiama tobula ramybė jiems turėjo būti diegiama 
jėga. Kaip? Nagi paverčiant jų dabartį gyvu pragaru ir grasant 
tuo pačiu po mirties. O jei dėl savo velniško iškrypimo jie atsisa- 
kytų tobulo tikėjimo ir ramybės, dar karščiau pakurstyti pragarą 
ir pagrasinti karštesnėmis ateities liepsnomis. Ir sykiu paaiškin- 
ti, kad geri darbai Dievo akivaizdoje tėra suskretę skarmalai, bet 
žiauriai bausti už menkiausią prasižengimą. Kartoti jiems, kad iš 
prigimties jie visiškai sugedę, ir mušti juos už tai, kas jie neišven- 
giamai yra. 

Vilas Farnabis vėl pažvelgė į albumą. 

— O ar turite šio mielo protėvio atvaizdą? 

— Turėjome tapytą aliejiniais dažais, - atsakė daktaras Mak- 
failas, - bet drobė neatlaikė drėgmės, paskui įsimetė vabzdžiai. 
Jis buvo puikus tipas. Tikras vėlyvojo Renesanso Jeremijo at- 
vaizdas. Žinai, didingas, įkvėptų akių, pranašo barzda, kuri pa- 
slepia daugybę fiziognominių nuodėmių. Vienintelė likusi at- 
mintis — tai jo namo piešinys pieštuku. 

Jis atvertė kitą puslapį su piešiniu. 


* Kaip ponas Pikvikas iš Ch. Dickenso „Pikviko užrašų“, t. y. naiviai tikint, 
kad žmogui nebūtina stengtis pelnyti Dievo malonę. 

— Visas granito, - dėstė jis toliau, - su grotomis ant visų langų. 
O viduje ta jauki mažytė šeimos Bastilija su jos sistemingu nežmo- 
niškumu! Sistemingas nežmoniškumas, nereikia nė sakyti, Kris- 
taus ir teisingumo vardu. Daktaras Endriu paliko nebaigtą auto- 
biografiją, tad mes viską apie tai žinome. 

— O iš motinos vaikai ar sulaukė kokios pagalbos? 

Daktaras Makfailas palingavo galva. 

— Džaneta Makfail buvo iš Kameronų* - ir ne prastesnė kal- 
vinistė už patį Džeimsą. Gal dar net geresnė. Būdama moteris, 
ji turėjo dar labiau pasistengti, idant įveiktų prigimtinį pado- 
rumą. Bet ji įveikė, herojiškai. Ji ne tik netramdė vyro, bet 
skatino ir parėmė. Per pusryčius ir pietus vidudienį skaitydavo 
homilijas, sekmadieniais - katekizmą ir mokydavo laiškus at- 
mintinai, o kasvakar, kai dienos nusižengimai jau būdavo su- 
skaičiuoti ir pasverti - metodiškas plikų užpakaliukų plakimas 
banginio ūso jojimo botagu - pagal amžių visų šešių, berniukų 
ir mergaičių. 

— Man nuo to visad šiek tiek silpna, - tarė Sušyla. - Grynasis 
sadizmas. 

— Ne, ne grynasis, taikomasis, - pertarė daktaras Makfailas. 
Taikomasis sadizmas. Sadizmas, kurio motyvai aukštesni, kuris 
tarnauja idealui, sadizmas kaip religinių įsitikinimų išraiška. Ir 
tai tema, - pridėjo jis, atsisukdamas į Vilą, - kurią kas nors 
turėtų istoriškai ištirti - santykius tarp teologijos ir fizinių baus- 
mių vaikystėje. Aš susikūriau teoriją, jog ten, kur berniukai ir 
mergaitės sistemiškai plakami, šios aukos užaugusios galvoja 


“+++ 


apie Dievą kaip apie „Visiškai Kitą“** — argi tai nėra madingas 


* Richardas Cameronas - XVII a. škotų religijos sektos, priklausiusios 
prisbiterijonams (kalvinistams), įkūrėjas. 

** Teologijoje taip vadinamas Dievas, pabrėžiant jo nedisponuojamumą ir 
transcendenciją. 

grgot“ jūsų pasaulio dalyje? O kur, priešingai, vaikai augdami 
nepatiria fizinio smurto, Dievas yra imanentinis. Žmonių teolo- 
gija atspindi jų vaikų užpakalių būklę. Pažvelkite į hebrajus — 
pliekia vaikus. Tokie buvo ir geri krikščionys Tikėjimo Amžiais. 
Iš čia ir Jehova, iš ir čia Prigimtinė Nuodėmė, ir nuolat įsižei- 
dęs teisuolių Romos katalikų ir protestantų Tėvas. O budistų 
ir induistų lavinimas visad buvo nesmurtinis. Jokio mažų už- 
pakaliukų plakimo, užtai Tat tvam asi - tu Tai esi - protas nuo 
Proto neatskirtas. Dabar pažvelkite į kvakerius. Jie buvo tokie 
eretikai, kad tikėjo Vidine Šviesa, ir kas įvyko? Paliovė mušę 
vaikus ir tapo pirmąja krikščionių Bažnyčia, pasipriešinusia ver- 
gijos institucijai. 

— Bet mušti vaikus, - paprieštaravo Vilas, - šiais laikais beveik 
išėjo iš mados, tačiau kaip tik madinga gražbyliauti apie Visiškai 
Kitą. 

Daktaras Makfailas mostelėjo, nugindamas jo prieštaravimą. 

— Tai tik veiksmo atoveiksmis. Antroje devyniolikto amžiaus 
pusėje laisvamaniškas humanitarizmas taip įsitvirtino, kad ėmė 
veikti net krikščionis, ir šie paliovė mušę savo vaikus. Jaunesnės 
kartos sėdynės nebebuvo pažymėtos randų, todėl jie ir paliovė 
galvoję apie Dievą kaip Visiškai Kitą, paskui išrado Naująją mintį, 
Vienovę, krikščioniškąjį mokslą - visas tas pusiau rytietiškas ere- 
zijas, kuriose Dievas yra Visiškai Tapatus. Šis sąjūdis gerokai įsi- 
bėgėjo Viljamo Džeimso* * laikais, ir nuo tada įgyja vis didesnį 
Pagreitį. Tačiau tezė visad provokuoja antitezę, ir, atėjus laikui, 
erezijos gimdo Naująją Ortodoksiją. Šalin Visiškai Tapatųjį, grįž- 

* Žargonizmas (branc.). 

** Williamo Jameso (1842-1910 amerikiečio psichologo ir religijos filosofo, 

filosofija ir mistinės patirties tyrinėjimai turėjo įtakos XX a. New Age 


(Naujojo amžiaus) srovei, siekiančiai visybiškumo, selektyviai naudojančiai 
tradicinių religijų elementus. 

kime prie Visiškai Kito! Grįžkime prie Augustino, prie Martyno 
Liuterio - trumpai tariant, prie dviejų negailestingiausiai nuplaktų 
sėdynių visoje krikščioniškos minties istorijoje. Skaitykime „Iš. 
pažinimus“, skaitykime „Pašnekesius prie stalo“. Augustiną mų. 
šė jo mokytojai, o kai jis guodėsi tėvams, anie tik pajuokdavo, 
Liuterį sistemingai pliekė ne tik tėvas ir mokytojas, bet ir mylin. 
ti motina. Pasaulis už tuos sėdynių randus moka ligi šiol. Prūsio- 
nizmas ir Trečiasis Reichas niekuomet nebūtų kilę be Liuterio ir 
jo plakimo teorijos. Arba imkime Augustino plakimo teoriją, 
logiškai užbaigtą Kalvino, o paskui prarytą tokių pamaldžių 
žmogelių kaip Džeimsas Makfailas ir Dženeta Kameron. Pa- 
grindinė premisa - Dievas yra Visiškai Kitas. Šalutinė premisa — 
žmogus yra visiškai sugedęs. Išvada: elkitės taip su savo vaikų 
sėdynėmis, kaip buvo elgiamasi su jūsų bei kaip jūsų Dangiška- 
sis Tėvas elgėsi su žmonijos sėdyne nuo pat Nuopuolio: plakė, 
plakė, plakė! 

Stojo tyla. Vilas Farnabis dar kartą žvilgtelėjo į granitinio žmo- 
gaus su virve piešinį ir pagalvojo apie groteskiškus ir bjaurius 
prasimanymus, kuriems suteiktas antgamtinis statusas, bei visas 
tų fantazijų įkvėptas nepadorias žiaurybes, bei apie skausmą ir 
kančias, kuriuos teko dėl jų ištverti. Bet kai nebebuvo Augusti- 
no su jo „kilniu griežtumu“, atsirado Robespjeras, paskui Stali- 
nas, kai nebebuvo Liuterio, raginančio kunigaikščius žudyti vals- 
tiečius, radosi genialusis Mao, prilyginęs juos vergams. 

— Ar kartais jūsų neapima neviltis? - paklausė Vilas. 

Daktaras Makfailas papurtė galvą. 

— Ne, nevilčiai mes nepasiduodame, - tarė jis. - Nes žinomė, 
kad nebūtinai viskas turi būti taip blogai, kaip išties visuomet 
buvo. 

— Žinome, jog viskas gali būti daug geriau, - pridėjo Sušyla: = 

Žinome, nes viskas jau yra gerokai geriau čia ir dabar, šioje absur- 
diškoje mažoje salelėje. 

— Bet ar mes įtikinsime jus, bičiuliai, sekti mūsų pavyzdžiu, ar 
bent pajėgsime išsaugoti savo nedidelę 0azę, apsuptą pasaulio 
pločio beždžionių dykumos, tai, deja, kitas klausimas, - kalbėjo 
daktaras Maktailas. - Dabartinė situacija pateisintų kraštutinį 
pesimizmą. Bet neviltis - bedugnė neviltis — ne, to pateisinti ne- 
galėčiau. 

— Net kai skaitote istoriją? 

— Net kai skaitau istoriją. 

- Pavydžiu jums. Ir kaip jums tai pavyksta? 

— Aš nepamirštu, kas yra istorija - joje užfiksuota tai, ką žmo- 
nės buvo priversti padaryti dėl neišmanymo arba nepaprasto pa- 
sipūtimo, paakinusio juos savo nežinojimą kanonizuoti kaip po- 
litinę arba religinę dogmą. 

Jis vėl atsisuko į albumą. 

— Grįžkime prie namo Rojal Burge, prie Džeimso ir Džanetos 
bei šešių vaikų, kuriuos Kalvino Dievas su neįžvelgiama pikt- 
džiuga pasmerkė jų švelniai globai. „Lazda ir barimas ugdo iš- 
mintį, bet savo valiai paliktas vaikas motinai gėdą užtraukia.“ 
Teorija, sustiprinta psichologinės įtampos ir fizinės kančios, — 
tobulas Pavlovo komplektas. Tačiau organizuotos religijos ir po- 
litinės diktatūros nelaimei, žmonės daug mažiau patikimi nei 
laboratorinės žiurkės ar šunys. Tomą, Meri ir Žaną šios priemo- 
nės paveikė taip, kaip ir buvo sumanyta. Tomas tapo pastoriu- 
mi, Meri ištekėjo už pastoriaus ir deramai mirė gimdydama. Ža- 
nas liko namuose, ilgai slaugė vėžiu susirgusią motiną ir tapo 
lėtai paaukotas senstančiam ir galiausiai suvaikėjusiam, niekus 
Vapančiam patriarchui. Kolei kas viskas pagal planą. Tačiau su 
Ane, ketvirtuoju vaiku, modelis nesuveikė. Anė buvo išvaizdi. 

Aštuoniolikos metų Anei pasipiršo dragūnų kapitonas. Bet ką. 
pitonas buvo anglikonas, o jo požiūris į visišką sugedimą ir Die. 
vo geruosius malonumus buvo nusikalstamai neteisingas. Vedy. 
bos buvo uždraustos. Atrodė, kad Anei skirta Žano lemtis. Ji 
ištempė taip dešimtį metų, bet, sulaukusi dvidešimt aštuonerių, 
leidosi suvedžiojama antrojo jaunikio — indoneziečio. Praėjo sep- 
tynetas beveik pašėlusios laimės savaičių, pirmosios jos kada nors 
patirtos laimės. Merginos veidas sušvito nežemišku grožiu, ji 
visa spinduliavo gyvybę. Paskui indonezietis išplaukė į dvejų metų 
kelionę į Madrasą ir Mekao. Praėjo ketvertas mėnesių, ir nėščia, 
draugų apleista, nevilties pagauta Anė metėsi į Tai upę. Tuo me- 
tu Aleksandras, kitas iš eilės, pabėgo iš mokyklos ir susidėjo su 
aktorių trupe. Nuo to meto parištojo predestinacijos virve na- 
muose niekam nebuvo leidžiama net paminėti apie šio sūnaus 
egzistavimą. Galiausiai liko Endriu, jauniausias, mylimiausiasis. 
Jo būta pavyzdinio vaiko! Klusnus, į mokslą linkęs, Apaštalų 
laiškus atmintinai sukrimsdavo greičiau ir tiksliau negu kiti vai- 
kai. O paskui, kaip tik tuomet, kai stojo metas atkurti motinos 
tikėjimą prigimtiniu žmogaus ydingumu, vieną vakarą ji pagavo 
Endriu žaidžiantį su savo genitalijomis. Nuplakė iki kraujo, po 
kelių savaičių vėl buvo sučiuptas, nuplaktas, įkalintas vienumoj, 
kur tegavo duonos su vandeniu, ir paskelbta ištartis, berniūkštis 
beveik neabejotinai nusidėjo Šventajai Dvasiai ir visiškai akivaiz- 
du, kad dėl šios jo nuodėmės motina apsirgo vėžiu. Visą likusį 
gyvenimą Endriu persekiojo pragaro košmarai. Persekiojo jį Ir 
nesilpstančios pagundos, ir kai jis joms pasiduodavo, - o tai jis; 
žinoma, darė, visada išvietės sodo gale, nuošalume, jį apnikda- 
vo dar šiurpesnės neišvengiamos bausmės regėjimai. 

- Ir kai pagalvoji, - pakomentavo Vilas Farnabis, - kai pagal 
voji, kad žmonės skundžiasi, jog šiuolaikinis gyvenimas netur! 

prasmės! Pažiūrėkite, kaip tas gyvenimas atrodė, kai jis turėjo 
prasmę! Idioto porinama pasakėlė ar kalvinisto sekama pasaka? 
Man jau geriau idiotas. 

- Sutinku, - pasakė daktaras Makfailas. - Bet ar negalėtų būti 
trečios galimybės? Ar negalėtų būti pasakojimo kieno nors, kas 
nei minkštaprotis, nei paranoikas? 

— Kas nors - įvairovės dėlei - visiškai sveiko proto? 

- Taip, įvairovės dėlei, - pakartojo daktaras Makfailas. — Pa- 
laimintos įvairovės. Laimei, net ir esant senajai tvarkai, buvo 
daugybė žmonių, kurių nepajėgė suniokoti net šitoks pragariš- 
kas auklėjimas. Pagal visas froidiškų ir pavloviškų žaidimų tai- 
sykles mano prosenelis turėjo būti visiškas proto luošys. O jis 
užaugo proto galiūnas. O tai tik rodo, - pridėjo jis tarp kita ko, — 
kokios beviltiškai netikusios yra abi jūsų įkyriai peršamos psi- 
chologijos sistemos. Froidizmas ir biheviorizmas - skirtingi po- 
liai, bet visiškai sutaria, kai kalba pasisuka apie sąranginius, pri- 
gimtinius skirtumus tarp individų. Kaip jūsų numylėti psicholo- 
gai tvarkosi su šiais faktais? Labai paprastai. Jie juos ignoruoja. 
Ramiai dedasi, jog tokių faktų nesama. Iš čia ir jų bejėgiškumas 
padėti žmogui realioje situacijoje, kai šioji tikrai egzistuoja, arba 
bent paaiškinti ją teoriškai. Žiūrėkite, kas nutiko šiuo konkre- 
Čiu atveju. Endriu brolius ir seseris toks auklėjimas arba sutram- 
dė, arba sunaikino. Endriu — nei sutramdė, nei sunaikino. Ko- 
dėl? Nes paveldėjimo ruletės ratas sustojo ties laimingu nume- 
riu. Jis buvo tvirtesnio sudėjimo nei kiti, kitokios anatomijos, 
kitokios biochemijos ir kitokio temperamento. Jo tėvai padarė 
Visa kas blogiausia, kaip ir kitiems savo nelaimingiems jaunik- 
liams. Endriu išsisuko sveikas sveikutėlis. 

- Nors ir nusidėjo Šventajai Dvasiai? 

— Laimei, taip, šito jis atsikratė pirmųjų medicinos studijų Edin- 

burge metais. Buvo dar berniūkštis —- vos per septyniolika. (Tais 
laikais jie pradėdavo jauni.) Skrodimų kambaryje vaikinui ausys 
linko nuo ekstravagantiškų nešvankybių ir šventvagysčių, ku- 
riomis kursiokai bandė drąsintis tarp lėtai pūvančių lavonų. Iš 
pradžių klausėsi su siaubu, keliančia blogulį neabejotino Dievo 
keršto baime. Bet nieko neįvyko. Šventvagystes pliauškę klestė- 
jo, balsingiausiai besigarsinantys sangulautojai išsisukdavo vie- 
nu kitu antausiu. Baimę Endriu galvoje pakeitė nuostabus pa- 
lengvėjimo ir išsigelbėjimo jausmas. Pabandyti pačiam įterpti 
nešvankių juokelių jam buvo didžiausios drąsos žygis. Ir kai pir- 
mą kartą pats ištarė antro galo pavadinimą - koks tai buvo išsi- 
laisvinimas, kokia tikroji religinė patirtis! O laisvu laiku jis skai- 
tė „Tomą Džonsą“*, Hiumo „Esė apie stebuklus“, skaitė bedievį 
Giboną**. Vertai panaudodamas mokykloje išmoktą prancūzų 
kalbą, krimto Lametri***, daktarą Kabani****. Žmogus - tai 
mašina, smegenys išskiria mintis tarsi kepenys tulžį. Paprasta, 
skaidriai akivaizdu! Su atsivertėlio, atėjusio į atgimimo susirin- 
kimą, įkarščiu Endriu virto ateistu. Anomis aplinkybėmis tik to 
ir galėjai tikėtis. Jau nebegali suvirškinti šv. Augustino, nebegali 

kartoti Atanazijaus paistalų. Tuomet ištrauki kamštį ir pa- 


leidi juos kanalizacijos vamzdžiu. Kokia palaima! Bet neilgam. 


* Henry Fieldingo „Tomas Džonsas“ (1749), šiame viename pirmųjų 
romano žanro kūrinių yra ir laisvo seksualinio elgesio motyvų. 

** Edvardas Gibbonas (1737-1794) - anglų švietimo epochos istorikas ir 
mokslininkas. 

*** Julienas Offray de La Mettrie (1709-1751) - prancūzų gydytojas, 
filosofas materialistas. 

**** Dr. Pierre Cabanis (1757-1808) - prancūzų švietimo epochos 
mąstytojas, jam priklauso garsioji citata apie „smegenis, gaminančias mintis 
lyg mašina“. 

***** Šv. Atanazijus (III-IV a.) - vienas įtakingiausių ankstyvųjų Bažnyčios 
tėvų, kovojęs su arijonizmu. 

Atrandi, kad kažko trūksta. Su teologinių purvu ir pamuilėmis 
nugurgėjo ir eksperimentinis kūdikis. Tačiau gamta tuštumos 
nekenčia. Palaimą išstumia chroniškas nepatogumas, ir dabar karta 
iš kartos neatsigina vieno po kito veslių, pasių, mūdžių ir bilių — 
sandžių ir greihamų*, - visi jie kaip bebrai pluša, bandydami 
išpumpuoti teologiją atgal iš kloakos. Žinoma, tikisi ištraukti 
vaiką. Bet jiems nepavyksta. Viskas, ką tokie gaivintojai tepajė- 
gia — tai perpumpuoti šiek tiek purvino vandens. Tačiau jį, atė- 
jus laikui, irgi tenka išpilti. Ir taip toliau, be pabaigos. Tai tikrai 
perdėm nuobodu ir, kaip daktaras Endriu netruko suvokti, vi- 
siškai nebūtina. Tačiau dabar jis išskleidė tik pirmuosiuos naujai 
atrastos laisvės ūglius. Užsidegęs, džiūgaujantis - tačiau jaudulio 
nerodė, o džiugesį slėpė po oriu, mandagiai šaltu veidu, kokį 
įprastai matydavo pasaulis. 

— O kaipgi jo tėvas? - paklausė Vilas. - Ar vyko mūšis? 

— Jokių mūšių. Endriu nemėgo kautis. Jis buvo iš tų žmonių, 
kurie visada daro savaip, bet to neskelbia, nesiginčija su žmonė- 
mis, kurie bemeilytų kitą kelią. Senajam taip ir neteko progos 
atlikti Jeremijo vaidmens* *. Endriu neprasižiojo apie Hiumą nei 
apie Lametri, pažiūrėti elgėsi kaip įprasta. Bet kai baigė mokslą, 
tiesiog negrįžo namo. Nuvykęs į Londoną, pasisamdė chirurgu 
ir gamtininku į Jos Didenybės laivą „Melampą“, keliantį bures į 
Pietų jūras*** su įsakymu nubraižyti žemėlapius, atlikti apžiūrą, 
surinkti pavyzdžius ir apsaugoti misionierius bei britų interesus. 


* Nuo Johno Wesley (1703-1791), metodistų sąjūdžio lyderio, Edwardo 
Bouviere Pusey (1800-1882), Aukštosios anglikonų bažnyčios Oksfordo 
sąjūdžio lyderio, skelbusio šios Bažnyčios apaštališkąją kilmę, iki Billio 
Greahamo ir kitų 20 a. pamokslininkų. 

** Turima omenyje pranašo Jeremijo (ST) pranašystė, kad Jeruzalės ir jos 
šventyklos laukia pražūtis. 

*** Ramiojo vandenyno pietinė dalis. 

„Melampo“ žygis truko ištisus trejetą metų. Jie užsuko į Tahitį, 
du mėnesius praleido Samoa ir mėnesį Markizo salose. Po Pertą 
salos atrodė kaip Edeno sodai, tačiau, deja, Edeno sodai, nepa. 
žįstantys ne tik kalvinizmo ir kapitalizmo bei pramoninių lūšnų, 
bet ir Šekspyro su Mocartu, mokslo nei loginio mąstymo. Tai 
buvo rojus, bet Endriu suprato - jo jam nepakaktų. Jie plaukė 
toliau. Aplankė Fidžį ir Karolinų bei Saliamono salas. Jūrlapyje 
pažymėjo šiaurinį Naujosios Gvinėjos krantą, o Borneo visi išlį- 
po į krantą, pagavo nėščią orangutangę ir užlipo į Kinabalu kal- 
ną. Tuomet - savaitė Panojuje, pora - Mergvi archipelage. Paskui 
pasuko į vakarus, į Andamanų salas, o iš ten - į kontinentinę 
Indiją. Krante mano proprosenelį numetė arklys, ir jis susilaužė 
dešinę koją. „Melampo“ kapitonas susirado kitą daktarą ir iš- 
plaukė namo. Po poros mėnesių sveikas kaip ridikas Endriu Mad- 
rase jau dirbo gydytoju. Tais laikais daktarų buvo reta, o ligų 
šiurpulingai gausu. Jaunas vyras prasikūrė. Bet gyvenimas pirk- 
lių ir prezidento pareigūnų bendrijoje buvo labai nykus. Trem- 
tis, bet be jokios tremties kompensacijos, tremtis be nuotykių, 
be keistumų, jis jautėsi nublokštas į provinciją, į tropinį Svansio 
arba Haderzfildo variantą. Tačiau vis dar susilaikė nuo pagun- 
dos užsisakyti vietą laive, plaukiančiame namų kryptimi. Jei iš- 
temptų penketą metų, galėtų įsigyti gerą daktaro kabinetą Edin- 
burge - ne, Londone, Vestende. Masino rausva, auksinė ateitis. 
Ves žmoną, norėtų, kad būtų kaštoninių plaukų ir kuklios padė- 
ties. Susilauks ketverto ar penketo vaikučių, laimingų, neplaka- 
mų ir ateistų. O jo klientūra augs, pacientai rasis iš vis aukštes- 
nių sluoksnių. Turtas, reputacija, pagarba, galbūt net riterio var“ 
das. Seras Endriu Makfailas išlipa iš savo karietos Belgreivo 
aikštėje. Didysis seras Endriu, karalienės gydytojas. Kviečiamas 
į Sankt Peterburgą operuoti didžiojo kunigaikščio, į Tiuilri rū- 

mus, sutinkamas prie Aukštųjų Vartų*. Nuostabios fantazijos! 
Bet, kaip pasirodė, faktai buvo daug įdomesni. Vieną gražų rytą 
į chirurgo priimamąjį atėjo rudaodis nepažįstamasis. Darkyta 
anglų kalba paaiškino kas esąs. Jis buvo iš Palos, pavestas Jo 
Didenybės radžos surasti ir pristatyti jam patyrusį chirurgą iš 
Vakarų. Atlyginsią karališkai. Karališkai, tvirtino jis. Ten ir tada 
daktaras Endriu priėmė kvietimą. Iš dalies, žinoma, dėl pinigų; 
bet daugiausia dėl to, kad jį marino nuobodis, jam reikėjo poky- 
čių, reikėjo nuotykių skonio. Kelionė į uždraustąją salą - tokiai 
vilionei jis negalėjo atsispirti. 

- Ir nepamirškite, - pridėjo Sušyla, - kad tais laikais Pala bu- 
vo daug labiau uždrausta nei dabar. 

— Tad galite įsivaizduoti, kaip džiugiai daktaras Endriu čiu- 
po radžos ambasadoriaus pasiūlytą galimybę. Už dešimties dienų 
laivas išmetė inkarą prie šiaurinės uždraustosios salos pakran- 
tės. Su savo medicinine dėže, instrumentų krepšiu ir nediduke 
alavine skrynele, priglaudusia drabužius bei keletą būtinų kny- 
gų, jį nuyrė kanoja per bangų mūšą, nunešė Šivapuramo gatvė- 
mis palankinu ir nuleido karališkųjų rūmų kieme. Karališkasis 
pacientas nekantraudamas jo laukė. Negavęs nė nusiskusti ar 
persirengti, daktaras Endriu buvo pas jį nuvestas, pas tą širdį 
suspaudžiančią būtybę - mažiuką, rudą, penktą dešimtį vos pra- 
dėjusį žmogelį, kraupiai išsekusį po prabangiais brokatais; išti- 
nęs, iškreiptas jo veidas beveik nepriminė žmogaus, o iš balso 
liko kimus šnabždesys. Daktaras Endriu jį apžiūrėjo. Auglys iš 
žandikaulio ertmės, kur tūnojo jo šaknys, išsikerojo visomis 
kryptimis. Jis užpildė nosį, įsispaudė į dešiniosios akies aki- 
duobę, pusiau užblokavo gerklę. Tapo sunku kvėpuoti, ryti 


* Sublime Porte - sultono dvaras (pranc.). 


saLA / 161 


skaudu, o miegoti neįmanoma, nes vos užsnūdęs pacientas im. 
davo dusti ir paklaikęs pašokdavo, gaudydamas kvapą. Buvo 
akivaizdu, kad be radikalios operacijos Radža po poros mėnę. 
sių mirs. Išoperuotas jis mirs daug greičiau. Nepamirškite, kad 
tai buvo geri seni septinių operacijų laikai, kai chloroformo 
pranašumais dar nebuvo naudojamasi. Net pačiomis geriau- 
siomis aplinkybėmis vienam iš keturių pacientų operacija bū- 
davo fatališka. Mažiau palankiomis sąlygomis šansai sumažė- 
davo - perpus, iki trisdešimties ar nulio procentų. Liūdnesnės 
už šio atvejo prognozės jau nebūna. Pacientas nusilpęs, o ope- 
racija būtų ilga, varginanti ir kankinamai skausminga. Tikėti- 
na, jog mirs operuojamas, ir veik visiškai tikrai, net išgyvenęs 
operaciją, mirs po kelių dienų nuo kraujo užkrėtimo. Bet jei jis 
mirtų, pasvarstė daktaras Endriu, koks likimas lauktų svetim- 
šalio chirurgo, kuris nužudė karalių? O kas laikytų karališkąjį 
pacientą operacijos metu, kai šis raitytųsi po peiliu? Kuriam iš 
jo tarnų ar dvariškių pakaktų proto tvirtumo nepaklusti, kai jų 
valdovas klyktų kankinamas ir aiškiai duotų jiems įsakymą pa- 
leisti jį? 

Galbūt išmintingiausia būtų pasakyti, pasakyti čia ir dabar, 
jog atvejis beviltiškas, jog jis bejėgis, ir pasiprašyti išsiunčiamam 
atgal į Madrasą. Tuomet jis vėl pažvelgė į ligonį. Per groteskišką 
nelaimingo iškraipyto veido kaukę į jį žvelgė skvarbios Radžos 
akys — akys nusikaltėlio, meldžiančios teisėjo malonės. Sujau- 
dintas tokio kreipimosi, daktaras Endriu jam padrąsinamai nu- 
sišypsojo, ir, vos spėjus paplekšnoti išdžiūvusią šio ranką, jam 
šovė mintis. Absurdiška, beprotiška, galinti sugriauti reputaciją; 
bet vis tiek, vis tiek... 

Prieš penketą metų, staiga prisiminė, dar jam mokantis Edin- 
burge, „The Lancet“ išspausdino straipsnį, demaskuojantį pras“ 

tos šlovės profesoriaus Eliotsono* ir jo gyvūnų magnetizmo teo- 
riją. Profesoriui Eliotsonui pakakę įžūlumo kalbėti apie beskaus- 
mes operacijas, atliekamas, sukėlus pacientams Mesmerio tran- 
so būseną. 

Tas žmogus buvęs arba patiklus kvailys, arba apgavikas be skru- 
pulų. Vadinamieji šios nesąmonės įrodymai akivaizdžiai beverčiai. 
Visa grynas niekalas, šarlatanizmas, paprasčiausiai apgavystė — 
taip tvirtino šešetas teisėto pasipiktinimo sklidinų straipsnio 
stulpelių. Tuo metu, dar įkvėptas Lametri, Hiumo ir Kabani dva- 
sios - daktaras Endriu perskaitė straipsnį, su teisuolio įkarščiu 
pritardamas kritikai. Paskui jis buvo visiškai pamiršęs, jog kaž- 
koks gyvūnų magnetizmas apskritai egzistuoja. Dabar, prie Ra- 
džos lovos, jam visa tai vėl sugrįžo — beprotis profesorius, jo 
magiški hipnotiniai judesiai, amputacijos be skausmo, mažas mir- 
čių procentas ir spartus gijimas. Galbūt tai ko nors verta. Dakta- 
ras vis dar buvo nugrimzdęs mintyse, kai ilgą tylą nutraukė ligo- 
nis. Iš jauno jūreivio, kuris paliko savo laivą prie Rendang Lo- 
bo, Radža išmoko angliškai - nepaprastai sklandžiai, bet ištikimai 
mėgdžiodamas savo mokytoją, tad su stipriu kokni akcentu. 

— Tas kokni akcentas, - daktaras Makfailas pakartojo nusijuo- 
kęs, - mano proprosenis vis mini tai savo atsiminimuose. Jam 
regėjosi itin nepritinkama, kad karalius kalbėtų kaip Semas Ve- 
leris**. O šiuo atveju neatitikimas buvo daugiau nei socialinis. 
Radža buvo ne tik karalius, o ir intelektualus ir nepaprastai subti- 
lus žmogus, žmogus ne tik gilių religinių įsitikinimų (net netašy- 
tas stuobrys gali būti gilių religinių įsitikinimų), o ir gilios religi- 


* Johnas Elliotsonas (1791-1868) - medicinos profesorius, mesmerizmo 
gydymo metodo teoretikas ir praktikas. 

** „Pikviko klubo užrašų“ herojus, pono Pikviko tarnas, mokęs šį suprasti 
gudriai šmaikščius kokni posakius. 


saLA / 163 


nės patirties bei dvasinės įžvalgos. Kad toks žmogus kalbėtų kok- 
ni, „Pikviko klubo užrašus“ skaitęs Viktorijos laikų mąstysenos 
škotas su tuo niekuomet taip ir nesusitaikė. O Radža, kad ir 
kiek mano proprosenis bandė jį taktiškai kreipti, niekuomet ne- 
įgalėjo atsikratyti savo nešvarių dvibalsių ir numestų „h“. Ta- 
čiau visa tai laukė ateityje. Jų pirmo tragiško susitikimo metu 
anas šokiruojantis žemesniosios klasės akcentas daktarą keistai 
graudino. Sudėjęs rankas lyg maldai, sergantis žmogus šnabždė- 
jo: „Gelbėkit man, daktare Makfailai, gelbėkit.“ 

Šis prašymas viską ir nulėmė. Neabejodamas daktaras Mak- 
failas suėmė išdžiūvusias Radžos rankas ir prabilo nepaprastai 
užtikrintu tonu apie nuostabius Europoje neseniai atrastus, tik 
pačių garsiausių gydytojų naudojamus metodus. Paskui, pasisu- 
kęs į patarnautojus, kurie visą tą laiką stūksojo fone, paliepė 
jiems eiti iš kambario. Šie jo žodžių nesuprato, bet tonas ir ges- 
tai buvo visiškai aiškūs. Patarnautojai nusilenkė ir pasišalino. 
Daktaras Endriu nusivilko paltą, pasiraitė marškinių rankoves 
ir ėmėsi garsiųjų magnetinių judesių, apie kuriuos, pateiktus skep- 
tiškai pasišaipant, buvo skaitęs „The Lancet“. Nuo viršugalvio, 
per veidą, liemeniu iki antgerklio, paskui dar sykį, kol pacientas 
pasieks transo būseną - arba „kol“ (jis prisiminė pajuokiančius 
anoniminio straipsnio rašytojo komentarus), „kol tai darantis 
šarlatanas nuspręs, kad jo kvaišoji auka jau yra paveikta magne- 
tizmo“. Šarlatanizmas, niekai ir apgaulė. Bet vis tiek, vis tiek... 
Jis toliau dirbo tyloje. Dvidešimt mostų, penkiasdešimt. Sergan- 
tysis atsidūsėjo ir užsimerkė. Šešiasdešimt, aštuoniasdešimt, šim- 
tas ir dvidešimt. Karštis dusino, daktaro Endriu marškiniai per- 
mirko prakaitu, įskaudo rankas. Niūriai jis kartojo tą patį absur- 
dišką judesį. Šimtas penkiasdešimt, šimtas septyniasdešimt penki, 
du šimtai. Visa tai apgaulė ir niekai, bet jis buvo užsibrėžęs, kad 

užmigdys šitą varguolį, nors tai truktų ištisą mielą dieną. „Iu 
užmiegi, — liepė jis balsiai, darydamas du šimtai vienuoliktą 
mostą. — Tu užmiegi.“ Sergantysis, regis, dar giliau susmigo į 
pagalves, ir staiga daktaras Endriu išgirdo gargiantį švokštimą. 
„Ir šįkart, — greitai pridėjo jis, — tu neužspringsi. Oras laisvai 
patenka, ir tu nespringsti.“ Dabar Radža kvėpavo lygiai. Dakta- 
ras Endriu padarė dar kelis mostus ir nusprendė, kad dabar jau 
saugu pailsėti. Jis nusibraukė veidą, pakilo, pasirąžė ir porą kar- 
tų apsuko pirmyn atgal kambariu. Atsisėdęs prie lovos, paėmė 
Radžos riešą kaip pagaliuką ir apčiuopė pulsą. Prieš valandą jis 
buvo beveik šimtas, dabar nukrito iki septyniasdešimt. Jis kilste- 
lėjo ranką - toji karojo suglebusi kaip mirusio žmogaus. Jis pa- 
leido ranką, ji nukrito visu svoriu ir gulėjo nė nekrustelėdama. 
„Jūsų Didenybe, - tarė jis, ir vėl, jau garsiau, - jūsų Didenybe.“ 
Atsakymo nebuvo. Tegul šarlatanizmas, niekai ir apgaulė, bet 
tai vis tiek veikė, akivaizdžiai veikė. 

Didžiulis, ryškių spalvų vabzdys maldininkas plastėdamas nu- 
tūpė ant lovos krašto kojūgalyje, suskleidė rausvai baltus spar- 
nus, pakėlė galvutę 1r sudėjo stebėtinai raumeningas priekines 
kojeles maldai. Daktaras Makfailas išsitraukė didinamąjį stiklą 
ir pasilenkė jo apžiūrėti. 

— Gongylus gongyloides — pranešė jis. - Jis pasipuošęs kaip 
gėlė. Kai nieko nenutuokiančios musės ir drugiai atskrenda siurb- 
čioti nektaro, jis jas ir susiurbia. O jeigu tai patelė, ji suėda savo 
meilužius, - padėjęs didinamąjį stiklą, jis atsilošė kėdėje. - Nuos- 
tabiausia visatoje, — tarė jis Vilui Farnabiui, - yra jos laukinė 
neįmanomybė. Gongylus gongyloides, Homo sapiens, mano pro- 
prosenio atsiradimas Paloje ir hipnozė - kas galėtų būti mažiau 
įtikėtina? 

— Niekas, galbūt tik mano atsiradimas Paloje ir hipnozė, Pala, 

sudužus laivui, ir praraja, hipnozė per monologą apie katedrą 
Anglijoje. 

- Laimė, man neteko mojuoti. Šiame klimate! Aš tikrai ža- 
viuosi daktaru Endriu. Kartais prireikia trejeto valandų, kol mos- 
tais pasiekiama nejautra. 

— Bet galiausiai jam pavyko? 

— Kuo puikiausiai. 

- Ir ar jis tikrai atliko operaciją? 

- Taip, jis atliko operaciją, - atsakė daktaras Makfailas. — Bet 
ne iškart. Ilgokai teko tam ruoštis. Daktaras Endriu pradėjo nuo 
to, kad įtikino savo pacientą, jog nuo šiol jis galės ryti be skaus- 
mo. Paskui trejetą savaičių jį penėjo. Pavalgiusį užhipnotizuoda- 
vo ir palikdavo miegoti, kol vėl ateidavo laikas valgyti. Nuosta- 
bu, ką žmogaus kūnas geba padaryti, jeigu jam suteiki bent ko- 
kią galimybę. Radža priaugo dvylika svarų ir jautėsi lyg naujai 
gimęs. Naujas žmogus su nauja viltimi ir pasikliovimu. Jis žino- 
jo, kad ištvers savo kraupų išbandymą. Žinojo, beje, ir daktaras 
Endriu. Kol jis stiprino Radžos tikėjimą, podraug sutvirtino ir 
savąjį. Tai nebuvo aklas tikėjimas. Endriu buvo tikras, jog ope- 
racija pasiseks. Tačiau šis nepajudinamas tikėjimas nesutrukdė 
jam padaryti visko, kad prisidėtų prie tos sėkmės. Vos ėmęsis šio 
užmojo, ėmė pratinti pacientą prie transo. Transas, sakydavo 
jam, kiekvieną dieną bus vis gilesnis, o operacijos dieną - pats 
giliausias. Jis ir truks ilgiau. „Jūs miegosite, - užtikino jis Radžą, 
— ištisas keturias valandas po operacijos, o pabudęs nejusite nė 
menkiausio skausmo.“ Daktaras Endriu taip tvirtino, pats jaus- 
damas giliausią abejonę rungiantis su visišku tikrumu. Protas ir 
praeities patirtis tikino jį, kad tai neįmanoma. Tačiau dabartinė- 
mis aplinkybėmis pasirodė, jog tai, ką patyrė seniau, nebesvar- 
bu. Neįmanomybė jau išsipildė, kelis kartus. Nėra jokios prie- 

žasties, kodėl tai negalėtų vėl pasikartoti. Svarbu pasakyti, kad 
tai įvyks — todėl jis tai kartojo ir kartojo. Visa tai buvo teisinga, 
bet dar šaunesnė buvo daktaro Endriu repeticijos idėja. 

— Kieno repeticijos? 

— Operacijos. Jie pakartojo būsimą procedūrą pusę tuzino kar- 
tų. Paskutinė repeticija vyko operacijos rytą. Šeštą ryto daktaras 
Endriu įžengė į Radžos kambarį ir po trumpo smagaus pokalbio 
ėmėsi mostų. Po kelių minučių pacientas nugrimzdo į gilų tran- 
są. Žingsnis po žingsnio daktaras Endriu paaiškino, ką ketina 
daryti. Palietęs skruostikaulį ties Radžos dešine akimi, jis tarė: 
„Pirmiausia aš ištempiu odą, ir dabar šiuo skalpeliu (jis perbrau- 
kė pieštuko smaigaliu skersai skruosto) darau pjūvį. Jūs, žino- 
ma, nejaučiate jokio skausmo, netgi nepatogumo. O dabar pjau- 
nami viduje esantys audiniai, bet jūs vis tiek nieko nejaučiate. 
Jūs tik gulite, patogiai sau miegate, o aš perpjaunu skruostą iki 
nosies. Kartkartėmis stabteliu užrišti kraujagyslės, paskui pjau- 
nu toliau. O kai ši darbo dalis padaryta, metas imtis auglio. Jo 
šaknys čia, žando antyje, ir jis išaugo aukštyn, po žandikauliu, 
išsikerojo į akiduobę ir žemyn į stemplę. Kai aš jį išpjaunu, jūs 
gulite kaip ir gulėjęs, nieko nejausdamas, visiškai patogiai, visiš- 
kai atsipalaidavęs. O dabar aš pakeliu jums galvą. - Ir, tardamas 
šiuos žodžius, jis pakėlė Radžos galvą, palenkė priekin ant su- 
glebusio kaklo. - Aš pakeliu ją ir palenkiu taip, kad nutekėtų 
kraujas, kuris susirinko jūsų burnoje ir gerklėje. Truputį kraujo 
pakliuvo į trachėją, ir jūs kostelite, bet dėl to neprabundate“. 
Radža kostelėjo sykį ar du, o kai daktaras paleido, jo galva, to- 
liau jam kietai miegant, nukrito ant pagalvių. „Ir jūs nesprings- 
tate netgi tuomet, kai aš pjaunu apatinį auglio galą jūsų stemplė- 
je.“ Daktaras Endriu atvėrė Radžos burną ir įkišo du pirštus jam 
į gerklę. „Tiesiog man reikia jį ištraukti, štai ir viskas. Bet dėl to 


saLA / 167 


jums neteks springti. O jeigu jums reikia iškosėti kraują, galite 
tai padaryti ir miegodami. Taip, miegodami, giliai giliai įmigę.“ 

— Tai buvo repeticijos pabaiga. Po dešimties minčių, atlikęs 
dar keletą mostų ir liepęs pacientui miegoti dar giliau, dakta- 
ras Endriu pradėjo operaciją. Jis ištempė odą, įpjovė, perpjovė 
skruostą, ir išpjovė auglį iš pašaknų žando antyje. Radža gulė- 
jo visiškai atsipalaidavęs, jo pulsas laikėsi tvirtai ties septynias- 
dešimt penkiais, skausmo nejuto, lygiai kaip nejuto jo repetici- 
jos metu. Daktaras Endriu pjovė gerklėje, ir Radža neduso. 
Kraujas tekėjo į trachėją, Radža kosėjo, bet neatsibudo. Ketu- 
rias valandas po operacijos jis miegojo; joms pasibaigus kaip 
pagal laikrodį atsimerkė ir iš po tvarsčių dainingu kokni pasi- 
teiravo, kada gi prasidės operacija. Pamaitintas ir nuvalytas kem- 
pine, jis gavo dar mostų ir paliepimą miegoti dar ketvertą va- 
landų, kad galėtų greitai pasveikti. Ir taip daktaras Endriu tęsė 
ištisą savaitę. Šešiolika valandų transo kas dieną, aštuonios bud- 
rumo. Radža beveik nekentė jokio skausmo, ir, nepaisant visiš- 
kai septinių sąlygų, kuriomis buvo atlikta operacija bei keičia- 
ma tvarsčiai, žaizdos gijo ir nepūliavo. Prisimindamas, kokių 
siaubų regėjo Edinburgo ligoninėje ir dar šiurpulingesnių vaiz- 
dų Madraso chirurginėse palatose, daktaras Endriu negalėjo 
patikėti savo akimis. Ir štai jis gavo dar vieną galimybę įsitikin- 
ti, ką gali gyvulinis magnetizmas. Radžos vyriausia duktė buvo 
devintą mėnesį nėščia. Susižavėjusi daktaro pagalba savo vy- 
rui, Rani pakvietė daktarą Endriu. Jis rado ją sėdinčią su glež- 
na šešiolikos metų mergaite, kuri tiek težinojo, kad ji ir jos kūdi- 
kis mirs. Tai patvirtino juodieji strazdai, tris dienas iš eilės perskri- 
dę jos taką. Daktaras Endriu nė nebandė su ja ginčytis. Tik liepė 
jai atsigulti ir ėmėsi savo mostų. Po dvidešimties minučių mer- 
gaitė buvo apimta gilaus transo. Jo šalyje, dabar užtikrino ją 

daktaras Endriu, juodieji strazdai neša laimę, jie pranašauja gi- 
mimą ir džiugesį. Ji pagimdysianti savo kūdikį lengvai ir be skaus- 
mo. Taip, nepajusianti nė kiek daugiau skausmo nei jos tėvas 
operacijos metu. Visai jokio skausmo, net paties menkiausio, 
pažadėjo jis. 

— Po trejeto dienų bei dar trejeto ar ketverto intensyvios įtai- 
gos valandų taip ir įvyko. Kai Radža pabudo vakarienės, rado 
prie lovos sėdinčią žmoną. „Mes turime anūką, - tarė ji, — ir 
duktė jaučiasi puikiai. Daktaras Endriu sakė, kad rytoj tave ga- 
lės nunešti į jos kambarį, kad tu juos abu palaimintumei.“ Mė- 
nesio pabaigoje Radža paleido Regentystės Tarybą ir ėmėsi savo 
karališkųjų įgaliojimų. Ėmėsi jų, o iš dėkingumo žmogui, kuris 
išgelbėjo jam gyvybę ir (Rani buvo tuo įsitikinusi) ir jo dukters 
gyvybę, paskyrė daktarą Endriu vyriausiuoju patarėju. 

— Tad jis nebegrįžo į Madrasą? 

— Negrįžo į Madrasą. Net į Londoną. Jis liko Paloje. 

— Pabandyti, gal pakeis Radžos akcentą? 

— Ir bandyt - daug sėkmingiau - pakeisti Radžos karalystę. 

— Kuo? 

- Į šį klausimą jis nebūtų galėjęs atsakyti. Tomis dienomis jis 
dar neturėjo plano - tik žinojo, kas jam patinka ir kas ne. Buvo 
daugybė dalykų, kurie Paloje jam patiko, ir dar daugiau, kurie 
nepatiko. Būta dalykų, kurie Europoje jam kėlė šlykštulį, ir 
kitų, kuriems karštai pritarė. Daug ko regėjo klajonėse, kas 
jam pasirodė išmintinga, matė ir kitų dalykų, kuriais šlykštėjo- 
si. Jis ėmė suprasti, jog žmonių sukurta kultūra juos ir globia, 
ir skaudžia. Ji leidžia jiems sužydėti, bet pakanda ir pumpurus, 
pasėja opą pumpurui besimezgant. Galbūt pavyktų šioje už- 
gintoje saloje išvengti opų, sumažinti pakąstų pumpurų ir leis- 
ti kiekvienam žiedui prasiskleisti dar įstabiau? Toks tad buvo 

klausimas, į kurį iš pradžių tik apčiuopomis, netiesiogiai, paskui 
vis labiau tikri, ko jie imasi, daktaras Endriu ir Radža ieškojo 
atsakymo. 

— Ir ar jie rado atsakymą? 

- Žvelgiant atgal, - tarė daktaras Makfailas, - net nuostabu, 
kiek tie du vyrai pasiekė. Daktaras iš Škotijos ir Palos karalius, 
kalvinistas, virtęs ateistu, ir pamaldus mahajanos budistas - ar 
ne keista pora! Bet ši pora netruko artimai susibičiuliauti, be to, 
papildė vienas kitą temperamentu ir talentais, filosofijos ir žinių 
ištekliais, vienas užpildė kito trūkumus, sutvirtino prigimtines 
savybes. Radža turėjo skvarbų ir subtilų protą, tačiau nežinojo 
nieko apie pasaulį už savo salos ribų, nieko apie materialaus 
pasaulio mokslus, nieko apie europietiškas technologijas, Euro- 
pos meną, Europos mintį. Ne mažiau išmintingas daktaras 
Endriu, žinoma nieko neišmanė apie Indijos tapybą, poeziją ar 
filosofiją. Nieko nežinojo, kaip tolydžio atrado, apie žmogaus 
dvasios mokslą ir gyvenimo meną. Ištisus mėnesius po Radžos 
operacijos jie tapo vienas kitam mokytoju ir mokiniu. Ir tai, Ži- 
noma, buvo tik pradžia. Jie nebuvo tik privatūs piliečiai, susirū- 
pinę savo tobulėjimu. Radža turėjo milijoną valdinių, o dakta- 
ras Endriu faktiškai buvo jo ministras pirmininkas. Asmeninis 
tobulėjimas turėjo tapti prielaida visuomenei tobulėti. Karalius 
ir daktaras dabar vienas kitą mokė, kaip surinkti geriausius grū- 
dus iš abiejų pasaulių - Rytų ir Europos, senojo ir modernaus, - 
darė tai tam, jog padėtų visai tautai padaryti tą patį. Geriausius 
abiejų pasaulių grūdus? Ką aš čia kalbu? Tai, kas geriausia, imti 
iš vis4 pasaulių — pasaulių, kurie jau realiai egzistuoja įvairiose 
kultūrose bei anapus plytinčių pasaulių su dar nerealizuotomis 
galiomis. Tai buvo milžinų užmojis, kokio įgyvendinti ne;mano- 
ma, tačiau iš jo buvo nauda - jis juos uždegė, pastūmėjo stačia 

galva nerti ten, kur angelai kojos nekeltų*, — ir rezultatai liudy- 
davo, kad jie nebuvo jau tokie nutrūktgalviai, kaip galėjo pasi- 
rodyti. Žinoma, jiems nepavyko sukurti geriausiojo iš visų pa- 
saulių, bet bebaimiai jų bandymai sujungė viską, kas geriausia iš 
daug daugiau pasaulių, negu išmintingas ir apdairus žmogus bū- 
tų ryžęsis suderinti ir sujungti. 

— „Jeigu kvailys atkakliai kvailybės laikytųsi, - pacitavo Vilas 


iš „Pragaro patarlių“**, 


— tai protingas pataptų.“ 

— Tikrai taip, — sutiko daktaras Robertas. - O visas pranoks- 
tanti kvailybė yra Bleiko aprašytoji kvailybė, apie kurią ėmė mąs- 
tyti Radža ir daktaras Endriu, — beribė kvailybė suvesti poron 
pragarą ir dangų. Bet jei kas atkakliai šios beribės kvailybės lai- 
kosi - koks tad atlygis! Tik, žinoma, jei užsispiri protingai. Paiki 
kvailiai nieko nepeša; tik išmaniųjų ir protingųjų kvailybė sutei- 
kia išminties arba gerų vaisių neša. Laimei, tiedu kvailiai buvo 
protingi. Antai jiems pakako proto imtis savo kvailybės kukliu 
ir patraukliu būdu. Jie pradėjo nuo nuskausminamųjų. Palai bu- 
vo budistai. Jie žinojo, kaip kančia susijusi su protu. Tu prisiriši, 
geidi, nori pasirodyti - ir gyveni savadarbiame pragare. Jei atsi- 
riši - gyveni ramybėje. „Aš parodysiu jums kančią, - pasakė Bu- 
da, - ir parodysiu jums kančių pabaigą.“ Taigi čia buvo daktaras 
Endriu su ypatingu protiniu atsiribojimu, kuris galėjo užbaigti 
bent vieną kančią — fizinį skausmą. Verčiant pačiam Radžai, o 
moterims - Rani ir jos dukteriai, daktaras Endriu mokė savo 
naujai atrasto meno pribuvėjų ir daktarų, mokytojų, motinų ir 
invalidų grupes. Gimdymas be skausmo - to pakako, kad visos 
Palos moterys entuziastingai remtų visas naujoves. Neskausmin- 


* Posakis iš Alexanderio Pope'o (1688-1744) „Esė apie kritiką“. 


** „Pragaro patarlės“ iš Williamo Blake'o knygos „Dangaus ir pragaro vestu- 
vės“ (1790-1793), kurioje panaudotas poeto kelionės į pragarą modelis. 

gos akmenų, kataraktos ir hemorojaus operacijos greitai pelnė 
senų ir pasiligojusių pritarimą. Vienu šūviu daugiau negu pusė 
Palos gyventojų tapo jų sąjungininkais — palankiai jų atžvilgių 
nusiteikusiais, draugiškai patariančiais arba bent jau atvirai lau- 
kiančiais kitos reformos. 

— Ir kur jie pasuko nuo skausmo? 

— Prie žemės ūkio ir kalbos. Jie pasikvietė žmogų, kad įsteigtų 
Rotamstedą atogrąžose ir ėmėsi mokyti palus antrosios kalbos. 
Pala ir toliau liksianti užginta sala - daktaras Endriu iš visos šir- 
dies pritarė Radžai, jog misionieriai, plantatoriai ir pirkliai yra 
per daug pavojingi, kad būtų čia toleruojami. Bet nors užsieniečių 
griovikų nuspręsta neįleisti vidun, vietiniams žmonėms reikia pa- 
dėti išeiti išorėn, bent jau mintimis. Tačiau jų kalba su archajiniais 
brahmi rašmenimis buvo kalėjimas be langų. Jie neturės jokios 
galimybės iš jo pasprukti nė išvysti nors gabalėlio išorinio pasau- 
lio, kol neišmoks anglų kalbos ir lotyniškosios abėcėlės. Radžos 
lingvistiniai pasiekimai jau buvo įvedę šią madą tarp dvariškių. 
Damos ir džentelmenai pasodrindavo savo kalbą kokni nuoplai- 
šomis, o kai kurie jų netgi parsikvietė iš Ceilono angliškai kalban- 
čių korepetitorių. Tai, kas buvo mada, tapo transformuota į poli- 
tiką. Buvo įkurtos anglų kalbos mokyklos, iš Kalkutos importuoti 
bengalai spaustuvininkai, kurie atvyko su savo presais bei „Cas- 
lon“ ir „Bodoni“ šriftų rinkiniais. Pirmoji Šivapurame išspausdin- 
ta angliška knyga buvo rinkinys iš „Tūkstančio ir vienos nakties“, 
o antroji - „Deimantinė sutra“*, ligi tol prieinama tik kaip rank- 
raštis sanskrito kalba. Tiems, kurie norėjo skaityti apie Sindbadą 
ir kurpių Marutfą, ir tie, kuriuos domino Kito Kranto Išmintis, 
turėjo dvi nenuginčijamas priežastis mokytis anglų. Tai buvo pra- 


* Budizmo sutra „Iliuziją perrėžiančio deimanto išminties tobulinimo sutra“. 

džia ilgo mokymosi proceso, pavertusio mus dvikalbe tauta. Mes 
kalbame palų kalba, kai sukamės virtuvėje, kai pasakojome links- 
mus nutikimus, kai tauškiame apie meilę arba mylimės (beje, mū- 
sų kalboje yra daugiausia visoje pietrytinėje Azijoje erotinių ir 
sentimentalių posakių.) Bet kai kalba pasisuka apie verslą, mokslą 
arba spekuliatyvinę filosofiją, paprastai prabylame angliškai. Dau- 
guma mūsų bemeilija rašyti angliškai. Kiekvienam rašytojui reikia 
literatūros kaip atskaitos rėmo, tam tikrų modelių, kuriuos galėtų 
atitikti arba nuo jų nutolti. Pala turėjo puikią tapybą ir skulptūrą, 
nuostabią architektūrą, puikius šokius ir subtilią bei raiškią muzi- 
ką - bet neturėjo tikros literatūros, nacionalinių poetų, dramatur- 
gų, pasakotojų. Tik bardus, recituojančius budizmo ir hinduizmo 
mitus, tik daugybę pamokslautojų vienuolių, skaldančių metafizi- 
nius plaukelius. Prisiimdami anglų kalbą kaip įmotę, mes davėme 
sau literatūrą, kurios praeitis siekia seniausius laikus, o dabartis 
neabejotinai aprėpia plačiausius kraštus. Mes suteikėme sau pa- 
grindą, dvasinį matą, ištisą stilių ir technikų repertuarą, neišse- 
miamą įkvėpimo versmę. Vienu žodžiu, suteikėme sau galimybę 
kurti toje srityje, kurioje niekuomet nebuvome kūrybingi. Radžos 
ir mano proprosenio dėka radosi anglo-palų literatūra, ir, jei ga- 
lėčiau pridėti, Sušyla jos šiuolaikinė žvaigždė. 
Daktaras Makfailas užsimerkė ir padeklamavo: 


Taip-nuėjusi taip-nuėjusiems Budos ranka 

Tiesiu nenuskintą žiedą, varlės kalbėjimą 

Tarp lotoso lapų, pienuotos lūpos 

Ties mano pritvinkusia krūtimi, ir meilė kaip dangus be debesų, 
Kuris leidžia rastis kalnams ir besileidžiančiam mėnesiui. 
Šiai tuštumai, kur meilės vaisius bresta, 

Ir šiai poezijai tylos. 

Jis vėl atsimerkė. 

- Ir ne tik šiai poezijai, - pasakė. - Šiam mokslui, šiai filosofi- 
jai, šiai tylos teologijai. O dabar tau jau seniai metas miegoti. 

Jis pakilo ir žengė prie durų. 

— Eisiu atnešiu tau stiklinaitę vaisių sulčių. 


DEVINTAS SKYRIUS 


„B atriotizmo nepakanka. Bet nepakanka nė ko 
nors kito. Mokslo nepakanka, religijos nepakanka, meno ne- 
pakanka, politikos ir ekonomikos nepakanka, nepakanka nei 
meilės, nei pareigos, nei veiksmo, kad ir kokio nesavanaudiš- 
ko, nei pačios kilniausios kontempliacijos. Nieko, be viso kito, 
išties gana nebus.“ 

— Dėmesio! - sukliko paukštis tolumoje. 

Vilas žvilgtelėjo į laikrodį. Be penkių dvylika. Jis užvertė už- 
rašus „Apie tai, kas yra kas“ ir, pasiėmęs kalnų lazdą, kuri anks- 
čiau priklausė Dugaldui Makfailui, iškeliavo susitikti, kaip ža- 
dėjęs, su Vidžaja ir daktaru Robertu. Trumpesniu keliu pagrin- 
dinis eksperimentinės stoties pastatas buvo arčiau nei per ketvirtį 
mylios nuo daktaro Roberto trobelės. Bet diena buvo slogiai 
karšta, be to, jam reikėjo įveikti du laiptų maršus. Sveikstančia- 
jam, kurio dešinė koja dar įtvare, tai buvo rimta kelionė. 

Vilas lėtai skaudančia koja išvingiavo taku ir laiptais aukš- 
tyn. Užkopęs antrąjį maršą, stabtelėjo atsikvėpti ir nusibraukti 
prakaito nuo kaktos; paskui, laikydamasis arti sienos, nes pa- 
lei ją dar buvo likęs šešėlio ruožas, klibikščiavo užrašo „Labo- 
ratorija“ link. 

Durys po lentele buvo praviros, stumtelėjus atsivėrė, ir jis ra- 
dosi ant slenksčio ilgos, aukštomis lubomis patalpos. Joje buvo 
įprastos kriauklės, darbo stalai, spintelės su stiklo durelėmis, 
įprastiniai cheminių medžiagų ir laboratorinių pelių kvapai. Vieną 
akimirką Vilui pasirodė, kad laboratorijoje nieko nėra, bet ne — 

beveik pasislėpęs už stačiu kampu nuo sienos atsikišusios knygų 
lentynos, prie stalo sėdėjo ir įsigilinęs skaitė jaunasis Muruga- 
nas. Kaip įmanydamas tyliau - nes visada juokinga, kai žmogų 
užklumpi netikėtai, - Vilas įsėlino vidun. Jo žingsnių nesigir- 
dėjo pro elektrinės vėduoklės dūzgesį, ir, tik jam priėjus per 
kelias pėdas nuo knygų spintos, Muruganas pajuto jį esant. 
Jaunuolis kaltai krūptelėjo, paniškai skubiai šmukštelėjo kny- 
g3 į odinį portfelį ir, siektelėjęs kito, mažesnio tomelio, at- 
skleisto ant stalo šalia lagamino, prisitraukė lyg skaitytų. Tik 
tada atsisuko į įsibrovėlį. 

Vilas padrąsinamai šyptelėjo. 

— Tai tik aš. 

— Maniau, kad... - jis nebaigė sakinio. 

— Manei išdygo kas nors, kas aprėks, kad nedarai, ką turėtu- 
mei daryti? 

Muruganas nusiviepė ir linktelėjo garbanotą galvą. 

— Kur visi kiti? - paklausė Vilas. 

— Jie laukuose - genėja, apdulkina ar dar ką nors veikia, — 
vaikino tonas buvo niekinamas. 

— Taigi, kai katės atsitolino, pelė gali ir pažaisti. Ką taip įnikęs 
studijavai? 

Su nekaltu nenuoširdumu Muruganas pakėlė knygą, kurią dė- 
josi skaitąs. 

— Tai vadinasi „Elementarioji ekologija“. 

- Šitą tai matau, - pasakė Vilas. - Bet klausiau, ką tu K4 tik 
skaitei? 

— Ai, tą, - Muruganas gūžtelėjo pečiais. - Tau nebus įdomu. 

— Man įdomu viskas, ką kas nors bando paslėpti, - patikino jį 
Vilas. - Pornografija? 

Muruganas liovėsi vaidinęs ir atrodė nuoširdžiai įsižeidęs. 

— Kuo tu mane laikai? 

Vilas jau buvo besižiojąs, kad laiko jį paprastu vaikinu, bet 
greitai susigriebė. Gražuoliui jaunajam pulkininko Dypos drau- 
gui „vidutinis vaikinas“ gali nuskambėti kaip įžeidimas ar užuo- 
mina. Susigriebęs jis pašiepiamai mandagiai linktelėjo. 

— Labai Jūsų Didenybės atsiprašau, - bylojo. - Bet man vis 
tiek knieti, — pridėjo jis kitokiu tonu. - Galima? - Jis uždėjo 
ranką ant išsipūtusio portfelio. 

Muruganas akimirką susvyravo, paskui išspaudė šyptelėjimą. 

- Žiūrėk. 

— Tai bent tomas! - Vilas ištraukė pompastišką plytą iš laga- 
mino ir padėjo ant stalo. 

— „Sears Roebuck and Co“, pavasario ir vasaros katalogas, — 
perskaitė jis balsu. 

— Tai praėjusių metų, - pasakė atsiprašydamas Muruganas. — 
Bet nemanau, kad per metus viskas būtų taip labai pasikeitę. 

— Čia, - užtikrino jį Vilas, — tai klysti. Jeigu stilius kiekvienais 
metais visiškai nepasikeistų, tai nebūtų jokios priežasties pirkti 
naujus daiktus, kol senieji dar nesusinešiojo. Tu nesupranti ker- 
tinių šiuolaikinio vartotojiškumo principų. —- Jis atsivertė kur 
pakliuvo. 

— Minkštos, „pleišto“ formos plačios platformos. 

Atsivertė kitur ir rado vos rausvą liemenėlę iš dakrono ir pi- 
mos medvilnės. Atvertė puslapį — ir ten memento mori - buvo 
tai, ką liemenėlės pirkėja nešios po dvidešimties metų - Suver- 
Žiamas Stuomuo Prilaikyti Išvirtusiam Pilvui. 

— Įdomu pasidaro tik knygos gale, - paaiškino Muruganas. — 
Čia tūkstantis trys šimtai penkiasdešimt aštuoni puslapiai, - pri- 
dėjo jis tarp kitko. - Įsivaizduok! Tūkstantis trys šimtai ir pen- 
kiasdešimt aštuoni! 

Vilas pervertė kitus septynis šimtus ir penkiasdešimt puslapių. 

— A, na, čia jau panašiau, - tarstelėjo jis. - Mūsų garsieji 22 
kalibro revolveriai ir automatai. - Paskui, kiek toliau, buvo stik- 
lo pluošto valtys, toliau didelio greičio vidiniai varikliai ir dar 
toliau — 12 arklio jėgų užbortinis variklis tik už 234,95 dolerius — 
už tą patį dar ir degalų bakas. - Tai nepaprastai dosnu! 

Tačiau buvo akivaizdu, kad Muruganas - ne jūreivis. Paėmęs 
knygą, jis nekantriai pervertė dar porą dešimčių puslapių. 

— Pažiūrėk į šitą itališko stiliaus motorolerį. 

Kol Vilas žiūrėjo, Muruganas garsiai skaitė. 

— Šis dailutis greitaeigis traukia iki 110 mylių su galonu dega- 
lų. Įsivaizduok sau! — paprastai sugižęs jo veidas švytėjo entu- 
ziazmu.- Ir net šiuo 15,5 arklio jėgų motoroleriu su galonu gali 
važiuoti iki šešiasdešimt mylių. Ir jis garantuotai traukia septy- 
niasdešimt penkias mylias per valandą - garantuotai! 

— Nuostabu! - pritarė Vilas. O paskui pasmalsavo: —- Ar tau 
kas nors iš Amerikos atsiuntė šią puikią knygą? 

Muruganas papurtė galvą. 

— Man davė pulkininkas Dypa. 

— Pulkininkas Dypa? 

Kokia keista Hadriano dovana Antinojui! Jis dar kartą žvilg- 
telėjo į motorolerio nuotrauką, švytintį Murugano veidą. Ir jam 
nuskaidrėjo; atsiskleidė pulkininko tikslas. Gyvatė mane sugun- 
dė, ir aš valgiau. Medis sodo viduryje vadinasi Vartojimo Pre- 
kių Medis, taigi kiekvieno neišvystyto Rojaus gyventojams net 
mažiausi jo vaisiai, netgi jo tūkstančio trijų šimtų penkiasde- 
šimt aštuonių lapų vaizdas leidžia suvokti savo gėdą - kad, kal- 
bant pramonine kalba, jie yra plikutėliai. Būsimasis Palos ra- 
dža buvo priverstas suvokti kad jis tėra bekelnis laukinių gen- 
ties valdovas. 

— Turėtumei, — pasakė Vilas balsu, - importuoti milijoną šitų 
katalogų ir padalyti juos dovanai, kaip kontraceptikus, visiems 
savo valdiniams. 

— O kam? 

— Kad pažadintum jų apetitą turėti. Jie pradės reikalauti pro- 
greso — naftos gręžinių, ginkluotės, Džo Aldehido, sovietinės 
technikos. 

Muruganas susiraukė ir papurtė galvą. 

— Nieko nebus. 

— Nori pasakyti, kad jie nesusigundys? Net gražutėliais spar- 
tuoliais motoroleriais ir rausvutėmis liemenėlėmis? Tai nejti- 
kėtina! 

— Gal ir neįtikėtina, tačiau tai faktas, - atsakė Muruganas kar- 
čiai. - Jiems tai tiesiog neįdomu. 

— Net jaunesniems? 

— Sakyčiau, ypač jaunesniems. 

Vilas Farnabis pastatė ausis. Šis susidomėjimo stygius jį ne- 
paprastai sudomino. 

— O galėtum atspėti kodėl? 

— Aš nespėju, - atsakė vaikinas. — Aš žinau. 

Ir tarsi staiga būtų sumanęs parodyti motinos parodiją, jis pra- 
bilo pasipiktinusio teisuolio tonu, absurdiškai nederančiu jo iš- 
vaizdos jaunuoliui. 

— Visų pirma jie per daug užsiėmę ... - jis susvyravo, paskui 
nekenčiamas žodis tapo pabrėžtinai iššnypštas. - Seksu. 

— Bet visi užsiėmę seksu. Tačiau tai netrukdo jiems geisti dai- 
lučių greitaeigių. 

— Čia seksas kitoks, - nenusileido Muruganas. 

— Dėl meilės jogos? - paklausė Vilas, prisiminęs sesutės eksta- 
Zišką veidą. 

Vaikinas linktelėjo. 

— Jie turi kažką, kas skatina juos manyti, jog yra absoliučiai 
laimingi, ir nieko kito jie nenori. 

— Kokia palaiminga būsena! 

— Visai nepalaiminga, - nukirto Muruganas. - Tai tik kvaila ir 
bjauru. Jokio progreso, tik seksas, seksas, seksas. Ir, žinoma, tie 
baisieji kvaišalai, kurių jie visi gauna. 

— Kvaišalai? — Vilas pakartojo net šiek tiek apstulbęs. Kvaiša- 
lai šalyje, kur Sušyla tvirtino nesant jokios priklausomybės? — 
Kokie kvaišalai? 

- Gaminami iš musmirių. Musmirių! - jis kalbėjo kaip komiš- 
ka aukščiausią virpulį pasiekusio mamytės Rani dvasingumo ka- 
rikatūra. 

— Tų mielų raudonų musmirių, ant kurių sutūpdavo nykštukai? 

— Ne, šitos geltonos. Žmonės eidavo jų rinkti kalnuose. Da- 
bar jas augina specialiose grybų lysvėse aukštikalnių eksperimen- 
tinėje stotyje. Moksliškai išvesti kvaišalai. Puiku, ar ne? 

Trinktelėjo durys, pasigirdo balsai, koridoriumi artėjantys 
žingsniai. Murugano pasipiktinimo dvasia kaipmat išgaravo, ir 
vėl jis virto sąžinės graužiamu mokinuku, slapukiškai dangstan- 
čiu savo prasižengimus. Akimirksniu „Elementarioji ekologija“ 
užėmė „Sears Roebuck“ katalogo vietą, o įtartinai išsipūtęs port- 
felis nukeliavo po stalu. Jau kitą akimirką į kambarį įplaukė pli- 
kas ligi juosmens, blizgantis lyg aliejumi ištrinta bronza, nuo dar- 
bo vidudienį prakaito išpiltas Vidžaja. Paskui jį įėjo daktaras Ro- 
bertas. Muruganas pakėlė akis nuo knygos kaip pavyzdingas 
mokinys, kurio skaitymą išblaškė įsiveržėliai iš banalaus išorinio 
pasaulio. Pasidaręs iš to pramogą, Vilas nuoširdžiausiai ėmėsi 
jam kliuvusio vaidmens. 

— Tai aš atėjau per anksti, - atsiliepė jis į Vidžajos atsiprašymus, 

kad jie taip pavėlavo. - Ir dėl to mūsų jaunasis draugas negalėjo 
mokytis. Mes tiek plepėjome. 

— Apie ką? - paklausė daktaras Robertas. 

- Viską, kopūstus, karalius, skuterius, nukabusius pilvus. O 
kai jūs įėjote, kaip tik buvom pradėję apie musmirės. Muruga- 
nas pasakojo apie grybus, kurie čia naudojami kaip kvaišalai. 

- Ir ką rodo vardas? - paklausė nusijuokdamas daktaras Ro- 
bertas. - Atsakymas - beveik viską. Nelaimei, užaugintas Euro- 
poje, Muruganas vadina tai kvaišalais ir jų vartojimui neprita- 
ria, kaip lemia purvino žodžio sukeliamas refleksas. Mes gi, prie- 
šingai, tą daiktą vadiname gerais vardais —- mokšos* vaistais, 
tikrovės atvėrėju, tiesos ir grožio piliule. Mes žinome iš tiesiogi- 
nės patirties, kad jis nusipelnęs gerųjų vardų. O mūsų jaunasis 
draugas neturi tiesioginės patirties, ir mes negalime jo įtikinti 
net pabandyti. Jam tai kvaišalai, o kvaišalais - jau vien pagal 
pavadinimą - joks padorus žmogus nesivaišins. 

- Ką Jo Didenybė apie tai pasakys? - paklausė Vilas. 

Muruganas papurtė galvą. 

— Visa, ką jie duoda, sukuria apsčiai iliuzijų, - samurmėjo jis. — 
Kodėl turėčiau nertis iš kailio vien tam, kad būčiau apkvailintas? 

— Išties kam? - paklausė Vidžaja geraširdiškai ironizuoda- 
mas. - Kai matai, jog būdamas normalios būsenos esi vieninte- 
lis iš visos žmonių padermės, kuris neapsikvailina ir neturi jo- 
kių iliuzijų! 

— To niekada nesakiau, - paprieštaravo Muruganas. - Viskas, 
ką noriu pasakyti, tai kad nenoriu jūsų netikrų samadbi**. 


* Mokša - išsilaisvinimas (sanskr.). Bendriausia prasme - hinduizmo ir kitų 
Indijos religijų sąvoka, apibūdinanti palaimos būseną, išsilaisvinus iš savojo „aš“. 
** Hinduizme ir budizme visų sąmonės sferų apvalymas, sukeliantis 
sąmonės „apmirimą“, „snūduriavimą“ (sanskr.). 

— O iš kur tu žinai, kad būsenos netikros? - paklausė daktaras 
Robertas. 

— Nes tikri dalykai žmonėms ateina tik po ilgų ilgų meditaci- 
jos metų ir askezės ...na, žinote, kai nevaikštai pas moteris. 

— Muruganas, - Vidžaja paaiškino Vilui, - iš puritonų. Jis pik- 
tinasi tuo, kad keturi šimtai mokšos vaistų miligramų, cirkuliuo- 
jančiu kraujyje, netgi pradedantiems, - taip, netgi vaikinams ir 
merginoms, kurie mylisi, - leidžia trumpam išvysti pasaulį tokį, 
koks jis atrodo tiems, kurie išsivadavo iš ego saitų. 

— Tačiau tai netikra, - spyrėsi Muruganas. 

— Netikra! - pakartojo daktaras Robertas. - Gal tu dar pasa- 
kysi, kad ir patirtis, jog jautiesi gerai, - netikra. 

- Jūs pats atsakote į klausimą, - paprieštaravo Vilas. - Patirtis 
gali būti tikra to, kas vyksta tavo galvoje, atžvilgiu, bet visiškai 
nesusijusi su kuo nors išoriniame pasaulyje. 

— Žinoma, - sutiko daktaras Robertas. 

— O ar jūs žinote, kas vyksta jūsų galvoje suvartojus grybų 
dozę? 

— Šiek tiek žinome. 

— Ir stengiamės sužinoti daugiau, - pridėjo Vidžaja. 

— Pavyzdžiui, mes nustatėme, kad žmonės, kurių elektrokar- 
diogramoje nematyti alfa bangos veiklos jiems atsipalaidavus, 
tikriausiai nereaguos į mokšos vaistų poveikį. Tai reiškia, kad 
maždaug penkiolikai procentų gyventojų turime surasti kitus 1š- 
silaisvinimo būdus. 

— O kitas dalykas, kurį dar tik pradedame suprasti, - tarė Vi- 
džaja, - yra neurologinės šių patirčių koreliacijos. Kas vyksta 
smegenyse regėjimo metu? Ir kas vyksta, pereinant iš priešmisti- 
nės būsenos į tikrai mistinę? 

— Ir ar žinote? - paklausė Vilas. 

- „Žinoti“ skambus žodis. Tarkime, mes jau galime daryti tam 
tikrus pagrįstus spėjimus. Angelai, naujosios jeruzalės, mado- 
nos, ateities budos - jie visi susiję su neįprasta kažkokių smege- 
nų zonų, pavyzdžiui, regėjimo zonos stimuliacija. Kaip konkre- 
čiai mokšos vaistai sukelia šiuos neįprastus stimulus, mes dar 
neatradome. Tačiau svarbu tai, kad vienu ar kitu būdu, bet >m10k- 
ša juos sukelia. Ir vienu ar kitu būdu ji kažkaip veikia nebyliąsias 
smegenų zonas, sritis, kurios nėra specifiškai susijusios su suvo- 
kimu, judėjimu arba jutimu. 

- Ir kaip tos tyliosios sritys reaguoja? - domėjosi Vilas. 

— Geriau pradėkime nuo to, kaip jos nereaguoja. Jos nesuke- 
lia regėjimų nei girdėjimų, telepatijos nei aiškiaregystės, nebu- 
dina kokių nors kitokių parapsichologinių galių. Nieko iš sma- 
gaus priešmistinio arsenalo. Jos reaguoja visaverte mistine pa- 
tirtimi. Žinai - Vienas visame ir Visa viename. Tai kertinė patirtis 
su visa, kas iš jos kyla - beribė atjauta, neįžvelgiama paslaptis ir 
prasmė. 

— O koks džiaugsmas, - pridėjo daktaras Robertas, — to, kas 
žodžiais neišreiškiama, džiaugsmas. | 

— Ir visa šita gausybė tavo galvoje, - pasakė Vilas. - Visiškai 
privačiai. Jokios nuorodos į kokį nors išorinį faktą, išskyrus mus- 
mirę. 

— Netikra, - kyštelėjo trigrašį Muruganas. - Būtent tai aš ban- 
džiau pasakyti. 

— Tu darai prielaidą, - atsakė daktaras Robertas, - kad smege- 
nys gamina sąmonę. Aš darau prielaidą, kad jie sąmonę perduo- 
da. Ir mano paaiškinimas nėra nė kiek mažiau pagrįstas nei ta- 
vo. Kaip, po galais, tam tikri vienam lygmeniui priklausantys 
reiškiniai gali būti patiriami taip, lyg būtų visai kitokio pobū- 
džio, kito lygmens? Niekas neturi nė menkiausios nuovokos. 

Mums teduota priimti faktus ir kurpti hipotezes. O filosofine 
kalba - viena hipotezė ne blogesnė už kitą. Tu sakai, kad mokšos 
vaistai kažkaip veikia nebyliąsias smegenų zonas, ir šios skatina- 
mos kurti tam tikrus subjektyvius įvykius, kuriuos žmonės pava- 
dino „mistinės patirties“ vardu. Aš sakau, kad mokša kažkaip 
veikia nebyliąsias smegenų sritis, kurios atveria tam tikrą neuro- 
loginį šliuzą ir leidžia didesniam kiekiui Proto didžiąja „P“ įte- 
kėti į mūsų protą mažąja „p“. Tu negali įrodyti savo hipotezės 
teisingumo, ir aš negaliu įrodyti savosios. Ir netgi jei galėtumei 
įrodyti, kad aš klystu, ką gi praktiškai tai keistų? 

— Aš maniau, kad tai viską keistų, - atsakė Vilas. 

— Ar mėgsti muziką? - paklausė daktaras Robertas. 

— Labiau nei daugelį kitų dalykų. 

— O su kuo, ar galėčiau paklausti, siejasi Mocarto g-moll kvin- 
tetas? Ar jis siejasi su Alachu? Arba Dao? O gal su antruoju Tre- 
Jybės asmeniu? Arba Atmanu-Brahmanu?* 

— Viliuosi, kad ne, - nusijuokė Vilas. 

— Bet dėl to g-moll kvinteto klausymosi patirtis nė kiek nesu- 
menksta? Taip ir ta patirtis, kurią teikia mokšos vaistai, maldos 
ar badavimas, dvasinės pratybos. Net jeigu tai nesisieja su nie- 
kuo už to dalyko ribų, svarbiausia yra tai, kas įvyko tau. Kaip 
muzika, tik nepalyginamai stipriau. Ir jeigu leidi tai patirčiai pa- 
sireikšti, jei esi pasiruošęs leistis į ją, rezultatai teikia daug dides- 
nį terapinį ir perkeičiantį poveikį. Tad galbūt viskas ir vyksta 
žmogaus galvoje. Galbūt tai yra privatu ir apie nieką neegzis- 
tuoja jokios jungiančios žinios, išskyrus asmens fiziologiją. Bet 
kam tai rūpi? Faktas tas, kad ši patirtis gali atverti akis, suteikti 
palaimą ir pakeisti visą gyvenimą. 


* Islamo, daosizmo, krikščionybės ir hinduizmo dieviškosios esybės. 

Stojo ilga tyla. 

- Štai dar ką pasakysiu, - tarė jis, atsisukdamas į Muruganą. — 
Šį tą, apie ką neketinau kalbėti su niekuo. Bet dabar jaučiu, jog 
gal tai mano pareiga, pareiga sostui, pareiga Palai ir jos žmo- 
nėms, priedermė pasakyti tau apie šią labai asmeninę patirtį. 
Gal tai sužinojęs, šiek tiek geriau suprasi savo šalį ir jos papro- 
čius. Tikiuosi, tu pažįsti mano žmoną, - tęsė jis toliau. 

— Užjaučiu, - vis dar nusisukęs Muruganas linktelėjo, - kad ji 
taip serga. 

— Dabar tai tik kelių dienų klausimas, - atsakė Robertas. — 
Keturių, daugiausia penkių. Tačiau ji tebėra visiškai skaidraus 
proto, puikiausiai suvokia, kokios tai dienos. Vakar ji manęs pa- 
klausė, ar galėtume išgerti mokšos vaistų kartu. Mes gerdavome 
juos kartu, - paaiškino jis, - kartą ar du per metus - nuo pat to 
laiko, kai nusprendėme susituokti - pastaruosius trisdešimt sep- 
tynerius metus. Ir dabar dar kartą - paskutinį, patį paskutinį 
kartą. Buvo pavojinga, Lakšmi kepenys pažeistos. Bet mudu 
nusprendėme, kad rizikuoti verta. Kaip paaiškėjo, buvome tei- 
sūs. Mokšos vaistai - kvaišalai, kaip tau labiau patinka vadinti, 
beveik nesukėlė jai pykinimo. Viskas, kas įvyko, buvo dvasinis 
perkeitimas. 

Jis nutilo, ir staiga Vilas išgirdo žiurkių narvuose cypsėjimą ir 
krebždenimą, atogrąžų gyvenimo klegesį pro pravirą langą ir to- 
lumoje šūkalojantį mainą, „Čia ir dabar, vyručiai, čia ir dabar...“ 

— Tu kaip tas mainas, - pagaliau pasakė daktaras Robertas. — 
Išmokytas kartoti žodžius, kurių nesupranti ir priežasties neži- 
nai. „Tai netikra. Netikra.“ Tačiau jei tu patirtumei tai, ką mudu 
su Lakšmi patyrėme vakar, tau kitaip atrodytų. Tikriau negu ta- 
Vo mąstymas ir pojūčiai šią minutę. Tikriau negu pasaulis prieš 
mūsų akis. Tačiau netikra — taip tave išmokė sakyti. Netikra, 

netikra. - Daktaras meiliai uždėjo ranką vaikinui ant peties. — 
Tau prikalbėjo, kad mes esame tik savimi patenkinta, apsikvaiši- 
nusi kompanija, besimėgaujanti iliuzija ir netikru samadbi. Klau- 
syk, Muruganai, pamiršk visas tas neteisingas kalbas, kurių tau 
supumpavo. Pamiršk jas bent ligi tol, kol sykį pabandysi. Išgerk 
keturis šimtus miligramų >20kšos vaistų ir pats atrasi, kaip jie 
veikia, ką jie tau gali pasakyti apie tavo prigimtį, apie šitą keistą 
pasaulį, kuriame turi gyventi, mokytis, kentėti ir vieną dieną 
mirti. Taip, netgi tu vieną dieną turėsi mirti - gal už penkiasde- 
šimties metų, o gal rytoj. Kas žino? Bet tai įvyks, ir kvailys tas, 
kas tam nesiruošia. 

Jis kryptelėjo į Vilą. 

— Gal eime su mumis, kol mes nusiprausime ir apsitaisysim? 

Nelaukdamas atsakymo, jis žengė pro duris, vedančias į cent- 
rinį ilgo pastato koridorių. Vilas pasiėmė savo bambukinę lazdą 
ir, lydimas Vidžajos, išėjo paskui jį iš kambario. 

— Kaip manote, ar tai padarė kokį nors poveikį Muruganui? — 
paklausė jis Vidžajos, kai jie užvėrė duris. 

— Abejoju, - tik gūžtelėjo pečiais Vidžaja. 

— Su tokia motina, - tarė Vilas, - ir aistra vidinio degimo varik- 
liams jo veikiausiai nepramušite, kad ir ką jam, bičiuliai, sakytumėt. 
O jei būtumėte girdėję, kaip jis tarškėjo apie motorolerius. 

— Esame girdėję, - pasakė daktaras Endriu, kuris sustojo prie- 
šais mėlynas duris ir laukė jų prieinant. - Daug kartų. Kai jis 
sulauks pilnametystės, motoroleriai taps pagrindiniu politiniu 
klausimu. 

— Birbti ar nebirbti - štai klausimas koksai, - nusijuokė Vidžaja. 

— Ir ne tik Palai kilo šis klausimas, - pridėjo daktaras Rober- 
tas. — Į šį klausimą vienaip ar kitaip turi atsakyti kiekviena ma- 
žiau išsivysčiusi šalis. 

— O atsakymas, - tarė Vilas, — visada tas pats. Kur tik man 
teko būti, o buvau aš beveik visur, visi nuoširdžiai pasirenka 
birbti ant motoro. Visi. 

— Be išimties, - sutiko Vidžaja, — riedėti kad riedėtum, vel- 
niop visi svarstymai apie išsipildymą, savęs pažinimą, išsilaisvi- 
nimą. Kam jau ten rūpėtų visuotinė, gamtos sveikata arba laimė. 

— O mes, - pasakė daktaras Robertas, - visuomet pasirinkda- 
vome pritaikyti mūsų ekonomiką ir technologiją žmonėms - ne 
mūsų žmones prie kitų ekonomikos ir technologijų. Mes impor- 
tuojame tai, ko negalime pagaminti, bet gaminame ir importuo- 
jame tik tai, ką galime sau leisti. O mūsų galimybes riboja ne tik 
mūsų svarų, markių ir dolerių ištekliai, bet taipgi ir visų pirma — 
visų pirma, — pabrėžė jis, - mūsų troškimas būti laimingiems, 
mūsų ambicija tapti iki galo žmonėmis. Motoroleriai, kaip 
nusprendėme kruopščiai įsigilinę į tą klausimą, yra tarp tų daik- 
tų - tarp labai daugelio daiktų, - kurių mes paprasčiausiai nega- 
lime sau leisti. Ir vargšeliui jaunėliui Muruganui teks pavargti, 
kol tai supras - nes matome, kad lengviau jis nesuprato ir neno- 
ri suprasti. 

— O koks tas lengvesnis būdas? - paklausė Vilas. 

— Mokymasis ir tikrovės atvėrėjai. Muruganas negavo nei vie- 
no, nei kito. Arba, tiksliau, gavo abiejų priešybę. Jam galvą su- 
jaukė mokslai Europoje: šveicarė guvernantė, korepetitoriai ang- 
lai, amerikietiški filmai ir reklama, o realybę užtemdė jo moti- 
nos dvasingumo prekės ženklas. Tad nekeista, kad jis džiūva dėl 
motorolerių. 

— Bet jo valdiniai, kiek suprantu, ne? 

— Bet kam jiems džiūti? Juos nuo vaikystės mokė budriai justi 
pasaulį ir tuo budrumu džiaugtis. Be to, jie išvydo pasaulį ir 
save, ir kitus žmones nušviestus ir perkeistus realybės atvėrėjų. 

Tai, žinoma, padeda įgyti dar jautresnį budrumą ir supratinges- 
nį džiugesį, tad patys paprasčiausi dalykai, banaliausi įvykiai at- 
rodo kaip brangakmeniai ir stebuklai. Brangakmeniai ir stebuk- 
lai, - pakartojo jis pabrėžtinai. - Kam gi mums griebtis jūsų mo- 
torolerių, viskio, televizijos, Bilio Greihemo ar kitų jūsų 
prasiblaškymų ir kompensacijų. 

— „Nieko be viso kito nebus gana“, - pacitavo Vilas. - Dabar 
suprntu, apie ką kalbėjo Senasis Radža. Negali būti geras eko- 
nomistas, jeigu nesi ir geras psichologas. Arba geras inžinierius, 
nebūdamas ir vykęs metafizikas. 

— Nepamirškite ir visų kitų mokslų, - pasakė daktaras Rober- 
tas. - Farmakologijos, sociologijos, fiziologijos, jau neminint gry- 
nosios ir taikomosios autologijos, neuroteologijos, metachemijos, 
mikomisticizmo - ir aukščiausiojo mokslo, - pridūrė jis, - moks- 
lo, kurio egzaminą anksčiau ar vėliau visi laikysime - tanatologi- 
jos, — ir nusisuko norėdamas likti su savo mintimis apie Lakšmi. 

Patylėjęs, jis prakalbo jau kitu tonu. 

— Gerai, reikia eiti ir nusiprausti, - pasakė, atverdamas mėly- 
nas duris į ilgą persirengiamąją patalpą, kurios viename gale buvo 
eilė dušų ir praustuvų, o prie priešingos sienos - eilės spintelių 
ir didelė pakabinama spinta. 

Vilas prisėdo, ir, jo kompanionams muilinantis prie praustu- 
vų, tęsė pradėtą kalbą. 

— Ar būtų galima neteisingai išmokytam svetimajam pabandy- 
ti tiesos ir grožio piliulę? 

Jam atsakė kitu klausimu. 

— Ar kepenys sveikos? - pasiteiravo daktaras Robertas. 

— Puikios. 

- Ir būklė, regis, ne blogesnė nei švelnios šizofrenijos apraiš- 
kos. Taigi nematau jokių kontraindikacijų. 

— Tai aš galėčiau pabandyti? 

— Kada tik panorėtumei. 

Jis žengė po artimiausiu dušu ir atsuko vandenį. Vidžaja darė 
tą patį. 

— Argi jūs neturėtumėte būti intelektualai? - paklausė Vilas, 
kai abu vyrai išlindo iš po vandens srovės ir šluostėsi. 

— Mes dirbame intelektinį darbą, - atsakė Vidžaja. 

— Tai kam šis alinantis triūsas? 

— Dėl labai paprastos priežasties — šį rytą turėjau šiek tiek lais- 
vo laiko. 

- Ir aš, - pasakė daktaras Robertas. 

— Tai jūs ėjote į laukus ir atlikote tą tolstojišką akciją? 

Vidžaja nusijuokė. 

— Regis, įsivaizduoji, jog tai darome iš etinių paskatų. 

— O ne? 

- Žinoma, ne, aš imuosi raumenų darbo, nes turiu raumenis, 
o jeigu nenaudosiu raumenų, tai tapsiu surukusiu kėdės vergu. 

— Kuris tarp smegenų ir sėdimosios nieko nebeturi, - tarė dak- 
taras Robertas. - Arba turi viską, bet visiškai to nesuvokdamas 
ir būdamas apsinuodiję savo stagnacija. Vakarų intelektualai visi 
kėdės vergai. Tai todėl dauguma jūsų yra tokie nesveikai atstu- 
miantys. Praeityje net kunigaikščiui tekdavo daug vaikščioti, net 
palūkininkui, net ir metafizikui. O kai jie nemindavo kojomis, 
tuomet risnodavo ant arklių. O dabar - nuo magnato iki jo ma- 
šininkės, nuo loginio pozityvisto iki pozityvaus mąstytojo devy- 
nis dešimtadalius savo laiko praleidžiate ant porolono. Minkštos 
sėdynės minkštoms sėdimosioms - namuose, biure, automobilyje 
ir bare, lėktuvuose, traukiniuose, autobusuose. Jokio kojų mikli- 
nimo, jokios kovos su nuotoliu ir traukos jėga - vien liftai, lėktu- 
Vai ir automobiliai, tik porolonas ir amžinas sėdėjimas. Gyveni- 

mo jėga, kuri būdavo išeikvojama įtempus raumenis, nukreipia- 
ma atgal į vidurius ir nervų sistemą ir palengva juos naikina. 

— Tad jūsų kasimas ir rausimas — tai terapijos forma? 

— Kaip prevencija - kad terapijos neprireiktų. Paloje netgi pro- 
fesorius, netgi vyriausybės pareigūnas kasdien porą valandų pa- 
kasa ir parausia. 

— Tai jeina į jo pareigas? 

— Tai įeina į jo malonumus. 

Vilas išsiviepė. 

— Aš tokio malonumo tikrai nepageidaučiau. 

— Todėl, kad tavęs neišmokė teisingai naudotis savo protu- 
kūnu, - paaiškino Vidžaja. - Jeigu tau būtų parodę, kaip viską 
daryti su mažiausia įtampa ir didžiausiu mėgavimusi, džiaugtu- 
meisi ir paprasčiausiu triūsu. 

— Suprantu, kad jūsų vaikai visi būna šitaip išmokomi. 

— Nuo pat pradžios jie ima tai daryti patys. Antai, kokia turi 
būti tavo laikysena, kai sagstaisi drabužius? — ir sulig tais Žžo- 
džiais Vidžaja ėmėsi sagstytis marškinius, į kuriuos ką tik įsinė- 
rė. - Mes atsakome į šį klausimą tiesiog pasukdami ar pakreip- 
dami jų galvas ir kūnus, kad jie rastų fiziologiškai geriausią pa- 
dėt. Podraug skatiname juos suvokti, kaip jie jaučiasi fiziologiškai 
geriausioje padėtyje, suvokti sagų sagstymo procesą - prisilieti- 
mus, paspaudimus, pajusti, kaip juda raumenys. Sulaukę ketu- 
riolikos, jie jau moka iš kiekvienos veiklos, kurios imasi, objek- 
tyviai ir subjektyviai gauti kuo daugiau ir pačios geriausios pa- 
tirties. Ir tuomet mes pristatome juos prie darbo. Kiekvieną dieną 
po devyniasdešimt minučių kokio nors fizinio darbo. 

— Atgal į geruosius senus vaikų darbo laikus! 

— Arba, - pertarė daktaras Robertas - pirmyn, gelbintis nuo 
naujojo vaikų dykinėjimo. Jūs neleidžiate paaugliams dirbti, tad 

jiems tenka nuleisti garą nusižengiant arba kaip nors kitaip jį 
užgniaužti, kol jie paruošiami nuolankiai prispausti kėdes. O 
dabar, - pridėjo jis, - metas eiti. Aš rodysiu kelią. 

Laboratorijoje, kai visi įėjo, Muruganas kaip tik segė savo port- 
felį visų skvarbių akių akivaizdoje. 

— Aš pasiruošęs, - tarė jis, ir, pasikišęs savo tūkstančio trijų 
šimtų penkiasdešimt aštuonių puslapių Naująjį Testamentą po 
pažastimi, nusekė juos į saulės šviesą. Netrukus, susispaudę į 
senutėlį džipą, keturiese jie riedėjo keliu, vingiuojančiu palei bal- 
tųjų bulių aptvarą, palei lotosų tvenkinį ir didžiulį akmeninį Bu- 
dą, pro stoties komplekso vartus į vieškelį. 

— Atsiprašau, kad negalime pasiūlyti jokio patogesnio trans- 
porto, - tarė Vidžaja, jiems šokčiojant ir dardant keliu. 

Vilas pliaukštelėjo Muruganui per kelį. 

- Štai žmogus, kurio reikėtų atsiprašyti, - pasakė. - Tas, kurio 
siela ilgisi „Jaguarų“ ir „Thunderbird“ lėktuvų. 

— Bijau, kad tai troškimas, kuriam nelemta išsipildyti, - tarė 
daktaras Robertas nuo galinės sėdynės. 

Muruganas nieko neatsakė, tik išsišiepė slapta niekinama šyp- 
sena žmogaus, kuris tikisi visus pergudrauti. 

- Žaislų importuoti negalime, - tęsė daktaras Robertas. - Tik 
svarbiausius dalykus. 

— Pavyzdžiui, kokius? 

— Netrukus pamatysite. 

Jie apsuko vingį ir apačioje išvydo nemažo kaimo šiaudais 
dengtus stogus ir medžių pavėsyje skendinčius sodus. Vidžaja 
Išsuko iš kelio ir išjungė variklį. 

— Jūs žvelgiate į Naująjį Rotamstedą, - pasakė jis. - Kitaip — 
Madaliją. Ryžiai, daržovės, paukštiena, vaisiai. Jau neminint dvie- 
jų keramikos dirbtuvių ir baldų fabriko. Tam čia ir tie laidai. 

Jis mostelėjo ranka į ilgą eilę stulpų, gale kaimo terasomis 
kylančių įkalnėn; už tilto jie leidosi žemyn pranykdami iš akių, 
ir jau tolumoje vėl išnirusi jų rikiuotė kopė iš kito slėnio iki pat 
žalios džiunglių kalnų juostos ir debesyse susupstytų aukštyn iš- 
sistiebusių viršūnių. 

— Štai viena būtinų importuoti prekių - elektros įranga. O kai 
kriokliai buvo užtvenkti ir pakabintos perdavimo linijos, radosi 
vienas svarbus prioritetas. 

Pirštu jis dūrė į belangį cemento bloką, nedarniai stūksantį 
tarp medinių namų netoli viršutinio įėjimo į kaimą. 

— Kas gi tai? - paklausė Vilas. - Kokia nors elektrinė krosnis? 

— Ne, keramikos degimo krosnys yra kitoje kaimo pusėje. Tai 
bendruomeninis šaldiklis. 

— Seniau mes prarasdavome pusę gendančių savo užaugintų 
produktų. Dabar beveik nieko neprarandame. Viskas, ką augi- 
name, tenka mums, o ne aplinkoje siaučiančioms bakterijoms. 

— Taigi dabar turite sočiai maisto. 

— Daugiau nei pakankamai. Mes valgome geriau negu bet ku- 
ri Azijos šalis, o dar lieka eksportui. Leninas sakė, kad elektrifi- 
kacija plius socializmas lygu komunizmui. Mūsų lygybės visai 
kitokios. Elektrifikacija minus sunkioji pramonė, plius gimsta- 
mumo kontrolė lygu demokratija ir gausa. Elektrifikacija plius 
sunkioji pramonė, minus gimimų kontrolė duoda nepriteklius, 
totalitarizmą ir karą. 

— Beje, - paklausė Vilas, - kas viso to savininkas? Ar jūs kapi- 
talistai ar socialistai? 

— Nė vieni. Daugiausia esame kooperatininkai. Palos žemės 
ūkis visada reikalavo įrengti terasas ir drėkinimo sistemas. O 
tokiems darbams būtinos bendros pastangos ir draugiški susi- 
tarimai. Konkurencija, kai rėžiamos gerklės, nesuderinama su 

ryžių auginimu kalnų šalyje. Mūsų žmonėms buvo visai nesun- 
ku pereiti nuo abipusės pagalbos kaimo bendruomenėje prie 
kryptingų kooperacijos modelių perkant, parduodant, dalijan- 
tis pelną ir finansuojant. 

— Netgi kooperatyvinis finansavimas? 

Daktaras Robertas linktelėjo. 

- Ir nė vieno tokio kraugerio lupikautojo, kokių knibžda kiek- 
viename Indijos kaime. Nėra nė komercinių vakarietiško stiliaus 
bankų. Mūsų skolinimosi ir paskolų sistema pagrįsta kredito są- 
jungomis, kokias Vilhelmas Raifaizenas* įkūrė beveik prieš pu- 
sę amžiaus Vokietijoje. Daktaras Endriu įtikino Radžą pakviesti 
vieną iš Raifaizeno jaunų vyrų atvykti čia sukurti kooperatyvi- 
nės bankų sistemos. Ji lig šiol tvirtai laikosi. 

— O ką jūs naudojate kaip pinigus? - paklausė Vilas. 

Daktaras Robertas iš kelnių kišenės ištraukė saują sidabro, auk- 
so ir vario monetų. 

— Kad ir kukliai, - paaiškino jis, - Pala turi savo aukso. Mes 
kasame tiek, kad mūsų pinigai būtų tvirtai padengti metalu. Be 
to, auksas papildo mūsų eksportą. Mes pajėgiame tuoj pat su- 
mokėti grynaisiais už brangią įrangą, kaip tie elektros perdavi- 
mo laidai ir generatoriai kitame sistemos gale. 

— Regis, jūs gan vykusiai išsprendėte savo ekonomines pro- 
blemas. 

— Išspręsti jas nebuvo sunku. Pirmiausia mes neleidome sau 
prigimdyti daugiau vaikų negu pajėgiame išmaitinti, aprengti ir 
išlavinti, kad jie taptų visaverčiais žmonėmis. Neapgyvenę salos 
per tirštai, galime džiaugtis gausa. Bet, nors ir sočiai turėdami, 


* Friedrichas Wilhelmas Raiffeisenas (1818-1888) — Vokietijos savitarpio 
pagalbos kooperatyvų sumanytojas. 

sugebėjome atsispirti pagundai, kuriai dabar pasidavė Vakarai — 
gundymui pervartoti. Mes neužsigyvename vainikinių arterijų 
ligų rydami šešis kartus daugiau sočiųjų riebalų, nei mums rei- 
kia. Nehipnotizuojame savęs, kad du televizoriai dvigubai padi- 
dins mūsų laimę. Ir galiausiai neleidžiame ketvirčio bendrojo 
nacionalinio produkto rengdamiesi III pasauliniam karui ar net 
mažyliui pasaulinio karo broliukui- MMMCCXXXIII vietiniam 
karui. Ginkluotė, visuotinis įsiskolinimas ir planuojamas susidė- 
vėjimas - tai trys Vakarų klestėjimo stulpai. Jei karas, atliekos ir 
palūkininkai būtų uždrausti, jūs žlugtumėte. Ir kol jūs, mielieji, 
vartojate per akis, likusi pasaulio dalis grimzta vis giliau ir giliau 
į chronišką nelaimę. Tamsą, militarizmą ir veisimąsi, o baisiausia 
jų - veisimasis. Jokios vilties, nė menkiausios galimybės išspręsti 
ekonomines problemas, kol tai nėra sutramdyta. Jei gyventojų 
skaičius kyla, gerovė smunka. - Ištiesęs pirštą, jis nubrėžė že- 
myn krintančią kreivę. - O kai gerovė krinta, nepasitenkinimas 
ir pasipriešinimas (smilius vėl pakilo), politinis nuožmumas, vien- 
partinis valdymas, nacionalizmas ir karingumas ima kilti. Dar de- 
šimt ar penkiolika nevaržomo veisimosi metų, ir visą pasaulį nuo 
Kinijos ligi Peru per Afriką ir Artimuosius Rytus plūste užplūs 
Didieji Vadai: visi sieks suvaržyti laisvę, ligi dantų apginkluoti Ru- 
sijos arba Amerikos, arba dar geriau - abiejų kartu, mojuos vėlia- 
vomis, šauks reikalaudami /ebensraum*. 

— O kaip Pala? - paklausė Vilas. - Ar jūs būsite apdovanoti 
Didžiuoju Vadu po kokių dešimties metų? 

— Ne, jei tik galėsim to išvengti, - atsakė daktaras Robertas. — 
Mes visada darėme ką tik įmanoma, kad neleistume iškilti Di- 
džiajam Vadui. 


* Gyvybinės erdvės (vok.). 

Akies kampeliu Vilas pastebėjo Murugano veide pasipiktini- 
mo, niekinamo pasibjaurėjimo išraišką. Vaizduotėje Antinojas 
aiškiai regėjo save kaip karlailiškąjį** Herojų. Vilas vėl atsisuko 
į daktarą Robertą. 

— Papasakokite man, kaip jūs tai darote. 

— Na, pirmiausia mes nekariaujame ir karui nesiruošiame. 
Tad mums nereikia šaukti į kariuomenę, nereikia karinės hie- 
rarchijos ar jungtinės vadovybės. Paskui mūsų ekonominė sis- 
tema - ji neleidžia niekam praturtėti daugiau nei keturis ar 
penkis kartus už vidurkį. Tai reiškia, kad čia nėra jokių pramo- 
nės magnatų ar visagalių finansininkų. Dar geriau, kad nėra vi- 
sagalių politikų nei biurokratų. Pala yra savivaldžių vienetų — 
geografinių, profesinių, ekonominių - federacija, tad čia dau- 
gybė galimybių smulkaus masto iniciatyvai, bet jokios galimy- 
bės diktatoriui pačiupti centralizuotos vyriausybės vairą. Dar 
vienas dalykas: mes neturime oficialios Bažnyčios, o mūsų re- 
ligija pabrėžia netarpišką patirtį ir apgaili tikėjimą nepatikri- 
namomis dogmomis bei tokio tikėjimo įkvėptas emocijas. Tai- 
gi mes apsisaugoję tiek nuo papizmo rykštės, tiek nuo funda- 
mentalizmo sąjūdžių. Tad sykiu su transcendentine patirtimi 
sistemingai diegiame skepticizmą. Perspėjam vaikus, kad ne- 
pasigautų žodžių per daug rimtai, mokome juos analizuoti vis- 
ką, ką išmoksta ar išgirsta, - šis reikalavimas įaustas į mokyk- 
los programą. Rezultatas: iškalbingas demagogas - kaip Hitleris 
arba mūsų kaimynas kitoje sąsiaurio pusėje pulkininkas Dypa - 
Paloje neturi nė menkiausio šanso. 

Muruganui šito buvo per daug. Jis nebesusitramdė 

— Bet pažvelkite, kiek energijos pulkininkas Dypa įkvepia sa- 


* Socializmo ir fašizmo formavimuisi turėjusi įtakos škotų eseisto ir istoriko 
Thomaso Carlyle'io (1795-1881) herojiško vedlio idėja. 

vo žmonėms, - pratrūko jis. - Pažvelkite į atsidavimą ir pasiau- 
kojimą! Pas mus viso to nėra. 

- Ačiū Dievui, - pasakė daktaras Robertas pamaldžiai. 

— Ačiū Dievui, - pakartojo Vidžaja. 

— Bet visi tie dalykai puikūs, - prieštaravo vaikinas. — Aš jais 
Žaviuosi. 

- Aš irgi žaviuosi, - pasakė daktaras Robertas. - Žaviuosi taip 
pat, kaip man gražus taifūnas. Deja, tokia energija, toks garbini- 
mas, toks pasiaukojimas neturi nieko bendro su laisve, dar men- 
kiau — su protu ar žmogišku padorumu. Bet būtent padorumo, 
proto ir laisvės vardan Pala visą laiką ir pluša, nuo pat tavo bend- 
ravardžio Murugano Reformatoriaus laikų. 

Iš po sėdynės Vidžaja išsitraukė skardinę dėžutę, pakėlė dang- 
telį ir pasiuntė po pirmą sumuštinį su sūriu ir avokadu. 

— Teks valgyti kelyje. - Jis užvedė motorą ir, viena ranka lai- 
kydamas sumuštinį, kita įsuko nedidukę mašiną į kelią. - Rytoj, — 
pasakė jis Vilui, - aš pavedžiosiu jus po kaimą ir parodysiu dar 
nuostabesnį vaizdą, kaip mano šeima valgo pusryčius. Šiandien 
mūsų lauks kalnuose. 

Netoli įvažiavimo į kaimą jis pasuko džipą šoniniu keliuku, 
stačiai vingiuojančiu tarp terasų - ryžių ir daržovių laukų, besi- 
kaitaliojančių su sodais ir plantacijomis jaunų medelių, kurių 
mediena atiteks, kaip paaiškino daktaras Robertas, Šivapuramo 
popieriaus masės dirbtuvėms. 

— Kiek Pala leidžia laikraščių? - paklausė Vilas ir nustebo iš- 
girdęs, jog tik vieną. - Tai kam teko monopolio laimė? Vyriau- 
sybei? Valdančiajai partijai? Vietiniam Džo Aldehidui? 

— Monopoliu niekas nesinaudoja, - patikino jį daktaras Ro- 
bertas. - Yra redaktorių taryba, atstovaujanti pustuziniui įvairių 
partijų bei interesų. Kiekvienam paskirta vietos, kur pateikiami 


196/ALDOuS HUXLEY 


komentarai ir kritika. Skaitytojas gali palyginti jų argumentus ir 
pats apsispręsti. Pamenu, buvau priblokštas, pirmą kartą skaity- 
damas vieną jūsų didelio tiražo laikraščių. Kokie šališki pavadi- 
nimai, visi pranešimai bei komentarai nuosekliai vienpusiai, vie- 
toje argumentų - skambios frazės ir šūkiai. Jokio rimto kreipi- 
mosi į žmogaus protą. To vietoje - nuolatinės pastangos įdiegti 
balsuotojų galvose sąlyginį refleksą, na dar lieka nusikaltimai, 
skyrybos, anekdotai, tušti plepalai, tiks bet kas, kad tik išblašky- 
tų skaitytoją ir jis neimtų galvoti. 

Mašina lipo aukštyn, ir štai jie užvažiavo ant keteros tarp dviejų 
stačių skardžių. Kairėje tarpeklio dugne tyvuliavo medžiais apžies- 
tas ežeras, O į dešinę driekėsi platesnis slėnis, kuriame tarp trejeto 
medžių paunksmėje įsikūrusių kaimų kaip koks svetimkūnis geo- 
metrijos pavyzdys išsikėtęs stūksojo didžiulis fabrikas. 

— Cementas? - pasiteiravo Vilas. 

— Viena iš būtinųjų pramonės reikmių, - linktelėjo daktaras 
Robertas. 

— O darbininkai - iš šių kaimų? 

— Kai nedirba žemės ūkio ir lentpjūvės darbų. 

- Ir ar ši dalinio darbo sistema gerai veikia? 

— Priklauso nuo to, ką jūs turite omeny, kai sakote „gerai vei- 
kia“. Maksimalaus efektyvumo nepasiekiame. Bet Paloje maksi- 
malus efektyvumas nėra toks kategoriškas imperatyvas kaip pas 
jus. Jūs pirmiausia siekiate daugiau pagaminti per trumpiausią 
laiką. Mes pirmiausia galvojame apie žmones, ar jie jaučiasi pa- 
tenkinti. Darbų kaitaliojimas neužtikrina didžiausio rezultato per 
mažiausiai dienų. Bet daugumai žmonių taip patinka labiau, ne- 
gu dirbti vieną darbą visą gyvenimą. Jei tenka rinktis tarp me- 
chaninio produktyvumo ir žmonių pasitenkinimo - mes renka- 
mės žmones. 

— Kai buvau dvidešimties, — panoro papasakoti ir Vidžaja, - 
dirbau keturis mėnesius cemento, dešimtį savaičių superfolsfato 
gamykloje ir šešis mėnesius džiunglėse - pjoviau medžius. 

— Ir vis juodi darbai! 

— Prieš dvidešimt metų, - papasakojo ir daktaras Robertas, — 
atidirbau vario lydykloje. Paskui teko ragauti žvejybos laive. Pa- 
tirti visokio darbo skonį — tai kiekvieno ugdymo dalis. Šitaip 
išmokstame nepaprastai daug įvairiausių dalykų, įgyjame įgū- 
džių bei supratimo apie organizacijas, skirtingus žmones bei jų 
mąstymo būdą. 

Vilas palingavo galvą. 

— Aš vis tiek mieliau semčiausi tų žinių iš knygos. 

— Knyginės žinios niekada nebus tikra. Iš esmės, - pridėjo dak- 
taras Robertas, - jūs visi tebesate platonininkai. Garbinate žodį 
ir purtotės materijos! 

— Pasakykite tai dvasininkams, - tarė Vilas. - Jie nepaliauja 
priekaištavę mums kaip netašytiems materialistams. 

— Netašytiems, - sutiko daktaras Robertas, - netašytas kaip 
sykis tas žodis, mat jūs nesate tikri materialistai. Abstraktusis 
materializmas, štai ką jūs išpažįstate. Mes gi stengiamės būti konk- 
retieji materialistai - materialistai žodžių nereikalingoje regėji- 
mo, lytėjimo, uodimo, įtemptų raumenų ir purvinų rankų tikro- 
vėje. Abstraktusis materializmas neką geriau nei abstraktusis idea- 
lizmas, jis tiesioginę dvasinę patirtį padaro veik nepasiekiamą. 
Išmėginti įvairius darbus kaip konkretiesiems materialistams 
mums yra pirmas, būtinas žingsnis konkrečiojo dvasingumo ug- 
dymo programoje. 

— Bet net pats konkrečiausias materializmas, - patikslino Vi- 
džaja, - netoli tenuves, jei visiškai budriai nesuvoksite, ką daro- 
te bei ką patiriate. Reikia sąmoningai aprėpti kiekvieną čiupinė- 

jamą materijos gabalą, įgūdžius, kuriuos taikote, bei žmones, su 
kuriais dirbate. 

— Visiškai teisingai, - pasakė daktaras Robertas, - bandžiau 
išaiškinti, kad konkretusis materializmas yra tik esmingai žmo- 
giško gyvenimo medžiaga. Per sąmoningumą, viską imantį ir ne- 
slūgstantį budrumą mes paverčiame jį konkrečiuoju dvasingu- 
mu. Jei ligi galo įsisąmoninate ką darote - darbas tampa joga, 
žaidimas tampa žaidimo joga, kasdienis gyvenimas tampa kas- 
dienio gyvenimo joga. 

Vilas pagalvojo apie Rangą ir mažąją sesutę. 

— O kaip meilė? 

- Ir tai, - linktelėjo daktaras Robertas. - Budrumas ją perkei- 
čia, paverčia sueitį mylėjimosi joga. 

Muruganas nutaisė savo apstulbusios motinos miną. 

— Psichofizinėmis priemonėmis siekiama transcendentinio tiks- 
lo, - Vidžaja kalbėjo garsiau, kad būtų girdėti per spiegimą apa- 
tinės pavaros, kurią jis ką tik įjungė, - visos jogos visų pirma šito 
siekia. Tačiau jos skirtos ir kitkam — tai priemonė tvarkytis su 
jėgos problemomis. - Įjungęs tylesnį bėgį, jis vėl kalbėjo norma- 
liu tonu. - Jėgos problemomis, - pakartojo. - O su jomis susidu- 
riame kiekvienu organizacijos lygmeniu, kiekvienu - nuo nacio- 
nalinės vyriausybės iki vaikų lopšelio ir poros bendravimo me- 
daus mėnesį. Mat mums rūpi užkirsti kelią ne tik Didiesiems 
vadams iškilti. Esama milijonų smulkaus plauko tironų ir perse- 
kiotojų, nebylių neišgarsėjusių hitlerių, kaimo napoleonų, kal- 
vinų ir torkvemadų, tarpstančių šeimoje, o dar visi plėšikai ir 
smurtautojai, kuriems pakanka kvailybės, kad būtų pavadinti nu- 
sikaltėliais. Kaip pažaboti ir nukreipti didžiulę tokių žmonių ge- 
neruojamą jėgą naudinga kryptimi, bent kad ji nedarytų žalos? 

— Šito ir ketinau paklausti, - tarė Vilas. - Nuo ko jūs pradedate? 

— Nuo visko išsyk, - atsakė Vidžaja. - Bet kadangi vienu sykiu 
neįmanoma pasakyti daugiau nei vieno dalyko, tai pradėkime 
nuo kalbos apie anatomiją ir jėgos fiziologiją. Papasakokite jam 
apie mūsų biocheminę teoriją, daktare Robertai. 

— Tai prasidėjo, - prakalbo daktaras Robertas, - beveik prieš 
keturiasdešimt metų, kai aš studijavau Londone. Prasidėjo nuo 
kalėjimų lankymo savaitgaliais ir istorijos skaitymo, kai tik ras- 
davosi laisvas pavakarys. Istorija ir kalėjimai, - pakartojo jis. — 
Ir aš atradau, kad jie glaudžiai susiję. Žmonijos nusikaltimų, kvai- 
lybių ir nelaimių sąvadas (tai Gibonas*, ar ne?) ir vieta, kur ne- 
sėkmingiems nusikaltimams ir kvailybėms ypač nepasisekė. Skai- 
tydamas knygas'ir šnekučiuodamasis su įkalintaisiais, suvokiau, 
kad man kyla klausimų. Kokie žmonės tampa pavojingais prasi- 
žengėliais — didžiaisiais istorijos knygose aprašomais prasižen- 
gėliais 1r mažaisiais - Pentonvilio bei Vormvudskrabso įna- 
miais**2? Kokius žmones varo jėgos aistra, aistra stumdyti ir do- 
minuoti? Ir tie kietaširdžiai vyrai ir moterys, kuriems nesudreba 
ranka žeidžiant ar žudant, kad tos jėgos įgytų, bei tie siaubūnai, 
kurie skaudina ir žudo ne dėl pelno, o dykai, nes skaudinti ir 
žudyti teikia tokį malonumą, - kas jie yra? Nagrinėjau šiuos klau- 
simus su specialistais - gydytojais, psichologais, socialinių mokslų 
**44 


žinovais, mokytojais. Montegaca*** ir Goltonas išėjo iš ma- 


dos, o dauguma mano ekspertų tikino, kad vieninteliai validūs 


* Turima omenyje ironiškoji anglų istoriko Edwardo Gibbono (1737-1794), 
„Romos imperijos nuosmukio ir žlugimo istorija“. 

** Pentonville, Wormwood Scrubs - Jungtinės Karalystės kalėjimai. 

*** Paolo Montegazza (1831-1910) - italų neurologas, fiziologas ir 
antropologas. 

**** Francis Galtonas (1822-1911) - anglų antropologas. Tarp daugelio jo 
atradimų ir sukurtų metodų - psichometrijos ir diferencinės psichologijos 
pradžia. 

atsakymai glūdi kultūros, ekonomikos ir šeimos audinyje. Visa 
rai lėmę motinų auklėjimas ir tualete gaunamos pamokos, anks- 
tyvasis aplinkos ir ugdymo poveikis bei traumos. Buvau tik 
pusiau įtikintas. Motinos, tualeto pamokos ir aplinkos nesąmo- 
nės - Žinoma, tai svarbu. Bet ar tai jau visos svarbiausios prie- 
zastys? Lankydamasis kalėjimuose, ėmiau pastebėti tam tikrą vi- 
dinį modelį - ar veikiau porą modelių, nes pavojingi nusižengė- 
liai bei jėgą mylintys tvarkos drumstėjai nepriklauso vienai rūšiai. 
Dauguma jų, ėmiau jau tada suvokti, yra vienos iš dviejų nepa- 
našių rūšių — raumeningųjų ar piterių penų. Man teko gydyti 
piterius penus. 

— Tai berniukai, kurie niekaip neužauga? —- pasmalsavo Vilas. 

— „Niekaip“ - ne tas žodis. Realiame gyvenime Piteris Penas 
visada galiausiai užauga. Tiesiog jis užauga per vėlai - fiziologiš- 
kai jis auga lėčiau, nei švenčia gimtadienių. 

— O kaip piterės penės? 

— Tokių mergaičių pasitaiko labai retai. Bet berniukų pri- 
dygsta kaip grybų. Tarp penkių ar šešių berniukų tikėkitės vie- 
no piterio peno. O tarp sunkiai ugdomų vaikų, berniukų, ku- 
rie nemoka skaityti, apskritai nesimoko, su visais kertasi, ga- 
liausiai ima smurtauti, septynetas iš dešimties - pažvelgus į riešų 
rentgenogramas, - yra piteriai penai. Kiti — įvairaus plauko 
raumeningiėji. 

— Bandau atrasti kokį nors gerą istorinį prasižengėlio Piterio 
Peno pavyzdį, - tarė Vilas. 

— Nereiks toli ieškoti. Pastarųjų laikų, be to, geriausiais ir ryš- 
kiausias pavyzdys buvo Adolfas Hitleris. 

— Hitleris? - Murugano balse suskambo siaubas ir nuostaba. 
Akivaizdu, kad Hitleris - vienas jo herojų. 

— Paskaitykite to fiurerio biografiją, - atsakė daktaras Rober- 

tas. - Iš akies luptas piteris penas. Niekam tikęs mokinys. Nepa- 
jėgus nei rungtis, nei kooperuotis. Pavydėjo visiems normaliems 
berniukams, kuriems sekėsi, o kad pavydėjo, tai ir nekentė, to- 
dėl, kad jaustųsi geriau, niekino juos kaip žemesnius padarus, 
Atėjo brendimo metas, bet Adolfas seksualiai irgi buvo atsilikęs. 
Kiti berniukai rėžė sparną apie mergaites, ir mergaitės jų nestū- 
mė. Adolfas buvo per daug drovus, abejojo savo vyriškumu. Ne- 
pajėgdamas susikaupti ir dirbti, kai to reikėjo, savo atsiimdavo 
tik namuose Kito Pasaulio pramanais. Čia mažų mažiausiai jis 
buvo Mikelandželas. Deja, piešti nesugebėjo. Vienintelis jo ta- 
lentas buvo neapykanta, žemos gudrybės, nenuilstančios balso 
stygos bei nesenkantis įkvėpimas taukšti iš savo Piterio Peno 
paranojos gelmių. Trisdešimt ar keturiasdešimt milijonų mir- 
čių ir dievai žino, kiek milijardų dolerių - tai kaina, kurią pa- 
saulis sumokėjo už pavėluotą mažojo Adolfo brandą. Laimei, 
daugelis berniukų, kurie bręsta lėtai, užaugs viso labo smul- 
kiais nusižengėliais. Tačiau net ir už mailių, jei jo gausu, gali 
tekti brangiai mokėti. Todėl ir stengiamės šiuos polinkius ra- 
vėti vos užsimezgusius ar veikiau, kadangi kalbame apie pite- 
rius penus, kaip tik todėl stengiamės pagelbėti pažeistiems jų 
pumpurams skleistis ir augti. 

— Ir ar jums pavyksta? 

— Tai nesunku, - linktelėjo daktaras Robertas, - ypač jeigu 
pradedi pakankamai anksti. Visi mūsų vaikai nuo ketverių iki 
penkerių metų yra nuodugniai apžiūrimi. Kraujo tyrimai, psi- 
chologiniai tyrimai, nustatomas somatinis tipas, riešų rentge- 
nograma ir elektrokardiograma. Taip absoliučiai tiksliai nusta- 
tomi visi sunkūs Piterio Peno atvejai ir iškart skiriamas atitinka- 
mas gydymas. Po metų beveik visi jie būna visiškai sveiki. Tie, 
kurie užaugtų potencialiais netikėliais ir nusikaltėliais, poten- 

cialiais tironais ir sadistais, potencialiais mizantropais, tuščiai 
maištaujančiais revoliucionieriais, auga naudingais piliečiais, ku- 
riuos galima valdyti adandena asatthena - be bausmių ir kalavi- 
jo. Jūsų pasaulio dalyje su nusižengiamumais palikta kautis dva- 
sininkams, socialiniams darbuotojams ir policijai. Nenutrūks- 
tančių pamokslų, paraminės terapijos, įkalinimo bausmių - per 
akis. Bet kokie rezultatai? Nusižengiamumo lygis nuolat kyla. 
Tačiau tai nestebina. Žodžiai apie vaikų konkurenciją šeimoje, 
pragarą arba Jėzaus asmenį nepakeis biochemijos. Metai kalėji- 
me nepagydys Piterio Peno ir jo endokrininio disbalanso, ne- 
padės atsikratyti to psichologinių pasekmių. Piterio Peno nusi- 
žengiamumas gydomas ankstyva diagnoze ir trimis rausvomis 
kapsulėmis per dieną prieš valgį. Jeigu aplinka palanki, po aš- 
tuoniolikos mėnesių rezultatas bus mielas supratingumas ir mi- 
nimalios pagrindinės dorybės. Jaunuoliams grąžinamos lygios 
galimybės, - kai anksčiau nebuvo nė menkiausios vilties, - siekti 
pradžniaparamitos* ir karunos - galutinės išminties ir atjautos. 
O dabar paprašykit Vidžajos, kad papasakotų apie raumenin- 
guosius. Kaip veikiausiai pastebėjote, jis - vienas jų. 

Pasilenkęs priekin, daktaras Robertas kumštelėjo plačią mil- 
žino nugarą. 

— Mėsos kalnas! Mūsų kirminų laimė, kad šis žvėris ne plėšrus. 

Vidžaja viena ranka paleido vairą, dunkstelėjo sau į krūtinę ir 
nirčiai suriaumojo. 

— Neerzink gorilos, - pasakė jis ir draugiškai nusikvatojo. — 
Pagalvok apie kitus didžiuosius diktatorius, - kalbėjo jis Vilui, - 
apie Josifą Visarionovičių Staliną. Hitleris — puikiausias nusi- 
žengėlio Piterio Peno pavyzdys. O Stalinas - geriausias raume- 


* Išminties tobulybė, transcendentinė išmintis (sanskr.). 

ningojo nusižengėlio pavyzdys. Jau vien išvaizda jam lėmė būti 
ekstravertu. Ne tokiu, kaip minkštučiai, apvalučiai atlapaširdžiai, 
trokštantys bendrystės nesirinkdami. Ne — kitus mindančių, 
sunkiančiu ekstarvertu, kuris nuolat jaučiasi spiriamas Ką Nors 
daryti, niekuomet nevaržomu sąžinės priekaištų, užuojautos ar 
supratimo. Leninas testamente patarė savo sekėjams nusikratyti 
Stalino —- žmogaus, kuris per daug žavėjosi valdžia, per daug 
linko ja piktnaudžiauti. Tačiau patarimas pavėlavo. Stalinas spė- 
jo taip įsišaknyti, kad jo išstumti tapo nebeįmanoma. Po dešim- 
ties metų jis turėjo absoliučią galią. Trockio veikla paralyžiuota, 
senieji draugai išžudyti. Ir tuomet tarsi Dievas tarp angelų cho- 
rų jis liko vienas jaukiame nedideliame danguje, apsuptas vien 
pataikūnų ir padlaižių. Visą tą laiką jis nuožmiai darbavosi, lik- 
viduodamas buožes, burdamas kolūkius, kurdamas ginklų pra- 
monę, jėga perkeldamas milijonus iš žemės ūkio į fabrikus. Jis 
dirbo atkakliai, ir ėjosi jam kaip per sviestą, visiškai apokalipti- 
nėse fantazijose plūduriuojančiam ir nuotaikų blaškomam vo- 
kiečių Piteriui Penui tai buvo visiškai nepasiekiama. Palyginkite 
Stalino strategiją su Hitlerio strategija paskutinės karo fazės me- 
tu. Šaltas išskaičiavimas varžėsi su nevisaverčio kliedesiais, rea- 
lizmas be iliuzijų - su retoriniais tauškalais, kuriais Hitleris pats 
save įtikindavo. Du siaubūnai, lygūs savo nusižengimais, bet vi- 
sai nepanašūs temperamentu, pasąmonine motyvacija ir galiau- 
siai rezultatyvumu. Piteriai penai puikiai tinka pradėti karą, su- 
kelti revoliuciją, tačiau iki pergalės kaunasi tik raumeningieji. 
Štai ir džiunglės, - pridėjo Vidžaja kitokiu tonu, mostelėdamas į 
galingą medžių uolą, kuri, regi, užtvėrė jiems kelią aukštyn. 

Po akimirkos iš atviro šlaito spindesio jie niro į siaurą žalios 
prieblandos tunelį, kuris vingiavo tarp atogrąžų lapijos mūrų. 
Nuo viršutinių šakų arkų driekėsi vijokliniai augalai, o tarp 

didžiulių medžių kamienų kerojo paparčiai ir tamsialapiai rodo- 
dendrai bei gausybė krūmų nežinomais aplinkui besidairančiam 
Vilui pavadinimais. Drėgnas oras dusino, tvyrojo aštrus, kartus 
vašių, žaliuojančių ir tarpstančių augalų aromatas ir tas kitas gy- 
vybės, kuri yra nykimas, kvapas. Tolumoje, slopinamus tirštos 
lapijos, Vilas girdėjo pokšint kirvius, ritmingą pjūklo džyravi- 
mą. Kelias dar kartą padarė vingį, ir staiga žalia tamsa užleido 
vietą saulės šviesai. Pustuzinis pusnuogių aukštų, plačiapečių 
medkirčių genėjo ką tik nukirsto medžio šakas. Saulėje gainio- 
josi šimtai mėlynų ir ametisto spalvos drugių, vasnojančių ir nar- 
dančių nesiliaujančiame laisvos choreografijos šokyje. Tolesnia- 
me proskynos gale senyvas vyriškis maišė ant laužo kybančio 
geležinio katilo turinį. Netoliese ramiai rupšnojo nedidukas lai- 
bakojis prijaukintas stirniukas. 

- Seni bičiuliai, - tarė Vidžaja ir šūktelėjo kažką pališkai. Med- 
kirčiai atsišaukė ir sumosavo rankomis. Tuomet kelias staiga pa- 
suko kairėn ir jie vėl kilo žaliuoju tuneliu tarp medžių. 

— Jei jau kalbame apie raumeninguosius, — tarė Vilas, jiems 
išvažiavus iš proskynos, - tai čia matėme tikriausius pavyzdžius. 

— Toks kūno sudėjimas, - pasakė Vidžaja, - yra nuolatinė 
pagunda. Tačiau tarp šių vyrų, o teko dirbti su tuzinais, nesu 
sutikęs smurtautojo, nė vieno potencialiai pavojingai įsimylė- 
jusio jėgą. 

— Kitaip galėtume pasakyti, - niekinamai įsiterpė Muruganas, — 
kad čia niekas neturi jokių ambicijų. 

— O kaip tai paaiškinti? - paklausė Vilas. 

— Su piteriais penais viskas labai paprastai. Mes pašaliname 
priežastis, kurios kurstytų norą griebtis jėgos. Mes išgydome jų 
nusižengiamumą, kol jis dar nesusiformavęs. Tačiau raumenin- 
Bieji kitokie. Jie čia tokie patys raumeningi, drambliškai ekstra- 

vertiški kaip ir jūsuose. Tad kodėl jie nevirsta stalinais arba dy- 
pomis, arba bent jau šeimos tironais? Pirmiausia mūsų socialinė 
tvarka suteikia jiems itin menkai galimybių terorizuoti savo šei- 
mas, o politinė sąranga daro beveik neįmanomą dominavimą 
kokiu nors didesniu mastu. Antra, mes mokome raumeninguo- 
sius atidos ir jautrumo, mokome džiaugtis kasdienio egzistavi- 
mo paprastais dalykais. Tai reiškia, kad jie visada turi kuo pa- 
keisti valdžios teikiamą malonumą ir gali rinktis iš daugybės da- 
lykų. Ir galiausiai mes tiesiogiai imamės jėgos ir dominavimo 
aistros, prigimtinai būdingos tokio kūno sudėjimo žmonėms. Mes 
jėgos aistrą kreipiame nuo žmonių - daiktų pusėn. Mes jiems 
duodame įvairiausių sunkių užduočių - įtampos ir aistros reika- 
laujančių užduočių, kurios išvargina jų raumenis ir sotina troš- 
kimą dominuoti, bet jie tai daro ne kitų sąskaita bei nekenks- 
mingais arba net naudingais būdais. 

— Tad šie puikūs sutvėrimai kerta medžius, užuot kirtę žmo- 
nes — ar ne taip? 

— Būtent taip. O kai jie pakankamai pabūna miške, gali plauk- 
ti į jūrą arba pabandyti kalnakasybą, arba atsipalaiduoti — kal- 
bant sąlygiškai —- ryžių laukuose. 

Vilas Farnabis staiga susijuokė. 

— Kas juokinga? 

- Užsigalvojau apie savo tėvą. Šiek tiek pakapoti malkų vei- 
kiausiai būtų buvę jam į naudą - o koks išsigelbėjimas tai būtų 
buvęs jo nelaimingai šeimai. Deja, jis buvo anglų džentelmenas. 
Apie medžių kapojimą negalėjo būti nė kalbos. 

— O ar jis turėjo kokį fizinį vožtuvą garui nuleisti? 

Vilas papurtė galvą. 

— Be to, kad buvo džentelmenas, - paaiškino jis, - mano tėvas 
manė esąs intelektualas. Bet intelektualas nemedžioja, nešaudo 


206 /ALDOouS HUXLEY 


ir nežaidžia golfo; jis tik mąsto ir geria. Be brendžio, vienintelės 
mano tėvo pramogos buvo patyčios iš kitų, aukciono tiltelis ir 
politikos teorija. Jis vaizdavosi esąs dvidešimto amžiaus lordas 
Aktonas* — paskutinis, vienišas liberalizmo filosofas. Jei būtu- 
mėt išgirdę jo išvedžiojimus apie šiuolaikinės visagalės Valstybės 
neteisingumą. „Valdžia linkusi išsigimti. Absoliuti valdžia išsi- 
gimsta absoliučiai. Absoliučiai.“ Po to jis išlenkdavo dar vieną 
brendžio stiklą ir su nauju įkvėpimu imdavosi mylimiausios lais- 
valaikio pramogos - tyčiotis iš žmonos ir vaikų. 

— Ir Aktonas pats taip nesielgė, - tarė daktaras Robertas, - tik 
todėl, kad buvo doras ir išmintingas. Jo teorijose nebuvo nie- 
ko, kas ramdytų nusižengėlį raumeningąjį arba negydytą Piterį 
Peną - kad netremptų visų, kas tik pasipainios po kojomis. Tai 
buvo fatališka Aktono silpnybė. Kaip politikos teoretikas, jis buvo 
iš esmės puikus. Kaip praktikas psichologas, jis tiesiog neegzis- 
tavo. Regis, jis manė, kad jėgos problemą galima išspręsti gera 
socialine tvarka, kurią papildytų tvirta moralė ir šiek tiek at- 
skleistos religijos. Tačiau jėgos problemos šaknys - anatominės, 
jas lemia biochemija ir temperamentas. Jėgą reikia žaboti teisi- 
niu ir politiniu lygmeniu; tai akivaizdu. Kaip akivaizdu ir tai, 
kad individo lygmeniu turi būti vykdoma prevencija. Instinktų 
ir emocijų, liaukų ir vidurių, raumenų ir kraujo lygmeniu. Jei 
kada rasiu laiko, norėčiau parašyti knygelę apie žmogaus fizio- 
logijos ryšį su etika, religija, politika ir teise. 

— Teise, - pakartojo Vilas, - kaip tik ketinau paklausti apie 
teisę. Ar jūs taip visiškai apsieinate be kardo ir bausmių? Ar jums 
vis dėlto prireikia teisėjų ir policininkų? 


* Johnas Emerichas Edwardas Dalbergas Actonas (1834-1902), anglų 
liberalusis istorikas ir moralistas, pirmasis modernus filosofas, kritikavęs 
blogą valstybę, kad ir kokios formos ji egzistuotų. 

— Mums vis tiek jų prireikia, - atsakė daktaras Robertas. - Ber 
toli gražu nereikia tiek daug, kaip jums. Pirmiausia dėl preven- 
cinės medicinos ir prevencinio ugdymo pas mus nedaroma tiek 
nusikaltimų. Antra, dauguma iš tų nedaugelio padarytų nusikal- 
timų - prasižengėlio savitarpio prisiėmimo klubo reikalas. Gru- 
pinė terapija bendruomenėje, kuri prisiima grupinę atsakomybę 
už prasižengėlį. O sunkiais atvejais grupinė terapija papildoma 
medikamentiniu gydymu ir mokšos vaistų teikiamos patirties kur- 
su, kurio vadovas - ypatingos įžvalgos asmuo. 

— Tai ką gi veikia teisėjai? 

— Teisėjas išklauso pateikiamus parodymus, nusprendžia, ar 
kaltinamasis žmogus yra nekaltas ar kaltas, grąžina jį į SPK, o 
kai reikia, siunčia į vietinę medicinos ir mikomistikos ekspertų 
komisiją. Nustatytais laikotarpiais ekspertai ir bendruomenė pra- 
neša teisėjui, kaip viskas klostosi. Kai gaunama patenkinama ata- 
skaita, byla baigiama. 

— O jeigu patenkinama ataskaita taip ir negaunama? 

— Ilgainiui jos visuomet pagerėja. 

Stojo tyla. 

— Ar kada teko laipioti uolomis? - staiga paklausė Vidžaja. 

— O kaip manai, kur susižalojau koją? — nusijuokė Vilas. 

— Tai buvo prievartinis laipiojimas. Bet ar kada laipiojot dėl 
įdomumo? 

— Laipiojau tiek, - atsiliepė Vilas, - kad užteko įsitikinti, jog 
man tai ne itin sekasi. 

Vidžaja pažvelgė į Muruganą. 

— O pats Šveicarijoje? 

Vaikinas nuraudo ir papurtė galvą. 

— Viso to negalima daryti, - sumurmėjo jis, - jei turi polinkį I 
tuberkuliozę. 

— Kaip gaila, - pasakė Vidžaja, - tau būtų išėję į naudą. 

— Ar žmonės daug laipioja po šiuos kalnus? - paklausė Vilas. 

— Laipiojimas įeina į mokyklos programą. 

— Visiems? 

— Truputis visiems. Aukštesnio lygio uolų meno paragauja su- 
siformavę raumeningieji, maždaug vienas iš dvylikos vaikinų ir 
viena iš dvidešimt septynių merginų. Netrukus pamatysime, kaip 
jaunuoliai pirmą kartą lips pradinio lygio maršrutu. 

Žaliasis tunelis praplatėjo, ir staiga iš varvančio miško jie iš- 
niro į platų, beveik lygų iškyšulį, kurį iš trijų pusių supo aukšta 
raudonų uolų siena, besistiebianti į daugiau kaip dviejų tūkstan- 
čių pėdų aukštį, kur virto dantytomis viršukalnėmis ir pavie- 
niais pinakliais. Oras buvo gaivus, ir kai jie iš saulės įsuko į plū- 
duriuojančią kamuolinių debesų salelę, čia buvo beveik vėsu. 
Daktaras Robertas pasilenkė priekin ir pro priekinį stiklą paro- 
dė grupelę baltų pastatų ant nedidelio gūburio plokštikalnio vi- 
duryje. 

— Čia aukštikalnių stotis, - pasakė, - septynių tūkstančių pė- 
dų aukštyje daugiau nei penki tūkstančiai akrų geros lygios že- 
mės, kur auginame praktiškai viską, kas auga pietinėje Europo- 
je. Rugius ir miežius, žirnelius ir kopūstus, salotas ir pomidorus 
(vaisiai nesimezga, kur nakties temperatūra aukštesnė nei šešias- 
dešimt aštuoni), agrastus, žemuoges, riešutus, renklodus, persi- 
kus ir abrikosus. Plius visi vertingi augalai, natūraliai augantys 
kalnuose šioje platumoje - tarp jų ir grybai, kuriems jūsų jauna- 
Sis draugas taip nirtingai priešinasi. 

— Ar mes ten vykstame? - paklausė Vilas. 

— Ne, mes važiuojame aukščiau, - daktaras Robertas parodė 
Paskutinę kalnų virtinės pasiekiamą vietą, tamsiai raudonų uolų 
keterą, nuo kurios žemė iš vienos pusės šlaitu smigo į džiungles, 

o iš kitos viršum prarajos kilo į debesyse neįžvelgiamą viršūnę. — 
Prie senosios Šivos šventyklos, kur piligrimai susirinkdavo per 
kiekvieną pavasario ir rudens lygiadienį. Tai viena mano mylį- 
miausių vietų visoje saloje. Kol vaikai buvo maži, iškildavome 
ten visi su Lakšmi beveik kas savaitę. Prieš kiek metų tai buvo! — 
jo balse pasigirdo liūdesys. Jis atsiduso ir, atsilošęs sėdynėje, už- 
simerkė. 

Jie išsuko iš kelio, vedančio į aukštikalnių stotį, ir vėl ėmė 
kilti. 

— Įvažiuojame į paskutinę, pavojingiausią viją, - pasakė Vi- 
džaja. - Septynetas staigių posūkių ir pusė mylios tunelio be 
ventiliacijos. 

Jis įjungė pirmą bėgį, ir kalbėtis tapo neįmanoma. Už dešim- 
ties minučių jie jau buvo vietoje. 

DEŠIMTAS SKYRIUS 


Atsar giai lavir uodamas, kad neužgautų įtvertosios 
kojos, Vilas išsiropštė iš automobilio ir apsidairė. Tarp raudonų- 
jų uolų -— iš pietų dantytų viršūnių, šaunančių aukštyn, o į kitas 
puses smingančių stačiai į prarają, ketera buvo išlyginta, ir vidu- 
ry ilgos siauros terasos stovėjo šventykla — didelis, tos pačios 
raudonos uolienos bokštas - masyvus, keturkampis, suraižytas 
nerviūrų vertikalių. Simetriškas daiktas, kontrastas uoloms, bet 
ne toks taisyklingas kaip Euklido abstrakcijos — taisyklingas su 
gyvo daikto pragmatizmu. Taip, gyvo daikto, nes visi šventyklos 
puošnios faktūros paviršiai, visi ją dangaus fone apribojantys 
kontūrai organiškai linko vidun, pakeliui siaurėdami į marmuri- 
nį žiedą, viršum kurio raudonas akmuo vėl plėtėsi kaip žydinčio 
augalo sėklos maišelis į suplokštintą, daugybe nerviūrų išvagotą 
kupolą, karūnuojantį statinį. | 

— Pastatyta apie penkiasdešimt metų prieš normanų užkaria- 
vimą, — paaiškino daktaras Robertas. 

— O atrodo, - pakomentavo Vilas, - tarsi niekas jos nė nesta- 
tė, o būtų išaugusi iš uolos. Tarsi saulėtas agavos pumpuras, pa- 
siruošęs iššauti dvylikos pėdų stiebą ir išsprogti žiedais. 

- Žiūrėk, - Vidžaja palietė jo ranką, - leidžiasi pradinukų 
grupė. 

Vilas pasisuko kalno pusėn ir pamatė jaunuolį pakaltais vini- 
mis batais ir alpinisto drabužiais, besileidžiantį siauru tarpekliu, 
IŠgraužtu plokščiose uolose. Toje vietoje, kur tarpeklyje buvo 
Patogi vieta pailsėti, jis sustojo ir, užvertęs galvą, garsiai tirolie- 

tiškai uždainavo. Per penkiasdešimt pėdų viršum jo iš už uolos 
kuoro išdygo vaikinas, žengė nuo atsikišimo, ant kurio stovėjo, 
ir ėmė leistis žemyn tarpekliu. 

— Ar tavęs negundo? - Vidžaja atsisuko į Muruganą. 

Gerokai perspausdamas vaidmenį nuobodžiaujančio, rafinuoto 
suaugusiojo, kuris turi svarbesnių užsiėmimų, nei stebėti vaikų 
žaidimus, Muruganas gūžtelėjo pečiais. 

— Nė per nago juodymą. 

Jis nukiūtino šalin, įsitaisė ant padūlėjusios liūto skulptūros ir, 
išsitraukęs blizgiai įrištą amerikietišką žurnalą, įknibo skaityti. 

— Kokia čia literatūra? - paklausė Vidžaja. 

— Mokslinė fantastika, - Murugano balse skambėjo iššūkis. 

Daktaras Robertas nusijuokė. 

— Bet kas, kad tik pabėgtum nuo Fakto. 

Apsimetęs, jog neišgirdo, Muruganas pervertė puslapį ir skai- 
tė toliau. 

— Jam gerai sekasi, - tarė Vidžaja, kuris stebėjo, kaip lipa jau- 
nasis alpinistas. - Kiekvienos virvės gale yra patyręs žmogus, - 
pridėjo. - Dabar jūs nematote pirmojo - jis už to kyšulio greti- 
mame tarpeklyje, per kokį trisdešimt ar keturiasdešimt pėdų aukš- 
čiau. Ten yra įtaisytas geležinis strypas, ant kurio galima pritvir- 
tinti virvę. Net jei nuslystų visa grupė, jie būtų visiškai saugūs. 

Plačiai išsižergęs ir įsispyręs kojomis į atramas abiejose siauro 
tarpeklio sienose, vadas toliau šūkalojo nurodymus, drąsinimus. 
Kai priartėjo antrasis vaikinas, jis užleido jam vietą, nusileisda- 
mas dar dvidešimt pėdų, sustojęs vėl užtirliavo. Iš už uolos kuo- 
ro pasirodė kelnėta, auliniais apsiavusi aukšta mergina, plaukus 
susirišus į uodegėles. 

— Puiku, - pritariamai tarė Vidžaja, stebėdamas ją. 

Tuo metu iš žemo namelio uolos papėdėje - matyt, tai buvo 

atogrąžinis Alpių trobelės variantas, - pabiro grupelė jaunimo 
pažiūrėti, kas čia vyksta. Vilui paaiškino, kad jie buvo iš trijų 
kitų alpinistų komandų, kurie šiandien jau anksčiau išlaikė pra- 
dinio lygio baigimo testą. 

— Ar geriausia komanda laimi prizą? 

- Laimėtojų nebūna, - atsakė Vidžaja. - Tai ne varžybos. Tai 
veikiau išbandymas. 

- Išbandymas, kuris yra pirmoji iniciacijos iš vaikystės į suau- 
gusiojo gyvenimą pakopa. Išmėginimas, kuris padeda jiems su- 
prasti, kokiame pasaulyje teks gyventi, padeda suvokti mirties 
visesybę, esminį visos egzistencijos trapumą. Bet po išbandymo 
ateina apreiškimas. Po kelių minučių šitiems vaikinams ir mergi- 
noms pirmą sykį atsiskleis 2>20kšos vaistų patirtis. Jie visi gaus 
vaistų drauge, o šventykloje vyks religinės apeigos. 

— Kažkas panašaus į Sutvirtinimo pamaldas? 

- Išskyrus tai, kad tai nebus tik teologinės pinklybės. Mokšos 
vaistai leis jiems patirti tikrybę. 

— Tikrybę? — Vilas papurtė galvą. - Ar yra toks dalykas? Gerai 
būtų, jei galėčiau tuo patikėti. 

— Niekas neprašo tikėti, - atsakė daktaras Robertas. - Tikrybė 
nėra teiginys, tai būsena. Mes nemokome savo vaikų išpažinti tikė- 
jimo, nekurstome jų jaudulio dėl emociškai įkrautų simbolių. Kai 
ateina laikas išmokti giliausias religijos tiesas, pasiunčiame juos kopti 
viršum bedugnės, o paskui duodame jiems keturis šimtus miligra- 
mų apreiškimo. Dvi tiesioginės realybės patirtys, iš kurių kiekvie- 
nas protingas vaikinas ar mergina gali susiprasti, kas yra kas. 

- Ir nepamirškime mūsų aptartos jėgos problemos, - pasakė 
Vidžaja. - Laipiojimas uolomis yra taikomosios etikos šaka - tai 
dar vienas prevencinis terorizavimo pakaitas. 

— Tad mano tėvas turėjo būti ir alpinistu, ne tik medkirčiu. 

— Galima pasijuokti, - sutiko Vidžaja, tikrai juokdamasis. — Ta. 
čiau akivaizdu — tai tikrai padeda. Tikrai padeda. Aš kopiau ir 
kopiau - ir tikrąja šio žodžio prasme iškopiau iš daugybės šlykš- 
čiausių pagundų piktnaudžiauti savo raumenimis, o kadangi ma- 
no raumenys nemenki, - pridėjo jis, - tai ir pagundų teko stiprių. 

— Čia, regis, yra tik vienas kabliukas, - tarė Vilas, - kad, kop- 
damas iš pagundų, pakeliui gali nukristi ir ... - staiga prisiminęs, 
kas nutiko Dugaldui Makfailui, jis nebebaigė. 

Sakinį pabaigė daktaras Robertas. 

— Gali nukristi, - pakartojo jis ir lėtai pridūrė, - ir užsimušti. 
Dugaldas lipo vienas, - pasakė jis kiek patylėjęs. - Niekas neži- 
no, kas atsitiko. Kūną rado tik kitą dieną. 

Visi ilgam nutilo. 

— Ir jūs vis tiek manote, kad tai gera mintis? - paklausė Vilas, 
bambukine lazda mostelėdamas į mažas figūrėles, taip vargingai 
ropojančias stačiai į bedugnę nyrančios uolos plyne. 

— Aš vis tiek manau, kad tai gera mintis, - atsakė daktaras 
Robertas. 

— Taip, bet vargšė Sušyla... 

— Taip, vargšė Sušyla, - pakartojo daktaras Robertas. - Ir varg- 
šai vaikai, vargšė Lakšmi, vargšas aš. Bet jeigu Dugaldas nebū- 
tų įpratęs rizikuoti savo gyvenimu, gal visi mes būtume vargšai 
dėl kitų priežasčių. Geriau rizikuoti netekti savo gyvybės, ne- 
gu rizikuoti atimti kitiems ar bent jau padaryti juos nelaimin- 
gus. Įskaudinsi juos, nes esi prigimtinai agresyvus, per daug 
atsargus arba per daug tamsus, kad išlietum savo agresiją vir- 
šum bedugnės. O dabar, - tęsė jis kitokiu tonu, - noriu paro- 
dyti jums vaizdą. 

— O aš eisiu šnektelėti su tais vaikinais ir merginomis, - Vi- 
džaja nuėjo prie grupelės raudonos dantytos uolos papėdėje. 

Palikęs Muruganą gilintis į mokslinę fantastiką, Vilas nusekė 
daktarą Robertą pro vartus su kolonomis, abu kirto plačią, šven- 
tyklą supančią akmeninę pakylą. Šios pakylos kampe stovėjo ne- 
didelis paviljonas su kupolu. Jie įėjo ir, žengę prie plačios lango 
ertmės, pažvelgė pro ją. Kaip vientisa nefrito ir lazurito siena iki 
horizonto plytėjo jūra. Jiems po kojų, tiesiog nukritusi tūkstan- 
čius pėdų, tyvuliavo džiunglių žaluma. Už džiunglių, horizonta- 
liai išdantyti tarpeklių ir kuorų, vertikaliai suskirstyti pylimais, 
kurie sudarė milžiniškus žmogaus sukurtus nesuskaičiuojamų lau- 
kų laiptus, šlaitai leidosi į plačią lygumą, kurios tolimiausiame 
kampe, tarp turgaus sodų ir palmėmis apjuosto paplūdimio, drie- 
kėsi nemažas miestas. Iš tokio aukščio puikiai regimas visu savo 
prašmatnumu, jis atrodė tarsi mažytis, kruopštus piešinys vidur- 
amžių Valandų knygoje. 

- Tai Šivapuramas, - pasakė daktaras Robertas. — O tie stati- 
niai ant kalvos už upės - didžioji budistų šventykla. Kiek anksty- 
vesnė nei Borobuduras*, o skulptūros tokios pat puikios kaip ir 
viskas Tolimojoje Indijoje.** 

Jis patylėjo. 

- Šiame nedideliame vasarnamyje rengdavome piknikus, kai 
lydavo. Niekuomet nepamiršiu to karto, kai Dugaldas (jam tu- 
rėjo būti apie dešimt metų) linksminosi užlipęs čia ant palangės 
ir atsistojęs ant vienos kojos šokančio Šivos poza. Vargšė Lakš- 
mi, ji mirtinai persigando. Bet Dugaldas buvo gimęs laipioti. 
Todėl tas nelaimingas atsitikimas dar labiau nesuprantamas. — 
Jis papurtė galvą, paskui vėl patylėjęs kalbėjo toliau, - paskutinį 
kartą čia buvome prieš devynetą ar aštuonetą mėnesių. Dugal- 
das dar buvo gyvas, ir Lakšmi dar nebuvo tokia silpna, tad galėjo 


* Didžiausia Pietryčių Azijos budistų šventykla, VIII-IX a. 
** Senovėje taip vadintos pietrytinės Azijos šalys. 

dienai iškeliauti su anūkais. Jis vėl parodė tą Šivos triuką Tomui 
Krišnai ir Merei Sarodžini. Ant vienos kojos, o rankos sukosi taip 
greitai, kad būtum galėjęs prisiekti, kad jis turi jų keturias. 

Daktaras Robertas nutilo. Pakėlęs gurinėlį nubirusio tinko nuo 
grindų, švystelėjo pro langą. 

- Žemyn, žemyn, žemyn... Tuščia erdvė. Pascal avašt son gouff- 
re*. Kaip keista, kad tai ir stipriausias mirties, ir sykiu gausiau- 
sio, intensyviausio gyvenimo simbolis. - Staiga jo veidas nusišvie- 
tė. — Matai vanagą? 

— Vanagą? 

Daktaras Robertas parodė, kur pusiaukelėje tarp jų į aukšty- 
bes iškelto kambarėlio ir tamsaus miško stogo nejudindamas 
sparnų sukosi nedidelis rudas greičio ir plėšikiško tingumo įsi- 
kūnijimas. 

— Prisiminiau eilėraštį, kurį Senasis Radža parašė apie šią vie- 
tą. Daktaras Robertas šiek tiek patylėjo, paskui padeklamavo: 


Tu klausi, ką šioj debesų padangtėj, 
Kur virš pasaulio šoka Šiva, 

Kaip man atrodo, 

Ką aš čia aukštybėse darau? 


Atsakymo nėra, brolau, 

Tik vanagas lakioja po mumis, 
Čiurliai lyg juodos strėlės 

Aštriom sidabro gijom dangų raižo 
Šaižiai klykdami. 


* „Paskalis turėjo savo tuštumą“, - iš Charleso Baudelaire'o eilėraščio 
„Tuštuma“. 

Sakai, kad lygumos, kaitra alsuojančios, toli, 
Prikaišioji, kad mano žmonės taip nutolo! 


Ir vis dėlto arti! Toli tarp apsiniaukusio dangaus 
Ir jūros apačioj, kuri staiga išnyra, 
Aš įžvelgiau jų spindulingą paslaptį - ir savo. 


— O toji paslaptis, manau, yra ši tuščia erdvė. 

— Ar veikiau tai, ką ši tuščia erdvė simbolizuoja - Budos Pri- 
gimtį, esančią visame mūsų nepaliaujančiame nykime. Tai man 
primena... 

Jis pažvelgė į laikrodį. 

— Kas gi toliau mūsų programoje? —- paklausė Vilas, kai jie 
išniro į akinamą šviesą. 

— Ritualas šventykloje, - atsakė Robertas. - Jaunieji alpinistai 
atnašaus savo žygį Šivai. Kitaip tariant, savo pačių Tokybei, vi- 
zualizuojamai kaip Dievas. Paskui bus antroji jų iniciacijos dalis — 
išsilaisvinimo iš savęs patirtis. 

— Išgeriant mokšos vaistų? 

Daktaras Robertas linktelėjo. 

— Jų vadovai išdalijo vaistus prieš jiems išeinant iš Alpiniz- 
mo asociacijos namelio. Paskui jie susirenka į šventyklą. Me- 
džiaga pradeda veikti pamaldų metu. Be to, - pridėjo jis, — 
pamaldos sanskritiškai, taigi nesuprasi nė žodžio. Vidžaja kreip- 
Sis į jaunuolius angliškai, jis kalbės kaip Alpinizmo asociacijos 
prezidentas. Angliškai kalbėsiu ir aš. Na žinoma, ir dauguma 
Jaunimo. 

Šventykloje tvyrojo vėsi, slaptinga tamsa, švelninama blyš- 
kios šviesos, kuri skverbėsi pro porą langelių su pinučiais ir skli- 
do nuo septyneto lempų, geltona virpančių žvaigždžių aureole 

supančių statulos ant altoriaus galvą. Tai buvo ne didesnis už 
vaiką varinis Šiva. Apsuptas liepsningo garbės rato, gestikuliuo- 
damas visomis keturiomis rankomis, besiplaikstančiomis kase- 
lėmis, dešine koja primynęs bjauriausią neūžaugos blogio kūną, 
kairę grakščiai pakėlęs, dievas stovėjo sustingęs, tarsi pagautas 
ekstazės. Jau išsinėrę iš alpinistų drabužių ir įsispyrę į sandalus, 
nuogomis krūtinėmis, trumpikėmis arba ryškių spalvų sijonais 
būrelis vaikinų ir merginų sykiu su šešiais jaunais vyrais, savo 
vadovais ir instruktoriais, sukryžiavę kojas sėdėjo ant žemės. Vir- 
šum jų, stovėdamas ant aukščiausio altoriaus laiptelio, plikai nu- 
siskutęs, geltonu apdaru dvasininkas dudeno kažką nesupranta- 
mo. Palikęs Vilą patogiai įsitaisiusį prie sienos kraštelio, dakta- 
ras Robertas nutipeno prie sėdinčių Vidžajos ir Murugano ir 
prisėdo šalia. 

Malonų ausiai sanskrito grumėjimą pakeitė aukštų tonų nosi- 
nių garsų giesmė, po jos prasidėjo litanija - į dvasininko meldi- 
mus visi susirinkusieji atsakydavo kartu. 

Dabar varinėje smilkyklėje uždegė smilkalų. Kviesdamas nu- 
rimti, senasis dvasininkas iškėlė rankas, ir ilgą, prasmingą tobu- 
los tylos valandėlę pilkas smilkalų siūlelis nevingiuodamas kilo 
tiesiai prieš dievą, paskui, susitikęs pro langą pūstelėjusį vėjelį, 
užlinko ir nyko iš akių, virsdamas neregimu debesėliu, paslap- 
tingu kito pasaulio kvapu užpildydamas visą apytamsę erdvę. 
Vilas atsimerkė ir išvydo, kad iš visų susirinkusiųjų Muruganas 
vienintelis neramiai sukinėjasi. Ir ne tik sukinėjasi, bet taiso ne- 
rimstančio nepasitenkinimo grimasas. Muruganas niekuomet ne- 
laipiojo, tad alpinizmas jam atrodė kvailystė. Jis atsisakė paban- 
dyti mokšos vaistų, o tie, kurie juos vartojo, buvo jam visiškai 
nepriimtini. Jo motina tikėjo Pakylėtaisiais Mokytojais ir pasiple- 
pėdavo su Kut Humiu, todėl Šivos atvaizdas jam tebuvo vulga- 

rus stabas. Kokia iškalbinga pantomima, pamanė Vilas, stebėda- 
mas vaikiną. Deja, į vargšo Murugano keistenybes niekas ne- 
kreipė nė menkiausio dėmesio. 

- Šivanajama* , - tarė senasis dvasininkas, nutraukdamas ilgą 
tylą, ir vėl, - Šivanajama, - jis mojo rankomis kviesdamas. 

Pakilusi iš savo vietos, aukšta mergina, kurią Vilas šiandien 
matė kopiančią viršum bedugnės, palipo altoriaus laiptais. Pa- 
sistiebusi, — aliejumi ištrintas merginos kūnas lempų šviesoje 
blizgėjo kaip antra vario statula, - ji užkorė blyškių geltonų 
žiedų girliandą ant aukščiausiai iškeltų Šivos rankų. Paskui, su- 
dėjusi delnus, pažvelgė į giedrai besišypsantį dievo veidą ir iš 
pradžių kiek trūkinėjančiu, bet greitai išsilyginusiu balsu pra- 


kalbo: 


O tu, kūrėjau, tu, naikintojau, tu, kuris palaikai, 

Tu saulei šviečiant šoki tarp paukščių ir nerūpestingai 
žaidžiančių vaikų 

O nakčiai stojus - tarp deginimui sukrautų laužų. 

Tu, Šiva, tu tamsus ir šiurpus Bbairava,** 

Tu, Tokybe ir Iliuzija, tu, Tuštuma ir Visi Daiktai, 

Gyvenimo tu viešpats, todėl tau atnešiau gėlių, 

Mirties tu viešpats, aš atnešiau tau širdį savo, - 

Dabar išdeginki šią širdį, 

Kad nežinojimą ir mano aš prarytų liepsnos. 

Ir tu, Bbairava, galėtum šokt tarp pelenų. 

Kad tu, Viešpatie Šiva, galėtum šokti tarp žiedų, 

Ir šokčiau aš su tavimi. 


* Šivos išmintis (sanskr.). 
** Bhairava — šiurpiausia hinduizmo dievo Šivos reinkarnacija. 

Mergina pakėlė rankas - jos judesys priminė ekstaziško garbi- 
nimo gestą, kartojamą šimtų šokančių maldininkų kartų, paskui 
žengė šalin į prieblandą. „Šivanajama“, — sušuko kažkas. Muru- 
ganas paniekinamai prunkštelėjo, kai refreną pagavo kiti jauni 
balsai. „Šivanajama, Šivanajama...“ Senasis dvasininkas rečitaty- 
vu giedojo jau kitą vietą iš raštų. Jam įpusėjus, pro lango pinu- 
čius įlėkė nedidelis pilkas paukštelis raudona galva, audringai 
paplasnojo aplinkui lempas, paskui, garsiai sučirpęs iš siaubo ir 
pasipiktinimo, šovė lauk. Dvasininko progiesmis nenutrūko, įsi- 
bėgėjęs pasiekė kulminaciją ir baigėsi tyliai šnibždama malda: 
šanti, šanti, šanti. Dabar senasis dvasininkas pasisuko į altorių, 
paėmė ilgą degtuvą, prisidegė nuo vienos lempų viršum Šivos 
galvos ir ėmė žiebti kitas septynias lempas, kybančias gilioje ni- 
šoje žemiau plokštės, ant kurios stovėjo šokėjas. Blykstelėjusi 
ant glotnaus išgaubto metalo, lempų šviesa išryškino kitą statulą - 
šį kartą sėdinčius Šivą su Parvati, Didžiąja jogine: dviem iš ketu- 
rių rankų Šiva laikė iškėlęs simbolinį būgnelį ir ugnį, o kita pora 
glamonėjo rankomis ir kojomis jį apsivijusią meilės Deivę, am- 
žiams apsižergusią jį bronzinę aistros jojikę. 

Senasis dvasininkas pamojo ranka. Šį kartą švieson įžengė vai- 
kinas - tamsaus gymio, raumeningas. Pasilenkęs jis pakabino at- 
neštą girliandą Parvati ant kaklo, perlenkė ilgą žiedų pynę ir 
kitą baltų orchidėjų kilpą užmetė Šivai ant galvos. 

— Kiekvienas - abu, - pasakė. 

— Kiekvienas - abu, - pakartojo jaunų balsų choras. 

Muruganas įnirtingai papurtė galvą. 

— O tu, išėjusysis, - tarė tamsusis vaikinas, - tu, išėjusysis, 
kuris išėjai į kitą krantą, kurs išlipai kitame krante, o tu, nušviti- 
me, ir tu, kitas nušvitime, tu, išsilaisvinime, tapęs vienu su išsi- 
laisvinimu, tu, atjauta beribės atjautos rankose. 

- Šivanajama. 

Jis grįžo į savo vietą. Ilgam pakibo tyla. Tuomet atsistojęs pra- 
bilo ir Vidžaja. 

— Pavojus, - tarė jis ir pakartojo, - pavojus. Pavojus, priimamas 
apgalvotai, bet lengvai. Pavojus, kuriuo dalijiesi su draugu, drau- 
gų grupe. Dalijiesi sąmoningai, kol suvoki tai, kiek tik suvokti 
pajėgi, kol tas dalijimasis ir pavojus tampa joga. Du draugai, susi- 
rišę leidžiasi uola. Kartais trys arba keturi draugai. Kiekvieno są- 
monė aprėpia savo raumenų įtampą, savo įgūdžius, savo baimę ir 
savo baimę įveikiančią dvasią. Ir kiekvienas, žinoma, aprėpia 
podraug ir visus kitus, dėl jų rūpinasi, daro tai, ką reikia daryti, 
kad jiems būtų saugu. Gyvenimas, pasiekęs aukščiausią kūno ir 
dvasios įtampos tašką, gyvenimas gausesnis, nepalyginamai bran- 
gesnis dėl nuolatinės mirties grėsmės. Bet po pavojaus jogos atei- 
na viršūnės joga, poilsio ir atsipalaidavimo joga, joga bedugnio ir 
beribio atsipalaidavimo, joga, kurią sudaro sąmoningas priėmi- 
mas to, kas duodama, ir kai tai duodama, neteisiant neramiu mo- 
ralizuojančiu protu, nieko nepridedant iš susirinktų iš kitų idėjų 
išteklių nė iš dar apstesnių norų gimdomų svajų. Jūs tiesiog sėdite 
atpalaidavę raumenis, siela atvira saulės šviesai ir debesims, atvira 
tolumai ir horizontui, galiausiai atvira tai beformei, bežodei Ne- 
Minčiai, kurią viršūnės tyluma leidžia jums įžvelgti, gilią ir neišse- 
miamą, virpančioje jūsų kasdienio mąstymo srovėje. 

O dabar metas leistis, metas antram pavojaus jogos gūsiui, 
metas atnaujinti įtampą ir švytintį gyvenimo gausybės suvoki- 
mą, kai pavojingai kybote ties susinaikinimo riba. Tuomet bedug- 
nės papėdėje atsirišate ir leidžiatės akmenuotu keliu iki pirmųjų 
medžių. Ir staiga jus apgaubia miškas, o čia prireikia kitokios 
Jogos — džiunglių jogos, jogos, kurią sudaro absoliutus gyveni- 
mo iš labai arti suvokimas, džiunglių gyvenimas, prabangus jo 


saLA / 221 


vešėjimas ir pūvantis, šliaužiantis skurdas, visos jo melodrama- 
tiškos dviprasmybės: orchidėjų ir šimtakojų, dėlių ir nektarinu- 
kių, vienos siurbia nektarą, o kitos, - kraują. Gyvenimas, gim- 
dantis tvarką iš chaoso ir bjaurasties, gyvenimas, kuriantis gimi- 
mo ir augimo stebuklus, tačiau tie stebuklai, regis, neturi kito 
tikslo, vien tą, kad patys save sunaikintų. Grožis ir šiurpulys, 
grožis, - pakartojo jis, - ir šiurpulys. Ir tuomet staiga, pargrįžę iš 
vienos iš savo ekspedicijų į kalnus, staiga suvokiate, kad esama 
susitaikymo. Ir ne tik susitaikymo. Susiliejimo ir tapatybės. Gro- 
žio vienis su šiurpuliu džiunglių jogoje. Gyvenimas, sutaikytas 
su amžina mirties artuma —- pavojaus jogoje. Tuštuma, sutam- 
panti su savastimi, viršūnės šabo jogoje. 

Visi nutilo. Muruganas demonstratyviai nusižiovavo. Senasis 
dvasininkas uždegė kitą smilkalų lazdelę ir murmėdamas mosa- 
vo ja priešais šokėją, mojavo aplinkui kosminį Šivos ir Deivės 
meilės aktą. 

— Kvėpkite giliai, - tarė Vidžaja, - ir kvėpdami pajuskite šitą 
smilkalų kvapą. Sutelkite į jį visą dėmesį, pažinkite jame tai, kas 
jis yra — neištariamas faktas už žodžių, už proto ir paaiškinimo. 
Pažinkite jį tikrumoje. Pažinkite kaip paslaptį. Kvepalai, mote- 
rys ir malda - tai buvo trys dalykai, kuriuos Mahometas mylėjo 
labiausiai. Nepaaiškinami įkvėpto smilkalo, paliestos odos, pa- 
justos meilės duomenys, anapus jų - paslapčių paslaptis, Vienis 
daugyje, Tuštuma, kuri yra viskas, Tokybė, visuotinai esanti kiek- 
viename pavidale, kiekviename taške ir kiekvieną akimirką. Tai- 
gi, kvėpkite, - pakartojo jis, - kvėpkite, - ir galiausiai, jau atsisė- 
dęs, pašnabždomis, - kvėpkite. 

- Šivanajama, - ekstaziškai saumurmėjo senasis dvasininkas. 

Daktaras Robertas pakilo ir žengė altoriaus link, paskui su- 
stojo, atsisuko ir pamojo Vilui Farnabiui. 

— Ateik pasėdėsi su manim, - sušnabždėjo jis, kai Vilas priėjo, — 
noriu, kad matytumei jų veidus. 

— Ar aš netrukdysiu? 

Daktaras Robertas papurtė galvą ir ėjo toliau, užlipę tris ket- 
virčius altoriaus laiptais, susėdo greta prietamsoje tarp tamsos ir 
lempų šviesos. Tyliai, labai tyliai daktaras Robertas prakalbo apie 
Šivą-Nataradžą — Šokio Viešpatį*. 

— Pažvelkite į jo atvaizdą, - tarė jis. - Žvelkite į jį naujomis 
akimis, kurias jums atvėrė mokšos vaistai. Žiūrėkite, kaip jis kvė- 
puoja ir pulsuoja, kaip auga iš šviesos į vis stipresnę šviesą. Jis 
šoka laike ir už laiko, amžių amžiais ir amžinoje dabartybėje. 
Šoka ir šoka visuose pasauliuose išsyk. Pažvelkite į jį. 

Tyrinėdamas tuos pakeltus veidus, Vilas pastebėjo čia viena- 
me, čia kitame brėkštančius palaimos spindulius, pripažinimo, 
supratimo, garbinančios nuostabos, virpančios ties ekstazės ar- 
ba siaubo riba. 

- Žvelkite įdėmiau, - ragino daktaras Robertas. - Žvelkite 
dar įdėmiau. - Minutėlę patylėjęs, - šoka išsyk visuose pasau- 
liuose, - pakartojo jis. - Visuose pasauliuose. Ir visų pirma mate- 
rijos pasaulyje. Žvelkite į didžiulę apvalią aurą, įrėmintą ugnies 
simboliais, kurioje dievas šoka. Ji reiškia Gamtą, masės ir ener- 
gijos pasaulį. Joje Šiva šoka beribio tapsmo ir nykimo šokį. Tai 
jo /yla**, jo kosminis žaidimas. Jis žaidžia, kad žaistų, kaip vai- 
kas. Tačiau šis vaikas yra Daiktų Tvarka. Jo žaislai galaktikos, o 
tarp kiekvienos dviejų pirštų poros srūva tūkstančiai milijonų 
šviesmečių. Žvelkite į jį ant altoriaus. Atvaizdą pagamino žmo- 
gus, sumaniai išliejo iš vario ketverto pėdų figūrą. Bet Šiva- 
Nataradža užpildo visatą, yra visata. Užsimerkite ir išvysite jį, 


* Vieno pagrindinių hinduizmo dievų Šivos - kaip kosminio šokėjo - forma. 
** Zaidimas (sanskr.). 

stūksantį naktyje, sekite tas beribes ištiestas rankas ir nepaklus- 
nius, nepaliaujamai plevenančius plaukus. Nataradža žaidžia tarp 
žvaigždžių ir atomuose. Bet taipgi, — pridėjo jis, - žaidžia kiek- 
viename gyvame sutvėrime, kiekviename jaučiančiame tvariny- 
je, kiekviename vaike, vyre, moteryje. Žaidžia, kad žaistų. Bet 
dabar žaidimų aikštelė suvokia, šokių aikštelė pajėgia kentėti. 
Mums šis žaidimas be priežasties regis tarsi įžeidimas. Iš tiesų 
mes norėtume Dievo, kuris niekuomet nenaikintų ką sukūręs. 
Arba jei skausmas ir mirtis privalo egzistuoti, te juos seikės tei- 
singumo Dievas, kuris baus piktavalius ir atlygins geriesiems am- 
žina linksmybe. Bet išties gerieji įskaudinami, kenčia nekaltieji. 
Tuomet tebus toks Dievas, kuris atjaus ir priglobs. Bet Natara- 
dža tik šoka. Jo žaidimui mirtis lyg gyvenimas, o visos piktybės 
lyg visos dorybės. Aukščiau iškelta dešine ranka jis laiko būgne- 
lį, kuris šaukia būtį iš nebūties. Tratata - kūrybos signalas, kos- 
minis ryto kėlimas. Bet dabar pažiūrėkite į jo aukščiau pakeltą 
kairę ranką. Ji mosuoja ugnimi, kuria visa, kas buvo sukurta, 
bus nedelsiant sunaikinta. Jis šoka taip - kokia laimė! Šoka ši- 
taip — ir o, skausmas, bjauriausia baimė, apleistis! Tuomet strak- 
sėk, liuoksėk ir šokinėk. Šok į geriausią sveikatą. Liuoktelėk į 
vėžį ir senatvę. Šok iš gyvenimo pilnatvės į niekį, iš niekio - vėl 
į gyvenimą. Nataradžai visa tai žaidimas, o žaidimas yra sau tiks- 
las, nepaliaujamas betiksliškumas. Jis šoka, nes šoka, šokis yra jo 
mahbasukba“ , jo beribė ir amžinoji palaima. Amžinoji palaima, - 
pakartojo daktaras Robertas, vėl pakartojo, bet dabar jau klaus- 
damas, - amžinoji palaima? - Jis papurtė galvą. - Nes palaimos 
nėra, tik svyravimas tarp laimės ir siaubo, pasipiktinimo jaus- 
mo, pagalvojus, kad mūsų skausmai yra tokia pati nedaloma 


* Didžioji ramybė, didžioji laimė (sanskr.). 

Nataradžos šokio dalis kaip ir mūsų malonumai, mūsų mirtis kaip 
mūsų gyvenimas. Dabar šiek tiek pagalvokime apie tai tyloje. 

Sekundės bėgo, tyla vis gilėjo. Staiga viena mergina prapliupo 
gąsdinamai raudoti. Vidžaja atsikėlė ir, atsiklaupęs šalia, uždėjo 
ranką jai ant peties. Raudojimas nuslopo. 

— Kančios ir ligos, - pagaliau vėl prabilo daktaras Robertas, — 
galudienis, negalia, mirtis. Aš parodysiu jums kančią. Bet tai bu- 
vo ne vienintelis dalykas, kurį Buda mums parodė. Jis parodė 
mums ir kančių pabaigą. 

- Šivanajama, - triumfuodamas šūktelėjo senasis dvasininkas. 

— Vėl atsimerkite ir pažvelkite į Nataradžą čia, ant altoriaus. 
Įsižiūrėkite įdėmiai. Dešinėje iškeltoje rankoje, kaip jau matėte, 
jis laiko būgnelį, kuriuo šaukia gyveniman, viršutinėje kairėje 
neša naikinančią ugnį. Gyvenimas ir mirtis, tvarka ir pasklidi- 
mas, jis neskirsto. Bet dabar pažvelkite į kitą Šivos rankų porą. 
Apatinė dešinioji pakelta ir delnas pakreiptas išorėn. Ką reiškia 
šis gestas? Jis reiškia: „Nebijokite, Viskas Gerai.“ Bet kaip kas 
nors, nepraradęs proto, gali nebijoti? Kaip galėtų dėtis, kad blo- 
gis ir kančios - gerai, kai akivaizdu, kad visa tai blogai? Natara- 
dža jums atsakys. Dabar pažvelkite į jo apatinę kairę ranką. Ja jis 
rodo žemyn sau į kojas. O ką daro jo kojos? Pažiūrėkite įdėmiau 
ir pamatysite, kad jo dešinė koja primynusi šiurpų nežmonišką 
sutvėrimą - demoną, Mujalaką. Neūžauga, bet pagiežos nepap- 
rastai sustiprintas, Mujalaka įkūnija tamsą, tai godaus, valdan- 
čiojo „aš“ manifestacija. Mink ant jo, nusuk jam sprandą. Kaip 
tik tai Nataradža ir daro. Mina mažąjį siaubūną dešine koja. Bet 
atkreipkite dėmesį, kad pirštu jis rodo ne šią minančią dešinę — 
bet kairę koją, kurią šokdamas jau kelia nuo žemės. Ir kodėl jis 
ją rodo? Kodėl? Toji pakelta koja, tas žemės traukos paneigimas 
šokiu yra atsirišimo simbolis, simbolis mokšos - išsilaisvinimo. 

Nataradža šoka išsyk visuose pasauliuose, fizikos ir chemijos pą- 
saulyje, paprastos, labai žmogiškos patirties, galiausiai Tokybės 
pasaulyje, Proto ir Vaiskiosios Šviesos. O dabar, - tęsė daktaras 
Robertas šiek tiek patylėjęs, — norėčiau, kad jūs pažvelgtumėte į 
kitą statulą, Šivos ir Deivės atvaizdą. Zvelkite į juos jų nedide- 
liame šviesos urve. O dabar užsimerkite ir išvyskite juos švie- 
čiančius, gyvus, garbingus. Kaip gražu! Ir kokia prasmės gelmė 
jų švelnume! Kokia išmintis anapus visos žodžių išminties toje 
juslinėje dvasinio susiliejimo ir atpirkimo patirtyje! Vienis, susi- 
tuokęs su daugybe, sąlygotasis virtęs absoliutu sąjungoje su Vie- 
niu. Nirvana sutapusi su samsara, Budos Prigimties manifestaci- 
ja laike, kūne, jutime. 

Senasis dvasininkas uždegė dar vieną smilkalo lazdelę ir pragy- 
do sanskritiškai, minkštai, viena po kitos tęsiamomis melizmo- 
mis. Jaunuolių veiduose Vilas regėjo besiklausančių giedrą, vos 
pastebimą ekstazišką šypseną, sveikinančią staigią įžvalgą, grožio 
ar tiesos apsireiškimą. Muruganas tuo metu sėdėjo pačiam gale ir 
atsirėmęs į koloną krapštė savo tobulai graikišką nosį. 

— Išsilaisvinimas, - vėl pradėjo daktaras Robertas, - kančių 
nuramdymas, kai paliaujama būti tuo, kuo iš nežinojimo mano- 
te esą, ir tampama tuo, kuo esate išties. Kurį laiką mokšos vais- 
tai padės jums justi, ką reiškia būti tuo, kas išties esate, kuo išties 
visuomet buvote. Kokia belaikė palaima! Bet kaip ir visa kita, šis 
belaikiškumas praeina. Kaip ir visa kita, jis praeis. O kai tai praeis, 
ką darysite su šia patirtimi? Ką darysite su visomis kitomis patir- 
timis, kurias 7>20kšos vaistai jums suteiks ateisiančiais metais? Ar 
tik pasidžiaugsite ja kaip vakaru lėlių teatre, o paskui grįšite pri€ 
įprastų savo darbų, grįšite elgtis kaip kvaili nusižengėliai, kokius 
save įsivaizduojate? Ar įžvelgę skirsite savo gyvenimą tikslui — 
ne tokiam įprastam - būti tuo, kas išties esate? Visa, ką mes, 

vyresnieji, tegalime padėti savo mokymu, visa, ką išgali duoti 
Pala su savo socialiniais modeliais - tai suteikti jums technikas ir 
galimybes. Ir visa, ką mokšos vaistai jams gali duoti, tai retsy- 
kiais atverti palaimintų nušvitimo ir išsilaisvinimo prošvaisčių. 
Jums spręsti, ar veiksite išvien su malone, ar imsitės tų galimy- 
bių. Tačiau visa tai - ateičiai. Cia ir dabar aš tenoriu, jog klausy- 
rimėte Maino patarimo: „Dėmesio!“ Kreipkite dėmesį, ir jūs 
atrasite save, tolydžio arba staiga, įsisąmoninę tuos didžius pir- 
mapradžius faktus, kurie slypi už šių simbolių ant altoriaus. 

— Šivanajama! 

Senasis dvasininkas pamojavo smilkalų lazdele. Altoriaus laiptų 
papėdėje vaikinai ir merginos sėdėjo nejudėdami nelyginant sta- 
tulos. Virstelėjo durys, pasigirdo žingsniai. Pakreipęs galvą, Vi- 
las išvydo nediduką, bet tvirtai sudėtą žmogų, besiskiriantį kelią 
tarp kontempliuojančių jaunuolių. Jis palipo laipteliais ir pasi- 
lenkęs kažką sušnibždėjo daktarui Robertui į ausį, paskui apsi- 
suko ir vėl nukurnėjo durų link. 

Daktaras Robertas padėjo ranką Vilui ant kelio. 

— Karališkasis įsakymas, - sušnabždėjo jis, nusišypsodamas ir 
gūžtelėdamas pečiais. - Tas žmogelis - alpinistų trobelės prižiū- 
retojas. Rani ką tik skambinusi ir pranešusi, jog turinti kuo grei- 
čiau pamatyti Muruganą. Skubiai. 

Be garso nusijuokęs, jis pakilo ir padėjo atsistoti Vilui. 


VIENUOLIKTAS SKYRIUS 


Vilas Farnabis pats pasitaisė pusryčius, ir kai dakta- 
ras Robertas grįžo po rytinio vizito į ligoninę, gėrė antrą puode- 
lį pališkos arbatos ir valgė skrudintą vaisių duoną su greipfrutų 
marmeladu. 

— Naktį ne per daugiausia kankino skausmai, - atsakė jo klau- 
siamas daktaras Robertas. - Lakšmi miegojo geras ketvertą ar 
penketą valandų ir šį rytą pajėgė suvalgyti šiek tiek sultinio. 

Taigi jie galį tikėtis, tęsė jis, dar vienos atokvėpio dienos. O 
kadangi ligonę per daug vargintų, jei jis liktų su ja visą dieną, o 
ir gyvenimas nestoja ir turi būti leidžiamas naudingai, tad jis 
nusprendęs nuvažiuoti į aukštikalnių stotį ir padirbėti keletą va- 
landų su tyrimų komanda farmacinėje laboratorijoje. 

— Mokšos vaistų gamyba? 

Daktaras Robertas papurtė galvą. 

— Tai tik įprastinės operacijos kartojimas - technikų, ne tyrėjų 
darbas. Šie užsiėmę kiek naujesniais dalykais. 

Ir jis ėmė pasakoti apie indolinus, neseniai išskirtus iš Turbina 
corymbosa“, kuri buvo atgabenta iš Meksikos pernai ir augina- 
ma stoties botanikos sode. Bent trejetas skirtingų indolinų, iš 
kurių vienas atrodo labai stiprus. Bandymai su gyvūnais parodė, 
kad jis veikia retikulinę sistemą... 

Likęs vienas, Vilas įsitaisė po nedideliu iš viršaus pritaisytu ven- 
tiliatoriumi ir ėmėsi toliau skaityti „Užrašus apie tai, Kas yra Kas - 


* Kvaitulinis gyvatenis (/ot.). Sėklose yra medžiagos, populiariai žinomos 
kaip natūralus LSD. 

„Savo protu mes negalime atsikratyti pamatinio iracionalumo. 
Galime tik viena: išmokti meno būti iracionalūs racionaliu būdu. 


Paloje, po Reformos užaugus trims kartoms, nebėra nei avių 
bandų, nei dvasininkų - Gerųjų Piemenų, kurie kirptų ir kastruo- 
tų, nėra galvijų nei kiaulių bandų, nei licencijuotų gyvulių varo- 
vų, karališkų ar kariškų, nei kapitalistų ar revoliucionierių, ku- 
rie suskirstytų, uždarytų ir skerstų. Yra tik savanoriškos vyrų ir 
moterų asociacijos kelyje į visišką žmogiškumą. 

Melodijos ar akmenukai, procesai ar substancijos? „Melodi- 
jos“, - atsako budizmas ir šiuolaikinis mokslas. „Akmenukai“, — 
sako Vakarų klasikiniai filosofai. Budizmas ir šiuolaikinis moks- 
las pasaulį suvokia kaip muziką. Skaitydamas Vakarų filosofus, 
imu vaizduotis bizantiškos mozaikos figūrą — griežtą, simetriš- 
ką, sudėliotą iš gausybės nedidelių kokio nors akmens kvadratė- 
lių, tvirtai pricementuotų prie belangės bazilikos sienų. 


Šokėjos grakštumas ir po keturiasdešimties metų ją kankinan- 
tis artritas — abu yra skeleto funkcijos. Tvirti kaulai leidžia mergi- 
nai atlikti sukinius, bet tie patys šiek tiek parūdiję kaulai pasmer- 
kia močiutę ratukams. Panašiai tvirtas kultūros pagrindas yra pa- 
grindinis individualaus originalumo ir kūrybingumo pamatas, bet 
Sykiu ir didžiausias priešas. Užaugti visaverčiais žmonėmis daž- 
niausiai mums kliudo tai, kas stabdo mūsų augimo procesą. 


Viso šimtmečio mokšos vaistams skirti tyrimai aiškiai parodė, 
J08 paprasčiausi žmonės puikiausiai gali regėti vizijas ir patirti 
Visiško išsilaisvinimo jausmą. Šiuo požiūriu aukštąją kultūrą ku- 
"antys ir ją besimėgaujantys žmonės nėra niekuo pranašesni už 
Prasčiokus. Aukštoji patirtis visai suderinama su skurdžia sim- 

boline žmogaus raiška. Ekspresyvieji Palos dailininkų sukurti sim. 
boliai niekuo ne geresni negu tokie simboliai, menininkų sukur. 
ti kitur. Kadangi jie gimsta iš džiaugsmo ir išsipildymo, tai vej. 
kiausiai nėra tokie įtaigūs, galbūt neteikia tokio estetinio pasi. 
tenkinimo kaip tragiški keršto ar nusivylimo simboliai, kuriuos 
sukuria nusivylusieji, nuskausti tamsumo, tironijos ar karo me- 
nininkai, prietarų, stumiančių nusikalsti ar graužtis aukos. Palos 
pranašumas pasireiškia ne simboline raiška, bet menu, kuris, bū- 
damas aukštesnis ir daug vertingesnis už visą kitą meną, yra priei- 
namas visiems — tai adekvačios patirties menas, artimesnės pa- 
žinties su visais pasauliais, kuriuose mes, kaip žmonės, gyvena- 
me, menas. Apie Palos kultūrą nereikėtų spręsti pagal kriterijus 
(nes geresnių nėra), kuriais kliaunamės, kai vertiname kitas kul- 
tūras. Ji neturi būti vertinama pagal keleto talentingų meninių 
ar filosofinių žonglierių simboliais pasiekimus. Ne, vertinti ją 
reikėtų pagal tai, ką visi bendruomenės nariai, paprasti ir nepap- 
rasti, pajėgia nuveikti ir patirti kiekvienoje nelauktoje situacijo- 
je kiekvieno laiko susidūrimo su amžinybe metu.“ 


Sučirškė telefonas. Ar tegul skamba, ar pakelti ir pasakyti skam- 
binančiajam, kad daktaro Roberto šiandien nebus? Pasirinkęs 
antrą veiksmų eigą, Vilas pakėlė ragelį. 

— Daktaro Makfailo trobelė, - atsakė jis, parodijuodamas mik- 
lią sekretorę. - Bet daktaras visai dienai išvykęs. 

— Tant mieux*, - suturkė sodrus karališkas balsas kitame lai- 
do gale. - Kaip laikaisi 20 cber Farnabi? 

Apstulbęs Vilas išmekeno padėkas Jos Didenybei už josios ma- 
loningą domę. 


* Tuo geriau (pranc.). 

— Tad vakar popiet jie pasiėmė tave, - tarė Rani, - pažiūrėti 
vadinamosios iniciacijos. 

Vilas iš nuostabos jau atsikvošėjo tiek, kad sugraibė atsakymą 
neutraliais žodžiais ir neįsipareigojančiu tonu. 

— Buvo nuostabu. 

— Nuostabu, - pakartojo Rani ir tęsė, pabrėždama pajuokai 
ir pagyrai skirtų didžiųjų raidžių fonetinius atitikmenis, — bet 
tik kaip Bedieviška TIKROS Iniciacijos Karikatūra. Jie taip ir 
neišmoko paprasčiausiai atskirti Gamtinio lygmens nuo Ant- 
gamtinio. 

— Na taip, - murmtelėjo Vilas, - na taip... 

— Ką sakei? - balsas kitame gale nenuolaidžiavo. 

— Na taip, - pakartojo garsiau Vilas. 

— Džiaugiuosi, kad sutinki. Bet aš skambinau, - toliau kalbėjo 
Rani, - ne tam, kad aptarčiau skirtumą tarp Gamtiškumo ir Ant- 
gamtiškumo, - nors šis skirtumas ir yra Svarbiausias. Skambinu 
skubesniu reikalu. 

— Naftos? 

— Naftos, - patvirtino ji. - Ką tik gavau nerimastingą praneši- 
mą iš savo Asmeninio Atstovo Rendange. Užima labai aukštas pa- 
reigas, - paaiškino ji tarp kitko, - ir visada Puikiai Informuotas. 

Vilui staiga panūdo išpešti, kas iš tų susilaižiusių, medaliais 
apsikabinėjusių svečių Užsienio ministerijos kokteilių vakarėly- 
je išdūrė savo išdūrinėtojus draugus - žinoma, tarp jų ir jį patį. 

— Per pastarąsias keletą dienų, - dėstė Rani, - ne mažiau nei 
trejeto Pagrindinių Naftos Kompanijų - europietiškų ir ameri- 
kietiškų — atstovai lankėsi Rendang Lobe. Mano informatorius 
Pranešė, kad jie dirba su bent ketvertu ar penketu Svarbių Ad- 
Ministracijos Asmenų, kurie ateityje gali daryti įtaką sprendžiant, 
kas gaus koncesiją Paloje. 

Vilas nepritariamai klektelėjo liežuviu. 

Buvo, užsiminė Rani, pasiūlyta solidžios sumos, jei ne tiesio- 
giai, tai bent paminėta ir gundančiai pamosuota. 

— Niekinga, - pakomentavo jis. 

Niekinga, sutiko Rani, kaip tik tas žodis. Ir kaip tik todėl Rei- 
kią Kažko Griebtis, Griebtis Skubiai. Iš Bahu ji sužinojusi, kad 
Vilas jau parašęs lordui Aldehidui ir kad neabejotinai po keleto 
dienų turėtų būti gautas atsakymas. Tačiau po keleto dienų — 
per ilgai. Svarbiausia laikas - ne tik dėl to, ką sumanė tos kon- 
kurentų kompanijos, bet ir (Rani paslaptingai nuleido balsą) 
dėl Kitų Priežasčių. „Dabar, dabar, - spyrė ją jos Mažasis Bal- 
selis. - Dabar, nedelsk!“ Lordą Aldehidą reikia informuoti kab- 
lograma apie tai, kas vyksta (ištikimasis Bahu, pridėjo ji paaiš- 
kindama, pasiūlė persiųsti koduotą pranešimą per Rendango 
Pasiuntinybę Londone), o drauge reikia skubiai pareikalauti, 
kad lordas įgaliotų savo Ypatingąjį Korespondentą imtis tokių 
žingsnių —- O šiuo metu tinkami žingsniai turį būti daugiausia 
finansinio pobūdžio, - kokių prireiktų siekiant užtikrinti jų 
Bendro Reikalo triumfą. 

— Tad, tau leidus, - pabaigė balsas, - aš pasakysiu Bahu nedel- 
siant siųsti kablogramą. Mūsų bendru vardu, pone Farnabi, ta- 
vo ir mano. Viliuosi, kad tai, 720n cber, tau priimtina. 

Tai visiškai nebuvo priimtina, tačiau tarsi ir neliko pagrindo 
kuklintis, turint omenyje, jog jis jau parašė tą laišką Džo Alde- 
hidui. 

- Taip, žinoma, - sušuko tad jis su apsimestu entuziazmu, kurį 
demaskavo ilga abejonės pauzė, kol suko galvą vildamasis suregz- 
ti kitokį atsakymą. - Kada nors rytoj turėtume gauti atsakymą. 

— Gausime jį šiąnakt, - patikino Rani. 

— Argi tai įmanoma? 

— Su Dievu (con espressione*) nėra nieko neįmanomo. 

— Na taip, - memeno jis, - taip. Bet vis tiek... 

- Aš kliaunuosi tuo, ką man sako mano Mažasis Balselis. O 
sako jis: „Šiąnakt ponas Farnabis gaus carte blancbe**“, carte 
blanche, - pakartojo ji pasiskonėdama. - Ir ponui Farnabiui pui- 
kiai pasiseks. 

— Kažin? - atsiliepė jis abejodamas. 

— Tau turi pavykti. 

— Turi? 

— Turi, - tvirtino ji. 

—- Kodėl? 

- Nes pradėti Sielos Kryžiaus Žygį mane įkvėpė Dievas. 

- Ne visai suprantu, koks čia ryšys. 

- Gal ir neturėčiau sakyti, - atsiliepė ji. Paskui, kiek patylėju- 
si. - Be, antra vertus, kodėl ne? Jeigu mūsų Reikalas triumfuos, 
lordas Aldehidas pažadėjo paremti Kryžiaus Žygį visais savo iš- 
tekliais. O kadangi Dievas nori, kad Kryžiaus Žygis pasisektų, 
tai ir mūsų Reikalo triumfas garantuotas. 

—- OED, - buvo jis besušunkąs, bet susimaldė. Būtų nemanda- 
gu. O čia juk ne juokai. 

— Na, aš turiu skambinti Bahu, - pareiškė Rani. - A bientot***, 
mielasis Farnabi, - ir pakabino ragelį. 

Gūžtelėjęs pečiais, Vilas grįžo prie „Užrašų apie tai, Kas yra 
Kas.“ Ką dar jis galėjo padaryti? 


„Dualizmas... Be jo gera literatūra vargiai būtų įmanoma. Su 
juo geras gyvenimas tikrai neįmanomas. 


* Išraiškingai (ital.). 
** Veiksmų laisvę (pranc.). 
*** Iki greito (pranc.). 

„Aš“ patvirtina atskirą ir nuolatinę „aš-substanciją“, „esu“ nei- 
gia faktą, kad visa, kas egzistuoja, yra santykis ir kaita. „Aš esu“. 
Du trumpi žodžiai: bet kokia baisi netiesa! 

Religingai mąstantis dualistas šaukiasi iš beribės gelmės namų 
gamybos dvasias: Ne-dualistas šaukiasi beribę gelmę į savo dvasią 
ar, tiksliau sakant, jis suvokia, kad beribė gelmė jame jau yra.“ 


Pasigirdo privažiuojančios mašinos garsas, paskui, išjungus 
motorą, tyla, trinktelėjo durys, žingsniai žvyru, ant verandos 
laiptelių. 

— Ar pasiruošęs? - šūktelėjo Vidžaja giliu balsu. 

Vilas padėjo „Užrašus apie tai, Kas yra Kas“, pasiėmė bambu- 
kinę lazdą, pasirėmęs atsistojo ir žengė prie laukujų durų. 

— Pasiruošęs ir tik laukiu, kol sušvilps, - atsakė jis, žengdamas 
į verandą. 

— Tuomet vykime, - Vidžaja paėmė jį už rankos. — Atsargiai 
ant šitų laiptų. 

Apsitaisiusi rausvai, koralais pasipuošusi kaklą ir ausis prie dži- 
po stovėjo putli, apvalaus veido penktą dešimtį įpusėjusi moteris. 

— Čia Lyla Rao, - tarė Vidžaja. - Mūsų bibliotekininkė, sekre- 
torė, iždininkė ir apskritai tvarkos prižiūrėtoja. Be jos mes pra- 
žūtume. 

Ji atrodo, pamanė Vilas, spausdamas jai ranka, visai kaip tos 
švelnios, bet neišsemiamos energijos anglės, tik rudesnė, - kai vaikai 
užauga, jos atsideda geriems darbams ar kultūriniams renginiams. 
Ne per daug išmintingos, vargšelės, bet tokios nesavanaudės, atsi- 
davusios, nuoširdūs angelai - tik, deja, beviltiškos nuobodos! 

— Man apie jus pasakojo, - ponia Rao pati pradėjo pokalbį, 
jiems riedant palei lotosų tvenkinį ir sukant į pagrindinį kelią, — 
mano jaunieji draugai, Radha su Ranga. 

— Viliuosi, - atsakė Vilas, - kad jiems taip pat nuoširdžiai pa- 
tikau, kaip jie man. 

— Labai džiaugiuosi, kad jie jums patiko, - ponios Rao veidas 
nušvito iš pasitenkinimo. 

— Ranga ypač protingas, - įsiterpė ir Vidžaja. 

Ir taip subtiliai balansuoja, dėstė ponia Rao, tarp intraversijos 
ir išorinio pasaulio. Nuolat gundomas - ir kaip smarkiai! - pa- 
bėgti į arhato* nirvaną** arba nedidelį gražutį tvarkingą moks- 
lininkų grynosios abstrakcijos rojų. Nuolat gundomas, bet daž- 
nai pagundai atsispiriantis, mat Ranga - arhatas-mokslininkas 
yra ir kitas Ranga - gebantis atjausti, pasirengęs, jei kas moka 
teisingai kreiptis, atsiverti konkrečiai gyvenimo realybei, būti 
atidus, dėmesingas ir aktyviai naudingas. Kokia laimė jam ir vi- 
siems kitiems, kad jis rado tokią merginą kaip mažoji Radha, 
merginą, tokią išmintingą, paprastą, gyvą ir švelnią, taip gausiai 
apdovanotą meilei ir laimei! Radha ir Ranga, prisipažino ponia 
Rao, buvo vieni iš jos mylimų mokinių. 

Mokinių, globėjiškai nusprendė Vilas, kokioje nors budistų 
sekmadienio mokyklėlėje. Tačiau, kaip dabar pritrenktas suži- 
nojo, ši atsidavusi Socialinė Darbuotoja pastaruosius šešetą metų 
greta darbo bibliotekoje mokė jaunimą meilės jogos. Tai meto- 
dai, kurių taip purtėsi Muruganas, darė prielaidą Vilas, ir kurie 
kėlė šiurpą Rani, nes ši, kad ir kaip savinosi sūnų, kraujomaišos 
polinkių neturėjo. Jis jau žiojosi klausti. Tačiau jo refleksai buvo 
išmiklinti aukštesnėse platumose, bendraujant su kitokios pa- 


* Tradiciniame budizme išminčius, pasiekęs nušvitimą, priartėjęs prie 
nirvanos, baigdamas dabartinį gyvenimą išsivaduoja iš reinkarnacijos ciklo. 
** Budizmo mokymo apie kelią siekinys, sunkiai apibrėžiama sąmonės 
ištirpimo būsena. Nušvitimo būdu ji pasiekiama ir žmogui esant gyvam. 
Pasiekusieji šią būseną nusipurto visų saitų su gyvenimu. Po mirties jie 
išsilaisvina iš atgimimų ir persikūnijimų rato, vadinamo samsara 

dermės Socialinėmis Darbuotojomis. Jis šių klausimų nepajėgė 
išspausti. O dabar jau buvo per vėlu. Ponia Rao prabilo apie kitą 
savo pašaukimą. 

— Jeigu tik žinotumėte, kiek vargo su knygomis šiame klima- 
te! Popierius pūva, klijai skystėja, įrišimai payra, vabzdžiai grau- 
žia. Literatūra ir tropikai tikrai nesuderinami. 

— Ojei tikėtume Senuoju Radža, - literatūra nesuderinama su 
daugeliu kitų jūsų vietinių savybių, ne tik klimatu; ji nesuderi- 
nama su žmogiška morale, nesuderinama su filosofine tiesa, ne- 
suderinama su individo sveikata ir padoria socialine sistema, ne- 
suderinama su niekuo kitu, kaip tik su dualizmu, nusikaltėliška 
beprotybe, neįmanoma ambicija ir bereikalinga kalte. Bet nieko 
tokio. — Vilas nuožmiai išsišiepė. - Pulkininkas Dypa viską su- 
tvarkys. Kai Pala bus okupuota, rasis sąlygos karui, naftai ir 
sunkiajai pramonei, jūs tikrai sulauksite literatūros ir teologijos 
aukso amžiaus. 

— Norėčiau pasijuokti, - atsakė Vidžaja. - Bėda tik, kad tu 
veikiausiai teisus. Nemaloni nuojauta sako, kad mano vaikai už- 
augę pamatys šias pranašystes pildantis. 

Jie išlipo iš džipo ir pastatę jį prie įėjimo į kaimą, plotelyje 
tarp jaučio traukiamo vežimo bei japoniško sunkvežimio, pa- 
traukė pėsčiomis. Siaura palmių, papajų, duonmedžių sodų pa- 
vėsy glūdinčių šiaudais dengtų namų gatvelė vedė į centrinę 
turgaus aikštę. Vilas stabtelėjo ir, parimęs ant bambukinės laz- 
dos, apsidairė. Vienoje aikštės pusėje stovėjo žavingas rytietiš- 
ko rokoko statinys rausvu stiuku dekoruotu fasadu ir su bokš- 
teliais keturiuose kampuose, veikiausiai miesto rotušė. Priešais 
ją, kitoje aikštės pusėje, kilo nedidelė rausvo akmens šventyk- 
la, ant centrinio jos bokšto aukštais surikiuotos nesuskaitomos 
skulptūrinės figūros pasakojo Budos kelią nuo išlepinto vaiko 

iki Tathagatos*. Daugiau nei pusę atviros tarp šių dviejų pa- 
minklų esančios erdvės buvo apklėtęs didžiulis bengalinis fiku- 
sas. Jo painiose, šešėlingose navose buvo sustatyti pirklių ir tur- 
gaus moterėlių prekystaliai. Pro žaliųjų skliautų plyšelius įsmun- 
kantys įkypi, ilgi saulės spinduliai čia išgriebdavo eilę juodų ir 
geltonų vandens ąsočių, čia blykstelėdavo ant sidabro apyran- 
kės, dažyto medinio žaisliuko ar margintos medvilnės rietimo, 
išryškindavo vienur vaisių krūvą, linksmą gėlėtą mergaitės lie- 
menę, kitur šviečiančius besijuokiančius dantis ir akis, rausvą 
nuogo torso auksą. 

— Visi regisi tokie sveiki, - stebėjosi Vilas, jiems vaikštinėjant 
palei prekystalius po didžiuoju medžiu. 

- Jie regisi sveiki, nes yra sveiki, - tarė ponia Rao. 

- Ir laimingi - įvairovės dėlei. 

Jis mintijo apie veidus, kuriuos matė Kalkutoje, Maniloje, Ren- 
dang Lobe - veidus, kokius, beje, mato kasdien Flistrite ir Strende. 

— Net moterys, - kalbėjo jis, žvalgydamasis čia į vieną, čia į 
kitą veidą, - net jos atrodo laimingos. 

— Nes neaugina po dešimtį vaikų, - paaiškino ponia Rao. 

- Ten, iš kur aš esu, moterys ir neaugina po dešimtį vaikų, — 
pasakė Vilas. - Deja... veiduos „Išsekimo, sielvarto ženklai.“** 

Jis stabtelėjo pažiūrėti, kaip vidutinio amžiaus turgaus pre- 
keivė sveria saulėje išdžiovintos vaisių duonos riekes jaunutei 
mamai su vaikučiu krepšyje ant nugaros. 

— O čia švytėjimas. 

— Tai dėl maitbunos, - pergalingai paaiškino ponia Rao. - Dėl 
meilės jogos. - Jos veide sumišo religinė aistra ir profesionalės 
pasididžiavimas. 


* Tathagata - „taip nuėjęs“ - pasiekęs nušvitimą Buda (sanskr.). 
** Williamo Blake'o eilėraščio „Londonas“ eilutė. 

Jie išėjo iš bananinio fikuso šešėlio, perėjo aršios saulės juos- 
tą, palipo senais numintais laiptais ir žengė į niūrią šventyklos 
prieblandą. Iš tamsos išniro milžiniška auksinė bodhisatva. Dvel- 
kė smilkalais, geibstančiais žiedais, o kažkur už statulos neregi- 
mo garbintojo balsas pynė begalinę litaniją. Negirdimai pro šo- 
nines duris vidun šmukštelėjo basa mergaitė. Nekreipdama dė- 
mesio į suaugusiuosius, ji mitriai kaip katė pasilipo ant altoriaus 
ir padėjo šakelę baltų orchidėjų ant atversto statulos delno. 
Paskui, pažvelgusi į didžiulį auksinį veidą, murktelėjo kelis žo- 
džius, akimirką užsimerkė, vėl kažką sumurmėjo, paskui apsisu- 
ko, greit nusliuogė žemyn ir sau tyliai niūniuodama niro laukan 
pro duris, pro kurias buvo atėjusi. 

— Įstabu, - tarė Vilas, lydėdamas ją akimis. - Nieko gražiau ir 
būt negali. Bet ką būtent toks vaikas mano darąs? Kokia tai reli- 
gija, kurią ji praktikuoja? 

— Ji praktikuoja, - paaiškino Vidžaja, - vietinį mahajanos bu- 
dizmą, šiek tiek susipynusį su šaivizmu*. 

— O ar jūs, proto elitas, skatinate tai? 

— Nei skatiname, nei peikiame. Mes tai priimame. Priimame 
kaip tą voratinklį ant karnizo. Tokia jau vorų prigimtis, kad jie 
turi megzti voratinklius. Religijos neišvengiamos dėl žmogaus 
prigimties. Vorai negali nemegzti musėms tinklų, žmogus negali 
nekurti simbolių. Tam skirtos žmogaus smegenys - kad gautos 
patirties chaosą paverstų aprėpiamais simboliais. Kartais simbo- 
liai gana tiksliai atitinka kai kuriuos už mūsų patirties esančios 
išorinės realybės aspektus —- tuomet kalbame apie mokslą bei 
sveiką nuovoką. Kartais tie simboliai, priešingai, beveik neten- 
ka ryšio su išorine realybe, tai paranojos ir kliedesių atvejai. Bet 


* Šivos garbintojų atšaka hinduizme. 

visų dažniausiai gaunamas mišinys — pusiau tikrovė, pusiau pra- 
manai, ir tai — religija. Gera religija ar bloga - nelygu, kaip su- 
plaktas kokteilis. Antai tokiame kalvinizme, kokį vaikystėje die- 
gė daktarui Endriu, į sklidiną piktavališkų pramanų ąsotį buvo 
atmatuotas tik mažiausias saikelis realizmo. Kitais atvejais miši- 
nys būna sveikesnis. Per pusę, o kartais net septyniasdešimt su 
trisdešimt — tiesos ir padorumo naudai. Mūsų vietinė Senama- 
diškoji turi stebėtinai mažai nuodų priemaišų. 

Vilas linktelėjo. 

— Atnašauti gėles supratimo ir nušvitimo atvaizdui - tai tikrai 
visai nekenksminga. O po to, ką išvydau vakar, esu pasirengęs 
užtarti kosminį šokį ir dieviškąjį poravimąsi. 

— Nepamirškime, - tarė Vidžaja, - kad tai neprivaloma. Kiek- 
vienas gauna šansą eiti toliau. Klausei, ką ta mergaitė manosi 
daranti. Tad aš pasakysiu. Viena jos proto dalis galvoja, kad ji 
kalba su asmeniu - didžiuliu, dievišku asmeniu, kuriam galima 
prisimeilinti ir gauti ko nori. Bet ji jau ūgtelėjusi, tad jai jau bu- 
vo paaiškinti gilesni simboliai, slypintys Amitabhos statuloje bei 
tuos gilesniuosius simbolius pagimdžiusi patirtis. Taigi kita savo 
proto dalimi ji puikiai žino, kad Amitabha nėra asmuo. Ji netgi 
žino, kadangi tai jai buvo paaiškinta, kad net jeigu maldos kar- 
tais išklausomos, taip yra dėl to, jog šiame mūsų psichofizinia- 
me pasaulyje idėjos, jei į jas sutelki savo protą, linkusios reali- 
Zuotis. Ji žino ir tai, kad ši šventykla nėra Budos namai, kaip jai 
Vis dar patinka apie ją galvoti. Ji žino, jog šventykla - tai jos 
Pasąmonės schema - tamsi nedidelė patalpėlė, kurioje po lubas 
šliaužioja driežai, o plyšeliuose tūno tarakonai. Tačiau šios at- 
8rasiais padarais knibždančios tamsos širdyje sėdi Nušvitimas. 
Ir tai dar vienas dalykas, kurį mergaitė daro - pasąmoningai ji 
Bauna pamoką apie save, jai pasakoma, jog jei tik ji paliautų sau 

teigusi priešingus dalykus, atrastų, kad jos nedidelis dūzgiantis 
protelis irgi yra Protas didžiąja raide. 

— O ar greitai ji išmoks tą pamoką? Kada ji paliaus sau kalusi 
tuos priešingus dalykus? 

— Gal ir niekada. Daugelis taip ir neišmoksta. Kita vertus, la- 
bai daug kas išmoksta. 

Ji paėmė Vilo ranką ir nuvedė jį į tirštesnę tamsą už Nušviti- 
mo atvaizdo. Rečitatyvas tapo girdėti aiškiau, ir čia, vos įžvel- 
giamas šešėlyje, sėdėjo giedotojas - nuogas iki liemens senis, 
sustingęs kaip auksinė Amitabhos* statula, išskyrus judančias 
lūpas. 

— Ką jis gieda? 

- Kažką sanskritiškai. 

Septynetas nesuprantamų skiemenų, - paskui vėl, vėl. 

— Tuščias kartojimas - kaip ir senais gerais laikais! 

— Nebūtinai tuščias, - paprieštaravo ponia Rao. - Kartais jis 
tikrai kur nors nuveda. 

— Nuveda, - paaiškino Vidžaja, - ne dėl to, ką žodžiai reiškia 
ar mena, bet todėl, kad jie kartojami. Jeigu galėtum kartoti O 
čia čia, opa pa, tai veiktų taip pat kaip Om arba Kyrie Eleison, 
arba La ila illa "Ilab**. Tai veikia todėl, kad kai jūs užsiėmę O 
čia čia, opa pa arba Dievo vardo kartojimu, tuo metu negalite 
būti taip užsiėmę savimi. Vienintelė problema ta, kad su tuo 
„Opapa“ gali nuvaryti save žemyn - lygiai kaip ir aukštyn - že- 
myn į neįsivaizduojamą idiotizmą, aukštyn - į neįsivaizduojamą 
grynąjį budrumą. 

— Tad, kiek suprantu, jūs to nerekomenduotumėte, - paklau- 
sė Vilas, - mūsų mažajai draugei su orchidėjomis? 


* Dangiškasis, šviesusis, mielaširdingasis Buda (sanskr.). 
** Musulmonams būtina kartoti Dievo išpažinimo formulė. 

— Nebent ji būtų nepaprastai nervinga ar nerimastinga. Bet ji 
tokia nėra. Aš puikiai pažįstu tą mergaičiukę, ji žaidžia su mano 
vaikais. 

— Tad ką darytumėte jos atveju? 

— Tarp kitų dalykų. - pasakė Vidžaja,- po metų ar kitų nusiga- 
benčiau ją į tą vietą, kur dabar einame mes. 

- Kokią vietą? 

- Meditacijų kambarį. 

Vilas nusekė jį pro arką trumpu koridoriumi. Praskleidę sunkias 
užuolaidas, jie įžengė į erdvų išbaltintą kambarį su ilgu langu, 
kairėje jis vėrėsi į bananmedžių ir duonmedžių sodą. Baldų jame 
nebuvo jokių, tik ant grindų pamėtyta nedidelių kvadratinių pa- 
galvėlių. Ant sienos priešais langą kabėjo aliejinės tapybos paveiks- 
las. Vilas žvilgtelėjo į jį, paskui priėjo pažiūrėti iš arčiau. 

— Čia tai bent! - tarė pagaliau. - Kieno tai? 

- Gobindo Singho. | 

- Ir kas yra Gobindas Singhas? 

— Geriausias visų laikų Palos peizažistas. 

— O kodėl man neteko matyti jo darbų? 

— Nes mums per daug patinka jo darbai, kad juos eksportuo- 
tume. 

— Jums tai gerai, - atsakė Vilas. - Bet mums - ne. - Jis vėl 
pakėlė akis į paveikslą. - Ar šis dailininkas yra buvęs Kinijoje? 

— Ne, bet mokėsi pas Kantono mokyklos tapytoją, gyvenusį 
Paloje. 

- Sungų* meistras, - tarė Vilas, - nusprendęs tapyti aliejiniais 
dažais ir domėjęsis chiaroscuro* *. 

* Kinų šiaurės Sungų dinastijos tarpsnio (X-XII a.) natūrfilosofines idėjas 


atspindintys didingi peizažai. 
** Tapyboje modeliavimas naudojant šviesos ir tamsos kontrastus (ital.). 

— Tik po to, kai pabuvojo Paryžiuje. 1910 metais. Susibičiu- 
liavo su Viujaru*. 

Vilas linktelėjo. 

— Tai galima atspėti iš nepaprastai įvairios jo faktūros. - Vilas 
toliau tylėdamas žvelgė į paveikslą. - Kodėl pakabinote jį medi- 
tacijų kambaryje? - paklausė pagaliau. 

— Kaip jūs manote, kodėl? - klausimu atsakė Vidžaja. 

— Todėl, kad tai jūsų vadinamoji sąmonės schema? 

— Šventykla buvo schema. Čia šis tas geriau. Tai realus apsi- 
reiškimas. Proto didžiąja P pasirodymas kaip individualaus pro- 
to - per peizažą, drobę ir tapybinę patirtį. Beje, čia nutapytas 
slėnis, kuris driekiasi vakarų pusėn. Tapyta iš tos vietos, kur elekt- 
ros laidai pradingsta už tilto. 

— Kokie debesys! - tarė Vilas. - Ir šviesa! 

— Šviesa, - aiškino Vidžaja, - prieš pat sutemas. Ką tik paliovė 
liję ir vėl nušvito saulė. Nežemiško skaisčio įkypos šviesos pluoštai 
iš po debesų - paskutinės, pasmerktos popietės šviesos - auksi- 
na paviršių, kurį tik pasiekia, gilina kiekvieną šešėlį. 

— Gilina kiekvieną šešėlį, - pakartojo sau Vilas, žvelgdamas į 
paveikslą. Į to didžiulio, aukštai kybančio žemyno debesies še- 
šėlį, temdantį kalnų virtines beveik iki juodumo, ir į artimes- 
nius salų debesų šešėlius. O tarp tamsos ir tamsos - jaunų ryžių 
liepsna arba raudona suartos žemės kaitra, apnuogintų klinčių 
švytėjimas, visžalės lapijos prašmatnūs tamsūs tonai ir deiman- 
tų blizgesys. O slėnio viduryje sutūpusi grupelė šiaudais deng- 
tų namų - tolimi ir mažučiai, tačiau taip aiškiai regimi, tobuli 
ir raiškūs, kokie giliai prasmingi! Taip, prasmingi. Bet kai pa- 

* Edouardas Wiullard'as (1868-1940). Prancūzų impresionistas, išsiskyręs 

klausi savęs: „O kokia prasmė?“, atsakymo nerandi. Vilas iš- 
reiškė klausimą žodžiais. 

— Ką jie reiškia? - pakartojo klausimą Vidžaja. - Jie reiškia 
būtent tai, kas jie yra. Taip pat ir kalnai, ir debesys, šviesa ir 
tamsa. Ir kaip tik dėl to tai yra tikras religinis atvaizdas. Taria- 
mai religiniai paveikslai visada kreipia į kažką kitą, kažką, kas 
slypi už to, kas vaizduojama, — kokį nors metafizinį burbulą, 
absurdišką vietinės teologijos dogmą. Autentiškai religinis pa- 
veikslas prasmingas pats savaime. Todėl šį paveikslą ir pasikabi- 
nome meditacijų kambaryje. 

— Visada peizažai? 

— Beveik visada. Peizažai tikrai gali priminti žmonėms, kas 
jie yra. 

— Geriau negu kokio nors šventojo ar Atpirkėjo gyvenimo 
scenos? 

Vidžaja linktelėjo. 

- Visų pirma tai skirtumas tarp objektyvaus ir subjektyvaus. 
Kristaus arba Budos paveikslas tik fiksuoja tai, ką pastebėjo koks 
nors bihevioristas ir interpretavo teologas. Tačiau į tokį peizažą 
psichologiškai neįmanoma žvelgti J. B. Votsono akimis ar ap- 
rėpti Tomo Akviniečio protu. Esi beveik priverstas kliautis savo 
netiesiogine patirtimi, negali išsisukti nuo savižinos akto. 

— Savižinos? 

- Savižinos, - patvirtino Vidžaja. - Šis gretimo slėnio vaizdas — 
tai mūsų sąmonės peizažas, kilstelėtas į kitą lygmenį, peizažas 
kiekvienos sąmonės, kaip ji egzistuoja viršum ir aukščiau mūsų 
asmeninės istorijos. Tamsos paslaptys, bet tamsa apsti gyvybės. 
Šviesos apokalipsės, bet šviesa spindi taip pat ryškiai nuo trapių 
mažų namelių kaip ir nuo medžių, nuo žolės, iš žydrųjų debesų 
tarpsluoksnių. Mes kiek įmanydami stengiamės nepripažinti to 

fakto, tačiau tai lieka faktas - žmogus yra toks pat dieviškas kaip 
gamta, toks pat beribis kaip Tuštuma. Bet tai atveda pavojingai 
arti teologijos, o idėja iki šiol nieko neišgelbėjo. Laikykitės duo- 
menų, laikykitės konkrečių faktų. - Jis parodė pirštu į paveiks- 
lą. - Faktas kaimo, kurio pusė apšviesta saulės, o kitą pusę gau- 
bia šešėlis ir paslaptis. Šių indigo spalvos kalnų ir dar fantastiš- 
kesnių garų kalnų viršum jų faktas, Mėlynų ežerų danguje, šviesiai 
žalių ežerų ir saulės nutviekstos žemės faktas. Šios žolės prieki- 
niame plane, šio bambukų guotelio tik nusileidus šlaitu faktas ir 
podraug faktas tos tolimos viršūnės bei absurdiškų mažų name- 
lių žemai slėnyje už dviejų tūkstančių pėdų. Nuotolis, - įterpė 
jis, - gebėjimas perteikti nuotolio faktą yra kita priežastis, dėl 
kurios peizažai yra tikrieji religiniai paveikslai. 

— Nes nuotolis suteikia vaizdui žavesio? 

— Ne -nesjis suteikia realybės. Nuotolis primena mums, kiek 
daug visatoje visa ko esama be žmonių ir kad net žmonės yra 
daugiau nei žmonės. Jis primena mums, jog nelyginant tie toliai 
mūsų galvose veriasi tokios pat neaprėpiamos mentalinės erd- 
vės. Nuotolio patirtis, vidinio nuotolio ir išorinio nuotolio, nuo- 
tolio laike ir nuotolio erdvėje - tai pirmoji ir pamatinė religinė 
patirtis. „O Mirtie, įžengus į gyvenimą, dienos būtosios, sudilu- 
sios negrįžtamai“ — ir O vietos, nesuskaičiuojama daugybė vie- 
tų, kurios nėra š? vieta! Praeities malonumai, praeities nelaimės 
ir įžvalgos — visa taip ryškiai gyva mūsų atmintyje, tačiau visa 
mirę, mirė be vilties prisikelti. Ir tas kaimas toli slėnyje apačioje, 
aiškiai matomas net šešėlyje, toks tikras ir neabejotinas, bet 
podraug taip beviltiškai nepasiekiamas, atkirstas. Toks paveiks- 
las - tai įrodymas žmogaus gebėjimo priimti visas mirtis gyveni- 
me ir visas aplinkui kiekvieną būtį žiojinčias nebūtis. Mano gal- 
va, - pridėjo Vidžaja, - blogiausia jūsų nevaizduojamojo meno 

savybė.yra jo dvimatiškumas, atsisakymas atsižvelgti į universa- 
lią nuotolio patirtį. Kaip spalvotas objektas, abstrakčiojo ekspre- 
sionizmo darbas gal ir gražus. Jį gali būti įdomu panagrinėti pa- 
gal Roršacho rašalo dėmių testą. Kiekvienas jame gali rasti sim- 
bolinę savo baimių, aistrų ir fantazijų išraišką. Bet ar juose kas 
nors rastų tų daugiau nei žmogiškų (ar gal reikėtų sakyti - kito- 
kių nei tik labai žmogiškų) faktų, kokių atrandame, kai protas 
susiduria su išoriniais gamtos nuotoliais arba vienu metu su vi- 
diniais ir išoriniais nuotoliais nutapyto peizažo - tokio, į kokį 
žiūrime? Tiek težinau, kad jūsų abstrakcijose aš nerandu tų rea- 
lybių, kurios veriasi čia, ir abejoju, ar kas nors kitas randa. Bū- 
tent todėl tas jūsų madingas abstraktusis ekspresionizmas yra 
toks esmingai priešiškas religijai ir, dar pridėčiau, kad net ge- 
riausi jo pavyzdžiai beviltiškai nuobodūs ir banalūs. 

— Ar dažnai čia ateini? - paklausė Vilas, nutraukdamas stoju- 
sią tylą. 

— Kai noriu pamedituoti su grupe, o ne vienas. 

- Ir dažnai to panorsti? 

- Sykį per savaitę ar panašiai. Žinoma, kai kuriems žmonėms 
patinka susiburti, kad pamedituotų, dažniau, kiti čia lankosi daug 
rečiau arba niekuomet. Nelygu, kokia prigimtis. Tarkime, mūsų 
bičiulė Sušyla - jai reikia didelių dozių vienatvės, tad ji išvis retai 
užsuka į meditacijos kambarį. O antai Šanta, mano žmona, mėgsta 
pabūti čia beveik kasdien. 

— Aš irgi, - tarė ponia Rao.- Bet tai ir suprantama, - pridėjo 
nhusijuokdama. - Apkūnūs žmonės mėgsta draugę net kai medi- 
tuoją. 

- Ir ar jūs medituojate šį paveikslą? 

— Ne jį. Pro jį ir už jo, jei suprantate, ką turiu omeny. Ar vei- 
kiau lygiagrečiai jam. Aš į jį žiūriu ir kiti į jį žiūri, ir jis mums 

primena, kas mes esame ir kas nesame, ir kaip tai, kas nesame, 
galėtų virsti tuo, kas esame. 

— Ar yra koks nors ryšys, - paklausė Vilas, - tarp to, apie ką 
jūs kalbate, ir to, ką regėjome Šivos šventykloje? 

— Žinoma, - atsakė ji. - Mokšos vaistai nuveda ten pat, kur ir 
meditacija. 

— Tad kam tuomet vargti medituojant? 

— Bet galėtume paklausti, kam vargti ir valgyti pietus? 

— Bet pagal jus mokšos vaistai yra pietūs. 

— Tai puota, - pabrėžė ji. - Ir kaip tik todėl reikalinga medi- 
tacija. Juk negali puotauti kasdien. Puotos per didelė prabanga 
ir per daug ilgai trunka. Be to, į puotą esi kviečiamas, pats 
niekaip nedalyvauji ją rengiant. O kasdienei mitybai tenka ga- 
mintis pačiam. Mokšos vaistai — tai tik tam tikromis progomis 
gaunamos vaišės. 

— Jei kalbėtume teologiniais terminais, - tarė Vidžaja, - mok- 
šos vaistai parengia priimti dovanai teikiamas malones - ikimis- 
tinius regėjimus ir visavertes mistines patirtis. Meditacija yra vie- 
nas iš būdų, kuriais mes bendradarbiaujame su tomis dovanai 
teikiamomis malonėmis. 

— Kaip? 

— Paruošdami tokią sąmonės būseną, kuri leidžia akinamoms 
ekstazinėms įžvalgoms tapti nuolatine ir įprasta apšvieta. Pažin- 
dami save taip, kad mūsų pasąmonė niekuomet nebeverčia mū- 
sų terštis visais tais bjauriais, absurdiškais veiksmais, kuriuos ant- 
raip mes taip dažnai darome. 

— Turite omeny, padeda būti protingesniems? 

— Protingesniems ne mokslo ar loginių argumentų požiūriu - 
protingesniems gilesniu konkrečių patirčių ir asmeninių santy- 
kių lygmeniu. 

— Protingesniems tuo lygmeniu, - tarė ponia Rao, - net jei kas 
nors ir visai paikas čia, viršuje, — ir paplekšnojo sau viršugalvį. — 
Aš pernelyg kvaila, jog suprasčiau tuos dalykus, kuriuos išmano 
daktaras Robertas ir Vidžaja - genetiką ir biochemiją, filosofiją 
ir visa kita. Neturiu tapybos, poezijos nei aktorystės talentų. Nei 
talentų, nei proto. Tad turėčiau jaustis daug menkesnė, prislėg- 
ta. Bet iš tikrųjų taip nesijausti man padeda mokšos vaistai ir 
meditacija. Neturiu talentų nei išminties. Bet kai kalbame apie 
gyvenimą, kai tenka suprasti žmones ir jiems pagelbėti, jaučiu, 
jog darausi vis jautresnė ir sugebu daugiau. O jei kalbame apie 
tai, kuo Vidžaja vadina dovanai teikiamas malones... - Ji nutilo. — 
Gali būti didžiausias pasaulio genijus, bet neturėsi nieko dau- 
giau, nei buvo duota man. Argi ne tiesa, Vidžaja? 

— Visiška tiesa. 

Ji atsisuko į Vilą. 

— Tad matote, pone Farnabi, Pala tinkama vieta paikiems žmo- 
nėms. Didžiausia laimė didžiausiam skaičiui žmonių - 0 mūsų, 
paikųjų, yra gausiausia. Tokių žmonių kaip daktaras Robertas ir 
mano brangusis Ranga pranašumą mes pripažįstame, žinome, 
kad toks protas kaip jų nepaprastai svarbus. Bet žinome ir tai, 
kad ne menkiau svarbus ir mūsų protas. Ir mes nepavydime jiems, 
nes ir mums nepašykštėta. Kartais duota dar gausiau. 

— Kartais, - sutiko Vidžaja, - net gausiau. Dėl paprastos prie- 
žasties, jog manipuliavimo simboliais talentas gundo jo savinin- 
ką nuolat tais simboliais manipuliuoti, o toks įprotis yra kliūtis 
kelyje, kuriame įgyjama konkreti patirtis ir gaunamos malonės 
dovanos. 

— Taigi matote, - kalbėjo ponia Rao, - nereikia mūsų gailėtis. — 
Ji žvilgrelėjo į laikrodį. - Vaje, pavėluosiu į Dilypo pietus, jei 
nepaskubėsiu. 

Ji sparčiai žengė durų link. 

— Laikas, laikas, laikas, - pasišaipė Vilas. - Laikas net šioje 
viršlaikės meditacijos vietoje. Pietų metas nepataisomai įsilaužia 
į amžinybę. - Jis nusijuokė. - Niekuomet nesiliauk priešgyniau- 
ti. Tikroji daiktų prigimtis — visuomet ne. 

Ponia Rao stabtelėjo ir atsigręžė į jį. 

— Bet kartais, - tarė nusišypsodama,- amžinybė stebuklingai 
įsiveržia į laiką. Net į pietų laiką. Sudie, - mostelėjo ranka ir 
nuskubėjo. 

— Kas geriau, - svarstė Vilas balsu, pėdindamas įkandin Vi- 
džajos per tamsią šventyklą, žengdamas į vidudienio spindesį, - 
kas geriau - gimti kvailiu protingoje visuomenėje ar protingu — 
bepročių? 

DVYLIKTAS SKYRIUS 


y 
— Stai ir atėjome, - tarė Vidžaja, kai jie pasiekė trum- 
pos gatvelės, besileidžiančios žemyn nuo turgaus aikštės, galą. 
Jis pravėrė pintus vartelius ir įleido svečią į sodelį, kurio tolima- 
jame gale ant žemų statramsčių stovėjo nedidelis, šiaudais deng- 
tas namelis. 

Iš už namelio išdygo geltonas mišrūnas šuo ir pasveikino juos 
džiaugsmingai, kiauksėdamas, šokčiodamas ir vizgindamas uo- 
degą. Kitą akimirką kažin iš kur siūbtelėjo didžiulė žalia papūga — 
baltais žandais ir juodo, nublizginto gagato snapu; klyktelėjusi 
ir triukšmingai vasnodama sparnais, nutūpė Vidžajai ant peties. 

— Jūs su papūgomis, o mažoji Meri Sarodžini - su mainais, — 
pasakė Vilas. - Regis, puikiai sutariate su vietine fauna. 

Vidžaja linktelėjo. 

— Pala veikiausiai vienintelė šalis, kurioje gyvūnų teologas ne- 
turėtų pagrindo tikėti velniais. Nes visur kitur gyvūnų Šėtonas 
neabejotinai yra Homo sapiens. 

Jie palipo laipteliais iki verandos ir žengė pro praviras duris į 
pagrindinį trobelės kambarį. Prie lango žemoje kėdėje mėlynai 
apsirengusi moteris maitino krūtimi sūnelį. Ji pakėlė širdies for- 
mos veidą, kuris nuo plačios kaktos siaurėjo iki pat gražiai smai- 
laus smakro, ir svetingai nusišypsojo. 

— Atsivedžiau Vilą Farnabį, - tarė Vidžaja, pasilenkdamas jos 
pabučiuoti. 

Šanta nepažįstamajam ištiesė laisvą ranką. 

— Viliuosi, kad ponas Farnabis neprieštarauja gamtai jos natū- 

raliu pavidalu, - pasakė ji. Tarsi pabrėždamas jos žodžius, kūdi- 
kis atsitraukė burną nuo rudo spenelio ir atsirūgo. Tarplūpyje 
pasirodė baltas šilko burbulas, išsipūtė ir sprogo. Paskui vaikas 
vėl atsirūgo ir toliau žindo. | 

— Net aštuonių mėnesių sulaukęs, - pridėjo ji, - Rama dar 
nepramoko geresnių manierų. 

— Gražus vaikutis, - tarė Vilas mandagiai. Kūdikiai jį ne itin 
tedomino ir jis buvo dėkingas už tuos nuolatinius persileidimus, 
kurie sužlugdė Moli godas turėti vaiką. 

— Į ką jis bus panašus - į jus ar į Vidžają? 

Šanta nusijuokė, visa oktava žemesniu juoku nusikvatojo ir 
Vidžaja. 

— Jis tikrai nebus panašus į Vidžają, - atsakė moteris. 

— Kodėl gi? 

— Dėl tos pakankamos priežasties, - pasakė Vidžaja, - kad 
nesu genetiškai atsakingas. 

— Kitaip tariant, kūdikis nėra Vidžajos sūnus. 

Vilas pažvelgė į vieną besijuokiantį, kitą, paskui tik gūžtelėjo 
pečiais. 

— Pasiduodu. 

— Prieš ketvertą metų susilaukėme dvynukų, - paaiškino Šan- 
ta, - kurie yra įsikūnijęs Vidžajos atvaizdas. Šį kartą pagalvojo- 
me, kad būtų gerai atsinaujinti. Nusprendėme praturtinti šeimą 
visiškai nauju fiziniu sudėjimu ir temperamentu. Ar kada nors 
girdėjote apie Gobindą Singhą? 

— Vidžaja rodė man jo paveikslą jūsų meditacijos kambaryje. 

— Na, tai žmogus, kurį parinkome Ramai tėvu. 

— Bet kaip supratau, jis miręs. 

Šanta linktelėjo. 

— Tačiau jo siela gyvena toliau. 

— Ką turite omeny? 

- GŠ ir DA. 

- GŠ ir DA? 

— Giluminis šaldymas ir dirbtinis apvaisinimas. 

— A, aišku. 

— Tiesą sakant, - paaiškino Vidžaja, - mes sukūrėme DA tech- 
niką dvidešimčia metų anksčiau už jus. Žinoma, ne per daug 
galėjome ja naudotis, kol neturėjome elektros ir patikimų šaldy- 
tuvų. Juos įsigijome trečio dešimtmečio pabaigoje. Nuo to meto 
DA taikomas plačiai. 

- Tad matote, - įsiterpė Šanta, - mano vaikas gali tapti daili- 
ninku, na - jeigu šis talentas paveldimas. Net jeigu ne, jis bus 
labiau endomorfinio sudėjimo, ryškesnis viscerotoniko tipas negu 
jo broliai arba kuris nors iš tėvų. Tai visiems mums bus labai 
įdomu ir pamokoma. 

— Ar daug žmonių tai renkasi? - paklausė Vilas. 

— Vis daugiau ir daugiau. Tiesą sakant, sakyčiau, kad praktiš- 
kai visos poros, kurios nusprendžia turėti trečią vaiką, dabar 
pasirenka DA. Taip daro ir daugelis tų, kurios ketina auginti tik 
du. Kad ir mano šeima. Mano tėvo pusėje sirgta diabetu, tad 
abu, tėtis ir mama, pasitarę nusprendė pasinaudoti DA. Mano 
mama iš trečios šokėjų kartos, o genetiškai esu duktė daktaro 
Roberto pirmos eilės pusbrolio Malkomo Čakravarčio-Makfai- 
lo, kuris buvo Senojo Radžos asmeninis sekretorius. 

- Ir geriausios Palos istorijos autorius. Čakravartis-Makfailas 
buvo vienas gabiausių savo kartos žmonių. 

Vilas pažvelgė į Šantą, paskui vėl į Vidžają. 

— Na, o gebėjimai ar paveldėti? — pasiteiravo. 

— Paveldėti taip gausiai, - atsakė Vidžaja, - kad man labai 
Sunku išlaikyti savo vyriško pranašumo pozicijas. Šanta turi daug 

daugiau smegenų nei aš, bet, laimei, negali rungtis su manim 
raumenimis. 

- Raumenimis, - sarkastiškai pakartojo Šanta, - raumenimis... 
regis, buvo tokia istorija apie jauną merginą, vardu Dalilė*. 

— Beje, - aiškino toliau Vidžaja, — Šanta turi trisdešimt du 
pusbrolius ir dvidešimt devynias pusseseres. Ir daugiau nei pusė 
jų yra ypač šviesios galvos. 

— Tai jūs gerinate žmonių giminę. 

— Neabejotinai. Palaukite dar amžių, ir mūsų IG vidurkis pa- 
sieks šimtą penkiolika. 

— Tuosyk mūsų, jei viskas klostysis tais pačiais tempais, nukris 
iki aštuoniasdešimt penkių. Geresni vaistai - daugiau įgimtų trū- 
kumų išsaugoma ir perduodama kitoms kartoms. Ateities dikta- 
toriams taisomi lengvi laikai. 

Pagalvojęs apie šį kosminį pokštą, jis balsu susijuokė. 

— O kaip DA vertinimas etiniu ir religiniu požiūriu? 

— Iš pradžių nemažai žmonių atsisakė to dėl minėtų įsitikini- 
mų, — atsakė Vidžaja. - Bet dabar DA pranašumai taip aiškiai 
įrodyti, kad daugelis šeimų jaučia, jog saugiau gimdyti geresnės 
kokybės vaiką, nei vergiškai reprodukuoti visus nukrypimus ir 
trūkumus, kurie pasitaiko vyro šeimos pusėje. Kaip tik tuomet 
šio klausimo ėmėsi teologai. DA tapo pateisintas reinkarnacijos 
ir karmos teorijos požiūriu. Pamaldūs tėvai dabar laimingi, kad 
suteikia savo žmonos vaikams galimybę sukurti geresnę ateitį 
sau ir savo palikuonims. 

— Geresnę ateitį? 

— Nes jie yra geresnės rūšies gemalinės plazmos nešiotojai. O 
toji rūšis geresnė todėl, kad joje pasireiškia geresnė karma. Mes 


* ST personažą Izraelio teisėją stipruolį Samsoną pražudė gražuolė Dalilė: 
sužinojusi jo stiprybės paslaptį, jį išdavė priešams filistinams. 

curime centrinį geriausių rūšių banką. Geriausių įvairaus fizinio 
sudėjimo ir temperamento tipų. Jūsų aplinkoje geriausios dau- 
gumos žmonių paveldimos savybės, niekuomet tinkamai nepa- 
naudojamos. Mūsuose - taip. Beje, mes turime puikiausius ge- 
nealoginius ir antropometrinius duomenis, siekiančius tūkstan- 
tis aštuoni šimtai aštuoniasdešimtuosius. Taigi matote, kad 
nedirbame akloje tamsoje. Antai yra žinoma, kad Gobindo Singho 
motinos senelė buvo talentinga mediumė ir išgyveno devynias- 
dešimt šešerius metus. 

— Tai reiškia, — tarė Šanta, - kad mūsų šeimoje gali užaugti 
šimtametis aiškiaregis. - Vaikas vėl atsirūgo. - Orakulas prabilo, — 
nusijuokė motina. - Ir kaip visad, labai mįslingai. - Paskui, kryp- 
telėjusi į Vidžają, pridėjo, - jei pietų nori laiku, gausi eiti sužiū- 
rėti. Rama manęs nepaleis dar dešimtį minučių. 

Vidžaja pakilo, vieną ranką padėjo žmonai ant peties, kita 
švelniai paglostė rudą kūdikio nugarytę. 

Šanta pasilenkė ir skruostu brūkštelėjo pūkuotą vaiko gal- 
vutę. 

— Tai tėtis, —- sušnibždėjo ji, - tėtis geras, geras, geras... 

Vidžaja dar kartą švelniai pliaukštelėjo, paskui išsitiesė. 

— Domėjaisi, - kreipėsi į Vilą, - kaip mums pavyksta taip su- 
gyventi su vietine fauna. Aš tau parodysiu. - Jis pakėlė ranką. — 
Poli. Poli. 

Didysis paukštis atsargiai nusirabždino nuo jo peties ant iš- 
tiesto smiliaus. 

- Poli geras paukštis, — gyrė jis, - Poli labai geras paukštis. 

Jis nuleido ranką tiek, kad paukščio kūnas prisilietė prie kū- 
dikio kūnelio ir lėtai vadžiojo jo plunksnas po rudą odą - pir- 
Myn atgal, pirmyn atgal. 

— Poli geras paukštis, — kartojo jis, - geras paukštis. 

Papūga kelis kartus žemu balsu sukudakavo, paskui pasilenkė 
nuo Vidžajos piršto ir švelniai gribštelėjo mažą kūdikio ausytę. 

— Toks geras paukštis, - pašnibždomis Šanta perėmė gyrių, — 
toks geras paukštis. 

— Daktaras Endriu šią idėją pasigavo tarnaudamas gamtininkų 
„Melampo“ laive. Iš šiaurinės Naujosios Gvinėjos genties. Neoli- 
to laikų tauta, bet kaip jūs, krikščionys, ir mes, budistai, jie tikėjo 
meile. Tik kitaip nei mes ar jūs, jie sumanė praktinių šio tikėjimo 
įgyvendinimo būdų. Ši technika buvo vienas puikiausių jų atradi- 
mų. Glostyk kūdikį žindydama, tai padvigubins jo malonumą. O 
kol jis žinda ir yra glostomas, pristatyk jam žmogų arba gyvūną, 
jei nori, kad vaikas jį pamiltų. Patrink kūdikio kūną į jų kūną, 
tegul tarp kūdikio ir jo meilės objekto atsiras šiltas fizinis kontak- 
tas. Sykiu kartok kokį nors žodį - sakysim, „geras“. Iš pradžių 
vaikas jus tik balso toną. Vėliau, kai išmoks kalbėti, supras ir visą 
prasmę. Maistas plius glamonė, plius lyta, plius „gėris“ lygu mei- 
lei. O meilė lygi malonumui, meilė lygi pasitenkinimui. 

— Grynasis Pavlovas. 

— Tačiau Pavlovas tik geram tikslui. Pavlovas draugiškumo, pa- 
sikliovimo, atjautos vardan. Jūsiškis Pavlovas taikomas smegenims 
plauti, Pavlovas prekybai cigaretėmis, degtine ir patriotizmu. Tai 
Pavlovas, iš kurio pelnosi diktatoriai, generolai ir magnatai. 

Atsisakydamas likti nuošaly visų šitų švelnybių, geltonasis miš- 
rūnas pripuolė prie jų ir jau nebeskirdamas laižė visą jam pasie- 
kiamą jautriąją materiją - Šantos ranką, Vidžajos ranką, papū- 
gos kojas, kūdikio nugarą. Šanta pritraukė kūdikį arčiau šuns ir 
patrynė į šio gauruotą šoną. 

— O čia geras šuo, - pasakė ji, - Šuo Tobis, geras, geras šuo 
Tobis. 

— Ar neturėčiau ir aš įsitraukti į šį aktą? 

— Ketinau pasiūlyti, - atsakė Šanti, - tik galvojau, kad pama- 
nysi, jog tai Žemins tavo orumą. 

— Gali užimti mano vietą, - tarė Vidžaja, - aš eisiu suruošiu 
pietus. 

Vis dar nešinas papūga, jis žengė pro duris į virtuvę. Vilas 
prisitraukė kėdę, pasilenkęs pirštais perbraukė vaikiuko kūnelį. 

- Čia kitas žmogus, - sušnibždėjo Santa. - Geras žmogus, vai- 
kiuk. Geras žmogus. 

— Kaip norėčiau, kad tai būtų tiesa! - tarė jis, liūdnai nusijuokęs. 

— Čia ir dabar tai tiesa, - ir, pasilenkusi viršum kūdikio, pa- 
kartojo, - jis geras žmogus. Geras, geras žmogus. 

Vilas pažvelgė į jos palaimingai, paslaptingai besišypsantį vei- 
dą, pirštų galiukais jautė lygų ir šiltą vaiko kūnelį. Geras, geras, 
geras... Jis irgi būtų galėjęs pažinti šį gerumą, jei tik jo gyveni- 
mas būtų buvęs visiškai kitoks, negu deja, buvo - beprasmiška ir 
šlykšti —- jo tikrovė. Tad nesiliauk priešgyniauti, net tokią aki- 
mirką kaip ši, kai „taip“ akivaizdžiai triumfuoja. Jis pažvelgė 
vėl, tyčia žvilgsnį pritaikęs jau kitokių verčių bangai, ir išvydo 
Memlingo altoriaus karikatūrą. „Madona su kūdikiu, šuniu, 
Pavlovu ir atsitiktiniu pažįstamu“. Ir staiga jis beveik suprato, 
kodėl ponas Bahu taip neapkentė šių žmonių. Kodėl buvo taip 
pasiryžęs —- kaip paprastai Dievo vardu - juos sunaikinti. 

- Geras, - Šanta vis dar murmėjo savo kūdikiui, - geras, ge- 
ras, geras. 

Per daug geri - štai jų nusikaltimas. Tai tiesiog neleistina. Ir vis 
tiek - kaip tai brangu! Ir kaip karštai jis trokštų turėti dalį to! Grynasis 
sentimentalumas! Tarė jis sau, o paskui garsiai, ironiškai: 

— Geras, geras, geras, - kaip aidas pakartojo. - Bet kas nutin- 
ka, kai vaikas prasistiebia ir pamato, kad daugybė dalykų ir žmo- 
nių yra kiaurai blogi, blogi, blogi? 

— Draugiškumas skatina draugiškumą, - atsakė ji. 

— Draugiškųjų - taip. Bet ne godžiųjų, ne jėgos mylėtojų, ne 
nusivylusiųjų ir kartėlio apnuodytųjų. Jiems draugiškumas yra 
tik silpnumas, kvietimas pasinaudoti, pasijuokti, nebaudžiamiems 
atkeršyti. 

— Tačiau kažkas turi rizikuoti, kažkas privalo pradėti. Ir lai- 
mei - niekas nėra nemirtingas. Žmonės, kuriems susiformavo 
polinkis sukčiauti, terorizuoti, virinti pyktį, po keleto metų bus 
mirę. Jų nebebus, o juos pakeis vyrai ir moterys, užauginti nau- 
jai. Taip nutiko mums, gali nutikti ir jums. 

— Gali, - sutiko Vilas. - Tačiau šiame atominių bombų, nacio- 
nalizmo ir kasmet po penkiasdešimt milijonų žmonių padaugė- 
jančiame pasaulyje veikiausiai taip nenutiks. 

— Nepabandęs negali pasakyti. 

— Bet mes nebandysime, kol pasaulis bus toks kaip dabar. O 
jis, žinia, toks liks, kol mes nepabandysime. Nepabandysime, ir 
dar svarbiau, kol mums nepasiseks bent jau taip, kaip jums pasi- 
sekė. O čia aš ir grįžtu prie savo pradinio klausimo. Kas nutin- 
ka, kai geras, geras, geras aptinka, kad - net Paloje - yra daugy- 
bė blogo, blogo, blogo? Argi vaikų kartais neištinka gana nema- 
lonūs sukrėtimai? 

— Mes stengiamės paskiepyti juos nuo tų sukrėtimų. 

— Kaip? Dar vaikystėje apkartinti gyvenimą? 

— Ne apkartinti. Tarkime, leisti patirti realų skonį. Mes mo- 
kome juos meilės ir pasitikėjimo, bet atveriame juos realybei, 
realybei visais aspektais. O paskui jie gauna pareigas. Jie pri- 
verčiami suvokti, kad Pala nėra Rojus nei Sekminių pyragų šalis. 
Taip, taip puiki vieta. Bet ji bus puiki tik tuomet, jeigu visi dirbs 
ir elgsis padoriai. Tačiau gyvenimo faktai lieka gyvenimo fak- 
tais. Net čia. 

— O kaip tokie faktai kaip tos kraują stingdančios gyvatės, 
kokias sutikau kopdamas virš bedugnės? Gali sau kartoti „gera, 
gera, gera“ kiek tinkamas, bet gyvatės vis tiek gels. 

— Turi omeny, jos vis tiek gali įgelti. Bet ar tikrai, tegul galėda- 
mos, jos būtinai gels? 

— Kodėl gi ne? 

— Nagi žvilgtelėk, - tarė Šanta. 

Jis kryptelėjo galvą ir pamatė, kad ji rodo nišą sienoje už jo. 
Toje nišoje būta akmeninio Budos: pusės žmogaus dydžio, sėdė- 
jo jis ant keistai išrantyto cilindriško pjedestalo, po švino balda- 
kimu, kuris už figūros siaurėjo virsdamas plačia kolona. 

— Tai nedidelė kopija, - paaiškino ji, - Budos, esančio prie 
stoties komplekso - na, ta didžiulė figūra prie lotosų tvenkinio. 

— Tai didingas skulptūros kūrinys, - tarė jis. - O šypsena tik- 
rai leidžia nujausti, kokia turėjusi būti Palaimos Vizija. Bet kaip 
ji susijusi su gyvatėmis? 

— Pažiūrėk dar. 

Žiūrėjo dar. 

— Nematau nieko, kas tai liudytų. 

— Įdėmiau. 

Bėgo sekundės. Ir štai, net krūptelėjęs iš netikėtumo, jis pa- 
stebėjo kažką keisto ir nerimą keliančio. Manėsi matąs keistai 
ornamentuotą cilindro formos pjedestalą, bet tai staiga pasiro- 
dė besanti didžiulė susirangiusi gyvatė. O žemyn smailėjantis 
baldakimas, po kuriuo sėdėjo Buda, buvo išsipūtęs gobtuvas su 
Plokščia milžiniškos kobros galva priekiniame krašte. 

— O Dieve! - išsiveržė jam. - Aš nepastebėjau. Kaip galėjau 
būti toks nepastabus? 

— Ar pirmą kartą matai tokį Budą? 

- Pirmą. Ar esama kokios nors legendos? 

— Viena mano mylimiausių, - linktelėjo ji. - Aišku, žinai apie 
bodhio* medį? 

- Žinau apie bodhio medį. 

— Na, tai nebuvęs vienintelis medis, po kuriuo Buda sėdėjęs 
Nušvitimo metu. Pasėdėjęs po bodhio medžiu, Buda septynetui 
dienų persėdo po banjanu, vadinamu Ožkaganių Medžiu. O 
paskui jis persėdo po Mučalindos** medžiu. 

— Kas buvo Mučalinda? 

— Mučalinda buvo Gyvačių Karalius ir dievas todėl puikiai 
suvokė, kas vyksta. Tad kai Buda prisėdo po jo medžiu, Gyva- 
čių Karalius išsliuogė iš savo urvo, jardų jardais išsirangė pa- 
garbinti Išminties. Tuomet iš vakarų vėjas atpūtė didžiulę aud- 
rą. Dieviškoji kobra apsuko savo žiedais daugiau nei dieviško 
vyro kūną, išskleidė gobtuvą jam virš galvos ir septynetą die- 
nų, kol anas meditavo, globė Tathagatą nuo vėjo ir lietaus. To- 
dėl taip jis ir sėdi ligi mūsų dienų - kobra po juo, kobra viršum 
jo, vienu sykiu atviras kobrai, Vaiskiajai Šviesai ir galutinei jų 
tapatybei. 

— Kaip tai skiriasi nuo 2154 žvilgio į gyvates! - pasakė Vilas. 

— O jūsų žvilgis į gyvates juk menamas Dievo žvilgis - prisi- 
minkime Pradžios knygą. 

— „Aš sukelsiu priešiškumą tarp tavęs ir moters, - pacitavo jis, - 
tarp tavo palikuonių ir jos palikuonių“***. 

— Tačiau Išmintis jokio priešiškumo niekur nekelia. Visos tos 
beprasmės, betikslės gaidžių peštynės tarp Žmogaus ir Gamtos, 


* Bodhi (sanskr) - viena pagrindinių įvairių budizmo mokyklų sampratų, 
reiškianti dvasinį nušvitimą. Po bodhio medžiu (Ficus religiosa (lot.), 
maldyklinis fikusas) Sidharta Gautama tapo Buda. 

** Mitinių pusiau dieviškų budizmo ir hinduizmo būtybių su gyvatės 
liemeniu - nagų - karalius. 

*** SI -Pr3, 15. 

tarp Gamtos ir Dievo, tarp Kūno ir Dvasios! Išmintis niekuomet 
taip beprotiškai neskirsto. 

— Neskirsto nė Mokslas. 

— Išmintis naudoja mokslo laimėjimus ir žengia pakopa aukščiau. 

— O kaip totemizmas? - nerimo Vilas. — O vaisingumo kultai? 
Jie irgi neskyrė. Ar tai būta Išminties? 

- Žinoma, juose glūdėjo primityvi Išmintis, neolito lygmens 
Išmintis. Tačiau po tam tikro laiko žmonės ėmė susivokti, ir se- 
nieji Tamsieji Dievai ėmė atrodyti įtartinai. Taigi paveikslas pa- 
sikeitė. Įžengė Šviesos Dievai, įžengė Pranašai, Pitagoras ir Za- 
ratustra, džainistai ir ankstyvieji budistai. Jie ir pradėjo Kosmi- 
nių Gaidžių peštynių Amžių - kovėsi Ormazdas su Ahrimanu*, 
Jahvė su Šėtonu ir Baalu**, Nirvaną supriešino su Samsara, pa- 
vidalus - su Platono Idėjomis. Išskyrus vieną kitą tantristą, ma- 
hajanistą, daoistą ir krikščionį eretiką, galvojusius kitaip, pasta- 
ruosius porą tūkstantmečių visi daugiausia pešėsi. 

— O po to? — pasiteiravo jis. 

— Po to atėjo moderniosios biologijos laikai. 

— Dievas tarė, tebūnie Darvinas, taip ir įvyko, radosi Nyčė, 
imperializmas ir Adolfas Hitleris, - nusijuokė Vilas. 

— Visa tai, — sutiko ji. - Bet sykiu ir naujos Išminties visiems 
galimybė. Darvinas senąjį totemizmą pakėlė iki biologijos lygio. 


+++ 


Vaisingumo kultai vėl atgimė kaip genetika ir Havlokas Elisas 


* Ormazdas (Ahūra Mazda) ir Ahrimanas (Angra Mainjus) - geroji bei 
šviesioji ir tamsioji bei piktoji dvasios dualistinėje zoroastrizmo doktrinose. 
Žynys Zaratustra, manoma, gyv. X-IX a.pr. Kr., reformavo romėnų 
tikėjimus ir sukūrė vėliau kaip dualistinę išsirutuliojusią religiją. 

** Šiuo vardu vadintos dievybės, kurių kultas buvo paplitęs II-I a. pr. Kr. 
Egipte, Pirėnų pusiasalyje ir kitur. ST Baalo garbinimas - stabmeldystė. 

*** Havelockas Ellisas (1859-1839), anglų eseistas ir gydytojas, žmonių 
seksualinės elgsenos tyrimuose seksualinį aktyvumą naujoviškai interpretavo 
kaip sveiką ir natūralią meilės išraišką. 

O dabar mūsų eilė apsukti kitą spiralės vijos pusę. Darvinizmas 
buvo senoji neolitinė Išmintis, išversta į mokslines sąvokas. Nau- 
joji sąmoningoji Išmintis - tokia išmintis, kurią pranašiškai įžvelgė 
dzenbudizmas, daosizmas ir tantros - yra biologinė teorija, rea- 
lizuota gyvojoje praktikoje, tai darvinizmas, pakeltas į atjautos 
ir dvasinės įžvalgos lygmenį. Taigi, kaip matome, - padarė ji 
išvadą, - nėra jokios žemiškos, o juolab dangiškos priežasties, 
kodėl Buda arba kas nors kitas negalėtų kontempliuoti Vaiskio- 
sios Šviesos, apsireiškiančios gyvatėje. 

- Net jei gyvatė gali jam mirtinai įgelti? 

— Net jei ji gali jam mirtinai įgelti. 

— Ir net jeigu tai seniausias ir visuotiniausias falo simbolis? 

Šanta nusijuokė. 

— Medituokite po Mučalindos Medžiu - tai patarimas, kurį 
duodame kiekvienai įsimylėjėlių porai. O tarp tų meilės medita- 
cijų prisiminkite, ko jus mokė vaikystėje - gyvatės yra jūsų sese- 
rys, jos turi teisę į jūsų užuojautą ir pagarbą, kitaip tariant, gyva- 
tės yra geros, geros, geros. 

— Gyvatės dar ir nuodingos, nuodingos, nuodingos. 

— Bet jeigu jūs prisiminsite, kad jos tokios pat geros kaip ir 
nuodingos, ir atitinkamai elgsitės, jos nenaudos savo nuodų. 

— Kas taip sako? 

— Tai akivaizdus faktas. Žmonių, kurie gyvačių nesibijo ir ne- 
siartina prie jų įsikalę, kad gera gyvatė - tik negyva gyvatė, jos 
beveik niekuomet nekerta. Kitą savaitę skolinuosi mūsų kaimy- 
nų naminį pitoną. Keletą dienų Rama gaus valgyti apsuktas Se- 
nosios Gyvatės žiedų. 

Iš lauko atsklido skardus juokas, čia anglų, čia palų kalba ki- 
tas kitą nutraukiantys vaikų balsai. Netrukus į kambarį įžengė 
Meri Sarodžini, aukšta ir moteriška greta savo globotinių, abipus 

rreplenančių panašių kaip du vandens lašai keturmečių, o jiems 
įkandin žengė drūtasis cherubinas, kurį Vilas išvydo, pirmą kar- 
tą atvėręs akis Paloje. 

— Mes paėmėme Tarą ir Ardžuną iš vaikų darželio, - paaiški- 
no Meri, kai dvynukai apsivijo savo motiną. 

Su kūdikiu vienoje rankoje, o kita globdama mažuosius dvy- 
nukus, Šanta dėkingai nusišypsojo. 

— Labai ačiū, vaikai. 

— Nėra už ką, - dabar atsakė Tomas Krišna. Jis žengė priekin 
ir kiek pasvarstęs pradėjo, - norėjau paklausti... 

Bet jam nepavyko, ir jis prašomai pažvelgė į seserį, tačiau Meri 
Sarodžini tik papurtė galvą. 

- Ko gi norėjai paklausti? — pasiteiravo Šanta. 

— Na, tiesą sakant, gal mes abu norėjome paklausti... Turiu 
omeny, ar negalėtume užeiti su jumis papietauti? 

— A, aišku. - Šanta pažvelgė į Tomo Krišnos veidą, paskui į 
Meri Sarodžini ir vėl atgal. - Na, tuomet geriau ženkit paklausti 
Vidžajos, ar visiems pakaks maisto. Šiandien jis gamina. 

- Gerai, - tarė ne itin pradžiugęs Tomas Krišna. Jis nenoro- 
mis, lėtai perėjo kambarį ir išėjo pro duris į virtuvę. 

- Kas nutiko? - Šanta atsisuko į Meri Sarodžini. 

— Na, mama jam buvo sakiusi bent penkiasdešimt kartų, kad 
nesineštų driežų namo. Bet šį rytą jis vėl atsinešė. Tai ji labai 
supyko. 

- Ir jūs nusprendėte ateiti papietauti čia? 

- Jei jums neparanku, Šanta, mes galime pabandyti pas Rao 
arba Radžadžinadasas. 

- Neabejoju, kad visai paranku, - patikino Šanta. - Tik pama- 
Niau, kad Tomui Krišnai būtų neprošal pasikalbėti su Vidžaja. 

— Jūs visiškai teisi, - niūriai pritarė Meri Sarodžini. Paskui 

labai dalykiškai, - Tara, Ardžuna, žengte į vonią, nusiprausime. — 
Jie tokie murziukai, - pasakė Šantai, išsivesdama berniukus. 

Vilas laukė, kol vaikai nutolo tiek, kad negalėjo jų girdėti. 

— Tad suprantu, jog matau, kas vyksta tarpusavio prisiėmimo 
klube? 

— Laimei, šis vyksmas itin švelnus. Tomas Krišna ir Meri Saro- 
džini puikiai sutaria su savo mama. Problema kyla ne iš asmeny- 
bės, tokia lemtis - šiurpi ir slegianti Dugaldo netektis. 

— Ar Sušyla tuoksis vėl? - paklausė jis. 

— Viliuosi, kad taip. Visų labui. O kol kas vaikams naudinga 
šiek tiek pabūti su savo tėvais pavaduotojais. Ypač Tomui Kriš- 
nai. Jis kaipsyk tokio amžiaus, kai berniukai atranda esą vyrai. 
Dar verkia kaip vaikas, bet, žiūrėk, jau giriasi, puikuojasi, nešasi 
driežus į namus, kad tik įrodytų esąs tikras vyras. Todėl ir nu- 
siunčiau jį pas Vidžają. Vidžaja įkūnija visa, kaip Tomas Krišna 
save vaizduojasi. Trijų jardų ūgio, dviejų pločio, tvirtas kaip mū- 
ras ir nėra to, ko jis neišmano. Kai Vidžaja pasako Tomui Kriš- 
nai, kaip šis turįs elgtis, Tomas Krišna klauso - nors neklausytų, 
jeigu tuos pačius dalykus dėstytume aš arba jo mama. O Vidžaja 
tikrai kalba tą patį, ką sakytume ir mes. Nes yra ne tik dviem 
šimtais procentų vyriškas, bet ir turi veik penkiasdešimt procen- 
tų jautriojo moteriškojo prado. Taigi, kaip matote, Tomas Kriš- 
na tikrai gauna viską, kas priklauso. O dabar, - pabaigė ji, žvelg- 
dama į miegantį kūdikį savo glėbyje, - turiu paguldyti šį mie- 
gantį jaunuolį į lovą ir pasiruošti pietums. 

TRYLIKTAS SKYRIUS 


Nuprausti ir nušveisti dvynukai jau sėdėjo savo aukš- 
tose kėdėse. Meri Sarodžini tupinėjo aplink juos kaip išdidi, kiek 
susirūpinusi mama. Prie viryklės Vidžaja iš molinio puodo sam- 
čiu kabino ir krovė ryžius su daržovėmis. Kiekvieną pripildytą 
dubenėlį kuo atsargiausiai ėmė Tomas Krišna ir ypač susikaupęs 
nešė stalan. 

— Na štai, — tarė Vidžaja, pasiuntęs keliauti paskutinį kaupiną 
dubenėlį. Jis nusišluostė rankas, žengė prie stalo ir atsisėdo savo 
vieton. 

— Geriau papasakokime svečiui, kaip mes palaiminame valgy- 
mą, - tarė jis Šantai. 

— Paloje, — paaiškino ji, atsisukdama į Vilą, už maistą prieš 
valgydami nedėkojame. Dėkojame valgydami. Veikiau mes dė- 
kojame ne žodžiais, o kramtydami. 

— Kramtydami? 

— Mūsų padėka - pirmas kiekvieno patiekalo kąsnis, tol kram- 
tomas, kol iš jo nieko nelieka. Ir kol kramtome, kreipiame dė- 
mesį į maisto skonį, jo konsistenciją ir temperatūrą, kaip jį su- 
kanda dantys, kaip įsitempia žandikaulių raumenys. 

— O tuo metu, manau, dėkojate Nušvitusiajam ar Šivai, ar kas 
jis bebūtų? 

Šanta griežtai papurtė galvą. 

— Tai išblaškytų dėmesį, o dėmesys čia visų svarbiausia. Atida 
tam, kaip patiri tai, kas duota - kažkam, kas nėra tavo išmonė. Ne 
prisiminimui žodžių, kuriais kreiptumeisi į kažką įsivaizduojamo. 

Ji apžvelgė stalą. 

— Pradėsime? 

— Valiooo! - sušuko dvynukai vienu balsu ir čiupo šaukštus. 

Trumpam stojo tyla, drumsčiama tik dvynukų, kurie dar neiš- 
moko valgyti nečepsėdami. 

— Ar jau galima nuryti? - pagaliau paklausė vienas mažųjų. 

Šanta linktelėjo. Visi nurijo. Taukštelėjo šaukštai, ir visi prapliu- 
po kalbėti dar pilna burna. 

— Na, - paklausė Šanta, - ir kokio skonio buvo padėka? 

— Jos skonis buvo kaip virtinė įvairiausių dalykų, - atsakė Vi- 
las. - Ar veikiau virtinė variacijų pagrindine ryžių, ciberžolės, 
raudonųjų pipirų, cukinijų ir kažkokio lapinio, kurio nepaži- 
nau, tema. Įdomu, kad skonis vis keičiasi, anksčiau to tikrai ne- 
su pastebėjęs. 

- Ir kol nagrinėjai tuos skonius, tai akimirką buvai apsaugo- 
tas nuo savo godų, prisiminimų, numatymų, nuo kvailų sam- 
pratų —- nuo visų aš simptomų. 

— Argi skanavimas - ne aš? 

Šanta pažvelgė į savo vyrą kitame stalo gale. 

— Ką tu pasakytum, Vidžaja? 

— Sakyčiau - tai pusiaukelė tarp aš ir ne-aš. Skanavimas - kai 
ne-aš darbuojasi visam organizmui. Sykiu skanavimas - tai ma- 
no suvokimas, kas vyksta. Tokia ir yra mūsų kramtomosios pa- 
dėkos prasmė — kad aš geriau suvoktų, ko imasi ne-aš. 

— Puiku, - pakomentavo Vilas. - Bet kokia šios prasmės prasmė? 

Jam atsakė Šanta. 

— Prasmės prasmė, - tarė ji, - kad, išmokęs įdėmiau stebėti 
ne-aš aplinkoje (tai yra, maistą) ir daugiau ne-aš savo organizme 
(tai jūsų skonio pojūčiai), gali staiga atrasti, jog imi kreipti dau- 
giau dėmesio į ne-aš aukštesniu sąmonės lygmeniu, arba, - toliau 

kalbėjo-Šanta, - gal geriau būtų suformuluoti atvirkščiai. Ne-aš 
aukštesniu sąmonės lygmeniu galės lengviau apsireikšti jūsų aš, 
kuris jau išmoko geriau suvokti fiziologinį ne-aš. 

Ją nutraukė tarkštelėjimas, o jam įkandin vieno dvynukų sriū- 
bavimas. 

— O paskui, - dėstė ji, sušluosčiusi ištėkštą maistą nuo grindų, — 
reikia apsvarstyti, kaip aš ir ne-aš santykį, kai tenka susidurti su 
žmonėmis, ne aukštesniais nei keturiasdešimt du coliai. Šešias- 
dešimt keturių tūkstančių karorų* rupijų prizas tam, kas suras 
atsparų paikumui sprendimą. | 

Ji nušluostė vaikui ašaras, padėjo išpūsti nosį, paskui pabu- 
čiavo ir nuėjo prie viryklės kito dubenėlio ryžių. 

— Kokie jūsų šios dienos darbai? - pasiteiravo Vidžaja, kai visi 
pavalgė. 

- Šiandien mes budime prie kaliausių, - svarbiai atsakė To- 
mas Krišna. 

— Lauke, iškart už mokyklos, - pridėjo Meri Sarodžini. 

— Tuomet pavešiu jus mašina, - pasakė Vidžaja. - Ar norėtum 
vykti drauge? - paklausė, atsisukęs į Vilą Farnabį. 

Vilas linktelėjo. 

- Jei galima, - pasakė, - norėčiau pamatyti mokyklą ir galbūt 
pasėdėti vienoj kitoj pamokoj. 

Šanta atsisveikindama pamojavo jiems nuo verandos, ir ne- 
trukus jie priėjo pastatytą džipą. 

— Mokykla kitame kaimo gale, - paaiškino Vidžaja, užvesda- 
mas motorą, - teks apvažiuoti aplink. Žemyn, paskui vėl aukštyn. 

Žemyn palei pakopomis besileidžiančius ryžių, kukurūzų, sal- 
džiųjų bulvių laukus, paskui lyguma tarp nedidelio dumblino 


* 10 milijonų. 

žuvų tvenkinio kairėje ir duonmedžių giraitės dešinėje, paskui 
vėl aukštyn pro laukus, žalius ir geltonus, - ir štai išlindo mo- 
kykla - balta ir erdvi didžiulių medžių šešėlyje. 

— Ten žemiau, - paaiškino Meri Sarodžini, - mūsų kaliausės. 

Vilas pažvelgė į tą pusę, kur rodė mergaitė. Geltoni ryžiai 
laukuose vos per pakopą žemiau jau buvo beveik pribrendę im- 
ti. Du berniukai rausvais klubų raiščiais 1r mergaitė mėlynu sijo- 
nu paeiliui tampė virvutes, kurios judino dvi žmogaus dydžio 
lėles abiejuose siauro lauko galuose. Lėlės buvo medinės, dailiai 
išdrožtos ir aptaisytos ne skudurais, o puikiausiais apdarais. Vi- 
las apstulbęs įsistebeilijo į jas. 

— Garbingiausias Saliamonas nebuvo taip apsitaisęs kaip šie, — 
sušuko jis. 

Bet vėlgi, Saliamonas tebuvo karalius, mąstė jis, o šios puikios 
kaliausės - aukštesnės kilmės būtybės. Viena jų - Būsimasis Buda, o 
kita - mielas, džiugus Indijos Dievo Tėvo variantas, kokį matome 
Siksto koplyčioje ūžtelintį viršum ką tik sukurto Adomo. Su kiek- 
vienu virvutės trūktelėjimu Būsimasis Buda krestelėdavo galvą, 
atkryžiavęs kojas iš lotoso pozos, sušokdavo ore trumpą fandan- 
gą, paskui vėl jas sukryžiuodavo ir pūpsodavo nekrustelėdamas 
iki kito timptelėjimo, vėl sutrikdančio jo meditaciją. Dievas Tėvas 
mostelėdavo ištiesta ranka, pranašiškai pagrasindavo smiliumi; 
žiopčiojo arklio ašutais apvedžiota burna ir vartė akis, o šios, pa- 
darytos iš stiklo, paleisdavo įspėjamąją ugnį į kiekvieną paukštį, 
drįsusį prisiartinti prie ryžių. Visą laiką smagus vėjas šlamino klostes 
jo drabužio, pasiūto iš skaisčiai geltono audinio su ryškiu rudų, 
baltų ir juodų beždžionėlių piešiniu, o didingi Būsimojo Budos 
raudonos ir oranžinės viskozės apdarai išpūsti plakėsi aplinkui jį; 
skambėdami tuzinais mažyčių sidabrinių Eolo varpelių. 

— Ar visos jūsų kaliausės tokios? 


266/ ALDOUS HUXLEY 


— Tai buvo Senojo Radžos mintis, - atsakė Vidžaja. - Jis norė- 
jo, kad vaikai suprastų, jog visus dievus sumeistraujame namuo- 
se, kad tai mes tampome juos už virvučių ir taip suteikiame jiems 
galių tampyti mūsų virvutės. 

— Kad jie šoktų, - pasakė Tomas Krišna, - kad kraipytųsi, - ir 
laimingas nusijuokė. 

Vidžaja ištiesė didžiulę ranką ir brūkštelėjo per tamsią garba- 
notą vaiko galvą. 

— Štai kur dvasia! - paskui, atsisukęs į Vilą, aiškino. - „Die- 
vai“ kabutėse, — tarė jis, akivaizdžiai imituodamas Senojo Ra- 
džos manierą, - turi vieną dorybę (ne tik baido paukščius ir „nu- 
sidėjėlius“ kabutėse ir kartais galbūt paguodžia nelaimėlius) — 
kai juos pakeliame ant karčių, į juos reikia žiūrėti, o kai žmogus 
pakelia galvą, net ir į dievą, jis vargiai gali nepastebėti dangaus. 
O kas yra dangus? Oras ir išsklaidyta šviesa, bet taipgi beribė ir 
nėščia (atleiskite už metaforą) tuštuma, iš kurios visa - gyva ir 
negyva, lėlininkai ir jų dieviškosios lėlės - randasi mums pažįs- 
tamoje arba veikiau tariamai pažįstamoje visatoje. 

Įdėmiai klausiusi, Meri Sarodžini linktelėjo galva. 

— Tėtė sakydavo, - įsiterpė ji, - kad žiūrėti į paukščius dangu- 
je dar geriau. Paukščiai ne žodžiai, sakydavo jis. Paukščiai tikri. 
Tikri kaip dangus. 

Vidžaja sustabdė automobilį. 

— Pasismaginkite, - tarė jis vaikams, kai šie iššoko iš automo- 
bilio. - Gerai juos pašokdinkit ir pakraipykit. 

Šūkalodami Tomas Krišna ir Meri Sarodžini pasileido žemyn, 
kur lauke prie kelio stovėjo grupelė kitų vaikų. 

— O dabar prie didingesnių lavinimo aspektų. 

Vidžaja pasuko džipą į įvažiavimą, vedantį prie mokyklos pa- 
Stato. 

— Paliksiu automobilį čia, o į stotį nueisiu pėsčiomis. Kai pri- 
sibūsi iki soties, paprašyk, kad kas nors parvežtų, - jis išjungė 
degimą ir padavė raktelį Vilui. 

Mokyklos direktorė ponia Narajan sėdėjo prie stalo kabinete 
ir kalbėjosi su žilagalviu vyru ilgu, gan graudulingu veidu, susi- 
raukšlėjusiu ir sukritusiu klostėmis lyg pėdsekio šuns. 

— Ponas Čandra Menonas, - paaiškino pristatęs atvykėlį Vi- 
džaja, - yra mūsų švietimo ministras. 

— O pas mus jis lankosi, - tarė direktorė, - atlikti periodinio 
patikrinimo. 

- Ir visiškai pritaria viskam, ką mato, - pridėjo ministras, man- 
dagiai linktelėdamas ponios Narajan pusėn. 

Vidžaja atsiprašė turįs išeiti. 

- Privalau grįžti prie darbo, - pasakė ir žengė prie durų. 

— Ar lavinimas - ypatinga jūsų domėjimosi sritis? - pasiteira- 
vo ponas Menonas. 

— Teisingiau būtų sakyti, jog tai sritis, kurios itin neišmanau, - 
atsakė Vilas. - Mane tik užaugino, o lavint visai nelavino. Todėl 
ir norėčiau išvysti grynesnį dalyką. 

— Na, jūs atvykote būtent ten, kur reikėtų, - patikino jį mi- 
nistras. - Naujasis Rotamstedas - viena geriausių mūsų mo- 
kyklų. 

— O kokie jūsų geros mokyklos kriterijai? - paklausė Vilas. 

— Sėkmė. 

— Kokia sėkmė? Laimimos stipendijos? Pasirengimas darbui? 
Atitikimas vietiniams kategorijų imperatyvams? 

— Visa tai, savaime suprantama, — atsakė ponas Menonas. — 
Tačiau pamatinio klausimo nepaminėjote. Kam skirti berniukai 
ir mergaitės? 

Vilas gūžtelėjo pečiais: 

— Nelygu, kur likimas skyrė jiems gyventi. Antai, kam skirti 
berniukai ir mergaitės Amerikoje? Atsakymas: masiškai vartoti. 
O iš masinio vartojimo šakojasi masinė komunikacija, masinė 
reklama, masinis kvaišinimasis televizoriena, meprobamatu, po- 
zityviu mąstymu ir cigaretėmis. O dabar, kai Europa išsiveržė į 
masinę produkciją, kam bus skirti jos berniukai ir mergaitės? 
Masiškai vartoti ir visiems minėtiems dalykams - kaip ir berniu- 
kai ir mergaitės Amerikoje. Bet Rusijoje atsakymas kitoks. Ber- 
niukai ir mergaitės skirti nacionalinei valstybei stiprinti. Tam 
skirti visi inžinieriai ir tiksliųjų mokslų mokytojai, jau neminint 
penkiasdešimties nuolatinės kovinės parengties divizijų, aprū- 
pintų viskuo — nuo tankų iki vandenilinių bombų bei ilgo nuo- 
tolio raketų. Kinijoje - tas pats, tik daug daug labiau. Kam ten 
skirti berniukai ir mergaitės? Tai patrankų mėsa, pramonės ir 
žemės ūkio, kelių tiesimo raumenys. Tad Rytai yra Rytai, o Va- 
karai - Vakarai, bent šiuo metu. Tačiau šios gijos gali susipinti — 
vienaip ar kitaip. Vakarai gali taip įsibauginti Rytų, kad liausis 
manę berniukus ir mergaites esant skirtus masiškai vartoti ir 
nuspręs juos skirti patrankų vamzdžiams ir valstybei stiprinti. 
Arba Rytai gali pajusti tokį technikos išalkusių masių, trokštan- 
čių žengti į Vakarus, spaudimą, kad gaus keisti mąstyseną ir tar- 
ti, jog iš tiesų berniukai ir mergaitės sukurti masiškai vartoti. 
Bet tai ateities dalykai. Tačiau dabar į šį klausimą tenka rinktis 
vieną atsakymą. 

— Bet abu šie atsakymai, - tarė ponas Menonas, - skiriasi nuo 
mūsų. Kam skirti Palos berniukai ir mergaitės? Nei masiškai var- 
toti, nei valstybei stiprinti. Žinoma, valstybė turi egzistuoti. Ir 
Joje visko turi pakakti visiems. Tai savaime suprantama. Tik to- 
kiomis sąlygomis berniukai ir mergaitės gali atrasti, kam jie išties 
skirti — tik tokiomis sąlygomis mes galime ką nors padaryti. 

— Tad kokia jų paskirtis? 

— Savirealizacija, visavertis žmogiškumas. 

Vilas linktelėjo. 

— „Užrašai apie tai, kas yra kas,“ - pakomentavo jis. - Tapkite 
tuo, kas išties esate. 

— Senąjį Radžą labiausiai domino tai, kas žmonės yra anapus 
individualybės plytinčiame lygmenyje, - pasakė ponas Meno- 
nas. — Ir suprantama, jog mus tai domina ne menkiau negu jį. 
Tačiau pirmasis mūsų darbas yra pradinis lavinimas, o pradinis 
lavinimas neatsiejamas nuo individų, tad ir visos jų pavidalo, 
dydžio, temperamento, talentų ir trūkumų įvairovės. Individai, 
kaip transcendentinis vienis, - jau tolesnio mokslo reikalas. Toks 
ugdymas prasideda paauglystėje ir sujungiamas su aukštesnio ly- 
gio bendruoju lavinimu. 

— Kaip suprantu, - pasakė Vilas, - toji pradžia tai pirmoji 220k- 
šos vaistų atveriama patirtis? 

— Jūs girdėjote apie >20kšos vaistus? 

— Mačiau, kaip jie veikia. 

— Daktaras Robertas, - paaiškino direktorė, - vakar vedėsi jį į 
iniciaciją. 

— Oši, - pridėjo Vilas, - padarė man gilų įspūdį. Kai pamąstau 
apie savo religinį lavinimą... - jis iškalbingai nepabaigė sakinio. 

— Na, kaip sakiau, - tęsė ponas Menonas, - paaugliai gauna 
greta abiejų rūšių lavinimą. Jiems padedama patirti savo trans- 
cendentinę vienovę su visais kitais jaučiančiais tvariniais, bet sykiu 
psichologijos ir fiziologijos pamokose jie mokosi, jog kiekvienas 
mūsų esame visiškai savitai sudėti, kiekvienas visiškai skiriamės 
nuo kitų. 

— Kai aš lankiau mokyklą, - pasakė Vilas, - pedagogai stengė- 
si kiek įmanydami išlyginti šiuos skirtumus arba apklijuoti juos 

kokiais nors vėlyvųjų Viktorijos laikų idealais - išmokslinto, ta- 
čiau anglikono, futbolą žaidžiančio džentelmeno. Bet dabar pa- 
pasakokite man, kaip jūs elgiatės susidurdami su visuotiniu žmo- 
nių tarpusavio skirtingumu. | 

— Pirmiausia mes įvertiname skirtumus, - pasakė ponas Me- 
nonas. - Tiksliai nusakome, koks būtent - anatomiškai, bioche- 
miškai ir psichologiškai yra tas ar kitas vaikas. Kas dominuoja jo 
organinėje hierarchijoje — viduriai, raumenys ar nervų sistema? 
Kaip arti vaikas tų trejeto kraštutinumų polių? Harmoninga ar 
padrikusi yra jo dedamųjų - fizinių ir dvasinių - sąranga? Ar iš 
prigimties jis trokšta dominuoti, bendrauti, ar užsisklęsti savo 
vidiniame pasaulyje? Kaip jis mąsto, suvokia ir prisimena? Ar 
turi vaizdinį suvokimą, ar ne? Kuo remiasi jo protas — vaizdi- 
niais ar žodžiais, gal ir vienais, ir kitais, o gal - nė vienais? Ar jis 
geba pasakoti? Ar regi pasaulį, kaip jį vaikystėje matė Verdsver- 
tas* ir Trahernas**? Ir jeigu taip, ką galima padaryti, jog ta di- 
dybė ir šviežumas nenublanktų iki kasdienybės šviesos? Ar, bend- 
riau tariant, kaip lavinti vaikų mąstymą sąvokomis, nesunaiki- 
nant jų gebėjimo įgyti gilią nežodinę patirtį? Ar galime suderinti 
analizę su vizija? Ir dar tuzinai kitų klausimų, kuriuos gauname 
kelti ir atsakyti. Antai, ar šis vaikas įsisavina visus su maistu gau- 
namus vitaminus, o gal jis kenčia nuo kokio nors chroniško sty- 
giaus, kurio nepastebėjus ir negydant sumažės jo gyvybingumas, 
apniuks nuotaikos, jis ims matyti bjaurastį, nuobodžiauti, o gal- 
voje rasis kvailybės ar piktybės? O kiek kraujyje gliukozės? O 
kvėpavimas? Kokia jo laikysena, kaip jis naudoja savo organizmą 


* Williamas Wordsworthas (1770-1850) - vienas anglų „Ežerų mokyklos“ ir 
anglų romantizmo poezijos pradininkų. 

** Thomas Traherne'as (16372-1674) - anglų poetas, religinis rašytojas, 
vienas ryškiausių metafizinių poetų, aukštinęs Dievą su vaikišku užsidegimu. 

dirbdamas, žaisdamas, studijuodamas? O dar visi su savitais ta- 
lentais susiję klausimai. Ar šis vaikas gabus muzikai, matemati- 
kai, ar žodžio kišenėje neieško, ar turi tikslaus stebėjimo polin- 
kį, mąsto logiškai ir kūrybingai apie pastebėtus dalykus? Ir ga- 
liausiai — kaip jis pasiduos įtaigai, kai užaugs? Visi vaikai puikiai 
pasiduoda hipnozei - taip puikiai, kad keturiems iš penkių leng- 
vai sukeliama somnambulizmo būsena. Suaugus šis santykis ap- 
siverčia. Keturiems ar net penkiems suaugusiųjų apskritai ne- 
įmanoma sukelti tokios būsenos. Kuriems dvidešimt iš kiekvie- 
no šimto vaikų užaugusiems bus pasiekiamas aukščiausias 
somnambulizmo lygis? 

— Ar juos galima pastebėti iš anksto? — paklausė Vilas. - Ir jei 
taip, kokia prasmė tai daryti? 

— Mes galime juos pastebėti, - atsakė ponas Menonas. - Ir 
juos pastebėti labai svarbu. Ypač jūsų pasaulio pusėje. Kalbant 
politiškai, tie dvidešimt procentų, kuriuos lengva visiškai, iki 
galo užhipnotizuoti, yra pavojingiausias jūsų visuomenių ele- 
mentas. 

— Pavojingiausias? 

— Nes šiems žmonėms lemta tapti propagandos aukomis. Se- 
noviškose, ikimokslinėse demokratijose bet koks kerėtojas, tu- 
rintis gerą organizacinį užnugarį, gali paversti tuos dvidešimtį 
potencialių somnambulų griežtai organizuotų fanatikų armija, 
atsidavusia savo hipnotizuotojo garbei ir galiai stiprinti. O įve- 
dus diktatūrą, tiems patiems potencialiems somnambulams ga- 
lima įteigti aklą tikėjimą ir mobilizuoti kaip kiečiausią visagalės 
partijos branduolį. Tad, kaip matote, kiekvienai laisvę brangi- 
nančiai visuomenei labai svarbu pastebėti somnambulus, kol jie 
jauni. Kai jie pastebėti, tuomet juos galima hipnotizuoti ir siste- 
mingai mokyti, kad jų negalėtų užhipnotizuoti laisvės priešai 


272 /aLDOUS HUXLEY 


Sykiu, žinoma, patartina pertvarkyti savo socialinę sąrangą taip, 
kad laisvės priešams būtų sunku ar net neįmanoma iškilti ar da- 
ryti kokią nors įtaką. 

— Kaip, kiek suprantu, Paloje ir yra? 

— Būtent, - patvirtino ponas Menonas. - Ir kaip tik todėl mū- 
s4 potencialūs somnambulai nekelia pavojaus. 

— Tai kam tuomet jūs rūpinatės juos nustatyti? 

— Nes tinkamai naudojama jų dovana labai vertinga. 

— Likimo valdymui? - paklausė Vilas, prisiminęs terapines gul- 
bes ir visus tuos dalykus, kuriuos Sušyla kalbėjo apie savo myg- 
tukų spaudymą. 

Ministras papurtė galvą. 

— Likimui valdyti pakanka lengvo transo. Tai pajėgia praktiš- 
kai kiekvienas. Potencialūs somnambulai yra tie dvidešimt pro- 
centų, kurie gali panirti į labai gilų transą. O žmogų, panirusį į 
labai - labai - gilų transą galima išmokyti deformuoti laiką. 

— O jūs gebate deformuoti laiką? — pasiteiravo Vilas. 

— Deja, ne, - ponas Menonas papurtė galvą. - Aš niekuomet 
nesugebėjau pasiekti reikalingo transo gylio. Visko, ką žinau, 
teko mokytis ilgai ir sunkiai. Poniai Narajan labiau pasisekė. Bū- 
dama iš dvidešimties procentų privilegijuotųjų, ji galėjo pasi- 
trumpinti mokymosi kelią, o tie trumpieji keliai visiškai uždari 
kitiems. 

— Kokiais trumpinimais? - paklausė Vilas, atsisukęs į direktorę. 

— Įsiminimo trumpinimais, - atsakė ji, - skaičiavimo, galvoji- 
mo ir uždavinių sprendimo trumpinimais. Pradedama nuo to, 
kad išmokstama, kaip dešimt sekundžių paversti dešimties mi- 
nučių patirtimi, o minutę - pusvalandžio. Apimtam gilaus tran- 
So tai vieni juokai. Tereikia paklusti mokytojo įtaigai, ir štai 
Sėdi sau ramiai ilgai, labai ilgai. Ištisas dvi valandas - galėtum 

prisiekti, kad tiek. O kai tave grąžina atgal, pasižiūri į laikrodį. 
Tavo dviejų valandų patirtis buvo sustumta į tiksliai keturias laik- 
rodžio laiko minutes. 

— Kaip? 

— Niekas nežino, - atsakė ponas Menonas. - Bet pasakojimai 
apie tai, kaip skęstantys žmonės prieš akis per kelias sekundes 
išvysta prabėgantį visą gyvenimą, iš esmės yra tiesa. Protas ir 
nervų sistema — ar tiksliau, - kai kurie protai ir kai kurios nervų 
sistemos - sugeba atlikti šį keistą Žygį — ir tai viskas, kas apie tai 
žinoma. Mes šį faktą atradome prieš šešiasdešimtį metų ir nuo 
to meto juo naudojamės. Naudojamės juo - tarp kitų dalykų — 
lavinimo pažangos tikslais. 

— Pavyzdžiui, - toliau vėl dėstė ponia Narajan, - turime mate- 
matikos uždavinį. Esant normalios būklės jam išspręsti prireiktų 
gero pusvalandžio. Bet dabar mes sustumiame laiką taip, kad 
viena minutė subjektyviai prilygsta trisdešimčiai minučių. Tuo- 
met imiesi uždavinio. Praėjus trisdešimčiai subjektyviųjų minu- 
čių, jis išspręstas. Bet trisdešimt subjektyviųjų minučių tėra vie- 
na laikrodžio minutė. Be menkiausio skubėjimo ar įtampos dir- 
bai taip sparčiai, kaip tie ypatingieji kartais pasitaikantys 
skaičiuojantys berniukai. Būsimieji genijai, kaip Amperas arba 
Gausas, arba būsimieji idiotai, kaip Dazės*, tačiau visi jie su kaž- 
kokiu iš vidaus duotu gebėjimu deformuoti laiką gali sunkų va- 
landos darbą nudirbti per keletą minučių, o kartais pakanka ir 
sekundžių. Aš tesu vidutinė mokinė, bet galėjau pasiekti gilų 
transą, tai reiškia, kad mane galėjo išmokyti, kaip sustumti laiką 
į vieną jo normalios atkarpos trisdešimtąją. Rezultatas: man pa- 
vyko aprėpti didesnius intelektualinius plotus, nei būčiau pajė- 


* Zacharijas Dase - XIX a. gyvenęs vokietis, išsiskyręs fenomenaliais 
skaičiavimo atmintinai gebėjimais, tačiau menkų matematikos talentų. 

gusi, jei būtų tekę viską mokytis paprastu būdu. O galite įsivaiz- 
duoti, jei kas nors, turėdamas genijaus IO, dar sugeba ir defor- 
muoti laiką. Rezultatai fantastiniai! 

— Deja, - tarė ponas Menonas, - tokių pasitaiko nedažnai. 
Pastarosiose dviejose kartose būta tik dviejų tikrai genialių laiko 
deformuotojų, ir tik koks penketas ar šešetas yra antroje vietoje. 
Tačiau iš tų keleto Pala gauna neišsemiamos naudos. Tad ko ste- 
bėtis, kad mes budriai stebime, ar nepasirodys potencialių som- 
nambulų! 

— Na, jūs neabejotinai keliate daugybę savo mažuosius moki- 
nius atskleidžiančių klausimų, - po trumpos pauzės padarė išva- 
dą Vilas. - Ir ką darote, kai turite atsakymus? 

— Pagal juos imamės lavinti, - atsakė ponas Menonas. - Antai 
keliame klausimą apie kiekvieno vaiko fizinę prigimtį ir tempe- 
ramentą. Kai turime atsakymus, atrenkame droviausius, labiau- 
siai įsitempusius, jautriausius ir intravertiškus vaikus į vieną at- 
skirą grupę. Paskui po truputį tą grupę didiname. Pirmiausia 
įtraukiame neišrankiai bendrauti linkusių vaikų. Vėliau - keletą 
mažųjų raumeningųjų vyrukų arba moteryčių - vaikų, linkusių į 
agresyvumą ir jėgos aistruolių. Mes išsiaiškinome, kad tai ge- 
riausias būdas padėti trejetą kraštutinumų įkūnijantiems berniu- 
kams ir mergaitėms suprasti ir toleruoti vieniems kitus. Po kele- 
to kruopščiai stebimo maišymo mėnesių jie jau sugeba pripažin- 
ti, kad žmonės, paveldėję kitokią sąrangą, turi tokią pat teisę 
egzistuoti kaip ir jie. 

— O pats principas, - tarė ponia Narajan, - yra vaikams atvi- 
rai išaiškinamas, kaip ir vis intensyviau taikomas. Žemesnėse 
klasėse remiamės vaikams pažįstamų gyvūnėlių analogija. Katės 
mėgsta būti vienos sau. Avys buriasi draugėn. Kiaunės - niršios 
Ir neprijaukinamos. Jūros kiaulytės švelnios ir draugiškos. Ar tu — 

žmogus-katinas ar žmogus-avis, žmogus-jūros kiaulytė ar žmo- 
gus-kiaunė? Jei kalbame apie tai gyvūnų parabolėmis, net maži 
vaikai nesunkiai supranta žmonių įvairovės faktą ir abipusio pa- 
kantumo, abipusio atlaidumo būtinybę. 

— O vėliau, - tęsė Menonas, - kai imamės skaityti „Gytą“*, 
paaiškinime jiems ryšį tarp konstitucijos ir religijos. Žmonės- 
avys ir žmonės-jūros kiaulytės mėgsta ritualus, viešas ceremoni- 
jas bei atgaivos emocijas; jų temperamento polinkius galima 
nukreipti Garbinimo Keliu. Žmonės-katės mėgsta vienatvę, ir jų 
asmeniniai dūmojimai gali virsti Savęs Pažinimo Keliu. Žmo- 
nės-kiaunės mėgsta imti ir daryti, ir čia kyla uždavinys, kaip ag- 
resyvumą, stumiantį juos kenkti, nukreipti Nesavanaudžio Veiks- 
mo Keliu. 

— O Nesavanaudžio Veiksmo kelias yra tai, ką vakar mačiau, — 
tarė Vilas, — tas kelias veda į mišką kirsti medžių ir laipioti uolomis? 

— Medkirčių ir alpinistų atvejai ypatingi, - atsakė ponas Me- 
nonas. - Apibendrinkime ir tarkime, kad kelias į visas Kelius 
veda per jėgos krypties pakeitimą. 

— Kas gi tai? 

— Principas labai paprastas. Imame jėgą, generuotą baimės, pa- 
vydo arba per didelio kiekio noradrenalino ar kokio nors kito, 
tuo metu nepritinkamo stūmio, imame tą galią ir, užuot padarę 
ką nors nemalonaus kitam, užuot slopinę ir darę kažką nemalo- 
naus sau, sąmoningai nukreipiame ją tokiu kanalu, kur ji gali pa- 
sitarnauti naudingai, O jei ir ne naudingai, tai bent ne žalingai. 

— Štai paprastas pavyzdys, - tarė direktorė. - Įpykusį ar nusi- 
vylusį vaiką pagauna jėgos antplūdis, kurio jam pakaktų prapliup- 


* „Bhagavadgyta“ — senovės indų epo „Mahabharata“ dalis, literatūrinio 


teksto statusą. 

ti verkti, keiktis ar gerokai pasikumščiuoti. Jeigu pasigaminu- 
sios jėgos gana šiems dalykams, pakaks jos ir pabėgėti, ir pašok- 
ti, ir tikrai sočiai - penkis kartus giliai įkvėpti. Kaip mes šoka- 
me, parodysiu kiek vėliau. Dabar apsiribokime kvėpavimu. Bet 
koks susierzinęs žmogus, penketą kartų giliai įkvėpęs, nuleidžia 
gerokai įtampos ir padeda elgtis racionaliau. Todėl mokome vai- 
kus įvairiausių kvėpavimo žaidimų, kad supykę ar nusivylę juos 
prisimintų. Kai kurie tų žaidimų yra varžybos. Kas iš dviejų prie- 
šininkų pajėgs įkvėpti giliausiai ir iškvėpdami ilgiausiai pratęsti 
„OM“? Tai dvikova, kuri beveik visada baigiasi susitaikymu. Ži- 
noma, esama daugybės situacijų, kur kvėpavimo varžybos visai 
netiktų. Tam yra žaidimas, kurį suirzęs vaikas gali žaisti vienas 
sau, žaidimas pagrįstas vietiniu folkloru. Kiekvienas Palos vai- 
kas užauga, klausydamasis budistų legendų, ir daugumoje šių 
pamaldžių pasakų kas nors regi dangiškosios esybės viziją. Tar- 
kime, bodhisatvą, apsuptą šviesų fejerverkų, brangakmenių ir 
vaivorykščių. Regėjimą paprastai lydi lygiai žavinga kvapų pa- 
tirtis, fejerverkai tarsi skleidžia gardžiausius aromatus. Šias tra- 
dicines fantazijas, kurios, nereikia nė sakyti, yra įkvėptos tikrų 
vizijų patirčių, sukeltų badavimo, juslinės abstinencijos arba gry- 
bų, mes panaudojame mokymui. Įnirtingi jausmai, sakome vai- 
kams, yra tarsi žemės drebėjimai. Jie mus taip supurto, kad 
atsiveria plyšiai sienoje, kuri skiria mūsų asmeninį „aš“ nuo 
bendros, universalios Budos Prigimties. Jūs supykstate, kažkas 
jūsų viduje skyla, ir pro tą plyšį prasiskverbia dangiško nušviti- 
mo kvapo. Kaip michelijos, kaip kvapniosios kenangos, kaip 
gardenijos — tik nepalyginamai įstabesnio. Taigi nepražiopso- 
kite to dangiškumo, kurį netikėtai išlaisvinote. Jis čia pat, kas- 
kart kai supykstate. Įkvėpkite, įtraukite jo, pripildykite juo plau- 
čius. Dar sykį, dar. 

— Ir jie tikrai tai daro? 

— Po keleto savaičių mokymo daugumai tai tampa įpročiu. Ir, 
svarbiausia, kad daugelis jų tikrai užuodžia tą kvapą. Senasis slo- 
pinantis „Nedaryk...“ tapo nauju, išraiškingu ir atlyginančiu „Da- 
ryk“. Potencialiai pavojinga jėga nukreipiama kanalais, kur ji ne 
tik tampa nepavojinga, bet gali tikrai padaryti gero. Tuo pat me- 
tu, mes, žinoma, sistemingai, kruopščiai ir laipsniškai mokome 
vaikus kalbos suvokimo ir tinkamo jos vartojimo. Jie mokomi 
kreipti dėmesį į tai, ką mato ir girdi, sykiu raginami stebėti, kaip 
jų jausmai ir troškimai nuspalvina ne tik jų jausmus ir troškimus, 
bet ir pojūčius. Tai, ką fiksuoja mano ausys ir akys - viena, — 
tačiau tai, ką mano vartojami žodžiai, nuotaika, siekiami tikslai 
man leidžia pajusti, suvokti ir atsiliepiant veikti, - yra visai kita. 
Taigi, kaip matote, visa sujungiama bendrame ugdymo procese. 
Vaikai vienu metu mokomi suvokti ir įsivaizduoti, taikomosios 
fiziologijos ir psichologijos, praktinės etikos ir religijos, tinka- 
mai vartoti kalbą ir pažinti save. Kitaip tariant, lavinamas pro- 
tas-kūnas visais jo aspektais. 

— Kaip šis sudėtingas proto-kūno lavinimas siejasi su formaliu 
švietimu? Ar tai padeda vaikui skaičiuoti, taisyklingai rašyti, su- 
prasti paprastą fiziką? 

— Labai padeda, - atsakė ponas Menonas. - Išlavintas protas- 
kūnas mokosi daug greičiau ir daug nuodugniau nei nelavintas. 
Jis taipgi geriau sugeba susieti faktus su idėjomis ir abejus - su 
savo gyvenimu. 

Staiga ir gerokai nustebindamas, nes ištįsęs, melancholiškas 
jo veidas nei gana blausi šypsena regėjosi nesuderinama su jo- 
kia ryškesne džiūgavimo išraiška, jis pratrūko ilgai ir garsiai 
kvatoti. 

— Kas juokinga? 

— Prisiminiau du žmones, kuriuos sutikau paskutinį kartą vie- 
šėdamas Anglijoje. Kembridže. Vienas atominės fizikos specia- 
listas, kitas - filosofas. Abu garsenybės. Bet vieno psichinis am- 
žius gyvenime už laboratorijos ribų siekė apie vienuolika metų, 
o kitas buvo kompulsyvus valgytojas su antsvorio problema, ta- 
čiau to jis nieku gyvu nenorėjo matyti. Du kraštutiniai pavyz- 
džiai, kas nutinka, kai protingas berniukas gauna penkiolika in- 
tensyviausio formalaus ugdymo metų, o jo proto-kūno, kuris ir 
turi mokytis bei gyventi, visiškai nepaisoma. 

— O jūsų sistema, kaip suprantu, tokių akademinių pabaisų 
nesukuria? 

Ministras papurtė galvą. 

— Kol neapsilankiau Europoje, buvau nieko panašaus nema- 
tęs. Jie groteskiškai juokingi, - pridėjo jis. - Ir kokie apgailėtini. 
Vargšeliai, kokie keistai atgrasūs! 

— Apgailėtini ir keistai atgrasūs — tai kaina, kurią mokame už 
specializaciją. 

— Specializaciją, - sutiko ponas Menonas, - bet ne ta prasme, 
kuria paprasti žmonės vartoja tą žodį. Šia prasme specializacija 
būtina ir neišvengiama. Jei nėra specializacijos, nebus nė civili- 
zacijos. Bet jeigu lavinama proto-kūno visuma, sykiu ir simbo- 
lius naudojantis intelektas, tokios rūšies būtinoji specializacija 
daug žalos nepadarys. Bet jūs gi nelavinate protinio-kūninio žmo- 
gaus. Jūsų vaistai nuo pernelyg mokslinės specializacijos — dar 
keli papildomi humanitarinių dalykų kursai. Puiku! Kiekviena 
švietimo programa turi apimti humanitarinius dalykus. Bet ne- 
sileiskime apkvailinami pavadinimo. Savaime humanitariniai da- 
lykai nieko nehumanizuoja. Tai tik dar viena simbolinio lygmens 
Specializacijos forma. Platono skaitymas ar paskaita apie S. T. Eliotą 
neugdo visos žmogiškosios visumos. Kaip ir fizika ar chemija, 

šie dalykai lavina tik manipuliatorių simboliais, o likęs gyvenan- 
čio žmogaus protas-kūnas stringa pirmykštėje neišmanymo ir 
bejėgiškumo stadijoje. Taip ir randasi tokios apgailėtinos ir at- 
purtančios būtybės, kurios mane taip pritrenkė pirmos mano 
kelionės į užsienį metu. 

— O kaip formalusis švietimas? — pasiteiravo Vilas. - Kaip ta 
būtina informacija, būtinieji intelektiniai įgūdžiai? Ar jūs moko- 
te taip pat kaip mes? 

— Mes mokome taip, kaip jūs veikiausiai mokysite po kokių 
dešimties ar penkiolikos metų. Tarkime, imkime matematiką. 
Istoriškai matematika prasidėjo nuo naudingų triukų ištobulini- 
mo, paskui pakilo į metafiziką ir galiausiai paaiškino save struk- 
tūros ir loginių transformacijų būdu. Savo mokykloje mes šį isto- 
rinį procesą apsukame. Pradedame nuo struktūros ir logikos, 
praleidžiame metafiziką ir keliaujame nuo bendrųjų principų prie 
praktinio taikymo. 

- Ir vaikai supranta? 

— Daug geriau nei tuo atveju, kai pradedama nuo praktinių 
triukų. Nuo penkerių metų praktiškai kiekvienas protingas vai- 
kas gali išmokti beveik viską, žinoma, jeigu pateikiama jam tin- 
kamu būdu. Logika ir struktūra žaidimų ir dėlionių pavidalu. 
Vaikai žaidžia ir neįtikėtinai sparčiai pagauna esmę. Tuomet ga- 
lima keliauti prie praktinio taikymo. Šitaip mokomi dauguma 
vaikų išmoksta bent tris kartus daugiau, keturis kartus giliau ir 
dvigubai greičiau. Arba pagalvokime apie kitą sritį, kurioje Žai- 
dimais galima įdiegti kertinių principų supratimą. Visas moksli- 
nis mąstymas vyksta tikimybės plotmėje. Senosios amžinosios 
tiesos yra tik aukšto lygio tikimybės, nekintami gamtos dėsniai — 
tik statistiniai vidurkiai. Kaip vaikų galvelėms aprėpti šias esmin- 
gai neakivaizdžias sampratas. Nagi mes žaidžiame su jais ruletę, 

sukame monetas ir traukiame burtus. Mokome juos kortų ir ki- 
tokių stalo žaidimų, žaidimų kauliukais. 

— Evoliucinės gyvatės ir lipynės - tai vienas populiariausių 
žaidimų su mažaisiais, - tarė ponia Narajan. - O kitas itin mėgs- 
tamas - Laimingosios Mendelio* šeimos. 

— O šiek tiek vėliau, - pridėjo ponas Menonas, - pateikiame 
jiems gana sudėtingą žaidimą, kurį žaidžia keturi žmonės spe- 
cialiai sukurta kortų malka, padalyta į tris rinkinius. Mes jį vadi- 
name psichologiniu tiltu. Kortas tau dalija likimas, tačiau kaip 
loši, priklauso nuo įgūdžių, apsimetinėjimo ir bendradarbiavi- 
mo su partneriu. 

— Psichologija, mendelizmas, evoliucija - jūsų ugdyme, regis, 
dominuoja biologija, - pažymėjo Vilas. 

- Taip, dominuoja, - sutiko ponas Menonas. - Pagrindinį dė- 
mesį skiriame ne fizikai ir chemijai, bet gyvybės mokslams. 

— Ar tai principo reikalas? 

— Ne vien. Tai sykiu patogumo ir ekonominio būtinumo da- 
lykas. Mes neturime pinigų didelio masto fizikos ar chemijos 
tyrimams, bet nėra nė praktinės paskatos jų imtis, juk nevysto- 
me sunkiosios pramonės, tad netenka nertis iš kailio dėl jos 
konkurencingumo, nė ginkluotės, kad verstume ją vis velniš- 
kesne, nė menkiausio noro nutūpti kitoje Mėnulio pusėje. Tik 
kuklus siekis gyventi žmogiškai visuminį gyvenimą santarvėje 
su kita gyvybe šioje saloje, šioje planetos platumoje. Jūsų fizi- 
kos ar chemijos atradimus galime pasiskolinti ir pritaikyti savo 
reikmėms, jei norime arba galime sau tai leisti. Mes gi telkia- 
mės į tuos tyrimus, kurie žada didžiausią naudą - gyvybės ir 


* Gregory Mendelis (1822-1884) - vokiečių-čekų augustijonų kunigas ir 
mokslininkas, dažnai vadinamas šiuolaikinės genetikos tėvu. Jis parodė, kad 
savybės paveldimos pagal tam tikrus dėsnius. 

sąmonės mokslus. Jeigu politikai naujai nepriklausomomis ta- 
pusiose šalyse turėtų bent kiek nuovokos, - pridėjo jis, - dary- 
tų tą patį. Tačiau jiems maga rodyti savo įtaką - jie nori gink- 
luotis, šoka vytis motorizuotus televizoriaus vergus Amerikoje 
ir Europoje. O jūs neturite pasirinkimo, - dėstė jis toliau. - Jūs 
negrąžinamai atsidėję taikomajai fizikai ir chemijai su nykio- 
mis to pasekmėmis - karinėmis, politinėmis ir socialinėmis. 
Tačiau neišsivysčiusios šalys nėra niekam įsipareigojusios. Jos 
neprivalo sekti jūsų pavyzdžiu. Jos dar galėtų pasirinkti tą ke- 
lią, kuriuo pasukome mes — taikomosios biologijos kelią, dau- 
ginimosi planavimo bei ribotos gamybos ir selektyvios industria- 
lizacijos, galimos, jei planuojamas dauginimasis, kelią; kelią, 
kuris veda į laimę, bundančią viduje ir išsiliejančią išorėn - per 
sveikatą, sąmoningumą, kitokį žvilgį į pasaulį, o ne į gaudomą 
išorinės laimės miražą, ne jo žaislus, piliules, nepaliaujamus 
dirgulius. Jos dar galėtų rinktis mūsų kelią, bet nenori, jos nori 
būti lygiai tokios pačios kaip jūs, padėk Dieve. O kadangi jos 
niekaip negali padaryti to, ką padarėte jūs, bent jau per tą lai- 
ką, kurį sau nuskyrė, tad jos iškart pasmerktos frustracijai ir 
nusivylimui, joms lemta patirti socialinės sąrangos žlugimo ir 
anarchijos vargą, galiausiai vergavimo tironams kančias. Tai 
kuo aiškiausiai numatoma tragedija, o jos žengia į ją atviro- 
mis akimis. 

— Ir mes nieko negalime padaryti, - pridėjo direktorė. 

— Negalime nieko padaryti, - pasakė ponas Menonas, - tik 
tai, ką ir darome dabar, ir neprarasti vilties, kad kas nors pasi- 
naudos tautos, kuri surado žmogiškos laimės kelią, pavyzdžiu. 
Veikiausiai tokių neatsiras, bet kas žino. 

— Jei anksčiau neatsiras Didesnysis Rendangas. 

— Jei anksčiau neatsiras Didesnysis Rendangas, - niūriai sutiko 

Menonas. —- O dabar turime tęsti savo darbą, tai yra ugdyti. Ar 
jus dar kas nors domintų, pone Farnabi? 

— Dar daug kas, - tarė Vilas. - Antai, kada pradedate mokyti 
gamtos? 

— Pradedame tuo pat metu, kai vaikai ima dauginti ir dalyti. 
Jie gauna pirmąsias ekologijos pamokas. 

— Ekologijos? Ar tai ne per daug sudėtinga? 

— Kaip tik todėl nuo to pradedame. Neleidžiame vaikams įsi- 
vaizduoti, jog kas nors egzistuoja skyrium. Tegul išsyk būna vi- 
siškai aišku, jog visa, kas gyva, yra susiję. Parodykite jiems sąsa- 
jas miškuose, laukuose, tvenkiniuose ir upeliuose, savam kaime 
ir visoje šalyje. Kaip reikiant tai įdiekite. 

-— Ir dar pridėčiau, - pasakė direktorė, - kad sąsajų mokslą 
mes visuomet dėstome podraug su sąsajų etika. Siekti pusiaus- 
vyros, duoti ir imti, bet su saiku — tai gamtos taisyklė, kuri iš 
fakto paversta morale, privalo būti tarp žmonių taikoma taisyk- 
le. Kaip jau minėjau, vaikams lengva suprasti idėją, įpintą į para- 
bolę apie gyvūnus. Mes pasakojame jiems šiuolaikines Ezopo 
pasakėčias. Ne senuosius antropomortinius pramanus, bet tik- 
ras ekologines pasakėčias su kosminiu moralu. Vaikams puikiai 
tinka ir parabolė, pasakojanti apie eroziją. Čia neturime vaiz- 
džių erozijos pavyzdžių, tai rodome jiems nuotraukas to, kas 
nutiko Rendange, Indijoje ir Kinijoje, Graikijoje ir Levante, Af- 
rikoje ir Amerikoje, visose tose vietose, kur godūs ir kvaili žmo- 
nės bandė imti neduodami, naudoti be meilės ir supratimo. El- 
kis su Gamta gerai, ir Gamta su tavimi gerai elgsis. Žeisk arba 
naikink - ir Gamta netruks sunaikinti tave. Nualintoje dykroje 
Ištartis: „Darykite patys visa, ką norite, kad jums darytų“ - aki- 
vaizdi, vaikui daug suprantamesnė negu erozijos pažeista šeima 
arba kaimas. Psichologinių žaizdų nematyti - ir kažkodėl vaikai 

apie savo artimus vyresniuosius žino labai mažai. Be to, neturėda- 
mi su kuo palyginti, jie linkę net blogiausią situaciją priimti už 
gryną pinigą, tarsi taip ir turėtų būti. O skirtumas tarp dešimties 
akrų pievos ir dešimties akrų išgraužų ir pustomo smėlio — aki- 
vaizdus. Tai išvydus, vaikui nesunku suvokti būtinybę tausoti, o 
nuo tausojimo perėjus prie moralės, aukso taisykle, taikoma au- 
galams ir gyvūnams bei juos maitinančiai žemei, imti matuoti ir 
žmonių santykius. O čia svarbu pabrėžti dar vieną dalyką. Mora- 
lė, prie kurios vaikas pereina nuo ekologijos faktų bei erozijos 
parabolių, yra universalioji etika. Gamtoje nėra Išrinktųjų Tautų, 
Šventųjų Žemių, Unikalių Istorinių Apreiškimų. Tausojimo mo- 
ralė neteikia niekam pagrindo jaustis pranašiau ar reikalauti ypa- 
tingų privilegijų. „Darykite patys visa, ką norite, kad jums dary- 
tų“ — tai imperatyvas visiems mūsų sandoriams su visomis gyvy- 
bės formomis bet kurioje žemės vietoje. Mums bus leista gyventi 
šioje planetoje tol, kol su gamta elgsimės gailestingai ir supratin- 
gai. Elementarioji ekologija veda tiesiai į elementarųjį budizmą. 

— Prieš keletą savaičių, - nutraukė Vilas kelių minučių tylą, - 
varčiau Torvaldo* knygą apie tai, kas vyko Rytų Vokietijoje tarp 
1945-ųjų sausio ir gegužės mėnesio. Ar kuriam nors jūsų teko ją 
skaityti? 

Jie papurtė galvas. 

— Ir neskaitykite, - patarė Vilas. - Buvau Drezdene praėjus 
penkiems mėnesiams po vasario bombardavimo. Penkiasdešimt 
ar šešiasdešimt tūkstančių civilių, daugiausia bėgusių nuo rusų — 
gyvi sudegė per vieną naktį. Ir tik todėl, kad mažojo Adolfo 
niekas nemokė ekologijos, - ir jis išsišiepė savo nirčia šypsena. — 


* Turima omenyje Jurgeno Thorwaldo (1915-2006), vokiečių žurnalisto, 
rašytojo ir istoriko darbai, kuriose aprašoma teismo medicinos istorija ir 
Antrasis pasaulinis karas. 

Niekas nemokė paprastų tausojimo principų. Kalbėti apie tai 
rimtai buvo per daug baisu, tad beliko pokštauti. 

Ponas Menonas pakilo ir pasiėmė lagaminą. 

— Turiu eiti, - jis paspaudė ranką Vilui. Buvę miela pasikalbė- 
ti, ir jis tikįs, kad ponui Farnabiui bus malonu paviešėti Paloje. 
Tuosyk, jei jis norėtų daugiau sužinoti apie Palos švietimą, jam 
tereikia paklausti ponios Narajan. Ji geriausiai išmano, ką paro- 
dyti ir paaiškinti. 

— Gal norėtumėte pasižvalgyti po klases? - paklausė ponia 
Narajan, ministrui išvykus. 

Vilas pakilo, paskui ją išėjo iš kabineto, pasuko koridoriumi. 

— Matematika, - tarė direktorė, pravėrusi duris, - dabar čia 
aukštesnioji penkta klasė. Su ponia Anand. 

Pristatomas Vilas nusilenkė. Žilagalvė mokytoja svetingai nu- 
sišypsojo ir sušnibždėjo, jog „visi įsigilinę sprendžia uždavinį“. 

Jis apsižvalgė. Susikaupę, suraukę kaktas, pulkelis berniukų ir 
mergaičių prie sąsiuvinių tyloje graužė pieštukus. Virš stalų pa- 
linkusios galvos buvo grakščios ir tamsios. Kur nedengė baltos 
ar chaki spalvos trumpikės, ilgi ryškių spalvų sijonai, karštyje 
blizgėjo auksiniai kūnai. Berniukai buvo kaulėtesni, po oda ma- 
tei išryškėjusius šonkaulius, mergaičių kūnai - pilnesni, glotnes- 
ni, su standžiais stačių krūtų spurgeliais - grakštūs lyg skulpto- 
riaus iškaltos rokoko nimfos. Ir niekas nemanė, kad jos turėtų 
atrodyti kitaip. Kokia laimė, mąstė Vilas, būti šalyje, kur Nuo- 
puolio doktrina susprogo it muilo burbulas! 

O dabar ponia Anand aiškino - sotto voce*, kad neišblaškytų 
Sprendžiančių uždavinį - savo klasę visada dalijanti į porą gru- 
Pių. Vaizdinio mąstymo grupę - tų, kurie mąsto geometriškai, 


* Pusbalsiu (ital.). 

kaip senovės graikai, ir tų, kurie vizualiai nemąsto ir labiau 
linksta į abstrakčią algebrą be vaizdinių. Kažkaip nenoromis 
Vilas atplėšė akis nuo žavingo jaunų kūnų pasaulio ir prisiver- 
tė mandagiai klausytis apie žmonių įvairovę bei matematikos 
mokymą. 

Pagaliau jie išėjo. Kitos durys vedė į žydrą klasę, dekoruotą 
tropinių gyvūnų piešiniais, bodhisatvomis* ir jų krūtingomis šak- 
ti**, kur vyko žemesniosios penktosios klasės elementariosios 
taikomosios filosofijos pamoka, dėstoma kas dvi savaites. Čia 
krūtys buvo mažesnės, rankos plonesnės, mažiau raumeningos. 
Mokinukai buvo dar tik per metus nuo vaikystės. 

— Simboliai yra vieši, - aiškino jaunas vyras prie lentos, kai 
Vilas ir ponia Narajan įėjo į klasę. 

Jis nupiešė keletą apskritimų ir sunumeravo juos 1, 2, 3, 4, n. 

— Tai žmonės, - paaiškino jis. 

Paskui nuo kiekvieno apskritimo išvedė liniją, kurią sujungė 
su kvadratėliu lentos kairėje pusėje. Kvadratėlyje jis įrašė S. 

- S yra simbolių sistema, kurią žmonės naudoja, kai nori susi- 
kalbėti tarpusavyje. Jie visi kalba ta pačia kalba - anglų, palų, 
eskimų — nelygu, kur gyvena. Žodžiai yra vieši, jie priklauso 
visiems tos kalbos kalbėtojams ir yra surašyti žodynuose. O da- 
bar pažvelkime į tai, kad vyksta už šių sienų. 

Jis parodė pro atvirą langą. Ryškiaspalvis baltame debesies 
fone atvasnojo papūgų pulkelis, praskrido pro medį ir dingo. 
Mokytojas nubrėžė dar vieną kvadratėlį kitoje lentos pusėje, pa- 
žymėjo „Į“ — „įvykiai“ ir sujungė jį linijomis su apskritimais. 


* Bodhisatvos (sanskr.) mahajanos budizme nušvitimą pasiekę budos, kurie 
neperžengia galutinės ribos, bet iš atjautos gyvoms būtybėms lieka šiame 
pasaulyje. Mahajanoje bodhisatvos įgyja dievybių statusą. 

** Dievybės kūrybinė energija, personifikuojama jo žmonos pavidalu (sa»skr.). 

— Tai, kas vyksta ten, yra vieša — arba bent jau pakankamai 
vieša, — patikslino jis. - Ir tai, kas vyksta, kai žmogus taria ar 
rašo žodžius, — irgi vieša. Tačiau šiuose mažuose apskritimuose 
vykstantys dalykai yra asmeniška. Asmeniška. 

— Asmeniška, - jis padėjo ranką ant krūtinės.- Asmeniška, — 
pasitrynė kaktą. - Asmeniška, - rudu smiliumi palietė savo akių 
vokus ir nosies galiuką. 

— Dabar atlikime paprastą bandymą. Ištarkite žodį „gnybti“. 

— Gnybti, —- nutęsė klasė nedarniu unisonu. - Gnybti... 

—- G-N-Y-B-T-I - gnybti. Tai vieša, žodį rasite žodyne. Bet da- 
bar įsignybkite sau. Stipriau! Stipriau! 

Kikendami, aiksėdami ir aksėdami vaikai darė kaip liepti. 

— Ar kuris nors jūsų jaučiate, ką jaučia draugas šalia? 

Atsiliepė „Ne“ choras. 

— Atrodytų, lyg būtų, —- pradėjo jaunasis vyras, - tarsi būtų — 
palaukite, kiek mūsų yra? — Jis akimis aprėpė suolus priešais 
save. - Lyg būtų dvidešimt trys atskiri ir skirtingi skausmai. Dvi- 
dešimt trys šiame viename kambaryje. Beveik trys tūkstančiai 
milijonų visame pasaulyje. Plius gyvūnų skausmai. Ir kiekvienas 
tų skausmų yra visiškai asmeninis. Nėra būdo perteikti skausmo 
patirtį iš vieno skausmo centro į kitą. Jokios komunikacijos, iš- 
skyrus netiesioginę per S. Jis parodė kvadratėlį lentos kairėje, o 
paskui - apskritimus centre. 

— Asmeninis skausmas čia — 1, 2, 2, 4 ir n. O žinia apie 
asmeninį skausmą - čia, kur „S“, kur jūs galite pasakyti „gnyb- 
ti“, tai viešas, žodyne esantis žodis. Ir atkreipkite dėmesį štai 
į ką — yra tik vienas viešas žodis „skausmas“ trims tūkstan- 
čiams milijonų asmeninių patirčių, kurių kiekviena tikriau- 
Siai taip skiriasi nuo kitų, kaip mano nosis skiriasi nuo jūsų 
nosių ir jūsų visų nosys skiriasi tarpusavyje. Žodis atspindi 

tik tai, kuo skirtingi tos pačios bendros rūšies daiktai ar įvykiai 
yra panašūs vieni į kitus. Todėl žodžiai ir yra vieši. O būdami 
vieši, jie negali atspindėti to, kuo tos pačios rūšies įvykiai tar- 
pusavyje skiriasi. 

Stojo tyla. Paskui mokytojas pakėlė galvą ir pateikė klausimą. 

— Ar kas nors iš jūsų žinote apie Mahakašjapą? 

Pakilo keletas rankų. Jis parodė pirštu į pirmoje eilėje sėdin- 
čią mergytę mėlynu sijonu ir kriauklių vėriniu. 

— Pasakyk tu, Amija. 

— Mahakašjapa, - vienu atsikvėpimu švepluodama išpyškino, 
Amija, - buvo vienaš vieninteliš mokinyš, kuriš šuprato, apie ką 
kalbėjo Buda. 

— Ir apie ką jis kalbėjo? 

— Jiš nekalbėjo. Todėl jie ir nešuprato. 

— Bet Mahakašjapa suprato, apie ką jis kalba, nors anas ir 
nekalbėjo? 

Mergytė linktelėjo. 

— Jie manė, kad jiš šakyš pamoklšlą, - tarė ji. - Bet jiš nešakė. 
Jiš tik pakėlė gėlės žiedą ir parodė višiems pažiūrėti. 

— Ir tai buvo pamokslas, - šūktelėjo berniukas geltonu klubų 
raiščiu, jis rangyte rangėsi savo vietoje, netverdamas pranešti, 
ką žinąs. 

— Bet niekaš negalėjo šuprašti tokio pamokslo, niekaš, išsky- 
rus Mahakašjapą. 

— Tad ką Mahakašjapa pasakė, kai Buda pakėlė tą žiedą? 

— Nieko! - triumfuodamas sušuko geltonasis klubų raištis. 

- Jiš tik nušišypsojo, - paaiškino Amija. - Ir tai Budai parodė, 
kad jiš šuprato, ką viša tai reiškia. Taigi jiš irgi nušišypšojo, 1r 
taip jie ten šėdėjo - šypšodamieši ir šypšodamieši. 

— Labai gerai, - pasakė mokytojas. - O dabar paklausykime, - 

ir jis atsisuko į geltonąjį raištį, - ką, kaip jūs manote, suprato 
Mahakašjapa. 

Stojo tyla. Nuliūdęs vaikas papurtė galvą. 

— Nežinau, - sumurmėjo. 

— O ar kas nors žino? 

Pateikta keletas hipotezių. Galbūt jis supratęs, jog žmonėms 
pabodo pamokslai, - netgi Budos pamokslai. Galbūt jam patikę 
gėlės taip pat kaip Atjaučiančiajam. Galbūt tai buvo balta gėlė, 
ir jis pagalvojo apie Vaiskiąją Šviesą. O galbūt mėlyna, tai Šivos 
spalva. 

— Geri atsakymai, - tarė mokytojas. - Ypač pirmasis. Pamoks- 
lai bžna gerokai nuobodūs —- ypač pamokslininkui. Tačiau štai 
koks klausimas. Jeigu nors vienas iš jūsų atsakymų būtų buvę 
tai, ką Mahakašjapa suprato, Budai pakėlus gėlelę, kodėl gi jis 
nieko nepasakė? 

— Galbūt jis nebuvo geras kalbėtojas. 

— Jis buvo puikus kalbėtojas. 

— Gal jam skaudėjo gerklę. 

— Jeigu jam būtų skaudėję gerklę, jis nebūtų laimingai šypso- 
jęsis. 

— Jūs mums pasakykite, - šūktelėjo skardus balsas iš klasės 
galo. 

— Taigi jūs pasakykite, - pritarė tuzinas kitų balsų. 

Mokytojas papurtė galvą. 

- Jei to žodžiais nepajėgė perteikti Mahakašjapa ir Atjaučian- 
tysis, kaipgi galėčiau aš? O dabar dar kartą pažiūrėkime į šias 
schemas ant lentos. Vieši žodžiai, daugiau mažiau vieši įvykiai ir 
galiausiai žmonės, visiškai asmeniniai skausmo ir malonumo cent- 
rai. Visiškai asmeniniai? — paklausė jis. - Bet galgi tai nėra visiška 
tiesa. Galgi esama kokios nors komunikacijos tarp apskritimų, — 

ne taip, kaip aš bendrauju su jumis žodžiais, bet tiesiogiai. Ir 
galbūt apie tai Buda kalbėjo, kai baigė savąjį bežodį gėlės pa- 
mokslą. „Aš turiu neklystamo mokymo lobį, - bylojo jis savo 
mokiniams, - nuostabų Nirvanos Protą, tikrąją formą be for- 
mos, mokymą anapus žodžių, mokymą, suteikiamą ir gaunamą 
laisvai nuo visų doktrinų, Jį dabar perteikiau Mahakašjapai.“ 

Vėl paėmęs kreidos gabalėlį, jis nubrėžė nelygią elipsę, kuri 
apėmė visas kitas ant lentos nubrėžtas schemas - mažuosius ap- 
skritimus, vaizduojančius žmones, kvadratėlį, kuris reiškė įvy- 
kius, bei kitą, simbolių kvadratėlį. 

— Visi skyrium, — tarė jis, — ir sykiu viena. Žmonės, įvykiai, 
žodžiai - jie visi yra Proto, Tokybės, Tuštumos manifestacijos. 
Buda minė, o Mahakašjapa suprato, jog šio mokymo negali iš- 
kalbėti, jį gali tik išbūti. Jūs visi tai atrasite, kai ateis metas jūsų 
Iniciacijai. 

— Reikia eiti toliau, - sušnibždėjo direktorė. 

— Lygiai taip mokome gamtos dalykų, pirmiausia botanikos, — 
paaiškino ji, kai durys užsivėrė ir jiedu vėl stovėjo koridoriuje. 

— Kodėl pirmiausia botanikos? 

— Todėl, kad ją galima taip lengvai susieti su tuo, apie ką čia 
ką tik buvo kalbėta - Mahakašjapos istorija. 

— Ar tai jūsų išeities taškas? 

— Ne, pradedame proziškai su vadovėliu. Vaikams pateikiami 
visi akivaizdūs, elementariausi faktai, tvarkingai sudėlioti stan- 
dartiniuose skyreliuose. Nepraskiesta botanika — tai pirma pa- 
kopa. Tokios šešios arba septynios savaitės. Po to visas rytas ski- 
riamas vadinamajam tiltų tiesimui. Pustrečios valandos, kurių 
metu stengiamės paakinti vaikus per praeitas pamokas išmoktus 
dalykus susieti su menu, kalba, religija, savižina. 

— Botanika ir savižina - kaipgi jūs tiesiate šį tiltą? 

— Išties visiškai paprastai, - patikino jį ponia Narajan. - Kiek- 
vienas vaikas gauna kokią nors paprastą gėlę - kinrožę ar dar 
geriau (nes hibiskas nekvepia) - gardeniją. Kas mokslo kalba yra 
gardenija? Iš ko ji sudaryta? Žiedlapių, kuokelių, piestelės, mez- 
ginės ir viso kito. Vaikai prašomi analitiškai aprašyti gėlę, 
iliustruojant kruopščiu piešiniu. Kai jie tai padaro, gauna pailsė- 
ti, o paskui jiems paskaitoma Mahakašjapos istorija, ir jie para- 
ginami apie ją pamąstyti. Gal Buda dėstė botanikos pamoką? O 
gal mokė savo mokinius ko nors kito? Ir jeigu taip, tuomet ko? 

— Tikrai, ko? 

— Ir, žinoma, kaip aišku iš pasakojimo, žodžiais išreiškiamo 
atsakymo nesama. Tad mes tariame berniukams ir mergaitėms 
paliauti galvojus ir tiesiog žiūrėti. „Tačiau nežiūrėkite analitiš- 
kai, - įspėjame juos, - nežiūrėkite mokslininko akimis, netgi so- 
dininko. Išsilaisvinkite iš visko, ką žinote, žvelkite su visišku nai- 
vumu į šį beribiai neįtikėtiną dalyką priešais jus. Žvelkite į jį 
taip, tarytum anksčiau jo matyt nematėte, tarsi jis būtų bevardis, 
nepriklausytų jokiai pažįstamai klasei. Žvelkite imliai, bet pasy- 
viai, atsiverkite, nelipdykite etikečių, nevertinkite, nelyginkite. 
Taip žiūrėdami įtraukite jo slėpinio, įkvėpkite prasmės dvasios, 
kito kranto išminties. 

— Visa tai labai primena daktaro Roberto kalbą iniciacijos ce- 
remonijos metu, - pakomentavo Vilas. 

- Žinoma, - pritarė ponia Narajan. - Išmokti žvelgti į daly- 
kus Mahakašjapos žvilgsniu — geriausias pasirengimas mokšos 
vaistų teikiamai patirčiai. Kiekvienas jaunuolis, ateinantis į ini- 
Ciaciją, jau ilgai mokėsi budraus imlumo. Pirmiausia - gardeni- 
ja kaip botaninė rūšis. Toliau — tos pačios gardenijos savitu- 
mas, menininko regima gardenija ir dar stebuklingesnė garde- 
nija Budos ir Mahakašjapos akimis. Suprantama, jog gėlėmis 

neapsiribojame. Kiekvienas dalykas, kurį vaikai mokosi, api- 
ma ir nuolatines tiltų tiesimo pratybas. Į viską - nuo preparuo- 
jamų varlių iki spiralinių ūkų - žvelgiame ir atvirai, ir koncep- 
tualiai - kaip į estetinės arba dvasinės patirties faktą, taipgi 
moksliniais arba istoriniais, arba ekonominiais aspektais. Bud- 
rumo mokymas papildo analizės ir manipuliavimo simboliais 
mokymą ir veikia kaip jo antidotas. Abiejų rūšių lavinimas yra 
absoliučiai būtinas. Kurį nors ignoruodamas neužaugsi visu- 
miškai žmogiška būtybe. 

Visi nutilo. 

— O kaip reikėtų žvelgti į žmones? - pagaliau paklausė Vilas. — 
Gal Froido arba Sezano akimis? Prusto arba Budos? 

Ponia Narajan nusijuokė. 

— O kieno akimis žvelgiate į mane? 

— Pirmiausia, manyčiau, sociologo, - atsakė jis. - Žvelgiu 
kaip į man nepažįstamos kultūros atstovę. Bet sykiu - atvirai ir 
imliai. Mąstau, jei neprieštarausite, jog taip sakau, kad jūs ne- 
paprastai šauniai savo amžiui išsilaikėte, šauniai intelektiniu ir 
psichologiniu požiūriu, taip pat dvasiškai, kad ir ką tas žodis 
reikštų, ir jei likčiau atvirai imlus, jis reikštų kažką svarbaus. 
Tačiau nusprendęs, užuot įsiėmęs, primesti savo supratimą — 
versčiau tai į grynąją nesąmonę. - Jis kiauktelėjo savo panašiu į 
hienos juoku. 

— Jei žmogus nori, - tarė ponia Narajan, - visuomet gali 
pakeisti blogą gatavą sampratą geriausiomis imliomis įžvalgo- 
mis. Klausimas kitas - kodėl žmogus turėtų tai pasirinkti? Kam 
klausyti abiejų pusių ir derinti jų požiūrius? Analizuojantis, tra- 
dicijos saistomas sampratų kalėjas ir atvirai pasyvus įžvalgos 
gavėjas — nė vienas nėra neklystantis, bet kartu jiems gali visai 
neblogai pasisekti. 

— Na'ir ar jūsų atviro imlumo meno ugdymas efektyvus? — 
pasiteiravo dabar Vilas. 

— Esama budrumo laipsnių, — atsakė ji. - Gamtos pamokose jo 
ne per daugiausia. Gamtos mokslas prasideda nuo stebėjimo, bet 
stebėjimas visuomet selektyvus. Į pasaulį tenka žvelgti pro supro- 
jektuotą sampratų tinklelį. Paskui gaunate mokšos vaistų, ir staiga 
beveik jokių sampratų nebelieka. Nesirenkate ir tuoj pat neklasi- 
fikuojate to, ką patiriate, tiesiog atsiveriate tam. Tai kaip tame 
Vedsverto eilėraštyje: „Atsineški širdį, žvilgsnį atvirą ir imlų.“ Mano 
minėtose tiltų tiesimo pratybose tebėra daug įtempto rinkimosi ir 
projektavimo, bet nė iš tolo tiek, kiek ankstesnėse gamtos pamo- 
kose. Vaikai išsyk nevirsta mažais tathagatomis, jie nepasiekia gry- 
nojo atvirojo imlumo, kokį suteikia >20kšos vaistai. Toli gražu. 
Galima pasakyti tik tiek, kad jie išmoksta nesureikšminti vardų ir 
sampratų. Po žingsnelį jie daug daugiau įsiima, negu primeta. 

— Ir ką jūs raginate juos daryti su tuo, ką jie įsiima? 

— Mes tiesiog paakiname juos, - atsakė ponia Narajan šypso- 
damasi, - pabandyti tai, kas neįmanoma. Akiname vaikus per- 
teikti patirtį žodžiais. Kaip grynoji, nekonceptualizuota duoty- 
bė - kas gi yra ši gėlė, ši preparuota varlė, ši planeta kitame 
teleskopo gale? Ką tai reiškia? Kokios mintys jums kyla, jaus- 
mai, vaizdiniai, prisiminimai? Pabandykite surašyti popieriuje. 
Žinoma, kad nepavyks, bet bandykite. Tai padės jums pagauti 
skirtumą tarp žodžių ir įvykių, tarp dalykų žinojimo ir tikrojo jų 
pažinimo. „Ir kai jau jūs parašysite, - sakome jiems, - pažvelkite 
vėl į gėlę, o pažvelgę minutei užmerkite akis. Paskui nupieškite 
tai, ką regėjote užmerktomis akimis. Kad ir ką pamatėte, pieški- 
te, miglota tai bus ar raišku, panašu į pačią gėlę ar koks nors 
Visai kitas pavidalas. Nupieškite, ką matėte, arba ko nematėte, 
nupieškite ir nuspalvokite dažais ar kreidelėmis. Paskui pailsė- 

kite ir palyginkite savo pirmąjį piešinį su antruoju; palyginkite 
savo mokslinį gėlės aprašymą su tuo, ką parašėte, kai aiškinotės, 
ką gi regėjote, kai elgėtės tarytum nieko apie gėlę nežinotute ir 
leidotės netikėtai užklumpami egzistavimo paslapties. Tuomet 
palyginkite savo piešinius ir rašinius su kitų bendraklasių pieši- 
niais ir aprašymais. Jūs pastebėsite, jog analitiniai aprašymai ir 
iliustracijos labai panašios, bet kitos rūšies piešiniai ir rašiniai 
labai skiriasi vieni nuo kitų. Kaip visa tai siejasi su tuo, ką išmo- 
kai mokykloje, namuose, džiunglėse, šventykloje?“ Tuzinai klau- 
simų, ir į visus reikia atsakyti. Tiltai turi būti tiesiami visomis 
kryptimis. Pradedame nuo botanikos - ar kurio nors kito mo- 
kyklinės programos dalyko — o baigiantis tiltų tiesimo praty- 
boms, žiūrėk, jau sukasi mintys apie kalbos prigimtį, apie įvai- 
rias patirčių rūšis, apie metafiziką ir gyvenimo tvarkymą, apie 
analitines žinias ir Kito Kranto išmintį. 

— O kaip jūs įsigudrinate parengti mokytojus, kad sugebėtų 
mokyti vaikus tiesti šiuos tiltus? — pasiteiravo Vilas. 

— Mokyti mokytojus mes pradėjome prieš šimtą ir septynetą 
metų, —- atsakė ponia Narajan. - Klasėse sėdėjo jauni vyrai ir 
moterys, mokyti tradiciniu Palos būdu. Na, žinote, - geros ma- 
nieros, patikimas žemės ūkis, patikimi menai ir amatai, atmiešti 
liaudies medicina, bobučių fizika ir biologija, tikėjimu magija ir 
pasakų tiesa. Nei gamtos mokslų, nei istorijos, nei jokio suprati- 
mo, kas vyksta išoriniame pasaulyje. Tačiau šie būsimieji moky- 
tojai buvo pamaldūs budistai, daugelis jų medituodavo, visi buvo 
skaitę ar girdėję apsčiai mahajanos filosofijos tiesų. Tai reiškia, 
kad taikomosios metafizikos ir psichologijos srityje jie buvo daug 
išsamiau ir realiau išsilavinę nei bet kuri kita būsimųjų mokyto- 
jų grupė jūsų pasaulio dalyje. Daktaras Endriu buvo pasikaustęs 
gamtos moksluose antidogmatiškas humanistas, kuriam atsivėrė 

grynosios ir taikomosios mahajanos vertė. Jo bičiulis Senasis Ra- 
dža, - tantrinis budistas, bet atrado grynojo ir taikomojo gam- 
tos mokslo vertę. Tad abu aiškiausiai matė, jog tam, kad galėtų 
ugdyti vaikus visaverčiais žmonėmis visuomenėje, pritaikytoje 
gyventi visaverčiams žmonėms, mokytojas turi pirmiausia išmok- 
ti, kaip kuo geriau pasinaudoti abiem pasauliais. 

— Ir kaip anie pirmieji mokytojai šį mokslą priėmė? Ar nesi- 
priešino šiam procesui? 

Ponia Narajan papurtė galvą. 

— Nesipriešino - ir dėl rimtos priežasties - jog nebuvo kėsina- 
masi į brangius jiems dalykus. Jų budizmas buvo gerbiamas. Jiems 
viso labo teko atsisakyti bobučių mokslo ir pasakų. O vietoje to 
jie gavo gausybę įdomesnių faktų ir daug naudingesnių teorijų. 
Ir visi tie jaudinantys dalykai iš jūsų Vakarų mokslo pasaulio, ir 
jėga, ir pažanga dabar buvo susieta ir netgi pritaikyta prie budiz- 
mo teorijų ir psichologinių taikomosios metafizikos faktų. Šioje 
geriausius abiejų pasaulių pasiekimus suvienijusioje programoje 
nebuvo nieko, kas galėtų užgauti net pačių opiausių ir karščiau- 
sių religinių patriotų jausmus. 

— Svarstau apie mūsų būsimuosius mokytojus, - tarė Vilas pa- 
tylėjęs. - Ar šiame vėlyvame etape jie dar leistųsi mokomi? Ar 
jie pajėgtų išmokti iš abiejų pasaulių paimti tai, kas geriausia? 

— Kodėl gi ne? Jiems nereikėtų atsisakyti nieko, kas jiems tik- 
rai svarbu. Ne-krikščionys galėtų toliau galvoti apie žmogų, o 
krikščionys toliau garbinti Dievą. Jokio pokyčio, išskyrus tai, 
kad apie Dievą reikėtų galvoti kaip apie imanentinį, o apie žmo- 
gų - kaip potencialiai savitranscendentinį. 

- Ir jūs manote, kad jie šiuos pokyčius sutiktų be jokio irzu- 
lio? — nusijuokė Vilas. - Jūs optimistė. 

— Optimistė dėl paprastos priežasties, kad jei problema spren- 

džiama protingai ir realistiškai, rezultatai veikiausiai bus pakan- 
kamai geri. Mūsų sala yra pagrindas tam tikram optimizmui. O 
dabar eime pažiūrėti šokių pamokos. 

Jie perėjo kiemą medžių pavėsyje ir, stumtelėję sukamąsias 
duris, iš tylos žengė į ritmingą būgno tratėjimą ir čypsėjimą dū- 
delių, kurios kartojo ir kartojo trumpą pentatonę melodiją, Vilo 
ausims skambančią keistai škotiškai. 

— Gyva muzika ar konservuota? 

— Japonų magnetinė juosta, - lakoniškai atsakė ponia Nara- 
jan. Ji atvėrė antras duris, ir jiedu įėjo į didžiulę salę, kurioje du 
barzdoti jauni vyrai ir stebėtinai mitri mažytė senyva dama juo- 
do atlaso kelnėmis mokė kokį dvidešimtį ar trisdešimtį berniu- 
kų ir mergaičių gyvo šokio žingsnių. 

— Kas gi čia? - paklausė Vilas. - Pramogos ar lavinimas? 

— Abu, - atsakė direktorė. - Ir taikomoji etika. Kaip ir anie 
kvėpavimo pratimai, apie kuriuos ką tik kalbėjome, tik dar efek- 
tyvesni, mat galima daugiau šėlti. 

— Tai minki jį, - unisonu šaukė vaikai. Ir mynė iš visų jėgų 
mažytėmis į sandalus įspirtomis kojomis. - Tai minki jį! - pasku- 
tinis įnirtingas treptelėjimas, paskui šoktelėjimas ir čia pat jau 
kitas sukinys. 

- Šokis vadinasi rakšasės džiga, - tarė ponia Narajan. 

— Rakšasės? — paklausė Vilas. - Kas gi tai? 

— Rakšasė yra demonė. Didžiulė ir šlykšti. Įkūnija visas bjau- 
riausias aistras. Rakšasės džiga — tai priemonė nukirsti tas pavo- 
jingas pykčio ir nusivylimo iškeltas galvas. 

— Tai minki jį! - muzika vėl grįžo prie chorinio priedainio. — 
Tai minki jį! 

— Minki vėl, - sušuko mažytė senoji dama, pati įnirtingai min- 
dama, kad parodytų, - stipriau, stipriau! 

— Kas davė daugiau, — mąstė Vilas, - moralumui ir raciona- 
liam elgesiui - bakchanalijos ar „Valstybė“*? „Nikomacho eti- 
ka“** ar koribantų*** šokiai? 

— Graikai, - atsakė ponia Narajan, - buvo per daug protingi, 
kad mąstytų kategorijomis „arba taip, arba kitaip“. Jiems visuo- 
met galiojo „ne tik, bet ir“. Ne tik Platonas bei Aristotelis, bet ir 
mainadės****. Be šių įtampą išsklaidančių birbynių moralinė 
filosofija būtų buvusi bejėgė, o be moralinės filosofijos birbyni- 
ninkai nebūtų žinoję, kur jiems eiti toliau. Tad mes viso labo 
pasiskolinome puslapį iš senos graikiškos knygos. 

— Labai gerai, - pritarė Vilas. Paskui, prisiminęs (nes anksčiau 
ar vėliau — nors ir kaip jam būtų malonu ar kaip nuoširdžiai 
būtų užsidegęs - jis vis tiek prisimindavo), kad jis žmogus, kuris 
būtinai prieštarauja, staiga prapliupo kvatoti. 

— Galiausiai - žvelgiant toliau - argi tai ką nors keičia? Kori- 
bantizmas nesukliudė graikams perrėžti vienas kitam gerklių. Ir 
kai pulkininkas Dypa nuspręs, kad metas veikti, ką jums padės 
jūsų rakšasės džiga? Galbūt susitaikyti su likimu - tik tiek. 

— Taip, tik tiek, — pritarė ponia Narajan. — Tačiau susitaiky- 
mas su likimu - jau didelis laimėjimas. 

— Regis, jūsų visa tai pernelyg nebaugina? 

— O kokia prasmė pulti į isteriją? Politinės mūsų padėties tai 
nepagerintų, tik gerokai pablogintų mūsų asmeninę padėtį. 


* Sen. graikų filosofo Platono (428/427-348/347 m. pr. Kr.) garsus 
filosofijos ir politinės teorijos veikalas, parašytas Sokrato dialogų forma. 

** Sen. graikų filosofo Aristotelio (384-322 m. pr. Kr.) etikos traktatas. 

*** Sen. graikų mitologijoje koribantai - deivės Kibelės palydovai, atliekan- 
tys ekstazines apeigas. 

**** Arba bakchantės (gr. „šėlstančios“) - Bakcho arba Dioniso garbintojos 
ir siautulingos palydovės. 

— Tai minki jį, - vėl sušuko vaikai vienu balsu, - ir po trypian- 
čiomis kojomis sudrebėjo lentos. - Tai minki jį. 

— Nemanykite, - tęsė toliau ponia Narajan, - jog tai vieninte- 
lis šokis, kurio mes mokome. Labai svarbu suteikti kitą kryptį 
blogų jausmų generuotai jėgai. Bet lygiai svarbu gerus jausmus 
ir teisingas mintis kreipti raiškon. Išraiškius judesius, šiuo at- 
veju — išraiškius gestus. Jei būtumėte apsilankęs vakar, kai dirbo 
mūsų vizituojantis šių šokių meistras, būtume galėję parodyti, 
kaip šito mokome. Deja, šiandien jau nebe. Jis vėl bus pas mus 
tik antradienį. 

— Kokių gi šokių jis moko? 

Ponia Narajan pabandė apibūdinti. Jokių pasišokėjimų, kojų 
išmetimo anei bėgiojimų. Kojos nuolat jaugusios į žemę. Vien 
pasilenkimai bei šoniniai judesiai keliais ir klubais. Visa raiška 
sutelkta į rankas, riešus, kaklą ir galvą, veidą, o visų svarbiausia - 
akis. Nuo pečių aukštyn ir išorėn besiskleidžiantys judesiai sa- 
vaime gražūs ir sykiu sklidini simbolinės prasmės. Mintis, įgau- 
nanti ritualo bei stilizuoto gesto pavidalą. Visas kūnas transfor- 
muojamas į hieroglifą, ištisą hieroglifų virtinę, į laikysenas, ku- 
rios pereina iš vienos prasmės į kitą nelyginant eilėraštyje arba 
muzikos kūrinyje. Raumenų judesiai vaizduoja Sąmonės jude- 
sius, Tokybės ištekėjimą į daugį, daugio - į imanentinį, nuolat 
esantį Vienį. 

— Tai meditacija judesiais, - padarė ji išvadą, - mahajanos meta- 
fizika, išreikšta ne žodžiais, bet simboliniais judesiais ir gestais. 

Jie išėjo iš sporto salės pro kitas duris ir trumpu koridoriumi 
pasuko kairėn. 

— Ką matysime dabar? - paklausė Vilas. 

— Žemesnioji ketvirta, - atsakė ponia Narajan. - O jie mokosi 
elementariosios praktinės psichologijos. 

Ji atvėrė žalias duris. 

— Na, dabar jūs žinote, - Vilas išgirdo pažįstamą balsą. - Nie- 
kas neturi jausti skausmo. Jūs tarėte sau, kad smeigtukas ne- 
durs, ir jis nedūrė. 

"Jie įžengė į klasę, ir čia stovėjo Sušyla Makfail, labai aukšta 
daugybės putlesnių ar liesesnių mažų rudų kūnelių būryje. Ji nu- 
sišypsojo jiems, mostelėjo į dvi kėdes klasės kampe ir vėl atsisu- 
ko į vaikus. 

— Niekas neturi jausti skausmo, - pakartojo ji. - Tačiau nepa- 
mirškite - skausmas visada reiškia, kad kažkas blogai. Išmokote 
nuramdyti skausmą, bet nedarykite to neapgalvotai, nepaklausę 
savęs: iš kur šis skausmas? Ir jeigu skauda labai arba nėra aki- 
vaizdžios skausmo priežasties, pasakykite apie tai mamai, mo- 
kytojai arba bet kam iš suaugusiųjų savo Savitarpio prisiėmimo 
klube. Tuomet nuramdykit skausmą. Nuramdykit jį, kai žinote, 
kad jeigu ką nors reikės padaryti, tai bus padaryta. Supratote? O 
dabar, - po to, kai visi ko norėję paklausė ir gavo atsakymus, — 
pažaiskime apsimetimo žaidimų. Užsimerkite ir įsivaizduokite, 
kad matote vargšelį senąjį vienakojį mainą, kuris kasdien mo- 
kykloje prašo lesalo. Matote jį? 

Žinoma, kad mato. Vienakojis mainas jų senas bičiulis. 

— Matykite jį taip aiškiai, kaip matėte šiandien per priešpie- 
čius. Ir nespoksokite į jį, negręžkite akimis. Tiesiog žvelkite į tai, 
kas iškyla prieš akis - te žvilgsnis keliauja nuo snapo iki uode- 
gos, nuo ryškios apvalios akutės iki vienos jo oranžinės kojos. 

— Aš ir girdžiu, - neprašoma tarė viena mergytė. - Jis šūkčioja 
„Karuna, karuna!“ 

— Netiesa, - pertarė pasipiktinęs kitas vaikas. — Jis šūkčioja 
„Dėmesio!“ 


— Ir viena, ir kita, - patikino juos Sušyla, - ir tikriausiai daug 

kitokių žodžių. Bet dabar jums metas išties apsimesti. Apsimes- 
kime, kad atšokavo du vienakojai mainai. Trys vienakojai mai- 
nai. Keturi vienakojai mainai. Ar matote juos? 

Jie matė. 

— Keturi vienakojai mainai keturiuose kvadrato kampuose, o 
penktas - viduryje. O dabar tegul pasikeičia jų spalva. Dabar jie 
balti. Penki balti mainai geltonomis galvomis ir viena oranžine 
koja. O dabar jų galvos mėlynos. Šviesiai mėlynos - o likusi paukš- 
čio dalis rausva. Penki rausvi paukščiai mėlynomis galvomis. Jie 
ir toliau keičiasi. Dabar jie purpuriniai. Penki purpuriniai paukš- 
čiai baltomis galvomis ir kiekvienas turi po blyškiai žalią koją. 
Dievulėliau, kas darosi! Jau nebe penki, dabar jų dešimt. Ne, 
dvidešimt, penkiasdešimt, šimtas. Šimtų šimtai. Ar matote juos? 

Kai kurie matė - be menkiausio sunkumo, tiems, kurie nega- 
lėjo išvysti šios gausybės, Sušyla pasiūlė kuklesnių uždavinių. 

— Tuomet tegul lieka dvylika, - tarė ji, - o jeigu per daug 
dvylika, tegul bus dešimt arba aštuoni. Tai vis tiek dar labai daug 
mainų. O dabar, - tęsė ji, kai visi vaikai jau regėjo purpurinius 
paukščius, kuriuos pajėgė sukurt, - dabar jie nuskrido. - Ji su- 
plojo rankomis. - Nuskrido! Visi ligi vieno. Nebeliko nė vieno. 
Ir dabar jūs nebematysite mainų, o matysite mane. Vieną mane, 
apsirengusią geltonai. Dvi žalias mano figūras. Tris - mėlynas su 
rausvais taškeliais. Keturias - akinamai skaistaus raudonumo. - 
Ji vėl pliaukštelėjo rankomis. - Ir nebėra nė vienos. O dabar 
pamatykite ponią Narajan ir tą keistą žmogų su nelanksčia koja, 
kuris atėjo su ja. Kiekvieno po keturis. Sustoję ratu sporto salė- 
je. O dabar jie šoka rakšasės džigą. „Tai mink jį, tai mink jį.“ 

Visi ėmė kikenti. Šokantys Vilai ir direktorės turėjo atrodyti 
gerokai komiškai. 

Sušyla spragtelėjo pirštais. 

- Šalin juos! Dingo! O dabar kiekvienas matote po tris savo 
mamas ir tris tėčius, bėgančius aplinkui žaidimų aikštelę. Grei- 
čiau, greičiau, greičiau! Bet staiga jų nebelieka. Ir vėl atsiranda. 
Tačiau kitą akimirką vėl nėra. Jie yra, jų nėra. Atsiranda, išnyks- 
ta. Atsiranda, išnyksta. 

Vaikai jau ne kikeno, bet spygavo juoku, o pačiame linksmy- 
bių įkarštyje nuskambėjo skambutis. Elementariosios praktinės 
psichologijos pamoka baigėsi. 

— Koks viso to tikslas? - paklausė Vilas, kai vaikai išbėgo žais- 
ti, o ponia Narajan grįžo į savo kabinetą. 

— Tikslas, - atsakė Sušyla, - leisti žmonėms suprasti, kad jie 
nėra visiškoje savo atminties ir fantazijų malonėje. Jei tai, kas 
vyksta mūsų galvoje, kelia mums nerimą, mes galime šio to im- 
tis. Svarbiausia, kad kas nors parodytų, ką daryti, o paskui reikia 
praktikuotis - panašiai kaip išmokstame rašyti arba groti fleita. 
Tai, ką matėte vaikus mokantis šiandien, tėra paprasta technika — 
technika, kurią vėliau išplėtosime į išsilaisvinimo metodą. Žino- 
ma, ne visiško išsilaisvinimo. Tačiau gauti pusę kepalo juk ge- 
riau, nei visai stokoti duonos. Ši technika nepadės atrasti Budos 
Prigimties, bet gali padėti tam atradimui pasiruošti, pagelbėti 
išsivaduoti iš skausmingų prisiminimų šmėklų, širdgraužos, ne- 
pagrįsto nerimo dėl ateities. 

— Šmėklos, - sutiko Vilas, - štai tas žodis. 

— Tačiau neprivalome leistis jų varginami. Kai kurių šmėklų 
visai paprasta atsikratyti. Jei kuri jų pasirodo - tereikia apdoroti 
ją vaizduote. Panašiai, kaip mes darėme su tais mainais, su jumis 
ir ponia Narajan. Pakeisti jų drabužius, duoti kitokią nosį, pa- 
dauginti, išsiųsti, parkviesti, liepti jai daryti ką nors juokingo. 
Galiausiai ją atmesti. Tik pagalvok, ką būtum galėjęs padaryti su 
Savo tėvu, jei kas nors vaikystėje būtų pamokęs šių paprastų gud- 

rybių! Vaizdavaisi jį kaip šiurpų baisuoklį. Tačiau be reikalo. Vaiz- 
duotėje galėjai paversti tą baisuoklį groteskiška būtybe. Ištisu 
groteskų choru. Dvidešimčia tėvukų, šokančių šokį su patreple- 
nimais ir dainuojančių „sapnavau, kad marmuro menėse gyve- 
nau“. Trumpas elementariosios praktinės psichologijos kursas, 
ir visas tavo gyvenimas būtų buvęs kitoks. 

O kaip, svarstė Vilas, jiems einant iki džipo, jis būtų kovęsis 
su Moli mirtimi? Kokius vaizduotės egzorcizmo ritualus būtų 
taikęs anai baltai, muskusu kvepiančiai piktajai dvasiai, įkūniju- 
siai jo nevaldomas, bjaurastingas aistras? 

Bet štai ir džipas. Vilas padavė Sušylai raktus ir sunkiai įsiran- 
gė į automobilį. Garsiai, tarsi spiriamas neurotiškos būtinybės 
kompensuoti savo kuklų stotą, nuo kaimo pusės atpūškavo se- 
nas automobiliukas, pasuko į įvažiavimą ir, purtydamasis ir tarš- 
kėdamas, sustojo prie džipo. 

Jie atsisuko. Persisvėręs per karališko „Baby Austin“ langą, 
viduje sėdėjo Muruganas, o šalia, didžiulė baltuose muslinuose 
ir išsipūtusi kaip kamuolinis debesis, pūpsojo Rani. Linktelėjęs 
jos pusėn, Vilas sulaukė maloniausios šypsenos, kuri išsyk din- 
go, jai atsisukus į Sušylą — šios pasveikinimas buvo pripažintas 
tik itin šaltu linktelėjimu. 

— Vykstate pasivažinėti? —- mandagiai paklausė Vilas. 

- Tik iki Šivapuramo, - atsakė Rani. 

— Jei ši gelda tiek atlaikys, - karčiai pridūrė Muruganas. Jis 
pasuko degimo raktelį. Motoras darsyk nepadoriai žagtelėjo ir 
užgeso. 

— Turime ten su kai kuo susitikti, - tratėjo Rani. - Ar veikiau, 
su Vienu Žmogumi, - pridėjo ji suokalbiškai reikšmingu tonu. 
Išsišiepusi Vilui, ji beveik mirktelėjo. 

Dėdamasis nesuprantąs, jog ši kalba apie Bahu, Vilas tarstelėjo 

neįpareigojantį „Taigi“ ir išreiškė užuojautą dėl darbų ir vargų, 
kurių veikiausiai turį apsčiai artėjant kitos savaitės pilnametys- 
tės puotai. 

— Ką tu čia darai? —- nutraukė jį Muruganas. 

— Praleidau intelektualią popietę, domėdamasis Palos švietimu. 

— Palos švietimu, - kaip aidas pakartojo Rani. Ir dar kartą, 
liūdesingai, - Palos, - pauzė, - Švietimu. 

— Man pačiam, - atsakė Vilas, - patiko viskas, ką mačiau ar ką 
man pasakojo - nuo pono Menono ir direktorės iki elementa- 
riosios praktinės psichologijos, kaip ją dėsto, - pridėjo jis, ban- 
dydamas įtraukti į pokalbį Sušylą, - ponia Maktail. 

Toliau tyčia ignoruodama Sušylą, Rani dūrė storu kaltinančiu 
pirštu į kaliauses, stūksančias tolėliau lauke. 

— O ar matėte tas, pone Farnabi? 

Be abejonės, matė. 

- Ir kur dar, be Palos, galima būtų rasti kaliausių, kurios to- 
kios gražios, veiksmingos ir metafiziškai prasmingos? 

— Ir kurios, - atrėžė Rani iš giliausio pasipiktinimo virpančiu 
balsu, - vaiko ne tik paukščius nuo ryžių, bet ir vaikučius nuo 
pačios Dievo idėjos ir Jo Avatarų*. - Ji iškėlė ranką, - tik pa- 
klausykite! 

Prie Tomo Krišnos ir Meri Sarodžini prisidėjo penketas ar 
šešetas mažųjų draugų, ir visi žaidė, tampydami virvutes, kurios 
kraipė antžmogiškas lėles. Nuo grupelės atsklido unisonu cyp- 
sintys skardūs balseliai. Kai jie tą patį pakartojo antrą kartą, Vi- 
las išskyrė dainelės žodžius. 


Trauk, tempk, kreipk smagiau; 
Dievai kraipos, kratos, bet danguj tik ramiau. 


* Hinduizme - dievybės įsikūnijimai į fizinį kūną (sanskr.). 

— Bravo! - tarė jis jauokdamasis. 

— Bijau, kad manęs tai nelinksmina, - nukirto Rani griežtai. 
Tai nejuokinga. Tai Tragiška, Tragiška. 

Vilas neketino apleisti pozicijų. 

— Aš suprantu, - tarė jis, - kad šios žavios kaliausės yra Muru- 
gano proprosenelio sumanymas. 

— Murugano proprosenelis, - apreiškė Rani, - buvo ypatingas 
žmogus. Retos išminties, bet kaip reta iškrypęs. Dideli talentai — 
bet, deja, kaip išeikvoti. O visų blogiausia tai, kad jis buvo skli- 
dinas Neteisingo Dvasingumo. 

— Neteisingo Dvasingumo? - Vilas nužvelgė masyvų Tikrojo 
Dvasingumo pavyzdį ir per įkaitusio benzino produktų smarvę 
įkvėpė smilkalų ir kitą pasaulį primenančio santalmedžio kva- 
po. - Neteisingo dvasingumo? - ir staiga jam šovė mintis - o 
įkandin minties jį net supurtęs vaizdas Rani, išsinėrusios iš sa- 
vo mistikės uniformos ir plikutėlės rodančios savo lašiningus 
apvalumus. O dabar įsivaizduokime tris nutukėles, dvi nutu- 
kėlių trejybes, dešimtį trejybių. Taikomoji Praktinė Psichologi- 
ja - su kerštu! 

— Taip, Neteisingo Dvasingumo, - kartojo Rani, - kalbėjo apie 
Išsilaisvinimą, bet nepaliaujamai siekė didesnio Prisirišimo, nes 
užsispyręs nepripažino Tikrojo Kelio. Vaidino nusižeminusį, bet 
jo širdis buvo sklidina tokios didybės, pone Farnabi, kad jis atsi- 
sakė pripažinti kokį nors Dvasinį Autoritetą, aukštesnį nei savo 
paties. Mokytojai, Avatarai, Didžioji Tradicija - jam nereiškė nie- 
ko. Visiškai nieko. Iš čia ir tos šiurpulingos kaliausės. Iš čia tos 
bedieviškos dainelės, kurių išmokė vaikus. Kai pagalvoju apie 
šiuos sąmoningai gadinamus Vargšelius Nekaltus Mažulius, man 
sunku tvardytis, pone Farnabi, man sunku ... 

— Paklausykite, mama, - tarė Muruganas, kuris nekantriai If 

vis atviriau žvilgčiojo į laikrodį, - jei norime grįžti iki pietų, 
reiktų judėti. 

Jo tonas buvo šiurkščiai valdingas. Sėdint už mašinos vairo, 
tegul senuko „Baby Austin“, jam, akivaizdu, jūra buvo iki kelių. 
Nelaukdamas Rani atsakymo, jis užvedė motorą, persijungė į 
žemą pavarą ir, mostelėjęs ranka, nuvažiavo. 

— Laimingos kelionės, - tarė Sušyla. 

— Argi jūs nemylite savo brangios karalienės? 

— Man nuo jos užverda kraujas. 

— Tai mink ją, - pašiepdamas padeklamavo Vilas. 

— Jūs visiškai teisus, — sutiko ji nusijuokdama. - Bet, deja, 
šioje situacijoje sušokti rakšasės džigos praktiškai neįmanoma. — 
Staiga jos veidą nušvietė šelmiška mintis ir nei iš šio, nei iš to 
kumštelėjo jam - šis nustebo, kad taip stipriai, - į šonkaulius. — 
Štai, - pasakė, - dabar jaučiuosi kur kas geriau. 


KETURIOLIKTAS SKYRIUS 


Ji užvedė motor 4, ir jie nuvažiavo - žemyn iki aplink- 
kelio, paskui pakilo iki pagrindinio kelio, juo išvažiavo pro kitą 
kaimo galą ir pasuko į eksperimentinės stoties kompleksą. Sušy- 
la sustojo prie nedidelės šiaudais dengtos trobos, kaip ir kitos. 
Palypėję šešetą laiptelių iki verandos, jie įžengė į kalkėmis bal- 
tintą gyvenamąjį kambarį. 

Į kairę vėrėsi platus langas, tarp dviejų medinių kolonų erke- 
ryje kybojo hamakas. 

— Tau, - tarė ji, mostelėdama į hamaką, - galėsi pasikelti koją. 

— Apie ką mes kalbėsimės? - Vilui įsitaisius hamake, paklausė 
ji prisitraukdama pintą kėdę ir sėsdamasi šalia. 

— Na, o jeigu apie tai, kas gera, tikra ir gražu? Arba gal, - 
iššiepė dantis, — kas bjauru, bloga ir dar tikriau? 

— Pamaniau, - pasakė ji, nekreipdama dėmesio į jo pastangas 
gražbyliauti, — jog galėtume tęsti nuo ten, kur sustojome aną 
kartą - pakalbėti apie tave. 

— Kaip tik tai ir siūliau - bjaurastį, blogį ir teisingumą - dides- 
nį nei bet kuri oficiali tiesa. 

— Ar tik demonstruoji pokalbio stilių, ar tikrai norėtumei kal- 
bėti apie save? — paklausė ji. 

— Tikrai, - užtikrino jis, - trokšte trokštu. Kaip ir beviltiškai 
nenoriu apie save kalbėti. Todėl veikiausiai jau pastebėjai mano 
neblėstantį domėjimąsi menu, mokslais, filosofija, politika, lite- 
ratūra — nors ir kvailiausiu dalyku, bet tik ne tuo, kuris galiau- 
siai vienintelis turi kiek nors reikšmės. 

Stoja ilga tyla. Tuomet, lyg tarp kita ko prisiminusi, Sušyla 
prakalbo apie Velso katedrą, kuosų kurksėjimą, baltas gulbes, 
plūkaujančias tarp debesų atspindžių. Po kelių minučių jis irgi 
plaukė. 

— Velse aš visą laiką buvau labai laiminga, - tarė ji. - Nepap- 
rastai laiminga. Tu irgi, ar ne? 

Vilas neatsakė. Jis prisiminė tas dienas žaliame slėnyje prieš 
daugelį metų, dar iki jo su Moli vedybų, kai jie buvo įsimylėjė- 
liai. Kokia ramybė! Koks tvirtas, gyvas žolės ir žiedų pasaulis, 
kur nėra vikšrų! Ir tarp jųdviejų plaukė kažkoks natūralus, neiš- 
kreiptas jausmas, kokio nebuvo patyręs nuo anų tolimų laikų, 
kai dar buvo gyva teta Meri. Vienintelis žmogus, kurį kada nors 
mylėjo, - ir štai Moli - jos sekėja. Kokia palaima! Meilės muzika 
pakeitė raktą, tačiau melodija, turtingos ir subtilios dermės liko 
tos pačios. Ir tuomet, ketvirtą jų viešnagės naktį, Moli pabeldė į 
jų kambarius skiriančią sieną, jis rado Moli kambario duris pra- 
viras, tamsoje apsigraibė jos lovą, kur, sąžiningiausiai apsinuogi- 
nusi Gailestingoji Sesuo kaip įmanydama stengėsi vaidinti Mei- 
lingosios Žmonos vaidmenį. Kaip įmanydama stengėsi (kaip pra- 
žūtingai) — ir neįstengė. 

Staiga, kaip nutikdavo beveik kiekvieną popietę, šoko garsiai 
šnarėdamas vėjas, atsklido atstumo prislopintas duslus lietaus 
grumėjimas į tirštą lapiją - grumėjimas, kuris, artėjant liūčiai, 
vis garsėjo ir garsėjo. Po kelių sekundžių lietaus lašai jau atkak- 
liai barbeno į lango stiklus. Barbeno taip, kaip jie barbeno jo 
studijoje paskutinio jų pokalbio metu. „Ar tu tikrai nori tai pa- 
sakyti, Vilai?“ 

Iš skausmo ir gėdos jis buvo beprapliumpąs verkti. Prikando 
lūpą. 

— Apie ką galvoji? - paklausė Sušyla. 

Tai buvo nebe mintys. Jis matė ją, girdėjo jos balsą. „Ar tu 
tikrai taip sakai, Vilai?“ Ir pro lietaus garsus išgirdo savo atsaky- 
mą „Tikrai taip.“ 

Barbenimas į lango stiklą nuslopo - ar tai čia? Ar ten, tada? — 
lietaus smagumas išsikvėpė virsdamas teškančiu šnabždesiu. 

— Apie ką galvoji? — reikalavo Sušyla. 

— Galvoju apie tai, ką padariau Moli. 

— Ką padarei Moli? 

Atsakyti nesinorėjo, bet Sušyla buvo nepermaldaujama. 

— Pasakyk man, kas buvo tai, ką padarei. 

Dar vienas įnirtingas šuoras sudrebino langus. Dabar lijo 
stipriau - lijo, regėjosi Vilui Farnabiui, tyčia, lijo taip, kad jis 
turėtų prisiminti, ko prisiminti nenorėjo, būtų priverstas bal- 
su ištarti gėdingus dalykus, kuriuos bet kuria kaina privalo 
išlaikyti sau. 

— Pasakyk man. 

Nenoromis, prisiversdamas, jis pasakė. 

— „Ar tu tikrai taip sakai, Vilai?“ Ir apie Babs - Babs, Dieve 
padėk jam! Babs, įsivaizduokite! - jis tikrai taip pasakė, ir ji išėjo 
į lietų. 

— Kitą kartą mačiau jau ligoninėje. 

— Ar vis dar lijo? - paklausė Sušyla. 

— Vis dar lijo. 

— Taip pat smarkiai kaip dabar? 

— Beveik. 

Ir tai, ką Vilas girdėjo, nebebuvo popiečio lietus atogrąžose, 
bet monotoniškas barbenimas į langą mažame kambarėlyje, kur 
gulėjo mirštanti Moli. 

„Čia aš, - tarė jis pro teškantį lietų, - čia Vilas.“ Nieko neįvy- 
ko, ir staiga jis pajuto beveik nejuntamą Moli rankos jo rankoje 

judesį. Ji valingai suspaudė jo ranką, po kelių sekundžių, neva- 
lingai paleidusi, visiškai suglebo. 

— Pasakyk man dar kartą, Vilai. 

Jis papurtė galvą. Tai per daug skaudu, per daug žemina. 

— Pasakyk man dar kartą, - reikalavo ji. - Tai vienintelis būdas. 

Nežmoniškomis pastangomis, jis ėmė dar kartą pasakoti tą ne- 
pakenčiamą istoriją. Ar jis tikrai turėjo omeny tai? Taip, jis tikrai 
turėjo omeny tai - kad įskaudins, kad galbūt (ar žmogus kada 
nors žinai, ką norėjai padaryti?) nužudys. „Viskas dėl Babs, arba 
Prarastasis pasaulis“. Žinoma. Ne jo pasaulis - Moli, o to pasau- 
lio centre gyvenimas, kuris tą pasaulį sukūrė. Nugnybtas it žvakė 
dėl ano gardaus kvapo, tvyrančio blandoje, raumenų refleksų, be- 
galinio pasitenkinimo, tobulų ir svaiginančiai begėdiškų įgūdžių. 

- Sudie, Vilai, - ir durys užsivėrė, tyliai, sausai klektelėjusios. 

Buvo bešaukiąs, kad grįžtų. Bet Babs meilužis nepamiršo tų 
įgūdžių, refleksų, muskuso aura apgaubto kūno, kūno, geibs- 
tančio malonumo viršūnėje. Prisimindamas visa tai, jis stovėjo 
prie lango ir žvelgė į lietuje nuriedantį automobilį, žiūrėjo, ir, 
matant, kaip tas suka už kampo, jį užliejo begėdiškas džiaugs- 
mas. Pagaliau laisvas! Net laisvesnis, kaip sužinojo už trejeto 
valandų ligoninėje, nei manėsi esąs. Nes dabar Vilas jautė pasku- 
tinį tokį silpną jos pirštų paspaudimą; jautė paskutinį jos meilės 
pasireiškimą. Ir tuomet tas pasireiškimas buvo nutrauktas. Ran- 
ka suglebo, ir staiga - o Dieve - Moli iškvėpė paskutinį kvapą. 
„Mirė - šnabžtelėjo jis, jausdamas, jog springsta, - mirė.“ 

- Įsivaizduok, kad tai nebuvo tavo kaltė, - tarė Sušyla, nutrauk- 
dama ilgą tylą. - Įsivaizduok, tarsi ji būtų mirusi staiga, nors tu 
niekaip nebūtum su tuo susijęs. Ar tai nebūtų buvę lygiai taip 
pat blogai? 

— Ką turi omenyje? - paklausė jis. 

— Turiu omenyje, jog tai ne tik kaltė dėl Moli mirties. Tai 
mirtis, pati mirtis tave taip gąsdina, - dabar ji galvojo apie Du- 
galdą. - Beprasmiškas blogis. 

-- Beprasmiškas blogis, - pakartojo jis. - Taip, galbūt todėl 
man buvo lemta tapti profesionaliu egzekucijų stebėtoju. Tik 
todėl, kad tai taip beprasmiška, taip esmingai brutalu. Sekioti 
mirties kvapą iš vieno pasaulio galo į kitą. Kaip maitvanagiui. 
Malonūs, patenkinti žmonės neturi nė menkiausios nuovokos, 
koks yra pasaulis. Ne išimtiniais tarpsniais, kaip per karą, bet 
visą laiką. Visą laiką. 

Jam taip kalbant, prieš akis tarsi skęstančiam žmogui iškilo 
trumpas, bet toks pats koncentruotas, raiškus regėjimas visų tų 
šlykščių scenų, kurių liudininku tapo išvykęs į gerai apmokamas 
piligrimystes kiekvienon pragaro skylėn ir skerdyklon, - vaizdų 
pakankamai šlykščių, kad vertėtų juos pateikti kaip Žinias. Negrai 
Pietų Afrikoje, žmogus San Kventino dujų kameroje, išdarkyti 
kūnai Alžyro fermoje, ir visur minios, visur policininkai ir de- 
santininkai, visur tie tamsiaodžiai vaikai kojomis kaip pagaliu- 
kais, pilvais kaip būgnais, musėmis aplipusiais žaizdotais vokais, 
visur koktūs alkio ir ligų kvapai, šiurpi mirties smarvė. Ir staiga 
pro mirties tvoską jis įkvėpė sumišusią su mirties kvapu Babs 
muskuso esenciją. Traukė Babs esenciją ir prisiminė savo sąmojį 
apie skaistyklos ir rojaus chemiją. Skaistykla — tai tetraetileno- 
diaminas ir sieros vandenilis; O rojus - tai jau neabejotinai simt- 
rinitropsibutilotoluenas su įvairiausiomis organinėmis priemai- 
šomis* — cha cha cha! (Ach, tie draugijos, bendravimo malonu- 
mai!) Tačiau štai netikėtai meilės ir mirties kvapas užleido vietą 
gaižiam gyvulio dvokui - šuns smarvei. 


* Pirmųjų dviejų mišinys yra mirtinas ir turėtų trenkti papuvusiais kiauši- 
niais, rojaus medžiaga neegsituoja. 

Vėl šoko blaškytis vėjas, genami lietaus lašai barbeno ir tiško 
į stiklus. 

— Ar vis dar galvoji apie Moli? - paklausė Sušyla. 

— Galvoju apie tai, ką buvau visiškai pamiršęs, - atsakė jis, — 
veikiausiai turėjau ne daugiau nei ketverius metus, kai tai nuti- 
ko, o dabar vėl prisiminiau. Vargšas Tigras. 

— Kas buvo vargšas Tigras? 

Tigras - jo gražuolis rudasis seteris. Tigras - vienintelė šviesos 
probrėkšma tame gūdžiame name, kuriame jis praleido vaikys- 
tę. Tigras, mielas mielas Tigras. Baimės ir apleistumo klampynė- 
je, tarp tėvo patyčiomis išliejamos neapykantos viskam ir sąmo- 
ningo motinos atnašavimosi — ta gerumo lengvybė, ta natūrali 
drauguolystė, liuoksintis, amsintis, neramdomas džiaugsmas! 
Motina, būdavo, sodindavosi jį ant kelių, apie Dievą ir Jėzų pa- 
sakodavo. Bet Tigras turėjo daugiau Dievo nei jos Biblijos pasa- 
kojimai. Tigras, bent jau jam, buvo Įsikūnijamas. Ir vieną dieną 
Įsikūnijimą paguldė šunų maras. 

— Ir kas nutiko tuomet? 

— Jo pintinė virtuvėje, aš klūpau šalia jo. Aš jį glostau, bet jo 
kailis visai kitoks, nei jausdavau prieš susergant. Kažkoks lip- 
nus. Ir dar smirda. Jei taip jo nemylėčiau, lėkčiau šalin, niekaip 
neapsikęsčiau. Ir aš jį glostau ir vis guodžiu, kad jis greitai pa- 
sveiks. Labai greitai — ryt ryte. Ir staiga jį pagauna purtyti, ir aš 
stengiuosi ramdyti tą drebulį, laikau suspaudęs jo galvą ranko- 
mis. Bet tai nieko negelbsti. Drebulys virsta šiurpia konvulsija. 
Man koktus tas vaizdas, man baisu. Man šiurpiai baisu. Ir staiga 
drebulys, tampymas atlėgsta, ir jis lieka gulėti visiškai ramiai. O 
kai aš pakeliu jo galvą ir paleidžiu, ji nukrinta atgal - bumbt lyg 
mėsos gabalas su kaulu. 

Vilo balsas užlūžo, skruostais plūdo ašaros, jį purtė rauda 

keturmečio, gedinčio savo šuns ir susidūrusio su šiurpiu, ne- 
paaiškinamu mirties faktu. Lyg kas galvoje būtų spragtelėjęs, trūk- 
telėjęs - sąmonė perjungė pavarą. Jis vėl buvo suaugęs ir jau 
nebeplaukė. 

— Atsiprašau, - jis nusibraukė ašaras ir išsišnypštė nosį. - Tai- 
gi, tokios būta mano pirmos pažinties su Esminiu Siaubu. Tigras 
buvo mano bičiulis, mano vienintelė paguoda. To, žinoma, Es- 
minis Siaubas negalėjo leisti. Taip pat nutiko ir tetai Meri. Vie- 
ninteliam žmogui, kurį aš kada nors mylėjau, kuriuo žavėjausi ir 
klioviausi ligi galo; bet, Jėzau, ką Esminis Siaubas jai padarė! 

- Papasakok, - paakino Sušyla. 

Vilas svyravo, paskui gūžtelėjo pečiais. 

— Kodėl gi ne? - pasakė. - Meri Frensis Farnabi, jaunesnė 
mano tėvo sesuo. Ištekėjo aštuoniolikos už profesionalaus ka- 
reivio —- ir už metų prasidėjo Pirmasis pasaulinis. Frenkas ir 
Meri, Meri ir Frenkas, - kokia darna, kokia laimė! - Jis nusi- 
juokė. - Net ir už Palos ribų galima rasti vieną kitą padorumo 
salelę. Mažyčių kuklių atolų, kartais ir visą Tahitį - bet tokias 
saleles supa Esminis Siaubas. Du jauni žmonės savo asmeninėje 
Paloje. Ir vieną gražų rytą, 1914 rugpjūčio 4 d., Frenką su ekspe- 
dicinėmis pajėgomis išsiuntė į užsienį, o Kalėdų išvakarėse Meri 
pagimdė deformuotą kūdikį, kuris išgyveno tiek, kad ji pati iš- 
vystų, ką tikrai pasistengęs geba E.S. Tik Dievas gali sukurti mik- 
rocefalinį idiotą. Nereikia nė sakyti, kad, praėjus trejetui mėne- 
sių, Frenką kliudė skeveldra, ir jis mirė, kaip ir turėjo būti, nuo 
gangrenos. Visa tai, - dėstė Vilas, kiek patylėjęs, - įvyko iki ma- 
nęs. Kai aš pirmą kartą su ja susipažinau trečiame dešimtmety- 
je, teta Meri buvo atsidėjusi senukams. Seniems žmonėms glo- 
bos įstaigose, seniams, kiūtintiems savo namuose, seniams, ku- 
rie gyveno ir nemirė, kaip našta slėgė savo vaikus ir anūkus. 

Struldbrugams*, titonams**. Ir juo beviltiškesnis sukiužimas, juo 
užgaidesnis ir niurzglesnis būdas, juo geriau. Kaip aš nekenčiau 
tetos Meri senių vaikystėje! Dvokiančių, šiurpiai bjaurių, visada 
piktų nuobodybių. Bet teta Meri juos mylėjo - karčiau būdavo 
ar saldžiau, vis tiek mylėjo. Mano motina nepaliovė gražbylia- 
vusi apie krikščionišką labdarą, bet kažkodėl niekas netikėdavo 
jos kalbomis, lygiai kaip ir ji nejautė nė kruopelės meilės, kai 
prisiversdavo imtis labdaringų darbų - jokios meilės, vien pa- 
reigą. Dėl tetos Meri niekam nekilo nė menkiausios abejonės. 
Jos meilė buvo tarsi fizinis spinduliavimas, kažkas, ką galime 
beveik pajusti kaip šilumą arba šviesą. Kai ji pasiimdavo mane 
paviešėti kaime ir kai paskui atvyko į miestą ir aš eidavau jos 
aplankyti beveik kasdien, jaučiausi tarsi pasprukčiau iš šaldy- 
tuvo į saulę. Aš jausdavau, kaip jos šviesoje, toje spinduliuo- 
jančioje šilumoje atgyju. Tuomet Esminis Siaubas vėl ėmėsi sa- 
vo darbų. Iš pradžių ji juokėsi. „Dabar aš amazonė“, - pasakė 
po pirmosios operacijos. 

— Kodėl amazonė? - paklausė Sušyla. 

— Amazonės nusipjaudavo dešinę krūtį. Jos buvo karės, ir krūtis 
kliudydavo šaudyti iš ilgojo lanko. „Dabar aš amazonė“, - pakar- 
tojo jis, savo minčių akyse regėjo šypseną jos tvirtame kumpano- 
siame veide, girdėjo smagiai skambant; aiškų, skardų balsą. - Bet 
po keleto mėnesių teko nupjauti kitą krūtį. Po to atėjo laikas 
švitinimui, sekinančiam spinduliavimui ir taip - žingsnis po žings- 
nio - degradacijai. - Vilo veidas vėl įgijo nirtaus nuožmumo 
išraišką. — Jei ne neapsakomas šlykštumas, istorija būtų tikrai 

* Struldbrugai Jonathano Swifto romane „Guliverio kelionės“ - nemirtingi, 

bet senstantys žmonės. 

** Titoną, graikų mitologijos šviesos dievą, pamilusi aušros deivė Eos prašė 


Dzeuso jam nemirtingumo, bet pamiršo paprašyti amžinos jaunystės. 
Pasenęs Titonas pavirto svirpliu. 

juokinga. Ironijos šedevras! Štai siela, spinduliuojanti gėrį, mei- 
lę, didvyrišką dosnumą. Paskui dėl nežinomos priežasties kaž- 
kas užsikerta. Užuot nepaisęs kūnas pakluso antrajam termodi- 
namikos dėsniui. Kūnui sukiužus, sielą apleido josios dorybės, 
jos esmė. Nebeliko heroizmo, meilė ir gerumas išgaravo. Pasku- 
tiniuosius savo gyvenimo mėnesius ji nebebuvo teta Meri, kurią 
mylėjau ir žavėjausi, ji buvo kažkas kitas, kažkas (tai buvo pasku- 
tinis, tobuliausias ironiko potėpis), kas beveik nesiskyrė nuo at- 
kariausių, bejėgiškiausių seniukų, su kuriais ji kadaise bičiulia- 
vosi ir kuriems buvo stiprybės bokštas. Ji turėjo būti pažeminta, 
susmukdyta, ir tik tuomet, kai degradavo galutinai, jai buvo leista 
lėtai, kančiose vienatvėje numirti. Vienatvėje, - pakartojo jis, - 
nes žinoma, kad niekas negali padėti, niekas negali tame daly- 
vauti. Tai kas, kad kas nors stovi šalia, kol tu kenti ir miršti. Jie 
stovi kitame pasaulyje. Savo pasaulyje esi visiškai vienas. Vienas 
kenti ir miršti, kaip vienas myli, vienas, netgi patirdamas visiš- 
kai pasidalytą malonumą. 

Babs ir Tigro esencija, o kai vėžys pragraužė skylę kepenyse ir 
jos sunykusį kūną persmelkė tas keistas, aromatingas užkrėsto 
kraujo kvapas, - mirštančios tetos Meri esencija. Ir tarp šių esen- 
cijų, tokių tikrų, kad pykino ir svaigino - atskirta sąmonė - vai- 
ko, berniuko, vyro, amžiams atskirto vienumoje, iš kurios nėra 
išsigelbėjimo. 

— Be viso to, - pasakojo jis toliau, - tai moteriai buvo tik 
keturiasdešimt dveji. Ji nenorėjo mirti. Ji atsisakė susitaikyti su 
tuo, kas jai nutiko. Esminis Siaubas gavo vilkti ją iš visų jėgų. Aš 
buvau šalia, mačiau, kaip tai vyko. 

— Ir todėl tu esi žmogus, kuris netiki, jei jam sakoma taip? 

— Kaip tuo galima tikėti? - atkirto jis. - Taip - tik apsimeti- 
nėjimas, pozityvi mąstysena. Faktai, kertiniai ir galutiniai faktai; 

visada sako ne. Dvasia? Ne! Meilė? Ne! Prasmė, reikšmė, laimė- 
jimai? Ne! 

— Tigras, trykštantis gyvenimu, džiaugsmu, sklidinas Dievo. 
Paskui Tigras Esminio Siaubo paverstas atliekų ryšeliu, kurį paim- 
ti teko iškviesti veterinarą ir sumokėti už paslaugą. O po Tigro — 
teta Meri. Sudarkyta ir iškankinta, sutrypta į purvą, pažeminta 
ir galiausiai — kaip ir Tigras — transformuota į atliekų ryšelį, tik 
šįkart jį pašalino duobkasys, dar buvo pasamdytas dvasininkas, 
kuris turėjo mus įtikinti, kad visa tai tam tikra sublimuotąja ir 
pikvikiškąja prasme - visiškai normalu. Po dvidešimties metų 
pasamdė kitą dvasininką, kad pakartotų tą pačią abrakadabrą 
prie Moli karsto. Jei aš grynai kaip žmogus kovojau Efeze su 
laukiniais žvėrimis, tai kokia man iš to nauda? Jeigu mirusieji 
nebus prikelti, tai valgykime ir gerkime, nes rytoj mirsime.* Vi- 
las sušnypštė savuoju hienos juoku: - Kokia nepriekaištinga lo- 
gika, koks jautrumas, koks etinis rafinuotumas! 

— Bet juk tu žmogus, kuris netiki, kai sakoma taip. Tad kokie 
čia kyla prieštaravimai? 

— Neturėtų kilti, - sutiko jis. - Tačiau žmogus lieki estetas, 
patinka, kai „ne“ pasakoma stilingai. „Valgykime ir gerkime, nes 
rytoj Mirsime.“ 

Jo veidą iškreipė pasidygėjimas. 

— Tačiau kitaip pažvelgus šis patarimas puikus, - kalbėjo Sušy- 
la. - Valgymas, gėrimas, mirtis — tai trys pagrindinės visuotinio 
ir beasmenio gyvenimo manifestacijos. Gyvuliai gyvena šį beas- 
menį ir visuotinį gyvenimą, nepažinę jo prigimties. Paprasti žmo- 
nės jo prigimtį pažįsta, bet negyvena ir jeigu kada nors apie jį 
rimtai susimąsto - atsisako jį priimti. Nušvitusysis jį pažįsta, gy- 


* Kor 15,32. 

vena ir priima iki galo. Jis valgo, geria ir, atėjus laikui, miršta - bet 
valgo kitaip, geria kitaip ir miršta kitaip. 

- Ir vėl prisikelia iš mirusiųjų? —- paklausė jis sarkastiškai. 

— Tai vienas klausimų, kuriuos Buda visuomet atmesdavo. 
Tikėjimas amžinuoju gyvenimu dar nėra padėjęs gyventi amži- 
nybėje. Žinoma, negelbėjo nė netikėjimas. Geriau mesti visus 

„Už“ ir „prieš“ svarstymus (tai Budos patarimas) ir imtis savo 
darbo. 

— Kurio darbo? 

— Kiekvienam skirto darbo - nušvitimo. Kuris čia ir dabar 
reiškia parengiamąjį darbą - jogų, atveriančių aukštesnį suvoki- 
mą, praktikavimą. 

— Bet aš nenoriu suvokti daugiau, - pasakė Vilas. - Aš noriu 
suvokti mažiau. Mažiau suvokti tokius siaubus kaip tetos Meri 
mirtis ir Rendang Lobo lūšnynai. Mažiau kokčių ir purtančių 
kvapų - net kai kurių gardžiųjų - pridėjo jis, kai pro iš atminties 
iškilusias šuns ir kepenų vėžio esencijas užuodė cibetą prime- 
nantį rausvosios nišos dvelktelėjimą. - Menkiau suvokti savo 
riebias pajamas ir kitų žmonių žeminantį nepriteklių. Menkiau 
suvokti, kokia puiki mano sveikata maliarijos ir nematodų okea- 
ne, kokie saugūs sterilizuoto sekso smagumai alkstančių kūdi- 
kių jūroje. Atleisk jiems, nes jie nežino, ką daro. Palaimingasis 
būvis! Nelaimei, aš žinau, ką darau. Pernelyg puikiai. Ir štai tu 
ragini mane visa suvokti dar giliau. 

— Neraginu, - pasakė ji. - Tik perduodu patarimą - galvotų 
senų keistuolių, pradedant Gautama ir baigiant Senuoju Radža. 
Pradėk nuo visiško suvokimo to, kas manaisi esąs. Tai padės tau 
suvokti, kas esi iš tiesų. 

Jis gūžtelėjo pečiais. 

— Žmogus mano, kad jis - kažkas stebuklingo ir nuostabaus; 

tarpstančio visatos centre. Bet išties jis tėra trumpam atidėtas 
visuotinės entropijos žygis. 

— Kaip tik tai sudaro pirmąją Budos mokymo pusę. Laikinu- 
mas, sielos netvarumas, neišvengiama kančia. Bet jis čia nesus- 
tojo, pasakė ir antrąją dalį. Šis laikinas entropijos pristabdymas 
yra taip pat grynoji, neatskiesta Tokybė. Šis pastovios sielos ne- 
egzistavimas yra ir Budos Prigimtis. 

— Kad nesama sielos - šitai lengvai pakeliama. Bet kaip pa- 
kelti tai, jog egzistuoja vėžys, lėtas irimas? Kaip dėl alkio, be- 
saikio dauginimosi, pulkininko Dypos? Ar tai taipgi grynoji 
Tokybė? 

- Žinoma. Tačiau nereikia nė sakyti, jog žmonėms, giliai įklim- 
pusiems į tokį blogį, pašėlusiai sunku atrasti savo Budos Prigim- 
tį. Visuomenės sveikata ir socialinė reforma yra būtinos, kad 
bendrasis nušvitimas taptų galimas. 

— Tačiau ir sveikos visuomenės, ir reformuoto socialinio gy- 
venimo sąlygomis žmonės toliau miršta. Netgi Paloje, - pridėjo 
jis ironiškai. 

Medinėmis verandos grindimis pasigirdo žingsniai, ir vaikiš- 
kas balsas pašaukė: 

— Mama! 

— Aš čia, brangioji, - atsiliepė Sušyla. 

- Priekinės durys atsilapojo, ir į kambarį įpuolė Meri Sarodžini. 

— Mama, - sušuko ji, gaudydama kvapą, - jie prašė tave kuo 
greičiau ateiti. Senelė Lakšmi. Ji... - tik dabar pastebėjusi figūrą 
hamake, sutrikusi nutilo. - Oi, aš nežinojau, kad jas čia. 

Vilas mostelėjo jai ranka, nieko nesakydamas. Ji jam atsainiai 
šyptelėjo ir atsisuko į motiną. 

— Senelei Lakšmi staiga labai pablogėjo, - pasakojo ji, - o se- 
nelis aukštikalnių stotyje, ir jie negali susisiekti su juo telefonu. 

— Ar tu visą kelią bėgai? 

— Išskyrus ten, kur buvo tikrai statu. 

Sušyla apglėbė mergaitę ir pabučiavo, paskui sparčiai ir labai 
dalykiškai pakilo. 

— Tai Dugaldo motina, - pasakė ji. 

— Ar ji?.. — jis žvilgtelėjo į Meri Sarodžini, paskui vėl į Sušylą. 
Gal mirtis čia tabu? Ar galėtų apie tai šnekėti girdint vaikui? 

— Norite pasakyti, miršta? 

Jis linktelėjo. 

— Žinoma, mes tai numatėme, - toliau kalbėjo Sušyla. - Bet 
ne šiandien. Šiandien ji atrodė šiek tiek geriau, - ji papurtė gal- 
vą. - Ką gi, turiu eiti, pastovėti šalia — net jei kitame pasaulyje. 
O beje,- pridėjo ji, - jis nėra toks jau visiškai kitas, kaip tau 
atrodo. Atsiprašau, kad teks palikti šiuos reikalus nebaigtus, bet 
tam bus kita proga. O ką dabar norėtum daryti? Gali pasilikti 
čia. Arba užvešiu pas daktarą Robertą. Arba gali eiti su manim ir 
Meri Sarodžini. 

— Kaip profesionalus egzekucijų stebėtojas? 

— Ne kaip profesionalus egzekucijų stebėtojas, - pabrėžė ji, — 
o kaip žmogus, kaip tas, kuriam žūtbūt reikia sužinoti, kaip gy- 
venti ir mirti. Reikia to nedelsiant, kaip ir mums visiems. 

— Man reikia, - pasakė jis, - kur kas skubiau nei daugeliui. Bet 
ar aš nekliudysiu? 

— Jeigu išmoksi neliudyti sau, tai nekliudysi niekam. 

Ji paėmė jo ranką ir padėjo išlipti iš hamako. Netrukus jie 
važiavo pro lotosų tvenkinį ir didžiulį Budą, medituojantį po 
kobros gobtuvu, pravažiavo zebu ir išsuko po pagrindinius komp- 
lekso vartus. Lietus paliovė. Lyg archangelai žaliame danguje 
švytėjo didžiuliai debesys. Žemai vakaruose saulė švietė beveik 
antgamtiškai ryškia šviesa. 

Soles occidere et redire bossunt 
Nobis cum semel occidit brevis lux, 
Nox ist perpetua una dormienda. 
Da mi basia mille.* 


Saulėlydžiai ir mirtis, mirtis ir todėl bučiniai, bučiniai ir vėl 
gimimas, ir jau kitos saulėlydžius lydinčios kartos mirtis. 

— Ką jūs kalbate mirštantiems žmonėms? - paklausė jis. —- Ar 
jūs jiems patariate nesukti galvos dėl nemirtingumo ir užsiimti 
savo darbu? 

— Jei tau patinka taip sakyti - taip, būtent šitaip mes elgiamės. 
Ir toliau likti budriai atviram - tai ištisas merdėjimo menas. 

— Ir jūs to meno mokote? 

— Aš tai pavadinčiau kitaip. Mes padedame jiems praktikuoti 
gyvenimo meną net mirties akimirką. Žinojimą, kas išties esi, 
suvokimą visuotinio ir beasmenio gyvenimo, kuris gyvena save 
per kiekvieną iš mūsų - tą gyvenimo meną, kurį mes galime 
pagelbėti praktikuoti ir mirštantiems. Iki pat pabaigos. Gal ir 
anapus pabaigos. 

— Anapus? — paklausė jis. - Bet sakei, jog kaip tik apie tai 
mirštantieji neturėtų galvoti. 

— Jie nėra raginami galvoti apie tai. Jiems padedama, jei tai 
egzistuoja, tai patirti. Jei tai egzistuoja, —- pakartojo ji, - jei VI- 
suotinis gyvenimas tęsiasi, kai atskiras - mano - gyvenimas pasi- 
baigia. 

— O ar tu pati manai, kad jis tęsiasi? 

* Saulė juk nusileidus vėl sugrįžta, 

Bet kai mūsų dienų nutrūks kelionė, - 

Tik naktis amžina beliks miegoti. 


Tad bučiuoki mane tu šimtą sykių, 
(Katulas, vertė H. Zabulis) 

— Ką manau aš - visai nesvarbu, - nusišypsojo Sušyla. - Svar- 
bu tai, ką aš galiu patirti ne kaip asmuo - kol gyvenu, kai mirštu, 
galbūt numirusi. 

Ji įsuko automobilį į parkavimo vietą ir išjungė variklį. Jie 
įėjo į kaimą pėsčiomis. Dienos darbas baigėsi, ir pagrindinėje 
gatvėje buvo taip tiršta, kad jie vos yrėsi. 

— Aš atsiskirsiu ir eisiu pirma, - pareiškė Sušyla. - Būk ligoninė- 
je maždaug už valandos, - pasakė atsisukusi į Meri Sardožini. — 
Ne anksčiau. 

Ji apsisuko ir, skindamasi kelią pro lėtai vaikštinėjančius žmo- 
nių pulkelius, tuoj pranyko iš akių. 

— Dabar tu vadovausi, - pasakė Vilas, pasilenkęs su šypsena 
prie mergaitės, einančios jam iš šono. 

Meri Sarodžini niūriai linktelėjo ir paėmė jo ranką. 

— Eime pažiūrėsime, kas vyksta aikštėje, - pasakė ji. 

— Kiek metų močiutei Lakšmi? - paklausė Vilas, kai jie žings- 
niavo gatve su minia. 

— Tiksliai nežinau, - atsakė Meri Sarodžini, - ji atrodo siau- 
bingai sena. Bet galbūt todėl, kad jai vėžys. 

— O ar žinai, kas yra vėžys? - paklausė jis. 

Meri Sarodžini žinojo kuo puikiausiai. 

— Taip atsitinka tuomet, kai viena tavo dalis pamiršta apie 
visą likusią ir pasileidžia kaip žmonės, kai netenka proto, - ji tik 
pučiasi ir pučiasi, tarsi visam pasaulyje daugiau nieko nebebūtų 
likę. Kartais tai galima kaip nors sustabdyti. Bet dažniausiai j! 
tiesiog pučiasi, kol žmogus miršta. 

- Ir būtent tai, kiek suprantu, nutiko tavo močiutei Lakšmi. 

— Ir dabar jai reikia, kad kas nors padėtų numirti. 

— Ar tavo mama dažnai padeda žmonėms numirti? 

— Ji puikiai tai sugeba, - linktelėjo vaikas. 

— Ar tu kada nors matei ką nors mirštant? 

- Žinoma, - Meri Sarodžini atsakė tarytum nustebusi, kad 
toks klausimas pateikiamas. - Palaukite, - ji mintyse suskaičia- 
vo. - Mačiau mirštant penkis žmones, šešis, jeigu įskaičiuotume 
kūdikius. 

— Aš tavo amžiaus nebuvau matęs nieko mirštant. 

— Nebuvote? 

— Tik šunį. 

- Šunys miršta lengviau nei žmonės. Jie nekalba apie mirtį iš 
anksto. 

— Kaip tu jautiesi... kai matai mirštančius žmones? 

- Na, tai toli gražu ne taip baisu kaip vaikų gimdymas. Čia tai 
šiurpu. Arba bent jau atrodo šiurpiai. Tenka sau priminti, kad 
mamoms neskauda. Kad jos nuramdė skausmą. 

— Tikriausiai netikėsi, bet aš niekuomet nemačiau gimstant 
vaiko. 

— Niekuomet? - Meri Sarodžini apstulbo. - Net kai lankėte 
mokyklą? 

Vilui akyse stojo mokyklos direktorius bažnytiniais rūbais, ve- 
dantis tris šimtus juodašvarkių berniukų apžiūrėti gimdymo namų. 

— Net mokykloje, - atsakė jis balsiai. 

- Jūs niekuomet nematėte nieko mirštant, nematėte, kaip gims- 
ta vaikai — tai iš kur jūs sužinojote, kaip viskas vyksta? 

— Toje mokykloje, kurią aš lankiau, - paaiškino jis, - mes nie- 
kuomet nesužinojome, kaip kas vyksta - sužinojome tik, kaip 
tai vadinasi. 

Mergaitė pažvelgė į Vilą, papurtė galvą, o paskui, pakėlusi 
mažą rudą rankutę, reikšmingai pastukseno į kaktą. 

— Beprotybė, - pranešė. - O gal jūsų mokytojai buvo tiesiog 
kvaili? 

Vilas nusijuokė. 

— Jie buvo idealistai auklėtojai, atsidėję principui mens sana 
in corpore sano ir mūsų kilnios Vakarų tradicijos puoselėjimui. 
Bet geriau man kai ką pasakyk. Ar tau nėra buvę baugu? 

— Kai gimsta vaikai? 

— Ne, kai žmonės miršta. Ar tavęs tai nebaugina? 

— Na - taip, baugu, — sutiko ji patylėjusi. 

— Tai ką tu darei? 

— Aš dariau tai, ką mus mokė daryti - bandžiau išsiaiškinti, 
kuriai „aš“ baugu ir kodėl ji išsigando. 

— Ir kuri gi? 

— Šita, - Meri Sarodžini išsižiojusi pirštu parodė į burną. - 
Toji, kur vis kalba. Mažoji Panelė Pleputė - taip ją vadina Vidža- 
ja. Ji nuolat kalba apie visus nemalonius dalykus, kuriuos aš pri- 
simenu, visus didingus, nuostabiai neįmanomus dalykus, kuriuos 
manausi galinti padaryti. Tai ji būgštauja. 

— Kodėl ji taip pabūgsta? 

— Aš manau todėl, kad ima plepėti apie visokius grėslius daly- 
kus, kurie galį jai nutikti. Plepa garsiai arba pati sau. Bet yra ir 
kita, kuri neišsigąsta. 

— O kuri? 

— Toji, kuri nekalba - ji tik žiūri, klauso ir jaučia, kas vyksta 
viduje. Ir kartais, — pridėjo Meri Sarodžini, — kartais ji staiga 
pamato, kaip viskas gražu. Ne, ne taip. Ji tai regi visą laiką, bet 
aš ne, nebent ji priverčia mane pamatyti. Gražu, gražu, gražu! 
Net kur šuns padaryta, - ji parodė grėsmingą pavyzdį beveik 
jiems po kojomis. 

Iš siauros gatvelės jie išniro į turgavietę. Paskutiniai saulės spin- 
duliai dar čiupinėjo drožinėtą šventyklos smailę, mažus rausvus 
bokštelius ant rotušės stogo; bet aikštėje jau tvyrojo sutemų nuo- 

jauta, o.po medžiu jau buvo naktis. Ant prekystalių tarp stulpe- 
lių ir kabančių virvių turgininkės užsižiebė šviesas. Formų ir spal- 
vų salelės plūduriavo lapingoje tamsoje, ir iš sunkiai įžvelgiamos 
nebūties į ryškią egzistenciją įžengdavo rudaodės figūros, paskui 
vėl pranykdavo niekume. Erdvės tarp aukštų pastatų aidėjo be- 
sipinančiomis anglų ir palų kalbomis, šnekomis ir juoku, gatvės 
šūksniais ir švilpaujamom melodijom, šunų amsėjimu ir papūgų 
čiauškesiu. Nutūpusi ant rausvų bokštelių, mainų pora nepails- 
dami meldė dėmesio ir atjautos. Iš lauko virtuvėlės aikštės vidu- 
ryje kilo masinantis maisto ant ugnies kvapas. Svogūnai, pipirai, 
ciberžolė, čirškinama žuvis, kepami pyragai, troškinami ryžiai — 
o pro šiuos gerus, rupius kvapus tarsi Kito Kranto priminimas 
pasidriekė delikatus, saldus ir dangiškai tyras prie fontano par- 
duodamų įvairiaspalvių girliandų aromatas. 

Blanda tirštėjo, ir staiga aukštai viršum galvų įsižiebė lankinės 
lempos. Tviskuliuojančiais atspindžiais atgijo ryškūs ir blizgūs 
ant rausvo aliejuotos odos vario moterų vėriniai, žiedai, apyran- 
kės. Iš viršaus krintanti šviesa juodžiau išryškino kontūrus, o 
kiekviena forma tapo materialesnė, tvirčiau įaugo kur buvus. 
Akiduobių, panosės ir pasmakrės šešėliai pagilėjo. Jaunos krū- 
tys, modeliuojamos šviesos ir tamsos, papilnėjo, šešėliai dar raiš- 
kiau išvagojo senųjų veidus. 

Susikibę rankomis jie ėjo per aikštę. 

Pusamžė moteris pasveikino Meri Sarodžini, paskui atsisuko 
į Vilą. 

— Ar tai jūs tas svetimasis? —- paklausė. 

— Beveik absoliučiai svetimas, - jis užtikrino ją. 

Ji įsižiūrėjo į jį tylėdama, paskui drąsinančiai nusišypsojo ir 
paplekšnojo jam žandą. 

— Mums visiems jūsų labai gaila, - pasakė. 

Jie yrėsi toliau ir dabar sustojo pakraštyje grupės, susibūru- 
sios ties šventyklos laiptais pasiklausyti jauno vyriškio, muzi- 
kuojančio ilgakakliu liutnią primenančiu instrumentu ir dainuo- 
jančio palų kalba. Greitas rečitatyvas kaitaliojosi su tęvomis, be- 
veik paukštiškomis vieno balsio melizmomis, šios perėjo į 
linksmą, ryškiais toniniais kirčiais melodiją, kuri baigėsi šūks- 
niu. Minia prapliupo kvatoti. Pakui sekė dar keli taktai, kelios 
eilutės rečitatyvo, ir dainininkas išgavo paskutinį garsą. Pliūptelė- 
jo plojimai, vėl juokas, suūžė nesuprantamų komentarų choras. 

— Apie ką jis dainavo? - paklausė Vilas. 

— Kaip merginos ir vaikinai miega kartu, - atsakė Meri Saro- 
džini. 

— Ai - suprantu, - jis susidrovėjo ir buvo bepajuntąs sąžinės prie- 
kaištus, bet, pažvelgęs į visiškai ramų vaiko veidą, suprato, kad susirū- 
pino bereikalingai. Akivaizdu, jog tai, kad berniukai ir mergaitės 
miega kartu, yra toks natūraliai suprantamas dalykas kaip ėjimas 
į mokyklą, valgymas tris kartus per dieną, - arba mirtis. 

— O toje dalyje, iš kurios juokėsi, - toliau aiškino Meri Saro- 
džini, - buvo dainuojama, kad Būsimajam Budai nebereikės pa- 
likti namų ir sėdėti po bodhio medžiu. Jis pasieks Nušvitimą 
savo lovoje su princese. 

— Ar tu manai, kad tai gera mintis? - paklausė Vilas. 

— Tai reikštų, kad princesė irgi pasieks nušvitimą, - linktelėjo 
ji pritariamai. 

— Tu visiškai teisi, - tarė Vilas. - Būdamas vyras, nė nepagal- 
vojau apie princesę. 

Muzikantas liutnia paskimbčiojo keistą, nepažįstamą akordų se- 
ką, po jų nuraibuliavo arpeggio*, ir jis uždainavo, šįkart angliškai. 


* „Laužytų“ akordų grojimas greita seka, arpedžiavimas (ital.). 

Tau taukš apie seksą - žodžiais tu netikėki jų, 
Pauliaus nei Froido, atsiskyrėlio nei palaidūnės 
Meilės guolyje lūpos tavo ir krūtys jos 
Paslaptingai pavirs Savimi, Tokybe ir Tuštuma. 


Atsilapojo šventyklos durys. Smilkalų aromatas sumišo su ap- 
linkui tvyrančiais svogūnų ir keptos žuvies kvapais. Pasirodė se- 
na moteris, labai atsargiai ji perkėlinėjo savo sunkų, nestabilų 
kūną nuo laiptelio ant laiptelio. 

— Kas tie Paulius ir Froidas? - paklausė Meri Sarodžini, kai jie 
nuėjo šalin. 

Vilas pradėjo nuo trumpos Prigimtinės Nuodėmės ir Atpirki- 
mo Plano apžvalgos. Mergaitė išklausė jį labai susikaupusi. 

— Tad ir nekeista, kad daina ragina jų žodžiais netikėt, - pada- 
rė ji išvadą. 

— O dabar, - tarė Vilas, - mes pasiekėme daktarą Froidą ir 
Oidipo kompleksą. 

— Oidipo? — pakartojo Meri Sarodžini. - Bet tai marionečių 
spektaklio pavadinimas. Aš mačiau jį praėjusią savaitę, šįvakar jį 
ir vėl rodo. Gal norėtumėte pamatyti? Jis gražus. 

— Gražus? — pakartojo jis. - Gražus? Netgi kai senoji dama 
pasirodo esanti jo motina ir pasikaria? Netgi kai Oidipas išsidu- 
ria akis? 

— Bet jis neišsiduria akių, - pasakė Meri Sarodžini. 

— Išsiduria, bent ten, iš kur aš esu kilęs. 

— O čia ne. Jis tik grasina išsidurti, o ji bando pasikarti. Bet 
juos atkalba. 

— Kas? 

— Berniukas ir mergaitė iš Palos. 

— O kaip jie atsiranda spektaklyje? 

— Aš nežinau. Jie tiesiog jame yra. „Oidipas Paloje“ - taip 
vadinasi spektaklis. Tai kodėl jie negalėtų jame būti? 

— Ir tu sakai, kad jie atkalba Jokastę nuo savižudybės ir įtikina 
Oidipą neatimti sau regėjimo? 

— Pačiu laiku. Ji jau maunasi kilpą ant kaklo, o jis laiko du 
didžiulius smeigtukus. Bet berniukas ir mergaitė iš Palos paragi- 
na juos nekvailioti. Juk tai tebuvęs atsitiktinumas. Jis nežinojo, 
kad senasis vyriškis jo tėvas. Ir kad ir kaip ten buvo, senasis pats 
pradėjo, trenkė jam per galvą, tuomet Oidipas prarado savitvar- 
dą, o niekas jo nebuvo mokęs šokti rakšasės džigos. O kai jie 
pasodino jį į karaliaus sostą, jam teko vesti senąją karalienę. Iš- 
ties ji buvo jo motina, bet nė vienas jų to nežinojo. Ir, žinoma, 
viskas, ką jiems tereikėjo padaryti, tai sužinojus liautis būti ve- 
dusiems. O visa ta pasaka, esą žmonės mirę nuo viruso todėl, 
kad Oidipas vedė savo motiną, buvo tik nesąmonė, sugalvota 
daugybės kvailų žmonių, kurie tiek tesuprato. 

— Daktaras Froidas manė, kad visi maži berniukai nori vesti 
savo motinas ir užmušti savo tėčius. O mažos mergaitės priešin- 
gai - jos nori ištekėti už savo tėvų. 

— Kuriuos tėčius ir mamas? - paklausė Meri Sarodžini. - Mes 
turime jų tiek daug. 

— Turi omeny - Savitarpio prisiėmimo klube? 

— Mūsų šeimos klube jų dvidešimt du. 

— Saugumas iš daugybės! 

— Bet, žinoma, vargšas Oidipas neturėjo šeimos klubo. Be to, 
jie išmokė jį visokių kraupių dalykų - kad Dievas kaskart įtūžta 
ant žmonių, kai tie suklysta. 

Jie prasiyrė pro minią ir radosi priešais įėjimą į nedidelį ap- 
tvarą, kuriame jau buvo susėdę šimtas ar daugiau žiūrovų. To- 
lesniame aptvaro gale nudažyta linksmom raudonom ir aukso 

spalvom, užlieta prožektorių švietė lėlių teatro scena. Išsitrau- 
kęs saują smulkių, kurių jam buvo davęs daktaras Robertas, Vi- 
las sumokėjo už du bilietus. Jie įėjo ir susėdo ant suolo. 

Nuaidėjo gongas, be garso pakilo scenos uždanga ir atidengė 
baltus Tėbų karaliaus rūmų piliorius žirnio žalumo fone, debe- 
syse viršum frontono tupėjo tankiais ūsais dievybė. Žynys, atro- 
dantis visai kaip Dievas, tik kad mažėlesnis ir kiek kukliau susi- 
supstęs, įžengė iš dešinės ir, nusilenkęs žiūrovams, nutrepsėjo į 
rūmus cypsėdamas „Oidipai“ tokiu tonu, kuris komiškai nede- 
rėjo su jo žiniuoniška barzda. Skambant trimitams atsilapojo du- 
rys ir pasirodė karūnuotas ir koturnų paaukštintas karalius. Žy- 
nys nusilenkė, ir karališkoji lėlė leido jam byloti. 

— Išklausyk mūsų sielvartus, —- sucypsėjo senasis. 

Karalius pakreipė galvą ir klausė. 

— Aš girdžiu mirštančiųjų dejones, - prabilo žynys. - Girdžiu 
našlių klyksmus, našlaičių raudas, šnabždamas maldas ir gieda- 
mas litanijas. 

— Giedamas litanijas! - tarė dievybė debesyse. - Dvasia tai aš, — 
jis paplekšnojo sau per krūtinę. 

— Juos buvo užpuolęs kažkoks virusas, - paaiškino Meri Saro- 
džini pašnibždomis. - Kaip Azijos gripas, tik daug pavojingesnis. 

— Mes skaitome pritinkamas litanijas, — priekaištaudamas 
cypsėjo senasis žynys, - aukojame brangiausias atnašas, visi gy- 
vena skaisčiai ir plakasi pirmadieniais, trečiadieniais ir penkta- 
dieniais. Bet mirties potvynis sklinda dar plačiau, kyla, semda- 
mas vis aukščiau ir aukščiau. Taigi padėk mums, karaliau Oidi- 
pai, padėk mums. 

— Tik Dievas gali padėti. 

— Girdit, girdit, - sušuko iš viršaus viską stebinti dievybė. 

— Kokiais būdais? 

— Tik Dievas gali pasakyti. 

— Teisingai, - sududeno dievybė debesyse savuoju basso pro- 
fondo*, - visiškai teisingai. 

— Kreontas, mano žmonos brolis, išėjo pasiklausti orakulo. 
Kai jis sugrįš, o jis turėtų grįžti labai greitai, žinosime, ką dan- 
gaus mums pataria. 

— Ką, po velnių, dangus nurodo! - pataisė basso profondo. 

— Ar žmonės tikrai buvo tokie kvaili? - paklausė Meri Saro- 
džini žiūrovams juokiantis. 

— Tikrai ir nuoširdžiai, - patikino ją Vilas. 

Pasigirdo „Mirusiųjų maršas“ iš „Sauliaus“**. 

Scenos priekyje iš kairės į dešinę lėtai nusidriekė juodai susi- 
supsčiusi gedulinga procesija, nešina drobule pridengtais neštu- 
vais. Lėlė paskui lėlę — procesija tai dingdavo dešinėje, tai vėl 
išnirdavo kairėje. Lėlių virtinė regėjosi begalinė, o lavonai ne- 
suskaičiuojami. 

— Miręs, - tarė Oidipas, žvelgdamas į praeinančius. —- Dar vie- 
nas miręs. Ir dar vienas, dar. 

— Tai juos pamokys! - įsiterpė basso profondo. - Aš išmokysiu 
jus nusižeminti. 

Oidipas tęsė: 


Kareivio karstas, kekšės; kūdikis atšalęs, 
Didesnis skausmas nei pritvinkusių krūtų; 
Vaikinas klaikdamas nusisuka nuo veido, 
Pajuodusio, ištinusio, nuo jo pagalvės 
Kadai žiūrėjusio ir alkusio jo lūpų 

* Žemiausias bosas (ital.). 


** Vienas dažniausiai gedulingomis progomis grojamų kūrinių - laidotuvių 
maršas iš G. F. Hendelio oratorijos „Saulius“. 

Po mėnuliu. Visi nebegyvi, jų gedi 

Ir neša tie, kam žemė kvepia, pasmerktieji, 
Į kiparisų guotą nenorom; dvokdama ten 
Laukia atnašų žiojėjanti duobė.* 


Kol jis kalbėjo, dvi lėlės, berniukas ir mergaitė, apsitaisę links- 
miausiais pališkais apdarais, įžengė iš dešinės ir, pasukę priešin- 
ga kryptimi nei gedėtojai, susikibę rankomis sustojo scenos prie- 
kyje, kairiau nuo centro. 

— Bet mes tuo tarpu, - pasakė berniukas, kai Oidipas pabaigė, 


Patrauksime į sodus atlikti apokaliptinio ritualo, 
Absurdiško to ritualo. 

Kai, įkaitus odai ir kūnui lydantis, įžengia į mūsų protą 
Imanentinis Begalinis. 


— Bet kaipgi Aš? - basso profondo sudundėjo iš dangaus. - 
Jūs, regis, pamirštate, jog aš esu Visiškai Kitas. 

Begalinė juodoji procesija toliau šlepsėjo kapų link. Bet „Lai- 
dotuvių maršas“ nutrūko frazės viduryje. Muzika užleido vietą 
vienai be galo tęsiamai giliai tūbos ir kontraboso natai. Berniu- 
kas scenos gilumoje pakėlė ranką. 

— Klausyk! Gaudesys, amžinoji našta. 

Gedėtojai pagavo skanduoti unisonu, pritariant neregimiems 
instrumentams. 

— Mirtis, mirtis, mirtis... 

— Bet gyvenimas žino daugiau nei vieną natą, - tarė berniukas. 

— Gyvenimas, - įsiterpė mergaitė, - gali dainuoti ir aukštu, ir 
žemu balsu. | 


* Vertė Danguolė Žalytė. 

— Ir jūsų neliaujamas mirties gaudesys tik įvairina pasaulio 
muziką. 

— Įvairina muziką, - pakartojo mergaitė. 

Ir tuomet tenoru ir diskantu vaikai ėmė pinti vingrią garsų 
arabeską, kuri, regis, vijosi apie ilgą, kietą teminį boso stiebą. 

Gaudimas ir dainavimas tolydžio silpo, ko! nutilo, pradingo 
paskutiniai gedėtojai, o berniukas ir mergaitė pasitraukė į kam- 
pą, kur galėjo netrukdomi bučiuotis. 

Vėl nuaidėjo trimitų fanfaros, ir didžiulis su purpurine tunika 
įžengė Kreontas, tik ką grįžęs iš Delfų su orakulų ištara. Kelias 
minutes pokalbis vyko palų kalba, ir Meri Sarodžini gavo versti. 

— Oidipas klausia jo, ką sakė Dievas; kitas atsako, kad Dievas 
sakęs, jog visa tai todėl, kad kažkoks žmogus užmušė senąjį ka- 
ralių, kuris karaliavo prieš Oidipą. Niekas jo nesugavo, ir tas 
žmogus gyvena Tėbuose, o šitas visus žudantis virusas siųstas 
Dievo - Kreontas tvirtina, jog jam taip liepta, - kaip bausmė. Aš 
nežinau, kodėl šitie visi žmonės, kurie niekam nieko nepadarė, 
turėjo būti nubausti - bet taip, sako Kreontas, bylojo Dievas. Ir 
virusas nepaliaus siautęs, kol jie nesugaus to žmogaus, kuris nu- 
žudė senąjį karalių, ir neišsiųs jo iš Tėbų. Ir, žinoma, Oidipas 
sako, jog jis padarys viską, kad tą žmogų rastų ir jo nusikratytų. 

Dabar iš avanscenos kampo ima deklamuoti berniukas - šį- 
kart angliškai: 


Dievas, kuriam prie veido labiausiai dera būst miglas, 
Prabilęs atvirai byloja kvailystes bedieviškas, - 

Jis lenkia atgailauti, nes marą užsitraukę Nuodėme, 

O mes jums sakome, jog tai tik purvas - tad plaukitės rankas. 


Kol žiūrovai dar juokėsi, iš užkulisių išniro kita gedinčiųjų 
grupė, lėtai nuvingiavo per sceną. 

— Karuna, - tarė mergaitė priekyje, — atjauta. Kvailųjų kan- 
čios tokios pat tikros kaip bet kieno kito. 

Pajutęs, kad kažkas palietė jo ranką, Vilas atsisuko ir išvydo 
gražųjį, rūgštųjį Murugano veidą. 

— Medžioju tave visur, - sušnypštė jis piktai, - tarsi Vilas būtų 
tyčia pasislėpęs, kad tik jį suerzintų. Muruganas kalbėjo taip gar- 
siai, kad atsisuko daugelis galvų, o kiti puolė raminti. 

— Tavęs nebuvo pas daktarą Robertą, nebuvo pas Sušylą, — 
toliau priekaištavo vaikinas, nepaisydamas protestų. 

— Tyliau, tyliau. 

- Tyliau! - atsklido galingas basso profondo šūksnis iš debesų. — 
Neblogai dalykėliai klostosi, - dar sugriaudėjo balsas, - kai jau 
Dievas nebegirdi, ką sako. 

— Girdi girdi, - tarė Vilas, juokdamasis su visais. Jis pakilo, 
paskui jį Meri Sarodžini ir Muruganas, ir nušlubčiojo išėjimo link. 

— Argi jūs nenorėjote pamatyti pabaigos? —- paklausė Meri Sa- 
rodžini, - o paskui, atsisukusi į Muruganą, papriekaištavo, - jūs 
tikrai galėjote palaukti. 

Vilas uždėjo ranką mergaitei ant peties. 

— Laimei, tavo pasakojimas apie pabaigą buvo toks gyvas, kad 
man nė nereikia pamatyti jo savo akimis. Be to, - pridėjo ironiš- 
kai, - Jo Didenybei visuomet pirmenybė. 

Muruganas išsitraukė voką iš baltosios šilko pižamos, anuo- 
met taip apakinusios mažąją medicinos sesutę, ir įteikė jį Vilui. 

— Nuo mamos, - ir pridūrė,- skubu. 

— Kaip skaniai kvepia, - pakomentavo Meri Sarodžini, uosti- 
nėdama sodrią santalmedžio aurą, supančią Rani pasiuntinį. 

Vilas išlankstė tris dangaus mėlynumo lapus su po princo ka- 
rūna įspaustais penkiais aukso lotosais. O pabraukimų, o didžiųjų 
raidžių gausybė. 

Ma Petit Voix, cher Farnabi, avatt raison* - KAIP PAPRASTAI! 
Jis man nesyk KARTOJO, ką Mūsų Bendram Draugui lemta nu- 
veikti vardan vargšelės mažytės Palos (per finansinę paramą, kurią 
Pala leis jam suteikti Dvasios Kryžiaus Žygiui) ir VISO PA- 
SAULIO. Tad, skaitant šią kablogramą (kurią gavau prieš keletą 
minučių per savo ištikimąjį Bahu ir jo diplomatinį kolegą Lon- 
done), manęs visai NEnustebino tai, jog lordas A. suteikė jums 
Visus Įgaliojimus (na, nereikia nė sakyti, jog ir reikalingas LĖŠAS) 
derėtis jo vardu - mūsų vardu, nes jo pranašumas yra jūsų, ma- 
no ir (kadangi kiekvienas savo skirtingu būdu yra Kryžiaus Žy- 
gio Kovotojas) DVASIOS! 

Tačiau lordo A. kablograma nėra vienintelė naujiena, kurią 
skubu pranešti. Įvykiai (kaip sužinojome šią popietę iš Bahu) 
sparčiai rieda prie Didžiojo Posūkio Palos Istorijoje - daug spar- 
čiau, nei anksčiau tikėjausi. Iš dalies dėl politinių priežasčių (po- 
reikio atsverti pastaruoju metu smunkantį Pulkininko D. popu- 
liarumą), iš dalies Ekonominių (Gynybos našta per daug sunkiai 
prislėgė vieną Rendangą) ir iš dalies Astrologinių (Ekspertai tei- 
gia, jog šios dienos nepakartojamai palankios bendriems Avinų - 
tai mudu su Muruganu - ir to tipinio Skorpiono, Pulkininko D., 
žygiams) buvo nuspręsta pagreitinti Akciją, kurią iš pradžių pla- 
nuota atidėti kitų metų lapkričio mėnesiui per mėnulio užtemi- 
mą. Taip pakrypus reikalams, mums trims būtina susitikti 2edel- 
siant ir nutarti, ką reikia Padaryti šiomis naujomis ir sparčiai 
besikeičiančiomis Aplinkybėmis, kad užtikrintume savo ypatin- 
guosius interesus, materialinius ir Dvasinius. Vadinamasis „Atsi- 
tiktinumas“, išlaipinęs jus mūsų krantuose šiuo Lemiamuoju 
Momentu, buvo, kaip turite pripažinti, Akivaizdžiai Apvaizdos 


* Mano Mažasis Balselis, brangusis Farnabi, teisus (pranc.). 

Numatytas. Mums belieka bendradarbiauti kaip atsidavusiems 
Kryžiaus Žygio Kovotojams su ta dieviška GALIA, kuri taip 
vienprasmiškai palaiko mūsų Reikalą. TAD ATSKUBĖKITE 
TUOj PAT! Muruganas turi automobilį, kuriuo atgabens jus į 
mūsų kuklią Trobelę, kur, būkite tikras, mielasis pone Farnabi, 
jus labai šiltai priims bien sincėrement votre*, Fatima R. 


Vilas sulankstė tris kvapnius pribraižyto mėlynojo popieriaus 
lapus ir sukišo atgal į voką. Jo veide nebuvo jokios išraiškos, 
tačiau po abejingumo kauke virė pyktis. Vilas tūžo ant šito pras- 
tų manierų vaikino priešais, tokio žavingo su savo balta pižama, 
tokio nepakenčiamo dėl savo išlepimo ir kvailumo. Tūžo, paju- 
tęs kitą laiško dvelktelėjimą, ant tos groteskiškos moteriškos pa- 
baisos, kuri motiniškos meilės ir skaistumo vardan sugadino sa- 
vo sūnų, o dabar kursto jį - jau Dievo ir Pakylėtųjų Mokytojų 
vardu - tapti bombas mėtančiu dvasios kryžiuočiu su nafta pra- 
dvokusia Džo Aldehido vėliava. Visų labiausiai tūžo ant savęs, 
kad kartu su šia juokingai piktavale porele taip paikai įsipainio- 
jo į dievai žino kokį juodą sąmokslą, prieštaraujantį žmogiškam 
padorumui, kuriuo, nors ir nuolat sau priešgyniaudamas, slapta 
tikėjo ir kurio (kaip aistringai) ilgėjosi. 

— Na, tai ar vykstame? - pasipūtęs paklausė Muruganas, ne- 
abejodamas, koks bus atsakymas. 

Jis akivaizdžiai rėmėsi aksioma, jog, Fatimai R. davus koman- 
dą, neišvengiamai ir nesvyruojant paklūstama. 

Jausdamas, kad reikia šiek tiek ataušti, Vilas iškart nieko ne- 
atsakė. Priešingai, jis nusisuko ir pažvelgė į lėles, kurios buvo 
jau tolėliau nuo jų. Jokastė, Oidipas ir Kreontas sėdėjo ant šven- 


* Nuoširdžiai jūsų (pranc.). 

tyklos laiptų, matyt, laukdami atvykstant Teiresijo. Viršum jų 
basso profondo kaipsyk nusnūdo. Per sceną traukė juodai apsi- 
dariusių gedėtojų grupelė. Netoli prožektoriaus stovintis ber- 
niukas ėmė deklamuoti baltosiomis eilėmis: 

— Šviesa ir Atjauta, - kalbėjo jis, — 


Šviesa ir Atjauta - tas neapsakomas 

Esmės mūs Paprastumas. Bet Paprastumas laukė, 

Bėgo amžiai - įmantrybės siautė, kol 

Pažino savo Vienį daugialypį, kol atrado Viską esant 

Čia ir dabar, kol Faktą rado vaizdiny; laukė ir laukia, 

Kol absurdiškos skirtybės susipins nedalomai - estrinas su 
mielaširdyste, tiesa su inkstų funkcija, grožis 

Su skrandžio chbimusu, tulžim ir sberma, Dievas su pietumis, 
Dievas su tuščiu pietų stalu ir varpų gaudesiu, užklupusiu 
Staiga - vienas, du, trys - bemiegę naktį tavo ausyse. 


— Ar jau einame? - paklausė Muruganas. 
Bet Vilas pakėlė ranką, jį tildydamas. Mergaitės lėlė išėjo į 
scenos vidurį ir uždainavo: 


— Mintis - tai išverstų smegenų 
ląstelių trys milijardai. 
Milijardai kamuoliukų biliardo, 
Pažymėtų: Tikėjimas ir Abejonė. 


Mano Tikėjimas, bet jų susidūrimai, 
Mano logika, jų enzimai; 

Jų rausvasis epinefrinas, mano vizijos, 

Jų baltasis epinefrinas, mano nusikaltimai. 

Kadangi esu apčiuopiama 

Trijų, padaugintų iš dešimt devynis kartus, struktūra, 
Tai kiekvienas atomas skyrium 

Vis tiek branašaus mane. 


Praradęs paskutinę kantrybę, Muruganas čiupo Vilą už ran- 
kos ir smarkiai ją suspaudė. | 

— Ar eini? - sušuko jis. 

Vilas piktai į jį atsisuko. 

— Ką, po velniais, manaisi darąs, tu kvaileli? - truktelėjęs iš- 
plėšė ranką iš jaunuolio gniaužtų. 

Išsigandęs Muruganas pakeitė toną. | 

— Aš tik norėjau sužinoti, ar tu pasiruošęs vykti pas mano mo- 
tiną. 

— Nepasiruošęs, - atsakė Vilas, - nes aš nevykstu. 

— Nevyksi? — nustebęs Muruganas negalėjo patikėti savo ausi- 
mis. - Bet ji laukia, ji... 

— Pasakyk savo motinai, kad atsiprašau, bet esu jau anksčiau 
susitaręs. Su mirštančiu žmogumi, - pridėjo Vilas. 

— Bet tai žiauriai svarbu. 

— Kaip 1r mirtis. 

— Kai kas vyksta, - sušnibždėjo Muruganas nuleidęs balsą. 

— Aš negirdžiu, - sušuko Vilas pro minios šūkalojimus. 

Muruganas baugščiai apsidairė, paskui išdrįso šnipštelėti kiek 
garsiau. 

— Šis tas vyksta, šis tas nepaprasto. 

— Šis tas dar labiau nepaprasto vyksta ligoninėje. 

— Mes ką tik sužinojome... - pradėjo Muruganas. Jis vėl apsi- 
dairė, paskui papurtė galvą. - Ne, aš negaliu tau pasakyti. Ne 
čia. Todėl turime eiti į trobelę. Dabar. Laiko nebėra. 

Vilas pažvelgė į laikrodį. 

— Laiko nebėra, - pakartojo ir atsisuko į Meri Sarodžini, - 
mums reikia eiti. Kurion pusėn? 

— Aš parodysiu, - pasakė ji, ir jie pasisuko eiti susiėmę už 
rankų. 

— Palaukite, - meldė Muruganas, - palaukite! 

Bet kadangi Vilas ir Meri Sarodžini ėjo kaip ėję, jis puolė per 
minią vytis. 

— Ką man jai pasakyti? —- dejavo jiems įkandin. 

Jaunuolio siaubas buvo komiškai apgailėtinas. Vilas jau nebe- 
pyko, o smaginosi. Jis balsu nusijuokė. Paskui, staiga sustojęs, 
paklausė Meri Sarodžini. 

- Oką tu jai pasakytum, Meri Sarodžini? 

— Papasakočiau viską tiksliai, kaip yra, - atsakė vaikas. - Tu- 
riu omeny, jei tai būtų 772420 motina. Betgi, - tarė ji dar pagalvo- 
jusi, - Mano motina nėra Rani. 

Ji pažvelgė į Muruganą. 

— Ar jūs priklausote Savitarpio prisiėmimo klubui? - paklausė ji. 

Žinoma, kad ne. Rani vien mintis apie tokį klubą - jau švent- 
vagystė. Tik Dievas galėjo sukurti Motiną. Dvasios Kryžiaus Žy- 
gio karė norėjo būti viena su savo Dievo duotąja auka. 

— Klubo neturite, - palingavo Meri Sarodžini galva. - Tai la- 
bai blogai! Juk būtumėte galėjęs keletą dienų pabūti su kuria 
nors kita motina. 

Vis dar pašiurpęs nuo minties, kad teks pranešti motinai apie 
nepavykusią misiją, Muruganas ėmė įkyriai zyzti: 

— Aš nežinau, ką ji pasakys, —- kartojo jis, - nežinau, ką |! 
pasakys. 

- Yra tik vienas būdas tai sužinoti, - tarė Vilas. - Grįžk namo 
ir išgirst. 

— Einam su manimi, - maldavo Muruganas, - Prašau. - Jis 
sugriebė Vilo ranką. 

— Aš sakiau neliesti manęs. 

Sugriebusi ranka greitai atsitraukė. Vilas nusišypsojo. 

— Taip daug geriau. Bonne nuit, Altesse*, - jis kilstelėjo savo 
lazdą atsisveikindamas - Veskite, Makfail, — tarė jis Meri Saro- 
džini itin gerai nusiteikęs. 

- Ar jūs vaidinote? - paklausė Meri Sarodžini. - Ar tikrai pykote? 

— Tikrai ir nuoširdžiai, - užtikrino jis ją. Paskui prisiminė, ką 
matė mokyklos sporto salėje. Jis suniūniavo pirmąsias rakšasės 
džigos frazes ir stuktelėjo į šaligatvį savo geležim kaustyta lazda. 

- Ar geriau būčiau sumynęs tai? 

— Turbūt būtų buvę geriau. 

— Taip manai? 

- Jis ims jūsų nekęsti, kai tik paliaus bijojęs. 

Vilas gūžtelėjo pečiais. Jam tai nė motais. Bet kai praeitis nu- 
tolo ir ėmė artėti ateitis, kai jie išėjo iš po turgaus lankinių lem- 
pų šviesos ir ėmė kopti stačia tamsia gatvele, sukančia į ligoni- 
nę, jo nuotaika subjuro. Vesk, Makfail - bet kur ir nuo ko? Į dar 
vieną Esminio Siaubo pasirodymą, tolyn nuo visų vilčių apie 
tuos palaimingus laisvės metus, kuriuos žadėjo Džo Aldehidas, 
kuriuos būtų taip lengva ir (kadangi Pala vis tiek pasmerkta) ne 
taip jau nemoralu ar išdavikiška gauti. Tolo ne tik laisvės viltis, 
tolo veikiausiai, jei Rani pasiskųs Džo, o Džo kaip reikiant įsius, 
tolesnės gerai apmokamos profesionalaus egzekucijų stebėtojo 
vergovės galimybė. Ar vertėtų grįžti, susirasti Muruganą, atsipra- 
šyti, daryti tai, ką ta siaubinga moteris lieps? Už šimto jardų ant 
kalvos pro medžius jau švietė ligoninės langai. 


* Labanakt, Aukštybe (pranc.). 

— Nagi atsipūskime, — paprašė Vilas. 

— Ar pavargote? - paklausė Meri Sarodžini susirūpinusi. 

— Šiek tiek. 

Jis apsisuko ir, pasirėmęs ant lazdos, pažvelgė žemyn į tur- 
gaus aikštę. Laukinių lempų šviesoje rotušė švytėjo rausvai ne- 
lyginant monumentali aviečių šerbeto porcija. Ant šventyklos 
smailės jis regėjo frizas po frizo kylantį apstų indų skulptūros 
chaosą - dramblius, demonus, merginas su antžmogiškomis krū- 
timis ir užpakaliais, išdykaujančius Šivas ir virtines buvusių ir 
būsimų Budų, panirusių tylion ekstazėn. Apačioje, erdvėje tarp 
šerbeto ir mitologijos, knibždėjo minia, kažkur toje minioje 
buvo rūgštus Murugano veidas ir balto atlaso pižama. Ar jam 
grįžti? Tai būtų protinga, saugu, išmintinga. Bet vidinis bal- 
sas - ne, ne laibas balselis, kaip Rani, bet labai griausmingas, 
rėkė: „Niekinga! Niekinga!“ Sąžinė? Ne. Moralė? Sergėk, Die- 
ve! Tačiau pakęsti tokio masto niekingumą, bjaurastį ir vul- 
garumą - tai daugiau, nei reikalautų net jo darbas, - tokių 
dalykų jis, kaip išlavinto skonio žmogus, tiesiog negalėjo to- 
leruoti. 

— Na, keliausime toliau? - tarė jis Meri Sarodžini. 

Jie įžengė į ligoninės vestibiulį. Medicinos sesuo prie stalo 
perdavė jiems Sušylos paliktą žinutę. Merei Sarodžini buvo liep- 
ta eiti tiesiai pas ponią Rao, kur jie su Tomu Krišna pernakvos. 
Poną Farnabį išsyk kvietė į 34 palatą. 

- Štai čia, - tarė sesuo ir palaikė atidariusi suveriamas duris. 

Vilas žengė priekin. Išsiugdytas mandagumo refleksas suvei- 
kė automatiškai. 

— Ačiū, - nusišypsodamas padėkojo. Tačiau į savo nujaučiamą 
ateitį šlubčiojo su buku, pykinančiu jausmu paširdžiuose. 

— Paskutinės durys kairėje, - pasakė sesuo. Bet dabar jai reikią 

grįžti prie savo stalo vestibiulyje. - Tad jūs nueisite vienas, — 
pridėjo ji, ir durys už jos užsivėrė. 

Vienas, pakartojo jis sau, vienas —- ir numatomoji ateitis suta- 
po su šmėkliška praeitimi, Esminis Siaubas pasidarė belaikis ir 
visur esantis. Šis ilgas koridorius su žaliai išdažytomis sienomis 
buvo tas pats koridorius, kuriuo prieš metus ėjo iki mažos pala- 
tos, kurioje gulėjo mirštanti Moli. Košmaras kartojosi. Pasmerktas 
ir tai suvokdamas, jis slinko į šiurpią košmaro pabaigą. Mirtis, 
dar vienas mirties paveikslas. 

Trisdešimt antra, trisdešimt trečia, trisdešimt ketvirta... Pa- 
beldęs stovėjo, klausydamasis savo širdies plakimo. Durys atsi- 
vėrė, ir jis atsidūrė akis į akį su mažąja Radha. 

— Sušyla jūsų laukia, - sušnibždėjo ji. 

Vilas nusekė paskui ją į kambarį. Už pertvaros jis lempos švie- 
soje išvydo Sušylos profilio siluetą, aukštą lovą, tamsų išsekusį 
veidą ant pagalvės ir rankas, kurios tebuvo pergamentu aptraukti 
kaulai, pirštai kaip paukščio nagai. Vėl Esminis Siaubas. Pasi- 
purtęs jis nusisuko. Radha parodė jam kėdę netoli atviro lango. 
Jis atsisėdo ir užsimerkė - užmerkė akis fizinei dabarčiai, bet 
tuo pačiu veiksmu savo viduje atvėrė jas tai nepakenčiamai praei- 
čiai, kurią jam priminė dabartis. Jis buvo ten, kitame kambaryje, 
su teta Meri. Ar veikiau su žmogumi, kuris kadaise buvo teta 
Men, bet dabar tapo sunkiai atpažįstamas kitas - kažkas, nė gir- 
dėt negirdėjęs apie dosnumą ir drąsą, nors tai buvo tetos Meri 
gyvenimo esmė; kažkas pritvinkęs vienodos neapykantos visiems, 
kas prie jos beprisiartintų, nirštąs ant visų lygiai vien todėl, kad 
jie neserga vėžiu, nekenčia skausmų, kad ne jiems skirta bausmė 
mirti pirma laiko. O podraug su šiuo pagiežingu pavydu, kurį 
kėlė kitų žmonių sveikata ir laimė, kilo niurzgli savigaila, apgai- 
lėtina neviltis. 

„Kodėl man? Kodėl tai turėjo nutikti man?“ 

Jam ausyse skambėjo spigus, vaitojantis balsas, jis regėjo aša- 
rotą, iškreiptą veidą. Vienintelis kada nors mylėtas žmogus, vie- 
nintelis, kuriuo nuoširdžiai žavėjosi. Tačiau jai taip pairus, jis 
pagavo save ją niekinant - niekinant, tiesiog nekenčiant. 

Kad pabėgtų nuo praeities, jis atsimerkė. Pamatė kad, Rad- 
ha sėdi ant grindų meditacijos poza - sukryžiavusi kojas, tiesi. 
Lygiai tyliai ir susitelkusi prie lovos kėdėje rymojo Sušyla. Jis 
pažvelgė į veidą ant pagalvės. Jis irgi buvo ramus, ramus ir 
toks giedras, jog tai galėjo būti sustingusi mirties ramybė. Lau- 
ke lapijos šešėliuose staiga klyktelėjo povas. Viduj tvyranti tyla 
nuo to garso dar pagilėjo, apsunko nuo paslaptingų ir grėslių 
prasmių. 

— Lakšmi, - tarė Sušyla, paliesdama sunykusią ranką, - Lakš- 
mi, —- pakartojo ji garsiau. Ramus kaip mirtis veidas nekrustelė- 
jo. — Tu neturi miegoti. 

Neturi miegoti? Bet tetai Meri miegas - dirbtinis miegas su- 
leidus vaistų —- buvo vienintelis išsivadavimas iš draskančios sa- 
vigailos ir nuolat tykančios baimės. 

— Lakšmi! 

Veidas atsigavo. 

— Aš išties nemiegojau, - sušnibždėjo senoji moteris. - Tik aš 
tokia silpna. Mane tarsi kažkur nunešė. 

— Bet tu turi būti čia, - pasakė Sušyla. - Tu turi būti čia. Visą 
laiką. - Ji pakišo dar vieną pagalvę ligonei po pečiais ir paėmė 
ant naktinio stalelio stovinčių uostomųjų druskų. 

Lakšmi pauostė, atsimerkė ir pažvelgė Sušylai į veidą. 

— Buvau pamiršusi, kokia tu graži, - pasakė ji. - Betgi Dugal- 
das visad turėjo gerą skonį. 

Šelmiškos šypsenėlės šešėlis šmėkštelėjo bekūniame veide. 

— Ką tu manai, Sušyla? —- paklausė netrukus jau kitokiu tonu. — 
Ar mes jį vėl pamatysime? Turiu omenyje - tenai? 

Sušyla tylomis paglostė senosios moters ranką. Paskui staiga 
nusišypsojo. 

— Kaip Senasis Radža būtų pateikęs šį klausimą? „Kaip tu manai, 
ar „mes“ (kabutės) pamatysime „jį“ (kabutės) „ten“ (kabutės). 

— Bet ką tu manai? 

— Aš manau, kad mes ateiname iš tos pačios šviesos ir grįžta- 
me į tą pačią šviesą. 

Žodžiai, galvojo Vilas, žodžiai, žodžiai, žodžiai. Lakšmi sunkiai 
pakėlė ranką ir kaltinamai parodė lempą ant stalelio. 

— Man spigina į akis, - sušnibždėjo ji. 

Sušyla nusirišo nuo kaklo raudono šilko skarelę ir užmetė ant 
popierinio lempos gaubto. Balta ir negailestingai išryškinanti švie- 
sa apsiblausė, šiltai raustelėjo, kaip sujaukta Babs lova, kai „Por- 
terio džinas“ paskelbdavo apie save tamsiai raudonai. 

- Taip daug geriau, - pasakė Lakšmi. Ji užsimerkė. - Šviesa, — 
sukruto ji po ilgos tylos, - šviesa, ji vėl čia. - Oi, kaip įstabu, — 
sušnibždėjo ji pagaliau, - kaip įstabu! 

Staiga ji krūptelėjo ir prikando lūpą. Sušyla suėmė abi seno- 
sios moters rankas. 

— Ar labai skauda? 

— Skaudėtų labai, - paaiškino Lakšmi, - jei tai tikrai būtų ma- 
no skausmas. Bet kažkaip jis ne mano. Skausmas čia, bet aš kaž- 
kur kitur. Tai tas pats, ką patiri nuo mokšos vaistų. Niekas išties 
tau nepriklauso. Net tavo skausmas. 

— O šviesą vis dar regi? 

Lakšmi papurtė galvą. 

— Ir dabar žvelgdama atgal galiu pasakyti, kada ji išblėso. Ji 
išblėso, kai prakalbau, jog skausmas išties ne mano. 

— Tačiau tai, ką tu sakei, gerai. 

— Aš žinau, — bet aš tai sakiau. - Senojo įpročio valiūkiškai 
išdaigauti šešėlis vėl šmėkštelėjo Lakšmi veidu. 

— Apie ką galvoji? 

— Apie Sokratą. 

— Sokratą? 

— Plepėjo, plepėjo, plepėjo — net kai tikrai prarijo tą daiktą. 
Neleisk man kalbėti, Sušyla. Padėk man išeiti iš savosios šviesos. 

— Ar pameni pernai, - prabilo Sušyla po ilgos tylos, - kai ke- 
liavome į senąją Šivos šventyklą virš aukštikalnių stoties? Tu, 
Robertas, Dugaldas ir aš, ir abu vaikai - ar pameni? 

Lakšmi prisiminusi su malonumu nusišypsojo. 

— Aš galvoju kaip tik apie tą vaizdą iš vakarinės šventyklos 
pusės - kur buvo matyti jūra. Mėlyna, žalia, purpurinė, o debe- 
sų šešėliai nelyginant rašalas. O patys debesys - sniegas, švinas, 
anglis, atlasas. Ir taip mums žvelgiant, tu, Lakšmi, paklause: vie- 
no dalyko. Ar pameni, Lakšmi? 

— Turi omeny - apie Vaiskiąją Šviesą? 

— Apie Vaiskiąją Šviesą, — patvirtino Sušyla. - Kodėl žmonės 
kalba apie Protą kaip Vaiskiąją Šviesą? Ar todėl, kad regėjo sau- 
lės šviesą ir ji juos taip žavėjo, kad atrodė natūralu Budos Pri- 
gimtį tapatinti su vaiskiausia iš visų Vaiskiųjų Šviesų? Ar jiems 
saulės šviesa tokia nuostabi dėl to, kad sąmoningai ar pasąmo- 
ningai Protas jiems apsireikšdavo Šviesos pavidalu nuo pat jų 
gimimo? Aš atsakiau pirma, - pasakė Sušyla, šypsodamasi pati 
sau. - O kadangi kaip tik tuomet skaičiau kažkokį amerikietį 
bihevioristą, tai net nesusimąsčiusi pateikiau tau „mokslinį po- 
žiūrį“. Žmonės lygina Protą (kad ir kas tai būtų) su šviesos ha- 
liucinacijomis, nes matė daugybę saulėlydžių, palikusių jiems 
gilų įspūdį. Tačiau Robertas ir Dugaldas niekaip nesutiko. 

Vaiskioji Šviesa, tvirtino jie, yra pirmesnė. Saulėlydžiai mus ke- 
ri, nes primena, kas nuolatos vyksta, ir net nesvarbu, žinome 
mes tai ar ne, mūsų galvose ir už erdvės ir laiko. Tu sutikai su 
jais, Lakšmi, ar pameni? Sakei: „Norėčiau būti tavo pusėje, Su- 
šyla, jau vien todėl, kad negerai, jog šitie mūsų vyriškiai visą 
laiką teisūs. Tačiau šįkart - juk akivaizdu, kad šįkart jie yra tei- 
sūs.“ Žinoma, jie buvo teisūs, o aš beviltiškai klydau. Ir, ką ir 
sakyti, tu žinojai teisingą atsakymą dar prieš paklausdama. 

— Aš niekuomet nieko nežinojau, - sušnibždėjo Lakšmi. — Aš 
tik matydavau. 

- Pamenu, kaip pasakojai man regėjusi Vaiskiąją Šviesą. Gal 
norėtumei, kad priminčiau? 

Ligonė linktelėjo galva. 

— Buvai aštuonerių, - tarė Sušyla, - kai tai nutiko pirmą kartą. 
Oranžinis drugelis ant lapo skėsčiojo sparnais saulės šviesoje — 
ir staiga pro juos nušvito grynosios Tokybės Vaiskioji Šviesa tar- 
si antra saulė. 

— Daug šviesesnė nei saulė, - sušnibždėjo Lakšmi. 

— Bet daug švelnesnė. Gali žiūrėti į ją, ir ji neakins. O dabar 
prisimink. Drugelis ant žalio lapo skėsčioja sparneliais - ir tai — 
Budos Prigimtis, Vaiskioji Šviesa, nustelbianti pačią saulę. O tau 
buvo tik aštuoneri. 

— Ką aš padariau, kad to nusipelnyčiau? 

Vilas nejučia irgi prisiminė tą vakarą, kai gal savaitę prieš mir- 
tį teta Meri kalbėjo apie puikius laikus, kuriuos jie leisdavo jos 
nedideliame regentystės stiliaus namelyje netoli Arundlo, kur jis 
dažniausiai atostogaudavo. Rūkydavo širšių lizdus su dūmais ir 
siera, iškylaudavo ant kalvelių arba susėdę po bukais. Paskui vai- 
šinosi pyragėliais su dešrelėmis Bognore, o čigonė pranašautoja 
išbūrė, jog jis taps iždo kancleriu, o juoda mantija vilkintis rau- 

donnosis zakristijonas išginė juodu iš Čičesterio katedros už tai, 
kad jie per daug juokėsi. „Per daug juokėmės, - pakartojo kar- 
čiai teta Meri, - Per daug juokėmės...“ 

— O dabar, - tarė Sušyla, - prisimink tą vaizdą iš Šivos šven- 
tyklos. Prisimink jūros šviesas ir šešėlius, tas mėlynas erdves tar- 
pu debesų. Pagalvok apie jas, o paskui paleisk savo mintį. Pa- 
leisk ją, kad galėtų ateiti ne-Mintis. Daiktai - į Tuštumą, Tuštu- 
ma - į Tokybę. Tokybė vėl į daiktus, į tavo sąmonę. Prisimink 
sutrų ištartį. „Tavo sąmonė, šviečianti, tuščia, nedaloma nuo di- 
džiojo Spindulingojo Kūno, nei gimsta, nei miršta, bet yra vie- 
nos prigimties su begaline Šviesa, Buda Amitabha“. 

- Vienos prigimties su šviesa, - pakartojo Lakšmi.- Tačiau vėl 
tamsu. 

— Tamsu, nes tu per daug stengiesi, - pasakė Sušyla. - Tamsu, 
nes nori šviesos. Prisimink, ką vis kartodavai man, kai buvau 
maža mergaitė. „Lengviau, mergyt, lengviau. Turi išmokti viską 
daryti lengviau. Galvoti lengviau, veikti lengviau, jausti leng- 
viau. Taip, lengviau jausti, net jei tai gilūs jausmai. Tiesiog leng- 
vai leisti, tenutiks, kas nutinka, ir lengvai tai priimti.“ Aš buvau 
tokia kvailai rimta tais laikais, tokia mažytė pedantė be humoro 
jausmo. Lengviau, lengviau - tai buvo geriausias patarimas, ko- 
kį kada nors esu gavusi. Na, o dabar aš pasakysiu tau tą patį, 
Lakšmi... Lengviau, mano brangioji, lengviau. Net kai ateina lai- 
kas mirti. Nereikia perspausti nei išpūsti, nei pabrėžti. Jokios 
retorikos, jokio tremolo, jokios savivokios personos, kuri įsi- 
jaustų į Kristaus, Gėtės ar Mažosios Neli* vaidmenį. Ir, žinoma, 
jokios teologijos, jokios metafizikos. Tik faktas: mirties faktas ir 


* Mergaitė iš Charleso Dickenso romano „Senienų parduotuvė“ („The Old 
Curiosity Shop“), mirštanti nepakėlusi klajonių ir sunkumų. 

Vaiskiosios Šviesos. Taigi mesk šalin tuos nešulius ir ženk pir- 
myn. Aplinkui - slankusis smėlis, kuris bando įtraukti tave į sa- 
vigailą ir neviltį. Todėl turi žengti itin lengvai. Lengvai, mano 
mieloji. Pirštų galiukais, ir jokių nešulių, net reikmenų krepše- 
lio. Tuščiomis rankomis. 

Tuščiomis rankomis... Vilas pagalvojo apie vargšelę tetą Me- 
ri, su kiekvienu žingsniu klimpstančią vis giliau į slankųjį smėlį. 
Giliau ir giliau, kol, kaudamasi ir priešindamasi iki paskutinio 
atodūsio, ji nugrimzdo, visiškai ir galutinai, į Esminį Siaubą. Jis 
vėl pažvelgė į bekūnį veidą ant pagalvės ir išvydo šypseną. 

- Šviesa, - atsklido kimus šnabždesys, - Vaiskioji Šviesa. Ji čia — 
sykiu su skausmu, nepaisant skausmo. 

— O kuresi tu? 

- Štai ten, kampe, - Lakšmi bandė parodyti, bet pakelta ran- 
ka neišteko jėgų ir kaip negyva nukrito ant lovos užtiesalo. — 
Matau save ten. O ji regi mano kūną ant lovos. 

— Ar ji mato Šviesą? 

— Ne. Šviesa yra čia, kur mano kūnas. 

Tyliai atsivėrė palatos durys. Vilas pasuko galvą ir spėjo pa- 
matyti nedidelę, liesą daktaro Roberto figūrą, išnyrančią iš už 
pertvaros į rausvą prieblandą. 

Sušyla pakilo ir pamojo jam kviesdama į savo vietą prie lovos. 
Daktaras Robertas atsisėdo ir, pasilenkęs priekin, viena ranka 
paėmė žmonos ranką, kitą padėjo jai ant kaktos. 

— Čia aš, - sušnibždėjo. 

— Pagaliau... 

Telefono liniją nutraukė užvirtęs medis, paaiškino jis. Su vir- 
šukalnių stotimi tegalima susiekti tik keliu. Jie pasiuntė žmogų 
su mašina pranešti, O toji sugedo. Prarado daugiau nei dvi va- 
landas. 

— Bet, laimei, - pabaigė daktaras Robertas, - pagaliau aš čia. 

Mirštanti moteris giliai atsiduso, akimirką atsimerkė ir pa- 
žvelgė į jį šypsodamasi, paskui vėl užsimerkė. 

— Aš žinojau, kad tu ateisi. 

— Lakšmi, - kalbėjo jis labai švelniai. - Lakšmi. - Jis perbrau- 
kė pirštų galiukais susiraukšlėjusią kaktą, paskui dar sykį, dar. — 
Mano mažoji meilė. 

Jo skruostais riedėjo ašaros, bet balsas liko tvirtas, ir kalbėjo 
jis su švelnumu - ne silpnumo, bet galios. 

— Aš jau nebe ten, - sušnibždėjo Lakšmi. 

— Ji buvo tame kampe, - paaiškino Sušyla savo uošviui. - Žvel- 
gė į savo kūną, gulintį lovoje. 

— Bet dabar sugrįžau. Aš ir skausmas, aš ir Šviesa, aš ir tu — 
visa drauge. 

Vėl klyktelėjo povas, ir pro vabzdžių gaudimą, kuris tropi- 
nėje naktyje prilygsta tylai, iš labai toli, bet aiškiai, atsklido 
linksma muzika, fleitų, braukomų stygų garsai, ritmingas būg- 
nų gaudesys. 

— Paklausyk, - tarė daktaras Robertas. - Ar girdi? Jie šoka. 

- Šoka, - pakartojo Lakšmi. - Šoka. 

- Šoka taip lengvai, - sušnibždėjo Sušyla, - tarsi su sparnais. 

Vėl atsklido muzikos banga. 

— Tai piršlybų šokis, - kalbėjo toliau Sušyla. 

— Piršlybų šokis. Ar tu pameni, Robertai? 

— Ar galėčiau užmiršti? 

Taip, tarė Vilas sau, ar galėtum užmiršti? Ar kas nors galėtų 
užmiršti tą kitą tolimą muziką, o netoliese nenatūraliai greito ir 
paviršinio mirštančiosios kvėpavimo garsus berniuko ausyse? Na- 
me skersai gatvę kažkas mokėsi skambinti vieną iš tų Bramso 
valsų, tų, kuriuos teta Meri mėgdavo groti. Viens du ir trys ir 

viens, ir du trys, ir viens... Šlykšti, nepažįstama būtybė, kuri kaž- 
kada buvo teta Meri, išlindo iš savo dirbtinio stuporo ir atsimer- 
kė. Geltoname, išsekusiam veide radosi nepaprastos pagiežos 
išraiška. „Eik ir liepk jiems liautis“, - veik suspiegė čaižus, nepa- 
žįstamas balsas. Ir tuomet piktdžiugos linijos virto nevilties iš- 
raiška, ir ta nepažįstama, apgailėtina, šlykšti būtybė prapliupo 
netramdomai raudoti. Šie Bramso valsai iš viso jos repertuaro 
buvo mylimiausi Frenko kūriniai. 

Kitas gaivaus oro gūsis atnešė garsesnę linksmos, skaidrios 
muzikos melodiją. 

— Visi tie draugėj šokantys jauni žmonės, - kalbėjo daktaras 
Robertas, - visas tas juokas ir aistra, tas paprastas džiugesys, visa 
tai čia - kaip oras, kaip jėgos laukas. Jų džiugesys ir mūsų meilė — 
Sušylos meilė, mano meilė - visa veikia drauge, visa sutvirtina 
viena kitą. Meilė ir džiaugsmas apgaubia tave, mano mieloji, 
meilė ir džiugesys neša tave į Vaiskiosios Šviesos ramybę. Klau- 
sykis muzikos. Ar dar girdi, ją Lakšmi? 

— Ji vėl nuplaukė, - tarė Sušyla. - Pabandyk ją sugrąžinti. 

Daktaras Robertas pakišo ranką, apkabino išsekusį kūną ir 
pasodino. Galva sviro šonan jam ant peties. 

— Mano mažoji meile, - vis šnibždėjo jis. - Mano mažoji meile... 

Akimirksnį jos akių vokai sumirksėjo. 

- Šviesiau, - atsklido vos girdimas šnabždesys, - šviesiau. - Ir 
jos veidas atsimainė nuo džiugios, beveik pakilios šypsenos. 

Pro ašaras Robertas jai irgi nusišypsojo. 

— Dabar gali eiti, mano mieloji, - jis paglostė jos žilus plau- 
kus, - Dabar gali eiti. Palik jį, - pareikalavo jis. - Palik šitą varg- 
šą seną kūną. Jo tau daugiau nebereikia. Te jis krinta nuo tavęs. 
Palik jį gulėti kaip krūvą sunešiotų drabužių. 

Bekūnis veidas išsižiojo, staiga kvėpavimas virto kriokimu. 

— Mano meile, mano mažyte meile... - daktaras Robertas lai- 
kė ją dar tvirčiau. - Palik jį, palik. Palik jį čia, savo seną, suvar- 
gusį kūną, ir eik. Eik, mano mieloji, eik į Šviesą, į ramybę, į 
gyvąją Vaiskiosios Šviesos ramybę... 

Sušyla paėmė suglebusią ranką ir pabučiavo, paskui atsisuko į 
mažąją Radhą. 

— Metas eiti, — tarė, ji paliesdama merginos petį. 

Išbudinta iš meditacijos, Radha atsimerkė, linktelėjo ir pašo- 
kusi tyliai nutipeno prie durų. Sušyla pamojo Vilui, ir jie abu 
išėjo paskui ją. Tylomis trise suko koridoriumi. Prie durų Radha 
atsisveikino. 

- Ačiū, kad leidote pabūti su jumis, - sušnibždėjo ji. 

Sušyla ją pabučiavo. 

— Dėkui tau, jog padėjai Lakšmi. 

Vilas žengė paskui Sušylą vestibiuliu į šiltą kvapnią tamsą. Ty- 
lomis jie leidosi nuo kalvos turgaus aikštės link. 

— Ir dabar, - prakalbo jis pagaliau, pastūmėtas keistos būtiny- 
bės paneigti kilusį jausmą pigiausio cinizmo demonstravimu, — 
kaip suprantu, nubidzeno trumpų maithunos pratybų su savo 
draugu? 

— Beje, šią naktį ji budi, - ramiai atsakė Sušyla. - Bet jei nebu- 
dėtų, kodėl reikėtų prieštarauti, jei nuo mirties jogos ji pereitų 
prie meilės jogos? 

Vilas neatsakė iškart. Jis galvojo, kas įvyko tarp jo ir Babs 
Moli laidotuvių vakarą. Antimeilės joga, nekenčiamos priklau- 
somybės, gašlumo ir pasišlykštėjimo savimi joga, kuri stiprina 
ego ir daro jį dar atkaresnį. 

— Atsiprašau, kad bandžiau būti nemalonus, - tarė jis pagaliau. 

— Tai tavo tėvo šmėkla. Reikės pažiūrėti, ar galėsime ją išvaryti. 

Jie perėjo turgaus aikštę ir dabar trumpos iš kaimo vedančios 
gatvelės gale priėjo atvirą vietą, kur stovėjo džipas. Kai Sušyla 
išsuko į pagrindinį kelią, jų priešakinių žibintų pluoštas užkabi- 
no nediduką žalią automobilį, sukantį žemyn į aplinkkelį. 

— Ar aš matau karališkąjį „Baby Austin“? 

— Taip, tai jis, - atsakė Sušyla ir pasvarstė, ką Rani su Muruga- 
nu veiktų tokią vėlyvą naktį. 

— Matyt, kažką negero rezga, - spėjo Vilas. Ir, pagautas 
netikėto impulso, išklojo Sušylai apie savo klajonių komisi- 
nius iš Džo Aldehido, savo sandorius su karaliene Motina ir 
ponu Bahu. 

- Jūs teisėtai galėtumėte mane rytoj deportuoti, - padarė jis 
išvadą. 

— Ne dabar, kai persigalvojai, - užtikrino ji. - Ir apskritai, 
niekas, ką tu padarei, neturėjo įtakos tikrai dalykų padėčiai. Mūsų 
priešas yra nafta apskritai. Koks skirtumas, kas mus išnaudos: ar 
„Pietryčių Azijos nafta“, ar „Standard of California“. 

— O jūs žinojote, kad Muruganas su Rani rezga sąmokslą? 

— Jie net nesistengia to slėpti. 

— Kodėl jais neatsikratote? 

— Nes juos akimirksniu sugrąžintų pulkininkas Dypa. Rani 
yra Rendango princesė. Jei ją ištremtume, tai taptų casus belli*. 

— Tad ką jūs galite padaryti? 

— Kaip nors juos tramdyti, keisti jų požiūrį, viltis laimingos 
pabaigos ir ruoštis blogiausiam. - Paskui patylėjusi paklausė, — 
ar daktaras Robertas tau sakė, kad norėdamas galėtum paban- 
dyti 20kšos vaistų? — ir Vilui linktelėjus, - na, o jei dabar? 

— Dabar? 


* Karo priežastimi (lot.). 

— Dabar. Tai reiškia, jei neprieštarauji, kad teks visą naktį ne- 
miegoti. 

— Nieko puikiau negalėtų būti. 

— Gali atsitikti taip, kad tau pasirodys, jog negalėtų būti nieko 
baisiau, - įspėjo Sušyla. - Mokšos vaistai gali nukelti į dangų, bet 
ir į pragarą. Arba ir ten, ir ten vienu metu - arba pakaitomis. 
Arba (jeigu tau pasiseks ar jei tam pasiruošęs) —- anapus vieno ir 
kito. O paskui dar anapus, anapus - atgal, nuo ko pradėjai, atgal 
į čia, atgal į Naująjį Rotamstedą, atgal prie įprastinių reikalų. 
Tik dabar, žinoma, įprastinis darbas - visai kitoks. 

PENKIOLIKTAS SKYRIUS 


Vienas, du, trys, keturi... laikrodis virtuvėje išmu- 
šė dvylika. Taip beprasmiškai, kai regi, jog laikas paliovė egzis- 
tavęs. Absurdiškas, įžūlus varpas nuskambėjo belaikio dabarties 
Įvykio tirštumoje, Neliaujamo virsmo apimtoje Dabartybėje — 
tik ne sekundžių ir minučių virsmo, bet grožio, prasmės, inten- 
syvumo, gilėjančio slėpinio. 

„Spindulingoji palaima“. Iš sąmonės seklumos žodžiai iškilo 
nelyginant burbulai, pasiekė paviršių ir nuplūduriavo į beribes 
erdves gyvosios šviesos, dabar pulsuojančios ir kvėpuojančios 
už jo suvertų vokų. „Spindulingoji palaima“. Tiek žmogus tegali 
prie to priartėti. Bet tai - šis beamžis ir visgi nepaliaujamai kin- 
tantis Įvykis yra kažkas, ką žodžiai teįstengtų sukarikatūrinti ir 
sumenkinti, tik jau ne perteikti. Tai ne tik palaima, tai suprati- 
mas. Kai viską supranti, bet nieko nežinai. Žinojimui reikėtų 
žinančiojo bei anos nesuskaitomos įvairovės dalykų, žinomų ir 
sužinomų. Tačiau čia, už jo užmerktų vokų, nėra nei reginio, nei 
regėtojo. Tik patiriamas palaimingos vienybės su vieniu faktas. 

Su vienas po kito besiveriančiu praregėjimu šviesa vaiskėjo, 
supratimas gilėjo, palaima neįmanomai, nepakeliamai stiprėjo. 
„Dieve mano! - tarė jis sau. - O Dieve mano.“ Paskui - kitame 
pasaulyje - jis išgirdo Sušylos balsą. 

— Gal norėtum papasakoti, kas vyksta? 

Vilas ilgokai jai neatsakė. Kalbėti buvo sunku. Ne dėl kokio 
nors fizinio kliuvinio. Tik kad kalba regėjosi tokia susususi, to- 
kia beviltiškai beprasmė. 

— Šviesa, - sušnabždėjo jis pagaliau. 

— Ir tu esi ten — žiūri į šviesą? 

— Nežiūriu, - atsakė jis, ilgai, mąsliai tylėjęs. - Esmi ji. Esmi 
ji, - pakartojo jis, pabrėždamas. 

Jos buvimas reiškė, jo nebuvimą. Viljamas Askvitas Farnabis — 
tokio žmogaus galutinai ir esmingai nebėra. Galutinai ir esmingai 
yra tik spindulingoji palaima, tik nežinantis supratimas, tik sander- 
mė su visybe beribiame, nediferencijuotame budrume. Akivaizdu, 
jog tai natūralus proto būvis. Tačiau nė kiek ne mažiau tikrai yra 
egzistavęs ir anas profesionalus egzekucijų stebėtojas; Babs kerais 
apsikvaišinusi, savimi besibjaurinti būtybė; buvo trys tūkstančiai 
milijonų izoliuotų sąmonių, kiekviena centre to naktinio košmaro 
pasaulio, kuriame nė vienas, kas turi akis ir bent krislą sąžinės, ne- 
galėtų patikėti, kai sakoma taip. Koks nelemtas burtas pavertė na- 
tūralią proto būseną tomis bjaurasties ir ydų Velnio salomis? 

Tarsi šikšnosparniai prieš saulės laidą, palaimos ir supratimo 
skliautą raižė, kryžiavo iškylančios iš praeities sąvokos ir būtųjų 
jausmų skivytai. Šikšnosparniai-mintys iš Plotino ir gnostikų, Vie- 
nio ir jo emanacijų, žemyn, žemyn, į tirštėjantį siaubą. O paskui 
pykčio ir pasibjaurėjimo šikšnosparniai-jausmai nelyginant tirš- 
tėjančios pamėklės virto konkrečiomis atmintimis to, ką esmin- 
gai neegzistuojantis Vilijamas Askvitas Farnabis buvo regėjęs ir 
daręs, ką kęsti privertęs ir pats nukentęs. 

Tačiau už ir aplink, ir netgi keistai viduje tų mirksinčių atmin- 
čių liko palaimos, taikos ir supratimo skliautas. Gal saulėlydžio 
danguose ir skraidžiojo keli šikšnosparniai, tačiau faktas tai, jog 
kraupusis kūrybos stebuklas atmainytas. Iš priešingo prigimčiai 
bjauraus ir ydingo aš-būvio jis buvo atverstas į tyrą protą, protą 
savo natūralaus būvio - beribį, nediferencijuotą, apšviestai pa- 
laimingą, suprantantį be žinojimo. 

Šviesa čia, šviesa dabar. Ir kadangi ji buvo begaliniai ir belai- 
kiškai dabar, nebuvo kam anapus šviesos žiūrėti į šviesą. Faktas 
tapo suvokimu, suvokimas - faktu. 

Iš kito pasaulio, kažkur iš dešinės, vėl atsklido Sušylos balsas. 

— Ar tu laimingas? - paklausė ji. 

Siūbtelėjusi ryškesnio spindulingumo banga nubloškė šalin vi- 
sas anas mirksinčias mintis ir atsiminimus. Neliko nieko, tik kriš- 
tolinė palaimos skaidra. 

Tylomis, net neatsimerkdamas, jis nusišypsojo ir linktelėjo. 

— Ekhartas* vadino tai Dievu, - kalbėjo ji. - Saldžioji palaima — 
žavinga, tokia neaprėpiamai galinga, jog niekas jos nepajėgia api- 
būdinti. O jos viduryje nepaliaujamai švyti ir liepsnoja Dievas. 

Dievas švyti ir liebsnoja... Tai buvo taip netikėta, taip komiš- 
kai pataikyta, jog; Vilas suvokė kvatojąs balsu. 

— Dievas lyg degantis namas, - kvykavo jis, - Dievas - „Lie- 


“**. — Ir jis darsyk pratrūko kosminiu juoku. 


pos keturioliktoji 

Už jo užvertų vokų spindulingosios palaimos vandenynas te- 
kėjo aukštyn, lyg akį trauktų atvirkštinė katarakta. Ištekėjo aukš- 
tyn iš sandermės į dar glaudesnę sandermę, iš beasmeniškumo į 
dar absoliutesnę individualybės transcendenciją. 

— Dievas - „Liepos keturioliktoji“, - pakartojo jis ir dar kartą 
sukikeno iš kataraktos širdies, atpažinęs ir supratęs. 

— O kaip dėl liepos penkioliktosios? — klausinėjo Sušyla. — 
Ryto po to? 

— Nėra jokio ryto po to. 

Ji palingavo galvą. 


* Meisteris Eckhartas (1260-1328) - vokiečių teologas, filosofas ir mistikas, 
apkaltintas erezija. 

** Aliuzija į liepsningą Vincento Van Gogho paveikslą „Liepos keturiolikto- 
sios šventė Paryžiuje“. 

— Įtartinai primena nirvaną. 

— Kas čia blogo? 

— Grynoji dvasia - šimto procentų stiprumo - tai gėrimas, 
kuriuo mėgaujasi tik labiausiai užkietėję kontempliacijos beso- 
čiai. Bodhisatvos savo nirvaną skiedžia lygiomis dalimis, pridė- 
dami meilės ir darbo. 

— Šitai geriau, - spyrėsi Vilas. 

— Nori pasakyti, gardžiau. Todėl taip sunku atsispirti pagun- 
dai. Vienintelė pagunda, kurios neatlaikė Dievas. Gėrio ir blo- 
gio nepažinimo vaisius. Dangiška saldybė, mango vaisių vaisius! 
Dievas tokius kemša milijonus metų. Bet staiga pasirodo Homo 
sapiens, ir išdygsta gėrio ir blogio pažinimas. Dievui teko pereiti 
prie daug menkesnio skonio vaisiaus. Pats ką tik skanavai skilte- 
lę pradinio mangų mango ir gali Jį užjausti. 

Girkštelėjo kėdė, sušnarėjo sijonai, paskui keli greiti garsai, 
kurių kilmės jis nenustatė. Ką ji daro? Būtų atsakęs į tą klausimą 
paprasčiausiai atsimerkdamas. Bet koks galiausiai skirtumas, ką 
ji daro? Niekas nėra svarbu, tik aukštyn kylanti akinanti palai- 
ma ir supratimas. 

— Pažinimo vaisius vietoj vaisių vaisiaus — teks tave atjunkyti, 
pasakė ji. - Po kąsnelį. 

Pasigirdo sukimosi garsas. Iš seklumos atpažinimo burbulas 
pasiekė sąmonės paviršių. Sušyla uždėjo patefono plokštelę, da- 
bar aparatas jau sukosi. 

— Johanas Sebastijanas Bachas, - išgirdo ją sakant. — Tai arti- 
miausia tylai muzika - nepaisant jos sudėtingos struktūros, arti- 
miausia šimtaprocentinei grynajai Dvasiai. 

Sukimąsi pakeitė muzikos garsai. Purptelėjo kitas pažinimo 
burbulas - jis klausėsi „Ketvirtojo Brandenburgo koncerto“. 

Suprantama, tai tas pats „Brandenburgo ketvirtasis“, kurio jis 

taip dažnai klausydavosi praeityje — tas pats, bet visiškai kitoks. Šį 
„Allegro“jis moka atmintinai. Tai reiškia, kad jam suteikta pui- 
kiausia galimybė suvokti, jog niekuomet jo negirdėjo. Pirmiausia 
tai klausosi jau nebe jis, Viljamas Askvitas Farnabis. Šis „Allegro“ 
pasirodė kaip didžiojo dabarties Įvykio dalis - beveik spindulin- 
gosios palaimos manifestacija. O gal per švelniai pasakyta. Kita- 
me modalume šis „Allegro“ buvo spindulingoji palaima; visko 
supratimas be žinojimo, atsiveriantis per konkretų žinių vienetą; 
nediferencijuotas suvokimas, suskaidytas į natas ir frazes — tačiau 
visa-jimančiai — tik jis pats. Ir suprantama, kad visa tai niekam 
nepriklausė. Jis išsyk buvo čia, ten ir niekur. Muzika, kurią jis, 
kaip Vilas Askvitas Farnabis, buvo girdėjęs šimtą kartų, atgimė 
kaip niekam nepriklausantis sąmoningumas. Kaip tik todėl jis klau- 
sėsi jos pirmą kartą. Nesisavinamas „Brandenburgo ketvirtasis“ 
buvo tokio grožio, gelmės ir slaptosios prasmės, kuri neprilygo 
niekam, ką buvo atradęs šioje muzikoje, kai ji priklausė jam. 
„Vargšelis idiotas“, - iškilo ironiško komentaro burbulas. Varg- 
šelis idiotas, nenorėjęs liautis priešgyniavęs jokioje kitoje srityje, 
išskyrus estetinę. Bet jau vien tuo, jog buvo savimi, visą laiką 
neigė ir tą grožį, ir prasmę, kuriai taip aistringai troško pritarti. 
Viljamas Askvitas Farnabis tebuvo purvinas filtras, kurio kitoje 
pusėje žmonės, gamta ir net jo mylimasis menas pasirodydavo 
apnešti purvais ir papilkėję, menkesni, kitokie ir bjauresni, nei 
yra. Šiąnakt jis pirmą kartą suvokė muziką be jokių kliuvinių. 
Tarp proto ir sielos, proto ir struktūros, proto ir prasmės nebe- 
šurmuliavo nereikšmingas jo asmens babelis, kuris stelbtų muzi- 
ką arba beprasmiškai jai disonuotų. Šios nakties „Brandenburgo 
ketvirtasis“ buvo grynasis duomuo - ne, palaimintoji donum* — 


* Dovana (lot.). 

nesutepta asmeninės istorijos, nudėvėtų sampratų ar įaugusių 
kvailų nuostatų, kuriomis, kaip ir kiekvienas individas, vargšelis 
idiotas, nenorėjęs (o menuose paprasčiausiai negalėjęs) niekuo 
kliautis, užgriozdavo savo tiesioginės patirties dovanas. 

Bet šiąnakt „Brandenburgo ketvirtasis“ buvo ne tik niekam 
nepriklausantis Daiktas Savyje; jis buvo - kažkokiu ne;manomu 
būdu —- Dabarties begalinės trukmės Įvykis. Ar veikiau (dar la- 
biau neįjmanomai, girdint, kad jį sudarančios dalys yra grojamos 
normaliu greičiu) jis neturi trukmės. Kiekvieną jo frazę kontro- 
liuoja metronomas, ir visgi frazių suma nesudaro sekundžių nei 
minučių atkarpų. Tempas yra, bet laiko - ne. Tad kas gi tai yra? 

— Amžinybė, - teko atsakyti Vilui. Vienas tų metafiziškai pur- 
vinų žodžių, kurio joks savigarbus žmogus nedrįstų ištarti nė 
pats sau, juolab viešai. 

— Amžinybė, mano broliai, - tarė jis balsiai. - Amžinybė, švabt, 
švabt ... - kaip ir galėjo tikėtis, jo sarkazmas subliūško nelygi- 
nant burbulas. Šiąnakt šie keturi skiemenys įgavo ne mažiau konk- 
rečią prasmę nei keturios kitos klasės tabu žodžių raidės*. Jis vėl 
sujuko. 

— Kas taip juokinga? - paklausė ji. 

— Amžinybė, - atsakė jis, — tikėk netikėk, ji ne mažiau tikra 
nei šūdas. 

— Puiku, - pritarė ji. 

Jis sėdėjo ir nekrutėdamas, ausimis ir vidinėmis akimis gerda- 
mas suaustus garso pluoštus ir supintas darnias, juos atitinkan- 
čias šviesas, plaukiančias iš vienos sekos į kitą belaikėje erdvėje. 
Ir kiekviena šios nunešiotos, pažįstamos muzikos frazė buvo ne- 
regėtas grožio atsivėrimas, trykštąs aukštyn gausingu fontanu į 


* Turima omeny nenorminė anglų k. leksika, paprastai keturių raidžių. 

kitą, naują, lygiai žavingą kaip ankstesnis atsivėrimą. Tėkmė tėk- 
mėje - smuiko solo tėkmė, dviejų fleitų išilginių garsų tėkmės, 
daugialypės klavesino ir mažyčio įvairių styginių orkestro tėk- 
mės. Skirtingos, atskiros, individualios — tačiau kiekviena jų — 
visumos funkcija, kiekviena tampa savimi tik per visumą, kuriai 
nedalomai priklauso. 

„Dieve mano“, - išgirdo save šnibždant. 

Belaikėje kaitos sekoje fleitos tęsė vieną natą. Natą be ober- 
tonų - švarią, skaidrią, dieviškai tuščią. Grynosios kontemp- 
liacijos (burbuliuodamas iškilo žodis) natą. Dar viena dvasinė 
nešvankybė, kuri dabar įgijo konkrečią prasmę ir galėjo būti 
ištarta nejaučiant gėdos. Grynoji kontempliacija, abejinga, ana- 
pus sąlygotumo, anapus moralinių vertinimų. Aukštyn besiver- 
žiančiose šviesose šmėkštelėjo spindulingas Radhos veidas, kai 
šioji kalbėjo apie meilę kaip kontempliaciją, paskui vėl Radha, 
sėdi sukryžiavusi kojas, - sutelkto aprimimo jėga mirštančios 
Lakšmi kojūgalyje. Ši ilga gryna nata - tai jos žodžių prasmė, 
jos tylos išraiška. Tačiau toje dangiškoje tuštumoje ir kontemp- 
liatyvioje fleitos gaidoje kaip vibracija vibracijoje liejasi pra- 
bangus smuiko garsas. O juos abu - kontempliatyvaus atsiri- 
bojimo ir aistringo įsijautimo garsus - supa užgaunamų klave- 
sino stygų aštrių, sausų tonų tinklas. Dvasia ir instinktas, 
veiksmas ir regėjimas - apipinti intelekto tinklais. Juos suvo- 
kia racionali mintis, bet suvokia, akivaizdu, tik iš išorės, kaip 
patirtį visiškai kito lygmens, nei racionalus mąstymas preten- 
duoja paaiškinti. 

- Jis kaip Loginis Pozityvistas, - tarė Vilas. 

— Kas jis? 

— Tas klavesinas. 

Kaip Loginis Pozityvistas, galvojo jis savo proto seklumoje, o 

gilumoje belaikiškai skambėjo didysis šviesos ir garso Įvykis. Lyg 
Loginis Pozityvistas bylotų apie Plotiną bei Žiuli de Lespinas*. 

Su kitu muzikos virsmu smuikas perima ir tęsia (kaip aistrin- 
gai!) tęvąją kontempliacijos natą, o dvi išilginės fleitos pagauna 
aktyvaus įsitraukimo temą ir kartoja ją - tą pačią kitai medžiagai 
primestą formą atsiribojimo tonacija. O tarp jųdviejų pirmyn 
atgal šokinėja Loginis Pozityvistas - absurdiškas, bet neišvengia- 
mai būtinas, vis griebdamasis neprilygstančia faktams kalba aiš- 
kinti, kas čia vyksta. 

Amžinybėje, realioje kaip kaka, jis toliau klausėsi šių suaustų 
garso tėkmių, toliau žvelgė į tuos susipynusius šviesos pluoštus, 
ir toliau būdamas (ten, čia ir niekur) visu tuo, ką regėjo ir girdė- 
jo. Bet staiga šviesa pasikeitė. Anos susipynusios srovės, kurios 
buvo pirmosios takios skirtybės tolimajame viso konkretaus ži- 
nojimo gale, neteko vientisumo. Staiga jų vietoje radosi bega- 
linė atskirų formų seka - formų, dar akivaizdžiai įkrautų spin- 
dulingąja nediferencijuotos būties palaima, bet dabar ribotų, 
atskirų, individualizuotų. Iš slaptingos formų versmės plūdo ne- 
suskaitomos sidabrinės ir rausvos, geltonos ir šviesiai žalios, gen- 
cijonų mėlynumo spindulingos sferos ir pagal muzikos taktą tiks- 
lingai telkėsi į neįtikėtino sudėtingumo ir grožio piešinius. Aps- 
tus šaltenis, iš kurio veržte kilo rišlūs piešiniai, gyvųjų žvaigždžių 
pinučiai. Ir kai jis į juos žvelgė, gyveno jų gyvenimą ir gyvenimą 
muzikos, kuri buvo jų atitikmuo, jie augo į kitus pinučius, užpil- 
dančius trimatę vidinę erdvę ir nepaliaujamai virstančius kitu 
belaikiu kokybės ir prasmės matmeniu. 

— Ką tu girdi? - paklausė Sušyla. 


* Julie de Lespinasse - vieno geriausių ir labiausiai emancipuotų XVIII a. 
Paryžiaus salonų savininkė, rašytoja. Jos talentinguose laiškuose atsiveria 
meilės, širdgėlos ir nevilties kova. 

— Girdžiu tai, ką matau, - atsakė jis. - Ir matau tai, ką girdžiu. 

- Ir kaip tu tai apibūdintum? 

— Tai, ką regiu, - prakalbo Vilas po ilgos tylos, — ir tai, ką 
girdžiu, yra kūryba. Tik tai ne vienkartinis šūvis. Tai nenutrūks- 
tama, neliaujanti kūryba. 

— Neliaujanti kūryba, kai iš nieko niekur kuriama kažkas kaž- 
kur - ar tai? 

— Taip, tai. 

— Darai pažangą. 

Jei būtų buvę lengviau kalbėti ir žodžiai nebūtų atrodę tokie 
beprasmiai, Vilas būtų jai paaiškinęs, jog supratimas be žinoji- 
mo ir spindulingoji palaima yra, po perkūnais, kur kas šauniau 
už Johaną Sebastijaną Bachą. 

— Darai pažangą, - pakartojo Sušyla. - Bet kelias dar tolimas. 
O jei atsimerktumei? 

Vilas įnirtingai purtė galvą. 

— Jau metas duoti sau galimybę atrasti, kas yra kas. 

— Kas yra - yra tai, - sumurmėjo jis. 

— Ne, nėra, - užtikrino ji. - Visa, ką regėjai ir girdėjai, ir išbu- 
vai, yra tik pirmasis kas. Dabar tau reikia pažvelgti į antrąjį. 
Pažvelk, o paskui suvesk juos į visa įimantį kas-yra-kas. Taigi 
atsimerk, Vilai. Atsimerk plačiai. 

— Gerai, - pagaliau nenoromis tarė jis ir, baimingai susigūžęs 
dėl tuoj ištiksiančios nelaimės, atsimerkė. Vidinį šviesumą prari- 
jo kitokia šviesa. Formų šaltenis, spalvingos sąmoningai susiri- 
kiavusios sferos bei tikslingai kintantys pinučiai užleido vietą 
statiškai statmenų ir įstrižainių kompozicijai, lygioms plokštu- 
moms ir išgaubtiems cilindrams, išskaptuotiems iš kažkokios me- 
džiagos, kuri regėjosi lyg atgijęs agatas, ir visa tai išniro iš gyvos 
ir pulsuojančios perlo matricos. Kaip praregėjęs aklasis, pirmą- 

syk išvydęs šviesos ir spalvos slėpinius, jis spoksojo netekęs amo 
ir sutrikęs. Bet paskui, po dvidešimties belaikių „Brandenburgo 
ketvirtojo“ taktų, į sąmonę iškilo paaiškinimo burbulas. Jis žvel- 
gė, suvokė Vilas, į nedidelį kvadratinį stalelį, į supamąjį krėslą 
už stalo, o už stalo ir krėslo būta kalkėmis baltintos gruntuotos 
sienos. Paaiškinimas grąžino drąsą: nes amžinybėje, kurią jis 
patyrė tarp akių atvėrimo ir iškilusių žinių apie tai, į ką jis 
žvelgia, prieš jį stūksanti paslaptis nuo nepaaiškinamo grožio 
spėjo pasiekti spindinčio svetimumo viršūnę, jam bežiūrint pri- 
pildžiusią jį metafizinio siaubo. Na, šis grėslus slėpinys tebuvo 
du baldai ir gabalas tuščios sienos. Baimė numalšo, bet nuosta- 
ba tik padidėjo. Kaip galėtų atsitikti, jog tokie pažįstami, kas- 
dieniai daiktai būtų ta/? Akivaizdu, tad neįmanoma, ir vis dėl- 
to štai yra, štai yra. 

Jo dėmesys nuklydo nuo geometrinių rudo agato konstrukci- 
jų prie jų perlinio fono. Fono pavadinimas, jis žinojo, yra „sie- 
na“, bet patiriamame fakte ji buvo gyvas procesas, nuolatinė 
grandinė persikūnijimų iš tinko ir kalkių į antgamtinį kūną - į 
dievakūnį, jo akyse patiriantį garbės virsmą garbe. Žodžių bur- 
bulai bandė nurašyti šią substanciją kaip paprastą kalkių skiedi- 
nį, o kažkokia kurianti dvasia išgavo iš jos begalinę procesiją 
vos subtiliai besiskiriančių atspalvių, vienu sykiu prislopintų ir 
ryškių, nubundančių iš snūduro ir pasiliejančių per dievo-kū- 
no dieviškai spindinčią odą. Nuostabu, nuostabu! O dar gi kiti 
stebuklai, nauji užkariautini ir užkariausiantys pasauliai. Jis 
kryptelėjo galvą kairėn ir čia (tinkami žodžiai beveik išsyk purp- 
telėjo viršun) stūksojo didžiulis, marmuro stalviršiu stalas, prie 
kurio jie valgė vakarienę. O dabar vis sparčiau pagavo purpsėti 
vis tirščiau burbulų. Ši kvėpuojanti „stalu“ vadinama apoka- 
lipsė buvo tarytumei kokio nors mistinio kubisto paveikslas, 

įkvėpto Chuano Griso*, turinčio Traherno sielą bei talentą ta- 
pyti stebuklus, vaizduojančius sąmoningus brangakmenius ir per- 
mainingų nuotaikų vandens lelijų žiedlapius. 

Dar kiek pakreipęs galvą, jis net krūptelėjo nuo brangakme- 
nių tviskuliavimo. Ir kokių keistų brangakmenių! Siauros sma- 
ragdų ir topazų, rubinų ir safyrų, ir lazuritų juostelės žibėjo 
tviskėjo eilėmis nelyginant nesuskaitomos plytos Naujosios Je- 
ruzalės sienose. Paskui - pabaigoje, o ne pradžioje - buvo žo- 
dis. Pradžioje buvo brangieji akmenys, vitražai, rojaus sienos. 
Ir tik dabar, galų galiausiai, būti apsvarstytas prisistatė žodis — 
„knygų spinta“. 

Vilas pakėlė akis nuo knygų-brangakmenių ir žengė tropi- 
nio peizažo tankmėn. Kodėl? Kur? Tuomet jis prisiminė, jog 
kai (aname gyvenime) pirmą kartą įėjo į šį kambarį, viršum 
knygų spintos pastebėjo didelę, prastą akvarelę. Tarp smėlio 
kopų ir palmių pulkelių į jūrą leidosi platėjančios upės žiotys, 
o viršum horizonto pilkame danguje stūksojo milžiniški debe- 
sų kalnai. „Prastas“, - pakilo burbulas iš seklumos. Daugiau 
nei akivaizdu —- ne itin talentingo mėgėjo darbas. Tačiau dabar 
tai buvo nesvarbu, nes paveikslas liovėsi buvęs paveikslu ir tapo 
dailininko objektu - tikra upe, tikra jūra, tikru saulėje tvaskan- 
čiu smėliu, tikrais medžiais tikro dangaus fone. Tikras n-tuoju, 
iki absoliutaus taško. Ir ši tikra į jūrą įsiliejanti upė — tai jis 
pats, įimamas Dievo. „Dievo“ kabutėse? - pasmalsavo ironiš- 
kas burbulas. — Ar Dievo(!) modernistine, pikvikiškąja pras- 
me?“ Vilas papurtė galvą. Atsakymas - tiesiog Dievo - Dievo, 
kurio negalėjai tikėti, bet kuris yra savaime akivaizdus faktas 
prieš akis. Tačiau ši upė vis dar yra upė, ši jūra - Indijos vande- 


* Juanas Grisas (1887-1927) - ispanų tapytojas kubistas. 

nynas. Ne kažkas kita maskarado kostiumu. Vienprasmiškai jie 
patys. Bet sykiu ir vienprasmiškai Dievas. 

— Kur dabar esi? - paklausė Sušyla. 

Vilas atsakė nepasukdamas galvos jos pusėn. 

— Manyčiau, danguje, - ir parodė peizažą. 

— Danguje - vis dar? Kada ruošiesi nusileisti čia? 

Dar vienas atminties burbulas ištryško iš po seklumos sąnašų. 

— „Jausmas, persmelktas kažko gilesnio, / Kieno saulėlydžio 
šviesa buveinė...“* 

— Bet Verdsvertas irgi kalbėjo apie ramią, liūdną žmonijos 
muziką. 

— Laimei, - tarė Vilas, - šiame peizaže nėra žmonių. 

— Net gyvulių, - pridėjo ji nusijuokusi. - Tik debesys ir itin 
apgaulingai nekaltai atrodančios daržovės. Todėl tu geriau žiū- 
rėtumei į grindis. 

Vilas nukreipė akis žemėn. Grindlenčių medžio rievės suko 
verpetus kaip ruda upė, nepaliaujamai kurianti pasaulio dieviš- 
ko gyvenimo schemas. Šio brėžinio centre buvo jo paties dešinė 
pėda, nuoga po sandalo raiščiais ir baugiai trimatė, tarsi mar- 
murinė didingos statulos koja, išplėšta prožektoriaus šviesos. 
„Lentos“ „medžio rievės“, „koja“ - pro vingrius aiškinamuosius 
žodžius į jį spokso slėpinys - nesuvokiamas, tačiau paradoksiš- 
kai suprastas. Suprastas tuo supratimu be žinojimo, kuris, ne- 
paisant juntamų objektų ir iš atminties kylančių vardų, paliko jį 
atvirą. 

Staiga akis užgriebė spartų šastelėjimą. Būdamas atviras pa- 
laimai ir supratimui, suvokė jis, podraug esi atviras ir baimei, 
visiškam nesuvokimui. Lyg krūtinėje užspeistas nepažįstamas, 


* Iš Williamo Wordsworto „Lyrinių baladžių“ (1800). 

baikščiai besiblaškantis žvėris nirčiai suspurdo širdis, per visą 
kūną perbėgo kraupulys. Beveik supykino numanant, jog teks 
sutikti Esminį Siaubą. Vilas atsisuko ir pažvelgė. 

— Tai Tomo Krišnos driežas, - padrąsino Sušyla. 

Šviesa buvo skaisti kaip ir anksčiau, tačiau ryškumas įgijo kitą 
žymę. Iš kiekvieno pilkšvai žalsvo tvarinio žvynelio, iš jo obsi- 
diano akių ir pulsuojančios ryškiai raudonos gerklės, pro šar- 
vuotų jo šnervių kraštelius iš burnos rėžio žioravo tikro blogio 
gaisai. Vilas nusisuko. Bergždžiai. Esminis Siaubas žioravo iš vi- 
sur, kur tik krypo jo akis. Anos kubisto mistiko kompozicijos 
virto įmantriais - bet tyčia sumanytais, tuščiai, piktavališkai nie- 
ko nedarančiais įtaisais. Atogrąžų peizažas, kuriame patyrė sa- 
vosios būties su Dievo būtimi vienovę, virto podraug vimdančia 
Viktorijos laikų oleografija - išgyvenamu pragaru. Ant lentų kny- 
gų brangakmeniai plieskė tūkstančiais regimos tamsos vatų. Ir 
kokie pigūs tapo tie prarajos akmenys, kokie neapsakomai vul- 
garūs! Kur būta aukso ir perlų, ir brangiųjų akmenų, dabar liko 
tik Kalėdų eglutės blizgučiai, tik lėkštas plastmasės ir lakuoto 
alavo tviskuliavimas. Viskas dar pulsavo gyvenimu, bet gyveni- 
mu grėslaus išpardavimo pusrūsio. Ir būtent tai ( tvirtino dabar 
muzika) nepaliaujamai kuria Visagalybė - kosminę „Woolworth“ 
muzikinę dėžę, prikimštą masinės gamybos bjaurybių. Vulgaru- 
mo bjaurybių ir skausmo, žiaurumo ir prasto skonio, bukapro- 
tystės ir tyčinio pikto. 

— Tai ne gekonas, - išgirdo sakant Sušylą, - jis ne iš tų mielų 
naminių driežų. Nerangus priklydėlis, kraugerių padermės. Tik 
jau nemanyk, kad jie siurbia kraują. Jų tik gerklės kraujo spal- 
vos, o susijaudinusius juos išmuša purpurinis raudonis. Todėl 
taip kvailai ir pavadinti. Žiūrėk! Štai jis! 

Vilas vėl pažvelgė žemyn. Antgamtiškai realus žvynuotas siau- 

būnas, nereginčiom juodom akim, žudiko burna, kraujo raudo- 
numo gerkle, vis pulsuojančia, nors visas kūnas nejudriai kaip 
mirtis tįso ant grindų, dabar yra per kelis colius nuo jo kojos. 

- Jis pamatė savo pietus, - tarė Sušyla. - Žvilgtelk į kairę, ant 
demblio kraštelio. 

Vilas pasuko galvą. 

— Gongylus gongyloides, - kalbėjo ji toliau. - Pameni? 

Nagi pamena. Maldininkas, kuris nutūpė ant jo lovos. Bet tai 
buvo kitoje egzistencijoje. Tuomet tematė tik keistoką vabzdį. O 
dabar išvydo porą colio ilgumo tobulai šiurpių pabaisų, atlie- 
kančių poravimosi aktą. Jų melsvas blyškumas buvo suraižytas, 
išvedžiotas rausvomis gyslelėmis, o nepaliaujamai virpančių lyg 
vėjelio kedenami žiedlapiai sparnų pakraštėliai patamsinti gilia 
violetine spalva. Gėlių mėgdžiotojai. Tačiau vabzdžių forma juos 
išdavė. O dabar pakito net gėlių spalvos. Anie virpantys sparne- 
liai buvo dviejų ryškia emale nudažytų niekniekių išpardavimo 
pusrūsyje atsikišimai, du veikiantys košmaro modeliukai, dvi mi- 
niatiūrinės poravimosi mašinos. O dabar viena poravimosi ma- 
šinų, moteriškoji, pakreipė mažą plokščią galvytę - vien burna 
ir išsprogusios akys ant išstypusio kaklo — pasuko ją ir (šventas 
Dieve!) ėmė ryti vyriškosios mašinos galvą. Pirmiausia iškabino 
purpurinę akį, paskui sukramtė pusę melsvo veido. O kas liko iš 
galvos, nukrito žemėn. Neramdomas akių ir žandikaulių svorio, 
nukirstas kaklas mosavo į visas puses. Moteriškoji mašina kap- 
telėjo čiurškiantį strampą, — ir, begalviui vyrui nedrumsčiamai 
vaidinant Arėjo Afroditės* rankose parodiją, - pagavusi kramtė. 

Akies kampeliu Vilas pastebėjo kitą krustelėjimą, staiga kryp- 


* Arėjas - sen. graikų panteono kruvinas, naikinantis karo dievas, Afroditė - 
sen. graikų meilės ir grožio deivė. 

telėjęs galvą suskubo pamatyti driežą, šliaužiantį jo kojos pusėn. 
Arčiau, arčiau. Pašiurpęs jis nusuko akis. Kažkas palietė jo nykš- 
čius ir kutendamas perlipo keltį. Kutenimas paliovė, bet Vilas 
nedidelį svorį ant kojos, žvynuotą prisilietimą tebejautė. Būtų 
spiegęs, bet užkando žadą, o kai pabandė sujudėti, nebeklausė 
raumenys. 

Belaikė muzika perėjo į finalinį „Presto“. Guviai žygiuojantis 
siaubas, šokėjus vedąs siaubas rokoko karnavaline suknia. 

Sustingęs, išskyrus raudonoje gerklėje mušantį pulsą, žvynuo- 
tasis siaubas tįsojo ant jo kelties, bereikšmėmis akimis gręžda- 
mas savo nulemtą grobį. Susikabinę du judantys košmaro mo- 
deliai virpėjo kaip vėjo blaškomi žiedlapiai, spazmiškai purtėsi, 
krečiami vienusyk kopuliacijos ir mirties agonijos. Slinko beam- 
žis amžius, taktas po takto, sukosi linksmas mielas mirties šokis. 
Staiga odą ėmė drėksti nedideli nagai. Kraugerys nušliaužė nuo 
kelties ant grindų. Tįsojo ten nekrustelėdamas ištisą gyvenimą. 
Paskui neįtikėtinai greitai šovė per grindis - ir ant demblio. Bur- 
nos prorėža vyptelėjo ir vėl užsičiaupė. Išsikišęs pro čepsinčius 
žandikaulius, dar plazdeno violetinis sparno kraštelis lyg papūs- 
tas orchidėjos žiedlapis, akimirką tavaravo pora kojų, paskui pra- 
nyko iš akių. 

Vilas nusipurtė ir užsimerkė, bet Siaubas sekė jį, įveikęs sie- 
ną, skiriančią patiriamus dalykus nuo atmenamų, įsivaizduoja- 
mų. Plieskiant vidinei fluorescencinei šviesai, įstrižai traukė ne- 
suskaitoma kolona skarda žibančių vabzdžių ir spindinčių šliu- 
žų, iš kairės į dešinę - iš kažkokios slaptos košmaro versmės į 
nežinomą, šmėklišką viršūnę. Milijonai gongylus gongyloides, 
o tarp jų - nesuskaitomi kraujačiulpiai. Rijo ir buvo be atvan- 
gos ryjami. 

Ir visą tą laiką - skripkelė, fleita ir klavesinas — finaliniame 

„Brandenburgo ketvirtojo“ „Presto“ trepsėjo priekin. Ar ne sma- 
gus mielas rokoko mirties maršas! Kairę, dešinę, kairę, dešinę... 
Bet kaip komanda duodama šešiakojams? Ir staiga jie nebebuvo 
šešiakojai, jie tapo dvikojais. Begalinė vabzdžių virtinė staiga virto 
begaline karių kolona. Žygiavo, kaip jis buvo matęs rudmarški- 
nius žygiuojant per Berlyną metai iki karo. Tūkstančių tūkstan- 
čiai, jų vėliavos plevėsavo, jų uniformos švietė pragaro liepsno- 
se kaip prožektorių išryškinti ekskrementai. Su triukus atliekan- 
čio šuns nuolankumu, nesuskaitomi kaip vabzdžiai, žengė 
mašininiu tikslumu. O veidai, veidai! Jis buvo matęs stambius 
planus iš vokiečių reportažų juostų, ir štai jie vėl buvo čia, ant- 
gamtiškai tikri ir trimačiai, ir gyvi. Hitlerio monstriškas veidas — 
burna pražiota, klykia. Paskui susirinkusių klausytojų veidai. Di- 
džiuliai idiotų veidai, aklai tikintys. Plačiai atsimerkusių som- 
nambulų veidai. Veidai Šiaurės Europos angelų, pagautų beatifi- 
kacijos regėjimo. Baroko šventųjų veidai, grimztantys ekstazėn. 
Meilužių veidai ties orgazmo slenksčiu. Viena Tauta, Viena Ka- 
ralystė, Vienas Vadas. Sąjunga su vabzdžių spiečiaus vienove. 
Naivusis tikėjimas nesąmonėmis ir velniškumu. O paskui repor- 
terio kamera peršoko prie glaudžių gretų, svastikų, karo orkestrų, 
iš tribūnos spiegiančio hipnotizuotojo. Čia vėl akinančioj vidi- 
nėj šviesoj stojosi ruda vabzdžių kolona, nepaliaujamai marši- 
ruojanti pagal šios rokoko siaubo muzikos melodijas. Pirmyn, 
nacių kariai, pirmyn, krikščionių kariai, pirmyn, marksistai ir 
musulmonai, pirmyn, kiekviena išrinktoji tauta, kiekvienas kry- 
žiuoti ir šventojo karo kovotojau! Pirmyn į kančias, į blogį, į 
mirtį! Staiga Vilas suvokė regis, kuo virsta žengianti kolona pa- 
siekusi žygio tikslą - tūkstančiais lavonų Korėjos purvynėj, ne- 
suskaičiuojamais atliekų ryšeliais, apteršiančiais Afrikos dykumą. 
Ir čia (vaizdas kito svaiginamai greitai ir netikėtai) jau tysojo 

penki suvalkioti kūnai, regėti prieš keletą mėnesių, kai gulėjo 
aukštielninki Alžyro fermoje perrėžtomis gerklėmis. Ir iš be- 
veik dvidešimties metų praeities - toji sena moteris, negyva ir 
plikut plikutėlė stiuku puošto namo griuvėsiuose Saint Džons- 
vude. Ir visai be perėjimo - jo paties pilkai geltonas miegama- 
sis, du blankūs kūnų atspindžiai spintos veidrodyje - jo ir Babs, 
nirčiai besiporuojančių pagal Moli laidotuvių prisiminimus ir 
„Štutgarto radijo“ transliuojamą Didžiojo penktadienio muzi- 
ką iš „Parsifalio“*. 

Reginys vėl pasikeitė, ir jam džiugiai šypsojosi tetos Meri vei- 
das, įrėmintas alavinėmis žvaigždutėmis ir pasakiškomis lempu- 
tėmis, paskui priešais jo akis jis virto veidu inkščiančio, tulžingo 
svetimo žmogaus, kuris užėmė jos vietą tomis paskutinėmis krau- 
piomis savaitėmis iki finalinės tetos transformacijos į atliekas. 
Meilės ir gerumo spinduliai, o paskui užuolaida užtraukiama, 
užveriamos langinės, pasukamas raktas užrakte, ir štai jie — ji 
savo kapuose, jis - asmeniniame kalėjime, nubaustas įkalinimu 
vienutėje bei - nenurodytą rytą - mirtimi. Agonija Išpardavimo 
Pusrūsyje.** Nukryžiavimas tarp Kalėdinės eglutės dekoracijų. 
Šiapus ar anapus, atsimerkus ar užsimerkus, pabėgti neįmano- 
ma. „Pabėgti neįmanoma“, - sušnibždėjo jis, ir žodžiai patvirti- 
no faktą, pavertė jį nepakenčiama tikrenybe, kuri vis vėrėsi, vė- 
rėsi gilyn, vėrėsi į gelmę po gelme piktybiško vulgarumo, praga- 
ro po pragaru - visiškai beprasmės kančios. 

Ir ši kančia (tai jis suvokė su apreiškimo jėga), ši kančia buvo 
ne tik beprasmė, ji augo iš savęs, pati save pratęsdama. Mirtis, 
pasiėmusi Moli ir tetą Meri bei visus kitus, neabejotinai ir lygiai 


* Richardo Wagnerio (1813-1883) misterija. 
** Aliuzija į NT epizodą „Agonija Getsemanės sode“. 

grėsliai ateis ir jo. Ji ateis jo pasiimti, bet niekuomet nepasiims 
šios baimės, šios vimdančios bjaurasties, šitų širdgėlos ir koktė- 
jimosi savim žaizdų. Nemari savo beprasmybe, kančia tęsis am- 
žinai. Nors ir kaip kitaip pažvelgtum - žmogus groteskiškai, ap- 
gailėtinai baigtinis. Tik ne kančiai. Šitas tamsus, mažas sutirštė- 
jęs krešulys, kurį vadiname „aš“, geba kentėti be galo, ir, nepaisant 
mirties, kentėjimas nepaliaus niekuomet. Gyvenimo skausmai ir 
mirties skausmai, agonijų rutina išpardavimo pusrūsyje ir galu- 
tinis nukryžiavimas pigiame skardos ir plastmasės blizgesy - atai- 
dintys, nuolat stiprinami, jie visada bus čia. Ir tie skausmai ne- 
perteikiami, atskirtis neįveikiama. Suvokti, kad egzistuoji, reiš- 
kia suvokti, jog visuomet esi vienas. Babs muskusu dvelkiančioje 
nišoje buvai tiek vienas, kiek buvai vienas su savo ausies skaus- 
mu ar sulaužyta ranka, kiek būsi vienas graužiamas paskutinės 
stadijos vėžio, vienas, kai vilsies, jog viskas baigta, vienas su kan- 
čios nemarumu. 

Staiga jis suvokė, kad kažkas atsitiko muzikai. Pasikeitė tem- 
pas. Rallentando*. Jau pabaiga. Visko pabaiga kiekvienam. Ne- 
rūpestingo mielo mirties šokio dūdelė viliojo žygiuojančiuosius 
tolyn, vis tolyn - iki skardžio pakraščio. Ir štai dabar jie trepsi ties 
riba. Rallentando, rallentando. Mirties krytis, krytis į mirtį. Ir 
punktualiai, neišvengiamai - du laukti baigiamieji akordai, viltin- 
ga dominantė ir paskui - finis, garsus vienprasmis toninis kirtis. 
Dar brėžiamasis garsas, staigus spragtelėjimas ir tyla. Pro atvirą 
langą jis girdėjo tolimą varlių kurkimą ir grėslų, monotonišką vabz- 
džių džyravimą. Tačiau kažkokiu slaptingu būdu tyla nenutrūko. 
Kaip muselės gintaro gabale, garsai liko įklimpę skaidrioje begar- 
sėje, kurios jie nepajėgė nei sunaikinti, nei paveikti ir kuriai liko 


* Lėtinant (ital.). 

visiškai nesvarbūs. Belaikiškai, pereidama nuo vieno intensyvu- 
mo prie kito, tyla gilėjo. Tyla pasaloje, stebinti, tyla sąmokslinin- 
kė, nepalyginamai grėslesnė nei šiurpus ankstesnis mielas rokoko 
mirties šokis. Tai praraja, iki kurios jį atviliojo muzika. Iki tos 
parajos krašto, ir dabar žemyn, į šitą nenutrūkstamą tylą. 

— Beribė kančia, - sušnibždėjo jis. - Ir negali kalbėti, negali 
net išrėkti. 

Brakštelėjo kėdė, sušlamėjo šilkas, atsklido judesio vėjas, Vi- 
las pajuto žmogaus buvimą netoliese. Už užmerktų vokų jis kaž- 
kaip suvokė, kad Sušyla klūpi priešais jį. Kitą akimirką jis pajuto 
jos rankas, liečiančias jo veidą — jos delnus, prispaustus prie 
skruostų, pirštus ties smilkiniais. 

Virtuvėje sukdamas rodykles girgžtelėjo laikrodis, sukruto 
mušti valandas. Viena, dvi, trys, keturios. Sodo lapijoj šnarėjo 
vėjelio gūsiai. Pragydo gaidys, netrukus iš labai toli atsiliepė ki- 
tas, beveik vienu sykiu dar vienas ir antras. Paskui atsiliepė į 
atsiliepimus ir dar atsiliepė atsiliepusiems. Kontrapunktu šaukė 
pašaukusį, kvietė iškvietusįjį. O dabar prie choro prisidėjo ki- 
toks garsas. Artikuliuojantis, bet ne žmogaus. „Dėmesio! - šau- 
kė jis pro gaidžių giedojimą ir vabzdžių gaudimą. - Dėmesio. 
Dėmesio. Dėmesio!“ 

— Dėmesio! - pakartojo Sušyla. Jai kalbant, jis pajuto, kaip jos 
pirštai keliauja jo kakta. Švelniai švelniai, nuo antakių iki plau- 
kų, nuo abiejų smilkinių iki tarpuakio. Aukštyn, žemyn, pirmyn, 
atgal, glostė gumulais susimetusi protą, lygino sutrikimo ir skaus- 
mo vagas. „Dėmesio čionai!“ Ir ji stipriau delnais spustelėjo jam 
žandikaulius, pirštų galiukais paspaudė virš ausų. „Čionai, - pa- 
kartojo ji. - Dabar. Tavo veidas tarp mano rankų“. Spaudimas 
atsileido, pirštai vėl ėmė keliauti kakta. 

„Dėmesio!“ Pro nedarnų gaidgystės kontrapunktą primygtinai 

pakartotas paliepimas. „Dėmesio. Dėmesio. Dėmes...“ Ne žmo- 
gaus balsas nutrūko žodžio vidury. 

Dėmesio jos rankoms ant jo veido? Ar dėmesio šitai kraupiai 
spiginančiai vidinei šviesai, šitam alavo ir plastmasės žvaigždžių 
antplūdžiui, pro vulgarumo šurmulį šiam atliekų maišeliui, kuris 
kadaise buvo Moli, kekšės būsto veidrodžiui, visiems nesuskai- 
tomiems lavonams purvynėj, dulkėse, griuvėsiuose. Ir vėl pasi- 
rodė driežai ir Gongylus gongyloides milijonai, žygiuojančios 
kolonos, įkvėpti, pamaldžiai klausantys Šiaurės Europos ange- 
lų veidai. 

— Dėmesio! - iš kitos namo pusės vėl sušuko mainas. 

Vilas papurtė galvą. 

— Dėmesio kam? 

- Šitam, - ir ji suleido nagus į jo kaktos odą. - Šitam. Čia ir 
dabar. Ir tai toli gražu nėra taip romantiška kaip kančia, net 
kaip skausmas. Tai tiesiog nagai. Ir netgi jei būtų daug blogiau, 
tai negalėtų tęstis visą laiką arba amžinybę. Niekas nėra visam 
laikui, niekas nėra amžinatvei. Išskyrus galbūt Budos Prigimtį. 

Ji pabraukė rankomis, ir dabar jis juto nebe nagus, o odą. 
Pirštų galiukai slydo jo antakiais ir švelniai sustojo ant jo už- 
merktų vokų. Vieną akies mirksnį jis mirtinai nusigando. Ar ji 
ketina išspausti jam akis? Sėdėjo, pasiruošęs su pirmu jos jude- 
siu blokšti šalin jos rankas ir šokti ant kojų. Bet nieko nenutiko. 
Po truputį jo baimės atlėgo, šios intymios, netikėtos ir galbūt 
pavojingos lytos suvokimas išliko. Suvokimas buvo toks aštrus, 
nes akys yra pirmiausia pažeidžiamos, toks užvaldantis, kad jo 
nebeliko vidinei šviesai nei pamėklėms, nei tos šviesos atsklei- 
džiamoms vulgarybėms. 

— Dar dėmesio, - sušnibždėjo ji. 

Bet jau buvo neįmanoma nekreipti dėmesio. Kažkokiu būdu 

jos pirštai apčiuopė patį jo sąmonės gyvuonį. Ir kokie gyvi, pa- 
stebėjo jis dabar, buvo tie pirštai! Kokia iš jų sklido keista dilg- 
čiojanti šiluma! 

— Kaip elektros srovė, - žavėjosi jis. 

— Laimei, — atsake ji, - šiais laidais nekeliauja jokios žinios. 
Palieti juos, ir lietimo judesiu esi paliestas. Visiška komunikaci- 
ja, bet niekas nekomunikuojama. Tiesiog gyvenimo apykaita, 
štai ir viskas. - Paskui po pauzės, - Ar tu suvoki, Vilai, - kalbėjo 
ji, - kad visas šias valandas, kol čia sėdime, - visus šiuos amžius, 
visas šias amžinybes - tu nė karto į mane nepažvelgei. Nė karto. 
Gal tau baugu, ką gali pamatyti? 

Jis apgalvojo jos klausimą ir pagaliau linktelėjo galva. 

— Galbūt taip ir yra, - atsakė jis. - Bijau išvysti ką nors, su kuo 
galėčiau būti susijęs, kažką, dėl ko turėčiau ko nors imtis. 

— Tai tu pasilikai su Bachu, peizažais ir Vaiskiąja Tuštumos 
Šviesa? 

— Į kurią tu nebeleidai man toliau žiūrėti, - pasiskundė jis. 

— Nes Tuštuma tau nepadės, jeigu negebėsi įžvelgti jos šviesos 
tuose Gongylus gongyloides. Ir žmonėse, —- pridėjo ji. - O tai 
kartais daug sunkiau. 

— Sunkiau? - Jis pagalvojo apie žygiuojančias kolonas, kūnus 
veidrodyje, visus tuos kūnus veidais į purvą ir papurtė galvą. — 
Tai neįmanoma. 

— Ne, tai nėra neįmanoma, - nenusileido ji. - Šunjata* reiškia 
ir karuna. Tuštuma yra šviesa; bet sykiu ir atjauta. Godūs kon- 
templiuojantieji nori turėti save iš šviesos, nesirūpindami atjau- 
ta. Tiesiog geri žmonės bando atjausti ir nesirūpina dėl šviesos. 
Kaip paprastai, tai geriausio iš dviejų pasaulių sukūrimo klausi- 


* Visų daiktų tuštuma (sanskr.). 

mas. O dabar, - pridėjo ji, - tau metas atsimerkti ir pamatyti, 
kaip atrodo tikras žmogus. 

Pirštų galiukai keliavo nuo vokų prie kaktos, išlipo ant smilki- 
nių, žemyn skruostais, iki žandikaulių kampelių. Tuštuojau jis pa- 
juto juos liečiant savo pirštus, ir ji laikė jo rankas savo rankose. 

Vilas atsimerkė ir pirmą kartą po to, kai išgėrė mokšos vaistų, 
išvydo, kad žvelgia jai tiesiai į veidą. 

— Dieve mano, - sušnibždėjo pagaliau. 

Sušyla nusijuokė. 

— Negi taip baisu, kaip matyti kraugerį? — paklausė ji. 

Tačiau tai nebuvo juokinga. Vilas nekantriai papurtė galvą ir 
žiūrėjo toliau. Akiduobes dengė paslaptingas šešėlis, ir, išskyrus 
nedidelį ant žandikaulio nušviestą pusmėnulį, tokia buvo visa 
dešinė jos veido pusė. Kairioji pusė spinduliavo gyva, auksine 
šviesa - antgamtiškai ryškia, tačiau tas ryškumas nebuvo nei vul- 
garus, grėslus tamsos žibėjimas, nei palaiminta tolimosios jo am- 
žinybės skaidruma už užvertų vokų, nei toji, regėta atsimerkus, 
persmelkusi knygų brangakmenius, mistinių kubistų paveikslus, 
perkeistą peizažą. Tai, ką regėjo dabar, buvo neatskiriamai su- 
jungtų priešybių paradoksas, šviesa, šviečianti iš tamsos, tamsa 
pačioje šviesos širdyje. 

- Tai ne saulė, - tarė jis pagaliau, - ir ne Šartras*. Nė ne pra- 
gariškasis išpardavimo pusrūsis, dėkui Dievui. Tai visa drauge, 
ir tu esi atpažįstama tu, o aš atpažįstamas aš, bet, žinoma, abu 
visiškai kitokie. Tu ir aš, nutapyti Rembrandto, bet tai penkis 
tūkstančius kartų įtaigesnis Rembradtas. - Akimirką jis patylėjo, 
paskui, linksėdamas galvą, kad patvirtintų tai, ką pasakė, tęsė. - 
Taip, būtent tai. Saulė Šartro katedroje, paskui vitražai atsiveria 


* Turima omenyje Šartro katedros Prancūzijoje vitražų spindesys. 

į pusrūsį. O tas pusrūsis yra ir kankinimų kamera, laidojimų 
kripta su Kalėdų eglutės dekoracijomis. O dabar išpardavimo 
pusrūsis vėl išsineria, paima Šartrą ir saulės kąsnelį ir grįžta at- 
gal į šitai - į mudu, nutapytus Rembrandto. Ar ką nors supratai? 

— Absoliučiai viską, — patikino ji. 

Bet Vilas buvo per daug užsiėmęs jos stebėjimu, kad paisytų 
jos žodžių. | 

— Taigi tu neįtikėtinai graži, - tarė jis pagaliau. - Tačiau tai ne- 
būtų svarbu, nes net jei būtumei neįtikėtinai negraži, vis tiek bū- 
tumei Rembrandtas, bet penkis tūkstančius kartų puikesnis. Gra- 
Ži, graži, - pakartojo jis. - Ir vis tiek aš nenoriu su tavim pergulėti. 
Ne, tai netiesa. Norėčiau. Išties tai labai. Tačiau visai nesvarbu, jei 
to niekuomet nebus. Aš toliau tave mylėsiu - mylėsiu taip, kaip 
turi mylėti žmones, jei esi krikščionis. Meilė, - pakartojo jis, — 
meilė... Dar vienas tų bjaurių žodžių. „Įsimylėjęs“, „mylėtis“ — šie 
žodžiai normalūs. Tačiau tiesiog „meilė“ — tokios nešvankybės 
nebūčiau galėjęs ištarti. Bet dabar, dabar... - jis nusišypsojo, pa- 
kratė galvą. - Gali netikėti, o aš suprantu, kas turima omenyje 
sakant „Dievas yra meilė“. Kokia akivaizdi nesąmonė! Tačiau tai 
tiesa. O dabar - šis nepaprastas tavo veidas. - Jis pasilenkė įsižiūrė- 
ti iš arčiau. — Tarsi žvelgčiau į krištolinį rutulį, - tarė jis negalėda- 
mas patikėti. - Visą laiką kažkas keičiasi. Negali įsivaizduoti... 

Ji įsivaizdavo. 

— Nepamiršk, - tarė ji, - jog esu patyrusi tai pati. 

— Ar tu žiūrėjai į žmonių veidus? 

Ji linktelėjo. 

— Į savo pačios veidrodyje. Ir, žinoma, į Dugaldo. Dieve, kai 
paskutinį kartą drauge gėrėme mokšos vaistų! Jis atrodė kaip 
kokios nors neįmanomos mitologijos herojus - indėnų Islandi- 
joje arba vikingų Tibete. Ir paskui, be jokio įspėjimo, jis tapo 

Buda Maitrėja*. Regimas, akivaizdus Buda Maitrėja. Toks švy- 
tėjimas! Aš teberegiu... 

Ji nebaigė sakiusi, ir staiga Vilas suvokė žvelgiąs į Įsikūnijusią 
Sopulingąją Dievo Motiną su septyniais kalavijais širdyje. Regė- 
damas skausmo ženklus tamsiose akyse, aplinkui pilnų lūpų kam- 
pelius, jis žinojo, jog žaizda beveik mirtina, ir - nuo to jam pa- 
čiam suspaudė širdį, - jog ji dar atvira, kraujuoja. Jis suspaudė 
jos rankas. Čia nieko negalėjai pasakyti, nebuvo žodžių nė pa- 
guodos filosofijos — tik bendras lytėjimo slėpinys, tik šis nuo 
odos prie odos tekančios begalybės ryšys. 

- Žmogus labai lengvai nuslysta atgal, - tarė ji pagaliau. - Per 
daug lengvai. Ir per dažnai, - ji įkvėpė oro, atsitiesė. 

Priešais jo akis jos veide, visame kūne vėl vyko virsmas. Jis 
matė, kad šiame smulkaus sudėjimo kūne yra gana jėgos, kuri 
atlaikys kančią, valios, kurios pakaks visiems kardams, nors ir 
kiek jų ją žeistų. Beveik grėsli savo ryžtinga ramybe, Mater Do- 
lorosa virto tamsiąja Kirke**. Plūstelėjo prisiminimai to tylaus 
balso, taip neatsispiriamai pasakojusio apie gulbes ir katedrą, 
debesis, ramų vandenį. Kol jis apie tai mintijo, veidas priešais jį, 
regis, spinduliavo pergalės suvokimu. Jėga, iš vidaus kylanti jė- 
ga, jis regėjo ją apsireiškiančią, juto jos drebulį keliantį buvimą 
ir bandė nuo jos pasislėpti. 

— Kas tu es12 —- sušnibždėjo jis. 

Ji žvelgė į jį tylėdama, paskui linksmai nusišypsojo. 

— Nesibaidyk, nesu maldininko patelė. 

Jis nusišypsojo jai - nusišypsojo besijuokiančiai mergaitei, be- 
siilginčiai bučinių ir atvirai juos viliojančiai. 

* Buda Maitrėja (sanskr.) - ateities Buda, budizmo eschatologijos centrinė 


figūra. 
** Kirkė graikų mitologijoje - burtininkė, metus išlaikiusi Odisėją Ajajės saloje. 

— Ačiū Aukščiausiajam! - tarė jis, ir meilė, iš baimės susigūžu- 
si, užliejo džiaugsmo banga. 

— Ačiū jam už ką? 

— Už tai, kad davė tau juslingumo malonę. 

Ji vėl nusišypsojo. 

— Pagaliau yla iš maišo. 

- Ta visa jėga, - kalbėjo jis, - toji žavinga, šiurpi valia! Tu galėjai 
būti Liuciferis. Bet laimei, Apvaizdos dėka... - jis išsilaisvino deši- 
nę ranką ir ištiestu smiliumi palietė jos lūpas. - Toji palaiminta 
juslingumo dovana - tai tavo išgelbėjimas, Pusė tavo išgelbėjimo, 
— patikslino jis, prisiminęs niūrius be meilės traukulius rausvojoje 
nišoje, — vienas tavo išsigelbėjimų. Nes dar yra tas kitas dalykas, 
tas žinojimas, kas tu išties esi. - Akimirką jis patylėjo. - Marija su 
kalavijais širdyje, - kalbėjo jis toliau, — ir Kirkė, ir Ninona de 
Lanklo*, ir, žinai, kas dar? Kokia nors Julijona Noridžietė** arba 
Kotryna Genujietė***. Ar tu tikrai esi visi šie žmonės? 

— Be to, dar ir kvailė, - užtikrino ji. - Ir dar labai susirūpinusi 
ir ne itin vykusi motina. Ir dar maža pedantė ir svajoklė, kokia 
buvau vaikystėje. Be to - potencialiai - sena mirštanti moteris, 
kuri žvelgė į mane iš veidrodžio, kai paskutinį kartą sa Dugaldu 
sykiu gėrėme mokšos vaistų. O paskui Dugaldas pažiūrėjo ir pa- 
matė, kaip jis atrodys po dar keturiasdešimties metų. Mažiau 
nei už mėnesio, - pridėjo ji, - jis mirė. 

Žmogus per daug lengvai nuslysta, nuslysta per dažnai... Pu- 
siau slaptingai tamsus, pusiau paslaptingai šviečiantis auksine 
šviesa, jos veidas vėl virto kančios kauke. Jis įžvelgė, kad jos 


* Ninon de V'Enclos - XVII a. prancūzų rašytoja, kurtizanė ir menų globėja. 
** Juliana of Norwich - XIV a. anglų atsiskyrėlė, mistikė ir rašytoja. 

*** Kotryna Genujietė - XVI a. italų šventoji, kurios apreiškimai sutelkti 
traktatuose „Sielos ir kūno dialogai“ ir „Traktatas apie skaistyklą“. 

akys šešėlingose akiduobėse užsivėrė. Ji pasitraukė į kitą laiką ir 
buvo ten viena, kažkur kitur su kalavijais atviroje žaizdoje. Lau- 
ke vėl sugydo gaidžiai, dar vienas mainas pustoniu aukščiau pa- 
gavo kviesti atjausti. 

— Karuna! 

— Dėmesio! Dėmesio! 

— Karuna! 

Vilas vėl kilstelėjo ranką ir palietė jos lūpas. 

— Girdi, ką jie sako? 

Ji atsiliepė neiškart. Paskui, pakėlusi ranką, suėmė jo ištiestą 
pirštą ir stipriai prispaudė prie savo apatinės lūpos. 

— Ačiū, — tarė ir vėl atsimerkė. 

— Kam dėkoji man? Tu išmokei mane, ką daryti. 

— O dabar tau teks mokyti mokytoją. 

Kaip du guru, kiekvienas puikuodamasis savo dvasingumo pre- 


(2 

ke, mainai šūkavo: „Karuna, dėmesio!“, paskui besivaržančiais 
šūksniais išsėmė vienas kito išmintį - „runadėmesiokamesioru- 
na“. Skelbdamas esąs amžinosios potencijos visų patelių savi- 
ninkas, nenugalimas kiekvieno apsišaukėlio pretendento į vyriš- 
kumą demaskuotojas, gaidžiūkštis gretiname sode spigiai apreiškė 
savo dieviškumą. 

Pro kančios kaukę prasiveržė šypsena, iš asmeninio kalavijų ir 
kančios pasaulio Sušyla sugrįžo į dabartį. 

— Kakaryku! - pasakė ji. - Kaip man patinka šis gaidys! Visai 
kaip Tomas Krišna, kai prašinėja visų pačiupinėti jo raumenis. Ir 
tie juokingi mainai, taip ištikimai kartojantys gerąjį patarimą, 
kurio patys nesupranta. Jie tokie pat mieli kaip mano mažosios 
bantamos. 

— O kaip dėl kito dvikojo? - paklausė jis. - Mažiau žavios 
padermės. 

Užuot atsakiusi ji pasilenkė priekin, pagavo jį už plaukų kuokš- 
to ir, patempusi galvą žemyn, pakštelėjo į nosies galiuką. 

— Jau metas pajudinti kojas, - pasakė. 

Pakilusi pati, ji ištiesė jam ranką. Jis paėmė jos ranką, ir ji 
pakėlė jį nuo kėdės. 

— Neigiamas kakarykavimas ir papūgiškai mėgdžiojama išmin- 
ties priešybė, — tarė ji. - Būtent tuo kartais užsiima kai kurie 
dvikojai. 

— O kas gali garantuoti, kad aš negrįšiu prie savo vėmalų? — 
pasiteiravo jis. 

— Tikriausiai grįši, - guviai nuramino ji. - Bet tikriausiai grįši 
ir prie šito. 

Kažkas prie jų kojų sukrutėjo. 

- Štai rabždinasi mano vargšelis blogio įsikūnijimas. 

Ji paėmė jo ranką, ir sykiu jie priėjo prie atviro lango. Skelb- 
damas, jog tuoj auš, palmės lapus sušnarindavo praskriejantis 
vėjelis. Apačioje, nematomai šaknimis įsikibęs į drėgną, karčiai 
kvepiančią žemę, augo kinrožės krūmas - ryškių blizgių lapų ir 
cinoberio raudonumo varpelių apstas, dviguboje nakties ir me- 
džių tamsoje apreikštas lempos šviesos pluošto pro langą. 

— To negali būti, - tarė jis netikėdamas savo akimis. Jį vėl 
aplankė Dievas „Liepos keturioliktoji“. 

— To negali būti, - sutiko ji. - Tačiau, kaip ir kita visatoje, tai 
faktas. O dabar, kai tu pagaliau pripažinai mano egzistavimą, aš 
tau leisiu pažvelgti į savo širdies turinį. 

Jis stovėjo sustingęs ir žvelgė, žvelgė pro belaikę kylančių in- 
tensyvumų ir vis gilesnių prasmių seką. Akyse subrinko ašaros ir 
pagaliau užliejo skruostus. Jis išsitraukė nosinę ir nusišluostė jas. 

— Negaliu susitvardyti, - prisipažino. 

Jis negalėjo susitvardyti, nes nebuvo kito būdo dėkingumui 

išreikšti. Dėkingumui už malonę, kad yra gyvas ir liudija šį ste- 
buklą, kad išties ne tik liudija, o šiame stebukle dalyvauja, kad 
savaip prie jo prisideda. Dėkingumui už spindulingosios palai- 
mos ir supratimo be žinojimo dovanas. Dėkingumui už tai, kad 
vėl yra sandermėje su dieviška vienybe ir sykiu su šiuo baigtiniu 
tvariniu tarp kitų baigtinių tvarinių. 

— Kodėl apimtas dėkingumo žmogus apsipila ašaromis? - pa- 
klausė jis, kišdamas atgal nosinę. - Dievai žino. Bet taip yra. - Iš 
nesenų skaitymų seklumos pakilo prisiminimo burbulas. - „Dė- 
kingumas yra pats dangus“, — pacitavo jis. - Tauškalai! Tačiau 
dabar matau, jog Bleikas tiesiog užfiksavo paprastą faktą. Tai 
yra pats dangus. 

— Ir dar dangiškesnis todėl, jog tai dangus žemėje, o ne dan- 
gus danguje. 

Staiga pro giedojimą ir kurkimą, pro vabzdžių dūzgimą ir be- 
sirungiančių guru duetą nugąsdindami pykštelėjo šūviai. 

— Kas čia, po galais? - nustebo ji. 

— Berniūkščiai žaidžia su fejerverkais, - atsakė jis guviai. 

Sušyla papurtė galvą. 

— Čia tokių žaidimų niekas nežaidžia. Net neturime tokių fe- 
jerverkų. 

Už komplekso sienų pagrindiniu keliu lėtai ropojančios sunkio- 
sios technikos riaumojimas vis garsėjo. Pro riaumojimą kažkie- 
no balsas, sykiu griausmingas ir spigus, kažką nesuprantamo klykė 
į garsiakalbį. 

Jų aksominio šešėlio prieglobstyje lapai regėjosi kaip jaspio ir 
smaragdo drožlės, o iš jų brangakmeniais spindinčios pinklios 
tankmės išpjaustyti fantastiškomis penkiakampėmis žvaigždutė- 
mis skleidėsi rubinai. Dėkingumas, dėkingumas. Jo akys vėl patvi- 
no ašaromis. 

Iš spigių klyksnių ėmė rištis pažįstami žodžiai. Ne savo valia 
jis įsiklausė. 

- Palos žmonės, - išgirdo jis, paskui garsiakalbis vėl nesup- 
rantamai ištampė balsą. Spygt, kriokt, spygt, ir tuomet, - jums 
kalba jūsų radža... laikykitės rimties...pasveikinkite savo drau- 
gus iš anos sąsiaurio pusės... 

Ūmai atpažino. 

— Tai Muruganas. 

— Su Dypos kareiviais. 

— Progresas... - bylojo abejojantis susijaudinęs balsas. - Modernus 
gyvenimas... - ir paskui, pereidamas nuo „Sears Roebuck“ prie Kut 
Humio, suspiegė, - tiesa, vertybės...tikrasis dvasingumas... nafta. 

— Žvelk, - tarė Sušyla, - jie suka į kompleksą. 

Pro plyšį tarp bambukų salelių virtinės priekinės šviesos aki- 
mirką išplėšė kairįjį didžiojo akmeninio Budos prie lotosų tven- 
kinio skruostą, vėl užsimindamos apie palaimintą išsilaisvinimo 
galimybę, ir nuslinko toliau. 

— Mano tėvo sostas, - nežmoniškai sustiprintas spiegimas vir- 
to riaumojimu, - susijungia su mano motinos protėvių sostu... 
Dvi seseriškos tautos žengia priekin, ranka rankon, į ateitį... Nuo 
dabar bus žinomos kaip Jungtinė Rendango ir Palos Karalystė... 
Jungtinės Karalystės pirmasis premjeras, didysis politinis ir dva- 
sinis vadas pulkininkas Dypa... 

Priekinių šviesų procesija dingo už virtinės pastatų, šaižus šū- 
kavimas prislopo ir išdriko. Paskui šviesos vėl išniro, balsas tarė 
artikuliuotus žodžius. 

— Reakcionieriai, - rėkavo jis nirčiai, - permanentinės revo- 
liucijos išdavikai... 

— Jie stoja prie daktaro Roberto trobelės, - sušnibždėjo siau- 
bo pagauta Sušyla. 

Balsas tarė savo paskutinį žodį, šviesos ir motorai užgeso. Tam- 
sioje nerimastingoje tyloje varlės ir vabzdžiai nemąstydami tęsė 
savąsias savisakas, mainai kartojo geruosius patarimus. „Dėme- 
sio, karuna“. Vilas pažvelgė žemyn į savo liepsnojantį krūmą ir 
išvydo pasaulio Tokybę ir savo esatį liepsnose vaiskiosios švie- 
sos, kuri buvo (dabar taip akivaizdžiai) atjauta - vaiskioji šviesa, 
kuriai, kaip ir visi kiti, jis visuomet bemeilijo likti aklas, vietoj 
atjautos mieliau rinkosi savo kančias, teikiamas ar nukenčiamas 
išpardavimo pusrūsyje, savo nepriteklių vienatves su gyvomis 
Babs arba mirštančiomis Moli fone, su Džo Aldehidu vidurinia- 
me plane, o dar toliau - didžiuoju beasmenių jėgų pasauliu ir 
gausėjančiomis kolektyvinėmis paranojomis bei organizuotu vel- 
niškumu. Ir visuomet, visur bus spiegiantys ar tyla dominuojan- 
tys hipnotizuotojai, o valdančiųjų patarėjų traukinyje — visur ir 
visuomet - genčių gentys klounų ir vertelgų, profesionalių me- 
lagių, maloniai prablaškančių tuštybių tiekėjų. Įpratintos nuo 
lopšio, nepaliaujamai draikomos ir sistemingai kvaišinamos, jų 
standartizuotos aukos paklusniai žygiuos šia ir priešinga krypti- 
mi, neliaus visuomet ir visur žudyti ir žudyti - nuolankiai it dre- 
suotas šunelis. Ir vis tiek net visiškai teisėtas atsisakymas kuo 
nors tikėti nekeitė to fakto — ir nepakeis jo niekur ir niekada — 
fakto, kad net paranoikui duota proto galimybė, net velnio gar- 
bintojui galimybė mylėti, fakto, jog visos esaties pamatai gali 
apsireikšti žydinčiu krūmu, žmogaus veidu, fakto, jog esama švie- 
sOs 1r toji šviesa yra atjauta. 

Pykštelėjo paskiras šūvis, paskui nutratėjo automato papliūpa. 

Sušyla užsidengė veidą. Ji visa virpėjo. 

Vilas apkabino ją per pečius ir priglaudė prie savęs. 

Šimto metų darbas sunaikintas per naktį. Tačiau faktas liko — 
kančių pabaigos faktas, kaip ir pačios kančios. 

Sužviegė starteriai, vienas po kito suriaumojo užvedami mo- 
torai. Užsižiebė priekinės šviesos, ir, atlikusios trumpą triukš- 
mingą manevrą, mašinos vėl lėtai ropojo atgal tuo pačiu keliu. 

Garsiakalbis išspjovė pirmus taktus melodijos, tarsi karinės, 
bet sykiu geidulingo himno, ir Vilas pažino Rendango himną. 
Tuomet „Wurlitzerį“ užsuko, ir štai vėl bylojo Muruganas. 

— Kalba jūsų radža, - paskelbė susijaudinęs balsas. Po to da 
capo* buvo pakartota kalba apie Pažangą, Vertybes, Naftą, Tik- 
rąjį Dvasingumą. Netikėtai kaip ir anąsyk procesija dingo iš akių 
ir ausų. Po minutėlės vėl išniro, o šlubčiojantis tenoras klykavo 
pagyras naujosios jungtinės karalystės ministrui pirmininkui. 

Procesija ropojo pirmyn, ir dabar, šįsyk iš dešinės, pirmosios 
šarvuotos mašinos priekiniai žibintai apšvietė giedrai besišyp- 
sančio nušvitimo veidą. Akimirka, ir šviesos pluoštas nušliaužė 
tolyn. Ir štai Tathagata antrą kartą, trečią, ketvirtą, penktą. Pra- 
važiavo paskutinė mašina. Nugrimzdęs tamsoje, nušvitimo fak- 
tas liko. Variklių riaumojimas pritilo, retoriniai kvykavimai nuslū- 
go, virsdami neartikuliuotu murmesiu, ir kai skleidžiami įsiver- 
žėlių garsai nurimo, vėlei sukurkė varlės, nenutrūkstamai sudūzgė 
vabzdžiai, prabilo mainai. 

— Karuna, karuna! - Ir pustoniu žemiau. - Dėmesio! 


* Nuo pradžios (ital.). 

